
PROCESVERBAL

 SEANCËN E DREJTON

KRYETARI I Kuvendit 

   ZOTI ILIR META

(Seanca filloi në orën 10:35)

Rendi i ditës:

1. Miratimi i procesverbalit të datës 11 shtator 2013.

2. Miratimi i programit politik dhe i përbërjes së Këshillit të Ministrave. 

-   Përgjigje e pyetjeve nga Kryeministri dhe ministrat. 

-   Diskutime. 
(në emër të grupit parlamentar të LSI-së, z. Petrit Vasili, kryetar grupi) 
(në emër të grupit parlamentar të PD-së, z. Edi Paloka, kryetar grupi) 
(në emër të grupit parlamentar të PS-së, z. Gramoz Ruçi, kryetar grupi) 
-   Fjala e Kryeministrit. 
-   Votimi 
Ilir Meta – Mirëdita! 

Hapim seancën plenare.

(Pasi lexon rendin e ditës)

Në rendin e ditës kemi miratimin e programit dhe përbërjen e Këshillit të Ministrave. Do të vijojmë me përgjigjet e pyetjeve dhe me debatin. Duke qenë se zoti Myqerem Tafaj është i pranishëm, do ta ftoj atë të bëjë betimin.

“Betohem me nderin tim se do të kryej me ndërgjegje detyrën si deputet i popullit në Kuvend, do të përfaqësoj denjësisht popullin, do t’i bindem Kushtetutës dhe ligjeve, do të mbroj lirinë dhe pavarësinë e Shqipërisë, do të respektoj dhe do të mbroj të drejtat dhe liritë e shtetasve dhe do të punoj me të gjitha fuqitë e mia për përparimin e atdheut dhe mirëqenien e popullit tim.”

Myqerem Tafaj – Betohem!

Ilir Meta – Faleminderit dhe suksese!

Të nderuara zonja dhe zotërinj deputetë, 

Dy ditë më parë ne përkujtuam liderin e Lëvizjes së Dhjetorit ’90, Azem Hajdarin, dhe e përcollëm me nderim të merituar në Varrezat e Dëshmorëve të Kombit, me rastin e 15-vjetorit të ndarjes nga jeta.

Si Kryetar i Kuvendit dua të falënderoj gjithë qytetarët dhe personalitetet që morën pjesë në këto homazhe. Një falënderim të veçantë dua t’i bëj sot nga Kuvendi i Shqipërisë kongresmenit të shquar Eliot Engel, i cili pak ditë më parë, më 10 shtator, nderoi në Kongresin Amerikan me një deklaratë të veçantë emrin dhe kontributin e Azem Hajdarit, si udhëheqës historik i lëvizjes demokratike në Shqipëri. 

Për të gjithë bashkëkombësit tanë, por sidomos për ne bashkëkohësit e tij, Azem Hajdari është një emër që do të na kujtojë gjithmonë ndryshimin epokal të nisur në dhjetor 1990. Emri i Azem Hajdarit do të na kujtojë gjithmonë guximin, kurajën e jashtëzakonshme dhe sakrificën më sublime në emër të së ardhmes. Jam i bindur se duke punuar të gjithë së bashku për të përmbushur ëndrrën e tij dhe të gjeneratës që përfaqësoi, për ta bërë Shqipërinë sa më parë anëtare të denjë të BE-së, do t’i bëjmë nderimin më të merituar emrit të Azem Hajdarit dhe idealeve të lëvizjes historike të dhjetorit të vitit 1990, që ai udhëhoqi.

Vazhdojmë me miratimin e procesverbalit të seancës së kaluar plenare. Ka vërejtje? Nuk ka. Miratohet.

Kalojmë në përgjigjen e pyetjeve nga ministrat për 26 pyetje të regjistruara. Ftoj zotin Ilir Beqja, ministër i Shëndetësisë, për të filluar serinë e përgjigjeve.

Ilir Beqja - Faleminderit, zoti Kryetar i Kuvendit!

Janë 2 pyetje të bëra nga deputeti Eduard Bejko. Po i lexoj edhe për publikun. E para: Cili është plani juaj konkret për çlirimin e territorit spitalor, duke bërë të mundur frymëmarrjen e këtyre institucioneve?

Unë e falënderoj kolegun Bejko për këtë pyetje. Prej vitesh është një shqetësim gjithmonë në rritje, kryesisht i bluzave të bardha, vështirësia që ndiejnë në ushtrimin e detyrës së tyre brenda territoreve të qendrave shëndetësore publike. Ne jemi të angazhuar dhe të vendosur që brenda 100 ditëve territoret spitalore dhe ambulatore t’i çlirojmë nga aktivitetet private, që nuk kanë lidhje me shëndetësinë.

Pyetja e dytë: A keni menduar për një legjislacion që të ketë efikasitet në nxitjen e punës në sektorin publik, pasi shumë pacientë rrëshqasin për arsye më të ndryshmet në sektorin privat? Është realitet në Shqipëri që kujdesi shëndetësor ofrohet në institucione publike dhe jopublike. Synimi ynë është që shërbimi kombëtar shëndetësor të jetë paguesi i vetëm i kujdesit shëndetësor, pavarësisht se nga cili institucion do ta marrë këtë shërbim për qytetarët rezidentë në Republikën e Shqipërisë. Ne nuk i shohim si dy sisteme në konkurrencë, por sistemin jopublik si komplementar të sistemit publik në përmbushjen e misionit tonë. 

Faleminderit!

Ilir Meta – Faleminderit, zoti Beqja!

Zoti Edmond Haxhinasto, ministër i Transportit dhe Infrastrukturës, urdhëroni!

Edmond Haxhinasto – Zoti Kryetar, janë bërë disa pyetje sa i takon Ministrisë së Transportit dhe Infrastrukturës. Zoti Vangjel Tavo, deputet i Qarkut të Gjirokastrës, pyet për parashikimin e përfundimit të aksit jugor Levan-Tepelenë, i filluar prej 9 vjetësh, thotë ai, dhe ende i papërfunduar. Gjithashtu, ai thotë se vlera ka kaluar 50% të saj. Dua ta falënderoj deputetin e Gjirokastrës për këtë pyetje dhe ta siguroj se si çështje prioritare dhe kriter prioritar sa i takon sektorit të infrastrukturës do të jetë përfundimi i të gjitha veprave të papërfunduara akoma, me qëllim që të realizojmë planin tonë të integruar për transportin në vend.

Pyetja nga deputeti Shkëlqim Selami: A është parshikuar nga qeveria ngritja e një porti në Vlorë për tragete dhe kroçera?

Në programin tonë ne kemi parashikuar ridimensionimin e porteve, por, gjithashtu, edhe ndarjen e punëve në porte, duke i profilizuar ato dhe sigurisht që portet e Jugut do të kenë një profil më të qartë turistik, kështu që kjo do të jetë brenda planeve tona. 

Pyetja e dytë: A është parashikuar në programin e qeverisë ngritja e një aeroporti në Vlorë? Po, edhe kjo është parashikuar, pasi zhvillimi i integruar i turizmit në zonën e Jugut e ka si kërkesë të domosdoshme edhe krijimin e mundësive aeroportuale për të realizuar zhvillimin me përparësi të saj.

Pyetja e tretë e deputetit Selami: A është parashikuar që Drejtoria Rajonale e Rrugëve, që është vendosur në Gjirokastër, të rikthehet në Vlorë? Kjo është një çështje e menaxhimit dhe administrative, e cila do të ketë vëmendjen tonë dhe përfitoj nga rasti t’i përgjigjem njëkohësisht edhe pyetjes së deputetit të Fierit, zotit Petrit Vasili, i cili shpreh shqetësimin për vështirësitë në shërbimin ndaj qytetarëve të Lushnjës, sa u takon patentave, ku edhe ai kërkon që dega të shpërngulet nga Fieri në Lushnjë. E siguroj se do të ketë një vlerësim tërësor të të gjitha shërbimeve që u ofrohen qytetarëve dhe, duke pasur parasysh kriterin që shërbimi të shkojë te qytetari dhe jo qytetari te shërbimi, do të kemi si prioritar realizimin e të dyja kërkesave të bëra nga deputetët e nderuar.

Pyetja tjetër është nga deputeti i Qarkut të Shkodrës, zoti Agron Çela, i cili pyet nëse janë në parashikimet e qeverisë ndërtimet e dy unazave rrugore të Shkodrës, aq jetike për qytetin. Edhe kësaj pyetjeje do t’i përgjigjem në mënyrë parimore. Është një nga parimet tona në zhvillimin e infrastrukturës që rrugët kryesore të mos kalojnë përmes qyteteve, por në anë të tyre, që të ketë më shumë frymëmarrje dhe të kemi impakt sa më të vogël në mjedis. Ndaj kjo është një çështje që do të trajtohet me të gjithë seriozitetin e duhur edhe sa i takon Qarkut të Shkodrës.

Pyetja e fundit është nga deputeti Përparim Spahiu, i Qarkut Dibër, i cili pyet për situatën dhe pritshmërinë e elektoratit në lidhje me Rrugën e Arbrit.

Këtë duhet ta kisha grupuar me përgjigjen e pyetjes më lart. Është prioriteti ynë absolut që të gjitha rrugët që janë në proces të përfundojnë në mënyrë prioritare, ndaj, përgjigjja është po. Përfitoj nga rasti të shpreh vlerësimin tim për pyetjet e bëra nga deputetët në adresën time.

Faleminderit!

Ilir Meta – Faleminderit, zoti Ministër!

Fjalën e ka zoti Edmond Panariti, ministër i Bujqësisë, Zhvillimit Rural dhe Administrimit të Ujërave. 

Edmond Panariti - Faleminderit, zoti Kryetar i Kuvendit!

Në adresë të Ministrisë së Bujqësisë, Zhvillimit Rural dhe Administrimit të Ujërave kanë ardhur një sërë pyetjesh nga depuetët e nderuar. Po mundohem t’i adresoj pyetjet siç më kanë ardhur. 

Pyetja e parë vjen nga deputeti i nderuar, zoti Pirro Kapurani: “Në Qarkun e Korçës sektori i bujqësisë zë peshën kryesore të ekonomisë së tij. Çfarë është parashikuar nga qeveria?”

Zoti Kapurani, ju e dini se në Qarkun e Korçës punohet, prodhohet, kultivohet edhe në sajë të traditës dhe kulturës së mirinstaluar të punës në këtë qark. Problemi kryesor në këtë qark nuk është prodhimi, por evadimi i prodhimit, dalja e tij në treg dhe çuarja e tij për agro-përpunim. Prandaj edhe politikat e qeverisë dhe Ministrisë së Bujqësisë do të jenë të orientuara në mundësimin e daljes sa më të shpejtë të këtij prodhimi në treg dhe shkuarjen e tij në agro-përpunim, për të marrë një vlerë të shtuar, në mënyrë që mundi i fermerëve dhe sakrifica e tyre të mos shkojë dëm. Nuk do të kemi asnjë lloj kompleksi për të aktivizuar edhe disa elemente të marrëveshjes së tregtisë së lirë, posaçërisht të marrëveshjes fido-sanitare që produktit vendas të mos i bëhet konkurrencë e pandershme nga prodhimet e importit.

Pyetja tjetër, po nga deputeti i nderuar Kapurani: Çfarë është parashikuar nga Ministria e Bujqësisë në drejtim të përmirësimit të sistemit të ujitjes dhe kullimit në tërësi, për fushën e Maliqit në veçanti, me qëllim eliminimin e përmbytjeve dhe vënien në eficiencë të qindra hektarëve tokë në këtë zonë? 

Ju e dini, zoti Kapurani, se aty është një problem kronik çështja e përmbytjeve dhe pa dyshim investimet në sistemin e kanalizimeve dhe kullimit do të jenë prioritet i ministrisë. Ne jemi duke artikuluar një strategji të posaçme për këtë zonë, për të parandaluar përmbytjet dhe për të vënë në eficiencë të plotë edhe ata qindra hektarë, që nuk futen në ciklin e prodhimit bujqësor për shkak të përmbytjes. 

Pyetja tjetër vjen nga deputeti Bitri: Çfarë është parashikuar nga Ministria e Bujqësisë për të ndihmuar dhe orientuar fermerët në strukturën e mbjelljes së kulturave bujqësore? Është fjalë për rajonalizimin e mirëmenduar dhe mirëpeshuar të kultivarëve, duke marrë parasysh kushtet mikroklimatike të rajoneve të caktuara dhe traditën e prodhimit në këto vende, në mënyrë që fermerët të orientohen saktë dhe drejt për strukturën e prodhimit.

Pyetja tjetër është nga deputet Petrit Vasili, i Qarkut të Fierit: A ka menduar Ministria e Bujqësisë, që duke pasur parasysh strategjinë e kooperimit të fermerëve, të trajtojë me përparësi subvencione bujqësore në zonën e Myzeqesë, ku edhe investimet kthehen më shpejt?

Pa dyshim zona Myzeqesë është hambari i Shqipërisë. Kemi atje prodhimin më intensiv bujqësor dhe për rrjedhojë subvencionet do të jenë të fokusuara posaçërisht në këtë zonë. Në princip ne nuk do të subvencionojmë vetëm përpjekjen, që ka qenë në themel të strategjisë së subvencionit nga qeveria e kaluar, por do të orientojmë përkrahjen financiare edhe në drejtim të rezultatit. Edhe për këtë ka një arsye të mirë. Duhet të mbështesim prodhimin e dorëzuar në pikat e grumbullimit dhe agro-përpunimit, pasi në këtë mënyrë do të lidhim prodhimin me industrinë ushqimore, duke i dhënë atij një vlerë të shtuar dhe duke i hapur edhe perspektivën e nevojave të vendit, por edhe për eksport.

Një tjetër pyetje nga deputetët Vasili: Është paradoksale që Lushnja, një rreth me prodhim bujqësor nga më të rëndësishmit në vend, nuk ka drejtorinë e saj të bujqësisë. Çfarë ka parashikuar Ministria e Bujqësisë për të plotësuar sa më parë një boshllëk të tillë, për ndjekjen e problematikave të përditshme të prodhimit bujqësor dhe zhvillimit të potencialeve dhe resurseve? Po në vijim të kësaj pyetjeje: Me gjithë peshën e madhe në prodhimin e produkteve ushqimore dhe bujqësore, nuk ka një organizim të kontrollit të ushqimit në nivelin e duhur, duhet të ngrihet edhe në këtë rreth drejtoria e bujqësisë.

Zoti Vasili, unë e mirëkuptoj shumë mirë shqetësimin tuaj. Pa dyshim Lushnja e meriton të ketë drejtorinë e saj dhe ne do të marrim të gjitha masat për ta bërë të mundur këtë, falë edhe peshës së madhe që ky rreth zë në prodhimin e përgjithshëm bujqësor të vendit. Nuk ndaj me ju të njëjtin mendim për sa i përket Autoritetit Kombëtar të Ushqimit, për arsye se ligji “Për ushqimin” ka përcaktuar qartë që organizimi i Autoritetit Kombëtar të Ushqimit në territorin kombëtar funksionon në bazë qarku. Në këtë pikëpamje është i vendosur në Fier dhe do të mbulojë padyshim edhe Lushnjen.

Një pyetje që më është adresuar kësaj radhe nga deputeti i nderuar, zoti Çela, deputet i qarkut të Shkodrës, është: cila është strategjia e qeverisë për parandalimin e përmbytjeve katastrofike, të cilat kanë ndodhur për disa vite në qarkun e Shkodrës?

Kjo është një pyetje shumë komplekse, zoti Çela dhe për ne përbën një ndërhyrje shumë të rëndësishme, madje do të thosha emergjente, sepse po i afrohemi sezonit të shirave. Ministria e Bujqësisë është një nga aktorët, pra nuk është aktori i vetëm që ka në dorë disiplinimin e regjimit të ujërave, por për sa i përket sferës sonë të ndikimit dhe të administrimit, ndërhyrja emergjente, madje do të jetë edhe një ndër lëvizjet e para që unë do të bëj në pozicionin e ministrit të Bujqësisë, është marrja e masave urgjente për riparimin e hidrovoreve, të kolektorëve, të kanaleve të kullimit në pikat kritike në qarkun e Shkodrës. Hidrovori i Lezhës, i Tales, me sa kam dijeni, ka nevojë për ndërhyrje emergjente. 

Për sa i përket stabilizimit makro të regjimit hidrik të kësaj zone, kjo kërkon një strategji të mirartikuluar, një kordinim edhe me Ministrinë e Energjetikës, me zotin Gjiknuri, sepse në rastin e padëshiruar, kur do të na duhet të hapim portat e hidrocentraleve në rast të katastrofave, natyrisht do të duhet një rakordim i saktë me këtë ministri, për të përcaktuar edhe regjimin e shkarkimit të ujërave, në mënyrë që të minimizojmë dëmet. Unë dhe qeveria, në të cilën unë kam nderin të jem anëtar, kemi edhe një strategji se si do të menaxhojmë çështjen e dëmshpërblimit të fermerëve në rastet kur do të na duhet që ta bëjmë diçka të tillë, pasi katastrofat natyrore janë të pashmangshme jo vetëm këtu te ne, por edhe në vende shumë më të zhvilluara. Ne kemi projektuar që të fusim në sistemin e bujqësisë edhe sistemin e sigurimeve. Për këto është gati një projekt pilot, që do të mbështetet nga donatorë dhe në një farë mënyre do të fokusohet posaçërisht në këtë zonë për të garantuar, për të siguruar prodhimin bujqësor dhe atë blektoral nga katastrofat natyrore, një sistem, i cili është karakteristik për prodhimin bujqësor modern dhe ka ardhur koha që ne ta shohim seriozisht këtë. Duke pasur parasysh edhe situatën e fermerëve tanë, do të na duhet që nëpërmjet projekteve të tilla të mbulojmë në një pjesë të madhe me fonde të garancisë, primin e siguracionit të produkteve bujqësore derisa kjo të vendoset në një sistem të mirartikuluar dhe mirëfunksional, ku do të duhet që edhe fermeri të jetë bashkëpunëtor.

Faleminderit! 

Ilir Meta – Faleminderit, zoti Ministër!

Fjalën e ka zoti Shkëlqim Cani, ministër i Financave, për t’iu përgjigjur pyetjeve!

Shkëlqim Cani – Falënderoj dy deputetët e nderuar, përkatësisht Petrit Vasili dhe Agron Çela për të dyja pyetjet që më janë drejtuar.

Pyetja e parë ka të bëjë me kuadrin e lehtësimit të shërbimeve, që janë kthyer në një ankth për qytetarët e Lushnjes. Pra, a është parashikuar për një rreth si Lushnja që sigurimet shoqërore të kenë degën e tyre në këtë qytet, në vend që qytetarët të rropaten deri në Fier për një dokument të zakonshëm?

Kuptohet që përgjigja është e natyrshme: kjo do të realizohet. Ka disa mënyra. Unë nuk do të marr punën e teknikëve se si do ta zgjidhin, por e di që në bazë të strukturës dhe sipas konfirmimit të Institutit të Sigurimeve Shoqërore, ka një degë të dorës së dytë atje, por ne do të gjejmë zgjidhjen që qytetarët të mos sorollaten.

Pyetja e dytë është: si do të procedojë qeveria me likuidimin e zhdëmtimeve të popullsisë të goditur nga përmbytjet, e cila nuk ka marrë nga qeveria atë që i takon edhe sot që flasim? 

Besoj se të gjithë jemi në dijeni që janë me dhjetëra e me miliarda lekë detyrimet e prapambetura që ka lënë qeveria e ikur. Po kështu e dimë që gjendja e bilancit dhe e buxhetit të shtetit është e rëndë, por jo e pashpresë. Ministria e Financave në bashkëpunim me FMN-në dhe me partnerët ndërkombëtarë, do të bëjë një skanim të të gjitha borxheve të paregjistruara përfshirë edhe këtë që, pavarësisht se është diçka më shumë se 1-1.2 miliard lekë, dhe në kuadrin e dhjetëra miliardëve, pra nuk është një shumë e madhe, por do të duhet që të vendosen kritere, kushte dhe brenda mundësive të buxhetit të vendoset radha e shlyerjes së këtyre detyrimeve.

Edhe një herë, siç e thashë, jam në dijeni që shuma është 1,2 miliard, nga e cila gjysma është shlyer dhe gjysma mbetet për t’u shlyer në kohën e përshtatshme, sipas mundësive të buxhetit. Ne do të bëjmë të gjitha përpjekjet dhe kemi zotimin, siç e dëgjuat edhe nga fjala e Kryeministrit, t’i japim prioritet shlyerjes së detyrimeve për punime, shërbime apo angazhime të marra dhe të pashlyera në kohë.

Faleminderit!

Ilir Meta – Faleminderit, zoti Ministër!

Fjalën e ka zoti Damian Gjiknuri, Ministër i Energjisë dhe Industrisë.

Damian Gjiknuri – Pyetja e parë është nga zoti Shkëlqim Selami, deputet i Vlorës, në lidhje me problemet që ka popullata e Vlorës për defektet që i ndodhin në sistemin e shpërndarjes së energjisë elektrike dhe pamundësia për riparimet e tyre në Vlorë, duke bërë që riparimet të kryhen nga qarku i Fierit.

Në fakt, më vjen mirë për pyetjen, sepse ky është një shqetësim që ka dalë edhe nga shumë zona të tjera. Për të sqaruar publikun dhe ju, operatori i shpërndarjes tashmë është i privatizuar. Fatkeqësisht, ka qenë një privatizim i dështuar dhe të gjitha simptomat që njeh publiku shqiptar janë pasojë e dështimit të këtij privatizimi. Çfarë mund të bëjë qeveria në këtë mes, sepse kemi të bëjmë me një ndërmarrje që operon në mënyrë të pavaruar? Ajo do të bëjë çmos nëpërmjet ushtrimit të trysnisë pozitive te Enti Rregullator për të marrë masat me administrimin e përkohshëm që ka, për të përmirësuar shërbimet te qytetarët shqiptarë, që të mos ndodhë që shpesh, për një defekt të vogël, fshatra dhe zona të tëra rrinë pa energji. Por, realiteti është më i thellë dhe ka nevojë për një ndërhyrje më të madhe. Problemi i CEZ-it është shumë kompleks, por meqenëse nuk është pjesë e pyetjes dhe besoj të gjithë shqiptarët e dinë, unë po i rezervoj vetes kohë për të diskutuar herë tjetër për këtë. 

Në lidhje me pyetjen tjetër që ngre zoti Rehovica, deputet i qarkut të Beratit, shqetësimi i tij është shumë i rëndësishëm dhe, në një farë mënyre, prezanton një shqetësim të shumë zonave jo vetëm të qarkut të Beratit, por edhe të qarkut të Fierit, në lidhje me shkurtimet që do të ndodhin në Albpetrol, në procesin tashmë të filluar.

Në pyetjen e tij zoti Rehovica thotë se gjysma e punonjësve do të shkurtohen. Çfarë do të bëhet me statusin e tyre? Në fakt, ky proces i shkurtimit të punonjësve ka filluar si rezultat i procesit të privatizimit, proces që tashmë e dimë që dështoi. Qeveria do t’u kushtojë vëmendje të gjitha pasojave që kanë ardhur nga dështimi i këtij procesi, përfshirë edhe faktin për të parë dhe për të bërë transparente se sa është realisht numri i nevojshëm i punonjësve në këtë ndërmarrje. Shpesh nuk përfaqësohen raportet e duhura mes prodhimit dhe punonjësve të tjerë të punësuar në këtë ndërmarrje dhe që publiku, por, mbi të gjitha, nevoja dhe eficienca e kësaj ndërmarrjeje, do të donte një raport shumë të drejtë mes atyre që janë punonjës të mirëfilltë të naftës dhe njerëzve që marrin thjesht një rent apo një pagë aty dhe kush e di se ku janë. Të gjithë banorët e asaj zone e dinë shumë mirë këtë. Personalisht, si ministër i atij dikasteri, angazhohem se do të bëj çmos që ky proces të jetë transparent, të ndërtohet një raport i drejtë dhe ndërmarrja Albpetrol të ketë eficiencën e nevojshme.

Dua të theksoj këtu që, fatkeqësisht, ndërmarrjes Albpetrol i është hequr edhe një aset i fundit, që Shqipëria pretendonte ta shiste rreth 1 miliard dollarë dhe u dha me koncesion në muajit e fundit, me një procedurë jo transparente. Megjithatë, kjo nuk është pjesë e pyetjes, por publiku tashmë e di që ne do t’i kushtojmë vëmendje të veçantë transparencës së këtij procesi dhe do të marrim të gjitha masat ligjore, që burimet e nevojshme dhe që janë asete kombëtare, të cilat mund të japin gjënë më të mirë për këtë vend, të mos ikin në mënyrë jo transparente, në mënyra që të mos kenë aspak interes kombëtar apo ekonomik, por t’i shërbejnë kësaj ndërmarrjeje pikërisht për të punësuar ata njerëz aty.

Në lidhje me statusin, edhe në programin e Partisë Socialiste, por edhe në programin e qeverisë është bërë i qartë adresimi i statusit të të gjithë punonjësve që punojnë në vështirësi, jo vetëm naftëtarë, por edhe minatorë, për të gjetur një raport të duhur mes moshës, që ata duhet të gëzojnë për pension, pasi fatkeqësisht puna e tyre e rëndë i bën që ata të kenë një jetë më të shkurtër dhe, njëkohësisht, kontributeve që ata kanë dhënë në sistemin e sigurimeve shoqërore, por në të gjithë shoqërinë. Qeveria angazhohet të ketë një zgjidhje të përgjithshme për këtë, ku edhe naftëtarët do të gjejnë veten e tyre.

Faleminderit!

Ilir Meta – Faleminderit, zoti Gjiknuri!

Fjalën e ka zonja Eglantina Gjermeni, ministre e Zhvillimit Urban dhe Turizmit.

Eglantina Gjermeni – Pyetja është bërë nga kolegu Eduart Bejko. Si do të rritet numri i turistëve në Berat? E falënderoj kolegun.

Në fakt, kjo pyetje e ka përgjigjen në të gjithë strategjinë e qeverisë “Rama” për zhvillimin e turizmit. Synimi është që jo vetëm të rritet numri i turistëve që vizitojnë Shqipërinë dhe konkretisht Beratin, por të rritet dhe koha e qëndrimit të tyre në Berat apo në vende të tjera turistike, duke synuar rritjen e shpenzimeve të turistëve dhe rritjen e të ardhurave të qytetarëve apo të bizneseve private në zonat përkatëse. Rritja e numrit të turistëve në Berat do të jetë pjesë e punës jo vetëm të Ministrisë së Zhvillimit Urban dhe Turizimit, por edhe kolegëve të tjerë në ministri, duke synuar një përqasje të integruar. E them këtë, sepse ndoshta një nga arsyet pse numri i turistëve është i ulët, është edhe fakti se rruga kaq e përfolur Lushnje-Berat është e pandërtuar. Kjo sigurisht pengon një vajtje të herë pas hershme të turistëve dhe ul cilësinë e shërbimit që ne ofrojmë ndaj tyre. 

Një nga masat e tjera që qeveria “Rama” do të marrë është edhe vendosja e moratoriumit për ndalimin e ndërtimeve pa leje në kalanë e Beratit, të Gjirokastrës dhe të Krujës, duke synuar që vlerat që ruhen edhe nga UNESCO, të jenë vërtet të tilla dhe të mund të promovohen më tej përmes strategjisë që ne jemi angazhuar dhe do ta realizojmë gjatë programit qeverisës.

Berati do të ngelet një nga destinacionet kryesore turistike për vlerat dhe potencialet që ka. Ne do të synojmë që turistët të mund të informohen për të gjitha aktivitetet që do të zhvillohen brenda këtij qyteti gjatë gjithë vitit, duke synuar rritjen e kohëzgjatjes dhe vajtjes së turistëve në mënyrë të herë pas hershme, pra jo në një periudhë të caktuar, por gjatë gjithë vitit.

Elementi tjetër që mendojmë të jetë i rëndësishëm për Beratin është që ai të jetë patjetër pjesë e fushatave promovuese që ne, si Ministri e Zhvillimit Urban dhe Turizmit do të realizojmë, brenda dhe jashtë vendit, për të nxitur turistët e huaj, duke proklamuar dhe duke demonstruar vlerat dhe potencialet e këtij qyteti.

Një element tjerë që do të theksoja është që, bazuar në turizmin e qëndrueshëm, duam vërtet të promovojmë vlera tradicionale të Beratit, duke rritur edhe cilësinë e shërbimeve, duke synuar rritjen e numrit të turistëve dhe kohën e qëndrimit të tyre përmes bashkëpunimit me aktorët lokalë në qeverisjen vendore, me sipërmarrjen private, me shoqërinë civile dhe institucione të tjera.

Faleminderit!

Ilir Meta – Faleminderit, zonja Ministre!

Në bazë të listës që unë kam këtu, të përpiluar nga sekretaria, përgjigjet e pyetjeve të bëra nga kolegët deputetë, mund t’i konsiderojmë të ezauruar.

Në rast se ndonjë deputet mendon se pyetja e tij nuk ka marrë përgjigje nga ministrat...

Po, zoti Haxhinasto.

Edmond Haxhinasto – Faleminderit, zoti Kryetar!

Në fakt, kërkoj ndjesë ndaj deputetit Rehovica, i cili, gjithashtu, ka bërë një pyetje për sa i takon infrastrukturës dhe ka pyetur për rrugët Lushnjë-Berat dhe Fier - Berat, në Boshtin e Jugut.

I përgjigjem pozitivisht kësaj pyetjeje. Ajo është në planet tona për t’u realizuar gjatë 4 vjetëve të ardhshëm.

Faleminderit!

Ilir Meta - Pjesën e përgjigjeve të pyetjeve të deputetëve e konsideroj të ezauruar. Përpara se të vijojmë me debatin, në respekt të kërkesës së Grupit Parlamentar të PD-së, do t’ju kërkoja të gjithëve të shprehemi me votim zëvendëskryetarin e Kuvendit, i cili i përket Partisë Demokratike, si partia kryesore opozitare. 

Do të lexoj projektvendimin që ka ardhur nga sekretaria për zgjedhjen e deputetit Edmond Spaho, zëvendëskryetar i Kuvendit: “Në mbështetje të nenit 78, pika 1 e Kushtetutës, si dhe të neneve 8, pika 2 dhe 55 e Rregullores së Kuvendit, me propozimin e Grupit Parlamentar të Partisë Demokratike si parti më e madhe e opozitës parlamentare, Kuvendi i Republikës së Shqipërisë vendosi:

1. Deputeti Edmond Spaho zgjidhet në detyrën e zëvendëskryetarit të Kuvendit.

2. Kuvendim hyn në fuqi menjëherë. 

Miratuar më 14.09.2013.

Në përputhje me Rregulloren hapet votimi me elektronikë. 
Ju ftoj të gjithë të votojmë për zotin Spaho!
Hapet votimi.

Mbyllet votimi.

100 vota pro.

Uroj zotin Spaho në emër të të gjithë kolegëve. Besoj se ai do të japë kontribut të veçantë për mbarëvajtjen e punimeve të këtij Kuvendi.

Përpara se të kaloj te hapja e debatit, meqenëse jam kryetar i ri dhe shumica e deputetëve këtu janë deputetë për herë të parë, meqë do të marrin pjesë në këtë debat dhe nuk kanë mundësi ta lexojnë Rregulloren nga fillimi deri në fund, do t’u kujtoja disa pika të rëndësishme të Rregullores që kanë të bëjnë me këtë debat. 
Koha e çdo diskutuesi nuk duhet të kalojë kohën e përcaktuar prej 20 minutash, në bazë të nenit 48, pika 2 e Rregullores. Lejohet ndërrimi i radhës në diskutimet midis deputetëve me marrëveshje, neni 46, pika 4. Asnjë deputet nuk mund të diskutojë pa iu dhënë fjala nga drejtuesi i seancës, neni 46, pika 2. 
Deputeti, i cili, kur i jepet fjala nga drejtuesi i seancës, nuk është në sallë, konsiderohet se ka hequr dorë nga diskutimi, neni 46, pika 5. Diskutuesi nuk duhet të flasë më shumë se një herë për thelbin e së njëjtës çështje, neni 48, pika 1. Diskutuesi flet për thelbin e çështjes, neni 48, pika 1. Diskutuesi nuk mund të marrë nga koha e një diskutuesi tjetër, neni 48, pika 1.

Grupet parlamentare kanë paraqitur listat e diskutuesve dhe unë vazhdimisht do të kujtoj edhe deputetët që vijnë në radhë në mënyrë që të mos humbasin mundësinë për të diskutuar. Dua të sqaroj që Grupi Parlamentar i PD-së ka kërkuar të shfrytëzojë në maksimum, sipas Rregullores, kohën që i takon. Ndaj pa humbur kohë mendoj të nisim debatin.

Nga Grupi Parlamentar i PS-së kanë kërkuar fjalën deputetët: Erion Braçe, Bashkim Fino, Pandeli Majko, Fatmir Xhafaj, Valentina Leskaj, Alfred Peza, Arta Dade, Anastas Angjeli etj.

Nga grupi i PD-së, deputetët: Edmond Spaho, Majlinda Bregu, Astrit Patozi, Eduart Halimi, Igli Cara, Liliana Elmazi, Keltis Kruja etj. Hapim debatin duke ftuar zotin Edmond Spaho.

Edmond Spaho – Faleminderit!

Të nderuar kolegë, sikurse e ndoqëm në këtë sallë, seanca e ditës së mërkurë nga seancë e paraqitjes së programit qeveritar për drejtimin e vendit për katër vjetët e ardhshëm, u kthye në një sulm të gjerë arrogant dhe revansh me fjalor shpesh të papranueshëm ndaj opozitës së djathtë të PD-së dhe drejtuesve kryesorë të saj. Në kundërshtim me çfarë deklaroi në fillim të fjalës së tij, por në përputhje me sjelljen e tij politike, Kryeministri u përpoq të sfidojë opozitën, të shpallë se misioni i ardhjes së tij në pushtet nuk është t’i ngrejë kokën vendit, sikurse ai pretendon, por t’i ulë kokën opozitës, të cilën aq shumë e dëshiron. Me retorikë të harruar, që shqiptarët e kanë lënë pas me rrëzimin e komunizmit, Edi Rama u përpoq t’i thotë opozitës se ligji jam unë, institucioni jam unë, hetuesi dhe prokurori, gjykatësi jam unë, se në këtë vend çdo gjë e ndërtuar me mund, gjak e djersë do të ç’bëhet, do të fillojë nga e para, sepse nga sot fillon diktatura e rilindjes dhe e bijve që mezi po presin të marrin hak për rrëzimin e etërve 20 vjet më parë. 
Kryeministri deklaroi se ekonomia do të ndryshojë me rrënjë, sepse do të ngrihet modeli i tij ekonomik i sekserëve që e rrethonin kur drejtonte Bashkinë e Tiranës dhe që e ndihmuan të blinte zgjedhjet më 23 qershor, sepse çdo marrëveshje e kontratë koncesioni a investim i huaj do të rishikohet e ndoshta anulohet nëse nuk kalon nëpër oxhakun e tij , se çdo institucion në sistemin e drejtësisë do të ringrihet dhe të tjerë do të pushojnë së ekzistuari duke filluar nga Gjykata Kushtetuese, për të hedhur themelet e sistemit të drejtësisë të varur politikisht nga rilindja dhe gjenerata e re. 
Triumfalizmi, ngrefosja, mllefi nuk do të ishin kaq të thella nëse nuk do të buronin nga përmasa historike e fitores në zgjedhjet e 23 qershorit. Në të vërtetë Kryeministri dhe partia që ai drejton prej 8 vjetësh morën 0.5 për qind vota dhe një deputet më shumë se në zgjedhjet e përgjithshme të vitit 2009. Por edhe nëse do të ishte kështu, që partia që përfaqëson Edi Rama të kishte marrë një fitore plebishitare, të mos presë që me opozitën e djathtë, me PD-në dhe drejtuesit e saj do t’i shkojë gjuha e kërcënimeve, revanshit dhe hakmarrjes. 

Opozita e djathtë, PD-ja dhe drejtuesit e saj, pavarësisht se humbën zgjedhjet e 23 qershorit, nuk janë këtu që të nëpërkëmben dhe të poshtërohen nga Rama dhe oborri i tij. Ne jemi forca politike që rrëzoi komunizmin dhe i dha këtij vendi pluralizmin dhe fjalën e lirë, që edhe Kryeministri të flasë, por jo të na kërcënojë. Ne jemi forca politike që ndërtuam bazat e ekonomisë së tregut, pronës private, hapjes ndaj ekonomisë botërore dhe investimeve të huaja. Ne anëtarësuam vendin në KE, NATO, përfunduam procesin e reformave për marrjen e statusit të vendit kandidat, si dhe hoqëm vizat për të udhëtuar të lirë dhe me dinjitet në të gjithë Europën. 

Ne kemi ardhur në Kuvend për të kryer rolin e opozitës në një vend demokratik, ku rotacioni realizohet nëpërmjet zgjedhjeve; të përfaqësojmë interesat e elektoratit që na voton, por edhe të atij që nuk na voton, nëpërmjet opozitës së qeverisjes. Ne jemi këtu për të mbrojtur trashëgiminë tonë politike dhe kontributet që i kemi dhënë këtij vendi në 22 vjet demokraci. Nëse dikush mendon se mund të na provokojë, poshtërojë dhe nëpërkëmbë, i ka bërë llogaritë gabim. 

Të nderuar kolegë, programi i qeverisjes për periudhën 2013-2017 është dokumenti më i rëndësishëm, që miratojmë në debatin e tij me një rëndësi të veçantë. Arsyeja është e thjeshtë: mbi këtë dokument do të projektohet çfarë do të bëhet në këtë vend gjatë katër vjetëve të ardhshëm. 

Rrjedhimisht, paraqitja e tij në Kuvend dhe debati nuk është pronë e PS-së pavarësisht se ajo është forca kryesore qeverisëse dhe paraqitësja e programit. Debati, në radhë të parë, i intereson shqiptarëve, të cilët duan të dinë sesi do të jetë e ardhmja e tyre, për më tepër, ata vijnë pas një procesi zgjedhor ku dhanë votën bazuar në premtimet e bëra nga koalicioni i majtë. 

Qytetarët shqiptarë dëshirojnë të shikojnë sesi këto premtime do të realizohen? Çfarë reformash dhe ndryshimesh do të kryhen? Kur do të realizohen ato dhe si do të sigurohen mjetet financiare?

Fjala e Kryeministrit na dha shumë pak, për të mos thënë aspak, pasi ajo u përshkrua, fund e krye, nga nota euforike trimfaliste dhe demagogjike në lidhje me 4 vjetët e ardhshëm, si dhe qëndrime negativiste dhe nihiliste për trashëgiminë tetëvjeçare të qeverisë së Partisë Demokratike. 
Shpresoja se një minimum përgjegjësie do të përshkonte materialin e shpërndarë deputetëve, ku supozohej se gjendeshin objektivat, reformat, programet, afatet e realizimet dhe burimet financiare për plotësimin e tyre si një përpjekje për të justifikuar sadopak morinë e premtimeve gjatë fushatës elektorale të 23 qershorit, si dhe për t’i ruajtur fytyrën rilindjes, kësaj fjale kaq të madhe të mbështetur nga slogani tjetër i gjeneratës së re të Shqipërisë.

Për fat të keq, në të gjendeshin fjalë të përgjithshme. Të vetmet shifra që mund të gjeje në programin qeveritar ishin vitet e lindjes së ministrave. Qeveria e Ramës na ka premtuar një model të ri ekonomik, që do të na bëjë të hamë me lugë floriri, por ishte e vështirë të kuptoje se si do të funksionojë modeli i tij ekonomik. Veç premtimeve se do të mbushin gropën financiare që po krijojnë disa sektorë të ekonomisë dhe se do të ngushtojë deficitin tregtar dhe bilancin e pagesave, e ristrukturimit të biznesit dhe përmirësimit të dialogut me të, nuk gjen asnjë karakteristikë ë të ashtuquajturit model i ri ekonomik. PS-ja ofron dhe kërkon të na bindë se tani e mbrapa ekonomia e vendit do të lulëzojë dhe prodhojë rritje konstante afatgjatë nëpërmjet promovimit të produkteve të përpunuara dhe ofrimit të shërbimeve moderne. 

Të nderuar kolegë të maxhorancës, fushata elektorale përfundoi dhe ka ardhur koha t’u thoni njerëzve se si do të ecë ekonomia dhe si do të përballojë sfidat që i paraqet momenti i zhvillimit, efektet e krizës këtu dhe të asaj botërore. Kjo e fundit ende nuk ka kaluar, por me amatorizmat që na ofroni do të përkeqësoni më keq gjendjen dhe do të na fusni në recesion ekonomik. Marrëzia të tilla se ekonomia e vendit nuk do të zhvillohet me borxhe dhe kredi nga jashtë dhe nuk do të bazohet në eksportin e lëndëve të para dhe të disa produkteve të gatshme sikurse thuhet në program, janë fantazira OJQ-sh që nuk njohin realitetin e që u ka ngelur ora në tufëzat dhe arëzat e Ramiz Alisë dhe Kushtetutën e vitit 1974. 

Ekonomia e vendit është zhvilluar dhe do të zhvillohet me burimet e saj të brendshme, të cilat mund të shtohen ose pakësohen në varësi me reformat që do të ndërmerren, kreditë dhe ndihmat nga tregu i jashtëm dhe eksporti i lëndëve të para dhe produkteve të gatshme. Sado sofizma të na thoni, kredi dhe borxhe do të merrni, madje më shumë se deri tani. E keqja nuk vjen nga kreditë, nëse me to nxit investimet dhe prodhimin e brendshëm. Ne presim nga modeli i ri ekonomik i Edi Ramës që së paku t’i japë vendit 10 mijë kilometra rrugë në çdo cep të vendit, të ndërtojë dhe të rikonstruktojë 1300 shkolla dhe qindra kopshte e çerdhe anembanë vendit, mbi 700 ujësjellës në qytete dhe fshatra dhe mbi 16 impiante të përpunimit të ujërave të bardha dhe të zeza. Modeli i ri ekonomik duhet të trefishojë eksportet, të rrisë prodhimin bujqësor me rreth 30% së paku, si dhe të trefishojë eksportet e kësaj dege, si dhe të hapë realisht qindra e mijëra vende pune, e qindra e mijëra biznese private.

Është e thjeshtë t’i vësh vizë punës së bërë nga paraardhësit dhe të deklarosh që tani fillon një epokë e re dhe një model i ri ekonomik. Përpara se ta bësh këtë duhet të kesh parasysh se rruga e ndjekur deri tani bëri të mundur që të rritet prodhimin e brendshëm nga 815 miliardë lekë në vitin 2005, në 1346 miliardë lekë në vitin 2012, ose me një rritje prej 65%-ësh. Të ardhurat u rritën nga 204 miliardë lekë në vitin 2005, në 330 miliardë lekë në vitin 2012, ose 62% më shumë në kushtet e përgjysmimit të barrës fiskale për qytetarët dhe biznesin. 

Investimet e huaja u rritën nga 300 milionë dollarë në vitin 2005 në 1.2 miliardë dollarë në vitin 2012, ose me një rritje prej 4 herësh. Ato shënojnë kulmin me projektin TAP, si një projekt që do të ndryshojë historinë e zhvillimit të vendit një herë e mirë. Investimet publike u rritën nga 34 miliardë lekë në vitin 2005, në 60-70 miliardë lekë mesatarisht për çdo vit për periudhën 2006 -2012. 

Shqipëria për një periudhë të gjatë kohe ka qenë një nga vendet me rritjen ekonomike vjetore më stabël. Gjatë periudhës 2006 -2009 jemi rritur mesatarisht me 6% në vit, kurse gjatë periudhës 2010-2012 rritja ra në 2% deri në 3% në vit, për shkak të krizës ekonomike botërore. Rritja me 2% deri në 3% gjatë kësaj periudhe nuk ka qenë e lehtë, ajo është arritur me përpjekje, sakrifica dhe mundime të mëdha. Programi i ri qeveritar nuk na jep as informacionin bazë për të mundësuar ndonjë analizë ekonomike dhe për të nxjerrë ndonjë konkluzion. Sa do të jetë rritja ekonomike e vendit gjatë 4 vjetëve të ardhshëm?

Nëse rritja prej 2%-ësh në vit gjatë viteve të krizës paska qenë e pamjaftueshme, ju çfarë objektivash keni?

Është e lehtë të mohosh arritjet e paraardhësve dhe të shpallësh që vendi është kthyer në tokë të djegur, por më shumë se kaq njerëzit janë të interesuar të dinë se çfarë do të dini ju të bëni dhe si do ta bëni.

Strategjia e zgjedhur për të konsideruar vendin në vitin zero, është zgjedhur për të justifikuar dështimet, që do të jenë të shpejta. Modeli ekonomik i ndjekur deri më sot nga qeverisja e Partisë Demokratike dhe forcat e djathta bëri të mundur që në harkun e katër viteve të dyfishohen pagat dhe pensionet e ulëta, sidomos në arsim dhe në shëndetësi dhe pensionistët në fshat. Programi qeveritar i PS-së dhe aleatëve zëvendëson rritjen e përvitshme të pagave dhe pensioneve me taksimin progresiv. Nga rritja e përvitshme e pagave dhe pensioneve qytetarët shqiptarë në fund të vitit 2012 morën një shtesë të barabartë me gjashtë paga ose pensione mujore në krahasim me nivelin e tyre në vitin 2005. Aplikimi i taksës progresive si alternativë e rritjes së përvitshme të pagave dhe pensioneve krijon mundësinë që në harkun e një viti qytetarët të përfitojnë rritje të barabartë me një pagë mujore.

Cila formë është më me leverdi për qytetarët? Të marrë një shtesë prej gjashtë pagash, apo shtesën prej një page më shumë në vit? Prandaj pyetje thjeshtëzohet dhe merr formën: a do të ketë rritje të përvitshme të pagave dhe pensioneve në qeverisjen e socialistëve? 

Programi qeveritar i maxhorancës së re i jep përgjigje të drejtpërdrejtë dhe pa ekuivoke: jo, nuk do të ketë rritje të përvitshme të pagave dhe pensioneve. Mbajini mend ato që ju rriti Sali Berisha.

Sikurse e theksova edhe më sipër, dokumenti që na është shpërndarë jo vetëm që nuk ka objektiva, reforma të specifikuara, afate dhe fatura financiare për periudhën 2013-2017, por në të nuk gjen as informacion se çfarë do të bëhet në 100 ditët e para të kësaj qeverie. 100 ditë nuk janë shumë por së paku janë të mjaftueshme për të kuptuar se ku po shkojmë.

Mungesa e informacionit dhe transparencës na lejon të kuptojmë se nuk do të shkojnë gjëkundi dhe premtimet kanë avulluar me vapën e gushtit. Gjatë fushatës elektorale Edi Rama i ka mëshuar fort një premtimi shumë të rëndësishëm: heqjes së taksës për biznesin e vogël, premtim i cili së bashku me shëndetësinë falas përbëjnë dy nga objektivat më të rëndësishëm të kësaj maxhorance me anë të të cilave mblodhi votat dhe erdhi në pushtet. Edhe sot më tingëllon në vesh premtimi dhe vendosmëria e Kryeministrit kur deklaronte se qeveria e tij do të hiqte4 taksën e biznesit të vogël brenda 100 ditëve të para të qeverisjes. Ku është premtimi, zoti Kryeministër? Jo vetëm që taksa e biznesit të vogël nuk do të hiqet në 100 ditët e para, por është shtyrë në kalendat greke të vitit tjetër, madje formulimet e reja rreth saj janë të mjegullta. E zezë mbi të bardhë kjo do të thotë se ju keni premtuar se biznesi i vogël është biznes familjar dhe si i tillë do të paguajë vetëm tatimin mbi të ardhurat personale; e zezë mbi të bardhë kjo do të thotë që tregtia me pakicë në dhjetëra mijëra dyqane familjare në fshat dhe në qytet, minimarkete, artizanat, shërbime, restorante familjare etj., nuk do t’i paguajnë taksa shtetit dhe tatimi mbi të ardhurat personale të tyre do ta ulnin nga 10 për qind që është sot në 5 për qind.

Ne jemi këtu që të garantojmë që ky premtim do të mbahet tërësisht sikurse u është thënë qytetarëve nga ju dhe maxhoranca juaj. Opozita do të bëjë gjithçka në kapacitetin e saj që ju të mbani disa premtime shumë të rëndësishme që u keni bërë qytetarëve, pavarësisht se ju nuk e thoni se kur dhe në cilën mënyrë do t’i realizoni, pa folur pastaj për faturën financiare. Sigurisht, nuk e kërkojmë këtë sot, por ju nuk mund t’i bëni bisht mbajtjes së premtimit. Keni premtuar se do të ulni TVSH-në e energjisë elektrike nga 20 për qind në 6 për qind për gjithë konsumatorët familjarë, por ju keni filluar cedimin dhe premtimin se do të ulni TVSH-në e energjisë elektrike për të gjithë konsumatorët familjarë nga 20 për qind që është sot në 6 për qind, e keni zëvendësuar me: “Do të kemi ulje të TVSH-së për pjesën e domosdoshme të furnizimit me energji elektrike për konsumatorët e varfër familjarë”. Kjo gjuhë dhe kjo sjellje të kujton “Fermën e Kafshëve” të George Orwell, ku Urdhri 6 u transformua nga: “Asnjë kafshë nuk mund të vrasë një kafshë tjetër”, në “Asnjë kafshë nuk mund të vrasë një kafshë tjetër pa shkak”. 

Këto marifete do të transformojnë premtimin tjetër tuajin për shëndetësi falas dhe pa kontribute të sigurimeve shëndetësore, pavarësisht se këtë e keni shtyrë për në fund të mandatit. Jam i bindur se pavarësisht betimit dhe stërbetimit për të dhënë llogari në sheshin e spitalit “Nënë Tereza”, të vetmen gjë falas që do të na jepni, do të jetë ministri i Shëndetësisë.

Të nderuar kolegë deputetë,

Koha e pushimeve dhe triumfalizmit tashmë mbaroi dhe qeveria duhet t’i shtrohet punës për të realizuar ato që ka marrë përsipër dhe që janë jo pak. Pavarësisht se në programin qeveritar shumë premtime janë kaluar tangent me fraza ta përgjithshme dhe pa asnjë afat kohor, opozita do të bëjë të gjitha përpjekjet që njerëzit të ndërgjegjësohen dhe të rritet presioni mbi maxhorancën në mënyrë që ato të realizohen. Janë një varg premtimesh të tjera, të cilat presin të përmbushen nga maxhoranca. Ish të përndjekurit dhe veçanërisht ata të cilët hynë në greva urie presin të kompensohen brenda dy vjetësh me 25 euro për ditë burgu, sikurse iu ka dhënë fjalën zoti Rama. Po kështu, ish-pronarët, sidomos drejtuesit e shoqatave të ish-pronarëve presin që qeveria të fillojë punën dhe t’u kthejë tokën dhe prona të tjera fizikisht, ndryshe t’i kompensojë me para në dorë sikurse iu ka dhënë fjalën zoti Rama.

Me dhjetëra mijëra fermerë po presin që pikat e karburantit ta marrin naftën për punimet bujqësore të sezonit të ardhshëm me një çmim 35 për qind më të lirë se çmimi i tregut, kurse mijëra të tjerë presin të hapet sa më parë Banka Bujqësore e cila do të japë kredi pa kufizim dhe me interes zero, sikurse ka dhënë fjalën zoti Rama. Ata janë në pritje që të ndërtohen sa më parë qendrat e grumbullimit të prodhimeve bujqësore nga shteti, si dhe qendrat e shitjes së makinerive bujqësore me çmime të favorshme, sikurse është në programin për bujqësinë të Partisë Socialiste.

Gjithë qytetarët po presin që për ushqimet bazë të shportës të hiqet TVSH-ja në mënyrë që të ulen çmimet me pakicë, sikurse u premtua në fushatën e zgjedhjeve të 23 qershorit. Policët presin t’u rritet rroga dhe t’u bëhet sa e deputetit, kurse ushtarakët e liruar presin që të marrin pensione sa të ushtarakëve të NATO-s në shenjë mirënjohjeje për mbrojtjen e lirisë dhe pavarësisë së atdheut gjatë viteve të diktaturës.

Por nuk janë vetëm këta që do të gëzohen. U keni premtuar invalidëve energji elektrike dhe transport falas, si dhe rritje të masës së ndihmës financiare, kurse banorët e informalitetit presin të fillojë procesi i legalizimeve falas, e theksuar nga zoti Rama edhe së fundi.

Jeni shprehur se sektori i energjisë është në gjendje katastrofike dhe shpejt do të vijë kriza. Po ju lëmë rreth 290 metra ujë në hidrocentralin e Fierzës dhe lartësi maksimale në të gjitha hidrocentralet e tjerë. Në vitin 2006, kur zoti Berisha deklaroi se nuk do të ketë mungesë të energjisë elektrike për qytetarët dhe bizneset duke nisur nga viti 2007, disa këtu filluan të qeshnin, sikurse qeshën edhe për tunelin e Elbasanit. Që nga viti 2007 mungesa e energjisë elektrike i takon së shkuarës. Kjo u arrit me rikonstruksionin e HEC-eve, rikonstruksionin dhe ndërtimin e linjave të reja, nënstacioneve të tensionit të lartë dhe importin e energjisë elektrike. Tani po kërcënoni se për dy muaj do të fillojë kriza dhe vendi do të mbetet pa drita. Shqiptarët vështirë se do ta kalojnë lehtë këtë.

Të nderuar kolegë,

Të gjitha premtimet që janë bërë në fushatën e 23 qershorit duhet të realizohen dhe ne jemi këtu që të realizohen. Ka dhe një shenjë inkurajuese që kjo qeveri do t’i bëjë ato që thotë, sepse nga të 14 ministrat që ishin në kohën e demokratëve, sot kemi plot dy rreshta me ministra, duke lënë pa punë edhe disa punonjës të administratës së Kuvendit. Do të kushtojnë dy milionë euro më shumë në vit, por do të punojnë që të mbajnë premtimet.

Sot vazhdoni të jeni në euforinë e fitores së 23 qershorit, eufori që lexohej në çdo rresht të programit qeverisës për periudhën 2013-2017. Shpejt euforia do të kalojë dhe do t’i lërë vendin zhgënjimit, dhe qytetarët me të drejtë do të thonë: Edi Rama premton ato që nuk ka ndër mend t’i bëjë dhe nuk bën asgjë nga ato që premton!

Faleminderit!

Ilir Meta – Fjalën e ka deputeti Erion Braçe.

Të përgatiten deputetët: Bashkim Fino, Majlinda Bregu dhe Edmond Haxhinasto.

Erion Braçe – Dy muajt e fundit qeveria e mundur po dhunon opinionin publik për t’i imponuar disa keqkuptime njëherësh:

I pari, ju populli u gënjyet prej nesh dhe kështu i bëtë padrejtësi një qeverie që ju vodhi për t’ju vrarë dhe ju vrau për të mbajtur pushtetin;

I dyti, ndodhi çfarë ndodhi, zyrtare, por më shumë e paligjshme, administrative, por më shumë e korruptuar, mbaroi. Tani nisi fazë e re pa keqbërës por vetëm më opozitarë që janë po ata që ishin, qeveritarët keqbërës;

I treti, angazhimet tona programore janë të dëmshme, do të sjellin fatkeqësi dhe recesion, po ju thonë, por, po sipas tyre, pavarësisht se janë të tilla, ne duhet t’i mbajmë;

I katërti, ne, Partia Socialiste, paskemi qenë në pushtet, dhe këta, Partia Demokratike, paskan qenë tetë vjet në opozitë, madje ligjërohet edhe për një skenar grek, duke folur për pjesën e dështimit dhe duke harruar ama pjesën e ndëshkimit të atij skenari. Në fakt e vërteta është krejt ndryshe: ne kemi qenë tetë vjet në opozitë dhe Partia Demokratike ka qenë tetë vjet në pushtet. Edhe tani që diskutojmë ne ende nuk kemi hyrë dhe marrë fuqinë në zyrat e shtetit. Sapo u largua dhe po shkon sërish në zyrën e Kryeministrit. Fuqinë vendimmarrëse, fuqinë ekzekutive dhe fuqinë administrative. Për fuqinë reale do të duhet edhe pak më shumë kohë për shkak të përballjes me efektet afatgjata të vendimmarrjes së qeverisë së mundur kudo, në shoqëri, në drejtësi, në ekonomi, në shërbime, në biznes, por mbi të gjitha, në shtetin privat, me “ekonominë për vete”, me shërbimet e monopolizuara, me ekonominë e zezë, me krimin e organizuar. 

Pushteti real në këtë vend është i gjithi këtu, në këto pesë elemente:

Së pari, në shtetin privat që këta ndërtuan, shteti ku polici bën privatin ndaj çdo shqiptari që gjobit, por edhe ndaj çdo keqbërësi që favorizon, nga e cila merr dyfishin e rrogës; taksidari bën privatin ndaj çdo sipërmarrësi që gjobit, por edhe ndaj evazorit që favorizon, nga merr katërfishin e rrogës; komisioneri bën privatin ndaj çdo biznesi që skualifikon tendera, por edhe ndaj çdo klienti që favorizon, dhe nga merr tetëfishin e rrogës; drejtori bën privatin ndaj çdo mjeku dhe infermieri që nuk punëson, por edhe ndaj çdo të ngjashmi që punëson pasi paguan, dhe nga merr rrogën e një viti; mjeku dhe infermieri bën privatin ndaj çdo të sëmuri që nuk e merr shërbimin, por edhe çdo të ngjashmi që e merr shërbimin pasi paguan, dhe nga merr për një shërbim të vetëm deri rrogën e një viti; drejtori e bën privatin ndaj çdo edukatori, mësuesi dhe pedagogu që nuk punëson, por edhe çdo të ngjashmi që fiton punën pasi paguan, duke marrë prej tyre rrogën e dy viteve. Është një radhë e gjatë privatësh që kthehen në të tillë pasi blejnë detyrën publike, por do të veçoja edhe një: Komisioni i kemp-it, invaliditetit, bën privatin ndaj çdo invalidi që e lë të vdesë pa përkrahje, duke hequr një të drejtë kushtetuese apo duke ia refuzuar padrejtësisht atë, por edhe çdo të shëndetshmi që e merr këtë favor pasi paguan, duke marrë prej tyre dorën e mirë të parave. Të gjithë bashkë kanë një shembull, ministri i pari në radhë, kryeministri, në nivelin më të lartë bën privatin, çdo sipërmarrësi, vendas dhe të huaj që pengon, por edhe ndaj familjes së cilës i firmos çdo projekt investimi për 3 për qind tarifë suksesi. 

Ky është korrupsioni si mënyrë jetese në atdheun privat. Kjo nuk është liberale apo e djathtë. Kjo është thjesht e korruptuar. Këtë do të zhbëjmë ne, dhe kjo është e para e këtij programi. Do të ndryshojmë mënyrën tuaj të jetesës duke shembur këtë atdhe të kryeministrit dhe duke ndërtuar atdheun tuaj të drejtë, të ndershëm, konkurrues dhe me mundësi të barabarta për cilindo, duke zhbërë korrupsionin si mënyrë jetese, punësimi për dikë, marrje shërbimi në arsim, shëndetësi, prona, tatime për dikë tjetër dhe duke ndërtuar një sistem të tërë që të zgjidhë hallet duke shërbyer dhe jo duke rrëmbyer, duke i dhënë fund kulturës së “kopilit t’modh” në këtë vend tejet e përhapur, aq sa “kopil t’modh” thërrasin kryeministrin, ministrin, zëvendësministrin, drejtorin e përgjithshëm, kryekomisionerin e tenderave, taksidarin, kryepolicin dhe policin, dhe që nënkupton gjithmonë të zotin për të bërë para pa djersë, pa punë, por me favor dhe përmes ryshfetit. 

Ka një nevojë kombëtare për ta shembur këtë republikë të korruptuar dhe ne do t’i përgjigjemi; ka një ulërimë popullore që kërkon ndëshkim dhe ne do t’i përgjigjemi: ndëshkim dhe modernizim. Këtu nis a-ja e ndryshimit;

Së dyti, ekonominë për vete që u vendos në Shqipëri, ekonominë ku përdoren, por denatyruan totalisht natyrën e privatizimit si një nga elementet e strukturimit të ekonomisë, përshtatjes së saj me lirinë e tregut dhe konkurrencën, në transferim të monopoleve natyrore dhe shtetërore (CEZ-i, ARMO, Albpetrol-i, Albtelekom, Porti i Durrësit, minierat e kromit dhe të bakrit, Lotaria Kombëtare), transferim të të drejtave ekskluzive dhe sovrane të shtetit, më pas të drejtat mbi zhvillimin, që në fakt ishin mbi zhvatjen e burimeve dhe pasurive natyrore kombëtare pa shpërblim; gjashtë marrëveshje për naftë dhe gaz, 190 leje minerare për bakër, krom, ar, zink, argjend, 100 kontrata për shfrytëzimin e burimeve ujore për energji, dhjetëra kontrata për shfrytëzim pyjesh dhe kullotash këtu dhe me qëllimin ekskluziv: përdorimin për fabrikat e çimentove, privatizimin e fitimeve dhe shtetëzimin e humbjeve, fitimin për vete, humbjen për ju, pasi privatizimi shërbeu për të konsoliduar pozitën monopol dhe rritur faturën për ju qytetarët dhe për fitimet e tyre. Ruajtja e pozitave monopol ndodhi në treg: CEZ-i, Armo, Albpetrol-i, SGS-ja, Albtelekom-i, dhe natyrisht rrjeti i fibrave optike janë kosto për secilin prej jush. Refuzimi i çdo rekomandimi të Autoritetit të Konkurrencës për masa konkrete për të lejuar konkurrencën në tregje dhe uljen e çmimeve për secilin prej jush, mosrespektimi i kontratave të zhvillimit si pjesë e kontratave të shitjes dhe të koncesionimit që lanë pa punë secilin prej jush, përkeqësimi i shërbimeve të marrë në administrim dhe ruajtje të nivelit të korrupsionit dhe abuzimit, pra si fitim morën dhe pjesën e korrupsionit që trashëguan pikërisht nga këto shërbime që i mbanin ata deri në atë periudhë, kostot i paguat ju, qytetarët e Shqipërisë, ndërsa fitimet i morën ata, pushtetarët e Shqipërisë. Si i morën? Si rritje e kostove të shërbimit, çmime dhe tarifa për qytetarin, shkurtim të vendeve të punës, pengim të zhvillimit të burimeve të pasurive natyrore kombëtare, dhe natyrisht pengim të punësimit. “Ekonomia për vete” pasuroi pakicën, ka përqendruar te pakica të mira materiale dhe financiare të mëdha, por dhe ka përjashtuar shumicën tuaj nga pjesëmarrja në burimet e ekonomisë kombëtare, e detyroi atë të paguajë çdo shërbim duke varfëruar ditë pas dite, edhe kjo nuk është liberale ose e djathtë, kjo është thjesht e korruptuar. Ka një nevojë kombëtare për çlirim të ekonomisë nga ekskluzivitetet dhe aksesin mbi burimet e ekonomisë kombëtare, rritjen e pjesëmarrjes në ekonomi e në tregje dhe ne do t’i përgjigjemi. Liri mundësie e barabartë ligjore, garë e konkurrencë do të jenë parimet mbi të cilat do të ndërtojmë ekonominë e re të shqiptarëve, si mundësi për secilin prej jush.

Së treti, shërbimet e monopolizuara që këta ligjëruan, shërbimet ku çmimi i kontrollit teknik të automjeteve nga 6 mijë lekë ka arritur në 19 mijë e 600 lekë, e për këtë shkak për 10 vjetët që vijnë, ju, shqiptarët do të paguani 15 milionë euro çdo vit, 150 milionë euro në total. 

Pajisja me pasaportë e dokument identiteti nga 1 janari i 2015-s (se kanë marrë vendime dhe për ne), do të kushtojë më shtrenjtë, 90 mijë lekë së bashku e për këtë shkak për 10 ditët që vijnë, ju, shqiptarët, do të paguani 40 milionë euro çdo vit, 400 milionë euro në total. 

Ngjyrosja dhe ngjyrmimi i karburanteve për efekt administrimi si monopol privat do t’i bëjë shqiptarët të paguajnë 20 milionë euro deri në 30 milionë euro në vit, 200 milionë euro deri në 300 milionë euro në total.

Skanimi i kontenierëve, makinat e transportit etj., në një devijim skandaloz nga qëllimi do t’i detyrojë shqiptarët të paguajnë 39 euro për çdo deklaratë doganore kur reflektohet një mall me vlerë mbi 1 mijë euro, 15 milionë euro deri në 17 milionë euro në vit ose 225 milionë euro deri në 255 milionë euro në total. 

Pullat fiskale për mallrat e akcizës dhe ilaçet me një rritje prej 5% deri në 13% për çdo një mijë pulla, do t’u kushtojnë shqiptarëve 14 milionë euro deri në 16 milionë euro në vit, 140-160 milionë euro në total. 

Pra, vetëm për këto shërbime të monopolizuara të ligjëruara si të detyrueshme nga qeveria e mundur, shqiptarëve do t’iu marrin për 10-15 vjetët e ardhshme 1 miliard e 115 milionë deri në 1 miliard e 265 milionë euro. 

Po dëgjoni të flitet për faturë edhe këtu pak më përpara. Ja, kjo është superfatura (tregon një faturë), që këta vendosën ta paguani ju. Dhe sot është në fuqi. Edhe kjo, për të tretën herë, nuk është liberale ose e djathtë. Kjo është thjesht e korruptuar. Ka një nevojë kombëtare për të zhbërë monopolet në shërbime të konsideruara publike, prishur çmimet e tyre të shtrenjta, abuzive dhe ne do t’i përgjigjemi.

Së katërti, ekonominë e zezë që këta e zgjeruan, në fakt është ekonomia në të zezë, ajo që punon pa fatura ose me dy palë fatura, me dy regjistra vlerash e sasish, çmimesh, dy bordero në fund, me dy bilancet, e stimuluar fort nga marrëdhënia e fortë klienteliste dhe e korruptuar qeveri- familjarë-miq e që u rrit duke marrë shumë nga njerëzit, paguar asfare për shtetin, përfituar në maksimum për vete.
Njëqind kompani të mëdha funksionojnë kështu dhe bilancet e tyre e kishin garancinë e një firme, firmës së vetme të “ekspertes kontabile” të familjes. Ka një nevojë kombëtare për ligjshmëri në ekonomi, mundësi të barabartë, që rrjedh nga ligji, as nga kryeministri, as nga ministri, as nga zëvendësministri, drejtori, të qenit klient me ta, dhe ne do t’i përgjigjemi.

Së pesti, krimin e organizuar që këta e rritën brenda ekonomisë, krimin që ka hyrë në ekonomi në një marrëdhënie të fortë të pastrimit të parave të pista, ardhur nga aktivitete kriminale, jashtë ose brenda vendit, në sektorë kyç të saj dhe përfitimit të më shumë se kaq, disa herë më shumë sesa vlera e parave të pasuara prej ekonomisë. 

Industria e mineraleve të ngurta, naftës, si nxjerrje, përpunim dhe tregtim, ndërtimit të veprave energjetike të vogla, të mesme dhe sistemeve të lidhura me to, ndërtimit, duke nisur nga inertet, çimentoja, betoni, pjesa tërësisht private e saj në infrastruktura banimi ose turistike, por edhe pjesa e kontratave qeveritare është nën agresion dhe thuajse e kriminalizuar, segmente të arsimit privat për më keq akoma. Janë nën agresion dhe thuajse të kriminalizuar duke rrezikuar gjithë strukturën administrative të shtetit. Krimi po nxiton, kërkon me ngulm vendime ekonomike në favor të tij. Pagoi çdo çmim të hyjë në ekonomi dhe po rritet. Tani po kërkon të ulë kostot e paguara, ku për çdo vendim do të vërë nën presion dhe agresion edhe sallën e Parlamentit. Ka një nevojë kombëtare për të çliruar ekonominë nga krimi i organizuar dhe ne do t’i përgjigjemi me çdo kosto, pa bërë dallim në të majtë e në të djathtë, politikanë apo biznesmenë, sepse dhe caku që i ndante tashmë po shuhet.

Zoti Kryeministër, ju keni një aleat të madh, popullin, por keni dhe një kundërshtar të fortë, mafien. Nëse duhet që ju dhe ne të zgjedhim bashkë, atëherë më mirë kosto nga prishja e kontratave të tyre, sesa ekonomia kombëtare të bjerë tërësisht në duart e mafies. Kjo është Shqipëria ku jemi dhe jemi shumë keq. 

Në 2 muajt e fundit qeveria e mundur e teproi edhe më shumë. Një herë e jep miratimin për rishitje të kompanisë unike të rafinimit në vend pas dështimit spektakolar, duke garantuar trashëgimin e detyrimeve ligjore ose borxheve financiare nga njëra dorë në tjetrën, pa u plotësuar kurrë gjatë 5 vjetëve nënkontratë, pastaj shtyn përpara një marrëveshje që i jep fund Albpetrolit, si ndërmarrje e prodhimit, duke çuar me mijëra punëtorë në shtëpi. 

Tjetri lëshon për kompensim terminalin e vetëm të kontenierëve në portin e Durrësit, kontratë të cilën kompania e nxjerr menjëherë në shitje për 100 milionë euro. Pastaj lëshon dhe terminalin e trageteve, të fundit, të sapondërtuar, me një borxh të shtrenjtë që do e paguani ju, qytetarët e Shqipërisë, madje duke i dhënë fund portit të Durrësit si ndërmarrje publike, duke e kthyer në kompani rentiere. Janë 100 vendime të tilla që fillojnë që nga Qendra e Traumës në Tiranë, ku kati i parë është publik, kati i dytë rinovohet si privat për 10 vjetët e ardhshme, kati i tretë prapë publik dhe  deri tek trualli i lakmueshëm i Gardës së Republikës. 

Zoti Ministër i Bujqësisë, 

Paraardhësi juaj ka dhënë së fundi më qira 141 hektarë tokë mu në mes të Myzeqesë në sektorin Ferras të komunës Grabian. Ndërkohë që aty jetojnë bujq, që ende nuk janë pajisur me tokë. Një batërdi e tërë ka ndodhur me tokën publike 6 muajt e fundit dhe kjo meriton një hetim të plotë.

Zoti Ministër i Industrisë, dhe zoti Ministër i Financave, 

Kjo është një praktikë e plotë. Mbërriti deri në qeveri, aty është gati mbi tavolinat tuaja përmes së cilës kërkohet zerimi i efekteve te rentës minerare për kompaninë e dytë të prodhimit të naftës në vend dhe natyrisht zerim të pjesës së shtetit që merr pjesë atje. Dikush, politikan, zyrtar apo përfitues privat i lidhur me politikanin, pret amnisti. Amnisti nuk duhet të ketë. Vendi është mundur nga korrupsioni aq sa ligjet kundër korrupsionit nuk kanë më kuptim. Të gjitha sa ju dëshmova tregojnë se janë para që mungojnë te ju qytetarët e Shqipërisë, sepse janë përfitime që shkojnë tek ata ish-pushtetarët e Shqipërisë, jo sipas ligjit, jo sipas rregullave, por prej korrupsionit. Ekonomia është mundur nga korrupsioni dhe varfëria po rritet dyfish. Ky është raporti i fundit ekonomik i Forumit Ekonomik Botëror për ekonominë tonë dhe ne jemi në rënie dramatike. Kur arrijmë këtu nuk duhet të përbëjë asfare shqetësim fati i akteve klienteliste dhe të korruptuara, as fati i zyrtarëve që kanë firmosur në to. Nuk ka as mllef as hakmarrje në këtë histori. Më intereson fati i sipërmarrjeve të ndershme në fund të vitit, fati i familjeve të lidhura me to me ekonominë muaj për muaj.

 Ka një zhgënjim të madh në pakicën e kësaj salle. Ajo që ju thamë për dy muaj me radhë nuk ndodhi. Ne nuk ju gënjyem. Ju thamë në fushatë se do të heqim taksën vendore për biznesin e vogël dhe është detyrim në program. Do të përgjysmojmë tatimin mbi të ardhurat nga biznesi i vogël dhe është detyrim në program. Do të heqim akcizën dhe taksën e qarkullimit për mekanikën bujqësore e peshkimin dhe është detyrim po në program. Do të përjashtojmë inputet bujqësore nga TVSH-ja dhe është detyrim në program. Do të përjashtojmë shëndetësinë e ilaçet nga TVSH-ja dhe është detyrim në program. Shërbimi kombëtar shëndetësor do të jetë paguesi i vetëm i shërbimit shëndetësor për qytetarin dhe është detyrim në program. Legalizimet e banesave pa leje do të mbyllen brenda këtij mandati, pa pagesë, dhe është detyrim në program. Çdo premtim një më një është kthyer në detyrim këtu në këtë program. Vetëm njëri është riformuluar dhe është bërë mirë që është riformuluar, 6%-shi i TVSH-së për energjinë, sepse është e padrejtë, e pandershme që unë dhe Edmondi, që jemi këtu në këtë sallë, e marrim 1 milion e gjysmë lekë rrogë, të paguajmë TVSH njësoj sa ajo familja që jeton me asistencë. 

Po dëgjoj se ka shqetësim sa kushton secili prej tyre, ka një llogari për çdonjërin. Mua më intereson që ata që më zgjodhën të dëgjojnë për 3. 

I pari, përjashtimi nga TVSH-ja e inputeve bujqësore, plehrave, farërave e fidanëve. Ju e sollët në Kuvend një muaj më përpara dhe unë e kam këtu projektin që ju sollët. Ua kemi llogaritur dhe ua kemi thënë edhe kur e paraqitët: 1 miliard e 300 milionë thoni ju, 1 miliard e 300 milion themi dhe ne. 13 milionë dollarë. 

I dyti, heqja e akcizës dhe taksës së qarkullimit për të gjitha makineritë bujqësore. Jua kemi llogaritur dhe jua kemi thënë, 820 milionë lekë, 8,2 milionë dollarë. 

I treti, heqja e TVSH-së për shëndetësinë dhe ilaçet. Jua kemi llogaritur dhe jua kemi thënë, kur ju e vendosët dhe ne e refuzuam: 1 miliard e 500 milionë ose 15 milionë dollarë, të treja bashkë bëjnë 36 milionë dollarë. Janë më pak se gjysma e parave që vidhen sot kur u merren të gjitha kompanive të naftës dhe zhduken sa hap e mbyll sytë. 

Zoti Kryeministër, Olsi Kacabumi ishte një student nga Kryekuqi, i komunës Rremas. U zgjua një mëngjes me dhimbje bajamesh, u detyrua të vizitohej në Lushnjë, sepse atje është qendra, e transferuan në Tiranë dhe këtu ai u shua brenda 4 orëve. Një sëmundje gjaku e paditur dhe e paekzaminuar e mundi. Mbi 60 mijë banorë të Myzeqesë nga Gradishta, Rremasi, Divjaka, Tërbufi, Grabiani kanë mes tyre një rrezik për jetën, por edhe pse kështu për ta nuk ka një poliklinikë multifunksionale, por edhe dedikuar për sëmundjet e gjakut të trashëgueshme nga njëri brez në tjetrin. Janë kthyer 70 vjet më pas dhe humbin jetën. Kjo është kostoja e asaj qeverie. 

Fitim Malko është një djalë i ri nga Zharneci, peshkatar në profesion, siç janë burrat e 500 familjeve të tjera nga Bedati, Karavastaja, Muçiasi, Rremasi, Kryekuqi, Kamenica, Zharneci Miza, Xengu, Divjaka, të gjithë të ndaluar të punojnë nga një kontratë menaxhimi e korruptuar e qeverisë së mundur që ua ka marrë atyre kënetën dhe ia ka dhënë një njeriu të vetëm. 

Agimi, Nikolla, Kadriu, Avniu, Novruzi janë bujq nga Çerma, Karavastaja, Grabiani, por më herët kanë pasur përgjegjësinë e administrimit të rrjetit të stacionit të pompimit për vaditje dhe kullim. I kanë kanalet dhe lumin mu aty, por nuk vadisin më, i pengojnë të paaftët politikë, por edhe të zotët e lumit që i kanë bërë të tilla lejet qeveritare për të marrë zhavorr nga lumi. 

Sajmiri është një tjetër djalë i ri, ka ngritur sipërmarrjen më të madhe në bujqësi në Divjakë me cikël të mbyllur nga fidanët tek eksporti. Mban e rregullon tregun, mbron me çmime çdo ekonomi familjare në Divjakë, Rremas e Tërbuf, pa asnjë ndihmë nga shteti, kur shteti duhet t’i njohë të mbështesë, favorizojë me status këtë zonë në Myzeqe, si njësinë më të madhe ekonomike bujqësore në vend. 

“Koli Sako” është emri i shkollës që këtë të hënë shënon 100-Vjetorin e shkollës së parë shqipe në Divjakë dhe rrethinat, por më lejoni të them se ky 100 vjetor është në kontrast dramatik me faktin se 80% e shkollave nga Çerma e sipërme në Adriatik janë në gjendje të mjerë. Imagjinoni shkolla pa banjo për fëmijë e mësues. Kam qenë i pranishëm në secilën shkollë dhe është e tmerrshme, por është në kontrast edhe me faktin se e gjitha kjo njësi ekonomike bujqësore kaq e madhe nuk ka absolutisht asnjë shkollë profesionale për bujqësinë, blegtorinë peshkimin dhe natyrisht edhe turizmin. 

Zoti Kryeministër, kjo është Shqipëria ku jemi. Këtë po marrim nën administrim ne dhe ju bashkë. Fatet personale të secilit prej këtyre burrave që përmenda përfaqësojnë fatin e komuniteteve ku ata jetojnë. Duan vetëm një gjë, mundësi. Ua mohuan 8 vjet me radhë për arsye politike, por edhe për shkak të të gjithë monopolizimit të ekonomisë së vendit. Ajo që ka munguar dhe i ka mohuar prej 8 vjetësh ka qenë qeveria që e mundën. Na zgjodhën ne t’u japim atyre atë që u takon për të ndryshuar jetën e tyre. Shqipëria që duam të ndërtojmë nis nga ndryshimi me jetën e tyre. Jetën e tyre na e kanë besuar neve dhe ne duhet t’u përgjigjemi deri më një, ndryshimin cilësor të jetës së tyre. Ky është nderi ynë dhe na jepet vetëm një herë në jetë. 

Faleminderit!

Ilir Meta – Faleminderit, zoti Braçe!

Fjalën e ka deputeti Bashkim Fino.

Bashkim Fino – I nderuar zoti Kryetar i Kuvendit, 

I nderuar zoti Kryeministër, 

Të nderuar ministra, 

Të nderuar kolegë deputetë, 

Më lejoni t’ju uroj së pari, për fillimin e punës së kësaj legjislature!

Sot jam shumë krenar dhe besimplotë për këtë program të maxhorancës së re. Ky është programi më ambicioz që një kryeministër ka paraqitur ndonjëherë në këta 23 vjet dhe tranzicionit në Shqipëri. Programi që mori votën e 1 milion shqiptarëve na prezantohet sot për të marrë votëbesimin tonë. 

Të dashur kolegë, 

Gjendemi përpara pritshmërive të mëdha dhe sfidave madhore për t’u ndarë një herë e mirë nga epoka e mundimshme e tranzicionit të tejzgjatur dhe me besim dhe kurajë të shohim përpara të gjithë së bashku drejt integrimit të vendit në Bashkimin Europian. Programi i Shqipërisë së gjeneratës së re është në fakt programi i reformave të mëdha dhe të guximshme, i reformave që kërkojnë kurajën e maxhorancës solide dhe votën e besimit të madh të këtij populli, besim që kurrë nuk e fituan dhe kurrë nuk e patën qeveritarët e djeshëm dhe opozitarët e sotëm. Kjo edhe për faktin se kurrë ata nuk guxuan të ngrihen përtej aspiratave të tyre dhe kurrë nuk guxuan të shikojnë në sy realitetin dhe nevojën e madhe për ndryshimin që kërkonte vendi ynë. Ja pra, sot premtimet marrin kuptim, trajtën dhe formën në këtë program, me prioritete të qarta dhe objektiva ambiciozë për t’u arritur nga qeveria e Kryeministrit Rama.

Të nderuar kolegë, 

Qeveria socialiste do të mbështetet në një model të ri ekonomik, që do të garantojë një rritje të qëndrueshme. Modeli ynë ekonomik do të mbështetet në rritjen e prodhimit të brendshëm dhe shtimin e eksporteve. Rritjen ne e synojmë nga prodhimi dhe jo nga konsumi, siç ishte modeli i deritanishëm. Rritja ekonomike, që ne synojmë do të fokusohet drejt politikave prodhuese, ku prioritare do të jenë atë të sektorit të energjetikës, industrisë dhe bujqësisë. Pra, do të stimulohet prodhimi vendas dhe eksportet, do të mbështesim biznesin e vogël dhe të mesëm, duke reduktuar barrierat administrative, si edhe kostot e biznesit. Do të hiqen taksat e biznesit të vogël dhe do të reduktohet barra fiskale e biznesit të vogël brenda vitit të ardhshëm.

Kryefjala e punës së qeverisë sonë do të jetë partneritet i qëndrueshëm shtet-biznes. Baza e politikës fiskale do të jetë taksimi i ndershëm, zhvendosja nga politika e taksimit të sheshtë drejt politikës së taksimit progresiv, ku kush përfiton më shumë, do të kontribuojë më shumë.

Politika fiskale që do të zbatojmë ka si pikësynim mbështetjen e zhvillimit ekonomik dhe rritjen e punësimit, duke tentuar drejt uljes dhe thjeshtimit të sistemit tatimor, lehtësimit të presionit fiskal, pagimin e borxheve publike ndaj bizneseve, nxitjen e investimeve të brendshme dhe të huaja në sektorin privat dhe në zhvillimin e vendit.

Një nga premtimet tona më të mëdha është edhe krijimi i 300 mijë vendeve të punës. Por planifikimi mbi zhvillimin e territorit, planifikimi mbi territorit është një nga sfidat më të mëdha të kësaj qeverie.

Qeverisja që sapo u largua është shembulli i mungesës së kontrollit mbi territorin. Qeverisja jonë synon të mbyllë epokën e informalitetit në zhvillimin e territorit, hapësirave urbane dhe rurale, duke krijuar kushte të domosdoshme për zhvillimin e qëndrueshëm të territorit.

Për realizimin e këtij objektivi do të hartohen dhe do të miratohen nga ky Parlament plani i përgjithshëm kombëtar i mbështetur në strategjinë kombëtare të zhvillimit të territorit. Do të miratohen në zonat e rëndësisë kombëtare. Do të vendosen tre moratoriume për ndalimin e ndërtimeve në bregdet, në të gjitha zonat pyjore dhe në të gjitha zonat me rëndësi për turizmin.

Do të shpallet momenti zero pas të cilit çdo ndërtim është subjekt i prishjes së menjëhershme. Do të realizohet pa pagesë legalizimi i ndërtesave pa leje në zonat informale.

Nuk është e lehtë që këta objektiva të realizohen. Përkundrazi do të jetë shumë e vështirë, në kushtet e rrënimit absolut të ekonomisë dhe të buxhetit, në kushtet e bjerrjes totale të besimit publik ndaj institucioneve të shtetit dhe ndaj politikanëve. 

Por jam i bindur plotësisht se mbështetja përmes votës plebishitare, që populli i dha kësaj maxhorance, do të jetë motori shtytës dhe nxitja kryesore drejt plotësimit të prioriteteve dhe objektivave të këtij programi reformator.

Po, ne nuk jemi vetëm në këtë rrugë, ne kemi besimin dhe përkrahjen e miqve tanë, të partnerëve ndërkombëtarë, të cilët duan ta shohin më në fund Shqipërinë që të ecë në rrugën drejt BE-së, nëpërmjet reformave radikale dhe ndryshimit rrënjësor të modelit të qeverisjes së vendit në të gjitha fushat e jetës.

Ja pra, më në fund, shikoj në këtë program reformë radikale të sistemit të qeverisjes së vendit.

10 vjet debat dhe diskutime kemi harxhuar dhe ja ku vjen sot reforma e shumëpritur administrative dhe territoriale, reforma që më në fund do ta ndajë shtetin dhe administrimin kaotik dhe aspak eficient të territorit dhe të politikave ekonomike e sociale në nivel lokal.

Reforma administrative territoriale është hapi i duhur në rrugën drejt modernizimit të administrimit publik në nivel vendor në mënyrë që qytetarët të arrijnë të kenë shërbime të munguara dhe një administratë lokalë që në mënyrë bashkëkohore do të dijë të shfrytëzojë më eficiencë dhe transparencë burimet në dispozicion.

Ky program parashikon fuqizimin e qeverisjes vendore dhe decentralizmin e kompetencave dhe financave publike të qytetarëve që marrin shërbime efikase dhe me standarde evropiane.

Në 8 vjet nuk dëgjuan asnjëherë kryetarët e bashkive dhe komunave. U cenua rëndë autonomia vendore, u shkatërruan fondet për investimet lokale, u privatizuan ato, u politizuan skajshëm këto fonde në marrëdhënie mes qeverisë dhe pushtetit vendor.

Një faqe e re në këtë program do të hapet mes marrëdhënieve midis qeverisë dhe pushtetit vendor. Partneriteti dhe bashkëpunimi do të zëvendësojnë mungesën e dialogut dhe përdorimin e forcës së kartonit.

Programi parashikon mekanizma të qartë dhe mbështetje për qeverisjen vendore, por qëllimi final është që qytetarët dhe komunitetet të shërbehen dhe të marrin shërbime publike cilësore dhe me standarde. Kjo, natyrisht kërkon vullnet politik dhe besim të ndërsjellë midis palëve.

Më vjen mirë që kryetari i opozitës. Njëherazi kryetari bashkisë më të madhe në vend do ta ndiejë përmirësimit të sjell ky program për punën e tij të përditshme. I ka ikur koha tashmë bllokimit të fondeve për arsye politike, përdorimit të fondeve për arsye politike, shfrytëzimit të interesave të qytetarëve për vendosur kapital politik.

Në këtë program shikoj se qeveria është e vendosur që të ecë përpra drejt një menaxhimi të ri të marrëdhënieve me pushtetin vendor dhe kjo më gëzon personalisht

Më gëzon personalisht dhe më jep kurajë që jo vetëm unë, por të gjithë kolegët e mi, ish-kryetarë bashkie, nga të gjitha kampet politike, do të dalin nga të gjithë ndasitë e vjetra dhe duhet ta votojnë këtë program që ne paraqesim sot.

Maxhoranca jonë i ka të gjitha arsyet për ta votuar këtë program dhe prioritetet e tij në drejtim të decentralizimit dhe fuqizimit të qeverisjes vendore.

Po cilat janë arsyet që e bëjnë të lehtë votimin e këtij programi. Të votosh këtë program së pari do të thotë kryerjen e një reforme të shumëpritur administrative-territoriale. 

Së dyti. Do të thotë të mbështesë decentralizimin e financave publike, së treti do të thotë të mbështetës rritjen e cilësisë dhe modelizimin e shërbimeve publike në nivel vendor bazua në standardet evropiane. Së katërti do të thotë rritje të transparencës, llogaridhënies ndaj qytetarëve dhe komuniteteve, së pesti do të thotë më shumë pushtet për qytetarët që ndikojnë dhe përfshihen në vendimmarrje në nivel vendor.

Ky program sjell gjithashtu instrumente të rinj të dialogut midis qeverisë dhe pushtetit vendor duke synuar ngritjen këshillit konsultativ qeverisje-qeverisje vendore, për cilat ka pasur një mungesë të dialogut që nuk është zhvilluar në këta 8 vjet që kaluam

Qeveria do të sjellë një model të ri edhe në funksionimin e qarqeve, duke i përafruar ato me rajonet evropiane dhe me modelin e tyre të qeverisjes së rajoneve. Kjo kërkon kurajë dhe decentralizim të mëtejshëm të funksioneve, kompetencave dhe financave publike.

Zhvillimi vendor është kontributi që qeverisja vendore duhet të japë në drejtim të zhvillimit të vendit, në përmirësimin e biznesit, veçanërisht të biznesit të vogël, që sjell edhe rritjen më të madhe të punësimit, duhet të ofrojë të gjitha lehtësirat e nevojshme, si edhe të infrastrukturës lokale.

Por më 8 vjet zhvillimi vendor ka qenë kaotik, i paharmonizuar vertikalisht dhe horizontalisht, me objektiva lokalë dhe rajonalë të zhvillimit dhe ajo ë është më e rëndësishmja nuk ka pasur kurrë mbështetjen financiare.

Mbetem optimist që ky program do të realizohet në të gjitha objektivat e tij, por është edhe realist. Jemi të vonuar në bërjen e reformave të duhura, reformave ë do të shërbejnë, në radhë të parë vendit dhe qytetarëve të tij.

Në fund dua të ndalëm edhe në problemet e rendit që për nga rëndësia janë prioritare për këtë qeveri të re. Nuk kanë ndonjëherë shqiptarë vend më të pasigurt se kaq: vrasje dhe plagosje çdo ditë në mes të qytetit, në mes të fshatit, larje hesapesh mafioze apo vrasje edhe qoftë për një vije uji apo gardh, vrasje në familje, dhune në shkolla e gjimnaze, aksidente dhe vdekje çdo ditë. 

Më thoni, të nderuar deputetë, kur kemi qenë më keq?!

Ua them unë: kurrë nuk kemi qenë më keq se kaq. Ju e dini mirë se pasiguria, krimi, korrupsioni janë faktorët që ndalojnë ekonominë, frenojnë biznesin dhe investimet e huaja. Rendi dhe siguria është minimumi i domosdoshëm që dihet t’u garantojmë ne qytetarëve. Ju edhe kaq nuk e bëni! 

Kjo qeveri që mandatohet sot nga ky parlament kam besim se janë të vetëdijshëm për barrën e rëndë dhe përgjegjësinë që lidhen me këto sfida. 

Sfida për të rikthyer shtetin, për të rikthyer rendin dhe sigurinë është sfida më e rëndësishme dhe më e vështirë, por është e para në radhë.

Programi i qeverisë së re për rendin dhe sigurinë është program ambicioz që e nis punën n ga themelet për të siguruar jetën dhe sigurinë e qytetarit, për të pasur një polici të vetme dhe jo disa polici që nuk merren vesh me njëra-tjetrën, për të pasur struktura të specializuara dhe të stërvitura mirë në luftën kundër krimit të organizuar.

Programi i qeverisë së re ka marrë përsipër të rikthejë rendin dhe sigurinë brenda 300 ditëve dhe pavarësisht se është objektiv tejet ambicioz unë kam besim se do te arrihet, edhe me mbështetjen e këtij Parlamenti.

Po të drejtohem ty, ministër i Brendshëm dhe të gjithë qeverisë: Bëni maksimumin për të rikthyer dinjitetin e policisë, bëni maksimumin për të rikthyer rendin dhe sigurinë në Shqipëri. Mbështetjen e këtij Parlamenti di ta keni të plotë në përballimin e kësaj sfide tepër të vështirë.

Më së fundi nuk të rri pa përmendur aspiratën dhe dëshirën e gjithsecilit prej nesh, deputetëve, që ta shohim më në fund vendin tonë në rrugën e reformimit dhe të ndryshimit cilësor.

Të gjithë së bashku le të marrim përsipër ndjenjën e madhe të përgjegjësisë që na ka besuar sovrani dhe të tregojmë që për hir të aspiratave sublime të popullit tonë, ne, deputetët, do të dimë të bashkëpunojmë për të realizuar reformat e mëdha që i duhen këtij vendi dhe që do të realizohen patjetër nga qeveria “Rama”.

Faleminderit!

Ilir Meta – Fjalën e ka deputetja Majlinda Bregu.
Majlinda Bregu – I nderuar zoti kryetar i seancës,

Të nderuar kolegë deputetë,

Teksti që lexuam me durim e durim, veçse na kaliti durimin për ç’do të dëgjojmë gjatë qeverisjes së Edi Ramës.

Mund të them se teatraliteti i fjalimit të Kryeministrit të ri në Kuvend, për më tepër të rilindur, më bindi se para leximit të tekstit-program të gjithë ne duhet të merrnim frymë thellë. 

Me akt të paparë, por edhe me kuriozitet opozitar vendosa ta lexoj me laps në dorë. Desha të kuptoja se pasi rilindi gjenerata e re, bijë e dashurisë PS dhe LSI, kur dhe sa do të kushtojë rilindja e Shqipërisë. Në një anë lexoja premtimet elektorale të thëna dhe të rithëna gjatë fushatës së Rilindjes, nga ana tjetër këtë program prej 80 faqesh, nga të cilat 20 janë foto të ministrave, sigurisht që dikush ka dalë më bukur, dikush jo,14 janë vetëm faqe dekorative, ku rilindje, në fakt, fatkeqësisht, kanë pësuar vetëm simbolet kombëtare, shqiponja dhe përkrenarja e Skënderbeut që tani sheh majtas, madje, zoti Kryetar i Kuvendit, do t’ju lutesha të rregullonit edhe shqiponjën në foltore, sepse i mungon njëra këmbë.

Këto ishin sa për hyrje.

Ilir Meta – Më falni që po ju ndërpres, se nuk kam dëshirë të ndërpres askënd, shqiponja është miratuar nga shërbimet e Kuvendit.

Majlinda Bregu – Do të ketë pësuar ndonjë defekt.

Ilir Meta – Do të ketë ndodhur sot.

Ju falënderoj! Në rast se ju keni të drejtë, do të riparohet në një kohë sa më të shpejtë.

Majlinda Bregu – E kam vërejte tërësisht konstruktive për simbolin tonë kombëtar.

Ilir Meta – Dakord. S’kam pasur mundësi ta shikoj.

Majlinda Bregu – Ajo që thashë ishte sa për hyrje. Kini durim se kam edhe 20 minuta të tjera.

I ashtuquajturi program i Rilindjes fillon me procesin e integrimit të Shqipërisë në BE, për të cilin media do të shkruante: “do të lexoni dhe do të gjeni në program axhendën e integrimit për në BE 2014-2020”, dhe ja ku e keni programin. Në programin-tekst të Rilindjes për integrimin evropian unë nuk shoh asnjë datë, asnjë ditë, asnjë sasi, asnjë shifër, asgjë, përveç fjalëve.

Por, duke qenë e bindur se ka ekspertë të këtij procesi në Partinë Socialiste, po vazhdoj me radhë për t’ju treguar se cili do të jetë programi dhe axhenda politike e kësaj qeverie për procesin e integrimit evropian të Shqipërisë.

Gjithsesi, duke e lexuar mendoja se do të kisha mundësi të gjeja afatet kohore, për shembull, për atë tren të që ka vendosur ta kapë tani Edi Rama, atë tren për të cilin nuk la gurë, baltë e pisllëk pa i vënë përpara për 3 vjet rresht, atë tren të cilit i thoshte, kur i fliste edhe trenit: “Ndal, se kur të hipi unë do të ecim bashkë!” dhe, në fakt, e vërteta është se e ndali.

Këtu nuk kam se ​çfarë të them. E ndali për 3 vjet dhe e bllokoi çdo ditë për 230 ditë vetëm të këtij viti që ende nuk e kemi mbyllur. I zhveshi shqiptarët nga mundësia për të mbërritur në stacionin ku e meritonin të arrinin me kohë, pse jo, edhe më shpejt se sa vendimet e gjeopolitikës, jo rrallë kundër shqiptarëve.

Pra, mbi ty, zoti Kryeministër, që je dekretuar, por ende s’je betuar, do të rëndojë si mbi askënd tjetër bllokimi i Shqipërisë drejt BE-së, sepse u hoqe shqiptarëve mundësinë e miliona eurove, a thua se ky vend nuk ka nevojë për asnjë grant përveç ngazëllimit të Edi Ramës.

Gjithsesi, po kthehem te programi: “Marrja e statusit të vendit kandidat dhe fillimi i bisedimeve për anëtarësinë në BE do të jenë përparësitë e politikës sonë.”

Këtë e kuptova që këtë vit ju prisni që të ngrini gotën e shampanjës për marrjen e statusit të vendit kandidat, të cilin, në fakt, do ta keni dhuratë, por nuk po e quaj dhuratë për ju, por për shqiptarët. E rëndësishme është që të gëzohesh edhe ti për këtë dhuratë, sepse detyrimet janë plotësuar. Sigurisht që duhet të kërkoni dhe të jeni ambiciozë për hapjen e negociatave, por nuk guxoni dhe nuk arrini ta thoni. Keni ndonjë frikë se mund të ketë ndonjë problem me grupin tuaj parlamentar apo qeverinë tuaj? Keni ndonjë frikë se mund të dalë ndonjë detyrim i ri, i pashpallur publikisht, por i dëgjuar, për problematika në lidhje me krimin e organizuar brenda grupit tuaj parlamentar? Gjithsesi, do të kemi të gjithë mundësi ta vërtetojë këtë.

Po kthehem përsëri te programi. Asnjë rresht se si qeveria e rilindësve do ta ndjekë këtë proces. “Integrimi i Shqipërisë në BE për PS-në nuk është thjesht një slogan për një program politik”, - ka thënë në fushatë ish-kryetari i Komisionit të Integrimit, zoti Bushati, sot ministër i Jashtëm.

Po mirë, ku është ky program politik? Cilësinë dhe shpejtësinë e procesit të integrimit, veç faktit që në tren tashmë do të hipë Rama, në program thuhet se do të arrihet nëpërmjet zbatimit me korrektësi të MSA-së dhe përmbushjes së pjesës së mbetur të 12 prioriteteve.

Por kjo në fakt është pjesë e punës së përditshme të çdo nëpunësi në Ministrinë e Integrimit dhe ministrja e re do të ketë mundësi ta vërtetojë menjëherë sapo të hyjë në punë.

Çfarë politike të re qeveritare ka këtu, që e rrit shpejtësinë e procesit të integrimit dhe që e bëka këtë tren në të cilin ka hipur Edi Rama të ecë më shpejt, për më tepër kur në progres-raport përmendet tërësisht e qartë se edhe për zbatimin e planit kombëtar për zbatimin e MSA-së, si një instrument kombëtar, ashtu dhe për raportimin, tashmë keni një sistem kombëtar online?

Vazhdojmë përsëri me programin: “Ne do të hartojmë strategjinë e re për zhvillim dhe integrimi 2014-2020 dhe strategjitë e tjera sektoriale, duke siguruar përputhshmërinë e këtyre dokumenteve me IPA 2 dhe do të përditësojmë planin kombëtar për zbatimin e MSA-së”.

Duke qenë se këto janë akronime dhe terma që përdoren rëndom në punën tonë të përditshme për ta bërë më të kuptueshme. Si mund të jeni kaq të dobët, sepse këtë gjë nuk arrij ta kuptoj, dhe të gënjeni pa ju dridhur dora fare kur e shkruani, kur bëni copy-paste të dokumenteve të qeverisë paraardhëse! Ja, ku është strategjia kombëtare për zhvillim dhe integrim e printuar nga faqja e web-it.

Kjo strategji është hartuar për vitet 2014-2020. Është miratuar edhe drafti i dytë. Është e lidhur dhe ka kostime me buxhetin, sepse është e lidhur me planin buxhetor afatmesëm. Është e lidhur me të gjitha detyrimet që institucionet e linjës duhet të plotësojnë për procesin e integrimit të vendit në MSA. Pra, ajo që ju keni shkruar në program, është thjesht një plagjiaturë e saktë, të cilën do ta paraqisni si të re. Për më tepër hartimi i kësaj strategjie është mbështetur nga disa projekte konsulencash të miratuara në kuadër të fondit të besimit nga BE-ja, Suedia, Austria dhe Zvicra. Shuma e financimit vetëm për ekspertët e huaj i kalon 200 mijë euro. Dyqind mijë euro ekspertizë për të hartuar këtë dokument, të cilin ju duhet vetëm ta miratoni dhe jo ta hartoni. Thoni se do ta bëni nga e para. Në fakt, mund ta bëni nga e para në rast se keni gati një listë të ekspertëve nga ato të NGO-ve tuaja që mund t’ju kenë shkruar edhe tekstin në program. Bëni si të doni, por po ju denoncoj publikisht sot, se gjoba juaj ndaj qytetarëve vetëm po shtohet. Vetëm me këtë dokument, në rast se doni ta hartoni nga e para, po u vidhni qytetarëve shqiptarë minimumi edhe 200 mijë euro të tjera ekspertizë. 

Kjo strategji vazhdon deri në vitin 2020. Ja çfarë thuhet në dokumentin që ju e keni gati, aty thuhet se ne kemi miratuar dy drafte: “Fokusi i kësaj strategjie paraqitet nëpërmjet katër shtyllave: forcimit të demokracisë dhe shtetit të së drejtës, zhvillimit ekonomik konkurrues dhe të qëndrueshëm, përmes përdorimit eficient të burimeve, rritjes së përfshirjes sociale nëpërmjet zhvillimit të tregut të punës dhe mirëqenies shoqërore, si edhe zhvillimit të shoqërisë, bazuar në njohuritë, novacionet dhe teknologjinë dixhitale”. Këto janë kapituj të programit tuaj. Kapitujt e kësaj strategjie janë kapitujt e programit që ju keni paraqitur si program të qeverisë. Ose pranoni se keni vjedhur dhe e paraqisni si program të “Rilindjes së Gjeneratës së Re”, ose bëhuni shtetarë dhe pak fare europianë dhe pranoni se ju do të vazhdoni të qeverisni edhe me dokumente solide të qeverisë paraardhëse.

Zoti Kryeministër, zgjidhni: ose jeni nihilist, sikurse shfaqesh gjithë kohën në program, ose jeni kopjac dhe gënjeshtar, ose mbaji të tria, sepse të rrinë, në fakt. 

Vazhdojmë më tej. “Do të përmirësojmë rrënjësisht modelin aktual të bashkërendimit të ndihmës së BE-së dhe asistencës dypalëshe dhe ndërkombëtare. Do të vazhdojmë të shmangim ping-pongun institucional për të ndërtuar një mekanizëm të ri në nivel ndërinstitucional për procesin e integrimit e kështu më radhë”. Nuk ma merr mendja se këtë gjë nuk jua ka sqaruar mirë Ditmiri, por të shpallni si program qeverie atë që thoni më pas se do të përcaktoni qartë rolin e koordinatorit kombëtar të IPA-s, thënë NIPAC-ut, nuk di se çfarë t’ju them. NIPAC-u, zotërinj, në rast se nuk e dini, mësojeni sot, është krijuar me urdhrin nr. 154 në 13 korrik të vitit 2006. Ju në programin e Rilindjes të vitit 2013 thoni se: “Do të përcaktojmë rolin e koordinatorit kombëtar të krijuar në vitin 2006”, por unë ministrja e Integrimit që nga viti 2007 kam ekzekutuar pikërisht këtë rol. Ministrja e ardhshme e Integrimit ka rolin e NIPAC-ut prej 7 vjetësh si një veshje zyrtare, ndërsa ju më thoni se do ta caktoni sot. Se çfarë do të caktoni te re, unë këtë nuk e di. 

Nën këtë përgjegjësi të koordinatorit kombëtar të integrimit, ministri i Integrimit ka menaxhuar dy instrumente financiare nga të cilat ka përfituar Shqipëria: pjesën e parë të CARDS-it, por edhe pjesën tjetër të programeve të IPA-s. Janë programuar gjithsej 890, 4 milionë euro, nga të cilat 45, 5 për programin CARDS-s 2005 dhe 844 për programet IPA 2007-2013, për komponentin e parë. Në total, ministri i Integrimit për shtatë vjet ka programuar bashkë me strukturat e tjera 109 projekte, si në drejtësi, çështje të brendshme, transport, mjedis, administratë, bujqësi, arsim, politika sociale, që sigurisht do të kishin qenë më shumë në rast se Shqipëria do të kishte pasur statusin e vendit kandidat para tri vjetëve. Pra, në rast se ju nuk do të kishit vendosur t’i bllokonit Shqipërisë këtë mundësi. Përsëri edhe këtu, gënjeni rëndë.

 Ju bëj një sugjerim, sigurisht që nuk keni përse ta merrni si miqësor, sepse nuk kam miqësi me ju, por po ju bëj një sugjerim institucional. E kuptoj shumë mirë se do të keni përplasje midis Ministrisë së Jashtme dhe Ministrisë së Integrimit, por atë që keni premtuar në fushatë për fuqizimin e rolit të Ministrisë së Integrimit, e keni zhbërë në program. Në program thoni: “Ministria e Integrimit, do të merret vetëm me koordinimin e brendshëm”. Kjo do të thotë ndryshe që ministres së re, nuk do t’i jepet mundësi që të merret me koordinimin e jashtëm, me Komisionin Europian dhe me Brukselin, sepse këtë punë do ta bëjë Ministria e Jashtme. Në rast se i heq NIPAC- un, koordinatorin kombëtar të IPA-s, heq dhe mundësinë të bashkëpunojë me Komisionin Europia dhe me Parlamentin Europian, atëherë e keni kthyer Ministrinë e Integrimit në një sektor. Mund ta kthesh në sektor, mund edhe ta shkrish, por duhet ta njoftosh në program.

Duke vijuar më tej. Ju thoni se: “Do të kemi ndryshime në strukturat që ekzistojnë”. Në fakt, nuk thuhet asgjë se cilat do të jenë ndryshimet, sepse strukturat ekzistojnë dhe koordinimi i procesit është tashmë i kryer. 

Ju thoni: “Do të vazhdojmë të ndjekim rekomandimet e auditorëve të BE-së”. Kjo fjali, me thënë të drejtën është kaq interesante. Në rast se këtë tekstin ta kanë shkruar para muajit gusht, atëherë po ta fal, por më 21 gusht të vitit 2013, me kërkesë të BE-së u miratua krijimi i një komiteti ndërinstitucional për monitorimin e IPA-s nën drejtimin e NIPAC- ut, pra u miratua ajo që ne e quanim VKM-ja nr. 23, që përcakton funksionin, përgjegjësitë dhe marrëdhënien ndërmjet auditorëve dhe strukturave të menaxhimit të decentralizuar të asistencës së BE-së në kuadër të instrumentit para zgjerimit. Shqipëria në rast se nuk e dini dhe nuk e keni dëgjuar, pasi nga rendja për të bërë mbledhje paralele qeverie nuk arrinit të ndiqnit vendimet që merreshin në qeverinë tonë, është vendi i parë në rajon, i cili kualifikon dhe ka mbaruar kualifikimin e administratës së vet për të marrë përsipër prokurimet e fondeve të BE-së në përputhje me standardet e KE-së. Kjo do të thotë se për këtë qëllim janë ngritur të gjitha strukturat përkatëse. Më e madhja është ajo në Ministrinë e Financave. Pra, po gjeni gati një sistem të ngritur. Nëse thoni: “Do të zbatojmë rekomandimet e auditorëve”, po talleni me njerëzit. Kjo është ajo puna që qytetarët e quajnë “bukë me djathë”. Një specialist më i thjeshtë në Ministrinë e Integrimit është i detyruar që brenda një dite të rishohë ligjet dhe të zbatojë mbi dhjetë rekomandime. Ju e shpallni në programin qeveritar se do të zbatoni rekomandimet e atyre audituesve të BE-së?! Kjo është detyra që do të bëni ju për katër vjet në procesin e integrimit europian? 
Ka vetëm një rekomandim të auditorëve të BE-së, të cilin ju duhet ta zbatoni me prioritet. I vetmi kusht që kanë vënë auditorët e BE-së është mosndryshimi i strukturave shqiptare për menaxhimin e fondeve të Bashkimit Europian. Një ndryshim i personelit do të sillte një mision të ri të auditimit për të parë sa përputhen kandidaturat e reja me kërkesat e vendit të punës. Po e plotësuat këtë, kjo është në dorën tuaj. 

Vazhdojmë me shpikjen e radhës: “Ne e konsiderojmë procesin e integrimit europian të lidhur ngushtë me komunikimin e zhdërvjellë që duhet të përfshijë të gjithë aktorët kryesorë, sidomos partnerët socialë: shoqërinë civile, shoqërinë akademike dhe grupet e interesit.” Sigurisht, për këtë duhet të pyesnit, së pari, ish-kryetarin e Komisionit të Integrimit, ka qenë pjesë e çdo dokumenti, por mund të pyesni edhe të gjithë përfaqësuesit e shoqërisë civile të cilët, në fakt, nuk besoj se janë me bindje shumë të djathta, që kanë pjesë në çdo hap të këtij procesi: nga hartimi dhe dhënia e përgjigjeve të pyetësorit, pra 28 ekspertë ndërkombëtarë, 67 të tjerë, të cilët ishin ekspertë të NGO-ve, por edhe të tjerë, të cilët morën pjesë në hartimin e këtij dokumenti më të rëndësishëm të qeverisë shqiptare ose për Planin e Veprimit, mbi 60 OJF të cilat ishin konsultuese. Pra, edhe këtu nuk na keni thënë asgjë të re, se kë do të përfshini më tej ju sesa shoqërinë civile që ka qenë pjesë e procesit, apo pjesën akademike që ka qenë pjesë e procesit, apo Komisionin Parlamentar të Integrimit Europian që ka qenë pjesë e procesit, unë nuk e di, ndoshta do të gjeni aktorë të tjerë. Kaq është thënë në një faqe program për integrimin europian të Shqipërisë. Pra, e thënë ndryshe, vetëm një faqe në këtë tekstprogram; pa asnjë datë konkrete se çfarë prisni ju këtë vit për marrjen e statusit të vendit kandidat; pa asnjë datë konkrete se kur mendoni ju se do të hapen negociatat, e çfarë do të bëni më pas; pa asnjë detyrim dhe kostim se çfarë prisni ju të bëni me programimin e IPA-s. Asgjë, vetëm kaq. E për më tepër, angazhoheni që do të përmbushni pjesën e mbetur të 12 rekomandimeve. 

Një nga rekomandimet, që po jua kujtoj, është ai i administratës publike. 

E para, votimin e ligjit të nëpunësit civil ishit ju që e bllokuat 9 muaj dhe duhet kurajë shumë e madhe që, pasi i ke bllokuar ligjet një e nga një, të vish sot dhe të thuash: “Unë do t’i zbatoj dhe do ta përshpejtoj këtë proces.” Megjithatë, nuk po përsëris veten. Kam vetëm një dyshim: sa do të jeni të zotë ju ta zbatoni prioritetin 6 për administratën publike kur kanë filluar konkurset paralele në facebook? Sepse ju po u mblidhni njerëzve CV-të për t’i futur në punë, ndërkohë që ligji i nëpunësit civil përcakton tërësisht kushte të reja për marrjen në punë të administratës ose, më saktë, përmirësim dhe respektim të hierarkisë së administratës publike. Trupa e administratës publike tani do të konkurrojë sipas ligjit të nëpunësit civil, apo sipas kritereve partiake të kandidatëve të cilët kanë paraqitur CV-të? 

Vazhdojmë më tej me tekstin tuaj. Në faqen 23 thuhet: “Në fokus të qeverisë do të jetë përmirësimi i shërbimeve publike dhe verifikimi i cilësisë së tyre, përmes teknologjisë së informacionit dhe të komunikimit, për ta rikthyer nëpunësin e administratës në shërbim të qytetarëve.” Shumë mirë! Por qeveria, kjo qeveri, është pjesë e iniciativës së Open Government-it që në gusht të vitit 2011... 

Kur të betoheni, bëheni ministra ju! 

Shërbimet janë të gjitha online, nga shpenzimet ditore të thesarit deri te doganat, tatimet, provimet e shtetit etj. Urime! Do të bëni diçka që do ta gjeni gati. 

Vijmë te masat dhe reformat për luftën kundër korrupsionit. “Ka vullnet të palëkundur”, thuhet në këtë tekst “që qeveria e re do të luftojë korrupsionin.” Këtë e kemi të qartë, sepse e ke të trashëguar këtë vullnet që kur ishe kryetar bashkie, me parandalim, ndërgjegjësim dhe ndëshkim. Shumë mirë edhe kjo. 

Për parandalimin po pyes unë. Një nga masat kryesore, pra për të parandaluar ata që kanë mundësi të vjedhin, të abuzojnë me paratë e qytetarëve dhe fondet publike, ishte heqja e imunitetit tonë, e zyrtarëve të lartë, që as për tre vjet, as për 230 ditë, por për 7 vjet nuk ia dhe mundësinë ta votonte grupit tënd të partisë në këtë parlament. I vetmi kryetar opozite, i cili nuk donte të hiqte imunitetin për ne, zyrtarët e lartë, dhe qeveritarët që kishin mundësi të korruptoheshin. Megjithatë, ju thoni: “Ne do të vazhdojmë dhe do të ngremë Koordinatorin Kombëtar Antikorrupsion”. Në fakt, është një institucion, i cili ekziston, madje në rastin tuaj vetëm zbret në detyrë dhe në tekst vazhdohet edhe me çudira të tjera, si: “Koordinatori Kombëtar do të propozojë nisma ligjore.” Në rast se do të donit një sugjerim: si koordinator kombëtar për luftën kundër korrupsionit do t’ju sugjeroja të vinit zotin Naço, sepse është pjesë pikërisht e kapitullit që mbulon çështjet e drejtësisë. Megjithatë, vendimin mund ta merrni vetë. Por nëse ju do të shpikni një koordinator kombëtar, i cili nuk ka mundësi dhe të drejtë të propozojë nismë ligjore, siç thoni në këtë program, duhet t’i drejtoheni Kushtetutës, se cili ka të drejtën për të propozuar nisma ligjore. Atëherë nuk keni bërë jo vetëm asgjë të mirë dhe të re, por vetëm sa po e ulni pozicionin. Koordinatori kombëtar ka qenë kryeministri i vendit, zoti Berisha. Ai ka drejtuar task-forcën, detyrat e së cilës, po t’i lexosh të gjitha një e nga një, janë të njëjta me ato që ju keni parashikuar në tekstin tuaj. Do të thotë që edhe këtu nuk ka absolutisht asgjë të re. 

Megjithatë, do të gjeni dhe do të keni mundësinë që edhe kur të niseni në Bruksel, të njiheni me një dokument dhe me track rekord-in e korrupsionit, i cili ka përmirësime të dukshme, krahasuar qoftë edhe me një vit më parë. Unë po ju jap vetëm një shifër. Nga viti 2005-2011, jo më kot Komisioni propozoi vjet dhënien e statusit të vendit kandidat për Shqipërisë, vetëm forca goditëse ndaj korrupsionit ka njohur një rritje, ku në vitin 2005 ka pasur vetëm 8 raste të evidentuara, 11 persona të proceduar dhe vetëm 5 të arrestuar. Me kaq e kemi gjetur ne korrupsionin në Shqipëri në vitin 2005. Në 2012-tën keni 194 persona të proceduar dhe 49 të arrestuar. 

Zoti Meta, vetëm një fjalë në fund, meqenëse më mbaroi koha. 

Përpara se të harroj, strategjinë kundër krimit të organizuar, që thoni se do ta hartojmë dhe miratojmë, e keni të miratuar që në gusht. Zoti Noka mund t’jua përmendë. 

Së fundi, sigurisht që ky program nuk ka as 100 ditë, as 300 ditë, as buxhet dhe as kosto. Nuk ka asnjë gjë nga ato premtime që iu thatë qytetarëve, por, meqenëse të hënën Kryeministri niset për në Bruksel, rrugën për të kapur trenin sigurisht që do ta gjejë të shtruar, po aq të shtruar sa gjeti Rrugën e Kombit, po aq të shtruar sa gjeti Rrugën e Elbasanit, po aq të shtruar sa gjeti rrugën e Bregut dhe me qindra kilometra të tjera, të cilat ishin shtruar në çdo fshat ku ti shkoje, vetëm se lehtësisht gënjeje. Do të të rrëfejnë, siç të kanë thënë edhe herë të tjera, se Shqipëria e meritonte me kohë statusin e vendit kandidat, ndaj Komisioni e propozoi. Ndaj ju duhet të falënderoni qeverinë paraardhëse për kontributin. 

Do të të rrëfejnë se si Shqipëria nuk është në listën e vendeve problematike për shkelje të liberalizimit të vizave dhe ndoshta do ta kuptosh se kjo falë zhvillimit që arriti ky vend gjatë qeverisjes Berisha. Do të të rrëfejnë se sa dëm i ke bëri ti vendit tënd me bllokimin. Të paktën, ji i qetë, sepse atje nuk do të gjesh email-e anonime kundër vendit tënd, të cilin do ta drejtosh tashmë si Kryeministër, siç ndodhte kur ti ishe në opozitë. Asnjërën prej tyre, sepse trenin që ti do të kapësh sot, e ke aty, të mbushur plot me detyrime të plotësuara dhe ti duhet vetëm t’i heqësh gurët që i vure vetë nën të. 

Faleminderit!

Ilir Meta – Fjalën e ka zoti Bushati për replikë.

Ditmir Bushati – Do të doja...

(Ndërhyrje nga salla.)

Ilir Meta – U përmend njëqind herë.

Ditmir Bushati – Do të ndërhyj dy minuta për replikë.

Ilir Meta – Të mbarojë zoti Bushati, pastaj do ta keni ju fjalën për procedurë.

Ditmir Bushati – Së pari, do ta siguroj parafolësen se pjesa e programit tonë është pjesë e programit të qeverisë dhe nuk është një program i bërë nga njëra parti apo tjetra. 

Së dyti, ju falënderoj për sugjerimet, por do të ketë një bashkëpunim edhe më të ngushtë midis ministrit të Jashtëm, ministrit të Integrimit Europian, Kryeministrit të Republikës dhe Kryetarit të Kuvendit. Shpresoj shumë që kushdo që do të emërohet ose zgjidhet nga ju si kryetar i Komisionit të Integrimit Europian të bëjë atë gjë që kam bërë unë, jo diçka më shumë, por po ta bëjë, edhe më mirë.

Së treti, më vjen keq, sepse kam email-in e ish-zëvendësministres suaj që i drejtonte Brukselit, ku kërkonte të ishte ajo koordinatore e IPA-s. Është një listë çështjesh që mua dhe koleges Gjosha na është vënë në dispozicion nga shërbimet e Komisionit Europian, ku kërkohet qartësi për koordinatoren e NIPAC-ut.

Së katërti, më vjen mirë që për herë të parë, pas kaq vitesh në parlament, të dëgjoj që flet për çështjet e integrimit euopian, pra tani që nuk je më në detyrë. Jashtë konsideratave personale, së pari, të falënderoj që u rreshtove kundër krimit të organizuar, përgëzimet e mia!

Së dyti, duhet të jemi më modestë, sepse ju morët dosjen në dorë dhe nuk e çuat përtej këtë proces. Nuk është përgjegjësia juaj, por e gjithë qeverisë dhe më pas e pjesës tjetër, që nuk u përgjigj administrata publike me atë ritëm që duhet të kishte në këtë proces. Mos e ndani këtë sallë dhe shqiptarët në “ne” dhe “ju”. Ne do të punojmë për të shkuar më tej drejt statusit dhe fillimit të bisedimeve për anëtarësim e kjo do të jetë një arritje e popullit shqiptar dhe nuk është rasti për shampanjë. Atë që keni bërë ju në këtë proces, ne do ta vazhdojmë. Atë që ju nuk e bëtë dot në këtë proces, ne do ta bëjmë shumë mirë, në mënyrë që ta jetësojmë ëndrrën europiane. 

Për sa i përket SGZHI-i, strategjisë së re 2014-2020 dhe bashkërendimeve me prioritetet e IPA 2-shit, është gjithashtu një kërkesë e shërbimeve të Komisionit Europian dhe ne po e themi me krenari: kemi kopjuar të gjitha kërkesat dhe listën e detyrave që ju si qeveri nuk i bëtë dot gjatë këtyre viteve.

Faleminderit! 

Ilir Meta – Faleminderit, zoti Bushati!

Kur të vijë radha e shampanjës, besoj se do ta pimë të gjithë së bashku.

Fjalën e ka zoti Halimi, për procedurë.

Eduard Halimi – Zoti Kryetar, kjo është seanca e parë dhe unë do e mirëkuptoj deri diku, por ky është një precedent, i cili nuk duhet të përsëritet në këtë Kuvend. 

Keni thënë që do të jeni avokat i procedurës dhe i Rregullores, por duhet ta dini që do t’i rrimë Rregullores një më një.

Së pari, nuk i jepet fjala zotit Bushati, por menjëherë atij që e kërkon për procedurë. Në nenin 49 thuhet: “Për çështje të procedurës fjala jepet menjëherë”. Pra, ju duhet të ma jepnit fjalën mua, jo zotit Bushati.

Së dyti, zoti Bushati nuk ka të drejtë ta marrë fjalën. Pse? Sepse të drejtën e replikës e ka deputeti ndaj të cilit janë shprehur fjalë të padenja ose janë bërë diskutime ku kanë shtrembëruar fjalën e tij. Pra, duhet të kishte folur zoti Bushati, që nuk foli, t’ia kishte shtrembëruar fjalën zonja Bregu, dhe ai, meqë nuk e duron dot shtrembësinë, duhet të ishte ngritur për të replikuar. Vetëm kjo është radha kur ju duhet ta jepnit fjalën për replikë.

Së treti, zoti Kryetar, meqë nuk e mora fjalën më përpara...

(Ndërhyrje nga salla.)

Ilir Meta – Të përfundojë zoti Halimi.

Eduard Halimi – Në lidhje me të drejtën e fjalës, meqenëse do të jetë një seancë e gjatë dhe do të duhet të ruajmë durimin dhe gjakftohtësinë, fjala duhet t’u jepet të gjithëve, por duke harmonizuar pjesën e përbërjes së grupeve parlamentare. Jua dhatë fjalën dy deputetëve të PS-së, ndërkohë që foli vetëm një i PD-së. Pra, zoti Kryetar, në të gjithë këtë seancë të gjatë që do të jetë për qytetarët, duhet që fjala të jepet e harmonizuar, një deputet i opozitës, një i maxhorancës, sepse pak më parë e shkelët. 

Faleminderit!

Ilir Meta – Unë ju falënderoj për ndërhyrjen!

Zoti Halimi, unë ju dëgjova me vëmendje, ju lutem më dëgjoni edhe ju mua dhe mos ta shqetësojmë më njëri-tjetrin! 

Së pari, deri tani jemi dy me dy.

Së dyti, fjalën e parë e mori Grupi Parlamentar i PD-së.

Së treti, zoti Bushati e kërkoi fjalën përpara jush, që e kërkuat për procedurë, duke pretenduar për replikë. Njëkohësisht, unë do t’ju ftoja mos ta përmendim shumë njëri-tjetrin me emra, sepse çështja e shtrembërimit kërkon shumë interpretim, megjithatë unë do të konsultohem me kryetarët e grupeve pas kësaj seance për të kolauduar më mirë edhe interpretimet e Rregullores për çështje të caktuara. Por, unë do t’ju ftoja të jemi sa më konstruktivë, t’i përmbahemi thelbit të çështjeve dhe të përmendim sa më pak emra. 

Fjalën e ka zoti Edmond Haxhinasto.

Të përgatiten deputetët Astrit Patozi dhe Pandeli Majko.

Ju lutem, të vazhdojmë dhe mos të kalojmë procedurë pas procedure, sepse ajo është e qartë!

Edmond Haxhinasto – I nderuar Kryetar,

Të nderuar deputetë,

Programi që ka paraqitur maxhoranca e re është i bazuar dhe i ndërtuar në një sërë parimesh themelore të mirëqeverisjes dhe të zhvillimit. Është e rëndësishme dhe e theksoj që në krye të herës që këtë program e mbështetën mbi 1 milion shqiptarë. Duhet ta respektojmë këtë fakt, se shqiptarët, shpeshherë, edhe në këtë rast, kanë pasur vizionin, urtësinë dhe zgjuarsinë për të bërë zgjedhjen e duhur.

Ky program, së pari, trajton dhe zgjidh problemet e mëdha që ka vendi, problemet e mëdha që ka qytetari, por edhe vetë sistemi; sistemi institucional dhe vetë modeli ekonomik.

Programi trajton papunësinë dhe pasojat që sjell ajo; jep një model të ri për ekonominë; kërkon burime të reja për të rritur dhe për të financuar zhvillimin; ka një vizion të ri në menaxhimin e punëve, të shtetit dhe të ekonomisë; sjell një besim të ri si te qytetari, te konsumatori, ashtu edhe te punëdhënësit, te komuniteti i biznesit, që, shpeshherë, trajtohet si alien nga qeverisja; sjell gjithashtu edhe një vizion modern se ku duhet të investojë qeveria, si duhet të investohet për të ardhmen, kryesisht duke investuar te kapitali njerëzor, te arsimi, duke investuar veçanërisht tek ai profesional, i cili ndikon drejtpërdrejt në realizimin e rritjes ekonomike dhe në plotësimin e objektivit tonë madhor: punësimit. 

Ky program sjell edhe një koncept të ri në të bërit politikë, që është përgjegjshmëria ndaj qytetarit, realizimi i premtimeve dhe garantimi i këtyre realizimeve bazohet te llogaridhënia dhe pikërisht te realizimi i atyre që premtohen.

Programi ynë ka në qendër Europën. Fillon dhe mbaron me Europën. Ka si objektiv themelor përgatitjen e një vendi, që ka nevojë të realizojë shumë gjëra për të ndërtuar më shumë Europë brenda tij dhe pastaj për t’u bashkuar me të. Të ndërtosh më shumë Europë do të thotë të ndërtosh më shumë standarde; në konceptin qeverisës do të thotë më shumë standarde në legjislacion dhe jo vetëm si referenca të thata ligjore, por në realizimin e tij. Kjo do të thotë të realizosh më shumë standarde në metodën bipartizane të hartimit të ligjeve, do të thotë të realizosh më shumë standarde në metodën bipartizane të realizimit të detyrimeve për integrimin europian. Gjithashtu, ky model sjell një propozim të qëndrueshëm për modelin ekonomik, i cili duhet jetë konkurrues; duhet të jetë i tillë, sepse duhet të jemi konkurrues për të shkuar në Europë, për ta bërë modelin të qëndrueshëm, për të realizuar punësimin e shqiptarëve dhe të gjithë objektivat e tjerë për t’u shërbyer shqiptarëve. Por, mbi të gjitha, më shumë standarde do të thotë më shumë punësim, veçanërisht për ato shtresa që përbëjnë potencial të madh edhe në aspektin ekonomik, në këndvështrimin ekonomik, për të gjeneruar rritjen, që janë të rinjtë dhe gratë, për të qenë ata kontribuues të zhvillimit. Ky është një nga konceptet e tjera që e shikon qytetarin si kontribuues të madh të realizimit të objektivave madhore që kemi.

Po kështu, standard do të thotë të vendosësh cilësi të re nga një këndvështrim humanist dhe solidar për ato që duam të realizojmë. Flasim për cilësinë e shërbimeve, për shëndetësinë, për arsimin, por edhe për shërbime të tjera, që kanë nevojë për një cilësi shumë më të madhe; flasim për koston e shërbimit, për ujin, për kanalizimet, për cilësinë e tyre, për mbetjet, për mjedisin jo vetëm për sot, por edhe për të ardhmen.

Pra, ky program që ne kemi paraqitur, ka brenda tij sensin realist, ka ambicien, pa diskutim, por ka edhe realizmin në realizimin e objektivave që paraqiten dhe jo si doktrina apo ideologjizma, por si shërbime konkrete për qytetarin. Pra, ky është standardi më i madh që duam të realizojmë, edhe në procesin e integrimit europian, që t’u ofrojmë shërbime më të mira qytetarëve dhe cilësi më mirë jete, por kjo kryhet duke realizuar ato që ka programi. Po e përsëris, jo referencat e thata ndaj njërit dokument apo tjetrit, por pikërisht standardin që duam të realizojmë.

Për ta bërë më konkrete dhe më të qartë këtë, le të ndalemi pak te infrastruktura. Nuk ka aspak as këndvështrim politik, as këndvështrim ose komentim ideologjik, por një përqasje faktuale në atë që kemi propozuar. Më lejoni të bëj disa pyetje:

A keni nevojë për zgjidhjen e disa prej problemeve që unë do përmend?

Janë realizuar investime të mëdha dhe unë, pa diskutim që e kam guximin politik të them që janë bërë investime të konsiderueshme, por a ka probleme? Sigurisht që ka. A ka probleme me impaktin që kanë sjellë këto investime, duke marrë për bazë edhe investimin kryesor që është realizuar, Rrugën e Kombit? A ka pasur impakt social? A është përmirësuar jeta e qytetarëve atje nga ky investim?

Ne do ta ndryshojmë konceptin e përcaktimit dhe të shpërndarjes së investimeve. Do të vëmë si prioritare ato me impakt më të madh jo vetëm për t’u shërbyer njerëzve, që është objektivi madhor, por mbi të gjitha për t’i shërbyer rritjes ekonomike dhe, sigurisht, punësimit.

Një pyetje tjetër është kjo: a i kemi harmonizuar planet tona me ato të fqinjëve? Sa jemi kthyer nga Kosova. Ishim dje atje me Kryeministrin dhe disa kolegë dhe shihej shumë qartë domosdoshmëria që planet tona zhvillimore të këtij sektori duhej të ishin përputhur prej kohësh me ato të zhvillimit të Kosovës. Ne do ta bëjmë këtë; do ta bëjmë dhe do ta realizojmë konkretisht.

Vazhdojmë më tej: A kemi një borxh të madh sot, ndaj kompanive që kanë realizuar një pjesë të mirë të veprave? A duhet ta zgjidhim këtë problem? Si mund të jetë biznesi pjesë e zhvillimit të vendit, në qoftë se qeveria adopton këtë lloj përqasje ndaj tij? Në qoftë se ekzistojnë fatura të tilla, mbi 100 milionë dollarëshe si detyrim, çfarë do të bëjmë, do të financojmë zhvillimin me paratë që i përkasin biznesit? Në mënyrë absolute jo. Do të vendosim një partneritet të ri me biznesin. Ai do të jetë pjesë e udhëtimit tonë, do të jetë pjesë e realizimit të objektivave tona, por me respekt maksimal ndaj tij dhe në mbështetje maksimale ndaj tij. 

A kemi nevojë, është pyetja tjetër, për standarde të tjera teknike, për standarde të tjera të sinjalistikës, të mjedisit, të eliminimit të pikave të zeza, që quhen, ku vdesin dhe plagosen çdo ditë shqiptarë? A kemi nevojë për të përmirësuar dhe mirëmbajtur rrugët që kemi? Po degradon në mënyrë të frikshme cilësia e Rrugës së Kombit, investimi më i madh që kemi bërë. Një kub guri, ndoshta mbi 2 tonë, është në mes të asaj rruge, në qoftë se shkoni sot për në Morinë. Kjo vjen thjesht nga mënyra e keqe e menaxhimit të kësaj vepre me rëndësi kombëtare. Pra janë standarde që mungojnë. 

A kemi nevojë që qytetarëve t'u shërbejmë më mirë, t'u japim shërbime më cilësore në transport, në transportin ndërurban, në transportin ajror, që qytetarët shqiptarë të mos rripen nga çmimet tmerrësisht të larta? A kemi nevojë, apo jo? Sigurisht që kemi. 

A kemi nevojë për të pasur më shumë kujdes për të trajtuar mjedisin në mënyrë më të përgjegjshme? A kemi nevojë që të përcaktojmë standarde në trajtimin e ujit? A kemi nevojë të përcaktojmë standarde në teknologjinë e trajtimit të mbetjeve, që Shqipëria të mos bëhet një vend ku mbillen plehrat dhe ujërat e shumta, që ajo ka si pasuri, të shkojnë dhe të ndotin mjedisin edhe përtej tyre? Sigurisht që kemi. A duhet bërë kjo? Sigurisht që duhet bërë, dhe kjo është në këtë program, që duhet të bëjmë. 

A kemi probleme me hekurudhën në Shqipëri, sepse do të shkojmë në Europë? A kemi një vizion për të ofruar një sistem të integruar të transportit në Shqipëri? A kemi nevojë të lidhemi me fqinjët? Sigurisht që kemi, dhe këtë zgjidhje e jep ky program.

Të nderuar kolegë, ajo që dua të them në përfundim është se jo vetëm që ky program e ka këtë cilësi, cilësinë e njohjes së problemit, cilësinë e zgjidhjes së problemit, por, mbi të gjitha, ai ka edhe garancinë e mbështetjes së 1 milion shqiptarëve.

Faleminderit!

Ilir Meta - Faleminderit, zoti Haxhinasto!

Fjalën e ka deputeti Astrit Patozi. Të përgatitet deputeti Pandeli Majko dhe më pas deputeti Eduard Halimi.

Astrit Patozi - Të dashur qytetarë shqiptarë, që na ndiqni me durim,

Të nderuar kolegë,

Zoti bashkëkryeministër, tashmë i zgjedhur, Ilir Meta,

Zoti bashkëkryeministër, që pret të votohesh, Edi Rama,

Po ju drejtohem juve në radhë të parë, meqë sot është dita e votëbesimit të qeverisë me dy koka. Kjo nuk është inerci e festimeve të 100-vjetorit të Pavarësisë. 

Ju sot merrni në dorëzim me letra një Shqipëri normale. Në fakt, ky përcaktim vlen më shumë për bashkëkryeministrin e dytë, se i pari e ka më të qartë çështjen, sidomos për katër vjetët e fundit. Nuk është një Shqipëri perfekte, sepse nuk kemi pretenduar asnjëherë që kemi qenë të pagabueshëm në qeverisje, por një vend dinjitoz anëtar i NATO-s me shumë probleme ende të pazgjidhura, por me një varg të gjatë arritjesh të jashtëzakonshme, një Shqipëri e cila ka ndryshuar kryekëput me atë që gjetëm ne në vjeshtën e vitit 2005, kur Partia Demokratike erdhi për herë të dytë në pushtet. Por sot ndoshta nuk është dita për të bërë një bilanc të plotë 8-vjeçar dhe për të shprehur krenarinë tonë për gjithë çka ndërtuam dhe bëmë në këtë vend gjatë këtyre viteve. 

Sot po merrni në dorëzim çelësat e një atdheu, ku, jo vetëm thjesht për shkak të heqjes së vizave, shqiptarët janë shumë herë më kryelartë se 8 vjet të shkuara. 

Unë nuk pres të bëni ndonjë gjë të madhe në këtë drejtim, por të paktën mos e ktheni Shqipërinë si dikur në delen e zezë të Europës, kur ta lini sërish pushtetin. 

Po merrni në dorëzim një vend ende jo të zhvilluar, por me një infrastrukturë moderne thuajse të përfunduar, falë përcaktimit të qartë dhe përkushtimit të të dy qeverive të fundit të Sali Berishës. 

Unë nuk pres kurrsesi që ju të ndërtoni rrugë të reja, por, të paktën, mos i prishni edhe ato që janë bërë tashmë e jua kemi lënë gati. 

Po iu dorëzojmë një vend me paga dhe pensione që u rritën nga viti në vit, disa prej të cilave u dyfishuan, të tjera shkuan edhe më lart. 

Unë sigurisht nuk pres prej jush që të ruani këtë trend të fortë zhvillimi, por, të paktën, mos i ulni pagat dhe pensionet që gjetët, se do të bëheni gazi i botës. 

Është një Shqipëri që pati një rritje impresionuese ekonomike për vite me radhë dhe që kohët e fundit arriti të mos bjerë në recension, me gjithë tallazet e mëdha që shkaktoi, pothuajse kudo në rajon dhe më gjerë, kriza globale. 

Unë nuk pres prej jush që të bëni të njëjtën gjë, por të paktën mos e lini ekonominë e 4 milionë shqiptarëve të rrokulliset në humnerë, për shkak të keqqeverisjes. 

Po dorëzohet sot me inventar një Shqipëri e gatshme për të rritur shpejtësinë e integrimit në Bashkimin Europian, dhe kjo aspak për meritë të të dyja palëve. 

Unë nuk pres prej jush që të keni të njëjtin pasion si ne për ëndrrën europiane, por të paktën mos u bëni ferrë nëpër këmbë të udhëtimit tonë drejt Brukselit. 

Keni përballë një opozitë që nuk do të bllokojë asnjë ditë të vetme procesin, siç bëtë ju paturpësisht për vite me radhë. Por edhe 4 vjet më parë Shqipëria ishte, gjithashtu, një vend normal, kryesisht falë arritjeve tona në mandatin e parë, e megjithatë në shtator të vitit 2009 pothuajse gjysma e kësaj salle ishte bosh, sepse Shqipëria ishte vend normal, por kishte një opozitë anormale e për këtë asokohe ishte dakord me ne edhe bashkëkryeministri tashmë i zgjedhur i kësaj qeverie, zoti Ilir Meta.

Opozita e Edi Ramës bojkotoi parlamentin për gjashtë muaj, ndonëse nuk kishte asnjë provë për pretendimet e saj se ishin manipuluar zgjedhjet. Opozita e sotme qëndron në këtë sallë në respekt të plotë të zgjedhësve të vet dhe të misionit të saj, ndonëse ka qindra prova për deformim të fortë të rezultatit, në të paktën dy qarqe të vendit, ku u faktua plotësisht se maxhoranca e sotme përdori falangat dhe paratë e krimit për të tjetërsuar vullnetin e zgjedhësve. Ndaj, edhe sot, në këtë sallë, më shumë se triumfalizmi i qeverisë së Edi Ramës, shkëlqen diferenca mes nesh dhe kontrasti i fortë mes atij që njeh vetëm fitoren dhe atyre që respektojnë çdo lloj rezultati. 
Ne jemi sot këtu më të vendosur se kurrë për të përfaqësuar denjësisht ata që na votuan dhe për t’u kthyer sa më shpejt në zërin e fortë të shumicës së shqiptarëve. Katër vjet më parë, fitimtarët e sotëm turfullonin rrugëve, sepse Kryeministri ende i pazgjedhur nuk e kapërdinte dot humbjen. Ne jemi sot dhe do të jemi gjithmonë në këtë sallë, që është fronti kryesor i betejës sonë politike, sepse për ne Shqipëria është vend i mirë dhe i shtrenjtë jo vetëm kur jemi në pushtet. Ne nuk do të hedhim baltë mbi këtë vend për shkak të xhelozisë për kundërshtarin politik dhe vetëm për faktin se jemi në opozitë. 

Katër vjet më parë, shumë prej kolegëve tanë ishin futur në çadrat e turpit përpara Kryeministrisë, në të ashtuquajturën grevë urie, më e shëmtuara dhe më e palavdishmja që është zhvilluar ndonjëherë në këtë botë. Si për ironi të fatit, asnjëri prej vranakontëve që u ngujuan në ato çadra nuk është sot i propozuar për kabinetin e ri të Edi Ramës. Ministra janë vetëm ata që u çonin ushqime dhe u bënin roje natën me fenerë te koka se mos i hante Sali Berisha. Tani Berisha nuk është më Kryeministër. Disa prej tyre janë, në rastin më të mirë, njësoj deputetë si atëherë, kurse disa të tjerë nuk janë fare në këtë sallë. Por ju edhe për këtë mund të thoni se fajin përsëri e ka Saliu. 

Dëgjova më 9 shtator hapësin socialist të kësaj legjislature që falënderoi popullin shqiptar për faktin që seanca e parë niste pa bojkotin e njërës palë. E tha atë jo se donte të nderonte patjetër sovranin, por sepse nuk ia bënte zemra t’i thoshte “Faleminderit” Partisë Demokratike dhe opozitës së sotme parlamentare. I njëjti popull ishte edhe në vitin 2009 kur një pjesë e konsiderueshme e përfaqësimit të tij u mor peng për vite me radhë nga një aventurier politik, i cili ishte gati të digjte gjithë Shqipërinë për pushtetin e vet. Sot ia ka dalë më në fund ta realizojë ëndrrën e tij paranojake dhe është ulur në karrigen e Kryeministrit. Por ne do të bëjmë gjithçka që ta largojmë një orë e më parë prej andej. Po të kishte pasur një grimë morali, fjalia e parë e Edi Ramës në këtë sallë do të kishte qenë ndjesë e thellë për atë që i shkaktoi këtij vendi në katër vjet, vetëm se nuk pranonte dot humbjen në lojë të pastër demokratike. Ne jemi krenarë, sepse i dhamë vendit të paktën tri palë zgjedhje rresht të lira e të ndershme. 

Katër vjet më parë ishim një vend normal me një opozitë anormale. Çdo demokraci dëmtohet kur çalon njëra prej këmbëve, edhe kjo e shqiponjës, mbi të cilat ajo mbahet. Sot jemi një vend normal me një qeveri anormale, sepse unë nuk besoj te mrekullia që pushteti mund ta drejtojë gungën e kurrizos. Kjo do të thotë se jemi më keq se katër vjet të shkuar, sepse atë që ta bën qeveria nuk ta bën as Perëndia. Në këtë Shqipëri normale, që po dorëzohet me letra të rregullta, por në duar të këqija, a shkon që qeveria të sulmohet që ditën e krijimit?! Do të kisha dashur shumë të mos e bëja këtë, sepse mendoj se çdo qeverie i takon një kohë e shkurtër amnistie për të pritur që të gabojë. Ndryshe nga dikush ose nga shumë të tjerë, nuk kam menduar se mbledhjet informale të kabinetit “Rama-Meta” ishin për t’u qortuar domosdoshmërish, përveç mediatizimit butaforik të tyre, që është zanati i vjetër i bashkëkryeministrit ende të pazgjedhur, sepse, të shfrytëzosh kohën për të qenë gati që në ditën e parë, nuk është për t’u sharë apriori, por Edi Rama nuk na e dha mundësinë ta amnistonim, qoftë edhe vetëm për një sekondë, sepse Edi Ramës kurrë nuk i ka pritur puna për ndonjë gjë, sepse Edi Rama ngutet gjithmonë të zbulohet ai që është në të vërtetë. E gjithë pritshmëria pozitive që mund të kishte cilido që e ka votuar maxhorancën e re u hodh në erë nga e ashtuquajtura “Konferenca e ekspertëve ndërkombëtarë”, edhe kjo në periudhën e “nxemjes”, ku një grup i madh klientësh erdhën në Tiranë me çanta në duar për të ndarë në copa Shqipërinë e qeverisur nga Edi Rama. Ende nuk ka prova nëse për këtë projekt megakorrupsioni e ka dhënë dakordësinë e vet edhe bashkëkryeministri, tashmë në detyrë, zoti Ilir Meta. Kjo mbetet për t’u parë në të ardhmen e afërt dhe të largët. 

E rëndësishme është të kuptohet që i gjithë ky nxitim për të zënë kohën nuk ka pasur asnjë moment në thelbin e vet përgjegjësinë për të qeverisur mirë, por ngutin për të zhvatur që në ditën e parë kur të hynë nëpër zyra. Kjo është më e rendë se disa nga premtimet e harruara të Edi Ramës për të cilat sigurisht që do të merremi çdo ore, çdo javë dhe çdo muaj, duke filluar nga sot. Më kujtohet një koleg socialist i cili çuditërisht nuk u darovit me ndonjë post në qeveri që tha në një emision televiziv se do të vidhnim me lezet kur të vinin në pushtet. Atij po i del fjala, ende pa u ngjitur në platformë kolegët e tij të shpërblyer. 

Për tetë vjet me radhë kemi dëgjuar nga solistë të ndryshëm, por edhe nga i gjithë kori i Partisë Socialiste emrin e Damir Fazlliçit, si një biznesmen i huaj që po bënte namin në Shqipëri, sepse njihte dikë ose disa në qeveri. Përfytyroni, një bandë e madhe ustallarësh që po vijnë me trasta dhe me thasë të mëdhenj në duar për të bërë plaçkë. Do të na duhet shumë kohë për t’i mbajtur mend të gjithë emrat e tyre, por, ndoshta, kjo nuk është fare e nevojshme, sepse ata vijnë të gjithë me porosi dhe për llogari të Edi Ramës, me të cilin nuk e kanë për herë të parë, sepse me të kanë ndarë lekë dhe interesa prej shumë vitesh, në kohërat e arta të lulëzimit të 20-përqindëshit në Bashkinë e Tiranës. Vijnë të stërvitur dhe të sprovuar, prandaj edhe janë më të rrezikshëm.

Normalisht, sot do të duhej të diskutonim për programin e qeverisë dhe për afrontimin e tij me premtimet elektorale, sepse jemi në kushtet kur Edi Rama dhe ministrat e tij nuk kanë firmosur ndonjë akt apo vendim, por bashkëkryeministri që pritet të votohet na kurseu edhe këtë mundim, sepse kjo qeveri nuk ka program, por vetëm një hartim, të shkruar nxitimthi, sa për të pasur një referencë mbi tavolinat e parlamentit. Diçka pak më shumë se dosja e famshme bosh e Rexhep Mejdanit, e cila u bë anekdotë dikur. Ndaj, refuzoj të komentoj detaje të këtij pamfleti të paraqitur si program. Sigurisht që nuk jam kaq naiv dhe kaq pa eksperiencë sa të mendoj se performanca e një qeverie varet vetëm ose kryesisht nga programi i saj, sepse mund të shkruash një tekst perfekt zotimesh dhe reformash dhe të dështosh pa filluar, sepse mund të prenotosh program nga hartuesit më të zotë të globit dhe të mos ndjekësh asnjë nga tezat e shkruara. Edi Rama nuk denjoi as formalisht të sillte në parlament një program serioz, jo se nuk kishte njerëz, madje edhe vetëm po t’i futej mund ta bënte një projekt të mirë, sepse nuk mund të mohohet se e përdor mirë fjalën sidomos atë të shkruarën. Edi Rama nuk e mori mundimin, jo thjesht për të injoruar parlamentin, por më shumë sepse nuk ka ndërmend të bëjë asgjë serioze për shtetin dhe për vendin sa të jetë në krye të kësaj qeverie, duke na sjellë atë sallatë dëshirash e fotografish, përshkrimesh e CV-sh, ku mungonin afatet, faturat, mjetet, si dhe çdo shpjegim tjetër se si do të mbahen disa prej premtimeve elektorale, ndërkohë që shumë prej këtyre të fundit kanë avulluar dhe nuk përmenden më fare. Por nëse nuk kishte program, Edi Rama ishte fare i qartë dhe eksplicit në një pikë: në qasjen armiqësore ndaj opozitës. Nuk humbi asnjë sekondë dhe pikërisht në ditën që duhej t’u tregonte shqiptarëve se çfarë kishte ndërmend të bënte për ta, iu vërsul në shpinë Partisë Demokratike, me një tërbim të pashoq, si dhe opozitës në përgjithësi. Ne jemi sot këtu edhe për t’i treguar atij se nuk na lëviz fare qerpiku prej kërcënimeve banale, të kësaj qeverie banale të kësaj qeverie ende të pamandatuar, dhe se çdo përpjekje për të intimiduar opozitën do të marrë flakë për flakë përgjigjen që i takon. 

Të nderuar qytetarë shqiptarë, pas meje ju po shihni një qeveri me dy kate, ose më mirë, një qeveri me shtesë kati, e cila pret të legalizohet falas, sepse kështu ka premtuar Edi Rama për të gjitha ndërtimet e paligjshme. As vend për sekretari nuk kanë lënë në sallën e parlamentit. Në këtë Shqipëri normale, sipas nesh, me arritje dhe suksese të mëdha, por ende vend i varfër, apo në këtë vend të rrënuar ekonomikisht, sipas tyre, na u dashka një kabinet i fryrë me 6 ministra më shumë se qeveria që shkoi, dhe e gjitha kjo, pa llogaritur stafet e tyre, që mund të ndërtohen sipas të njëjtit model po me shtesa kate. E sikur të mos mjaftonte kjo, të gjithë ministrat, përveç njërit sigurisht, pritet të zëvendësohen me 20 deputetë, duke fryrë kësisoj edhe parlamentin, duke e bërë më të stërmadhin dhe më të kushtueshmin në të gjithë këto vite. Kam përtuar të marr lapsin dhe t’i bëj llogaritë saktë, por jam i sigurt se janë disa dhjetëra e miliona euro që do të rëndojnë mbi xhepat e taksapaguesve shqiptarë. 
Ky është peshqeshi i parë që i bën paradhënie Kryeministri këtij vendi me ekonomi të rrënuar, sipas tij, edhe sikur asnjë prej këtyre zyrtarëve, që i shtohen administratës tonë, të mos vidhte asnjë qindarkë, madje edhe sikur në asnjërin prej këtyre dikastereve, që shtohen, të mos shfaqeshin sekserët e huaj dhe vendas të Edi Ramës, ata që morën pjesë në konferencën famëkeqe dhe të tjerë që pritet të shfaqen në skenë në ditët në vijim. 
Sigurisht që ky skenat optimist nuk ka asnjë shans që të ndodhë, ndaj përfytyroni vetë se çfarë mund t’u shkaktojnë arave me grurë retë e shtuara të karkalecave. Po atëherë çfarë duhet të presim ne prej kësaj qeverie, kur mjafton një vështrim i përciptë për të kuptuar se ajo ka në përbërje njerëzit e vet më pa eksperiencë në administrimin publik, të cilët të vetmen meritë kanë besnikërinë dhe fanatizmin ndaj Edi Ramës? Si për ta provuar se sa e vërtetë është kjo që thashë unë, sot po na japin shembullin e parë dhe të qartë: asnjëri prej tyre nuk ka asgjë për të thënë, nuk do të flasë, sepse qeveria e Edi Ramës tashmë ka vendosur zyrtarisht kodin e heshtjes dhe se në PS ka nisur era e asaj që duhet të flasin vetëm ata që nuk kanë në dorë, pra deputetët. Kurse ministrat bëjë punë të mëdha, që ju e kuptoni vetë se çfarë janë. 

Të nderuar qytetarë shqiptarë, jo vetëm mbështetësit e opozitës, por edhe ju që e keni votuar këtë maxhorancë, që sot po zyrtarizohet në pushtet, duhet të dini se Shqipëria do të provojë për herë të parë të qeveriset nga një kabinet privat dhe kjo është një kambanë alarmi që bie mbi të gjithë ata që kanë veshë. Deri tani ne kemi provuar të gjitha llojet e qeverive, të cilat kanë pasur të mirat dhe defektet e tyre, por nuk është sot dita për t’i krahasuar me njëra-tjetrën. Sado të këqija të kenë qenë, ato kanë përfaqësuar me aq sa kanë mundur një stad të caktuar zhvillimi të kësaj shoqërie. Kurse kjo është një qeveri që nuk mbështetet te asnjë kriter politik përfaqësimi, sepse e ka të shkruar në ballë se është një ndërmarrje private apo sh.p.k e Edi Ramës. Për të gjitha këto arsye, kjo qeveri është një kërcënim i madh për vendin dhe për çdo shtetas të kësaj Republike, ashtu si të gjitha gjërat private për të cilat nuk mund të pretendosh të kenë ndonjë dimension të fortë publik, sepse janë ndërtuar për të qenë të tilla. Madje ajo është kërcënim edhe për vetë Partinë Socialiste, sepse as atë vetë nuk e përfaqëson. Kam bindjen e plotë se edhe kriteri i ministrave jo deputetë është shpikur për të përforcuar dimensionin privat të kësaj qeverie, për ta distancuar atë jo vetëm nga qytetarët e thjeshtë, të cilët e votuan këtë maxhorancaë, por edhe nga vetë deputetët e majtë që do ta pagëzojnë sot dhe do ta mbajnë në këmbë këtë qeveri për aq jetë sa të ketë. Pavarësisht se ky kabinet ka lindur si kërcënim i madh kombëtar, kjo është prapëseprapë qeveria e Republikës së Shqipërisë. Ky vend ka nevojë të zhvillohet më tej, të mirëqeveriset dhe të avancojë arritjet e pamohueshme të këtyre dekadave në liri, sidomos ato të 8 viteve të fundit. Në këtë kuptim, kjo qeveri as sot e as në ditën apo grahmën e vet të fundit, nuk do ta ketë mbi supe mallkimin e opozitës, duke mos imituar kurrë modelin e shpifur të baltosjes, atë zakon patologjik të Edi Ramës. Ne jemi të vendosur të vigjilojmë pa mbyllur sytë, për asnjë çast, çdo lëvizje të dyshimtë ose jo të kësaj qeverie. Do të jemi këtu për të denoncuar çdo skandal dhe çdo aferë korruptive, madje edhe çdo tentativë për të bërë ndonjë zullum prej saj. Do të jemi këtu çdo ditë për t’i tundur Edi Ramës dhe çdo përfaqësuesi tjetër të kësaj qeverie, të gjitha premtimet e fushatës elektorale, por padyshim do të jemi po ashtu edhe opozita e alternativave. 

Për sa më sipër dhe për të tjera që nuk mund të thuhen të gjitha në një fjalim: Zoti e bekoftë Shqipërinë dhe opozitën e saj. Për sa më sipër dhe për të tjera që nuk mund të thuhen të gjitha në një fjalim: Zoti e faltë këtë qeveri, sepse as ai vetë nuk e shpëton dot nga dështimi.

Faleminderit! 

Ilir Meta – Fjalën e ka deputeti Pandeli Majko.

Të përgatitet më pas deputeti Eduard Halimi.

Pandeli Majko – I nderuar Kryetar i Kuvendit,

Të nderuar kolegë, 

Në kohë krizash njerëzit janë të prirur të besojnë atë çfarë ata duan. Ky mësim i historisë nuk mund të shmanget nga debatet politike. Sot po diskutojmë për programin e një qeverie që po e merr vendin në krizë. Ai e ka të pashmangshëm debatin mes asaj që vjen si dëshirë për ndryshim dhe cinizmit mosbesues të opozitës. 

Si radhë më parë po përmendet, apo është përmendur edhe paralelja me rastin e krizës që rrënoi Greqinë, si pritshmëri e premtimeve të së majtës shqiptare gjatë fushatës elektorale. Në fakt, përpara se të merremi me përgjigjen e pyetjes se çfarë na pret, do të ishte më gjakftohtë pyetja paralele, në çfarë gjendje jemi? Nuk besoj se përdorimi sot i rastit “Papandreu”, mund të ndahet nga gjendja ekonomike në të cilën ky Kryeministër i majtë e mori vendin e tij. Nëse Edi Rama po ndjek fatin e kolegut grek, drejt falimentimit të ekonomisë, sipas deklaratave të drejtuesve të Partisë Demokratike, është mirë që të qartësohet se në çfarë kushtesh financiare po e lëshojnë ata qeverisjen e vendit.

Unë hyj tek ata persona që mendojnë se situata ekonomike e vendit është në një krizë ekstreme. Pamjen më të plotë të saj kemi për ta parë me kalimin e kohës. Qeveria e re, me programin e saj katër vjeçar, është ofruar me një kërkesë të natyrshme për të ndryshuar situatën në të cilën ndodhet vendi ynë, Shqipëria. Atë e presin një tufë faturash të pashlyera të një qeverie që ka marrë borxh edhe për ata që sot nuk kanë lindur akoma. 

Ironike, por është i vërtetë fakti që të gjitha projektet e mëdha, që qeverisja e djathtë nisi vite më parë me plot ambicie, nuk kanë përfunduar ende për mungesë fondesh dhe kredish të mjaftueshme. Rruga Durrës – Kukës nuk ka përfunduar akoma, Rruga e Arbërit është edhe më keq dhe privatizimi i Albpetrolit është një fjalëkryq në dështimin e vet. Një tufë koncesionesh të shpërndara me logjikë alobiste e kontrolli, e kanë kthyer ekonominë dhe shtetin në një godinë me vrima, ku nuk kuptohet se ku është dritarja e dera. Projektet më të mëdha të infrastrukturës së vendit kërkojnë fonde të reja, të cilave duhet t’u bashkohen edhe shpenzime të tjera, që janë të nevojshme për të zbutur varfërinë dhe për t'u dhënë oksigjen reformave në fushën e arsimit, shëndetësisë dhe pensioneve. 

Pronarëve të vjetër dhe ish të përndjekurve, po ashtu do t’u afrohet një plan i përkushtuar dhe i besueshëm në kohë. Të dish dhe të bësh, në qeverisjen e vendit, shpesh janë dy gjëra të ndryshme. Sfidat e qeverisjes së re janë pa diskutim të vështira. 

Si deputet dhe koleg, e kam ndjekur me vëmendje analizën që demokratët po i bëjnë humbjes së 23 qershorit. Ajo që më ka tërhequr vëmendjen, është që një nga arsyet e pranuara të humbjes nga ana e tyre, është administrata shtetërore dhe emërimet e pamerituara në të. Në administratën shtetërore gjen një amalgamë njerëzish dhe është e pahijshme që t’i trajtosh të gjithë njëlloj. Aty, krahas një shtese profesionistësh të respektuar dhe bartësish të memories shtetërore, gjen individë që punën në administratën shtetërore e kanë kthyer në një biznes të rëndomtë. 
Këta tipa janë bërë turpi i shtetit dhe i politikës në Shqipëri. Qytetarët me shumicë vlerësojnë që mbas çdo të paafti të punësuar në administratë qëndron një interes politik. Janë rreth 120 mijë punonjës që paguhen nga buxheti i shtetit. Ristrukturimi i tyre nga qeveria e re fillimisht mund të ketë tendenca politike. Kjo duhet pranuar jo si dëshirë për t’u vënë fshesën të gjithë atyre që kanë një punë në administratë, por si pasojë e fshesës së qeverisjes së mëparshme. Nuk po them që të gjithë socialistët janë engjëj, dhe ata me teser partie të djathtë janë djaj. Kjo do të ishte naive, antinjerëzore dhe po ashtu përsëritje e avazit të vjetër. Qeveria e re ka detyrimin ligjor që të rikthejë në punë, në radhë të parë, ata që kanë një vendim gjyqësor apo të Komisionit të Shërbimit Civil, të cilët u larguan nga puna padrejtësisht, vetëm se identifikoheshin si socialit. 

Ristrukturimi administrativ padyshim që do të ndërlidhet me reformën financiare të vendit. Aktualisht ministri që duhet dëgjuar më shumë është ministri i Financave, Zoti Shkëlqim Cani, i cili është një profesionist. Ai di dhe duhet të jetë i vendosur të thotë edhe fjalën rrokje “jo”. Ai do të urrehet dhe mbase fyhet me raste nga një pjesë e opinionit, edhe për këtë arsye. Ai është ministri, që sot dhe në vazhdim i duhen dhënë të gjitha garancitë dhe përkrahja më e fortë politike në periudhën e vështirë, që na pret në fazën e parë të qeverisjes. Financat e vendit janë në një gjendje ku mungon vetëm shprehja: “Të rroni vetë”. 

Të nderuar kolegë, si deputet i Tiranës dëshiroj të nënvizoj një fakt, i cili në qeverinë e re po shfaqet në nivelin e pasionit. Ky është kontrolli kurban i vendit dhe padyshim që kërkon pasion për këtë gangrenë administrative dhe sociale. Shqipëria është i vetmi vend europian që ndarjen administrative e ka të trashëguar nga periudha komuniste. Të mendosh zhvillimet urbane në Shqipëri pas viteve 90 dhe lëvizjet e popullsisë nga fshati në drejtim të qytetit, është e pafalshme vonesa për të kryer ndarjen e re administrative. Qeveria e re, ashtu siç edhe është deklaruar, nuk ka se çfarë të presë. Kjo është me të vërtetë një emergjencë. 

Një emergjencë tjetër është edhe fakti që kontrolli urban nuk mund të përballojë problemin vetëm me çështjen e legalizimeve. Hapësira mes Tiranës dhe Durrësit duhet të marrë një status të veçantë, si zonë mbi të cilën eficienca e investimeve buxhetore tejkalon ato të zonave të tjera. Është e pritshme që në vitet që do të vijnë, në këtë hapësirë, do të vendosen rreth 50% e atyre që jetojnë ende në fshat. Shqipërisë po i vjen një brez i ri, të cilin po e lodh drama e politikës së varfëruar nga mosdallimet. 
Qeveria e re ka një mundësi të natyrshme të bëhet zëdhënëse e interesit të dhënies së tokave për ndërtim shtëpish. Kjo e fundit nuk mund të ndodh, nëse një arkitekt dhe urbanist i mirë nuk është një njeri me status zyrtar të fortë, si përfaqësues i vendosmërisë së shtetit dhe zbatimit të ligjit. Sot Shqipërisë i duhen arkitektët dhe urbanistët, më shumë se disa këshilla komunash e bashkish që, edhe për nga niveli i diskutimit, nuk krahasohen me kuvendet e dikurshme të burrave në malësi apo në Labëri. 

Dëshiroj të përshëndes dy aktet e para, por të qarta, të qeverisë së re: qëndrimin e qeverisë shqiptare ndaj aksioneve të aleatëve tanë në Lindjen e Mesme dhe vizitën e parë në Kosovë të Kryeministrit të mandatuar.

Fqinjësia e mirë dhe rindërtimi i marrëdhënies shqiptare në rajon janë fondamentale për të ardhmen e kombit dhe kredencialet ndërkombëtare të shtetit shqiptar. Për këtë temë është folur shumë dhe është bërë pak. Kjo vjen dhe për faktin se nuk jemi ende të vetëdijshëm se sa është fuqia reale që prodhon bashkëpunimi midis shqiptarëve në rajon, të Tiranës me Prishtinën dhe Shkupin. Kemi një emigracion ku shteti shqiptar nuk po merr ende detyrimet e veta. Sikur të bëjmë gjysmën e asaj, gjysmën e asaj, që vendet evropiane bëjnë për emigracionet e veta, do të ishte mirë. Ndryshimet kushtetuese të pritshme duhet të sanksionojnë të drejtën e votës edhe për ta. Fjalët e shumta në të tilla raste nuk vlejnë. Edi Rama nuk është konformist, kjo e bën më të mirë si Kryeministër. Qeveria e re që ai drejton ka një mandat të qartë për të ndryshuar gjërat. Programi është letër dhe bojë. Ndryshimi do njerëz që dinë të ëndërrojnë dhe të rrezikojnë. Vota ime është për ëndrrën, për përballjen me rrezikun dhe ndryshimin e Shqipërisë për më mirë. Ajo është pa dyshim pro kësaj qeverie. Opsioni i kundërt sot nuk ekziston.

Ju faleminderit!

Ilir Meta – Shumë faleminderit, zoti Majko!

Fjalën e ka zoti Eduard Halimi. Përgatitet deputeti Fatmir Xhafaj.

Eduard Halimi – Zoti Kryetar i Kuvendit, 

Të nderuara zonja dhe zotërinj deputetë,

Dy ditë më parë, në këtë foltore shqiptarët duhet të dëgjonin një kryeministër që t’i bënte më optimistë qytetarët shqiptarë, një program politik që do t’i kishte në qendër ata që votuan më 23 qershor dhe premtimet që ai u bëri, sy më sy, siç thoshte. Një program që do t’u thoshte në mënyrë të qartë dhe konkrete dhe me objektiva konkretë, kur do të fillojë shëndetësia falas, kur do të fillojë dhe kur do të mbarojë legalizimi falas, kur do të ulen taksat për 95% të shqiptarëve, kush do t’i paguajë dhe sa do të paguajë; kur do të fillojë dhe kur do të përfundojë para dy viteve dëmshpërblimi për të përndjekurit, që tha se do ta bënte në mënyrë të menjëhershme, dhe sa është fatura financiare për këtë; kur do të fillojë t’ju japë tapi në dorë fshatarëve, se tha: “Do t’jua jap për një vit”, ndërkohë që sot u thotë, se do të bëjë një plan vitin e ardhshëm. 

Programi është një fjalim, që nuk mori përgjigje për qytetarët. Është një fjalim politik, që ka në thelb sloganin: “Kam në plan të bëj një plan”. Dhe më kujtohet, e njëjta histori para 4 viteve fjala e Rexhep Mejdanit, i cili e nxori hapur para të gjithë shqiptarëve se, kur i dorëzuan një kuti të madhe me fjalën “program”, e hapi dhe tha se aty nuk kishte asgjë dhe përshëndeste zotin Majko, i cili, ashtu si edhe ne, vuri në dyshim, nëse Edi Rama do të dështonte si Papandreu apo jo. Dhe tha se edhe kjo mund të ndodhë, edhe Edi Rama mund ta çojë Shqipërinë teposhtë, si Papandreu, por për këtë nuk do ta ketë fajin Edi Rama, do ta ketë fajin sërish Saliu.

 E dëgjova Kryeministrin e ri, i prirë për të parë se çfarë ka ndryshuar te ky njeri. Nuk kish as më të voglin dyshim se nuk do të bënte asgjë për të luftuar korrupsionin, sepse ai e qeverisi për 10 vjet Tiranën dhe i ktheu bashkinë dhe lejet e ndërtimit në institucionin më të korruptuar në Shqipëri. Nuk kisha as më të voglin dyshim se do të ndryshonte nga sindroma e shkatërrimit, matrapikut, sëpatës, fadromës, arrogancës me djersën e qytetarëve. Nuk kisha asnjë dyshim se për drejtësinë dhe për reformimin e saj nuk kishte kuptuar asgjë dhe e vetmja alternativë që qëndronte në themel të tij është shpifja, përbaltja, fyerja, sulmi verbal ndaj njerëzve të drejtësisë, por doja të dëgjoja, nëse ky njeri e kishte kuptuar që është bërë Kryeministër, një kryeministër i gjithë shqiptarëve, nëse kishte filluar të hiqte mllefin, helmin, vrerin që kishte ndaj maxhorancës së djeshme dhe opozitës së sotme dhe të kishte filluar të sillej si lideri i të gjithë shqiptarëve. 
Dukej sikur Kryeministri i zgjedhur ishte në opozitë dhe po sulmonte opozitën, sikur opozita të ishte maxhorancë. Ai nuk e kishte kuptuar ende që është bërë kryeministër. Kurrë ndonjëherë nuk është dëgjuar në këtë Parlament dhe në asnjë parlament të botës demokratike një Kryeministër i dekretuar që në fjalën e parë në Kuvend, në ditën e parë më të bukur për çdo politikan, në paraqitjen e programit të vet si Kryeministër të ketë kaq shumë mllef politik, kaq shumë urrejtje, kaq shumë vrer për hakmarrje. I shkreti ai për vrerin që mban brenda, sepse vreri i hakmarrjes nuk ka shërim! 

Gjatë gjithë fjalës në Parlament u përpoq të nxijë gjithçka që është arritur, të gjithë realitetin shqiptar, si një alibi për t’u bërë bisht premtimeve, apo si një alibi për atë që tha ish-kryeministri Majko. Por Shqipëria, zoti Rama, është krejt ndryshe nga ajo që ti u the shqiptarëve dhe është krejt ndryshe nga ajo që të gjetëm para 8 viteve. Tetë vjet më parë latë një Shqipëri me banda që lëviznin lirshëm, me drogë që kalonte çdo ditë nga njëri breg në tjetrin, me trafikantë që komunikonin lirshëm me policinë, me zyrtarë shtetërorë në simbiozë të plotë me gjithë policinë. Na latë Shqipërinë e gomoneve, të drogës, të krimit të organizuar, të korrupsionit të skajshëm, një Shqipëri ky bandat ishin në simbiozë me qeveritarët dhe aspak për çudi, pak muaj më parë segmentet e tyre u përfshinë në fushata elektorale, për t’u përdorur rëndshëm në marrjen e votave. Na latë një Shqipëri me një administratë 110 mijë punonjës dhe po ju lëmë një administratë me 85 mijë punonjës. Na latë një qeveri me badigardë, shoferë dhe makina, ku kishin të gjithë zëvendësministrat, deputetët dhe po ju lemë një Shqipëri me më pak shpenzime, me më shumë përgjegjësi për heqjen e barrës ndaj qytetarëve. 

 Ishte një vend ku anëtarësia në NATO as që ëndërrohej, marrja e statusit kandidat ishte e largët. Hoqëm vizat dhe radhët e gjata të qytetarëve dhe rrëzuam me skepticizëm të gjithë ata që me mllefin e opozitës së djeshme u shkruanin email-e ambasadorëve, duke u kërkuar refuzimin e vizave, se shqiptarët ishin një bandë kriminelësh dhe do të pushtonin të gjitha vendet e Bashkimit Europian. Eliminuam bandat dhe kriminelët i çuam me vite të tëra brenda hekurave, eliminuam skafet, gomonet që ishin simboli i Shqipërisë dhe kryem reforma, duke e bërë vendin anëtar të NATO-s, ngjarja e dytë historike më e madhe për kombin shqiptar, edhe pse ti edhe të tjerët ishit me bilbila dhe me shami të zezë në gojë. Për 8 vjet qeveria e Sali Berishës e transformoi Shqipërinë. Ecëm në rrugën e vështirë të reformave të drejtësisë duke pasur përballë opozitën më regresive, e cila bllokoi për më shumë se 5 vjet çdo kod, çdo ligj që kishte të bënte me drejtësinë, bllokoi Gjykatën Administrative, bllokoi Gjykatën e Lartë, bllokoi çdo reformë, e cila do të transformonte edhe më tej sistemin e drejtësisë. Por ne e ndryshuam sistemin, nga një Shqipëri ku 85% e vendimeve gjyqësore nuk ekzekutoheshin, kemi një Shqipëri tjetër, ku ekzekutimi i vendimeve është në ritmet me vendet e Bashkim Europian. Reformuam, një nga një, të gjithë aktorët e sistemit të drejtësisë, duke ndërtuar një mozaik të qartë reformash. Reformuam noterinë, reformuam sistemin e burgjeve, reformuam dixhitalizimin e gjykatave, që sot po na e thoni, se do ta bëni 4 vitet e ardhshme, vendosëm një sistem të qartë të karrierës në gjyqësor, luftuam dhe hoqëm imunitetin, edhe pse për 2 vjet rresht e bllokuat pa asnjë motiv. Sot ne ju dorëzojmë një Shqipëri tjetër, të ndryshme nga ajo që gjetëm 8 vjet më parë dhe krejt ndryshe nga ajo që Rama e paraqiti dy ditë më parë këtu në Kuvend.

Por, në 23 qershor shqiptarët votuan, pa hequr asnjë përgjegjësi nga vetja për rezultatin e zgjedhjeve, ne nuk mund të heshtim përballë manipulimit që i kanë bërë vullnetit të votës së lirë së shqiptarëve, mashtrimit ndaj qytetarëve me premtime false, përdorimit të parave të pista dhe kriminelëve në mbledhjen e votave.

Të nderuar kolegë, lexova programin i prirur edhe nga mënyra sesi Rama do t’u argumentonte shqiptarëve se ky kabinet, kjo përbërje dhe ky program do të ishte më i mirë për ta, për qytetarët, se ky program dhe kjo strukturë qeverisjeje do të niste siç nis çdo kabinet në çdo vend demokratik perëndimor: me më pak paga, me më pak shpenzime, pa makina luksi, pa administratë të ekzagjeruar, e thënë ndryshe me barrë më të lehtë për ata që kanë votuar për qytetarët. Por ky program nuk ka një model qeverisjeje. Një program që është shkruar nga një OJF, i cili mohon gjithçka, por që nuk njeh mbi të gjitha realitetin. Një program që i ngjan më tepër një memoje të një ndihmësi të rëndomtë të administratës, i cili bën plagjiaturë duke kopjuar pjesë të strategjive të ministrive. E thënë ndryshe, ashtu siç tha edhe Majlinda, një program kopjac. Nuk njeh realitetin, sepse 80% e atyre që thotë për drejtësinë dhe po u premton shqiptarëve për katër vjet janë realizuar. 

U shkruan shqiptarëve se në katër vjetët e ardhshëm do të reformojë sistemin duke dixhitalizuar gjykatat, kur kjo gjë ka përfunduar në fillim të këtij viti dhe është inauguruar së bashku me partnerët ndërkombëtarë. U thoni se do të përfundoni dixhitalizimin audio në të gjitha gjykatat, por janë vetëm katër gjykata nga 35 që kanë përfunduar. Kjo është ajo që prisni?

U thoni se do të nxisni përmbarimin privat për të përshpejtuar çështjet, por përmbarimi privat është 95%. U thoni shqiptarëve se do të bëni një paketë ligjore, një paketë të re ku do të reformoni Kodin e Procedurës Penale, ligjin për Këshillin e Lartë të Drejtësisë, Gjykatën Kushtuese, por ato janë kopje të programit të qeverisë së miratuar për këtë vit, për vitin 2013. U thoni shqiptarëve se do të zgjidhni problemin e tapive të tokave bujqësore, por nuk përcaktoni asgjë, asnjë afat, asnjë plan. Ku shkoi premtimi juaj se qytetarët shqiptarë do të marrin tapitë brenda vitit? A e mbani mend se çfarë thatë në Rashbull të Durrësit? Nuk kisha asnjë dyshim se nga punët dhe çështjet e drejtësisë Rama nuk kishte marrë vesh ndonjëherë, as nga çështjet e pronave kur u tha shqiptarëve se do të kërkonte në arkivat e Italisë, do t’i kthente përmbys ato, do ta rishikonte të gjithë procesin e pronave, dhe do t’u jepte në dorë, të pastër në tepsi, të gjithë zgjidhjen e këtij problemi. I gjithë programi i premtimeve është tretur dhe vendin e tij e ka zënë, as më shumë e as më pak, një program kopjac. Për pronat u thoni shqiptarëve sot se e vetmja alternativë gjatë gjithë katër vjetëve të ardhshëm do të jetë rishikimi i strategjisë së pronave dhe një plan për vitin e ardhshëm. Pra, e thënë ndryshe: kam një plan, të bëj një plan.

Nuk prisja që të kishte mësuar ndonjë gjë nga shteti i së drejtës, po aq sa nuk prisja që të bënte një luftë të hapur dhe pa kompromis ndaj korrupsionit në drejtësi, por prisja të kishte ndryshuar, sot që u bë kryeministër, se do të hiqte dorë nga sulmet ndaj gjyqtarëve, prokurorëve e institucioneve të pavarura. Prisja që këshilltarët e tij ta kishin mësuar se një kryeministër nuk mund të kërcënojë në një vend të lirë se nuk do të njohë pavarësinë e gjykatave dhe se gjykatësit e çështjeve i pret hakmarrja e tij primitive politike. Nuk do të njohë dhe nuk do të fshihet pas pavarësisë së prokurorëve se prokurorët e çështjeve i pret hakmarrja e tij politike. 

E them sot këtu, në emër të deputetëve të opozitës, se Rama duhet të harrojë se do ta lejojmë të kërcënojë sërish institucionet e këtij vendi, siç nxitoi të hapte gazetat ditën e nesërme: “Nuk kemi mandat për të harruar, por kemi mandat për t’u hakmarrë”. 

Të dashur kolegë, frikën ai duhet t’ia këtë vetes për vrerin që mban brenda, se vreri i hakmarrjes është ai që nuk të jep shërim. Por ky program dhe kjo qeveri ka një risi kjo qeveri. Risia është modeli. Risia është struktura. Do të votoj kundër kësaj strukture, sepse në kohën e krizës më të madhe të rajonit na vjen me një kabinet me 6 ministri më shumë, që, sigurisht, ata që votuan më 23 qershor nuk e dinin. Nuk do të shpenzohen paratë e Edi Ramës, por të shqiptarëve. Ai premtoi t’i pyeste për çdo vendim. A janë dakord ata që Rama të ketë një ministri të tërë për të komunikuar me parlamentin edhe pse e ka 10 metra larg zyrës se tij? Po që të ketë 3 ministra shteti, thuaj që këta 16 të tjerët nuk janë për shtetin, përfshirë edhe një zëvendëskryeministër që nuk ka asnjë post tjetër? 

Nuk dua të pyes se sa i ka kushtuar zyra e deputetit në Vlorë, sa i ka shkuar mobilimi, ku i gjeti paratë, kush po i paguan, se ndoshta janë paratë e Ramës dhe me shokët e tij i ka llogaritë me institucionet, por kur bëhet fjalë për më shumë se 10 milionë euro për të transferuar ministritë dhe këto para janë të qytetarëve, duhet të ndalem. Ky nuk është interesi i qytetarëve shqiptarë dhe as ushtrimi i pushtetit prej tyre, siç thotë Edi Rama, por një haraç i lartë, i tepërt dhe i panevojshëm, që duhet paguar për qeverinë më të madhe në histori dhe për parlamentin më të shtrenjtë, kur të gjitha qeveritë e vendeve të zhvilluara po bëjnë shkurtime. Këtë donin qytetarët shqiptarë? Jo, nuk donin këtë. Por e donte Edi Rama. Ai donte të krijonte dy ekipe, një ekip ekzekutiv dhe një politik. Një komitet ekzekutiv dhe një komitet partie. 

Kjo është Rilindja, të dashur kolegë. Rilindja e rikthimit 50 vjet pas. Me një komitet ekzekutiv, që kishte kryetari, dhe me një komitet partie, që do ta mbajë në parlament. Një tekë dhe një model që u kushton minimumi 10 milion euro qytetarëve shqiptarë. Por haraçi që duhet të paguajmë për këtë strukturë është më i madh, sepse do të kemi 20 deputetë më shumë. Një deputet merr 2 milionë lekë dhe me ligjin e ri, me statusin, do të marrë ca më shumë dhe pikërisht kjo tekë do t’i kushtojë Komitetit Ekzekutiv, Komitetit të Partisë dhe gjithë këtij modeli rilindas, jo më pak se 12 milionë euro, ndaj më duhet të votoj kundër këtij kabineti. Por do të votoj kundër edhe përbërjes së këtij kabineti. 

Pak ditë më parë Edi Rama i kërcënoi ministrat e tij që të mos merrnin në punë kushërinjtë dhe vendosi një standard shumë të fortë, standardin e nepotizmit. Ai tha: “Po morët kushërinjtë në punë, do t’ju fus në burg”. Por të nesërmen, një nga anëtarët e tij, doli përpara mediave dhe pranoi se e kishte kushëri, por të largët. Ky është standardi i ri që po na sjell Kryeministri i zgjedhur, zoti Rama, ndaj në këtë qeveri nuk futi në përbërje ata që luftuan dhe mbajtën peshën në fushatën e vitit 2013, por ndërsa i dërgoi në betejë, në mendje kishte qeverinë hije, qeverinë personale, pa lidhje me meritën, pa lidhje me kontributin ndaj partisë, pa lidhje me karrierën në parti. Ndaj dhe sajoi këtë kusht: ose deputet, ose ministër; ose komitet ekzekutiv, ose komitet partie, për t’i nënshtruar ata që mund të kërkonin meritën, duke i kërcënuar me heqjen e mandatit, por, të dashur kolegë, jo se më vjen keq se nuk i kam në qeveri këta kolegë, të cilët janë kundërshtarët tanë më të fortë. Aspak. Nuk është fare problem për mua kjo. Problemi qëndron te fillimi i mbrapshtë i Edi Ramës për të centralizuar pushtetin në një dorë, për aq sa i përket PS-së, t’i ketë gati deputetët e saj si kamikazë dhe hanxharë për hakmarrje, mllefe, për të shfryrë vrerin që po ia gërryen enën përbrenda dhe mezi priste ta zbrazte këtu, para se të ikte në Kosovë. 
I duhen hanxharë politikë si këta këtu për spastrime të thella në stafe profesioniste, në administratën publike, për t’u hakmarrë ndaj opozitës, ndaj gjyqtarëve, prokurorëve dhe për t’u thënë shqiptarëve se ka ardhur ora e hakmarrjes politike. Ai do t’i ketë të gjithë nën vete, ndaj edhe i zgjodhi të rinj, pa lidhje me njëri-tjetrin, pa karrierë në PS dhe pa meritë, që t’i urdhërojë, siç i urdhëroi pak më parë kur fliste Majlinda Bregu. U çoi sms të qeshnin dhe të gjithë filluan të qeshnin. Do t’u thotë: “Përplasni kokën mbas murit si kamikazë!” dhe ata do ta përplasin sa herë të thotë Rama dhe do të binden sa herë të dojë Rama, se nuk kanë ç’të humbasin në karrierë. S’kanë asgjë, pasi të gjithë i ka krijuar Rama dhe nëse e kundërshtojnë, ata humbin gjithçka, sepse iu hoqi edhe mandatet. 

Ajo që ndodhi para dy ditësh ishte prologu i asaj kulture të konfliktit politik që Rama po na sjell në Parlament. E bën dhe do ta bëjë këtë edhe në muajt në vijim, me qëllimin e vetëm për të fshehur paaftësinë e tij për të mbajtur premtimet; paaftësinë e tij për t’u bërë një kryeministër i mirë për shqiptarët, me faktin e pashmangshëm se ka 95%, fakt që dështoi në të gjithë iniciativën e vet. Ne do të jemi këtu çdo ditë për të mos lejuar as edhe një minutë të vetme që konfliktin politik ta ketë alibi për të mbuluar dështimin, sulmet politike, si mjegull për të humbur gjurmët, për hakmarrjen ndaj institucioneve, si paaftësi për t’i deformuar. Do të jemi këtu me qetësi dhe maturi, me përgjegjshmërinë e mandatit të opozitës, për t’u treguar qytetarëve çdo ditë, çdo orë dhe çdo minutë se jemi dhe do të mbetemi një forcë politike sot opozitë dhe shumë shpejt maxhorancë, me një qëllim të vetëm: mbrojtjen e lirive dhe interesave të qytetarëve shqiptarë dhe fëmijëve të tyre.

Faleminderit!

Ilir Meta – Faleminderit!

Fjalën e ka deputeti Fatmir Xhafaj.

Fatmir Xhafaj - I nderuar zoti Kryetar i Kuvendit!

I nderuar zoti Kryeministër! 

Të nderuar kolegë deputetë!

Ky është debati i parë i sesionit të parë të një legjislature të re. Një pjesë e madhe shkelin për herë të parë në këtë sallë dhe uroj që veç emocioneve të kenë edhe përgjegjësinë e madhe të përfaqësimit. Shumë nga ne janë me më shumë përvojë. Kanë pasur mundësinë të mësojnë nga veprime të mençura e nga jo pak gabime të bëra në këto vite demokracie parlamentare. Një pjesë jo e vogël ndër ne kanë provuar edhe pushtetin, edhe opozitën dhe do të duhej që mjaftueshmërisht të kishin kuptuar se si disa gjëra ndër ne, dhe kryesorja komunikimi mes nesh, në interes të qytetarit e në sy të qytetarit, duhej të ishte më i emancipuar, më i kulturuar dhe shumë më i përgjegjshëm. 

Uroj dhe shpresoj që përvoja e krijuar te shumë ndër ne të shndërrohet në përgjegjësi për të rithemeluar një komunikim dhe një marrëdhënie të re midis kundërshtarësh që i bashkon në thelb një interes dhe një qëllim: se si ta bëjmë jetën e njerëzve, të zgjedhësve tanë shumë më të mirë, më të drejtë dhe europiane. Kjo do të ushqente më shumë reflektim e urtësi nga ne dhe nga ju. Reflektim nga ne se si të qeverisim më mirë, duke përfituar nga gabimet e së shkuarës, por me sy e përgjegjësi nga e ardhmja. Urtësi nga ne, për të peshuar me më shumë përgjegjësi votën e 1 milion shqiptarëve, për ta ushtruar me më shumë maturi pushtetin e maxhorancës së krijuar. 

Reflektim kërkohet edhe nga ju, opozita përballë nesh, për gabimet dhe përgjegjësitë e qeverisjes suaj dhe për t’u ndarë qartësisht nga gabimet dhe përgjegjësitë e keqqeverisjes suaj 8-vjeçare. Urtësi nga ju, për të pranuar qetësisht rolin tuaj të ri si opozitarë, duke demonstruar një opozitë të fortë, por konstruktive. Është në interes të vendit, në interes të qytetarëve, që në këtë sallë të ketë më shumë debat të kulturuar për programet, për projektligjet dhe jo për individët. Me dhimbje më duhet të them që ky debat i parë nuk po demonstron reflektim, përgjegjësi dhe urtësi. 

Çfarë keni pretenduar ju gjatë gjithë këtyre ditëve dhe sot në këtë sallë? Pretenduat se programi nuk u dha në kohë për të bërë pyetje e për t’u përgatitur për seancën. Ju dhanë programin dhe kohën e kërkuar në dispozicion, plot 48 orë. Nëse ju kujtohet, në 2005-n ne kërkuam kohë dhe nuk na e dhatë kurrsesi, duke na futur në një seancë maratonë. E megjithatë ne ju bëmë jo pak, por rreth 185 pyetje. Ju sot asnjë të vetme. Ky ishte blofi i parë juaji në këtë betejë të parë politike dhe parlamentare. 

Pretenduat se programi nuk ka shifra dhe afate, por në respekt të opinionit publik, të zgjedhësve tanë dhe në transparencë të së vërtetës le t’u referohemi disa të dhënave krahasuese! Në vitin 2005 ju erdhët në pushtet pas 8 vjet qeverisjeje të PS-së . Më 9 shtator qeveria juaj paraqiti programin. E kam riparë me kujdes atë seancë dhe më rezulton se në atë fjalim ka vetëm 6 referenca në shifra, 4 afate konkrete për angazhimet e marra dhe asnjë shifër monetare për përmbushjen e angazhimeve. Është i botuar në site-n e Kuvendit. Hapeni dhe lexojeni! Ndërkohë që programi i qeverisë “Rama” ka jo pak, por rreth 28 referenca shifrash me disa afate konkrete për angazhimet e marra dhe rreth 15 argumente në shifra monetare për përmbushjen e angazhimeve. Janë fakte kokëforta për ata që duan të lexojnë e të kuptojnë, për cilindo që nuk do të bëjë tellallin, por deputetin, që do të bëjë politikë dhe jo demagogji. Kjo që bëni ju është politikë me dy standarde, por gjetkë e keni hallin. E keni tek e vërteta.

Pretenduat, si parafolësi, se programi ka fjalë fyese e provokuese për opozitën. Le t’u referohemi përsëri fakteve. Shihni fjalën e z. Berisha në 2005 dhe do të gjeni një lumë me shprehje fyese e provokuese për qeverinë paraardhëse dhe opozitën me citime të tilla, si: “administrata e nepotizmit, fudullëkut, inkompetencës, falsifikimit, korrupsionit dhe shpirtkazmërisë”. Ai i ka thënë. Hapeni dhe lexojini: “Qeveria e krimit, trafikut, ryshfetit dhe korrupsionit; Shqipëria, vend i krimit të organizuar e trafiqeve kriminale më të rrezikshme në rajon dhe në Europë” etj., pa kaluar pastaj te kërcënimet, shantazhet dhe fyerjet emblematike ndaj opozitës socialiste në debatet kuvendore të këtyre viteve. Shihni fjalën e Kryeministrit Rama dhe për më tepër programin e paraqitur! Asnjë fjalë të vetme fyese apo shprehje denigruese nuk e gjeni dot. Kjo që pretendoni ju është politikë me dy standarde. Po gjetkë e keni hallin. Tek e vërteta.

Shihni paraqitjen e dy programeve tuaja qeverisëse: 2005-n dhe 2009-n dhe provoni të gjeni qoftë edhe një vlerësim pozitiv për paraardhësit tuaj apo qoftë edhe një fjalë të mirë për opozitën përball jush! Asnjë. Përkundrazi. Kurse Kryeministri Rama në disa deklarime publike në fjalën e tij në seancën e mëparshme dhe vetë programi qeverisës njohin disa arritje e punë të dobishme të qeverisjes së mëparshme, si edhe i shtrin dorën për bashkëpunim opozitës së sotme, duke demonstruar kështu një qasje ndryshe, një qasje të re me qeverisjen paraardhëse dhe me opozitën. Jo një sjellje denigruese e armiqësore si ajo e mëparshmja, por një qasje qytetare, një qasje europianiste.

Të nderuar kolegë opozitarë! 

Ju jeni kundërshtarët tanë, por kurrsesi armiqtë tanë. Armiqtë i kemi dhe duhet t’i kemi të përbashkët. Armiqtë tanë të përbashkët janë: varfëria, papunësia, korrupsioni e padrejtësia, dhe plot plagë të tjera që shqetësojnë realisht shqiptarët. Ju krijuat një pseudolajm për afatet e shifrat e programit dhe shmangët këto ditë lajmin kryesor, lajmin e vërtetë, lajmin që iu dhemb shqiptarëve: shqiptarët, sipas vetë INSTAT-it tuaj, janë më të varfër se një vit më parë. 

Sot në këtë vend, që quhet Shqipëri, ku ju qeverisnit deri dje dhe ne kemi marrë përsipër të qeverisim nga sot, në këtë vend ku ne quhemi përfaqësues të popullit, rreth 400 000 vetë jetojnë me rreth 4800 lekë në muaj ose me rreth 40 euro në muaj, ose e thënë ndryshe, me më pak se 1/40 e pagës sonë mujore. Ky është lajmi i keq, ky është lajmi i vërtetë dhe dhimbja që duhet të na bëjë ne të gjithëve të reflektojmë për më shumë përgjegjshmëri e urtësi në sjelljen dhe veprimin tonë politik. Duhet të kuptojmë se jemi vendi më i varfër i Europës. Shqipëria është si një makine që ka ngecur në baltë. Hajde ta shtyjmë të gjithë bashkë! Nëse nuk doni, të paktën rrini, por mos prodhoni më baltë, sepse vendi nuk ka mundësi të durojë përsëri atë që synojnë e demonstrojnë shumë prej jush në debatet që keni bërë deri tani me fjalime ku dominon vreri, hakmarrja, dhuna, hanxharët, shprehje e një gjuhe politike tërësisht primitive!

Ne jemi këtu për të bërë debat se si duhet ta luftojmë varfërinë, se si duhet të rrisim punësimin, se si duhet ta vëmë shtetin në shërbim të qytetarit, se si t’u japim njerëzve drejtësinë e merituar. Qytetarët na kanë votuar për t’i përfaqësuar për hallet e tyre, për t’i mbrojtur në interesat dhe të drejtat e tyre dhe jo për t’u kacafytur fjalëshumë përmes procedurash absurde për karriget dhe privilegjet tona. Jo vetëm ky Parlament, por edhe vetë qeveria që po votëbesohet ka nevojë jetike për kontributin e opozitës. Opozita si rregull voton kundër votëbesimit të qeverisë, edhe kur nuk ka motive për ta bërë këtë, por nuk e shpjegoj dot mllefin dhe energjinë mohuese, penguese, denigruese, me të cilën shoqërohet ky qëndrim juaji. Ndihem i dekurajuar kur shikoj sjelljen arrogante të demonstruar nga përfaqësuesit më të lartë të kësaj opozite.

Ju, jo pa qëllim, doni ta lidhni humbjen tuaj të thellë me premtimet elektorale të Edi Ramës. Disa nga ju shkojnë edhe më tej në marrëzinë e tyre. Shohin si fajtor ambasadorin amerikan dhe faktorët ndërkombëtarë. Deri edhe disa personalitete të njohura ndërkombëtare në fushën ekonomike, vetëm se bënë mëkatin e madh që i dhanë disa këshilla miqësore qeverisë së ardhshme. Gaboheni, miqtë e mi! Gjetkë do duhet t’i kërkoni përgjegjësitë për këtë ndëshkim spektakolar të sovranit më 23 qershor. Duhet t’i kërkoni te modeli i përdorimit të pushtetit tuaj për interesa të ngushta personale dhe klanore, te mungesa e transparencës në marrjen e vendimeve, te babëzia për të shpërdoruar fondet publike, tek arroganca për t’u sjellë me pronën publike si të ishte prona juaj private, tek toleranca ndaj krimit dhe korrupsionit (veçanërisht atij që kapte sferën e lartë shtetërore), e shumë të tjera që tashmë dihen. 

Nuk është faji as i maxhorancës, as i qeverisë së saj pse ju humbët në zgjedhje. Për verdiktin e popullit nuk mbahet mëri, nuk nxirret inat. Sa më shumë ta kuptojë këtë opozita, aq më shpejt ka mundësinë të dalë nga qerthulli i qarjeve dhe sharjeve. Druaj se qëllimi i vërtetë i kësaj fryme agresive, shqetësimi i vërtetë i disave prej jush nuk është programi dhe premtimet elektorale të Ramës, por nevoja për t’u mbrojtur nga transparenca dhe ndëshkimi i nesërm. Kush ka shkelur ligjin dhe ka abuzuar duhet të paguajë, duhet të ndëshkohet. Vota e qershorit ishte votë për drejtësi ndaj abuzimit pa dallim, qoftë ky i djeshëm apo i sotëm, blu apo rozë, elitar apo urban.

 Ka ardhur koha për t’i thënë disa gjëra me emrin e tyre të vërtetë. Kjo është në interes të qytetarëve. Është në interes të maxhorancës që e ka këtë sfidën kryesore, por është edhe në interes të vetë opozitës, pasi katarsisi dhe distancimi nga abuzimi do t’i bëjë edhe vetë asaj mirë për t’u ndarë nga dështimet dhe përgjegjësitë e keqqeverisjes 8-vjeçare. Qeveria ofron ndëshkimin, por katarsisin duhet ta bëni vetë ju, kolegë opozitarë. Litari që ju ka lënë qeveria arrogante e klienteliste po ju pengon këmbët. Këputeni këtë litar të mallkuar që të shpëtoni opozitën në këtë vend!
Të nderuar kolegë, qeveria “Rama” dhe në tërësi maxhoranca e sotme nuk e ka sfidën me qeverinë “Berisha”. Sfida e saj nuk është të mundë të djeshmen, por të fitojë të nesërmen. Qytetarët kanë votuar në mënyrë plebishitare për të pasur, para së gjithash, drejtësi dhe barazi para ligjit. Reforma në drejtësi përbën realisht një pikë kyçe në prioritetet e theksuara për procesin e integrimit në BE. Mungon besimi i publikut ndaj gjyqësorit. Kritika të ashpra adresohen nga shoqëria civile, faktorët politikë dhe shoqërorë në vend, veçanërisht në mënyrë të përsëritur edhe nga partnerët ndërkombëtarë, përfshirë edhe vetë Komisionin Europian.

Ju konsideroni arritje disa reforma të pjesshme. Numrin e ligjeve të miratuara si sukses, ndërkohë që problemi sot nuk janë mungesa e ligjeve, por keqzbatimi i tyre, shkelja nga më i forti e më i pushtetshmi dhe, më kryesorja, mungesa e ndëshkueshmërisë. Promovimet në detyrë të kryera gjatë këtyre viteve, veçanërisht në 2 vjetët e fundit janë tërësisht në shkëmbim të shërbimeve ndaj pushtetit të korruptuar. Kanë zënë për fyti vetë sistemin, duke ushqyer paaftësinë, korrupsionin dhe abuzimin në të, duke e bërë gjyqësorin të pabesueshëm dhe të padrejtë për qytetarin, për biznesmenin, për partnerët, duke e shndërruar drejtësinë në mall që blihet e shitet sipas më të fortit, në mall që shkëmbehet me favoret dhe nënshtrimin ndaj pushtetit. Një proces i tërë emërimesh klienteliste ka synuar kapjen e drejtësisë nga politika, njerëz të veshur me pushtet ekonomik dhe politik përmes shkeljeve flagrante të Kushtetutës dhe ligjit, që kanë vulën e KLD-së dhe të Presidentit të Republikës. Është e turpshme edhe ajo që po ndodh aktualisht me Shkollën e Magjistraturës, me emërimin abuziv të një drejtori të papërshtatshëm dhe militant, si dhe ndryshimi në këto ditë i rregullores për të korruptuar procesin e rekrutimit të kandidatëve, duke deformuar kështu edhe të vetmen strukturë të sistemit që i kishte shpëtuar korruptimit dhe influencës politike. 

Kërkohen masa radikale, reforma thelbësore për të bërë kthesën në sistemin e drejtësisë. Programi ka bërë përpjekje të mira të adresojë seriozisht një pjesë të tyre, por ende ngelen shumë çështje sensitive për t’u adresuar. Çmoj se Kuvendi duhet të ndërmarrë iniciativën për miratimin e një strategjie kombëtare për reformat në sistemin e drejtësisë, në funksion të vendosjes së një marrëdhënieje të re ndërmjet politikës dhe drejtësisë, për t’u dhënë fund përpjekjeve për vënien e drejtësisë në shërbim të politikës, një strategji gjithëpërfshirëse, si domosdoshmëri për fillimin e një diskutimi të gjerë, për një reformë kushtetuese që do t’i shërbejë rivendosjes së balancave ndërmjet pushteteve, pavarësisht institucioneve të sistemit të drejtësisë dhe plotësimit të detyrimeve në kuadrin e anëtarësimit të vendit në BE; reformimin e procesit të emërimit të gjyqtarëve të Gjykatës së Lartë dhe asaj Kushtetuese, duke përcaktuar saktë kriteret që duhet të plotësojnë kandidatët dhe procedurat që ndiqen nga Presidenti dhe Kuvendi për këto emërime, duke sugjeruar krijimin e një këshilli të pavarur për emërime dhe për përzgjedhjen e kandidatëve që emërohen në institucionet kushtetuese nga Presidenti i Republikës, me pëlqimin e Kuvendit; fillimin e një debati të gjerë lidhur me domosdoshmërinë e forcimit të pavarësisë dhe eficiencës së institucionit të prokurorisë, që do të duhet të fokusohet në mundësinë e decentralizimit të organit të akuzës; rikonceptimin e roleve të prokurorisë dhe policisë gjyqësore; rideminsionimin e rolit dhe funksioneve të Prokurorit të Përgjithshëm, si dhe fuqizimin e rolit të këshillit të prokurorisë.

Qytetarët shqiptarë meritojnë një sistem drejtësie të besueshëm, të pavarur, profesional, të shpejtë dhe eficient. Ata meritojnë një sistem drejtësie ku të gjithë të jenë të barabartë para ligjit dhe ku ligji të zbatohet njësoj për këdo, pavarësisht pozitave shoqërore apo institucionale. 

Të nderuar kolegë, unë shpreh besimin dhe urimin tim që të gjitha objektivat që qeveria ka përcaktuar në programin e saj, të arrihen. Të jeni të sigurt se këtë dëshirojnë të gjithë shqiptarët, edhe ata që kanë votuar maxhorancën, edhe ata që kanë votuar opozitën e sotme të Partisë Demokratike, sepse ky është interesi i vendit dhe interesi i të gjithë shqiptarëve. Ky është besimi im.

Punë të mbarë!

Faleminderit!

Ilir Meta – Faleminderit, zoti Xhafaj!

Urdhëroni, për procedurë, 2 minuta!

Eduard Halimi – Zoti Kryetar, lidhur me procedurën që përmendi parafolësi për shmangien e opozitës në lidhje me pyetjet apo për pamundësinë që është dhënë, doja të sqaroja qytetarët shqiptarë dhe të gjithë ata që na ndjekin, se ne nuk duhet t’i mashtrojmë qytetarët shqiptarë. Në vitin 2005....

Ilir Meta – Të mos kalojmë jashtë procedurës. Cila është çështja procedurale, zoti Halimi, ju lutem?

Eduard Halimi – Çështja procedurale është deformimi i fjalës sime, zoti Kryetar. Unë fola dhe fjala ime u deformua, prandaj dua të përgjigjem dhe ju lutem të ruajmë kohën.

Ilir Meta – Mund të thoshe për replikë, por për procedurë këtu nuk ka lidhje.

Eduard Halimi – Replika është çështje e procedurës, zoti Kryetar.

Faleminderit!

U tha se nuk u paskemi lënë kohë në vitin 2005. Gënjeu qytetarët shqiptarë. Në vitin 2005 i është dashur po kaq kohë edhe qeverisë së Sali Berishës, i cili nuk kishte këtë padurim për të vizituar ndonjë vend, pa kryer betimin e as për të vizituar dhe për të kryer vizita të tjera, por respektoi Kushtetutën. Në vitin 2005, të nderuar qytetarë shqiptarë, janë zhvilluar 5 seanca. Seanca e parë u zhvillua në datën 2 shtator, seanca e dytë u zhvillua në datën 3 shtator, pa filluar me paraqitjen e programit. Në datën 5 shtator u mbajt një fjalë nga Presidenti. Në datën 6 shtator u paraqit programi bashkë me përbërjen dhe jo siç u paraqit nga Kryeministri i mandatuar akoma, se ia kujtoi edhe Majko dhe mirë bëri që ia kujtoi, sepse ia kujtuan edhe dje në Kosovë, sepse është akoma i pabetuar dhe u është lënë 2 ditë kohë deputetëve të opozitës, pikërisht për të bërë pyetje. Kanë bërë 400 pyetje, 187 opozita dhe 100 e ca të tjera Lëvizja Socialiste për Integrim, por ne nuk bëmë pyetje. Nuk bëmë pyetje, sepse nuk kishim çfarë të pyesnim për “një kuti që ishte bosh”, siç tha Meidani para katër vjetësh. “Nuk ka asnjë gjë aty. Është vetëm kopje”. Të pyesnim veten tonë, se çfarë kemi parashikuar ne në strategjinë e drejtësisë. E tha edhe vetë parafolësi: “I sugjeroj qeverisë që reforma në drejtësi...

(Zotit Halimi i ndërpritet fjala)

Ilir Meta – Faleminderit!

E shfrytëzuat kohën....

(Zoti Halimi flet pa mikrofon)

Nuk dëgjuam asnjë propozim për procedurë, megjithatë ishte një...

(Zoti Halimi flet pa mikrofon)

Zoti Halimi, të lutem!

Fjalën e ka zoti Igli Cara. Të përgatiten, zoti Fatmir Mediu, zonja Valentina Leskaj dhe zonja Liliana Elmazi.

Urdhëroni, zoti Cara!

Igli Cara – Faleminderit, zoti drejtues i seancës, Kryetar i Kuvendit!

Të nderuar kolegë deputetë,

11 shtatori i vitit 2013, dita e parë e Ramës si Kryeministër i dekretuar, do të mbetet në kujtesën tonë kolektive për dy gjëra:

E para, që Rama nuk na zhgënjeu.

E dyta, që Rama na gënjeu.

Duket që ka një kontradiktë midis arsyes së parë dhe të dytë, por në pak rreshta do t’ju shpjegoj koherencën e tyre.

Rama dhe Rilindja e tij, Rama dhe Gjenerata Tjetër e shqiptarëve në këtë shekull të ri, nuk kanë asgjë ndryshe nga ajo e kuqja, jo ajo e flamurit, por e baballarëve dhe e gjyshërve të tyre.

Fjala e Ramës në Kuvend, për të gjithë ata që janë sot mbi 40 vjeç, na kujtoi fjalimet e Enverit pas zbulimit të grupeve armiqësore në kongreset e Partisë së Punës. Rama dhe fjala e tij në Kuvend tregoi arrogancën dhe intolerancën e tij, tregoi revanshin që pritet në këtë vend, tregoi frikën e njeriut që, megjithëse flet për 1 milion shpullat që koalicioni i djathtë mori, thellë e di që shqiptarët nuk e votuan më tepër, tregoi frikën e një njeriu në qeverinë e të cilit ministra u bënë shokë e kushërinj, fëmijë dhe nipër të nomeklaturës së Partisë së Punës dhe, mbi të gjitha, tregoi që Rama, përveç ngjyrave trendi të imazhit të PS-së, nuk sjell asgjë të re në këtë Kuvend. Prandaj Rama nuk na zhgënjeu.

Thirrja: “E duam Shqipërinë si gjithë Europa”, që na bashkoi 24 vjet më parë në Qytetin Studenti, në përmbysjen e komunizmit, nuk ngeli thjesht endrra jonë, por është dhe ngelet drita që na ndriçon, ngelet udhërrëfyesja jonë. Qytetarët shqiptarë e dinë mjaft mirë që në këta vjet Shqipëria ka ndryshuar në gjithçka. Tri ditë më parë Edi Rama duhet të ishte mirënjohës ndaj të gjithë atyre burrave dhe grave që e drejtuan këtë vend. Edi Rama, i vetëquajtur lider i Gjeneratës Tjetër, duhet të kishte kurajën e frymëzimin dhe me fisnikërinë e një burri shteti të falënderonte Sali Berishën dhe Aleksandër Meksin, Rexhep Meidanin dhe Fatos Nanon, Gramoz Pashkon dhe Azem Hajdarin, Alfred Moisiun dhe Jozefina Topallin, Pjetër Arbnorin, Namik Doklen e Gramoz Ruçin, Astrit Patozin e shumë të tjerë, sepse të gjithë, me merita, por edhe me gabime, kurrë nuk do të thosha: fajet e tyre, kontribuan për Shqipërinë që kemi sot, kontribuan që ne të jetojmë sot në një vend ku të gjitha liritë themelore të njeriut janë të garantuara, që ka dalë nga varfëria ku njerëzit e tij lëvizin të lirë, anëtar të NATO-s dhe nuk mbyllet këtu.

Edi Rama, i cili bëri lëvizjen e parë si Kryeministër i dekretuar në Kosovë duhet të kishte kurajën 3 ditë më parë të falënderonte Pandeli Majkon dhe kontributin e tij gjatë luftës së Kosovës, por edhe t’i kërkonte ndjesë popullit, këtej dhe përtej kufirit, veçanërisht Sali Berishës, që ishte kundër Rrugës së Kombit. E vërteta të ndriçon dhe ndjesa të lartëson. Por Edi Rama ngelet i njëjti dhe bëri vetëm atë që di të bëjë, prandaj nuk na zhgënjeu. Të gjithë ata që patën durimin të dëgjonin deri në fund fjalimin e tij apo t’u binte në dorë broshura e programit të qeverisë për vitet 2013-2017, kuptuan një të vërtet të madhe: Rama nuk ka program, ose më mirë programi i tij nuk është program. Besoj, tani kuptohet pse diku më lart thashë: Rama na gënjeu. 

Kopertina e kuqe dhe përkrenarja e Skënderbeut, risi mbi shqiponjën dykrenare, përkujdesi i faqosjes dhe i dizajnit të broshurës së programit, ishte lustra e parë që sot ne kemi për detyrë të heqim dhe t’u tregojmë shqiptarëve, që fillimi me gënjeshtra merret me mend, si dhe ku e çon pritshmërinë e shqiptarëve që e votuan Ramën. Por besoj bind, që bënë mirë ata që na votuan ne. Në broshurën e programit të Ramës gjej vetëm 2 të vërteta:

E para, që zgjedhjet ishin të lira. Për këtë ndihem krenar për forcën politike që përfaqësoj.

E dyta, që Shqipëria meriton më shumë, që shqiptarët meritojnë më shumë dhe që fëmijët tanë meritojnë më shumë. Prandaj, aksioni ynë politik vazhdon, prandaj përgjegjshmëria jonë politike dhe publike është më e madhe. Ne do të jemi duke punuar dhe duke i treguar çdo ditë Ramës dhe qeverisë që pritet të votëbesohet se shqiptarët meritojnë më shumë. 

Teksa shfletohet programi i Ramës gjej në të vetëqëllime dhe këtë e theksoj: qëllime, që nga mënyra e formulimit të tyre, që ndonjëherë pa dashur t’u prish punë atyre që e kanë redaktuar, nuk e kanë unifikuar nga pjesa në pjesë, përfundojnë edhe me pikëpyetje, megjithëse fjalia nuk është e tillë.

Një program qeverisës, besoj edhe ky i Ramës nuk mund të jetë përjashtim, duhet t’u kthejë përgjigje disa pyetjeve bazike: çfarë do të bëhet? Si do të bëhet? Ku do të bëhet? Sa do të kushtojë dhe çfarë impakti e çfarë rezultati do të japë? Programi i hartuar veç me qëllime harron se që të kesh thesin e madh të shpenzimeve, duhet ta kesh të qartë dhe thesin e të ardhurave, dhe, mbi të gjitha, në broshurën e paraqitur, shifrat, vlerat, nuk gjendeshin asgjëkundi. Broshura e bukur konfirmon që nuk ka program. Ka premtime pa kosto dhe shpenzime pa të ardhura. Nuk ka asnjë analizë të arsyeve se pse duhen bërë gjërat dhe si duhen bërë. Nuk ka kthjelltësi në prioritete. 

Për ta mbyllur këtë pjesë do të thosha se ka fjalë, fjalë dhe vetëm fjalë. Për të mirën e shqiptarëve dhe të fëmijëve tanë, sinqerisht, do të dëshiroja që sot të ishte ndryshe, por sot e mirëkuptoj doktor Berishën kur pas 23 qershorit shprehej: “Nuk mund të premtoja atë që nuk mund ta bëja”

Të nderuar deputetë, natyrisht ai i vetëquajtur program ka edhe çështje e shumë nënçështje që ia vlejnë të diskutohen mes nesh, por edhe mes nesh e jush. Shumë nga reformat e propozuara apo çfarë qeveria “Rama” dëshiron të bëjë, reflektojnë disa prirje.

E para, të ndryshojnë gjithçka në modelin e qeverisjes së vendit, qoftë në nivel qendror, qoftë në atë lokal.

Së dyti, me fjalë flet për decentralizim, por me vepra, reforma dhe ristrukturimet që propozon, jam i sigurt që po kërkon më shumë kontroll e gjithnjë e më shumë pushtet për veten e tij.

Pushteti qendror do të strukturohet sipas një modeli që bashkon apo ndan dikastere e institucione, që nuk kanë qenë ndonjëherë bashkë apo që nuk kanë qenë të organizuara në këtë mënyrë. Për më tepër, sjell në qeverisje ministra me CV, të themi të mira, por pa përvojë në punët e shtetit e, për më tepër, me formim larg administrimit publik, e të vazhdojmë më tej me cenimet e agjencive të pavarura dhe për këtë arsyet dihen. Natyrshëm të vjen pyetja: mos po shkojmë drejt shtetit të rrumpallës?

Kolegë socialistë dhe zotërinj ministra të dekretuar, Ramës dikush duhet t’i thotë që shteti nuk është as kavalet e as top basketbolli. Jam dakord që ju do të thoni: “Rama ka marrë një model britanik”, por a është koha, vendi, kultura dhe kompetenca për ta bërë? Për më tepër i vetëquajturi program duket që nuk ka as afate. Është afatshkurtër, afatmesëm apo afatgjatë? E kuptoni ç’na pret? Një tranzicion i ri që lëviz gjithçka: godina, ngjyra muresh dhe tavolinash, mbi të gjitha duhet qartësuar se nuk ka veç ministra dhe zëvendësministra në dikastere, por ka staf dhe administratë dhe puna operacionale e tyre duhet të vazhdojë. Ajo që besoj se i shqetëson qytetarët është se do të futemi për muaj të tërë në një proces pa krye dhe në vend që të bëhemi shtet, a mos po prodhojmë vetëm pushtet?

Po vazhdoj më tej me reformën administrative territoriale, që në t137 vetëquajturin program përfundon në prag të vitit 2015. Lëvizjet demografike dhe zhvillimi i vendit mund të sjellin nevojën për ndryshime dhe axhustime, por ajo çka përvijohet në këtë pjesë të programit është se ngjan pak si një bashkim mekanik i projekteve të OJF-ve për pushtetin lokal. Unë kam një merak. Uroj që reformat administrative territoriale t’u shërbejnë Shqipërisë dhe shqiptarëve, siç Rama dëshiron të na bëjë të besojmë, por druaj se do t’u shërbejnë vetëm llogarive elektorale e politike të tij. Reforma mbi territorin ngjan më interesante edhe për faktin se lidhet me historinë politike të Ramës, Bashkinë e Tiranës dhe çka buronte prej saj. Mjafton t’ju kujtoj Komunën e Parisit, ku ofroi, po themi, potencialet që të privatizonte PS-në, ndjesë për ata që fyhen, por edhe struktura e qeverisë është pjesë e këtij privatizimi.

Gjithsesi, dëshiroj të besoj dhe të mendoj për mirë, megjithëse dilemat nuk më reshtin. Jam deputet i Durrësit dhe si të gjithë qytetarët e Durrësit jetoj masakrën e urbane të qytetit tim. Plazhi historik nuk ekziston më dhe deti nuk shikohet më. Rrëmuja urbane e pallateve, me dhe pa leje, ka rrënuar gjithçka. Nuk ka as plan e as vizion, por vetëm llogari përqindjesh si ato të Ramës dikur, llogari betoni të kryetarit socialist të bashkisë.

Sot Durrësi reflekton në çdo pëllëmbë të tij babëzi paraje dhe pushteti, që vetëm rritet vit pas viti.

Durrësi për durrsakët ka pak shpresë të marrë formën e një qyteti bregdetar europian. Të gjithë e dimë që pas pallateve dhe shkatërrimit të tij janë klientët e Gjushit, që mbështesin fushatat e Ramës. Janë klientët e tyre që, pasi blenë metrat, edhe arin mundet të blejnë, siç po blejnë, gjithçka në qytet. A do të çohen ruspat të shkatërrojnë atë çka e ka masakruar zhvillimin urban dhe turizmin në qytet? A do të mund të rikthehet plazhi i mrekullueshëm i Gjirit të Durrësit dhe a do të mund të shpëtojnë Kodër Vilën në qytet? Kam frikë se do të mbetet propagandë dhe me drejtorinë e propagandës, besoj se Rama mund t’ia dalë dhe me censurë të na e mbushë mendjen. Ndërsa flasim për reformën e territorit, lidhur me të edhe për çështjen e legalizimeve, ku premtimi i Ramës për legalizim falas u bë pikërisht nga Shkallnuri dhe ish- Këneta në Durrës, në qershor të këtij viti, ky premtim vjen sot paksa i axhustuar apo më shqip paksa jo i qartë. 
Rama zotohet sot se do të legalizojë falas shtëpitë në zonat informale brenda 4 vjetëve. Pra, jo menjëherë dhe ndërkohë do të ndëshkojë fort zengjinët e betonarmesë dhe ata që kanë ndërtuar në bregdet. Lëvizi në premtim nga qershori në shtator, lëvizi në afate. Të shikojmë se çdo të lëvizë në 4 vjet. Një nga çështjet më sensitive të të vetëquajturit program sigurisht është ekonomia. Ajo çka shihet edhe në formulimin e kësaj pjese, që duhet të ketë shumë copy-paste, është konfuzioni dhe mangësia në përcaktimin e prioriteteve. 

Për një vend si Shqipëria, mënyra më e përshtatshme për nxitjen e rritjes ekonomike, që vlerësohet nga PS-ja, janë ristrukturimi ekonomik dhe reformat e vërteta strukturore, rritja me përparësi e prodhimit të brendshëm, diversifikimi i produkteve dhe shërbimeve, adoptimi masiv i teknologjive të reja. Ajo çka vijon më pas nuk shpjegohet se si do të arrihet, sepse përtej fjalëve boshe, Rama duhet të na sqarojë se si ekonomia jonë do t’i sigurojë avantazhet konkurruese në ekonominë rajonale, europiane dhe në atë globale. 

Ky konfuzion e kjo paqartësi reflektohet edhe në trajtimin e sektorëve të ekonomisë, si: bujqësia, transporti, prodhimi i energjisë e turizmit dhe bëhet qesharake në shifrat e hapjes së 300 mijë vendeve të reja pune. Premtimet badihava të Ramës në fushatë një ditë do të duhej të shkruheshin dhe, kur e zeza shkruhet në të bardhë, kuptohet se çfarë nuk shkon, për të mos thënë sa shumë është gënjyer. Politika fiskale do të mbështetet në taksimin e ndershëm ose më mirë në taksimin progresiv. Kush fiton më shumë, paguan më shumë. Në thelb një politikë e majtë, e cila është debatuar pa fund nga Partia Demokratike për arsyen e thjeshtë se kjo politikë frenon investimin, sipërmarrjen dhe punësimin në vend. Ky nuk është momenti. 

Pas kësaj premtohet heqja e plotë apo e pjesshme e taksave nga biznesi i vogël te bujqësia, turizmi, peshkimi, barrat e importit dhe pajisjeve, dhe nuk mbetet me kaq. E gjithë pjesa ekonomike dhe ajo fiskale e programit kërcet fort. Rama më i përulur se kurrë premton që do të ulë në fund të 4 vjetëve taksat për 95% të shqiptarëve dhe do të ketë ndëshkuar fort 5%-in tjetër që është biznesi. Kërcet fort se krahasuar edhe me premtimet e fushatës elektorale të tij, premtimet ose janë reduktuar, ose aty-këtu janë harruar të përgjysmohen.

Ajo çka vjen më pas është një aritmetikë që askush nuk e merr vesh. Është aritmetika pa numra, që ofron shëndetësi falas, që rrit buxhetin për arsimin, sportin, kulturën dhe turizmin, por që në asnjë rresht nuk e sqaron nga dhe si do të burojnë të ardhurat. 

Do të uroja për të mirën e shqiptarëve që aritmetika jonë dhe e tyre të më dalë, por programi do të ishte i tillë nëse do të kishte numra dhe jo fjalë të pafundme të OJF-ve, që nuk përgjigjen asgjëkund për çka shkruajnë dhe çfarë bëjnë. 

Pjesa e programit për arsimin evidenton vetëm mangësi dhe asnjë rezultat. A ka arsimi probleme? Sigurisht që po. Dhe kjo nuk është një dukuri shqiptare, se kështu ndodh në të gjithë botën, nga Amerika në Japoni. Nëpër rreshta rilexoj premtime me edhe pa vend dhe natyrshëm kujtoj se Rama i ka cilësuar universitetet e rretheve si geto. Ka sharë pa fund universitetet publike dhe private dhe ka premtuar ndëshkim për shumë universitete private. Ajo çka kuptohej ishte se Rama nuk ka as program, as strategji më të mirë se tonën për arsimin dhe ndërsa premton një shoqëri ku mësuesi do të jetë një nga tri figurat e rimëkëmbjes së shtetit, nuk tregon rrugën përmes së cilës do ta mundësojë atë. Projekti që ne ngritëm dhe implementuam në arsim, filluar me Maturën Shtetërore, që u bazua në sistemin meritë-preferencë, por që i dha fund korrupsionit në dyert e pushtetit të tij, ngritja e shkollave të reja dhe, mbi të gjitha, rritja me 147 % e pagës së arsimtarëve deri në 69% të asaj të pedagogut, janë një kontribut e meritë e qeverisë paraardhëse, që duhet njohur dhe vlerësuar.

Si deputet i Durrësit dua të përmend një projekt që mori jetë në vitet e qeverisjes së PD-së, universitetin “Aleksandër Moisiu”, nisur në vitin 2006. Sot numëron rreth 12 mijë studentë dhe në shërbim të tij po ngrihet kampusi i parë universitar në Shqipëri. Ky është një projekt që shumë shpejt do të sjellë edhe më shumë punësim dhe do të rrisë impaktin social-ekonomik në qytet. 

Vendosa t’i lë për në fund të diskutimit tim dy shtresat ndaj të cilëve e djathta dhe PD-ja do të kishte dashur të bënte më shumë: pronarët e vjetër dhe të persekutuarit e regjimit komunist. Mundësitë dhe shpesh pamundësitë që sjell zhvillimi në një vend si ky yni, kanë sjellë kufizime dhe ndoshta herë pas herë hatërmbetje mes nesh. Jam i sigurt se reformat që Rama propozon më shumë e ngatërrojnë çështjen e pronës. Bashkimet dhe shkrirjet e institucioneve dhe agjencive kam frikë se do t’i tresin dosjet dhe procedurat dhe zgjidhja e çështjes do të shkojë më gjatë dhe do të bëhet më e vështirë. Për të vazhduar më tej me të persekutuarit, përfshi edhe ata që marrëzisht i vunë në pozita ç’njerëzore; atyre u është lënë kaq pak vend në atë program, sa besoj, ka dhe mund të ketë shpresë nga ata, bijtë dhe nipërit e etërve.

Të nderuar kolegë deputetë, mund të vazhdoja të diskutoja mbi qëllimet dhe dëshirat pa krye të kësaj qeverie, programin e të cilës po përpiqemi të diskutojmë sot, por mendoj se kaq mjafton. Në politikë ndonjëherë pranohet që morali ka pak vend dhe pragmatizmi ka shumë vlerë. Sot jetojmë ndoshta në një vend që ka thyer shumë rregulla që dikur lidheshin me karakterin kur fjala e thënë zinte vend dhe njerëzit e burrat e këtij vendi mateshin me të.

Ndoshta epoka moderne ku duam të jetojmë matet dhe me kompromisin për atë çka ai prodhon. Por qytetarët e këtij vendi kanë ende në kujtesë dhe vështirë do të kenë të harrojnë disa modele dhe ngjarje që jo pak dëm i shkaktuan këtij vendi. 

Rama i gjeneratës tjetër i përket gjeneratës që krijoi modelin e një kryetari bashkie që me lejet e ndërtimit, përqindjet mbi investimet e rrugëve dhe të punëve publike në Tiranë bleu për 11 vjet interesa, media dhe më pas bleu partinë që ai sot drejton. 

Zotërinj socialistë, ndjesë për fjalët që djegin dhe dhembin. Historia juaj e këtyre viteve është histori e parave që blejnë gjithçka nga punët publike me votat e qytetarëve vulnerabël dhe deri në pazaret prej qindra e mijëra eurosh mes jush.

Historia juaj pasqyrohet edhe tek emrat e kabinetit, ku ikin ose mbeten në sallë njerëzit që e bënë PS-në, me të rinjtë që vijnë e u rritën në raportet me bashkinë e njëherë e një kohe të Tiranës.

Rama, ky lider i gjeneratës tjetër, që fshikullon me tezën e luftës kundër korrupsionit qytetarët e këtij vendi harron se edhe ai, e aq më pak aleanca e tij, mund ta bëjë këtë. Qytetarët që e votuan “Ramën e Rilindjes” shumë shpejt do të zhgënjehen, ngjyrat e piktorit do të përzihen e do të bëhen shpejt pis mes tyre. Rama do të duhet t’u kthejë haraçin atyre që e sponsorizuan dhe atyre që mori në koalicion. Ne do të jemi këtu në Kuvend dhe në çdo cep të vendit për ta faktuar këtë gjë me fjalën tonë dhe opozitën tonë.

(Drejtimin e seancës e merr zoti Spaho.)
Edmond Spaho – Faleminderit, zoti Cara!

Zoti Fatmir Mediu, urdhëroni!

Fatmir Mediu – Faleminderit!

Po e filloj fjalën time me një thënie të Presidentit amerikan Xhon Kenedi në momentet që ai mori detyrën si President i SHBA-ve: “Kur hyra në Shtëpinë e Bardhë, pashë shumë punë të pambaruara në tavolinën time, por nuk pata kohë që të ankohesha për paraardhësin tim, sepse mendova sa punë pambaruar do të lija unë për pasardhësin tim.”

I nderuar drejtues i seancës,

Të nderuar kolegë deputetë,

Kjo thënie e tij shpjegon në thelb përgjegjësitë e atyre që marrin përsipër të qeverisin një vend.

Së pari, asgjë nuk fillon nga ty dhe nga e para. Demokracia është një sistem kontinuitiv, i cili tenton drejt më së mirës. Qeveria ka detyrën të respektojë të drejtat liritë dhe jetën e qytetarëve.

Së dyti, çdo qeverisje zhvillohet mbi atë çka është ngritur me mund dhe punë nga çdo qytetar dhe shtetar.

Së treti, njerëzit kanë votuar dhe presin prej teje punën që do të bësh dhe jo fjalët dhe fyerjet karshi opozitës.

Zoti Rama, duket se ende nuk besoni se jeni Kryeministri i këtij vendi, apo koalicioni që drejtoni ua mundëson realisht këtë gjë. Përndryshe nuk ka si shpjegohet fakti që në fjalën tuaj nuk ndryshuat aspak nga ajo gjuhë që keni përdorur gjatë 8 vjetëve. Ju thatë se Shqipëria është e shkatërruar. Nëse doni të dini se çfarë kemi lënë ne në qeverisje, po e filloj nga ato që kanë qenë qëllime madhore të shqiptarëve. Pa dyshim që marrja e ftesës dhe anëtarësimi në NATO, është një arritje madhore e të gjithë shqiptarëve; është meritë e qeverisjes sonë, punës këmbëngulëse për të ndërtuar dhe zbatuar reforma këmbëngulëse e çdo shqiptari, burrave dhe grave në uniformë, për të krijuar bindjen te partnerët tanë se ishim seriozë në angazhimet tona. Ne nuk thyem vetëm skepticizmin e partnerëve tanë, por edhe të shumë politikanëve që nuk besonin dhe të atyre që na u vendosën kundër. Ju keni qenë në atë llogore kundër këtij qëllimi. Ju as keni besuar dhe as e keni vlerësuar ndonjëherë anëtarësimin e Shqipërisë në NATO.

E keni parë atë si dhuratë duke e reflektuar edhe në programin tuaj këtë arritje historike. Nuk e vlerësoni aspak as në interes të sigurisë dhe sidomos si mundësi për t’i kontribuar çështjes sonë kombëtare.

Ne me reformat tona arritëm të liberalizonim vizat për të gjithë shqiptarët, për të bashkuar familjen shqiptare si vlera më e çmuar e kombit tonë. Kjo ishte një arritje falë reformave dhe ndërtimit të standardeve në përmbushje të kërkesave të BE-së dhe në këtë rast ju dhe shumë njerëz tuajt ishit kundër. Po ashtu mbështetëm me gjithë mundësitë dhe angazhimet tona politike dhe diplomatike pavarësinë e Kosovës, nuk i fyem dhe nuk i përçamë ata. Investuam në krijimin e mundësive ekonomike të përbashkëta duke ju pasur ju kundër, kur mund të kënaqnim në ato momente interesa politike dhe elektorale, por vendosëm të investojmë në Rrugën e Kombit sepse ishte në interesin tonë kombëtar. U ofruam Shqipërisë dhe shqiptarëve mundësinë e statusit të vendit kandidat. 

Komisioni Europian ofroi vendimin për marrjen e statusit të vendit kandidat, ju përsëri u vendosët kundër duke mos i votuar ligjet e kërkuara nga BE-ja, për të ndëshkuar qeverinë tonë dhe duke shkatërruar kështu ëndrrën europiane të shqiptarëve dhe duke i injoruar partnerët tanë.

E kërkuan këtu në këtë parlament që të votonit ligjet komisioneri Fyle, sekretarja amerikane e shtetit Hillary Clinton, për të na ndihmuar në rrugën tonë europiane dhe ju përsëri nuk pranuat.

Në fjalimin tuaj i ofroheni Presidentit Obama për ta mbështetur atë deri në luftën në Siri, por pyetja është e thjeshtë: si mundet ju t’i thoni si Kryeministër i një vendi në greminë, të shkatërruar, që mund të ofroni ndihmë për një vend si SHBA?

Le të kthehemi me këmbë në tokë. Ta lëmë butaforinë, të ndihmojmë veten për të bërë detyrat tona të shtëpisë dhe jo për atë që as nuk na e kanë kërkuar dhe as na ka pyetur kush. Ndihma e vetme që mund t’u japim aleatëve tanë, së pari, është të dimë si të sillemi si të përgjegjshëm me veten tonë dhe me detyrimet tona, të dëgjojmë me vëmendje kërkesat e thirrjet e tyre, në mënyrë që investimi që ata kanë bërë për 22 vjet në Shqipëri të mos nëpërkëmbet për interesa personale.

Në një krizë ekonomike botërore ne arritëm të ruajmë një zhvillim ekonomik pozitiv të vendit duke shmangur pasoja të rënda mbi ekonominë kombëtare dhe familjet shqiptare. Kjo falë reformave dhe politikave fiskale në mbështetje të biznesit dhe të ekonomisë shqiptare. Kemi investuar në infrastrukturë për të bashkuar dhe për t’i dhënë mundësi zhvillimi çdo krahine të Shqipërisë. Investuam në energji, sektori primar, në shërbim të të gjithë ekonomisë së vendit, në vepra të mëdha si kaskada e Devollit, dhe hidrocentrale të tjera, për ta bërë Shqipërinë ashtu siç kërkoni ju, eksportuese të energjisë.

Punuam me këmbëngulje dhe vendosmëri me të gjitha mjetet politike dhe diplomatike për të qenë pjesë e projektit TAP me një rëndësi të jashtëzakonshme energjetike, ekonomike por edhe të sigurisë sonë kombëtare. 

A jemi ne të kënaqur për aq sa kemi bërë? Pa dyshim jo, sepse ky vend ka ende edhe shumë mundësi dhe është i bekuar nga Zoti. 

E pra, këto ne i bëmë në kohën tonë, ju duhet të bëni pjesën tuaj. Një gjë ju garantoj që në fillim: ne siç kemi bërë edhe më parë, kur kemi qenë në opozitë, edhe sot asnjëherë nuk do të hezitojmë të punojmë dhe të mbështesim projektet në shërbim të interesave tona kombëtare. Pritëm nga ju se si do t’i realizonit premtimet tuaja për shëndetësinë falas, apo Shqipërinë pa taksa. Pritëm si opozitë në parlament të dëgjonim kryeministrin të na thoshte se cilat janë objektivat e kësaj qeverie. Sa është kostoja e programit tuaj qeverisës? Sa dhe cilat janë burimet tuaja financiare? Cilat janë projektet tuaja konkrete? Si do t’i realizoni ato së bashku me premtimet tuaja? Si i maturoni ato në kohën tuaj të qeverisjes? 
Nuk pritëm vetëm ne, por gjithë shqiptarët, sepse duan të dinë si do të shkojë ekonomia e tyre, si do të punësohen në 300 mijë vende, ku me një aritmetikë të thjeshtë do të duhej afërsisht një rritje ekonomike të paktën 6 deri në 7 për qind, kur u thoni se ekonomia jonë është totalisht në krizë. Sa do të jetë sipas jush rritja ekonomike e Shqipërisë? Nëse mjekësia juaj do të jetë falas, kush do të paguajë për të, sepse qeveria nuk ka burim tjetër financiar, përveç taksave të qytetarëve të vet? Kush do t’i paguajë këto taksa? Sa do të jenë dhe sa do të përfitojnë prej tyre? Ç’lloj shërbimesh shëndetësore do të përfitohen? Do të ulni taksat për 95 për qind të shqiptarëve dhe do të hiqni taksat për biznesin e vogël. Sa është efekti i tyre në buxhet dhe si do të zhvilloni një ekonomi prodhuese duke goditur me taksa më të rënda biznesin?

Thoni se do të zhvilloni ekonominë prodhuese, dhe nga ana tjetër e vendosni atë në pozicione tërësisht të disfavorshme me konkurrentët e huaj, me ekonomi më solide; thoni që u ktheni pronën pronarëve të ligjshëm dhe këmbëngulni se do të zbatoni ligjin nr. 7501 dhe ligjin “Për fermat bujqësore”, të gjitha ligjet e mbrapshta që iu kanë rrëmbyer pronarëve tokën dhe pasurinë e tyre të ligjshme; thoni se do të bëni legalizimin falas, ndërkohë që të ardhurat nga këto legalizime shkonin në favor të pronarëve. Sa është fatura financiare e kompensimit të pronarëve? Po sipërfaqja e tokave të lira për kompensim fizik? Thatë se do të kompensonit çdo të përndjekur politik brenda dy vjetëve të mandatit tuaj, dhe në vend të këtij premtimi keni shkruar vetëm fjalë. 

Por ajo që dëgjuam, pa dyshim, si çdo herë tjetër, ishte sharja dhe fyerja e opozitës, sharja e shqiptarëve, e mundit dhe djersës së tyre. Të mos keni vlerësim për punën që është bërë këto tetë vjet është normale për ju, por si mundet të përbuzni dhe të mos vlerësoni punën e ish-ministrave socialistë, një pjesë e të cilëve janë këtu kolegë deputetë në këtë sallë? Po me aleatët tuaj ministra, të cilët kanë drejtuar për katër vjet ministri të rëndësishme, që ju i akuzoni për shkatërrim, si mundet të bashkëjetoni me ta, me shkatërruesit? 

Po merrem me disa çështje të shtruara në materialin tuaj, që vetëm program nuk është, por një rreshtim dëshirash pa objektiva, pa një matricë veprimi, pa indikatorë që do të vlerësonin realizimin e këtyre objektivave, pa asnjë analizë të zhvillimit ekonomik, kostove apo afateve të realizimit të tyre. Integrimi në Bashkimin Europian është një qëllim madhor i shqiptarëve. Për të realizuar këtë qëllim mjafton të analizojmë raportet vjetore të Bashkimit dhe Komisionit Europian në mënyrë që të veprojmë të gjithë së bashku për t’i shërbyer këtij interesi madhor. 

Thoni se do të nxisni kulturën e dialogut dhe kompromisit me opozitën, dhe pa u votuar ende, vetëm e sulmoni dhe mohoni çdo gjë që ajo ka bërë. Qëllimi i parë është marrja e statusit. Nëse merret statusi i vendit kandidat, kjo nuk ka të bëjë me punën tuaj, përkundrazi, deri atëherë ju nuk do të keni mësuar akoma zyrën tuaj, por është punë e kësaj opozite të sotme, në qeverisje dje, dhe e Parlamentit me të gjithë punën që ka bërë edhe në bashkëpunimin politik me opozitën e djeshme.

Politika e jashtme ka qenë dhe ngelet një aset i padiskutueshëm për Shqipërinë dhe për shqiptarët, ka shërbyer për një stabilitet rajonal. Kemi qenë gjithë kohës të vlerësuar, por sot ka fituar një dimension të ri për shkak të statusit që ka Shqipëria, sidomos qenies anëtar i Aleancës së Atlantikut të Veriut. Ne duhet të kemi kujdes në përcaktimin e partnerëve tanë sepse është e papranueshme në gjykimin tim që Italia si një partnere nga më kryesoret, me mbështetjen e anëtarësimit të Shqipërisë në NATO por dhe në Bashkimin Europian, vendi me shkëmbime më të larta ekonomike, përmendet shkarazi, sikur të mos ekzistojë, është fqinji ynë i mirë, me potenciale të fuqishme ekonomike dhe shkëmbim ekonomik reciprok, interes të përbashkët.

Pranoni më në fund se anëtarësimi në NATO i Shqipërisë i ka dhënë asaj një avantazh në politikat rajonale dhe faktorit shqiptar në tërësi, gjë të cilën e keni mohuar vite me radhë. Të qenurit vend anëtar i NATO-s na jep mundësinë si të barabartë që të vendosim me të drejtën tonë të votës dhe të vetos për anëtarësimin e vendeve tona fqinje ku jetojnë shqiptarët apo kanë lidhje me shqiptarët.

A do ta kurorëzoni ju, zoti Rama, votën për anëtarësimin e Serbisë në NATO me respektimin e pavarësisë së Kosovës dhe respektimin e të drejtave të shqiptarëve në Luginën e Preshevës? A do ta kurorëzoni anëtarësimin e Maqedonisë me respektimin e të drejtave të shqiptarëve dhe respektimin e marrëveshjes së Ohrit, apo respektimin e Kosovës si vend fqinj, po ashtu edhe për shqiptarët në Malin e Zi?

Çështja çame është tashmë prezente në këtë Kuvend jo thjesht për shkak të përfaqësimit të saj politik. Ajo është një çështje mbarëpolitike shqiptare, ajo nuk mund të kalohet me një rresht në programin tuaj, por me seriozitetin që i takon qeverisë dhe Parlamentit për të respektuar të drejtat e popullsisë çame. Historia jonë dhe shqiptarët kudo që janë, duhet të na bëjnë të jemi krenarë dhe të përgjegjshëm dhe jo hipokritë me qytetarët tanë, me shqiptarët, sepse përndryshe do të kthehemi në oportunistë dhe politikanë pa vlerë. Mos t’i hyjmë në hak askujt, por dhe të mos e lemë çështjen shqiptare si mall pa zot, me sytë lart se do t’i zgjidhë dikush tjetër.

Siguria kombëtare është e një rëndësie primare, pavarësisht se duket se jetojmë në paqe të paprekshme dhe shumë thonë se ç’duhet siguria apo ç’duhen forcat e armatosura, dhe ju keni qenë një prej tyre, uroj të keni ndryshuar mendje. Pyetja është: a do ta bëni ju 2 për qind buxhetin e mbrojtjes, siç është kërkesa e NATO-s? Vlen ta shikojmë kur të vini dhe të prezantoni buxhetin. Siguria kombëtare nuk është e lidhur vetëm me forcat e armatosura, zoti Kryeministër. Në kushtet dhe rreziqet asimetrike ajo përfshin një seri institucionesh të cilat kanë nevojë jo thjesht për një strategji të re ushtarake, por për një analizë të thellë të strategjisë të sigurisë sonë kombëtare, definimit të risqeve dhe përballjes me to, kostimi i tyre, dhe të shërbejë si bazë e një strategjie ushtarake, informative dhe veprimi ndërinstitucional, sidomos një këshillë të sigurisë kombëtare funksionale vendimmarrës.

Të nderuar kolegë deputetë,

Më lejoni t’i uroj kolegut tim, zotit Koka, suksese në detyrën e tij! Mjedisi sot ka një paketë të plotë ligjore, e cila është e detyrueshme për çdo subjekt privat apo shtetëror, duke filluar nga ligjet për vlerësimin strategjik mjedisor, vlerësimin e ndikimit mjedis, ligji për mbrojtjen e mjedisit, ligji për lejet mjedisore. 

E kam thënë dhe e përsëris se do të ishte e pafalshme për një ministër mjedisi të ishte i kënaqur me punën e tij, me atë çka është bërë, sepse ajo është një sfidë jashtëzakonisht e vështirë, e cila duhet përballuar nga e gjithë shoqëria. Problemet dhe sfidat në mjedis janë pa fund. Por po t’i referohem programit që ju keni paraqitur, zoti Rama, si projekte të qeverisë suaj, ato tashmë janë në proces prej kohësh në bashkëpunim me partnerët tanë. Keni folur katër vjet për moratorium në pyje, ndërsa sot i ndryshoni, dhe për më tepër i ndryshoni në drejtim të kundërt. Po ashtu për moratorium në shfrytëzimin e inerteve në lumenj. Hapi më i madh, sipas jush, që do të ndërmerrni, është bllokimi i eksporteve të druve të zjarrit dhe qymyreve, dhe kështu do të ulni 30 për qind prerjet në pyje. Eksporti i tyre, zoti Rama, zë vetëm 3 për qind të materialit drusor të prerë. Të paktën të bëni një aritmetikë të thjeshtë, sepse nuk mund të kufizohen 30 për qind të prerjeve duke ndaluar 3 për qind të eksportit të drurëve të zjarrit apo të qymyreve.

Sipas ligjeve tona kemi vendosur rregullin që të gjithë kompanitë e shfrytëzimit, qoftë ato të pyjeve, por edhe të shfrytëzimit të burimeve natyrore, që kanë të bëjnë dhe efektojnë në pyje, kanë detyrimin të mbjellin tre fidanë për një dru të prerë, (përllogaritur kjo nga sasia e CO2, emetuar për çdo dru të prerë), ndërsa ju për çudi e keni zëvendësuar një fidan për çdo dru të prerë. Arsyen e dini ju.

Partneriteti publik-privat është prezent sot me investimet të trajtimit të mbetjeve drusore për biomars. Këto përbëjnë rreth 15 për qind të lëndës së shfrytëzueshme, që dikur hidhej në lumenj. Thoni se do të bëni riiventarizimin e pyjeve nëpërmjet krijimit të kadastrës së pyjeve. E keni gati, zoti Rama, në projektin e burimeve natyrore në bashkëpunim me Bankën Botërore; thoni se do të bëni një program kombëtar pyllëzimi. Edhe ligjin e keni gati, mjafton ta miratoni fondin e pyjeve këtu në Parlament për të vendosur përfundimisht të gjitha financat e nevojshme për të bërë atë që është e padiskutueshme nevojë e të gjithë qytetarëve shqiptarë: investimet në pyje.

Ndërtimi i Departamentit të Ujërave pranë Ministrisë së Mjedisit ka qenë një nga vlerësimet e Bashkimit Europian. Doni të ndërtoni Kadastrën e Ujërave? E keni gati në bashkëpunim me Bankën Botërore, mjafton ta lexoni, ashtu si dhe planet e menaxhimit të baseneve të Drinit dhe Semanit, së bashku me një projekt të hartuar në faza ta ndryshme për shmangien e përmbytjeve në lumin Buna, i cili ka mbaruar tashmë fazën e parë me një investim prej 12 milionë dollarësh.

Thatë se do të ndaloni importin e mbetjeve. Mbetjet në të vërtetë i kemi ndaluar ne, sepse nga 340 lloje në kohën e qeverisjes suaj, të rrezikshme dhe të parrezikshme, janë lejuar vetëm 25 nga lista e gjelbër, dhe sot statistikat tregojnë se ne kemi jo import të mbetjeve, por sasia e eksportit është më e madhe se importi i mbetjeve.

Politikat tuaja, në qoftë se do të vazhdojnë kështu, do të shkatërrojnë investimet në industrinë e riciklimit duke i hapur rrugë kontrabandës, duke zgjatur kështu zgjidhjen e këtij problemi shumë të rëndë për vendin tonë. Nuk keni asnjë plan për investime në venddepozitimet e mbetjeve, qoftë të atyre tranzitore, dhe ligjëroni duke i konsideruar venddepozitime hedhjet e jashtëligjshme buzë lumenjve, siç keni bërë ju dhe bëjnë shumica e kryetarëve të bashkive tuaja.

Politikat e Bashkimit Europian janë që në vitin 2020 Europa të jetë pa landfill-e. Në qoftë se ne duam seriozisht të jemi pjesë e Bashkimit Europian, duhet të mendojmë edhe për këto politika, në mënyrë që edhe mbetjet të shikohen si një burim ekonomik, efikas, me një trajtim teknologjik sipas standardeve evropiane. Sot pothuaj në të gjithë bregdetin është investuar me impiante të trajtimit të ujërave të zeza, por është e domosdoshme që kryetarët e bashkive t’i marrin ato përsipër dhe t’i vendosin në punë.

Siguria e pronës. Premtuat në fushatë se do të zgjidhnit çështjen e pronës private. Që në fillim duket qartë se vazhdoni me të njëjtin mentalitet, duke konsideruar veten pronarë mbi atë që nuk ju takon. Qeveria dhe politika është e detyruar të respektojë të drejtat themelore të pronës private, është një e drejtë e përcaktuar në Konventën Europiane të të Drejtave të Njeriut, dokumenti themelor mbi të cilën përcaktohet vlera dhe janë ndërtuar të gjitha shtetet pjesë dhe anëtare të Bashkimit Europian. Bashkimi Europian na e ka vendosur si një nga 12 detyrimet për ta zgjidhur këtë çështje. Kjo nuk është çështje administrative, as bashkimi agjencish shtetërore, por në thelb, ndryshim mentaliteti, një qasje tjetër në raport me të drejtën dhe me lirinë e gjithsecilit.

Pa ndryshuar ligji nr. 7501, pa ndryshuar ligji “Për fermat bujqësore” dhe ligjet e mbrapshta mbi pronën, ne nuk mund t’u kthejmë pronarëve pronën e grabitur. Ju bëtë të qartë se besoni dhe çimentoni ligjin nr. 7501 dhe ligjet e tjera të mbrapshta për pronën. Ata që ju i quani pronarë dhe jo ish-pronarë ngelen po ish, me gisht në gojë, sepse nga premtimi juaj nuk marrin asgjë. Dhe kjo është një grabitje e re që u bëhet atyre. 

Ju thoni “kompensim fizik”, po ku është kjo sipërfaqe, sipas jush? Thoni “kompensim financiar”, por sa është fatura, sa humbet nga legalizimi pa pagesë dhe sa janë përfitimet nga privatizimi i aseteve publike? Sa është masa që do të shkojë në favor të pronarëve? A do të legalizohen, zoti Kryeministër, ndërtimet pa leje pas vitit 2006, të cilat janë ndërtuar mbi pronat e pronarëve të ligjshëm? Thoni se do të regjistroni pronat në bregdet. Kë prona? Ato që janë regjistruar sipas ligjit nr. 7501, që nuk kanë qenë asnjëherë toka bujqësore dhe pa të drejtë iu janë marrë bregdetasve? Duke mbrojtur këtë ligj ju vetëm u keni hequr të drejtën bregdetit dhe bregdetasve të gëzojnë pronat e tyre dhe vazhdojnë premtimin tuaj që toka i takon atij që e punon, por keni shkatërruar edhe një potencial shumë të madh zhvillimi ekonomik të vendit, siç është turizmi.

Të përndjekurit politik. Çfarë nënkuptoni ju me dëmshpërblimin progresiv të të përndjekurve politikë? Në varësi të moshës dhe viteve të dënimit do të zgjeroni po ashtu edhe grupin e përfituesve. Ju premtuat se do t’i bëni këto brenda dy viteve, dhe në program nuk keni vënë as afat dhe as faturë, kur u keni premtuar 25 euro për ditë burgu. 

Jua bëra këto pyetje për pronarët dhe të përndjekurit jo se kam ndonjë mëdyshje se i keni përdorur vetëm për interesa elektorale duke u përpjekur t’i mashtroni me demagogjinë tuaj, por sepse kam bindjen që kërkoni t’i përçani vetë pronarët, të përndjekurit politik në mënyrë që ata të harrojnë të drejtat e tyre dhe të merren me njëri-tjetrin. Por kam bindjen se këto dy grupe të shoqërisë shqiptare, për të cilët ne të djathtët duhet patjetër të kishim bërë shumë më tepër, me seriozitet, si një detyrim karshi të drejtës së tyre, por dhe moralit për atë që ata kanë kaluar për shkak të vuajtjeve të shkaktuara nga komunizmi dhe lufta kundër tij.

Ne kemi bindjen se ata do të dinë t’u qëndrojnë kërkesave dhe të drejtave të tyre.

Të nderuar kolegë deputetë, asgjë nuk ndërtohet nga hiçi, sepse prodhon vetëm hiç. Ne kemi rilindur si shqiptarë në dhjetor të vitit 1990 dhe nuk mund të lejojmë që lirinë dhe të drejtat tona të dhëna nga Zoti të mos na i nëpërkëmbë asnjë në qoftë se mendon se Shqipëria dhe shqiptarët... (I ndërpritet fjala për shkak të kalimit të kohës...)

Edmond Spaho – Faleminderit, zoti Mediu!

Fjalën e ka zonja Valentina Leskaj. Të përgatitet zonja Liljana Elmazi.

Valentina Leskaj – Faleminderit, zoti drejtues i seancës!

Të nderuara kolege dhe kolegë deputetë,

Si seanca e parë, do të dëshiroja ta filloja me një falënderim dhe mirënjohje të thellë për gjithë ata që na kanë votuar më 23 qershor. Pa dyshim që ne e lexojmë votën e tyre jo vetëm si besim dhe shpresë për të ardhmen e tyre dhe të vendit, por në radhë të parë si një përgjegjësi të madhe të shumicës së re për të përmbushur pritshmëritë që ka publiku. 
Sot po diskutojmë për një program që e kanë votuar 1 milion shqiptarë, jo vetëm të majtë, por edhe të djathtë. E kanë votuar me vetëdije të plotë si nevojë për ndryshim e pa dyshim edhe si një përgjigje e refuzim ndaj mospërfaqësimit e shpërfilljes së interesave të qytetarëve nga pushteti. E kanë votuar me bindjen se vendi ndodhet në udhëkryq e në një moment kritik, për sa i takon trajektores së zhvillimit ekonomik e social të tij dhe integrimit të vendit në Bashkimin Europian. 

Shqiptarët besuan te një program që bën qartësisht diferencën, në mënyrën se si është ndërtuar me një qasje të hapur e përfshirëse, por edhe për çështjet që adreson. E votuan jo si një përpjekje për të mbyllur gropat e zeza që trashëguan, por si një projekt serioz, që hap një rrugë të re në zhvillimin e vendit, dhe si një mundësi për një demokraci funksionale e shtet ligjor, si nevojë për një hapësirë lirie e barazie të mundësive që ende nuk e kanë pas 20 e ca vjetësh. E votuan si një nevojë për punësim e ulje të varfërisë, për demonopolizimin e tregjeve, për ndalimin e degradimit të arsimit, që, siç konstaton Banka Botërore, është kthyer në një kërcënim për ekonominë. 
Mbështetën programin tonë si nevojë për të ndalur rrënimin e shëndetësisë, të mjedisit, të pronës private e të pasurive kombëtare, si nevojë për t’i prerë rrugën korrupsionit dhe pabarazive sociale. 

E votuan si një zgjidhje për fermerët, për pensionistët, për pronarët, për të përndjekurit që nuk morën asnjëherë përgjigje për hallet e tyre, por edhe si mundësi për t’i prerë rrugën krimit që rritej çdo ditë, duke bërë gjithnjë e më të pasigurt jetën e qytetarëve dhe të fëmijëve të tyre. 

Shqiptarët besuan në një projekt që ofron një marrëdhënie tërësisht të re me biznesin, larg trajtimeve klienteliste për shkak të ndarjes në tanët dhe të tyret. Sjellja e dy muajve të fundit me pasuritë e këtij vendi, me naftën, energjinë, me tokën, me portin e Durrësit, me bregdetin dhe gjithë pasuritë e tjera janë prova sepse e deshën pushtetin dhe pse ikën nga pushteti. 

Ish-ministrat përmendën këtu një listë letrash dhe ligjesh. Ky është problemi që kemi, miqtë e mi. Shqipëria nuk bëhet duke treguar një listë letrash Brukselit shqiptarëve. Shqipëria ka sot nevojë për zgjidhje. Por në fakt kjo është ajo çka i keni lënë në dorë qeverisë së re, një ngrehinë që rrjedh nga të gjitha anët dhe një tufë me letra. 

Të nderuar kolegë, qeveria e re ofron një marrëdhënie tërësisht të re në raport me qytetarët dhe me ardhmërinë e këtij vendi. Thelbin e kontratës me votuesit e përbën besueshmëria në ofertën e re që ne kemi, e cila mishërohet në programin e Partisë Socialiste, një ofertë që nuk konsiston thjesht në premtime, siç u tha këtu, por në një projekt serioz që hap një rrugë të re në zhvillimin e vendit dhe që ofron zgjidhje. Garancia e ndryshimit për të cilin vendi ka nevojë dëshpëruese, qëndron jo vetëm në cilësinë e programit të qeverisë, por, në radhë të parë, në vullnetin dhe përgjegjshmërinë për ta kthyer këtë program në realitet.
Ne do të përgjigjemi për të realizuar atë çka jemi angazhuar para shqiptarëve për punësimin, arsimin, ekonominë, shëndetësinë, politikat sociale, për çlirimin e pronës, për administrimin e territorit, që është vendi i cili ka sipërfaqen më të ulët për frymë të popullsisë dhe ka një administrim barbar të territorit dhe kjo është arsyeja pse i është dhënë prioritet kësaj çështjeje. Lufta ndaj korrupsionit është sfida e madhe e qeverisë së re, është përgjegjësia përpara qytetarëve që ndihen jo vetëm të zhveshur nga të drejtat dhe interesat e tyre, por dhe të fyer dhe të depersonalizuar në të drejtën e tyre. Kthimi i shpresës dhe i besimit te institucionet e shtetit është angazhimi serioz i shumicës së re. Ne kemi vendosmërinë për të përmbushur këtë angazhim përmes reformave të thella dhe të qëndrueshme. E dimë që reformat e thella dhe të qëndrueshme nuk janë të lehta. E dimë që kanë dhe një kosto pushteti dhe, siç e tha edhe Kryeministri, ne jemi të gatshëm ta marrim përsipër këtë kosto pushteti. 

Qeveria që iku dështoi, sepse nuk kapi thelbin ose më mirë nuk deshi të kapë thelbin e nevojës dëshpëruese që kishte vendi për reforma të qëndrueshme. Të ashtuquajturat reforma, për fat të keq, u kthyen në antireformë. Qeveria e re ka jo vetëm vullnetin, por edhe cilësitë, kualitetet e nevojshme për të përballuar këtë sfidë.

Të nderuar kolege dhe kolegë,

Ajo që sot na duhet është ftesa e sinqertë për angazhim dhe mirëkuptim të të gjithë shoqërisë, për t’i realizuar këto reforma, qoftë edhe me kosto afatshkurtër, por për një periudhë afatgjatë padyshim që do të japë një produkt i cili do t’u shërbejë të gjithëve. 

Ky parlament ka shansin që të bëhet vendi i një debati të ri, që i jep udhë reformizmit. Demokracia funksionale, që më së pari vjen si nevojë e vendit, pa dyshim edhe si kërkesë integruese e BE-së, nis këtu në Parlament, me kthimin e tij në një tribunë që vë në qendër të debatit interesat e publikut të gjerë dhe jo historitë personale të politikanëve. Ne jemi vullnetplotë, vullnet që u shpreh dhe në seancën e parë, si nga Kryetari i Parlamentit, ashtu dhe nga Kryeministri Rama, për të hapur një faqe të re dhe në funksionimin e Parlamentit, që e kthen atë në një institucion të hapur, përfshirës në procesin legjislativ, dhe një proces i tillë legjislativ pa dyshim që garanton cilësi dhe qëndrueshmëri në reforma, jo siç ka ndodhur në të kaluarën që ligjeve iu jemi kthyer edhe brenda 6 muajve. 

Ne jemi vullnetplotë t’i japim fund kontrollit të ekzekutivit mbi Parlamentin, që kontrolli parlamentar mbi ekzekutivin të jetë funksional, që Parlamenti të mos drejtohet me telefona nga zyrat e qeverisë, që vota e Parlamentit të mos përdoret për nevojat e ditës së politikës, që kultura e komunikimit të jetë e denjë e që shkëmbimi i ideve të zëvendësojë gjuhën e baltës dhe të urrejtjes. Unë besoj fort se Parlamenti i ri do të jetë hapësirë e re kulture, me një kulturë të re komunikimi, që do t’i shërbejë një debati serioz për problemet e mëdha që ka vendi; për ekonominë, për borxhin, për energjinë, për papunësinë, për varfërinë, për ujin, pronat, shkollat, për drejtësinë e munguar, debat nga i cili nuk përfiton maxhoranca, nuk përfiton qeveria, por përfiton e gjithë shoqëria shqiptare, pra përfiton publiku. 

Ne jemi këtu për të garantuar një standard të ri komunikimi që respekton opozitën, që i jep fund praktikës primitive të ndarjes në tanët dhe të atyre, praktikë që nis këtu dhe në fakt rezonon në të gjithë piramidën e shoqërisë shqiptare, siç është parë dhe para zgjedhjeve, ku kryeministri i vendit shkon deri te fëmijët në shkolla dhe i fton kundër opozitës. Pra, efekti i Parlamentit duhet të bëjë të kundërtën e asaj që është bërë deri tani. Ne jemi besimplotë se Parlamentit do t’i kthehet transparenca e nevojshme e cila kthen edhe besimin e publikut te institucionet.

Të nderuar kolegë dhe kolege, 

Ne që jemi këtu kemi detyrimin dhe përgjegjësinë të kthejmë besimin e publikut ndaj institucioneve, duke filluar nga Parlamenti. Në fakt do të ishte në nderin e opozitës së sotme të respektonte programin që e kanë votuar 1 milion shqiptarë, jo vetëm të majtë, por siç e përmenda, edhe të djathtë. 
Kjo opozitë ka shansin që të bëhet sot pjesë e zgjidhjes dhe të mos mbetet pjesë e problemit, siç për fat të keq po e pozicionon veten. Duhet ta bëjë për hir të interesave të vendit, por dhe për hir të interesave të vetë opozitës, në qoftë se ajo do të ndryshojë. Sjellja e opozitës gjatë fjalës së Kryeministrit Rama ndoqi jo arsyen, por frikën që ka lënë ende pas hija e një lideri autoritarit. Ajo të jep pak shpresë për ndryshim. Gjithsesi, unë dua të besoj dhe ta nxis për një sjellje tjetër. Unë besoj se sjellja jonë, sjellja e maxhorancës së re i jep opozitës të gjitha hapësirat për të luajtur rolin e saj dhe daljen nga kultura e konfliktit. Ajo që mund të them së fundi është se me votën tonë pro ne nuk votojmë sot ndërrimin e qeverisë. Me votën tonë pro ne i japim udhë një projekti për Shqipërinë evropiane, një përpjekje të cilin e kanë besuar dhe votuar shumica e shqiptarëve

Faleminderit!

Edmond Spaho- Falemnderit, zonja Leskaj!

Fjalën e ka zonja Liljana Elmazi.

Liljana Elmazi – Të nderuar kolegë deputetë, 

Të nderuar shqiptarë kudo që jeni, 

I nderuar zoti drejtues i seancës,

Të gjithë brenda këtij tempulli të demokracisë, por dhe shqiptarët jashtë kësaj salle, panë dhe ndjenë padurimin e zotit Rama për t’u ulur në karrigen e kryeministrit të vendit. Ende pa u mandatuar parlamenti i ri dhe ai vetë si kryeministër, bënte shou në mbledhje qeverie në Vlorën e pavarësisë dhe në djepin e kulturës shqiptare në Shkodër, duke ngarkuar me detyra ministrat e tij ende të padekretuar si të tillë, duke u treguar shqiptarëve me demagogjinë e tij që priste me padurim t’u shërbente atyre si kryeministër. Por, në të njëjtën kohë tregoi që ishte dhe antikushtetues, ai dhe qeveria e tij, sepse shqiptarët kishin ende qeverinë “Berisha” në përputhje me Kushtetutën e vendit. Në një shtet ligjor ky është një ogur i keq, sepse fillon me shkelje të Kushtetutës. 

Përpos propagandimit politik, mjeshtër i së cilës zoti Rama është, në fakt ai nuk u ofroi shqiptarëve asgjë, sepse fjalimi i tij i tipit ese letrare politike ishte larg të qenurit prezantim programi qeverisës, sepse me sa duket zoti Rama ende nuk e beson që është kryeministri i dekretuar nga Presidenti dhe ka rënë gongu që ai të fillojë të sillet si i tillë. Nuk është më në fushatë elektorale, ku ndjente frikë dhe panik për dështimin e tij shumë të mundshëm si kryeministër, gjë që ishte lehtësisht e kuptueshme kur Rama fliste edhe pse me një ton aktoresk, zëri i dridhej, nuk ndihej siguri në të, ose të dyja bashkë. Numrat e kartonëve të maxhorancës ju japin, ju, zoti Rama, luksin e të qenurit kryeministër pavarësisht qëndrimit të opozitës. 

Sot apo në pak ditët që do të vijnë ju, zoti Rama, do të uleni në karrigen e Kryeministrit, por po atë ditë fillon dhe numërimi mbrapsht i dorëzimit të pushtetit tuaj që, me sa duket, nuk do të arrijë jo ditën e fundit, por as vitin e fundit të mandatit. Dhe kjo jo sepse kështu duam ne, opozita, por sepse këtë e keni vulosur ju vetë me programin tuaj mashtrues, me ekipin tuaj klientelist. Ndoshta mund t’ia kishit kursyer vetes dështimin, nëse programi juaj do të kishte kontributin e shumë figurave të socialistëve, të njohur për përkushtimin, përvojën, maturinë dhe aftësinë e tyre ndër vite në qeverisjen socialiste ose dhe në jetën parlamentare, që ka shumë në këtë sallë, unë i shoh. Ose sikur në ekipin tuaj qeverisës të kishit përfshirë këto figura të kombinuara edhe me rinj ekspertë, profesionistë dhe me integritet. Unë shoh shumë të tillë në këtë sallë të Parlamentit në radhët e maxhorancës, të cilët gëzojnë vlerësimin dhe respektin tim për vlerat që ata kanë treguar gjatë këtyre viteve të demokracisë, për kontributin që kanë dhënë, për integritetin e tyre të lartë moral dhe profesional. 

Tri ditë më parë sytë dhe mendja e shqiptarëve ishin mbërthyer mbi këtë foltore për të dëgjuar kryeministrin e ri të prezantonte programin qeverisës për 4 vjetët e ardhshëm, programin e rilindjes së premtuar prej tij. Ishin mbërthyer sytë dhe mendja e shqiptarëve që kishin votuar për rilindjen tuaj, zoti Rama, për premtimin e shëndetësisë falas, për hapjen e 300 mijë vendeve të reja të punës, për uljen e taksave për 95% të shqiptarëve, për legalizimet falas, për dëmshpërblimin e të burgosurve politikë. 

Ishin mbërthyer sytë e pronarëve të bizneseve të vogla që votuan dhe besuan se nuk do të paguanin fare taksa me ardhjen e Ramës në pushtet, edhe pse paguanin shumë pak gjatë qeverisjes “Berisha” që i ngarkonte me barrën fiskale më të ulët në rajon. Ata dëgjuan Kryeministrin të bënte vetëm ndryshimin e emrit nga biznesmen në sipërmarrës familjar. 

Sa keq, sepse zoti Rama nuk ofroi asgjë. Prisja, e them sinqerisht, të dashur kolegë, që Kryeministri të fillonte rilindjen nga vetja, duke i kërkuar falje publike Kryetarit të Parlamentit, zotit Meta, që përdori si sebep për ngjarjet e 21 janarit, asokohe zëvendëskryeministër, duke derdhur mbi të lumenj sharjesh, epitetesh dhe etiketimesh me qëllim përbaltjen e figurës së tij, në fakt, duke e cenuar jo pak imazhin e tij në popull, por edhe në arenën ndërkombëtare. 

Prisja që ta falënderonte zotin Meta, fituesin real të zgjedhjeve, i cili i mundësoi atij të ulej në karrigen e Kryeministrit të vendit. Prisja që të bënte atë që bëri Holland, kur fitoi zgjedhjet në Francë, që e nisi fjalimin e tij si president duke falënderuar ish-presidentin Sarkozi për atë që kishte bërë për Francën gjatë viteve të drejtimit, edhe pse ishte shumë i ashpër me të gjatë fushatës elektorale.

Pra, unë prisja (kot që prisja, në fakt) që Kryeministri i dekretuar, Rama, ta fillonte me një falënderim për Kryeministrin Berisha për atë çka kishte bërë me qeverisjen e tij 8-vjeçare dhe pastaj të bënte atë që i shkonte për shtat, ta kritikonte për ato që, në optikën e tij dhe të PS-së, ishin gabime, ndoshta dhe faje. Kjo do të ishte një shenjë e mirë për Shqipërinë.

Por jo, Rama nuk dilte dot nga vetvetja, sepse ai rilindi, në fakt, për gjuhën e urrejtjes, duke derdhur mllefin disavjeçar, hakmarrjen personale mbi demokratët dhe liderin historik të tyre, që shembën diktaturën komuniste, diktaturën e etërve.

Do të besoja në rilindjen e zotit Rama, nëse ai do të nderonte dëshmorin e demokracisë, ashtu siç bëri Kryetari i Kuvendit, siç bënë shumë nga ju në këtë sallë, të nderuar socialistë.

Zoti Rama,

Në fjalimin tuaj, disa herë me nota revanshi, ju tentuat të provokonit opozitën duke derdhur lumenj akuzash të tipit: larje hesapesh, folët për 21 janarin, deputetin e vrarë etj., duke përbaltur kryeministrin në detyrë dhe liderin e opozitës.

Çfarë ndodhi me memorien tuaj, zoti Rama? Vërtet e harruat kaq shpejt, sapo hipët në pushtet? Të gjithë ne brenda dhe jashtë kësaj salle e dimë se cili ishte organizatori i dhunës mbi institucionin e Kryeministrit për ta marrë atë me çdo çmim, pra dhe me çmimin e derdhjes së gjakut.

Fakti që ju sot jeni Kryeministër nuk e fshin këtë nga memoria e shqiptarëve, Amerikës dhe mbarë botës, as ato marrëdhëniet e rregulluara kohët e fundit me Amerikën, sepse videot e atyre ngjarjeve bënë xhiron e botës.

Kam një pyetje për zotin Rama: A e kuptoni ju, zoti Rama, se ç’do të thotë të provokosh opozitën, atë që, në fakt, si uragan shembi diktaturën e etërve? 

Por problemi i zotit Rama në përbaltjen e opozitës qëndron gjetkë. Problemi i zotit Rama është zoti Berisha, të cilit edhe vetë ambasadori i vendit më të madh mik të Shqipërisë, të Amerikës, e ka quajtur një “burrë shteti”. Ai ka histori dhe do të mbetet në histori, doni apo s’doni ju.

Ju, zoti Rama, jeni kryetar partie, por s’do të mundeni dot të bëheni një lider, ju s’do të mundeni dot të bëni histori dhe a e dini pse? Sepse jeni nihilist, jo vetëm ndaj vlerave të demokratëve, por edhe ndaj vlerave të PS-së. Ju i nxirrni në pension kryetarët e partive, nuk i vlerësoni. Pensionin e radhës do ta ketë shumë shpejt.

Në esenë tuaj, zoti Rama, ju folët për tatëpjetën e rrënimit të vendit dhe rrënimit e imazhit të Shqipërisë në sytë e botës dhe të miqve ndërkombëtarë. Jeni totalisht jorealist. Për çfarë tatëpjete të rrënimit flisni ju, zoti Rama, në raport me çfarë dhe me kur?

Suksesi i qeverisjes “Berisha” nuk është retorika jonë, por është vlerësuar edhe nga institucionet ndërkombëtare.

Në fakt, programi që ju, zoti Rama, i paraqitët vendit, nuk është program, por dështim. Është dështim, sepse unë lexoj në të se listën e dëshirave ju do të vazhdoni ta mbështesni në parimin e mbështetjes në forcat tona, sepse ju jeni kundër borxhit, se politikat tuaja fiskale dhe doganore janë politika që e mbysin iniciativën e lirë dhe largojnë investitorët e huaj, duke rrezikuar ta çojnë vendin në një kolaps financiar.

Në fakt, manifesti, se program nuk mund t’i them dot, ishte një listë dëshirash shumë të huazuara nga partitë e ekstremit të majtë, pa objektiva të qarta, pa rrugë apo mënyrë që të çojnë në arritjen e tyre, pa afate kohore dhe fatura financiare. Ishte një retorikë boshe.

Kur harton një program ka disa elemente domethënës, të nevojshëm dhe të domosdoshëm, të cilët tregojnë se çfarë synohet të arrihet, ku do të shkohet, në çfarë mënyre, me çfarë kostoje dhe kur. Asgjë të tillë nuk kishte në programin tuaj.

Nuk ka koherencë midis premtimeve të bëra në fushatë dhe atyre që ju keni shkruar në program. Thuhet se do të ndryshojë struktura e ekonomisë, duke ulur peshën e të ardhurave nga emigracioni dhe ndërtimi, ndërkohë që pesha e këtyre sektorëve në produktin e përgjithshëm bruto ka kohë që është ulur ndjeshëm, duke u zëvendësuar nga turizmi, energjia, bujqësia dhe agroindustria. Thuhet që modeli i ri do të bazohet në disa sektorë prioritarë, por nuk ka asnjë përcaktim se ku synohet të shkohet në secilin prej këtyre prioriteteve, me sa do të rritet prodhimi në secilën degë, çfarë peshe do të zërë secili prej këtyre prioriteteve, si do të realizohen dhe kur do të realizohen.

Për sa i përket sektorit financiar propozimi i bërë për krijimin e megastrukture për mbikëqyrjen e të gjithë sistemit financiar, bankar dhe jo bankar, është në kundërshtim me direktivën evropiane që kërkon mbikëqyrje të veçantë të sektorit financiar bankar dhe jo bankar. Krijimi i një strukture të tillë gjigante do të asfiksojë totalisht mbikëqyrjen e sektorit jo bankar, i cili është thuajse inekzistent krahasuar me të bankar dhe do ta çorientojë mbikëqyrjen e tij, gjë që ka funksionuar mirë gjatë kësaj periudhe.

Krijimi i një banke në dobi të zhvillimit bujqësor është tashmë një praktikë e dështuar jo vetëm në Shqipëri, por kudo ku është përdorur. Banka të tilla nuk janë gjë tjetër veçse burim korrupsioni për pushtetarët e rinj dhe asgjë më tepër.

Në lidhje me mbrojtjen e konsumatorit thuhet që një kuadër i fortë ligjor dhe zbatueshmëria e tij sjell rritjen e konsumit, që është motori për rigjenerimin e ekonomisë, ndërkohë që modeli ekonomik, rritja ekonomike përmes konsumit cilësohet model i dështuar. Ngritja e inspektoratit të mbikëqyrjes së tregut thjesht do të dublojë apo do të nxjerrë jashtë loje Komisionin e Mbrojtjes së Konsumatorit.

Te profili makroekonomik dhe fiskal, përveç pasqyrimit të situatës së sotme nuk ka asgjë konkrete. Bashkimi i administratës tatimore e doganore dhe përthithja e administratës tatimore lokale që propozohen, nuk janë gjë tjetër veçse asfiksim dhe nxjerrje jashtë loje e të tria administratave nëpërmjet kësaj strukture gjigante, e cila do të jetë vetëm një barrë e madhe për buxhetin e shtetit dhe tatimpaguesit.

Politika fiskale e qeverisë së re vazhdon të bazohet në slogane të tipit “tatim i ndershëm”, “kush fiton më shumë, kontribuon më shumë”, mashtrime të dala boje qysh para fushatës. Flitet për uljen e taksave për biznesin, ndërkohë që propozohet rritja e tyre.

Për lloj-lloj dokrrash flitet në program dhe ja dokrra e radhës: megamashtrimi i 1 milion të papunëve. Premtohet 300 mijë vende pune, nga të cilat 155 mijë në aktivitete të lidhura me bujqësinë dhe blegtorinë. Faktikisht, kjo nuk është gjë tjetër veçse ndryshim i statusit nga të vetëpunësuar në argatë.

Zoti Rama, për të gjitha këto ju një gjë keni të sigurt, dështimin. Sot bashkë me miratimin tuaj dhe të qeverisë suaj do të fillojë dhe numërimi mbrapsht. Ne jemi këtu që ta afrojmë sa më shpejt këtë ditë, por jo me revolucion, por me argumente dhe demokraci.

Si deputete e Vlorës do t’i kërkoja zotit Rama të bënte më shumë se zoti Berisha për të, por nuk kam besim, sepse nuk besoj që thjesht gjatësia trupore ta dallojë nga kryebashkiaku, i cili ka ofrua modelin “Vlorë”. Jam e bindur se modeli që ofron Rama është ai i mbi 11 milionë lekësh tendera dhënë Koços dhe 17 kompanive të tij, i faljes së mbi 1 milion dollarë taksa Koços dhe kompanive të tij.

Thotë në programin e tij se do të pronarët dhe të persekutuari politikë, por si? Ashtu siç bëri kur ishte kryebashkiak i Tiranës, që dha leje ndërtimi pa marrë lejen e pronarëve, ashtu siç nxori nga shtëpia Osman Kazazin, simbolin e të përndjekurve politikë.

Do të desha të uroja me gjithë zemër për suksesin e qeverisjes socialiste dhe kjo për të mirën e të gjithë shqiptarëve, por kam frikë.

Faleminderit!

Edmond Spaho – Faleminderit, zonja Elmazi.

Fjalën e ka zoti Vangjel Tavo. Të përgatiten deputetët: Keltis Kruja dhe Alfred Peza.

Vangjel Tavo – Faleminderit, zoti kryesues i seancës,

Të nderuar kolegë,

Dëshiroj si fillim t’ju uroj të gjithëve suksese në punën tuaj, duke shpresuar që kjo legjislaturë e VIII-të të jetë një shembull i jashtëzakonshëm i parlamentarizmit dhe të punojë me përkushtim për të përfaqësuar sa më mirë qytetarët shqiptarë, të cilët na dhanë besimin e tyre për të punuar në të mirën e vendit.

Kjo legjislaturë e re ka edhe shumë kolegë të rinj, ndaj jam i bindur se ndërthurja midis eksperiencës së mençur të ofruar nga kolegët më me përvojë dhe energjia e filozofia e re që i shtohet këtij Parlamenti është një aset i vyer për mbarëvajtjen e jetës parlamentare dhe politikës së tërësi në shërbim të bashkëqytetarëve tanë.

Të nderuar kolegë,

Sot sytë e shqiptarëve janë fokusuar të ky prezantim për programin qeverisës 2013-2017, pasi secili prej tyre shpreson të shikojë një ndryshim të vërtetë, i cili do të përmirësojë jetën e tyre jo vetëm në 4 vjetët e ardhshëm, por do të hedhë themelet për një ndryshim që do të shtrihet edhe në dekadat që do të vijnë.

Ky program qeverisës është një program i guximshëm, por edhe inovativ. Është i guximshëm pasi ka pas vetes guximin e një milion shqiptarëve, të cilët votuan për ndryshimin dhe për një kapitull të ri për vendin. Është inovativ në shumë drejtime dhe ka si mision të tij integrimin e vendit në familjen evropiane. Ky program përmban një filozofi evropiane dhe është i bazuar mbi vlera dhe parime të civilizimit modern evropian. Gjithashtu, hartimi i tij ka pasur si qëllim korrigjimin e gabimeve të bëra në qeverisjen e dy dekadave të fundit, nevojat imediate të shqiptarëve, zgjidhjen e problematikave madhore, por edhe specifike për mirëqeverisjen e vendit, si dhe në stimulimin e shoqërisë sonë për t’u përshtatur me ritmet e kohës dhe dinamikën globale.

Shqiptarët votuan bindshëm për aleancën “për Shqipërinë evropiane” ndaj kjo aleancë ka bazuar programin e saj qeverisës mbi vlerat evropiane të demokracisë dhe të administrimit sa më të mirë të pushtetit. 

Në këtë program është shpalosur një model i ri ekonomik, prioritete mbi një arsim modern, promovim i një turizmi bashkëkohor, krijimi i një shteti me një raport të përpiktë me drejtësinë dhe një rend që garanton sigurinë e çdo qytetari shqiptar. 

Ky program ka në thelb të tij integrimin e vendit, duke synuar që t’i japë fund tranzicionit të stërzgjatur, duke u ofruar të rinjve shqiptarë mundësinë për një jetë ndryshe, duke i treguar të moshuarve dhe kategorive në nevojë fytyrën e një shteti social që tregon përkujdesje dhe solidaritet për nënshtetasit e vet.

Ky program dhe qeveria që do ta vërë atë në zbatim nuk do të përdorë më termin ish-pronarë, pasi shqiptarët do të jenë të gjithë pronarë të ligjshëm të pronave të ligjshme. 

Do t’i jepet mbështetja e duhur bujqësisë dhe do të punohet për një përmirësim të ndjeshëm të mjedisit, duke siguruar standarde më të mira për jetesën e qytetarëve shqiptarë dhe mbrojtjen e pasurive kombëtare dhe natyrore të vendit.

Shumë qeveri kanë shkelur mbi besimin e njerëzve të thjeshtë duke dhunuar raportin demokratik midis qeverisë dhe shoqërisë. Më 23 qershor ishin një milion shqiptarë atë të cilët hodhën hapin e parë në ngritjen e besimit ndaj një maxhorance të re politike, ndaj ne sot kemi detyrimin dhe privilegjin të bëjmë të mundur që të rikthehet besimi i njerëzve të thjeshtë te parlamenti dhe qeveria, duke e parë këtë të fundit si administratorja, si mbrojtësja, si siguruesja, partnerja dhe jo armikja apo sunduesja e njerëzve të thjeshtë dhe ndrydhësja e ëndrrave dhe aspiratave evropiane.

Ky program është një kontratë sociale dhe qeverisëse bazuar mbi votën e lirë dhe dëshirën e paepur të shqiptarëve për t’u integruar sa më shpejt në familjen e madhe evropiane. Kjo kontratë politike premton luftë reale ndaj korrupsionit, mbështetjen për biznesin e vogël, të mesëm apo të madh, një zhvillim urban dhe rural që i përngjet vendeve fqinjë, një përmirësim të ndjeshëm të rrugëve dhe cilësisë e sigurisë së transportit publik dhe për shumë aspekte të tjera të jetës në vend.

Do të desha të ndalesha pak në një nga pikat e këtij programi, atë të kujdesit shëndetësor. Duke vlerësuar punën e bërë deri tani në këtë sektor dhe duke shprehur mirënjohjen time personale për të gjitha bluzat e bardha, të cilët pavarësisht nga qeveritë e ndryshme, pavarësisht nga rotacionet politike kanë punuar me një përkushtim të pashoq, duke dëshmuar se janë heronjtë e vërtetë të këtij vendi. Por sistemi dhe infrastruktura shëndetësore në vend lë akoma shumë për të dëshiruar. Kjo maxhorancë është e dedikuar tërësisht për të përforcuar besimin e qytetarëve te shërbimi shëndetësor, duke krijuar kushtet e nevojshme, që mjekët tanë profesionistë të shërbejnë me cilësi. Ne e konsiderojmë përkujdesjen shëndetësore si një pasuri publike, e cila i rrit vlerat e një shoqërie. Shëndeti është i rëndësishëm për mirëqenien e individit dhe të shoqërisë, si dhe pasuri ekonomike e kontribuuesi kryesor për begatinë e një vendi.

Shëndetësia duhet të jetë në qendër të çdo politike. Kjo maxhorancë do të punojë për një standard modern shëndetësor, i cili do të bazohet mbi politika bashkëkohore dhe moderne, duke garantuar një shërbim shëndetësor për të gjithë popullatën, një shërbim shëndetësor që në qendër ka qytetarin, aplikimin e barazisë për të gjitha shtresat shoqërore, përmirësimin mbi sigurinë shëndetësore të qytetarit, fokusimin në segmentet në nevojë të popullatës, modernizimin e shërbimit shëndetësor, modernizimin e pajisjeve mjekësore, kualifikimin dhe rritjen e kapaciteteve njerëzore, rritjen e autonomisë së spitaleve, rritjen e investimeve, përmirësimin e skemës së financimit, uljen e çmimit të barnave në Shqipëri, sigurimin e pajisjeve diagnostikuese dhe mjekuese në të gjithë vendin, modernizimin e infrastrukturës, uljen e mëtejshme të vdekshmërisë foshnjore, përqendrimin në punën e shëndetit publik, reformimin e shëndetit parësor, sigurimin e barnave të sigurta dhe furnizimin me to të të gjitha spitaleve dhe qendrave shëndetësore të vendit, vaksinimin në përqindje të lartë, promovimin dhe përmirësimin e cilësisë së jetës, forcimin e rolit të mjekut të familjes, zgjerimin e mëtejshëm të bashkëpunimit me shëndetësinë jopublike, si komplementare në përmbushjen e qëllimit të përmirësimit të kujdesit shëndetësor, forcimin e bashkëpunimit dhe komunikimit me komunitetin dhe autoritetet vendore, punën me devotshmëri për të arritur dhe për t’iu bashkëngjitur politikave të BE-së dhe të Organizatës Botërore të Shëndetësisë, në përmbushjen e objektivave europiane dhe atyre botërore të “HEALTH 2020”.

Të nderuar kolegë,

Asnjë qeveri apo program qeverisës nuk ka dështuar nëse ka pasur si mision qytetarin. Ky program është i bazuar mbi nevojat dhe prioritetet e qytetarëve shqiptarë, por edhe mbi ëndrrën e tyre për t’u integruar sa më shpejt në familjen europiane, familje së cilës shqiptarët i përkasin natyrshëm dhe me të drejta të plota gjeografike, historike dhe mbi bazën e vlerave njerëzore. Ky është një kapitull i ri për historinë e këtij vendi, një rikthim i shpresës për të gjithë shqiptarët si brenda, ashtu edhe jashtë vendit, të cilët prej dy dekadash kanë pritur të shohin një Shqipëri moderne dhe të zhvilluar.

I uroj suksese qeverisë së re, e cila do t’i përkushtohet realizimit të këtij programi ambicioz, por të suksesshëm, dhe këtij parlamenti, i cili do të shërbejë si zëri dhe vullneti i një populli, që meriton një jetë dhe të ardhme më të mirë!

Faleminderit!

Edmond Spaho – Faleminderit, zoti Tavo!

Fjalën e ka zoti Keltis Kruja. 

Përgatitet zoti Alfred Peza, ndërsa më pas zoti Flamur Noka.

Keltis Kruja – I nderuar zoti nënkryetar i Kuvendit,

Të nderuar deputete dhe deputetë,

Të nderuar qytetarë,

Do të doja shumë që sot të kisha mundësinë të shprehja pikëpamjet e mia mbi një program qeverisës jo vetëm për faktin që jam për herë të parë në këtë Kuvend, por edhe për arsyen që në këto kohë nuk vlejnë shumë fjalët apo teoritë sesa vlen prakticizmi apo thjeshtësia në shpjegimin e reformave. Por, dëgjova nga Kryeministri i dekretuar retorikën e lodhshme, që e kam dëgjuar prej tij gjatë këtyre 8 vjetve si kryetar i opozitës, dhe as më shumë e as më pak por një përsiatje nëpër fjali vetëkënaqësie e ngazëllimi për atë që, në fakt, ishte ëndrra dhe makthi i tij: karrigia e Kryeministrit.

Do të doja shumë të kisha dëgjuar zbërthimin e të gjitha atyre që premtoi në fushatë në afate se kur do të përfundojnë, kostot që do t’u kushtojnë qytetarëve shqiptarë dhe, mbi të gjitha, mënyrat se si do të realizohen. Do të doja shumë që Kryeministri dhe qeveria e dekretuar ta kishin respektuar këtë institucion ashtu si në fakt i ka hije çdo kryeministri, të cilit populli i vet sapo i ka besuar fatin e tij për 4 vjetët që vijojnë, sepse ky është institucioni i përfaqësuesve të popullit, ky është vendi ku ne, në emër dhe në këmbë të tij, duhet të debatojmë e të kërkojmë llogari për çka e shqetëson atë. 

Por, neve na u paraqit një broshurë, e cila ka vetëm formë dhe asgjë tjetër, një broshurë që më sjell ndërmend rrekjet e dikujt që nuk është përgatitur në provim dhe i mbush fletët për t’u dukur se ka shkruar diçka. Një program qeverisës i paraqitur në jo më shumë se 40 faqe, pra në jo më shumë se dy faqe paraqitet programi i çdo ministrie për 4 vjetët që vijnë. Askund dhe askush nuk ka guxuar të tallet me popullin e tij si ky Kryeministër në ardhje në ditën e parë të ballafaqimit me përfaqësuesit e sovranit, në ditën kur solemnisht duhet të paraqiste e të lexonte një program me përmbajtje, por jo të na sillte në Kuvend një fletore, gjysma e së cilës përbëhet nga fotot dhe hobet e të përzgjedhurve të tij për ministra. Them “të përzgjedhurve të tij”, sepse ashtu më duket kjo qeveri: një qeveri krejtësisht private, e ndërtuar mbi tezën kapriçioze e fëminore: “Topi është imi, penalltinë e gjuaj vetë!”. 

Më shumë se e jona, në fakt, kjo është një çështje e kolegëve të maxhorancës, por sigurisht që edhe ne duhet ta sjellim në vëmendje, sepse prishja e raportit të përfaqësimit politik në qeveri dhe absolutizimit në krijimin e saj është pa diskutim një ogur jo i mirë për funksionimin dhe mbarëvajtjen e demokracisë në Shqipëri.

Kryeministri do të na drejtojë qeverinë, Ministria e Brendshme do të luftojë krimin dhe trafiqet, Ministria e Jashtme do të përpunojë dhe do të zbatojë politikat tona të jashtme, Ministria e Mbrojtjes do të merret me Forcat e Armatosura – këto janë, pak a shumë, fjalitë që gjejmë në atë që quhet “Programi qeverisës 4-vjeçar”.

Nënvlerësimi i Kuvendit të Shqipërisë akoma më keq, nënvlerësim e tallje me ata që i dhanë votën dhe i besuan qeverisjen e katër vjetëve. Nuk kam parë e dëgjuar kurrë që detyrat funksionale të qeverisë të paraqiten si program qeverisës, ashtu siç nuk kam parë e dëgjuar kurrë, në asnjë demokraci normale, që një qeveri të bëjë disa mbledhje si e tillë pa u dekretuar, pikërisht për t’u përgatitur e për të mos humbur kohë, e të paraqitet përpara popullit e përfaqësuesve të tij me këtë fletore të sajuar shpejt e shpejt.

Në asnjë rast, për asnjë reformë ligjore apo administrative nuk jepet asnjë afat, nuk shpjegohet asnjë mënyrë dhe nuk është llogaritur asnjë kosto që mund të shoqërojë këto reforma. Përveç fjalive me karakter përgjithësues, të cilat shpeshherë janë të marra nga misioni dhe fusha e veprimit të institucioneve të ndryshme, asgjë që të quhet program qeverisës, me vizion dhe objektiva të qarta për të realizuar në këto vite, nuk përmban kjo fletore.

Pra, Kryeministri ka mbetur po i njëjti, është po ai kryebashkiaku i dikurshëm, mjeshtër i fasadave dhe asgjë më shumë.

Zoti Rama,

Në fushatë u the shqiptarëve se do të bësh reformë të madhe mbi rendin e sigurinë, por, përveç faktit që këtë reformë do ta drejtojë një individ, i cili deri dje ndërsente turmën dhe militantët kundër institucioneve kushtetuese, përveç faktit që këtë reformë do ta drejtojë një individ i dënuar nga gjykata për shpifje, përveç faktit që këtë reformë do e drejtojë një individ i dyshuar për lidhje me kontrabandën e ilaçeve, asgjë tjetër nuk ka në këtë program. The se do të rrisësh në mënyrë të ndjeshme rrogat e policëve, nga grada më e ulët, 500 mijë lekë të vjetër, deri te më e larta, 1 milion e 500 mijë lekë të vjetër, por në program ky premtim nuk ishte më. 

Në fushatë premtove shtëpi dhe punë për gratë e policëve të vrarë dhe edukim falas për fëmijët e tyre, në program na thua: “Përkujdesje shtetërore për fëmijët e policëve të vrarë”. E pra, përkujdesjen shtetërore të veçantë dhe të mirëpërcaktuar, deri në shifrat e përfitimit dhe të mbështetjes së këtyre familjeve, ne e kemi sanksionuar në ligj që para tre vjetësh. Edhe kjo është një dëshmi e qartë që nuk keni program, por vetëm retorikë demagogjike. Reforma, të cilën në fushatë thatë se do ta shihni të detajuar në program, nuk ka asnjë detaj, përveç premtimit për krijimin e një organi të centralizuar, që askush nuk e di ç’është, ç’punë do të bëjë, çfarë kostoje ka dhe çfarë fushe të veprimtarisë policore do të mbulojë, aq më pak nga kush do të varet dhe kush do ta kontrollojë. E sikur të mos mjaftonte mangësia në ide dhe qartësia në objektiva, na servirët si shpikje parimin: një shtet një polici, a thua se shoqëria shqiptare sot jeton në fillimet e shekullit të shkuar. 

Të gjitha detyrat dhe funksionet e Policisë së Shtetit janë përcaktuar nga akte ligjore dhe nënligjore, të hartuara me konsulentë dhe në bashkëpunim të ngushtë me misionet partnere, që asistojnë në Policinë Shqiptare në përmbushjen e detyrave të saj. Kjo polici këto tetë vjet ka njohur suksese të pamohueshme, sigurisht edhe reforma të thella që nga mënyra e rekrutimit deri te profesionalizmi në kryerjen e detyrës. Të mohosh dhe të mos njohësh çdo gjë që është arritur, nuk quhet program për rendin dhe sigurinë. Por, fatkeqësisht, edhe në këtë fushë, nga më të rëndësishmet e qeverisjes, ky është i vetmi program që ju keni. 
Për pronësinë gjatë gjithë fushatës keni bërë një sërë premtimesh, të cilat nuk kanë asnjë gjurmë në fletoren e konspekteve që na është paraqitur si program qeverisës. Premtuat se për t’i dhënë zgjidhje këtij problemi do të krijonit një agjenci të vetme shtetërore, e cila do të përmblidhte në vetvete të gjitha atributet që ushtron Agjencia për Kthimin dhe Kompensimin e Pronave, ALUIZNI dhe ZRPP-ja. Në asnjë rresht të programit nuk shoh asnjë shenjë të këtij premtimi. Në asnjë paragraf nuk pashë as më të voglën shenjë për mënyrën sesi do të zgjidhen problemet që kanë sot shqiptarët në fushën e pronësisë. 

Një nga premtimet e rëndësishme, për të cilin shqiptarët ju besuan masivisht, ishte edhe deklarimi se do të jepni për një vit tapitë e tokave. Në fletoren e programit tuaj nuk gjen asgjë për këtë çështje. Në retorikën që Kryeministri i dekretuar na mbajti para dy ditëve, përveç një trajtimi poetik në lidhje me problemin e krijuar nga zbatimi ose moszbatimi i ligjit nr. 7501, nuk munda të gjej asnjë referim tjetër se si do të trajtohet nga qeveria ky problem. Retorikë boshe me ndonjë nuancë publicistike dhe asgjë më shumë se kaq. Afatin njëvjeçar sigurisht që nuk e prisja të ishte, pasi duke e njohur këtë proces e di që është një gënjeshtër absurde. Por, sigurisht, prisja të kishte një qasje më reale dhe më të përgjegjshme për çka shqetëson më shumë se gjysmën e shqiptarëve. Të manipulosh me vetëdije besimin e zgjedhësve për një çështje gati jetike të tyre dhe ta injorosh atë në ditën e parë të përballjes me ata që të kanë dhënë votën, pikërisht për të folur dhe për t’u marrë me punët e tyre, nuk është gjë tjetër veçse të tregosh se dëshira për pushtet, dhe asgjë tjetër veç saj, të ka udhëhequr në këtë fushatë dhe në gjithë këto vite. 

Në dyfaqëshin e shkruar për pushtetin vendor nuk ka asgjë tjetër përveç atyre që tashmë janë arritur gjatë këtyre viteve. Më keq akoma, thuhet se qeveria do të na bashkëpunuaka me pushtetin vendor, a thua se decentralizimi dhe demokracia vendore na qenka një koncept i ri për të zgjedhurit dhe zgjedhësit.

Të gjitha këto tregojnë edhe një herë goditjet e ulëta që bëre në fushatë, premtime dhe vetëm premtime, pa llogaritur asgjë, veçse ëndrrën tënde kryeministrore, pa pyetur për mundësi apo kosto realizimi, sepse, në fund të fundit, ato janë vetëm mjeti për të arritur qëllimin dhe asgjë më shumë. Por mos harro se ato që ke premtuar janë kontrata jote me zgjedhësit dhe ne jemi e do të jemi këtu, në këtë sallë, për të të kërkuar që t’u përmbahesh të gjitha atyre që ke premtuar.

Zoti Rama, në ligjërimin retorik dhe aspak etik të para dy ditëve nuk bëre asgjë tjetër veçse u more me ato që kemi bërë ne dje në qeveri. E pra, ne jemi krenarë për qeverisjen tonë. Ne jemi krenarë për atë që bëmë për integrimin e vendit në këto tetë vjet. Po ti, a je krenar, zoti Rama, për pengesat që i solle këtij procesi, vetëm dhe vetëm në emër të ëndrrës tënde kryeministrore? Ne jemi krenarë që anëtarësuam Shqipërinë në koalicionin më të fuqishëm ushtarak dhe politik të globit. Po ti, a je krenar, zoti Rama, që në momentet kur merrej ky vendim protestoje në rrugë, vetëm dhe vetëm në emër të ëndrrës tënde kryeministrore? Ne jemi krenarë që bëmë realitet ëndrrën shekullore të shqiptarëve për lëvizje të lirë, si qytetarë europianë. Po ti, a je krenar, zoti Rama, që doje t’ua vrisje këtë ëndërr, vetëm dhe vetëm në emër të ëndrrës tënde kryeministrore? Ne jemi krenarë që ndërtuam Rrugën e Kombit, që i bashkoi edhe fizikisht shqiptarët. 

Po ti, a je krenar, zoti Rama, për gjithë ç’bëre e the që ta dëmtoje atë rrugë, vetëm dhe vetëm në emër të ëndrrës tënde kryeministrore? Ne jemi krenarë që ndërtuam Rrugën e Elbasanit, edhe kjo një rrugë tjetër e bashkimit të shqiptarëve. Po ti, a je krenar, zoti Rama, që urdhërove, madje edhe përfaqësuesit e Elbasanit dhe të Peqinit, Librazhdit e Pogradecit, Korçës e Ersekës, të votonin kundër kësaj rruge vetëm dhe vetëm në emër të ëndrrës tënde kryeministrore? Ne jemi krenarë për ato që realizuam, sepse jemi të bindur se janë arritje të të gjithë shqiptarëve. Po ti, a je krenar, zoti Rama, për mohimin e gjithçkaje që kanë arritur shqiptarët në këto vite, vetëm dhe vetëm në emër të ëndrrës tënde kryeministrore?

Në përfundim, do të doja të sillja edhe njëherë në vëmendjen tuaj, të nderuar kolegë, dhe të publikut, se në mungesë të plotë të respektit ndaj vetes, të këtij Kuvendi dhe të qytetarëve shqiptarë, Kryeministri dhe qeveria e dekretuar na paraqiti si program të sajin një listë dëshirash të përzier me një listë detyrash funksionale të çdo institucioni. Ne i garantojmë qytetarët shqiptarë që si sot do të jemi këtu çdo ditë për të kërkuar për ta dhe në emër të tyre realizimin e çdo premtimi që ju është bërë.

Faleminderit!

Edmond Spaho – Faleminderit, zoti Kruja!

Fjalën e ka zoti Alfred Peza, të përgatitet zoti Flamur Noka.

Alfred Peza – Vullneti i zgjedhësve shqiptarë më 23 qershor e deshi që në të majtë të kësaj salle të ulen 3/5-at e përfaqësuesve të popullit shqiptar. Qëkurse e majta në Asamblenë e Përgjithshme të Francës në vitin 1789 ishte thjesht një term hapësinor, për shkak se rrinte në krahun e majtë të mbretit dhe fisnikët në të djathtë të tij, liria, barazia dhe solidariteti filluan të farkëtohen si trinomi që do të mbanin në këmbë botën e re që po lindte nga terri feudal. Dhjetë vjet më pas, me përfundimin e Revolucionit Francez, Europa nisi të ndryshojë njëherë e përgjithmonë deri në formën dhe në përmbajtjen që jetojmë sot të gjithë së bashku. Që atëherë solidariteti me njerëzit në nevojë dhe politikat sociale shënuan dimensionin themelor të së majtës progresiste. 

Në startin e shekullit të dytë të pavarësisë sonë “Aleanca për Shqipërinë Europiane” është thirrur në skenë nga zgjedhësit shqiptarë që të ndryshojë njëherë e përgjithmonë këtë vend dhe perspektivën e shqiptarëve kudo që ndodhen. Që një trup të qëndrojë në ekuilibër duhet të mbështetet të paktën mbi tri pika. Që Shqipëria e gjeneratës së re të ecë përkrah botës së qytetëruar dhe të globalizuar, edhe shqiptarët të jenë qytetarë të denjë të Bashkimit Europian . Qeveria e re e ka mbështetur programin e saj mbi tri kolona të mëdha: të lirisë, të përgjegjësisë dhe të solidaritetit. Kam dëgjuar të flitet pambarimisht nga kjo tribunë e në këtë sallë gjatë viteve të shkuara për integrimin tonë europian. Nëse një UFO do të ulej përballë ekranit për të ndjekur punimet e parlamentit të shkuar, do t’i krijohej ideja se bëhej fjalë për një proces që fillonte dhe përfundonte me miratimin e disa ligjeve. Madje, të forcohej bindja se nëse një farë Edi Rama do t’i lejonte deputetët e partisë së vet që të ngrinin anën jeshile të kartonëve që kishin mbi këto tavolina, atëherë Shqipëria, brenda natës, do të gdhihej anëtare e BE-së. 

Kanë kaluar shumë javë e muaj nga miratimi edhe i atyre tri ligjeve aq të përfolura dhe ja ku jemi të gjithë sërish së bashku sot po aq larg Brukselit sa edhe dikur. Do të jemi akoma edhe për shumë vite të tjera nëse nuk ua themi atyre që na kanë votuar e që po na ndjekin të vërtetën e hidhur drejt e në sy.

Të dashur qytetarë shqiptarë, 

Ju kanë gënjyer kur ju kanë thënë se do të integrohemi në Europë nëpërmjet miratimit të ca ligjeve. Jo 3, jo 33, jo 333, por edhe nëse 3 milionë ligje të miratojmë sot e tutje këtu, integrimi i shqiptarëve e i Shqipërisë në Europë nuk ka për të ndodhur, sepse integrimi nuk është thjesht dhe vetëm një proces përafrimi ligjesh e as vetëm një proces diplomatik i propagandës a i marrëdhënieve me publikun, integrimi europian është një proces i reformave të thella dhe i ndërtimit të një sistemi të tërë vlerash. Treni i integrimit ecën jo mbi një shinë, por mbi dy shina: mbi shinën e përafrimit, nëpërmjet një procesi negocimi me Brukselin, dhe mbi shinën e proceseve të brendshme integruese. Ky është një proces standardesh, harmonizimi dhe lartësimi të Shqipërisë e të shqiptarëve në çdo aspekt për të qenë pjesë “natyrale” e Unionit Europian deri në kufijtë e ruajtjes së veçorive të identitetit tonë kombëtar. Integrimi i Shqipërisë në Europë do të ndodhë vetëm atëherë kur të gjithë së bashku, maxhorancë e opozitë, qeveri e parlament, pushtet qendror e pushtet lokal, çdo i ri dhe e re, çdo burrë e grua në këtë vend do të punojmë me të vetmin qëllim; vetëm atëherë kur shenjtëria e lirisë, e pronës dhe e së drejtës do të ngadhënjejnë edhe në këto anë; vetëm atëherë kur sistemi i meritokracisë, i vlerave dhe i tolerancës do të jenë rregullatori i jetëve tona, pra vetëm kur të integrohen më parë të gjithë shqiptarët në Shqipëri, do të vijë edhe integrimi i Shqipërisë në Bashkimin Europian. 

Nuk do të ketë lëvizje të lirë të ideve, të mallrave tona në Europë, pa integrimin e parcelave tona lokale në një treg të unifikuar mbarëshqiptar. Nuk do të ketë mallra konkurruese “Made in Albania” në tregun global, pa integrimin e tregjeve tona në një treg të përbashkët konkurrues dhe komplementar mbarëshqiptar. 

Në programin e qeverisë që po diskutojmë dhe që do të miratojmë së bashku thuhet se kjo maxhorancë do të hartojë strategjinë e re “Për zhvillim dhe integrim 2014-2020” dhe strategjitë e tjera sektoriale, duke e përditësuar planin kombëtar për zbatimin e Marrëveshjes së Stabilizim-Asociimit me Bashkimin Europian. Kjo strategji do të ketë si bosht integrimin e shqiptarëve në Shqipëri, si objektivin tonë strategjik për integrimin e Shqipërisë në Bashkimin Europian. Nuk mund të ketë integrim në Europë, pa integrimin e fshatit shqiptar. Nuk mund të ketë integrim në Europë, pa integrimin e grave në shoqërinë shqiptare. 

Nuk mund të ketë integrim në Europë, pa integrimin e pakicave etnike, kulturore e seksuale në Shqipëri. Nuk mund të ketë integrim në Europë, pa integrimin e çdo familjeje shqiptare në qendrën e fshatit a qytetit ku jeton e punon, pa integrimin e çdo fshati me qendrën e komunës, me rrugën me asfalt, me ujin e pijshëm, me energjinë elektrike, me internetin, me rrjetin e gazit, me qendrën shëndetësore, me maternitetin me shkollën apo me postën policore. Nuk mund të ketë integrim të Shqipërisë në Europë, pa integrimin e qendrës së çdo komune me qendrën e çdo rrethi, qendrën e çdo rrethi me qendrën e qarkut dhe qendrën e çdo qarku me kryeqytetin e Shqipërisë. 

Plot 83 vjet më parë, në vitet ’30 të shekullit të kaluar, kur një udhëtar francez kaloi nga këto anë shkroi: “Ky vend ka një bukuri mahnitëse, por do të bëhet shtet kur të ketë rrugë”. Ky vend do të bëhet shtet i BE-së kur të ketë rrjetin kombëtar rrugor me parametra, me cilësi, me sinjalistikë dhe me infrastrukturë ndihmëse sipas standardeve europiane. Nuk mund të ketë integrim të Shqipërisë në Europë për aq kohë sa, edhe pas 23 vjetve nga rënia e Murit të Berlinit, qytetarët e saj nuk kanë ende ujë në rubinetet e çezmave; nuk kanë drita 24 orë dhe nuk kanë rrjet të kullimit të ujërave të zeza dhe të bardha. Nuk mund të ketë integrim në Europë, pa integrimin e të gjitha informacioneve e të dhënave individuale, lokale e rajonale në një bankë kombëtare të të dhënave online. Vetëm atëherë kur të gjithë banorët familjet, lagjet, fshatrat, komunat, qytetet, rrethet dhe qarqet tona të jenë të integruara plotësisht në Shqipëri, shqiptarët do të jenë gati të integrohen në Bashkimin Europian. 

Si mund të jenë nesër qytetarë të barabartë me ata të Bashkimit Europian banorët e zonës sime elektorale në Peqin, kur ky rreth, megjithëse me pasuri e me burime natyrore të jashtëzakonshme, me treqind ditë me diell, me ujëra pafund, me fusha pjellore e kodra të begata, me njerëz punëtorë dhe në mes të Shqipërisë, të jetë më i varfëri, me popullsinë më të lartë dhe të jetë zona më e prapambetur e Shqipërisë?!

Si mund të jenë të integruar banorët e fshatrave, komunave dhe qytetit të Peqinit, të cilët jetojnë në kufi me Tiranën, për sa kohë e arrijnë kryeqytetin, nëpërmjet rrugëve aktuale, tri herë më vonë se sa banorët e Kukësit, që ndodhen tri herë më larg?! 

Jam futur pothuajse në çdo shtëpi të qytetit të Peqinit dhe të komunave të Pajovës, të Përparimit, të Shezës, të Karinës, të Gjocajve gjatë fushatës për zgjedhjet e 23 qershorit. Qindra familje kanë tonelata të tëra me vaj ulliri, por nuk kanë bukë në shtëpi. Kanë kuintalë të tërë me mjaltë, por nuk kanë para për të blerë një kilogram sheqer. Kanë cisterna me verë e me raki nëpër bodrume, por nuk kanë para të kalojnë muajin dhe marrin borxhe. Prodhimet e tyre bio nuk arrijnë dot në treg për mungesë të rrugëve, të qendrave të grumbullimit, të investimeve e të mjeteve të transportit. Këta banorë kanë toka në anë të lumit Shkumbin, në anë të kanalit Peqin-Kavajë, të rezervuarve, të burimeve apo të përrenjve, por prodhimet e tyre thahen për një pikë ujë. Askund tjetër më shumë se në këto anë nuk tingëllojnë kaq aktuale vargjet e imzot Nolit: 

“Anës detit i palarë/ pranë sofrës i pangrënë...”. 

Procesi i integrimit në rrethin e Peqinit dhe në të gjitha zonat, që secili prej nesh përfaqëson në këtë sallë, do të realizojë integrimin e të gjithë shqiptarëve në Shqipëri, duke sjellë njëkohësisht edhe integrimin e Shqipërisë në Bashkimin Europian. Integrimi nuk është një proces që zhvillohet nga lart-poshtë, por nga poshtë-lart. Integrimi nuk është ekskluzivitet i politikave globale, i negociatave ndërkombëtare, i proceseve rajonale apo i liderëve kombëtarë. Integrimi është, para së gjithash, një proces lokal, sepse politika në çdo rast është vendore, është lokale. Integrimi nuk është retorikë, por zhvillim. Integrimi nuk është klientelizëm korruptiv dhe familjar, por reformë strukturore. Integrimi nuk është dekoratë për qeverinë dhe dështimi anatemë për opozitën, por gjithëpërfshirje dhe përgjegjësi e përbashkët.
Integrimi është një proces që do t'u shërbejë të gjithë qytetarëve njësoj, pavarësisht bindjeve të tyre, sepse siç thotë Kryeministri francez Fransoa Fijon "Nuk ka popull të kampit të majtë dhe popull të kampit të djathtë". Integrimi nuk është çështje vetëm e Ministrisë së Integrimit, por e të gjithë qytetarëve shqiptarë. 

"Nacionalizmi në Ballkan...", thotë Daniel Frid, "...është si alkool i lirë: në fillim të deh e pastaj të verbon e të vdes", ndaj jo nacionalizmi për disa vota më tepër, por politikat moderne do të na çojnë drejt integrimit. 

Ne jemi një shtet i hapur, por fatkeqësisht ende një shoqëri e mbyllur. Vetëm një shoqëri e hapur në një botë të re pa kufij është rruga drejt integrimit. 

Integrimi nuk e përjashton identitetin, përkundrazi, ruajtja e identitetit tonë kombëtar do të jetë prurja jonë ekskluzive në Europën e bashkuar në diversitet. Këtë proces e garanton dhe do ta sjellë ky program i qeverisë së Aleancës për Shqipërinë Europiane të Kryeministrit Edi Rama, të cilin po e diskutojmë sot. Ndaj, i ftoj edhe kolegët e opozitës që të dalin nga lëkura e tyre politike, duke lënë mënjanë emocionet e çastit dhe ta votojnë këtë program, sepse duhet të jetojmë me armiqtë tanë aktual, ashtu sikur një ditë ata do të bëhen miqtë tanë. Kjo nuk është as sipas natyrës së urrejtjes dhe as sipas rregullave të miqësisë. Kjo nuk është aspak një mangësi morale, por politike.

Faleminderit!

(Drejtimin e seancës e ka marrë zoti Meta.)

Ilir Meta - Faleminderit, zoti Peza!

Fjalën e ka deputeti Flamur Noka.

Flamur Noka - Faleminderit, zoti drejtues i seancës!

Të nderuar zonja dhe zotërinj,

Kolegë deputetë,

Dua ta filloj fjalën time me një falënderim thellësisht të sinqertë dhe me mirënjohje të pakufishme për të gjithë banorët e qarkut tim, të Kukësit, të Hasit dhe të Tropojës, që unë kam fatin e madh t'i përfaqësoj sot si deputet i tyre. Dua t'i falënderoj nga zemra për mbështetjen dhe besimin e madh që i kanë dhënë Partisë Demokratike, duke mos u tunduar në mënyrë absolute nga demagogjia e mashtrimit dhe duke sfiduar falsitetin që u serviri e ashtuquajtura politikë e rilindjes.

Të nderuar kolegë, shqiptarët prisnin të dëgjonin një program qeverie, por e panë që nuk iu tha asnjë gjë, vetëm u shpalosën thjesht përralla dhe dëshira. Fjalë dhe vetëm fjalë, në një hartim që kërkon të tregojë se zoti Rama dhe shpura e tij do të bëjnë historinë, duke harruar se historia e këtij vendi nuk fillon, madje as mbaron, me ardhjen apo me ikjen e tij nga pushteti. Një fjalim fund e krye nihilist, që nuk tregon në asnjë frazë të tij se si u bënë, a u bënë, çfarë u bë dhe si do të realizohen premtimet që ai tha në fushatë, pasi shumë prej të cilave, në këtë hartim, janë lënë fare në harresë. Në asnjë paragraf të këtij programi ne nuk lexojmë objektiva të qartë strategjikë afatshkurtër apo afatmesëm. Nuk ka asnjë objektiv dhe asnjë detajim, nuk ka afate kohore për mënyrën se si do të realizohen, por edhe për formën që do të marrin ato gjëra që ai ka ndërmend ose mendon se mund t'i realizojë. Gjithçka na u lexua këtu përpara vetëm dhe thjesht si një hartim. 

Të gjithë donin të dëgjonin se si do të zhvillohej më tej ky vend, se si do të ecte më përpara ekonomia e këtij vendi, se si do të shtoheshin 300 mijë vendet e punës, se si do të përmirësohej jeta e shqiptarëve, se si do të bëhej i mundur shërbimi shëndetësor falas, si do të bëheshin zero taksat për 95% të shqiptarëve, si do të legalizoheshin banesat falas, si do të bëheshin rrogat e policëve rroga ministri e të tjera, e të tjera të tilla premtime në fushatë, por që tashmë janë hedhur në kosh.

Në fushatë, zoti Rama, ju u premtuat shqiptarëve parajsën, u premtuat se do të hanin me lugë floriri, njësoj si etërit tuaj në vitin 1945. Por tani, pas zgjedhjeve, atë hartim nuk e keni më, por keni sajuar një hartim tjetër, i cili është i mbushur përsëri, fund e krye, me demagogji dhe, do apo nuk do ti, e gjitha kjo ishte simbolika e atij fjalim hartimi që lexove.

Sigurisht që kjo qeveri nuk mund të kishte program konkret as për 100 ditë, siç u tha në fushatë, as për 300 ditë, siç u tha pas fushate, por ti e le edhe pa program 4-vjeçar. Sigurisht që nuk mund të realizojë një program normal dhe dinjitoz për shqiptarët një qeveri e tillë fund e krye klienteliste personale dhe klienteliste private, me ministra të trysnuar ende pa filluar, të detyruar të shërbejnë pa mandate deputeti, njësoj si drejtorët e bashkisë së Tiranës dikur.

Zoti Rama, jo pa qëllim e nise kështu formimin e qeverisë tënde dhe i shndërrove nga ministra në drejtorë bashkie, pasi vetëm kështu mund të ndihesh i qetë dhe i sigurt që do të binden gjithmonë e do të shërbejnë në mënyrë të përulur e të heshtur, ty dhe klientelës tënde, e nuk do të shohin as më larg dhe as më tutje. 

Qytetarët e këtij vendi nuk kanë nevojë që në vend të ministrave të kenë drejtorë bashkie, por kanë nevojë për programe dhe projekte konkrete zhvillimi dhe integrimi për vendin dhe për Shqipërinë. 

Ende asnjë qytetar i këtij vendi nuk e ka të qartë se si do të funksionojë struktura e kësaj qeverie, cilat janë objektivat dhe programi konkret i saj, sa para më shumë do të paguajnë qytetarët për mbajtjen e kësaj qeverie tashmë të stërmadhe, pasi po shtohen ministri vetëm për qoka klientësh. 

Një gjë e dinë mirë sot shqiptarët, pasi ju ia dhatë sqarimin live e këtu mbrapa nesh duket, se nga sot do të kenë qeverinë me koston më të lartë në historinë e demokracisë, ndryshe nga sa iu premtua, ndërkohë që kishim një qeveri me koston më të ulët. Ky ishte mashtrimi i parë i radhës që ti e fillove. 

Nuk dua të bëj komente të gjata për të gjithë qeverinë klienteliste, sepse do të duhej kohë pa fund, pasi më shumë se gjysma e tyre nuk kanë lidhje me Partinë Socialiste, por janë thjesht, edhe një herë, klientë personalë që ua keni imponuar edhe partisë, edhe grupit tuaj parlamentar. Nuk dua të bëj komente këtu, madje as për Vilajet Qyrkun, si klient i përhershëm, i gjithanshëm dhe i kudogjendur i oborrit tënd, pasi ia vlerësojmë, ne si Parti Demokratike, kontributin që, së bashku me ne, dha në vitin 2005 për të rrëzuar qeverinë socialiste të Gramozit, të Pandit, të Fatmirit, të Namikut, të Bashkimit dhe të shumë e shumë të tjerëve, por dua të ndalem dy sekonda e t’u sqaroj shqiptarëve se çfarë borxhi u ke ti, duke u vënë ministër të Brendshëm këtë individ. 

Ju, zotëri, u servirni sot shqiptarëve, për drejtimin e Ministrisë së Brendshme dhe të Policisë së Shtetit, një individ gjysmak, i cili, pasi nuk mbaroi dot shkollën në Gjenovë, u kthye për ta vazhduar në Shkodër. Pasi nuk e mbaroi dot edhe në Shkodër, gjeti një zgjidhje në Tiranë për të marrë një diplomë. 

Ju u servirni shqiptarëve si ministër të Brendshëm një individ depresiv, që ka tentuar vetëvrasje dhe për këtë është mjekuar në Spitalin “San Marino” të Gjenovës. Kemi për ministër të Brendshëm një njeri, i cili, kohë më parë, ka qenë kontingjent i policisë si hajdut kasetofonësh dhe në fushatë shëtiste me bandën e Shullazit, e sigurisht që ka shëtitur me të edhe me skaf. 

Si mund ta motivojë ky ministër gjysmak Policinë e Shtetit kur babai i tij ka qenë objekt i punës së Policisë së Shtetit për kontrabandë ilaçesh? Çfarë morali do t’i japë policisë dhe si mund ta motivojë ky ministër luftën kundër krimit ekonomik, kur e ëma e tij ka qenë objekt i punës së policisë dhe të prokurorisë për evazion fiskal? Ky nuk është as më shumë, as më pak vetëm një poshtërim që i bëhet Policisë së Shtetit; një poshtërim dhe ofendim që u bëhet shqiptarëve vetëm për faktin se të lanë si gjysmagjel në votë, pasi ai që është gjel, është ulur sipër teje. 

Të nderuar kolegë deputetë,

Shqiptarët, në vend që të dëgjonin një projekt qeverisjeje, dëgjuan vetëm mallkime, sharje dhe ofendime për kundërshtarin; dëgjuan vetëm shpifje, një refren që tregon, zoti Rama, që të ka ngelur ora ende në opozitën tënde të dhunës. 

Zoti Rama, në asnjë sekondë nuk fole si Kryeministër, sepse edhe vetë e dimë shumë mirë që nuk ndihesh i tillë, pasi ti e di tashmë që gjatë gjithë kësaj kohe do të jesh gjysmë kryeministër. Kjo u duk qartë edhe në hartimin tënd, pasi thellë brenda teje ti ende ruan një inat me shqiptarët: nuk ua fal faktin që nuk të dhanë asnjë votë në 2009-tën, por të lanë që të këndosh këtu si gjysmagjel dhe jo si gjel. 

Këtu u dëgjuan mllefe pa fund për qeverisjen e deridjeshme dhe mohove çdo arritje, qoftë edhe ato më madhoret, siç ishte: anëtarësimi në NATO, liberalizimi i vizave, rruga Durrës-Kukës, rruga e Elbasanit apo të tjera. 

Sigurisht, ti mohove që qeveria para teje në 8 vjet ka bërë ndryshime epokale në këtë vend, sepse kjo gjë dhe pranimi i këtij realiteti të krijon ty ankthe dhe makthe se do t’i kishe nesër pastaj si koordinata dhe referenca për të krahasuar punën tënde. Këto, zoti Rama, mund t’i bëjë një nihilist dhe më vjen keq, sepse i tillë je, fund e krye nihilist. Një nihilist i mbushur me urrejtje, që mendon se je mandatuar për të shfryrë dufin e vetëakumuluar dhe për të qetësuar frustrimet e tua. 

Të nderuar kolegë, 

Dua të ndalem pak edhe te hartimi mbi perspektivën e Ministrisë së Brendshme ose të strukturave të saj të varësisë. 

Zoti Rama, më vjen keq, që ti nuk mund të pranosh se në këto 8 vjet, me gjithë problematikën që e ka shoqëruar, policia ka njohur ngritje dhe profesionalizëm duke u kthyer në një trupë që ka rezultate konkrete, një trupë e besueshme me bashkëpunim të shkëlqyer dhe një vlerësim maksimal te partnerët ndërkombëtarë. Ti nuk mund të pranosh që ajo me të gjitha problematikat që e kanë shoqëruar, sot ecën drejt standardeve europiane. Ky është një vlerësim jo vetëm yni, por edhe i homologëve. 

Në ato pak rreshta të hartimit tënd dukej qartë urrejtja ndaj Policisë së Shtetit, pasi ti angazhohesh që do ta shkatërrosh gjithë këtë punë të bërë për ta ngritur profesionalisht dhe strukturalisht këtë organizatë. Kjo strukturë organizative, funksionale dhe me sistem karriere, të përcaktuar me një ligj organik, i cili është hartuar së bashku me partnerët ndërkombëtarë, me ICITAP-in dhe PAMECA-an, sot është një organizatë e lavdërueshme. 

Kjo polici, pas miratimit të ligjit të vitit 2006 “Mbi moratoriumin e skafeve”, realizoi heqjen e Shqipërisë nga harta e trafikut të qenieve njerëzore drejt Europës. Grupet kriminale tashmë nuk e shohin dhe nuk e gjejnë Shqipërinë vend të preferuar për këtë lloj tranziti. Kjo polici ka trefishuar forcën goditëse kundër trafikut të drogave të forta, gjë që nuk thuhet thjesht nga ne, por thuhet në të gjitha raportet ndërkombëtare, e zezë në të bardhë, dhe që sot grupet e trafikut të drogave nuk e shohin më Shqipërinë si vend të preferuar për trafikimin e tyre. 

Jo vetëm në hartimin tënd pa fund, por për një periudhë të gjatë kohe ti u ke rënë trumbetave të rritjes galopante të krimit, por harron të pranosh se lufta kundër krimit të organizuar gjatë qeverisjes “Berisha” ka mundësuar identifikimin dhe vënien para drejtësisë të mbi 220 grupeve të krimit të organizuar, të cilat para 2005-ës diktonin politikën dhe qeverisjen e këtij vendi. 

Ne jemi të vetëdijshëm se krimi i rrugës dhe në familje vazhdon të jetë një shqetësim, por kjo nuk ka të bëjë thjesht e vetëm me punën e Policisë së Shtetit, ajo kërkon angazhimin e të gjithë shoqërisë, pasi është një fenomen social i ndeshur këto vite gjerësisht në të gjitha vendet e Bashkimit Europian. Pra, nuk është thjesht fenomen shqiptar. 

Megjithatë, me vrerin dhe dufin që ke vjellë kundër Policisë së Shtetit, unë mund të them se kriminaliteti nuk ka njohur rritje pavarësisht çfarë ke thënë ti. Tani do ta kesh mundësinë, sepse statistikat aty i ke. Shikoji, dil dhe kërko falje për të gjitha shpifjet e trillimet që ke sajuar! 

Miratimi i ligjit në 2009-ën “Për parandalimin dhe goditjen e krimit të organizuar dhe trafikimit nëpërmjet masave parandaluese kundër pasurisë”, i njohur ndryshe si ligji antimafia, ka bërë të mundur që Policia e Shtetit të shënojë një arritje tjetër kundër krimit të organizuar, duke goditur në zemër aktivitetin kriminal të hetimit dhe të sekuestrimit të aseteve që i vijnë këtij krimi nga kjo veprimtari. Vetëm në këto vite, pas miratimit të këtij ligji, janë mbi 30 milionë euro asete kriminale që janë sekuestruar nga Policia e Shtetit në bashkëpunim me Prokurorinë. Ti nuk i sheh dhe nuk i vlerëson, por ky nuk është as faji i Policisë së Shtetit, as yni. 

Zoti Rama, ne bëmë realitet implementimin në të gjitha pikat e kalimit kufitar të sistemeve bashkëkohore, teknologjinë dhe informacionin dhe zbatimin e praktikave më të mira “Shengen” në përpunimin e dokumentacionit dhe të mallrave, duke bërë që Shqipëria të ishte vendi i parë në rajon që aplikoi kontrollin me një ndalesë në të gjitha këto pika të kalimit kufitar. Sistemet e sigurisë të kontrollit të menaxhimit të kufijve, sistemet e kontrollit policor janë të lidhura me Regjistrin Kombëtar të gjendjes civile dhe dokumentet biometrike që janë më modernet në Europë, ishin një nga shtyllat kryesore që kontribuuan në lëvizjen e lirë të shqiptarëve në hapësirën “Shengen”. Kjo është një arritje e Policisë së Shtetit. Ti nuk do të shohësh dhe të pranosh asnjë arritje të Shqipërisë dhe shqiptarëve në këto tetë vite, sepse për ty viti zero fillon me ardhjen tënde në pushtet. Ky nuk është as faji i opozitës, por as i shqiptarëve. 

Në një paragraf të hartimit tënd, angazhohesh për luftë kundër krimit, por ti e ke të pamundur të jesh shpresa në këtë luftë, sepse ti je i vetmi lider politik që ke lidhje të forta dhe të njohura botërisht me krimin, me “Hakmarrjen”, me bandën e Lushnjës, me Dritan Dajtin, sepse ti je i vetmi lider politik që e fute këtu krimin me mandate. Ti je i vetmi lider politik që zgjodhe përfaqësues të krimit në drejtimin e shumë njësive të pushtetit vendor. Ne luftuam krimin në këto vite, ndërsa ju e strehonit atë nëpër makinat tuaja, gjatë fushatave, para dhe pas tyre. Ndaj shumë analistë, dhe jo vetëm ne si opozitë, ju konsiderojnë si një qeveri të mbushur me inkriminim, duke filluar nga ti i pari. 
Prandaj nuk ke mundur të bësh program as të qartë dhe as të detajuar për luftën kundër krimit, sepse je i sigurt në dështimin e tij. Prandaj ke hedhur në kosh shumë nga premtimet që ke dhënë dhe ke mbushur 40 faqe vetëm me përralla. Si mundet që një qeveri në vitin 2013 të përshkruhet si një program për Policinë e Shtetit, apo ato detyra që çdo drejtor departamenti në Policinë e Shtetit ia përcjell si plan pune javor dhe mujor drejtorive dhe komisariateve të policisë?! A mund të ketë një qeveri tjetër përveç kësaj, që me program të përmendë vetëm termin “reformë shumëdimensionale” dhe të përshkruajë në mënyrë të përciptë obligimet që ligji “Për Policinë e Shtetit”, ia ngarkon kësaj organizate në mënyrë të përditshme?! 

A di ti, zoti Rama, se edhe në vitin 1913, kur u krijua Policia e Shtetit, kishte një program, sigurisht jo të plotë mbi organizimin, funksionimin dhe detyrat e policisë? Ai kishte afate dhe kosto. Pra, edhe në vitin 1913 kishte program dhe jo hartim si ky që na ke servirur. 

Zoti Rama, në hartimin tënd, thjesht ke përmendur termin “trajtim financiar”, por ke hedhur në kosh çdo premtim që ke bërë në fushatë se paga më e ulët e policit do të niste nga 500 mijë lekë dhe më e larta do të ishte e barabartë me pagën e ministrit: 1,5 milionë lekë. Në hartimin tënd kishe premtuar përkujdesje të veçantë për familjet e policëve të rënë në krye të detyrës, por nuk është faji ynë, as dhe i Policisë së Shtetit, që nuk e di se qeveria Berisha ka miratuar një ligj, në muajin qershor të vitit 2010, për mënyrën e trajtimit ekonomik dhe financiar dhe për dhënien e ndihmës së menjëhershme të familjeve të punonjësve të Policisë së Shtetit, të Gardës, të Shërbimit të Kontrollit të Brendshëm, të punonjësve të zjarrfikëseve, të Forcave të Armatosura, të Shërbimit Informativ dhe të Policisë së Burgjeve që humbin jetën për shkak të detyrës. Ata automatikisht pas miratimit të këtij vendimi, marrin një ndihmë financiare prej 5 milionë lekësh nga qeveria, shpenzimet e ceremonisë, bursa për shkollimin e fëmijëve, punësim për familjarët e të rënëve në krye të detyrës, strehim dhe pension të barabartë me pagën referuese të punonjësit dhe ndihmë financiare në çdo përkujtimore. Nuk është faji ynë që nuk e di ose e di dhe e kopjon, sepse nuk ke pasur çfarë të shkruash në atë palo program. 

Në hartimin tënd kishe të shkruar një paragraf ku flet për zhvillimin e ndërtimit të marrëdhënieve të policisë me qytetarët dhe komunitetin, ndërkohë nuk e di dhe nuk e ke idenë se kjo qeveri që sapo dorëzoi detyrën me asistencën e programit suedez SIDA dhe OSBE-në ka dy vjet që ka nisur programin e policimit në komunitet dhe që është konkretizuar me nënshkrimin e një marrëveshje dhe është miratuar me VKM në muajin shkurt të këtij viti. Nuk keni si ta dini, sepse në atë kohë ju ishit të fokusuar te aleanca me krimin, te lufta e pareshtur për të intimiduar non stop Policinë e Shtetit. Për fatin e keq të vendit tonë, është rasti i paprecedent në historinë e politikës europiane, kur një opozitë sulmon dhe vetëm sulmon në aleancë me krimin, Policinë e Shtetit. 

Sot, prandaj nuk guxon të thuash asnjë fjalë se si dhe ku do ta organizoni, strukturoni apo do ta ngrini më lart rolin dhe fuqinë e kësaj force policore.

Një nga dëshirat e vetme në hartimin tuaj është krijimi i Byrosë Kombëtare të Hetimit, por edhe për këtë, ne sot kemi detyrë t’u themi shqiptarëve se nëpërmjet kësaj byroje ti kërkon detyrimisht të marrësh kompetenca që kushtetuta ia jep Prokurorisë së Përgjithshme, për t’ia dhënë kësaj byroje, e cila në ëndrrën dhe dëshirën tënde do të varet prej teje, duke u vetemëruar edhe kryeprokuror.

Zoti Rama, në dëshirat e tua, ti nuk njeh kufij dhe je gati t’i vësh shkelmin Kushtetutës dhe çdo institucioni kushtetues, por ne jemi këtu për të thënë se nuk do të lejojmë. 

Në disa rreshta ke shkruar edhe për qeverisjen vendore. Sigurisht, duke kopjuar të gjitha ato që ka bërë kjo qeveri në tetë vite, por je përpjekur të thuash se do të përmirësoni financat dhe reformën e decentralizimit fiskal. Po të kujtoj edhe një herë se ke kopjuar pikë për pikë atë që tashmë është e realizuar. Qeveria Berisha në këto tetë vite ka katërfishuar sasinë e grantit të pakushtëzuar në dispozicion të qeverisjes vendore. 

Është miratuar ligji “Për të ardhurat vendore”, i cili i ka hapur rrugën njësive vendore të hapen ndaj bankave dhe biznesit për më shumë investime. Shembullin tani e ke zëvendëskryeministër. Bashkia e Korçës ka përfituar nga kjo gjë një milion dollarë.

Në hartimin tënd, ti flet edhe për reformën administrativo-territoriale që e bllokove prej tetë vjetësh. Flet dhe për transparencë, por ndërkohë ke urdhëruar qeverinë me kodin e heshtjes. 
Për ta mbyllur, më lejoni t’ju citoj një analist dhe publicist të majtë, i cili ka bërë epitafin e programit të dëshirave. I kërkoj ndjesë, por do ta citoj: "Duke lexuar programin e qeverisë së Partisë Socialiste, i cili në total ka 79 faqe, 37 faqe janë thjesht ujëra. Aty përfshihen fjalimi hyrës, faqe ndërmjetëse me ngjyra, pasqyra lënde, biografi ministrash, faqe me logo, pra janë thjesht faqe e faqe bosh. Në realitet programi qeverisës ka vetëm 42 faqe që vlejnë edhe për studiuesit e qeverive. Me një kërkim të thjeshtë aty do të gjesh të përmendura këto fjalë kyçe: 77 herë fjalët "treg, tregti dhe tregtar", 33 herë fjalët "prodhim e prodhues", 62 herë fjalën "shërbime", 16 herë fjalët "industri e industrialist", 46 herë fjalën "biznes", 1 herë fjalën "sindikatë", 36 herë fjalët "pronë e pronarë", 15 herë "punëtorë e punonjës", 2 herë fjalët "i moshuar e pensionist", 24 herë fjalët "rini, rinor dhe të rinj", 12 herë fjalën "i ri", 6 herë fjalën "organizim", 10 herë fjalët "sipërmarrje e sipërmarrës"...

(Fjalimi ndërpritet me mbarimin e kohës.)

Ilir Meta – Fjalën e ka deputeti Saimir Tahiri. Të përgatitet zonja Voltana Ademi. 

Unë do t’u tërhiqja vëmendjen të gjithë kolegëve deputetë që ta shfrytëzojmë kohën në mënyrën më racionale e më etike dhe t’i lëmë prindërit e fëmijët e njëri-tjetrit në punët e shtëpitë e tyre. Të merremi me ide dhe me kritika më konkrete për programin e qeverisë.

Faleminderit!

Saimir Tahiri – Faleminderit, zoti kryetar!

Ndërkohë që deputeti parafolës mbante ligjëratën, tani në këto çaste një grua u vra në Durrës. I biri i saj është vrarë një vit më parë. Përsëri në Durrës një grua tjetër është gjetur e vrarë. Një person është plagosur sot me armë zjarri në mes të Tiranës. Tre të vdekur ka pasur dje në një aksident në Rrugën e Kombit. Në këto çaste është plagosur edhe një person tjetër në Kamëz, sepse kryetarit të bashkisë së Kamzës i ka hipur të mos hapë dyert e stadiumit dhe të lërë tifozët brenda. Kjo është kronika e pak orëve. Megjithatë, zoti kryetar i nderuar i seancës, unë përpiqem ta kuptoj shqetësimin konstruktiv të kolegut parafolës për familjen time, siç përpiqem të kuptoj shqetësimin e tij për shëndetin tim. Fundja është një ndër kolegët që ka studiuar më shumë për shëndetësinë në këtë parlament. 
E ka filluar në diktaturë studimin e tij dhe e mbaroi me anëtarësimin në NATO, pra për 18 vjet. Megjithatë, unë dua të besoj që parafolësi donte të shprehte shqetësimin e tij në kuadrin e shqetësimeve që unë mendoj që ai ka në tërësi për shëndetin e qytetarëve. Sigurisht mund të zgjidhte të shfaqte këtu veprat apo punët që ai vetë apo maxhoranca e djeshme ka bërë për të garantuar jetën, shëndetin dhe pronën e qytetarëve, si dhe të zgjidhte të më jepte mua dhe maxhorancës së re ndonjë kritikë, të cilën ne patjetër që do ta mbanim parasysh apo ndonjë sugjerim që patjetër do ta mbanim shënim. Megjithatë zgjodhi një rrugë krejt tjetër dhe kjo është çështje zgjedhjesh. 

Unë jam shumë mirë me shëndet. Shumë faleminderit!

Kam bindjen se ju bashkoheni në shqetësimin që kemi ne sot, që kanë publiku dhe qytetarët shqiptarë lidhur me sigurinë, jetën, shëndetin dhe pronën që janë shumë larg standardit që duhet të jetë. Është çështja që ka më shumë interes sot. Është çështja që mbase ne duhet të debatonim më shumë sot. Është çështja që qytetarët presin të dëgjojnë se si do të rregullohet nesër. 

Shifrat e kriminalitetit janë shumëfishuar disa herë dhe unë nuk besoj se ky vend ka qenë ndonjë herë më i pasigurt se kaq. Krimi duket se është më trim se dhe vetë shteti, sepse është një hap më përpara, është më i sofistikuar, me konjukturë të përhapur, shpesh herë me imunitet, është financiarisht më i fortë, por dhe më i mbrojtur nga muri i pandëshkueshmërisë dhe korrupsionit. 

Unë nuk do të flas për kronikat e lajmeve. Nuk ka nevojë për shumë koment për të renditur katalogun e vrasjeve, plagosjeve, aksidenteve të cilat ndodhin kudo, në rrugë, në shtëpi, në lokal, punë, në shkollë, ditën, natën, në qytet, në fshat, pra kudo. Madje krimi ka guxuar të ngrejë dorën kundër shtetit, kundër oficerëve të lartë të Policisë së Shtetit dhe nuk ka frikë. Prandaj sot lagjet janë më të pasigurta. Prandaj qytetet janë vendet më të pasigurta. Rrugët po ashtu. Pra është e njëjta situatë pasigurie kudo. Qytetarët kanë frikë. Këtu flas për frikën për të jetuar i lirë nga pasiguria për jetën dhe shëndetin, për të jetuar i lirë nga kërcënimi që të vjen papritmas menjëherë pas cepit, frika për të çuar fëmijët në shkollë, ankthi për të bërë biznes të lirë nga grabitjet. 

Qytetarët nuk janë të lirë nga pasiguria. Krimi në të kundërt është i lirë nga frika e shtetit, nga frika ndaj Policisë së Shtetit dhe ndaj drejtësisë. Unë besoj se sot të gjithë biem dakord se është e domosdoshme të bëjmë të pamundurën për të rikthyer lirinë e qytetarëve, që të jetojnë të lirë duke vrarë frikën kundër krimit, të sigurt dhe të mbrojtur nga shteti, nga Policia e Shtetit. Ja pse ne jemi angazhuar që të rikthejmë Policinë e Shtetit në misionin e vet. Do të rivendosim rendin dhe qetësinë publike dhe për këtë arsye do të themelojmë Byronë Kombëtare të Hetimit. Është shumë e qartë, siç e kemi theksuar edhe në program, në Byronë Kombëtare të Hetimit do të përmbledhim funksionet themelore të Policisë së Shtetit në luftën kundër krimit të organizuar dhe trafiqeve. Do t’i japim një tjetër ritëm luftës kundër krimit të hapur dhe krimit të organizuar, ashtu si do të luftojmë pa asnjë kompromis kundër trafikut të qenieve njerëzore dhe narkotikëve. 

Ne, përfundimisht, do të synojmë të nxjerrim Shqipërinë nga niveli i turpshëm i vendeve në vëzhgim, në renditjen e Departamentit Amerikan të Shtetit, për shkak të dështimit të deritanishëm në luftën kundër trafiqeve. Sfida më e vështirë mbetet sigurisht lufta me mafien ekonomike dhe financiare dhe me krimin e organizuar. Bëhet fjalë për biznese super të mëdha, për presione financiare spektakolare. Bëhet fjalë për një sistem të organizuar dhe të konsoliduar që ka shtrirë tentakulat, të cilat rrezikojnë realisht vendimmarrjen e çdo autoriteti publik, siç rrezikojnë vendimmarrjen edhe të institucioneve më të larta. Bëhet fjalë për pasuri minerare, ujore, energjetike, toka, xhiro financiare që kapërcejnë shifra spektakolare, investime në turizëm dhe në çdo fushë. Këto janë kryesisht investimet më të rrezikuara sot nga ky fenomen. Pa e ekzagjeruar po ju them se kjo qeveri luftën kundër krimit dhe mafies do ta konsiderojë emergjencë kombëtare dhe do të investojmë me të gjitha resurset e Policisë së Shtetit dhe të të gjitha institucioneve që kanë pjesëmarrjen e tyre në fushën e sigurisë publike, për të bërë më të mirën e mundshme për të luftuar këtë fenomen. Jemi të vendosur të rikthejmë besimin e publikut te Policia e Shtetit, duke filluar me vetëridimensionimin e filozofisë së marrëdhënieve mes oficerit të policisë dhe qytetarit. Sot që flasim, Policia e Shtetit nuk konsiderohet e as nuk konceptohet si partner me qytetarët, duket sikur punonjësin e policisë duhet ta kenë frikë të gjithë, sepse nga ana tjetër ndodh shpesh që vetë punonjësi i policisë sillet tamam ashtu sikur duhet ta kenë frikë të gjithë. Në fakt, është gabim. Duhet të jetë tërësisht ndryshe dhe ne do të punojmë për ta ndryshuar rrënjësisht këtë koncept. Punonjësi i policisë do të jetë partner, madje edhe mik, nëse do të duhet, me qytetarët që as që e çojnë ndërmend të shkelin ligjin. Beteja për siguri është beteja e përbashkët e Policisë së Shtetit dhe e qytetarëve që ndihmojnë Policinë e Shtetit për të kryer detyrën ndaj atyre që shkelin ligjin. Frikë duhet të kenë ata që kanë bërë diçka për t’iu trembur ligjit, e në vazhdim do t’i tremben edhe Policisë së Shtetit. 

Në këtë moment që flasim, struktura e policisë është gati kokëposhtë. Afro 15% e drejtuesve dhe oficerëve të lartë është brenda zyrave. Vetëm në hotel “Arbana” sot janë mbi 800 punonjës. Hotel “Arbana” është selia e Drejtorisë së Përgjithshme të Policisë. As kur ishte hotel nuk mbante kaq shumë njerëz brenda. Ne do ta zbresim Policinë e Shtetit në bazë, do të zbrazim zyrat dhe do të çojmë Policinë e Shtetit afër qytetarit, do të riformatojmë strukturën për ta rikthyer Policinë e Shtetit në terren, afër njerëzve dhe problemit me cilësinë më të mirë në shërbim të jetës, të sigurisë për jetën dhe të pronës së qytetarëve. Parimi “Një shtet, një polici” është një filozofi dhe një mënyrë organizimi ndryshe. Do të sigurojmë që asnjë vepër penale të mos jetë jashtë vëmendjes së policisë për shkak të anarkisë së kompetencave nga njëra anë apo vakuumit të përgjegjësive nga ana tjetër. Do të sigurojmë që të parandalojmë krimin, duke e filluar që me sjelljet shoqërisht të rrezikshme. 

Këto kohë kanë ndodhur edhe krime të paralajmëruara, por të denoncuara dhe të neglizhuara nga Policia e Shtetit. Nuk do të ndodhin më të tilla. Do të marrim masat të vlerësojmë maksimalisht çdo sinjalizim dhe do të ndjekim hap pas hapi zhvillimin e çdo konflikti që mund të sjellë pasoja potenciale dhe fatale për jetën dhe shëndetin e qytetarëve. Forcat parandaluese dhe hetimet proaktive do të sjellin në eficiencë të plotë Policinë e Shtetit dhe bashkë me të besimin e publikut te institucionet, te shteti ligjor, te Policia e Shtetit dhe te drejtësia. Ne do të reformojmë jo vetëm strukturën dhe organikën e Policisë së Shtetit, duke pasur parasysh hartën e tendencave të kriminalitetit, lëvizjet demografike të popullsisë, shtrirjen gjeografike dhe elementët kriminalë potencialë, por do të përcaktojmë shumë mirë edhe përgjegjësitë për të gjitha nivelet drejtuese të zinxhirit të komandës në Policinë e Shtetit dhe matjen rigoroze të eficiencës në punë për çdo post pune. Do të bëjmë të gjitha përpjekjet për të garantuar infrastrukturë, trajtim financiar dhe mbështetje logjistike për punonjësit e Policisë së Shtetit, duke filluar nga zyrat dhe godinat deri të infrastruktura e lëvizshme dhe pagat. E theksoj, “pagat”. 

E dimë mirë të gjithë se paqja shoqërore mes qytetarëve është kërcënuar në themel për sa kohë armët mbeten alternativë gjerësisht e përhapur, në mos alternativa më e parë për të zgjidhur konfliktet, duke filluar nga fyerjet në rrjetet sociale e deri konfliktet për nderin, pronën dhe pasurinë e duke vazhduar me hakmarrjen e gjakmarrjen si trashëgimia jonë më e keqe shoqërore në mungesë të shtetit, të ligjit dhe të drejtësisë. Vetëgjyqësia ka zëvendësuar mekanizmat ligjorë, ndërkohë që Policia e Shtetit është gjithmonë një hap më pas. Ne do të marrim masa radikale ndaj armëmbajtjes, duke e konsideruar armikun numër 1 të sigurisë publike. Do të rishohim kuadrin ligjor nga njëra anë, por do ta vëmë gjithashtu në prioritetet absolute të punës së Policisë së Shtetit. 
Nga ana tjetër shoqëria është ndarë e pabarabartë, sepse në njërën anë është shumica dërrmuese e qytetarëve të ndershëm, të cilët gjenden të braktisur dhe pa mbrojtjen e Policisë së Shtetit, e njëkohësisht të kërcënuar nga paligjshmëria, krimi dhe dështimi i policisë, e në anën tjetër janë ata që ne jemi mësuar t’i quajmë “të fortët”, që sot janë të paprekshëm, sepse për imunitet përdorin paranë, armët, pa lënë mënjanë lidhjet me pushtetarët dhe politikën, apo lidhje me vetë Policinë e Shtetit. Këta janë të fortë për sa kohë shteti dhe Policia e Shtetit janë të dobët, sepse kjo polici sillet me arrogancë ndaj më të dobëtëve dhe është e dobët ndaj më të fortëve dhe arrogantëve. Nëse ka një gjë që vetëbesimin e publikut dhe të qytetarëve te Policia e Shtetit e shkatërron imazhin e drejtësisë është shfaqja e të fortëve, që nuk pyesin për policinë dhe arrogancën e policisë ndaj qytetarëve që janë të gatshëm t’i binden ligjit. Kjo pabarazi do të marrë fund menjëherë. 

Do të bëjmë gjithçka që është e mundur për të rivendosur barazinë përpara ligjit dhe për të shembur murin e të paprekshmëve. Para ligjit dhe Policisë së Shtetit do të jenë absolutisht të gjithë të barabartë. Po e deklaroj me përgjegjësi se kjo qeveri dhe Policia e Shtetit janë të gatshme të mos njohin asnjë lloj imuniteti tjetër përveç imuniteteve që njeh kuadri ligjor. Çdo shkelës i ligjit do të përgjigjet deri në një, pavarësisht statusit shoqëror, financiar, familjar apo konjuktural. Dua ta theksoj: qoftë familjar, i afërm, mik, shok, koleg, kontribuues i cilitdo prej nesh brenda kësaj salle apo i cilitdo prej kujtdo jashtë kësaj salle. Ne duhet të arrijmë një objektiv: të mos ketë më të paprekshëm nga ligji dhe ligji të jetë i njëjtë për të gjithë. 

Jemi të vetëdijshëm që tashmë rrugët janë kthyer në një teatër absurd, ku njerëzit humbasin jetën ose gjymtohen përditë, ndërkohë që punonjësit e policisë ndalojnë e jo rrallë herë dhunojnë e zhvatin ata që nuk ngrenë zërin, në një kohë kur kategorinë e makinave të paprekshme e njohin që larg dhe nuk marrin mundimin që bëjnë sinjale për të ndaluar. Ne do të bëjmë çmos që të kthejmë sigurinë në rrugë për të garantuar jetët e qytetarëve, por edhe për të rivendosur disiplinën në trafik, gjë që do të shkurtonte kohë, mund, para për shtetin dhe për qytetarët. 

Fatkeqësisht, korrupsioni në Policinë e Shtetit është përhapur shumë, madje jo të pakta kanë qenë sinjalizimet për bashkëpunim të segmenteve të caktuara të Policisë së Shtetit me botën e krimit. Kemi parë edhe publikisht raste të punonjësve të policisë të inkriminuar, ashtu sikurse ka të punësuar në Policinë e Shtetit që janë militantë dhe që nuk dinë të ndajnë detyrën në emër të ligjit nga detyra në emër të partisë. Ne do të rishikojmë të gjitha praktikat e punësimit, të karrierës, të efektivitetit në detyrë për çdo punonjës policie. Do të ndjekim çdo denoncim dhe hetim të kaluar, por edhe në vazhdim, për përfshirje të punonjësve të Policisë së Shtetit në veprimtari abuzive dhe kriminale. 
Të parët do të përjashtohen nga Policia e Shtetit dhe do të procedohen, të dytët do të shkojnë para drejtësisë dhe sigurisht nuk do të shkelin më në Policinë e Shtetit. Siç, nga ana tjetër, është i papranueshëm cenimi i sistemit arsimor policor, por akoma më e pa pranueshme është që punonjësit e Policisë së Shtetit të kenë formim më të ulët se sa mesatarja e formimit arsimor të shoqërisë. Në kohët që jetojmë dhe në nivelin arsimor dhe formimin e përgjithshëm të shoqërisë dhe të brezit të ri është e rëndësishme që të vendosim si objektiv që punonjësit e policisë të jenë në shumicë dërrmuese me formim të lartë universitar. Vetë Akademia e Policisë do të ristrukturohet në kohëzgjatje dhe kurrikula, bashkë me ndihmën e partnerëve ndërkombëtarë për ta kthyer në një institucion arsimor universitar, duke synuar akreditimin e përfshirjen në sistemin e diplomimit dhe të formimit të vazhdueshëm të punonjësve të policisë, të sigurisë publike dhe emergjencave civile. 

Ndërkohë, jemi në studim dhe, për këtë, sigurisht, që kërkohet ndihma e Parlamentit, siç kërkohet ndihma e partnerëve ndërkombëtarë, jemi në studim për krijimin e Akademisë së Sigurisë, por ky projekt do të marrë patjetër kohën e vet. Do të synojmë modelin e punonjësit të policisë si shembull për komuniteti, në respektimin e ligjit dhe të drejtësisë, duke filluar nga ushtrimi i detyrës dhe pse jo, deri te jeta e tij private. Do të mbështesim profesionistët, punonjësit e përkushtuar dhe të devotshëm, do të rishikojmë sistemin e karrierës dhe të gradave për të garantuar që t’i përgjigjet formimit profesional, aftësisë, devotshmërisë dhe suksesit në detyrë. Do të bëjmë maksimumin për të rikthyer dinjitetin e punonjësit të policisë, duke filluar nga uniforma, etika e komunikimit dhe ushtrimit të detyrës, deri te promovimi i vlerave më të mira të Policisë së Shtetit. Do të zhvillojmë dimensionin human brenda Policisë së Shtetit dhe, po e ritheksoj, do të garantojmë që brenda mandatit tonë të parë, të garantojmë strehimin e të gjitha familjeve, punësimin e të gjitha grave dhe përkujdesje për arsimin e të gjithë fëmijëve jetimë të policëve të vrarë në krye të detyrës, në luftën e tyre kundër krimit. 

Këto janë angazhime serioze të këtij kabineti, janë angazhime serioze të cilat ne do t’i çojmë përpara bashkë me Parlamentin, sigurisht me Komisionin e Sigurisë. Kontributi i secilit prej jush është i mirëpritur. Dua t’ju bëj me dije se lufta kundër krimit nuk është e lehtë, sidomos në ditët e sotme, ndaj mbështetja juaj, mbështetja e partnerëve ndërkombëtarë është shumë e domosdoshme. Jepini besim qeverisë, jepini besim Policisë së Shteti dhe keni për të parë që rezultatet do të vijnë menjëherë. 

Ju faleminderit shumë!

Ilir Meta – Faleminderit, zoti Tahiri!

 Zoti Noka, ai nuk ju përmendi fare, madje u tregua jashtëzakonisht konstruktiv edhe i sjellshëm. 

(Zoti Noka flet nga vendi pa mikrofon.)
 Nuk tha asgjë, as nuk ju ka fyer, as nuk ju ka denigruar. Po ta jap fjalën, por me Rregullore nuk të takon.

 Flamur Noka – Zoti Tahiri, më vjen keq, se unë e njoh atë detyrë, ngarkesën dhe problematikën që ka. Më vjen keq që ministri i Brendshëm i qeverisë sime të mos mbajë dot ngarkesën dhe të kalojë përsëri në depresion e të shkojë në spital. Këtë hall kam. Ndërsa, për sa i përket krimit, bëre mirë që fole me detaje, pasi e njeh shumë mirë dhe e demonstrove vetë që e njeh mirë. Për sa i përket ligjit; pyet rojet e parlamentit se ku e ke lenë makinën dhe sa e respekton ligjin vetë ti.

Ilir Meta – Shpresoj të bëni një ceremoni sa më dinjitoze të dorëzimit të detyrës. 

(Zoti Halimi kërkon fjalën.)

Për procedurë, jo për debat, zoti Halimi, të lutem! 

Fillon koha.

Eduard Halimi – Zoti Kryetar, kjo është lista e diskutimeve që Grupi i Partisë Socialiste ka depozituar në Kuvend. Fillon me numrin 1 dhe mbaron me numrin 41. Ke edhe të grupit të aleatëve, ke edhe të Grupit të LSI-së. Zotëria që foli përpara nuk është në listën e diskutantëve. Nuk është, sepse nuk është ministër. 

(Kundërshton zotin Xhafaj nga vendi pa mikrofon. )
Ata, zoti Xhafaj, janë ministra, por nuk janë ministra. E dinë ata që kanë lexuar Kushtetutën. Ishin ministra dje në Kosovë, por nuk janë ministra sot në Shqipëri. Ata nuk e kanë të drejtën kushtetuese për të ndërhyrë deri ditën e pasnesërme, apo deri kur të marrin betimin këtu. Ndaj zoti Kryetar, nëse ka ndonjë ndryshim liste, nëse ka ndonjë zëvendësim apo ndonjë procedurë tjetër, ju lutem, na e bëni të qartë, që të lexojmë Rregulloren. Rregullorja thotë: vetëm zëvendësim i treshit me katrën, i gjashtës me shtatën, kur i bie, por jo të futen nga dritarja. Zoti Kryetar, kjo ishte kërkesë e procedurës. Në qoftë se ka ndonjë depozitim të ndonjë liste tjetër, bëjani me dije grupit parlamentar të opozitës, në mënyrë që ta shikojnë.

 Faleminderit!

 Ilir Meta – Unë ju falënderoj për ndërhyrjen që bëtë! Më duket se këtë çështje e sqarova edhe më përpara. Unë dua ta falënderoj zotin Tahiri për diskutimin tepër konstruktiv dhe t’i uroj suksese në këtë detyrë. 

Vazhdojmë me zonjën Voltana Ademi. Përgatitet zonja Arta Dade.

(Ka debat në sallë.)

Me qetësi. Ta dëgjojmë zonjën Ademi, ju lutem!

Zonja Ademi, ju lutem, fjala është për ju!

Voltana Ademi - Të nderuar qytetarë, 

Të nderuar kolegë deputetë,

Në pamje të parë programi i qeverisë është një botim i shtypur dhe i lidhur mirë, në përmbajtje është një përshkrim pa strukturë i shumë premtimeve spekulative pa objektiva të qartë, pa plane dhe kalendar të veprimit, pa indikator për matjen e performancës së realizimit të tyre. Pra, ai nuk përbën atë që në thelb duhet të jetë një program qeverie. Asgjëkund nuk gjej llogaritje konkrete ekonomike financiare, që në fakt, duhet të shoqërojë çdo objektiv të matshëm për të arritur aty ku pritet. Problematik paraqitet strukturimi i qeverisë. Kemi të bëjmë me një qeveri të madhe, të copëtuar. Rritja nga 14 në 19 ministri më shumë është një orvatje për të kënaqur orekset e partnerëve në koalicion, për sa kohë që kjo është bërë pa asnjë lloj analize paraprake për eficiencën, efektivitetin dhe përfitimin krahasuar me kostot shtesë që do të jenë të paevitueshme.
Do të kemi një qeveri të kushtueshme për tatimpaguesit shqiptarë, që do të rezultojë joefikase dhe jofunksionale. Mendoj reformimi, fjalë e përdorur rëndom për reforma të kryera apo në proces dhe të reja të propozuara, do të sjellë rritje të numrit të punonjësve të administratës publike dhe për pasojë të kostove administrative. Kjo është një mënyrë për të pushuar nga puna specialistë dhe për të punësuar të tjerë mbi bazat klientaliste dhe partiake. 

Të bën përshtypje, tek lexon dokumentin, papërgjeshmëria e kësaj qeverie, ndoshta padia, mungesa e eksperiencës, e ekspertizës në vlerësimin e realitetit të një vendi që përgjatë 8 viteve të fundit, krahasimisht me qeverisjen e mëparshme të majit, është transformuar në një vend me zhvillim e rritje të qëndrueshme ekonomike. 

Askush nuk mund të mohojë ose të bëjë sikur nuk shikon e njeh përpjekjet e të gjithë shqiptarëve për të ardhmen e tyre euroatlantike, përpjekjet e të gjithëve neve, të qeverisë së Partisë Demokratike, për 8 vjet pa pushim në punë me një objektiv të qartë: përshpejtimin e ritmit të procesit të integrimit. Është mashtrim deri në tallje mohimi i gjithçkaje të arritur, mohimi i përpjekjeve për të ndryshuar e zhvilluar këtë vend në infrastrukturë, bujqësi, arsim, shëndetësi, energjetik, teknologji e kudo.

 Shqipëria një vend i varfër nën kontrollin e bandave, trafiqeve, e pasigurt për qytetarët e saj e aq më pak për investitorët e huaj, në vitin 2005, një vend jashtë axhendës së Integrimit Europian, u kthye në një vend anëtar me të drejta të plota në NATO, me qytetarë të lirë që udhëtojnë në zonën shengen me dokument identifikimi të standardit europian, pavarësisht krizës ekonomike globale; në një vend me rritje ekonomike të qëndrueshme. Si rezultat i lehtësimit të procedurave administrative, lehtësimit fiskal dhe hapjes drejt tregut të lirë, Shqipëria u kthye në një vend tërheqës me rritje të investimeve të huaja private dhe publike, me infrastrukturë totalisht të transformuar që krijon mundësi lëvizjeje të lirë të njerëzve dhe tregti të shpejtë të produkteve nga prodhuesi te konsumatori. Pjesë e procesit të integrimit kanë qenë të gjitha reformat e ndërmarra në të gjithë sektorët. Ne kemi punuar edhe për reformat që kanë pasur një impakt pozitiv në jetën e përditshme të qytetarëve. Kështu me politikat e reja të taksave të ulëta të Partisë Demokratike, numri i bizneseve të vogla është rritur mbi 50% që nga vitit 2005, ndërsa numri i bizneseve të mesme është rritur mbi 250%. 

Në mënyrë që bizneset të zhvillohen e zgjerohen më tej dhe qytetarët të kenë më shumë para në xhepat e tyre, Partia Demokratike dhe qeveria e saj kanë ulur taksat dhe kanë vendosur aplikimin e taksës së sheshtë. Me hapjen e Qendrës Kombëtare të Regjistrimit, koha për hapjen e një biznesi të ri është ulur nga 40 vetëm në një ditë, kjo edhe si rezultat i eliminimit të më shumë se 200 lejeve dhe licencave të panevojshme. Banka Botërore e ka cilësuar Shqipërinë si një prej historive të suksesit për shkak të mjedisit të saj favorizues ndaj bizneseve veçanërisht në kontekstin e krizës europiane dhe globale.

Përmirësimet infrastrukturore dhe politikat e takave të ulëta të qeverisjes demokratike, sikurse ulja e tatimit mbi fitimin, përgjysmimi i sigurimeve shoqërore për punëdhënësit, përgjysmimi i taksave për biznesin e vogël, ulja e TVSH-së mbi prodhimet farmaceutike dhe tregtimi i tyre nga 20 deri 10%, krijimi i lehtësirave tatimore, për shembull, përjashtimi nga pagesa e TVSH-së të të gjitha makinerive që shërbejnë për prodhimin dhe përjashtimi nga TVSH-ja i fasionëve, kanë nxitur zgjerimin e sektorit privat e për rrjedhojë kanë hapur vende të reja pune. 

Vetëm në qarkun e Shkodrës sektori privat sot numëron mbi 5100 biznese, sipërmarrje të mesme dhe të vogla, krahasuar me 1900 të tilla në vitin 2005. Që pas vitit 2009 vetë organet vendore licencojnë biznesin e vogël dhe mbledhin të ardhurat duke qenë vetë përgjegjëse për të gjithë administrimin e kësaj takse. Kështu u krijua një klimë më e favorshme për biznesin. Përgjysmimi i taksës së biznesit së vogël krijoi shumë më tepër energji në nivel vendor dhe nuk shkaktoi asnjë pasojë në buxhetin lokal.

Prioritet i qeverisë së Partisë Demokratike ka qenë infrastruktura, sidomos në nivel vendor, nivel rajonal, aty ku preket ajo çfarë është e rëndësishme, mirëqenia e çdo qytetari. Unë sjell në mendje shpesh qytetin tim nga viti 1999 deri në vitin 2005. Në atë kohë unë kthehesha nga Tirana për të jetuar në Shkodër, ku kam ushtruar funksionin e nënkryetares së bashkisë. Një qytet pa drita, pa ujë, pa rrugë, me gropa, pa jetë sociale, pa biznese, pa punë, ekstremist të varfër, me gjeneratorë që zhurmonin natë e ditë dhe mbushnin rrugët e qytetit. Kujtoj se në vitin 2005 indikatori i mirëqenies së një familjeje matej me faktin nëse kishte një inverter me dy bateri për një llambë dhe një televizor. Kjo ishte Shkodra gjatë qeverisjes së majtë ndër vite. 

Sot qytetit të Shkodrës, por edhe të gjitha bashkive dhe komunave të tjera në këtë qark, u është ndryshuar faqja. Janë ndërtuar rrugë e ura, kanalizime dhe ujësjellës, shkolla dhe qendra shëndetësore, është investuar në kulturë e traditë dhe përgjatë 8 vjetve është bërë një përpjekje e pareshtur për të kthyer të gjithë këtë qark drejt rrugës së zhvillimit. Kështu janë ndërtuar dhe rikonstruktuar më shumë se 950 kilometër rrugë. Janë ndërtuar 70 ujësjellës të rinj, të cilët kanë përmirësuar cilësinë e jetës jo vetëm në qytet, por edhe në komunat më rurale, më të largëta të këtij qarku. Janë ndërtuar e rindërtuar 116 shkolla dhe është investuar në 32 qendra të reja shëndetësore. Partia Demokratike dhe qeveria e saj kanë ndërmarrë një sërë reformash dhe politikash lehtësuese për nxitjen e investimeve të huaja, për rrjedhojë në qarkun e Shkodrës që nga viti 2008 blerja e investimeve të huaja direkt është trefishuar çdo vit, duke sjellë më shumë punësim dhe mirëqenie për banorët. 

Ndër treguesit e rëndësishëm për zhvillimin ekonomik është fuqizimi i sektorit të energjetikës. Për periudhën 2005-2012 vetëm në qarkun e Shkodrës është mundësuar prodhimi i 56.24 megavat energji elektrike, që ka ndikuar dukshëm jo vetëm në punësim, por edhe në prodhimin e energjisë. 

Partia Demokratike ka arritur rezultate të prekshme në drejtim të zhvillimit të qëndrueshëm rural dhe rritjes së cilësisë së jetës në fshat. Ndihma e dhënë fermerëve dhe bashkësive rurale, duke zbatuar politika lehtësuese dhe programe të mbështetjes financiare, ka gjeneruar vende të reja pune. Në qarkun e Shkodrës është dhënë një ndihmë e madhe, e konsiderueshme, për fermerët duke financuar mbjelljen e më shumë se 2000 hektarëve me ullishta, vreshta e bimë medicinale. Mbështetja e siguruar ka sjellë zgjerimin e bazës prodhuese, rritjen e rendimentit të prodhimit, rritjen e shitjeve në tregjet vendase e të huaja, të ardhura më të larta për fermat dhe më shumë punësim, sidomos në rrethin e Shkodrës dhe atë të Malësisë së Madhe.

Përballë këtij realiteti, që në fakt kërkoi shumë mund, energji, kontribute, financime të shqiptarëve dhe të partnerëve ndërkombëtarë, kemi programin e qeverisjes, i cili mbizotërohet nga fjalët, të them të drejtën i kam parë shpesh të cituara: “reformim”, “ristrukturim”, “rikonceptim” “riorganizim”, “rishikim” e të tjera si këto. 
E gjithë kjo rrezikon të hedhë poshtë punën e bërë nga qeveria shqiptare më parë dhe kontributin e partnerëve ndërkombëtarë që kanë asistuar Shqipërinë dhe qeverinë e saj në të gjithë fushat e zhvillimit te saj gjatë këtyre 8 vjetëve. 

Të nderuar kolegë deputetë,

Të dashur qytetarë,

Programi “Rama” ose mungesa e programit “Rama” për qeverisjen vendore është një reflektim adekuat i natyrës së Kryeministrit Rama, si një tentativë për të shkatërruar në qelizë demokracinë në Shqipëri. Përshkrimi në mungesën e programit tuaj reflekton, gjithashtu, edhe perpleksitetin e funksionarëve socialistë, për të adoptuar në qeverisjen vendore standardet që determinohen jo vetëm nga Karta Europiane e Autonomisë Vendore, por edhe nga dokumente e procese kaq të rëndësishme në nivel europian, siç janë Marrëveshja e Madridit mbi bashkëpunimin ndërkufitar dhe tre protokollet e saj shtesë; axhenda e Budapestit, e konsoliduar me deklaratat e njëpasnjëshme të forumeve europiane të qeverisjes vendore, siç janë: deklarata e Valencias, Utrehtit, e Kievit, lidhur me prioritetet europiane të konsolidimit të qeverisjes vendore. 

Padituria juaj, z. Rama, do të ishte më pak e dukshme nëse do të minimizonit sadopak nihilizmin tuaj të pashembullt, nëse do të përpiqeshit të zvogëlonit paditurinë nga njëra anë me mungesën totale të angazhimit për t’u marrë të paktën në lartësinë e postit me çështje kaq të rëndësishme të demokracisë, përfaqësimit lokal, të modernizimit të administratave vendore. Analiza e kujdesshme që po i bëjmë këtu kësaj, që ju e konsideroni program qeveritar, ka të bëjë jo vetëm me ju, por, në radhë të parë, ka të bëjë me detyrimin tonë ndaj qytetarëve tanë dhe Europës, në kujdesin tonë për të mos ngadalësuar ritmet dhe proceset integruese në Bashkimin Europian, që do të ishin të paplota, nëse qeverisja vendore përjashtohet nga procesi integrues europian.

Është mëkat, por padituria dhe mungesa e vëmendjes nuk ju justifikon që në këtë “analizë” më pak se dy faqe të paraqitur, mungojnë referimet te dokumentet bazë europiane, ku ky program ose e ka përjashtuar qeverisjen vendore nga konteksti europian ose ka neglizhuar arritjet e deritanishme në proces, sa që, siç janë cituar, dëmtojnë edhe stadin aktual të qeverisjes.

Si mund të përjashtohen nga prioritetet e qeverisjes vendore procese kaq të rëndësishme, siç janë bashkëpunimi ndërkufitar, ndërrajonal e ndërkomunal me njësitë vendore e rajonale të vendeve fqinjë dhe të Bashkimit Europian, si Italia, Greqia, Kroacia; me vendet e rajonit e në mënyrë të veçantë me njësitë vendore të Kosovës, Maqedonisë dhe Malit të Zi, ku bashkëpunimi mes shqiptarëve është një nevojë jetike dhe që në bashkëpunimin në nivel vendor e rajonal gjen shprehjen e tij të natyrshme institucionale? Është e pafalshme që nuk përmenden në këtë program problemet që kanë të bëjnë me punësimin e të rinjve, strehimin, politikat sociale ndaj moshës së tretë etj. 

Është mëkat z. Rama që të zëvendësoni konsolidimin e modernizimin e qeverisjes vendore në përputhje me standardet dhe modelet europiane me “në përputhje me praktikat më të mira të reformave të tilla që janë zbatuar në vendet e BE-së”, që ju e citoni, në një çështje të rëndësishme, për të cilën në parim kemi shprehur interes të përbashkët, siç është reforma e ndarjes administrative, territoriale. Ky zëvendësim është i rrezikshëm, sepse tenton të largojë zgjidhjen nga një zgjidhje gjerësisht e pranuar dhe e përputhshme me hapësirën europiane në shembullin e ndërtimit të një modeli sui generis për sistemin e demokracisë vendore dhe të braktisjes së statusit të deritanishëm të një demokracie vendore plotësisht të përputhshme me modelet dhe standardet europiane.

Reforma administrative territoriale duhet të marrë parasysh të drejtën e qytetarëve për të vendosur ata vetë për territorin e njësive të tyre vendore, por edhe në çdo rast duhet shoqëruar dhe nuk duhet braktisur procesi më modern dhe më bashkëkohor i përshtatjes, siç është bashkëpunimi ndërbashkiak apo ndërkomunal. Në fakt, shembuj të këtyre iniciativave apo qasjeve të përbashkëta në nivelin rajonal ndërkomunal janë të pranishme në të gjithë Shqipërinë. 

Në dokumentin tuaj ju harroni, sigurisht me dashje, se nuk ju interesojnë qytetarët dhe çështje kaq të rëndësishme, siç janë kontrolli rigoroz i territorit e planifikimit urban apo hapësinor nga njësitë vendore, nevojën e jashtëzakonshme për infrastrukturën vendore, nuk kujtoheni fare, në fakt ju s’keni punë me to, për furnizimin me ujë të qytetarëve apo për administrimin dhe përpunimin nga njësitë vendore të mbetjeve urbane dhe të ujërave të zeza.

Ne sigurisht na pëlqen dhe e kemi artikuluar qartë me gojën e z. Basha ndarjen e taksave, por kjo nuk mjafton. Për cilat taksa flisni? Tax-sharing do të kompromentohej, nëse nuk do të përfshinte në proces TVSH-në, tatimin mbi fitimin dhe atë mbi të ardhurat. Vetëm kështu do të proporcionoheshin gjendja aktuale e njësive vendore, burimet e tyre humane e natyrore, zhvillimi i tyre ekonomik, me buxhetin lokal. Ky instrument do të rriste vëmendjen e të zgjedhurve dhe administratave vendore ndaj çdo faktori zhvillimi.

Pa dashje në fakt është e pamundur t’i shpëtosh faktit të pamohueshëm që dhe në ato prioritete të shkruara keq ju përdorni rritjen, zgjerimin, përmirësimin, që janë afirmimi se edhe në ndërgjegjen apo në nënndërgjegjen tuaj ju e dini mirë se s’mund të shmangni sukseset brilante edhe në fushën e qeverisjes vendore të tetëvjeçarit që sapo mbyllëm. Janë tre-katër-fishuar të ardhurat kombëtare që klasifikohen dhe janë plotësisht në përgjegjësinë e qeverisjes vendore. U transferuan në pronësi të qeverisjes vendore të gjitha sistemet e ujësjellës- kanalizimeve, në përputhje të plotë me politikat e institucioneve ndërkombëtare, siç është Banka Botërore, GIZ, Austrian Cooperation.

Janë inventarizuar të gjitha pasuritë publike në njësitë vendore dhe procesi i listave përfundimtare është drejt përfundimit. Krahasuar me vitin më të mirë tuajin, të qeverive socialiste 1997-2005, ne ia dolëm edhe për ju të 15 -fishojmë investimet në nivel lokal.

Ne arritëm, falë edhe ndihmës së pakursyer të partnerëve tanë, që buxhetimin dhe pjesëmarrje ta kthejmë në një normë të punës normale të njësive vendore. Ju duhet të deklaronit që do të mbani nivelin e lartë të investimeve publike në nivel vendor, që do mbani të paprekur ritmet e zhvillimit dhe garantimit të rritjes së buxhetit vendor. Sigurisht që ju këto s’i thoni dot, se për t’i bërë këto duhet punë, shumë punë, përgjegjshmëri dhe profesionalizëm.

Por le të kthehemi edhe te një pjesë e programit tuaj. Edhe pse keni harruar ta rikapituloni si prioritet, ju keni një paragraf për qarqet apo rajonalizimin. Do të doja për një çast të mos ju kritikoja, por ju jeni të pakujdesshëm, ose aq të paditur, sa nuk e dini se rajonalizimi nuk ka për qëllim “t’i hapë rrugë zgjerimit të funksioneve e kompetencave të institucioneve apo agjencive qeveritare në nivel rajonal”, por duhet të synojë “transferimin, delegimin e gjithmonë e më shumë kompetencave nga institucionet qendrore tek organet e zgjedhura të asambleve rajonale, pa prekur përgjegjësitë e kompetencat në nivel bashkiak e komunal” .

Jam e sigurt se ju s’e dini që rajonet tona duhet të kenë:

· një buxhet të tyrin realisht të balancuar e të pavarur. 
· më shumë kompetenca e administratë në përputhje me rolin e ri dhe me modelet europiane.

· pse jo edhe me një territor më mirë të studiuar dhe plotësisht në përputhje me standardet NUTS 2 dhe 3.

· dhe veçanërisht një mënyrë të zgjedhjes së asambleve rajonale në përputhje me Kartën Europiane të Autonomisë Vendore dhe Rajonale.

Të nderuar deputetë, ajo që keni shkruar te paragrafi “Përmirësimi i marrëdhënieve ndërinstitucionale midis qeverisjes qendrore dhe asaj vendore” në fakt është një hap prapa. Shqipëria e ka zgjidhur këtë çështje me kohë nëpërmjet ngritjes së Komitetit Ndërministror për Decentralizimin dhe Grupit të Ekspertëve për Decentralizimin.

Qeveria “Berisha” ka aplikuar në çdo rast, për çdo ligj, për çdo masë ligjore dhe institucionale konsultimin me të zgjedhurit vendorë dhe jo vetëm kaq. Në ndarjen e fondeve që i interesojnë dhe që prekin territoret lokale ka siguruar pjesëmarrjen e përfaqësuesve të shoqatave të të zgjedhurve vendorë dhe në këtë rast ka respektuar, gjithashtu, maksimalisht standardet e përfaqësimit në kongres; përfaqësim të barabartë politik pozitë-opozitë; territorial e gjinor. Kjo është respektuar në Komitetin për Fondin për Zhvillimin e Rajoneve, në Bordin e Fondit Shqiptar të Zhvillimit, në Agjencinë për Zhvillimin e Zonave Malore etj.

Vërtet është për të ardhur keq që ju jeni kaq i varfër në atë çka i ofroni administratave vendore. Qeveria “Berisha” e gjeti administratën vendore; edhe të Bashkisë së Tiranës; edhe të bashkive të tjera të mëdha të vendit, me një koeficient page gati 50-60% të pagës të administratës qendrore dhe krahasuar me 2005-n ky hendek u zhduk plotësisht. Në realizuam në nivel vendor reforma të tilla epokale si dixhitalizimi i gjendjes civile, prokurimi elektronik, proceset one-stop shop për bizneset dhe këtu përballemi me një fjali që e përmendur pa sfond e bën atë të mjerë.

Ju nuk e përmendni në programin tuaj, por do ta bëjmë ne edhe në emër të të gjithë të zgjedhurve vendorë; në Veri apo në Jug, demokratë apo socialistë, të qyteteve apo të fshatrave, të bashkive apo komunave. 

Stadi ku ndodhemi ka qenë midis të tjerash edhe frut i një marrëdhënieje të mrekullueshme me partnerët ndërkombëtarë dhe shtetet mike. Procesi nuk do të kishte garancinë për standardet, vitalitetin dhe performancën që ka pa ndihmën e bashkëpunimin e shkëlqyer të Këshillit të Europës dhe Bashkimit Europian, të Kongresit dhe Komitetit të Rajoneve, të Bankës Botërore e UNDP-së, të ndihmës e mbështetjes së qeverive të SHBA-së, Gjermanisë, Italisë, Austrisë, Konfederatës Helvetike, Suedisë, Norvegjisë, Turqisë, Mbretërisë së Holandës dhe asaj të Bashkuar, Greqisë, Polonisë. Një falënderim pa kufi për miqtë e Shqipërisë, për të zgjedhurit vendorë dhe njerëz të përkushtuar për decentralizimin, qeverisjen dhe demokracinë vendore. 

Në grupin e kësaj maxhorance ndoshta të gjithë e shohin, por ne nuk presim që ndokush ta deklarojë rrezikun që paraqet kjo qeverisje. E kemi parë më 23 qershor, e shohim edhe sot edhe në gjoja programin e paraqitur. Do ta përfundoj me një fjali. Kur e kam lexuar programin, m’u kujtua një fjali e një qeverisjeje komuniste të dikurshme tonës. Atëherë shqiptarët dëgjonin se do të hanin me lugë floriri. Ashtu m’u duk programi kur e lexova dhe thashë: mjerë ne ku do të shkojmë, mjerë çfarë i pret shqiptarët në vitet e ardhshme.

Ilir Meta – Fjalën e ka deputetja Arta Dade. 

Arta Dade - Me sa konstatova, duke dëgjuar me vëmendje parafolësen, kuptova se shkodranët kanë votuar edhe kundër ish-prefektes.

Zoti Kryetar i Kuvendit,

Zoti Kryeministër,

Kolegë deputetë,

Më lejoni të uroj punë të mbarë në këtë legjislaturë për të gjithë ne, në përmbushjen e detyrave dhe përgjegjësive që populli na ngarkoi më 23 qershor! Verdikti i popullit ka vendosur që ata që rrënuan vendin në 8 vjet të jenë në opozitë, të merren me veten e tyre, të ristrukturojnë dhe demokratizojnë partinë e tyre në një opozitë komode me të gjitha të drejtat, që ata kurrë nuk ua garantuan kolegëve të tyre të para 23 qershorit. Gjerat tani kanë ndryshuar. Këtu nuk bëjmë garë kush do të përdorë më shumë fjalor vulgar dhe kush do të fyejë më shumë, kush do të mashtrojë dhe kush do të mbrojë korrupsionin dhe vjedhjet, kush do të ligjërojë shkeljet flagrante të Kushtetutës apo dhunën verbale dhe fizike dhe kush do të manifestojë më shumë arrogancë, si ajo që nuk mungoi sot.

Ky Parlament ka standard tjetër. Me përgjegjësinë e madhe që na vunë mbi supe, ata që na vendosën në secilën anë respektive të kësaj salle, që mban të mbërthyer sytë dhe veshët e shqiptarëve sa herë ne mblidhemi këtu dhe autoriteti i saj është i pacenueshëm prej askujt, na duhet t’i kthejmë dinjitetin e nëpërkëmbur këtij Kuvendi, nga ku marrin jetë të gjitha institucionet kushtetuese të vendit.

Ne mblidhemi këtë shtator këtu për të diskutuar si t’i bëjmë më mirë punët e shtetit, që të ndalet rrënimi i mëtejshëm i ekonomisë, i financave publike, i arsimit, shëndetit publik, mjedisit, bujqësisë, sigurisë publike, turizmit, infratsrukturës rrugore, punësimit, sipërmarrjes, energjisë, pronës, shërbimeve, trashëgimisë kulturore dhe historike, administratës publike, diplomacisë, institucioneve të pavarura dhe gjykatave. 

Këtu s’janë punët ekskluzive të kësaj qeverie që kërkon sot votëbesimin. Këto janë po aq edhe punët tona, jo vetëm në mbështetje të akteve dhe nismave të saj, por edhe në përmbushje të detyrave tona kushtetuese, në mbikëqyrjen dhe monitorimin e angazhimeve që merren sot përmes programit që na është vënë në dispozicion e që u ripërsëritën solemnisht nga ana e Kryeministrit.

Maxhoranca e re ka të tjera standarde. Respekti për Kushtetutën, ligjin dhe ndarjen e pushteteve janë dhe do të jenë themeli mbi të cilin ngrihet veprimtaria jonë e përditshme në këtë sallë, në komisione apo në kontakte me njerëzit. Me retorikë arrin deri në fitore. Pushtetin e ushtron përmes përmbushjes së premtimeve. Ne jemi këtu që të përmbushim premtimet mes vështirësish të panumërta, për të rritur cilësinë e jetesës dhe për të nxjerrë nga varfëria familje që jetojnë nën minimumin jetik të varfërisë, treguesit e së cilës janë përkeqësuar më tej këtë vit, edhe sipas shifrave të dhëna nga i njëjti INSTAT i para 23 qershorit.

Sfidat për qeverinë dhe për ne në Kuvend janë të vështira, por jo të pakapërcyeshme. Kërkohet vëmendje në zona të veçanta që kanë vuajtur braktisjen totale të shtetit, zona të pasura në burime natyrore, që kanë mundësi zhvillimi të turizmit e agro-biznesit, por këto pasuri janë grabitur nga klientët e qeverisë pas të cilëve fshihen vetë qeveritarët. Është urgjente të merren masa drastike në ndaljen e rrënimit të mëtejshëm të pyjeve, në veçanti në zonat më të thella larg qendrave të banuara, ku trafiku i paligjshëm i lëndës drusore ka lulëzuar edhe gjatë muajve të fundit. Aktorët kryesorë të këtij krimi ekonomik e mjedisor janë vetë personat me pushtet, që detyrë funksionale kryesore shtetërore kanë ruajtjen dhe menaxhimin e këtyre burimeve natyrore të patjetërsueshme me rëndësinë që kanë për zhvillimin e vendit. Përballja e tyre me ligjin do të jepte mesazhe pozitive për funksionimin e shtetit e të ligjit dhe nisjes së përmbushjeve të angazhimeve që ne morëm para elektoratit, përpos faktit që do të rriste besimin që edhe në ato zona të braktisura prej shtetit ka vëmendje dhe mundësi zhvillimi, por edhe duhen shndërruar në burime të sigurta të ardhurash, në dobi të komunitetit përmes zhvillimit të turizmit, bujqësisë dhe blektorisë. 

Gjithashtu, emergjent është kontrolli dhe menaxhimi i burimeve ujore për bujqësinë. Dhënia pa kriter e në mënyrë klienteliste e lejeve për HEC-et ka dëmtuar rëndë jo vetëm mjedisin, por edhe burimet për ujitjen e tokave bujqësore dhe ka rezultuar në grabitje të burimeve që duhet të ishin në dobi të zgjidhjes së problematikës së komunitetit në një zonë të caktuar e jo të klientëve të qeverisë, që nuk kanë të bëjnë me këtë komunitet. E mbështes angazhimin e Kryeministrit për të riparë e rishikuar koncesionet dhe privatizimet e paligjshme, para e për më tepër pas 23 qershorit. Dhënia e subvencioneve dhe e granteve të bujqësisë në mënyrë klienteliste e selektive, sipas orientimit politik, nuk mund të çonte në zhvillimin e bujqësisë, veçse te paratë që përfundonin në xhepat e sekserëve dhe shefave të tyre.

Gjendja dramatike, jo vetëm fizike, e shkollave në zonat rurale është tejet asaj që mund të rrokë përfytyrimi, përpos faktit që 75% e mësuesve dështuan në testet e bëra nga vetë strukturat e këtij shteti. Dëmet në arsim kërkojnë dhjetravjeçarë që të rikuperohen. Vështirësitë janë të pranishme që fëmijët t’i edukojmë si qytetarë të Europës.

Angazhimin për hapjen e vendeve të reja të punës e shoh ambicioz e të shprehur në mënyrë të detajuar, po ashtu edhe orientimin tërrësor të arsimit profesional drejt nevojave të tregut dhe kthimin e shtetit në financuesin dhe mbështetësin kryesor të aftësimit profesional edhe në zonat rurale. Kjo do të ishte një mundësi për të ndalur braktisjen totale të fshatit dhe mundësuar një alternativë zhvillimi edhe për ata që të ardhmen e tyre e kanë të lidhur ngushtësisht me veprimtarinë bujqësore e blektorale, agro-biznesin dhe agro-turizmin, si dhe turizmin kulturor, mjedisor apo fetar. 

Investimi në këta sektorë do të ishte i mirëpritur e i domosdoshëm. Po ashtu edhe angazhimi ynë dhe i pushtetit vendor për të aftësuar komunitetet në draftimin e projekteve të financueshme nga burime organizmash financiarë të pranishme në vend, rajon e më gjerë. 

Jam e bindur se, pasi përmbushëm kushtin madhor të organizimit të zgjedhjeve në përputhje me standardet demokratike për marrjen e përgjigjes pozitive për aplikimin e Shqipërisë të statusit të vendit kandidat, pas tri refuzimesh radhas për shkak të asaj që opozita e sotme nuk arriti të bënte dhe nuk deshi të bënte, megjithëse e mori Shqipërinë te dyert e Europës në vitin 2005, ne do të dimë të përfitojmë edhe nga mundësitë që do të na ofrohen nga statusi i vendit kandidat përmes të gjitha instrumenteve jo vetëm financiare. Kjo maxhorancë është e votuar nga shqiptarët e ndërgjegjësuar për vështirësitë ekonomike e financiare, por shpresëplotë se shteti do të funksionojë, se ligji do të zbatohet, se do të vendoset drejtësi për çështje që ndajnë dy epoka, dy mentalitete, dy vizione për shoqërinë, shtetin dhe pushtetin, për drejtësinë dhe kulturën e pandëshkueshmërisë. 
Këtu nis shteti demokratik dhe kjo nuk kërkon mjete financiare. Kjo kërkon vullnet politik e besnikëri ndaj asaj çka është premtuar, se do të vihen përpara përgjegjësisë ligjore të gjithë ata që abuzuan me pushtetin e që përmes korrupsionit nuk kursyen as jetë njerëzish të pafajshme e ata që urdhëruan vrasjet në bulevard të demostruesve të 21 janarit. 

Ky nuk është revansh. Kjo është drejtësia që presin shqiptarët, por edhe partnerët tanë ndërkombëtarë. Vendet përreth, që janë më të avancuara se ne në proceset integruese, na ofrojnë shembuj se si lufta reale kundër korrupsionit ka dhënë kredite për anëtarësimin në BE. Nëse fituam zgjedhjet me alternativën europeiste, të bëjmë realitet ndëshkimin e korrupsionit dhe abuzivizmit me pushtetin përmes drejtësisë së pavarur e të pakorruptueshme, për t’i prerë rrugën çdo tentative të ndërgjegjshme apo të pandërgjegjshme për të cenuar financat publike e abuzuar me pushtetin. Kjo nuk kërkon mjete financiare, por vullnet politik dhe reforma të thella. Ne jemi të gatshëm ta bëjmë këtë në emër të interesave madhore të vendit, të shqiptarëve dhe të brezave që do të vijnë. Këtu nis Europa që duam të ndërtojmë me vepra e punë dhe jo me retorikë e fije të padukshme e të dukshme, që priten me zbatimin e ligjit në drejtësi të barabartë për të gjithë.

Imazhi i vendit në momentet kur votëbesojmë këtë qeveri ka nisur të përmirësohet, si ndikimi i orientimit të drejtë të votuesve në zgjedhjet e 23 qershorit, për një Shqipëri me më shumë dinjitet e paritet, në rrafshin rajonal, europian e global, si partner serioz me organizmat ku aderojmë në përmbushjen e detyrime që burojnë nga anëtarësimi, por edhe të përmbushjes së detyrimeve në axhendën tonë europiane në funksion të një jete më të mirë e me më shumë dinjitet për shqiptarët. 

Ju ftoj, të nderuar kolegë deputetë, të votëbesojmë programin dhe përbërjen e qeverisë së dekretuar nga Presidenti.

Punë të mbarë Kryeministrit!

Faleminderit!

Ilir Meta – Faleminderit, zonja deputete!

Fjalën e ka deputeti Kozma Dashi.

Të përgatiten deputetët Anastas Angjeli, Elena Qirici, Helidon Bushati dhe Roland Keta.

Kozma Dashi – I nderuar zoti Kryetar!

Të nderuar kolegë,

Diskutimi i programit të qeverisë socialiste për periudhën 2013-2017 është pa më të voglën mëdyshje eventi më serioz për të pasur të qartë rrugën, zgjidhjet, në fund të fundit, tablonë e plotë të ecjes së Shqipërisë në katër vjetët që vijnë. Pas euforisë triumfaliste jo dhe aq të përligjur, ja ku erdhi përballimi me detyrat e shtëpisë, sepse ju kujtoj programin e qeverisë, të cilin po diskutojmë. Pasi e mbaron, kujton detyrat e kursit të ndonjë studenti mesatar, por dembel, pa përkushtim, minimalist sa për të kaluar klasën. Vazhdohet me slogane elektorale, pa bërë diferencën me programin. Në tablonë e paraqitur mungon dimensioni i tretë, thellësia. Është përvijuar, edhe pse pak flu, fillimi, por në asnjë artikull ecja dhe targeti përfundimtar. Projekti do të duhej të ishte në 3D, ku çdo shqiptar, jashtë sloganeve, të qartësohej për fatin e tij dhe të vendit të tij, pse jo edhe më gjerë. 

Kur thashë minimalist, kisha parasysh se thjesht nuk di nga ta kapësh, nuk gjen analiza, shifra, kosto, afate kohore. Materiali nuk ka densitet, rrudhet në gati gjysmën e tij. Megjithatë, ka një detaj të vetëm, por të gjetur: shqiponjën me përkrenare, e huazuar nga koha e mbretërisë, pak zhvendosje djathtas, e cila mund të jetë ogur i mirë. Gjithsesi, programin e morëm, por jo pa incident. Është krejt e panevojshme situata e krijuar në absurdin e vet dhe, për më tepër, që nuk i duhej dhe nuk i vlente askujt. 

Le të kthehemi te detyrat e shtëpisë dhe fillimisht të tregojmë se si i realizuam tonat në këta 8 vjet qeverisjeje. Me bindje them se i kemi bërë mirë dhe qeveria e Partisë Demokratike ia doli të na çojë përfundimisht në dyert e Europës. Realizimet në qarkun e Fierit, ku unë jam deputet, janë mbresëlënëse dhe jo si slogan i radhës, por si realitet. Për të mos ju lodhur me shifrat, në mënyrë sintetike po ju tregoj shkolla të ndërtuara ose të rikonstruktuara. Janë 108 të tilla. 86 investime në ambulanca, 66 investime në furnizimin me ujë, 14 qendra shëndetësore dhe spitale, 880 kilometra rrugë. Unë e imagjinoj reagimin tuaj pas kësaj: “Ne fituam për çfarë na duhen dhe kujt i duhen këto që na tregon?”. U duhen shqiptarëve, zotërinj, të çdo ngjyrimi politik, ata të cilët i prekin, i përdorin duke rritur kualitetin e jetës së tyre, por ju duhen edhe juve, si sistem referimi, për t’u përballur me to dhe shpejt do të konstatoni se steka e arritjeve është e vështirë për t’u kaluar pa një impenjim maksimal, pa përkushtim, mund dhe mbi të gjitha pa një program të qartë dhe konkret, të detajuar në imtësi me kalkulime të sakta tekniko-ekonomike, cilësi që programit tuaj i mungojnë. 

Në mënyrë të qenësishme sugjeroj minimalisht që për qarkun Fier me përparësi të vazhdojë projekti i bypass-it të tij, me prioritet, projekt i lënë në tryezën tuaj nga qeveria demokratike. Si favor personal, zoti Kryeministër, ju kërkoj të shikoni financimin e zbatimit të projektit për sistemimin e lumit Gjanica, kaq emergjent për qytetarët e mi, lumë me hipotekë, për të cilën garanotj që e ka origjinale, por i masakruar në eksterem. Arritjet dhe sukseset në sektorin e energjisë, të realizuara në këta 8 vjet janë asete të të gjithë shqiptarëve. Po rendis disa: 

Ministria e Ekonomisë, Tregtisë dhe Energjetikës e qeverisë demokratike ka nënshkruar në total 127 kontrata koncesioni për ndërtimin apo rehabilitimin e 362 hidrocentraleve, me fuqi të instaluar 1500 megavatë dhe investim total 2,3 miliardë euro. Kanë hyrë në prodhim 53 HEC-e me fuqi të përgjithshme të instaluar 107 megavatë dhe investim total 175 milionë euro. Të punësuar direkt janë më shumë se 5000 punonjës dhe indirekt 12 000. Gjatë vitit 2012 janë lidhur 12 kontrata për ndërtimin e 46 hidrocentraleve të reja, me një vlerë investimi 12 miliardë 242 milionë lekë. Në vitin 2007 janë prodhuar 2,918 milionë kilovat-orë ose 7,9 milionë kilovat-orë në ditë, ndërsa në vitin 2010 u prodhuan 7,743 milionë kilovat- orë ose një prodhim mesatar ditor 21,2 milionë kilovat-orë, pra një rritje prej 2,7 herë. 

Gjatë vitit 2011 prodhimi i përgjithshëm neto i energjisë elektrike nga shoqëritë publike të gjenerimit ka qenë 4 milion e 21 milionë kilovatë orë, kurse prodhimi total që merr parasysh dhe prodhimin nga sektori privat i gjenerimit prej 136 831 milionë kilovat-orë arriti në 4 miliardë, 158 milionë, 831 milionë kilovatë orë. Gjatë vitit 2013 pritet të vendosen në punë 31 HEC-e me një fuqi të instaluar 135 megavatë dhe prodhim vjetor të parashikuar 584 gigavat-orë. Çfarë na tregojnë këto shifra, edhe pse të bezdisshme hera-herës? Na tregojnë se ka pasur një program të studiuar, të detajuar deri në imtësi, impakti i të cilit është i dukshëm dhe real, duke eliminuar makthin tashmë të harruar të mungesës së energjisë elektrike. Ky program duhet të vazhdojë, por duke studiuar me shumë vëmendje dhe kompetencë impaktin në mjedis, duke ingranuar në to gjithë grupet e interesuara dhe veçanërisht banorët, asnjë fjalë, ose shumë pak për burimet e energjisë së rinovueshme si ato eolike apo parqet fotovoltaik. 
Kemi një eksperiencë deri në 3-mujorin e parë të vitit 2012 nga ERE dhe METE. Janë licencuar 15 kompani të ndryshme për të ndërtuar parqe eolik, me një fuqi të instaluar rreth 1600 megavatë, të cilat shtrihen kryesisht në zonën bregdetare të vendit duke filluar nga qarku i Lezhës në Veri e deri në rajonin e Sarandës në Jug. Vendi ynë dhe kryesisht qarku Fier ofron mundësi optimale për instalimin e parqeve fotovoltaike, pasi kemi mbi 250 ditë me diell në vit dhe toka me cilësi të ulët, të kripëzuara, ku mund të instalohen. Duhet treguar seriozitet dhe vëmendje për problemet e mësipërme. Janë eksperienca të tejkaluara me kohë në rajon dhe në kushtet e rritjes së kërkesës për energji bëhen gjithmonë e më shumë atraktive për operatorët vendas apo të huaj. Duhet punuar kryesisht në fushën e legjislacionit për subvencionimin faktik të këtij produkti dhe gjithmonë në studimin e impaktit në mjedis. 

Dua të ndalem te projekti TAP, ai plan transadriatik, të cilin e konsideroj si një nga dhuratat më brilante për popullin shqiptar nga qeveria demokratike, dhuratë e lënë në tryezën e qeverisë së re, dhuratë me impakt të jashtëzakonshëm për Shqipërinë dhe Kosovën. Me punë, inteligjencë, përkushtim, vizion ia doli qeveria e PD-së ta bënte realitet tashmë të prekshëm projektin TAP. Duhet seriozitet maksimal dhe politika mbështetëse për të mos u krijuar asnjë konveniencë të panevojshme në implementimin e tij kompanive që do të operojnë në terren, për të mos krijuar vonesa të pajustifikuara nga pala shqiptare.

Do të diskutoja pak edhe për gjetjen tjetër të programit, sepse kryesisht programi gjithë-gjithë kishte vetëm dy gjetje, shqiponjën që thashë të parën dhe vitin zero, që po e them tani.

Do të diskutoja për gjetjen tuaj, vitin 0. Në shpalosjen e gjendjes aktuale, e parë nga ju, të duket sikur ke para skenarin e filmit “The day after”. Iluzion i gabuar, të cilin e kanë pasur jo pak njerëz në historinë e njerëzimit. Nuk ndodhin mrekullitë me frekuencë kaq të shpeshtë. Mrekullia epokale ndodhi 20 e ca vjet më parë dhe Shqipëria u ngjall së vdekuri, përfundon dhe një roman i zotit Kadare. Nga fryma që fryu në vendet ku aspirojmë të shkojmë, zotërinj, në Europë.

Mrekullia nuk ndodh sa herë ndërrohen qeveritë në Shqipëri. Problemi është shumë më i thjeshtë, të mundoheni të kaloni stekën e arritjeve jo nga poshtë, por nga sipër dhe pa e rrëzuar atë.

Në mbyllje, për etikë, do të doja t’i uroja punë të mbarë qeverisë së re dhe Kryeministrit Rama, por nuk mund ta bëj, pas dy personaleve në zonë. Në javën e parë, gjithsesi, tërheq vëmendjen e Kryeministrit të ri dhe stafit të tij për një qeverisje me mendje të bardhë dhe me duar të pastra.

Faleminderit!

Ilir Meta – Faleminderit, zoti Dashi!

Zoti Anastas Angjeli, urdhëroni!

Anastas Angjeli – I nderuar zoti Kryetar i Parlamentit,

I nderuar zoti Kryeministër,

Të nderuar anëtarë të qeverisë,

Të nderuar deputetë,

Dy ditë më parë më në fund çuditërisht Instituti i Statistikave vendosi të tregohet i sinqertë. Ai shpalli rezultatet e një studimi sipas të cilit në vitin 2012 varfëria ekstreme në zonat urbane është rritur me 2.2%, kurse në ato rurale 2.3%. Ndërsa popullsia rurale në varfëri ka rënë me rreth 12%, popullsia urbane në varfëri është rritur me 37%. Shkalla e varfërisë në zonat rurale është rritur nga 14.6% në vitin 2008, në 15.3% në vitin 2012, ndërsa varfëria urbane u rrit nga 10.1% në 13.6%.

Gjithashtu, popullsia ekstreme e varfër e përcaktuar si personat që kanë vështirësi në përmbushjen e nevojave bazë ushqimore është rritur nga 1.2% në vitin 2008 në 2.2% në vitin 2012. Një në shtatë shqiptarë jeton në varfëri duke shpenzuar gati 48 dollarë në muaj. Numri total i të varfërve në vitin 2012 arriti në 402 000 duke pasuar një rritje me gati 30 mijë vetë në krahasim me vitin 2008, kur është bërë matja për herë të fundit. 

Konsumi real për frymë në vitin 2012 ka rënë nga 9731 lekë në vitin 2008, në 8939 lekë në vitin 2012, duke prekur në këtë mënyrë jo vetëm konsumin për ushqim, për mallra joushqimore, por edhe në mënyrë të dhimbshme shpenzimet për arsim. 

Një kolegu im pak më parë për këtë lajm tha se është një lajm i keq. Akoma më tej: kjo është e dhimbshme.

Të nderuar deputetë, më 23 qershor 1 milion shqiptarë votuan për aleancën e majtë, Aleancën për Shqipërinë Europiane dhe këta votues ishin pa dyshim në shumicë dërrmuese edhe këta të varfrit. Por jo vetëm ata, ishin shumë, shumë më tepër. Në votën e 1 milion shqiptarëve lexohej qartë se ata e kishin kuptuar që ekonomia shqiptare po shkonte drejt zeros, se borxhi publik i kishte kaluar të 64% të GDP-së, se financat e shtetit dhe buxhetet familjare po shteronin, se një vend punë tashmë nuk mund ta gjeje jo vetëm brenda vendit, por as në emigracion, se fëmijët e shumicës së popullsisë kanë vështirësi për t’u arsimuar, se kushdo ka frikë të sëmuret se siguria e tyre cenohet çdo ditë, se ky model aktualisht kishte shteruar. Prandaj ata votuan sepse ata shpresuan te një model tjetër qeverisjeje, zhvillimi, punësimi, ndryshimi dhe integrimi. 

Me këtë filozofi lidhet edhe mbështetja e idesë për ndryshime pothuajse radikale të matricës së reformave strukturore në ekonomi, që ka sjellë si domosdoshmëri zbatimin e një modeli të ri ekonomik në Shqipëri. Këtë gjë ofron programi rreth të cilit po debatojmë sot, model i cili garanton jo vetëm përmirësime të ndjeshme afatshkurtra, por edhe një strukturë solide afatgjatë për rrugën që duhet të ndjekë ekonomia shqiptare për prosperitetin e saj për integrimin në BE jo thjesht si një shtojcë, por si pjesë përbërëse e tij.

Të nderuar kolegë,

Duke marrë shkas edhe nga kundërshtitë që po paraqet opozita në këtë diskutim të sotëm të programit të qeverisë së re, më lejoni të theksoj që në fillim se modeli i zhvillimit të ekonomisë që ofron ky program nuk është kundërvënie, nuk është hedhje poshtë e gjithçkaje që është bërë në këta 23 vjet, kur kanë punuar e janë angazhuar të gjithë. Jo, nevoja për ndryshimet tërësore në ekonomi përmes zbatimit të një modeli të ri ekonomik është në kohë dhe vjen pikërisht tani duke u diktuar nga një sërë faktorësh realë të zhvillimit dhe perspektivës së ekonomisë sonë, zhvillimeve globale, të cilat në një formë apo në tjetrën, siç e thashë, u shprehën përmes votës së 1 milion votuesve që mbështetën këtë ndryshim.

Së pari, ekonomia shqiptare është në përfundim të periudhës së gjatë e të vështirë, të mundimshme të tranzicionit. Gjatë këtyre 23 vjetëve u shemb modeli ekonomik komunist, u vendos një ekonomi tregu funksionale dhe kjo pavarësisht nga cilësia apo standardet e arritura për të cilat nevojitet ende shumë punë.

Kjo do të thotë që niveli i zhvillimit të kësaj ekonomie, standardet dhe zhvillimet sasiore dhe cilësore të saj, stadi i arritur deri tani në procesin e integrimit në ekonominë europiane, lënë ende shumë për t’u bërë. Prandaj një model i ri i zhvillimit ekonomik post-tranzicion bëhet më se i domosdoshëm dhe ky program e ofron këtë. Orientimi i natyrshëm drejt një modeli të ri ekonomik vjen edhe nga fakti se ekonomia jonë në këtë moment është po aq e rrezikuar nga rënia në krizë reale të saj për shkak të stadit ku ndodhet si rrjedhojë e ndikimit të krizës globale dhe politikave të pamjaftueshme të bëra deri tani antikrizë bëhet më se i domosdoshëm dhe ky program e ofron këtë. 

Së dyti, 23 vjet tranzicion të ekonomisë sonë janë një përvojë e tërë suksesesh arritjesh, dështimesh, uljesh, ngritjesh, zhvillim dhe frenim. Janë një shkollë e tërë mësimesh për klasën politike për administratën publike, ekonomistët e financierët, biznesmenët, menaxherët, analistët, akademikët dhe shkencëtarët, kësisoj kjo përvojë me të mirat dhe të këqijat e saj nuk mund të mos përbëjë njëherazi edhe piketat bazë të një ristrukturimi dhe orientimi për një vizion e model të ri ekonomik që ne duhet të zhvillojmë në vendin tonë dhe ky program e ofron atë.

Këtë ristrukturim e diktojnë më tej edhe shumë faktorë të tjerë që lidhen jo vetëm me tregun e kapitaleve dhe zhvillimin e sistemit financiar në vend. Me rolin që duhet të luajnë disa degë të ekonomisë, si: bujqësia, turizmi, shërbimet, energjia, arsimi dhe shëndetësia, por edhe me pakësimin në rritje edhe të dërgesave nga emigrantët. Jo më kot ky tranzicion gjatë gjithë kohës së zhvillimit deri në përfundim ka pasur dhe ka një bashkudhëtar, të cilit nuk i është dhënë zgjidhje: është shqetësimi i përgjithshëm qytetar kërkesa për më shumë zhvillim ekonomik, më shumë punësim, më pak varfëri.

Së treti, zhvillimet e krizës globale përmasat dhe ndikimi i saj në ekonominë europiane rajonale dhe të vendeve fqinje, Greqisë dhe Italisë, kanë ndikuar dukshëm në ekonominë e vendit tonë. Efektet, dilemat, problemet që kanë dalë, si dhe rrugët e zgjidhjes janë, gjithashtu, arsye jo më pak të rëndësishme që mbështesin këtë ide, ristrukturimin e plotë dhe një model të ri të zhvillimit ekonomik post-krizë të vendit tonë dhe ky program e ofron atë.

Programi i ri i qeverisë bazuar në prioritetet, strategjitë e ristrukturimit dhe zhvillimit të post-tranzicionit ekonomiko-social në Shqipëri natyrisht nuk merr përsipër një barrë të thjesht dhe të lehtë, ai përbën një sfidë të vërtetë. Në qendër të këtij programi ambicioz është zhvillimi ekonomik i vendit mbi atë model ekonomik që siguron harmonizimin e të gjithë burimeve dhe resurseve ekonomike natyrore dhe përdorimin efektiv të të gjitha kapaciteteve të pranishme në vendin tonë, në funksion të një qëllimi kryesor: zhvillimit të qëndrueshëm dhe afatgjatë ekonomik.

Një objektiv i tillë nuk është se ka munguar edhe më parë, por në këtë stad të zhvillimit, për shkak të faktorëve që përmenda më sipër, përcaktimi i prioriteteve të zhvillimit duhet të peshojë në ato drejtime që zënë peshën më të konsiderueshme në plotësimin e qëllimit final. Pra, modeli i ri nuk mund të shëtisë në mënyrë spontane nga një degë e ekonomisë në degën tjetër brenda një kohe të shkurtër, por duhet të jetë i qartë, i konsoliduar, afatgjatë, që brenda 10 vjetëve ekonomia shqiptare të garantojë punë dhe jetesë cilësore për qytetarët e këtij vendi dhe ky program e ofron atë. Ne duhet të ndajmë mendjen, të përcaktohemi nëse do të jemi thjesht një ekonomi shtojcë e ekonomive të tjera dhe të përcaktojmë dhe të vendosim se e kujt do të jemi, një ekonomie të shndërruar në ekonomi të papionit kamarier në shërbim të vendeve të tjera apo do të kemi një ekonomi mirëfunksionale me prioritete të caktuara dhe pjesë e ekonomisë rajonale. 

Prandaj ky program ofron nisma dhe hapa konkretë për rishikimin e modelit të rritjes ekonomike përmes riprioritarizimit të saj për të arritur në një strukturë të re ekonomike. Eksperiencat e rritjes ekonomike në shumë vende kanë dëshmuar se shteti nuk mund të mos luajë rolin e vet në transformimin industrial në veçanti dhe ekonomik në përgjithësi, të një vendi. Ekonomi të ngjashme me ekonominë e vendit dhe me gati të njëjtën periudhë tranzicioni po i drejtohen një ristrukturimi të ri të ekonomisë për ta bërë atë më efecientë dhe më konkurruese. Natyrisht që struktura ekonomike e një vendi nuk është statike, ajo do të varet nga përqindja e kapitalit të akumuluar dhe e progresit teknologjik.

Pa dyshim që ky rimodelim me synim arritjen e standardeve të vendeve kandidate të BE-së kërkon ndërtimin e politikave të reja fiskale, rritjen e shkallës së miradministrimit fiskal, ndjekjen e politikës së uljes së borxhit publik, forcimin e kontrollit dhe mbikëqyrjen mbi veprimtarinë e institucioneve bankare dhe jobankare, rregullim më të mirë të normave të interesit, kurseve të këmbimit dhe të masave të tjera për shtimin e fuqisë blerëse të popullsisë dhe një rishikim më të ri në një optikë të re të politikës së një cilësie të re të investimeve publike për të siguruar një nivel të lartë të efektivitetit të tyre ekonomik.

Gjithashtu, ky program ka në themel rimarrjen e një modeli të ri të rritjes në ekonomi, që garanton stabilitet makro-ekonomik, zhvillim të qëndrueshëm, punësim dhe konsolidim fiskal, ndryshe nga çfarë është zbatuar e përjetuar këta 8 vjet, sidomos në 4 vjetët e fundit. Më konkretisht: modeli i afruar në këtë program konsideron disa veprime:

Së pari, identifikimin e faktorëve dhe prioriteteve të rritjes ekonomike që shoqërohen me gjenerim punësimi në përgjithësi dhe në veçanti për moshat e reja dhe kushteve kuadër të masave lehtësuese.

Së dyti, merr në konsideratë të gjithë faktorët, por në veçanti ata që ndikojnë më shumë, të cilët janë një kompozim relativ i resurseve natyrore, punës, kapitalit human, kapaciteteve fizike, që në faza të ndryshme të zhvillimit janë të ndryshme.

Së treti, mban në qendër të vëmendjes faktin se sistemi i nxitjes së rritjes ekonomike është një proces i vazhdueshëm i novacionit teknologjik me një qasje të re ndaj ekonomisë së gjelbër, i rritjes dhe i diversifikimit industrial institucional, i përmirësimit të tipave të ndryshëm infrastrukturorë, rregullimet institucionale janë kushtet për zhvillimin e një biznesi të suksesshëm.

Së katërti, ka një orientim të qartë drejt politikave nxitëse që synojnë të rrisin më tej prodhimin, që çojnë në rritjen e kapaciteteve të papërdorura prodhuese deri tani.

Së pesti, mënyra më e mirë për t’u përballur me krizën është orientimi nga kërkesa jashtë. Pra, eksportet që mund të nxiten përmes investimeve të huaja duke intensifikuar zhvillimin e industrisë së fasonit, të parqeve industriale të zonave të lira mbështetur me politikat fiskale nxitëse.

Së gjashti, përshpejton reforma strukturore veçanërisht në qeverisjen e sektorit publik përmirëson klimën e biznesit duke thelluar më tej reformat rregullatore, ato të investimeve dhe vë në mirëfunksionim tregjet e punës.

Së shtati, ky model mbështetet në një sinergji të plotë të politikave të zhvillimit me ato të punësimit dhe të reduktimit të problemeve sociale, veçanërisht të varfërisë.

Së teti, programet për riadaptimin e emigrantëve të kthyer në tregun e punës, zhvillimin e bizneseve të tyre, edukimin dhe rikualifikimin e tyre.

Së nënti, çka përbën edhe një moment të rëndësishëm, politika e konsolidimit fiskal që sjell ky model.

Më në fund, ky model përgatit ekonominë shqiptare për përballimin e dukurive negative që rrjedhin nga proceset ekonomike financiare të ekonomisë globale, veçanërisht të asaj në eurozonë e në radhë të parë të sferës së transaksioneve monetare e financiare dhe shton shkallën e njohjes ndaj rreziqeve që mund të lindin nga një përfshirje më direkte në ndarjen ndërkombëtare të punës në pjesëmarrjen më direkte në bashkime ose në tregje me pjesëmarrësit më të fuqishëm dhe me aftësi shumë më të larta konkurruese në fusha të ndryshme të ekonomisë. Më në fund, sipas këtij modeli të ri ofrohet një program reformash për qytetarin dhe nevojat e tij si për arsim dhe edukim, për shërbim shëndetësor, të cilat përbëjnë dy reformat më të rëndësishme, ashtu edhe për më shumë drejtësi dhe barazi sociale që janë më të garantuara.

Nga ana tjetër, qëndrueshmëria dhe suksesi i zhvillimit të modelit të ardhshëm që ky program ofron kërkojnë më shumë konsensus dhe bashkëpunim politik, mjedis pozitiv për biznesin, sepse sa më i mirë të jetë ky mjedis, aq më shumë investime vendase dhe të huaja do të adresohen në ekonominë tonë. Gjithashtu, programi ofron një qasje të re bashkëpununuese dhe efektive me institucionet financiare ndërkombëtare.

Në fund të diskutimit tim, dua të përsëris edhe një herë, se zgjedhja e një modeli të ri zhvillimi ekonomik të vendit është opsioni i vetëm që do të garantojë arritjen e atyre parametrave që të gjithë i kërkojnë prej kohësh por që nuk i kemi arritur, garantimi i cilësisë së jetës për qytetarët në përputhje me standardet reale të zhvillimit të vendit. Ne nuk mund të jemi më aq hipokritë sa të fshihemi pas shifrave të rritjes ekonomike, ndërkohë që realiteti na imponon dhimbshëm varfëri dhe vështirësi të mëdha ekonomike në shtresën e mesme të popullsisë, familje pjesëtarët e të cilave rropaten në punë, por nuk arrijnë të sigurojnë një standard minimal jetese, dhe këtu nuk e kam fjalën për bukën e përditshme, por për aksesin në të mirat publike. Ne duhet të largojmë përfundimisht stresin kombëtar që vihet re në familjet tona për të nesërmen, për pasigurinë, për pafuqinë që të kenë akses. 

Prandaj, përmes këtij modeli që programi i ri i qeverisë ofron, ne synojmë një konsolidim ekonomik në favor të familjeve shqiptare, që do t’u kthejmë besimin dhe do të rrisin angazhimin qytetar në vendimmarrje. Ky program pra, i ofron këto mundësi.

Faleminderit!

Ilir Meta – Shumë faleminderit, zoti Angjeli!

Fjalën e ka deputetja Elena Qirici. Të përgatiten deputetët: Helidon Bushati, Roland Keta, Vasilika Hysi, Mesila Doda.

Elena Qirici – I nderuar zoti kryetar i Kuvendit,

Të nderuar kolegë deputetë,

Jemi në një kohë që çdo individ duhet të dijë qëndrimet e qeverisë në lidhje me premtimet e dhëna, dhe minimalisht ai duhet të dijë si do të realizohen këto premtime, dhe jo më me pyetje retorike, që në programin e qeverisë u gjendën jo rrallë herë.

Çdo banor i qarkut të Korçës dhe i gjithë Shqipërisë ka të drejtë të dijë si do të realizohen ato premtime bombastike të shprehura aq bukur në fushatë, por nuk e pati të vështirë të kuptojë se shumë prej tyre nuk i dëgjoi, ose ato kishin devijuar në disa fjali të thjeshta të një hartimi. Nuk mund të niset një qeverisje e re duke hedhur baltë mbi qeverisjen e mëparshme, aq më tepër, kur çdo individ është dëshmitar i ndryshimeve pozitive në sektorë të ndryshëm. 

A nuk do të ishte mirë të dëgjonim argumentet se si do të funksiononin reformat e qeverisë, se cilët do të jenë indikatorët matës për secilën reformë, sesa këto argumente të zëvendësohen me pyetjet retorike? Ai individ i thjeshtë pret të realizohet premtimi për heqjen e taksës së biznesit të tij, apo dhe shumë të tjerë presin shërbimin shëndetësor falas.

Shqiptarët prisnin të dëgjonin programin e 100 ditëve të para dhe çfarë do të arrihej konkretisht, por nuk u përmend asgjë, e kuptueshme kjo, sepse premtimet dhe mosrealizimet e tyre duhet të përballeshin me pasojat. Populli ka dhënë votën dhe pret të shohë rilindjen, por kjo nuk mund të arrihet me kërpudha tymi apo re të zeza të drejtuara mbi qeverisjen e mëparshme. A nuk do të ishte më e udhës t’u thuhej shqiptarëve se çfarë mund të bëhet më mirë, sesa të hidhet baltë ndaj arritjeve nga qeverisja e mëparshme? Në programin e qeverisë shume drejt theksohet se biznesi privat, ristrukturimi dhe modernizimi i tij do të jenë kolona vertebrale e ndryshimi që kjo qeveri planifikon të realizojë. Por qytetarët presin heqjen e taksës së biznesit të vogël dhe reduktimin e barrës fiskale të këtij biznesi.

Në program nuk tregohet as se si duhet të kursejë mësuesi apo infermieri 40 mijë lekë çdo muaj nga aplikimi i taksës së ndershme. Qytetarët e votuan edhe për këtë, por u ndodhën përballë faktit se kjo nuk duket gjëkundi në program.

E çfarë mund të mendojë ai pronari i biznesit të vogël? Në program nuk i gjeti premtimet e bëra. Ku të shikojë tjetër? Ku të hedhë sytë apo të marrë shpjegimin? Ja pra, kemi përsëri mungesë të drejtimeve për të arritur objektivat e shprehura në letër, kemi shmangien nga premtimet elektorale, dhe ajo që është më e rëndësishmja, kemi mungesë të planeve dhe kalendareve të veprimit, si dhe mungesë të indikatorëve matës për realizimin e tyre.

Qytetarët e dhanë votën e tyre duke besuar në premtimet e mëdha të paraqitura në fushatën elektorale, por ata po shohin se një pjesë e tyre janë të fshira në programin e qeverisë apo janë transformuar. Vallë, për këto gjëra kanë votuar?! Mjafton të përmendim fushën e arsimit. Pagat e personelit akademik të universiteteve publike janë rritur nga 25 mijë deri në 69 mijë, të krahasuara këto me vitin 2005, ndërkohë që ka pasur rritje përsa u përket fondeve të parashikuara për shkencën dhe inovacionin (4.5 milionë dollarë në vitin 2013, krahasuar me një milion dollar në vitin 2005).

Përsa i përket Maturës Shtetërore, prej vitit 2006 dhe në vazhdim ajo përfaqëson një standard kombëtar të vlerësimit të nxënësve, faktor kyç ky në rritjen e cilësisë së arsimit të mesëm, transparent dhe fundi i korrupsionit në pranimet për në universitet. Diploma e Maturës Shtetërore dhe suplementi i ofruar në dy gjuhë mbetet pasaporta e parë arsimore që lehtëson mobilitetin e studentëve, qoftë për të transferuar studimet brenda universiteteve të vendit, qoftë edhe universiteteve jashtë. E pra, kjo lëvizje a nuk i ndihmon studentët?! Por për të hedhur hije dyshimi mbi arritjet pozitive në sektorin e arsimit, në fillim duhet të pyesim ata që janë përfituesit direkt të këtyre reformave. 

Mjafton të përmendim arritje të tjera përsa u përket shkollave profesionale dhe arsimit profesional. Vetëm në Korçë janë 6 shkolla të tilla, dhe vitin që kaloi pati një rritje 22 për qind të numrit të nxënësve të regjistruar pranë shkollave profesionale. 

Çfarë do të themi për infrastrukturën arsimore? Në qarkun e Korçës janë kryer investime për ngritje të reja apo rikonstruktim të 139 shkollave, të ndara përkatësisht: në rrethin e Korçës 77, në Kolonjë 14, në Pogradec 28, në Devoll 20, pa folur për Fakultetin e Shkencave të Natyrës dhe Shkencave Humane, ndërtim i ri ky me fondet e qeverisë, me laborator modern.

Në vitin 2005 numri i kompjuterëve ishte i pakët. Tashmë ka shtrirje interneti në çdo shkollë. Ngritja e laboratorëve dhe investimeve të tjera dëshmojnë për pozivitetin e politikave arsimore në drejtim të rritjeve dhe standardeve të cilësisë. Dixhitalizimi i sekretarive mësimore është një projekt tashmë i aplikuar në mjaft universitete dhe kjo u vjen në ndihmë edhe studentëve, edhe stafit akademik. Sigurisht, edhe kjo është arritje.

Në universitetin e Korçës funksionon Qendra e Ekselencës, e cila ka statusin e njësisë bazë sipas nenin 8, pika 3 e ligjit “Për arsimin e lartë”, përsëri ky është zhvillim. Ajo ka për qëllim zhvillimin e veprimtarive të trajnimit dhe kualifikimit të mësuesve. Veprimtaria e saj përqendrohet në zhvillimin e shprehive të mësimdhënies. E pra, përsëri kjo është arritje. Por për të ofruar shkollimin me nevojat e tregut janë marrë reforma të thella të kurrikulës universitare, duke synuar rritjen e larmisë së programeve bashkëkohore, nxitjen e bashkëpunimit me biznesin dhe ekonominë rajonale dhe zhvillimin e programeve me natyre ndërdisiplinore. Do të ishte shumë mirë që reforma kurrikulare të mbetet përsëri prioritet dhe objektiv strategjik i axhendës së reformave në arsimin ne lartë, por në program duhet të tregohet çdo gjë dhe si do të bëhet, apo si do të arrihet kjo.

Në program thuhet se qeveria do t’u ofrojë asistencë universiteteve publike për ngritjen e qendrave të këshillimit të karrierës (në faqen 48 të këtij programi). Ju them, zotërinj deputetë, se qendrat e këshillimit të karrierës janë të ngritura pranë universiteteve dhe funksionojnë në përputhje me ligjin “Për arsimin e lartë”, ndërkohë janë të pasqyruara në statutin e universiteteve, janë qendra të cilat kanë staf të trajnuar brenda dhe jashtë vendit dhe ndihmojnë në këshillimin e studentëve në dhënien e informacionit për programet e studimit, por në radhë të parë ato ndihmojnë nxënësit e vitit të fundit të shkollës së mesme për t’i ndërgjegjësuar me programet e studimit që ata do të vazhdojnë pranë universiteteve tona.

Një aspekt shumë i rëndësishëm në program është edhe ai turizmit. Flitet se zhvillimi i turizmit do të jetë pjesë e një zhvillimi të qëndrueshëm. Por kjo ka qenë e vendosur në strategjinë e turizmit 2007-2013 në qeverisjen e mëparshme, madje është shprehur me detaje dhe koordinim të tipeve të turizmit në vendin tonë, duke e vënë theksin te turizmi i qëndrueshëm dhe tek ekoturizmi si model ideal i tij. Nuk duhet ta harrojmë se zhvillimi i turizmit në vendin tonë ka specifikat e veta, dhe vërtet ka pasur rritje të numrit të turistëve. 
Këto nuk kanë ardhur rastësisht, por kanë ardhur si rezultat i disa faktorëve që do të ishte shumë mirë të analizoheshin përpara se të vendosej se çfarë do të bëhej më tej me zhvillimin e turizmit. Mjafton të përmendim që për promovimin e turizmit ka fond të përcaktuar buxhetor edhe për promovim, por edhe për sinjalistikë turistike, ndërkohë që në programin e qeverisë kjo shprehet vetëm me dy fjali, si realizim i pandërprerë i fushatës informuese dhe promovuese për imazhin e Shqipërisë turistike. Absolutisht nuk shpjegohet se ç’pjesë e buxhetit do të shkojë për promocion, ç’pjesë e buxhetit do të shkojë për sinjalistikën turistike, cilët janë mekanizmat e rinj që do të përdoren për të matur performancën e kësaj politike.

Flitet për turizmin malor, se ai do të shoqërohet me projekte madhore të investimeve në infrastrukturë, por qytetarët korçarë dhe të tjerë që zotërojnë biznese familjare turistike janë dëshmitarë të investimeve në infrastrukturën e qarkut e Korçës. Falë këtyre investimeve turisti vjen në Korçë, akomodohet në hotelet e qytetit, por preferon dhe zonën turistike rurale jo vetëm për ajrin e pastër dhe kushtet, por në radhë të parë sepse është infrastruktura rrugore që ia krijon këtë mundësi (janë rikonstruktuar rrugët e Liqenasit, Voskopojës, Dardhës dhe Vithkuqit).

E pra, a nuk jemi dëshmitarë të këtyre investimeve madhore pa të cilat numri i turistëve nuk mund të rritej aq shpejt, dhe aq më pak për të folur për një turizëm të qëndrueshëm? A nuk do të donin qytetarët të shihnin në programin e qeverisjes se si do të çohej më shpejt dhe më parë pikërisht rezultati pozitiv? A nuk do të donin ata të shikonin se cilat do të ishin përfitimet direkte si zotërues të bizneseve turistike në zonat rurale? 

Krijimi i një modeli të një turizmi vjetor të integruar, aktiv, social, me një kombinim të turizmit familjar dhe elitar, siç theksohet në program, do të ishte ambicioz. Por sa i realizueshëm është ky? Cilët janë mekanizmat e koordinimit të aktorëve të turizmit? Çdo projekt, zotërinj, si fillim ka një analizë paraprake të situatës në atë sektor, listohen të gjithë elementët, pastaj vërehet se ku duhet të shkojë, duke dhënë argumente përkatësisht profesionalë dhe afatet e realizimit kohor, gjë që mungojnë në programin e qeverisjes. Këtë, të nderuar deputetë, nuk e pamë as në sektorin turistik ku vetë drejtuesit e bizneseve turistike do të ishin të qartë të dinin përfitimet direkte të tyre, sepse dimë që biznesi familjar turistik është bazë për ekonominë e tyre.

Një analizë e rëndësishme (shumë mirë sepse shprehet edhe në program) është se qeveria e mëparshme ka realizuar investime të mëdha në infrastrukturë, por impakti i këtyre investimeve ka qenë inferior. Impakt inferior është fakti që investimet në rrugën Korçë-Pogradec bëjnë të mundur shkurtimin e kohës të studentëve të Pogradecit që vazhdojnë studimet në universitetin e Korçës, inferior është fakti i investimit në tunelin e Elbasanit ku studentët korçarë që vazhdojnë studimet në universitetin e Tiranës do ta shikojnë këtë ndikim që këtë vit akademik, dhe jo vetëm për studentët, por për gjithë qarkun tonë, që kalimi në Kërrabë jo vetëm merrte kohë, por në shumë raste ishte edhe i rrezikshëm. Të mos përmendim faktin që jemi ne deputetët e këtij Parlamenti, që vijmë nga zona jugore, që kalojmë pikërisht në këtë tunel, pa përmendur dhe projektet e tjera në vazhdim për përmirësimin e infrastrukturës. E pra, impakte inferiore janë të gjitha këto?!

Përmendet krijimi i një pakete të veçantë turistike Shqipëri-Kosovë-Rajon. Kjo është me të vërtetë pozitive, por si do të vihet në përdorim kjo paketë? A mund të vihet në përdorim kjo pa atë infrastrukturë jugore, apo në këtë mandat 4-vjeçar do të merreshit me ndërtimin e infrastrukturës dhe më pas të vinit në jetë këtë paketë?

Së fundi, do të pesëfishohet financimi publik për mbështetjen e zhvillimit rural. Si do të arrihet kjo? Sepse unë duhet t’u jap një përgjigje zgjedhësve. Ku do të mbështetet ky objektiv? Ç’pjesë të zhvillimit rural do të prekë dhe cili është përfitimi direkt i tyre nga ky investim?

Përfundimisht, të nderuar deputetë, hedhja e një tymi të zi mbi arritjet në sektorë të ndryshëm, nuk mund të ndihmojë qeverisjen për të bërë më të mirën e mundshme për popullin që pret realizimin e premtimeve.

Faleminderit!

Ilir Meta – Faleminderit, zonja Qirici!

Fjalën e ka zoti Helidon Bushati. Të përgatiten deputetët: Roland Keta, Vasilika Hysi, Mesila Doda.

Elidon Bushati – I nderuar zoti Kryetar i Kuvendit,

Të nderuar kolegë deputetë,

Fillimisht dëshiroj që në fjalën time të parë të falënderoj gjithë bashkëqytetarët e mi të qytetit të Shkodrës për besimin që treguan te Partia Demokratike dhe tek unë personalisht duke më dhënë votëbesimin për të përfaqësuar në Parlamentin shqiptar.

Si deputet që ulet për herë të parë në atë që konsiderohet tempulli i debatit dhe i fjalës së lirë, e kisha imagjinuar një fillim ndryshe të punës, sidomos nga ana e maxhorancës së re. Sinqerisht, më la një përshtypje të keqe fjala e Kryeministrit teksa në daljen e tij të parë në foltoren e Parlamentit nuk arriti të ngrihej në nivelin e lidershipit, siç e kërkon koha dhe siç ai vet kishte premtuar, pasi në vend që të fokusohej te programi qeveritar, më tepër u mor me anatemimin e drejtuesve dhe të qeverisjes së Partisë Demokratike.

Unë dëshiroj t’i përmend zotit Kryeministër një shprehje legjendare të ish-Presidentit amerikan Ajzenhauer: “Mos drejtoni duke goditur të tjerët”. Ky është sulm, jo lidership! Me këtë qëndrim, zoti Kryeministër, që në krye të daljes suaj keni shkelur ato parime të faqes së parë të programit tuaj, lirinë, përgjegjësinë dhe solidaritetin. Keni shkelur lirinë që të jep ajo tribunë për të sharë dhe akuzuar. Ju nuk keni demonstruar përgjegjësinë e tribunës dhe të kohës, si dhe keni minuar solidaritetin e këtij Parlamenti. 

 Të nderuar deputetë, 

Për cilindo që merr për herë të parë në dorë programin politik të maxhorancës nuk ka se si të mos bjerë në sy një defekt i madh që ka të bëjë me strukturën e tij. 

Më thoni, të nderuar kolegë, se ku e keni parë një program qeverisës ku gjysmën e kapitujve ta zërë kritika ndaj ecurisë së qeverisjes së mëparshme. Më tregoni qoftë dhe një shembull të një vendi demokratik ku është proceduar me këtë strukturë. Pra, kjo tregon se premtimet për të ashtuquajturën rilindje, për një marrëdhënie të re me opozitën tregojnë që me këtë prezantim të parë të kenë qenë thjesht dhe vetëm demagogji për të ardhur në pushtet. Duke qenë se koha e diskutimit të programit është shumë e kufizuar, unë do të doja të kaloja te çështje që lidhen me sigurinë kombëtare, ku ju së paku nga ana formale keni pranuar suksesin e qeverisjes së Partisë Demokratike në këtë sektor teksa deklaroni se do të vazhdoni të mishëroni standardet dhe parimet e aleancës së Atlantikut të Veriut. Populli thotë: “Fillimi i mbarë gjysma e punës”, por ju nuk i keni qëndruar premisës teksa flisni për reforma në Forcat e Armatosura. 

Për sa i përket reformimit të Forcave të Armatosura duhet të dini se gjatë kohës së qeverisjes së Partisë Demokratike Forcat e Armatosura janë reformuar si nga pikëpamja e strukturës, e programeve të trajnimit dhe edukimit, nivelit operacional të stërvitjes, si dhe të armatimeve, bazuar në standardet e aleancës, me qëllim përmbushjen e misionit të tyre kushtetues në mbrojtje të interesave kombëtare, por edhe për të qenë partnerë të denjë të aleancës. Ne jemi krenarë se kemi bërë shumë dhe se ju do të trashëgoni një situatë më tepër se pozitive, por dyshojmë në seriozitetin, vullnetin dhe kapacitetin tuaj për të ecur në këtë rrugë, pasi ju tregoni mungesë serioziteti dhe njohurie të gjendjes së Forcave të Armatosura, teksa pretendoni se do të bëni një reformë të thellë, reformë e cila është ndërmarrë dhe realizuar me sukses gjatë gjithë këtyre viteve nga ana e Partisë Demokratike.

Më lejoni t’ju rikujtoj një fakt të pamohueshëm se Shqipëria gjatë udhëheqjes së Partisë Demokratike u bë anëtare e NATO-s dhe se ky anëtarësim përbën një prej realizimeve dhe arritjeve më të mëdha të shtetit shqiptar gjatë historisë së tij shekullore. Por që të bëhesh i një aleance të tillë, që si anëtare ka vendet më të zhvilluara dhe më demokratike të botës duhet të pranosh disa vlera dhe parime që qëndrojnë në themelet e saj dhe për më tepër t’i realizosh ato në praktikë, që do të thotë të ndërmarrësh reforma të thella në të gjitha fushat. Nuk ka qenë vetëm aspekti i reformave ushtarake të planizuara dhe të përfunduara me sukses që na dha viston për të qenë anëtar i Aleancës, por dhe përmbushja e një sërë detyrimesh edhe në fusha të tjera, siç janë ato politike, ekonomike, të drejtësisë dhe të sigurisë. Pa reforma të plota në këtë sektor ne nuk do të ishim sot anëtarë të aleancës. Prandaj mos e mohoni këtë fakt, të nderuar kolegë socialistë. Nuk duhet të harroni se në ç’gjendje e morëm ne drejtimin e Forcave të Armatosura në vitin 2005 dhe në ç’gjendje po jua dorëzojmë sot. 

Falë këtyre reformave të thella, angazhimi dhe serioziteti nga ana jonë, Forcat e Armatosura arritën të eliminonin mbi 100 mijë tonë municione të rrezikshme të trashëguara nga periudha e Partisë së Punës. Gjatë kësaj periudhe ajo që na dallon ne nga paraardhësit tanë, në drejtimin e Forcave të Armatosura, është se kemi zgjeruar hartën e pjesëmarrjes në misionet paqeruajtëse në kuadër të NATO-s, por dhe të BE-së, dhe OKB-së. Ne u angazhuam dhe i arritëm me sukses që kjo pjesëmarrje të mos përmbushë vetëm elementin sasior, por më e rëndësishmja atë cilësor. Nuk janë të paktë personalitete shumë të lartë,  si politike dhe ushtarake që kanë vlerësuar dhe vazhdojnë të vlerësojnë angazhimin dhe profesionalizmin e ushtarakëve shqiptarë në këto misione. 

Prandaj, të nderuar kolegë, më shumë respekt për punën dhe sakrificat e ushtarakëve shqiptarë. Ne i kemi kushtuar një rëndësi të veçantë ndërtimit të strukturave efikase të trajtimit dhe trajnimit të ushtarakëve në përballimin e situatave të emergjencave civile gjatë gjithë këtyre viteve. Ky investim dhe angazhim përbën një dimension të shtuar në kontributin që kanë dhënë dhe japin të gjithë burrat dhe gratë me uniformë. Ky kontribut dhe angazhim real ka shërbyer në përballimin e shumë situatave të vështira në të gjithë vendin, si dhe për rritjen e imazhit të ushtarakut në sytë e popullsisë civile, ndërkohë që në programin tuaj nuk ka as edhe një rresht të vetëm se si do të veproni me këtë shërbim dhe kontribut të çmuar të Forcave të Armatosura. 

Ju flisni për hartimin e dokumentit të strategjisë së sigurisë kombëtare të cilin, për fat të keq, ju as në program nuk e keni shkruar të saktë, teksa flisni vetëm për strategji kombëtare. Dëshiroj t’ju informoj se ky dokument nuk përgatitet vetëm nga Ministria e Mbrojtjes. Ai është një produkt i shumë institucioneve dhe agjencive shtetërore, ku rolin e lidershipit e ka Ministria e Jashtme. Shqiptarët dhe ju e dinë mirë se cila forcë politike e ka drejtuar Ministrinë e Jashtme deri disa muaj më parë. Prandaj ju nuk keni moralin që për këtë çështje të akuzoni qeverisjen e Partisë Demokratike, e cila duke drejtuar Ministrinë e Mbrojtjes ia arriti, (në bashkëpunim dhe me aleatët tanë amerikanë), të hartonin një dokument kaq të rëndësishëm, siç është ai i rishikimit strategjik të mbrojtjes. Me këtë dokument ne u ofrojmë perspektivën se si duhet të jenë Forca e Armatosura në vitet që do të vijnë. 

Ju flisni për rrogat e ushtarakëve. Në vitin 2005 një ushtarak i lartë në gradën “gjeneral brigade” paguhej sa mund të paguhet sot një ushtarak me gradën e nënkolonelit. Të gjithë jemi dëshmitarë se pagat e ushtarakëve janë rritur çdo vit në kuadrin e politikave për rritjen e pagave të të gjithë punonjësve të administratës që ka ndërmarrë qeveria e cila është drejtuar nga PD-ja. Ne kemi bërë të gjitha përpjekjet dhe ia kemi arritur të lidhim marrëveshjen me partnerët tanë ndërkombëtarë për trajtimin shëndetësor të ushtarakëve tanë jashtë vendit. Ne ia kemi arritur me sukses të përmirësojmë imazhin e ushtarakëve përmes uniformave të reja duke bërë që ushtarakët tanë të kenë një paraqitje dinjitoze për një vend anëtar të aleancës. 

Të dashur kolegë, në lidhje me projektligjin e gradave dhe karrierën ushtarake, që ju përmendni në programin tuaj, ne ju themi se qeveria e Partisë Demokratike e ka përgatitur këtë projektligj duke marrë për bazë mendimet dhe sugjerimet e të gjithë aktorëve të interesuar dhe se ai kërkon vetëm të miratohet. Përveç angazhimit në përmbushjen e standardeve në nivelin operacional, arsimor dhe trajnues, Partia Demokratike gjatë 8 vjetëve të qeverisjes ka planifikuar dhe modernizuar Forcat e Armatosura sa që sot të gjithë, të majtë apo të djathtë, duhet të ndihemi krenarë për pajisjet moderne dhe me nivel të lartë ndërveprueshmërie me aleatët që zotërojnë dhe përdorin forcat tona detare dhe ajrore. 

Mbështetur tek të gjitha këto arritje, që kanë nevojë të konsolidohen, por jo të atakohen, siç bëni ju në programin tuaj, ne ju themi se Partia Demokratike do të vazhdojë të jetë në mbështetje të ushtarakëve dhe punonjësve civilë të Forcave të Armatosura, dhe se në çdo moment do të ngremë zërin nëse ju do të dëmtoni atë që ne e kemi arritur gjatë këtyre viteve. 

Prandaj, zoti Kryeministër, tregohuni i kujdesshëm, mos keqinformoni popullin shqiptar për gjithçka ne kemi arritur dhe, për pasojë ,mos dëmtoni hapat e mëdha të bëra në sektorin e mbrojtjes dhe sigurisë kombëtare. 

Së dyti, dëshiroj të ndalem pak dhe në pjesën programore që lidhet me zhvillimin ekonomik. Ajo që bie menjëherë në sy në këtë kapitull është fakti se këtu flitet vetëm në mënyrë të përgjithshme e për pasojë mungojnë treguesit e performancës ose dhe kriteret objektive për matjen e realizimit të premtimeve të bëra në programin tuaj. 

Në programin tuaj ju nuk mbroni një model të caktuar ekonomik, pasi ai nuk ekziston. Në vend të tij ju keni parashtruar një mori dhe një përzierje teorish dhe modelesh ekonomike, fakt ky që nuk të lejon të kuptosh se cilat do të jenë politikat strukturore që do të mundësojnë implementimin e këtij modeli miks ala socialist. Ajo që është më evidente dhe që flet tërësisht për mungesën e këtij modeli është fakti se në çdo paragraf të programit tuaj ekonomik ju nuk tregoni se cilat do të jenë rrugët, ku do të gjenden burimet financiare të implementimit të kësaj përzierje eklektike që ju i ofroni elektoratit shqiptar si model zhvillimi ekonomik. 

Nisur nga ajo që është paraqitur në këtë program ne kemi të drejtë ta konsiderojmë atë jo vetëm një pseudoprogram, por edhe një mashtrim, pasi ai synon të fshehë detyrimin për të dhënë llogari ndaj elektoratit të majtë, në veçanti, dhe atij shqiptar në përgjithësi që u mashtruan nga premtimet tuaja elektorale. Ju, zoti Kryeministër, dhe të gjithë ministrat tuaj duhet ta dini dhe të jeni të bindur se jo vetëm sot në këtë seancë parlamentare, por duke filluar që nga nesër ne do t’i ndjekim me shumë vëmendje realizimin e premtimeve tuaja elektorale dhe të jeni të sigurt se do të demaskojmë me fakte mashtrimin e madh elektoral që ju ia shitët popullit shqiptar për rilindje. 

Për fat të keq, në programin tuaj rritja ekonomike nuk garantohet nëpërmjet një rritjeje të qëndrueshme, çka nënkupton se vëmendja kryesore duhet të përqendrohet te rritja reale, ndërkohë që në asnjë pjesë të programit tuaj nuk del e qartë se cilat do të jenë sektorët prioritarë të ekonomisë përpos atyre sektorëve që kanë qenë në fokusin e politikave zhvillimore të qeverisë demokratike gjatë 8 vjetëve të qeverisjes, ku arritjet janë thelbësore dhe të shprehura në kontribut real, në prodhimin e brendshëm bruto. 

Sektorët e paraqitur në programin tuaj si prioritar, si; turizmi, energjia agro-industria apo teknologjia e informacionit kanë qenë ndër sektorët prioritarë gjatë qeverisjes tonë 8-vjeçare, ndaj ju nuk po sillni një risi në këtë aspekt. Sa më tepër që e shfleton këtë program me ngjyra të ndezura, por që në thelbin e tij nuk është veçse një pseudoprogram, aq më tepër gjen elemente programorë që tentohen të paraqiten si risi. Një ndër to është dhe prirja e krijimit të strukturave tashmë të konsolidura, dhe që i kanë rezistuar kohës e sfidave të mëdha, struktura këto që në pseudoprogramin socialist paraqiten si ndryshime strukturore vetëm për faktin e thjeshtë se janë ndryshuar emrat. 

Si është e mundur, zoti Kryeministër, që në pikat programore ku ju flisni për instrumentet që do të rrisin dialogun me biznesin, ju përmendni krijimin e një këshilli kombëtar të biznesit? Nuk e dini ju, zoti Kryeministër, se prej vitesh është krijuar dhe funksionon Këshilli Konsultativ i Biznesit, i cili orienton politika e qarta në vendimmarrjen e qeverisë në lidhje me sipërmarrjen dhe legjislacionin që lidhet me to. 

Si është e mundur, zoti Kryeministër dhe ministri përkatës, që të mos e dini dhe të na e shisni për risi faktin e ngritjes se një institucioni mbikëqyrës për të gjithë sistemin financiar, ndërkohë të gjithë e dimë ekzistencën dhe rolin e Bankës së Shqipërisë dhe të Autoritetit të Mbikëqyrjes Financiare. Qëllimi është i qartë. Ju, zoti Kryeministër, synoni që Guvernatorin e Bankës së Shqipërisë ta bëni ministrin tuaj të radhës, në mënyrë që ai të varet dhe të marrë urdhra nga ju. Por këtu gaboheni rëndë, pasi ne nuk do ta lejojmë një shkelje të tillë të ligjit që do të cenonte pavarësinë e Bankës së Shqipërisë. Prandaj, të jeni i bindur se do të përballeni me qëndresën tonë të papërkulshme. 

Në kapitullin që flet për strategjinë, për rritjen ekonomike, ju pretendoni të anashkaloni rrugët tradicionale që kanë kontribuar në rritjen ekonomike, siç janë kreditë dhe eksporti i lëndëve të para, që janë tipike për të gjitha ekonomitë e ngjashme me atë të vendit tonë. 

Në programin tuaj ju nuk parashikoni asnjë politikë promovuese dhe incentiva për promovimin e eksporteve dhe të produkteve të përfunduara, kur njihet tashmë rezultati pozitiv i politikave incentivuese të implementuara gjerësisht nga qeverisja 8-vjeçare e Partisë Demokratike gjatë 2 mandateve të saj. 

Një tjetër handikap që vihet re në programin ekonomik është dhe mungesa e strategjisë për thithjen e investimeve të huaja direkte, ndërkohë të gjithë jemi dëshmitarë se në këto 8 vjet, (FDI) investimet e huaja direkte kanë qenë oksigjeni i rritjes ekonomike dhe i transferimit të “Know how” në ekonominë tonë. 

Në programin tuaj ju përmendni termin “konkurrueshmëri”, por vetëm si slogan, dhe harroni ta materializoni atë me ndonjë instrument në praktikë, kur dihet se qeveria Berisha alokonte një fond të caktuar vjetor për rritjen e konkurrueshmërisë së ndërmarrjeve të vogla dhe të mesme shqiptare. Për fat të keq, me gjithë premtimet e PS-së dhe LSI-së për mbështetjen e këtyre ndërmarrjeve gjatë fushatës elektorale, në program jo vetëm që ky fond nuk ekziston, por këtu nuk ekziston gjithashtu edhe asnjë instrument tjetër për rritjen e eksporteve dhe konkurrueshmërisë. 

Të nderuar kolegë socialistë dhe ju të LSI-së, 

Besoj se nuk e keni harruar investimin e kryetarit të LSI-së për mbështetjen dhe promovimin në sektorin e fasonëve. Këtë me siguri nuk e kanë harruar dhe vetë sipërmarrësit e sektorit të fasonerisë. Për fat të keq të gjithë votat që aleati i artë i PS-së mori në fushatën elektorale nga ky sektor i ekonomisë duhet t’i harrojë, pasi në programin e përbashkët për sektorin e fasonëve nuk flitet as edhe një fjalë, me gjithë peshën e rëndësishme që ai zë në ekonominë tonë. 

Në programin tuaj thuhet qartë se është sektor që nuk i vihet sektorit të eksportit të krahut të punës. (I drejtohet zotit Braçe.) Ekonomikisht kjo është, zoti Braçe. Ky është një tjetër mashtrim elektoral që nuk ka gjetur materializimin e tij në programin qeverisës, pasi kryetari i PS-së e quante të tejkaluar misionin e këtij sektori. Lexojeni në program!

Zoti Rama, duke iu referuar premtimit të pambajtuar, që u citua më sipër, si dhe duke ju rikujtuar premtimet e para dhe gjatë fushatës, që i bëtë popullit shqiptar për uljen e deficitit tregtar, a mund të na thoni se si do ta ulni këtë deficit? Është koha që ju, zoti Rama, t’i thoni popullit që e keni mashtruar. Ekspertët tuaj të ekonomisë i kanë të freskëta vlerësimet e bëra nga institucionet e specializuara ndërkombëtare për të paktën dy ndër arritjet më të mëdha të qeverisjes së PD-së në fushën ekonomike, që janë: reforma rregullatore që ka të bëjë me regjistrimin, licencimin, inspektimin e sipërmarrjes, si dhe zhvillimi dhe mbështetja e partneritetit publik-privat. Edhe këto arritje dhe vlerësime ju nuk i merrni parasysh si nihilist që jeni!

Madje ju, në pseudoprogramin tuaj, edhe për inspektimin, një nga proceset bazë të ushtrimit të rolit rregullator të shtetit në një ekonomi të tregut të lirë, siç është ekonomia jonë, nuk flitet as edhe një fjalë e vetme.

Në të njëjtën kohë ju sulmoni një proces ekselence të partneritetit publik-privat duke sulmuar qeverinë “Berisha”, që në themel të procesit të partneritetit publik-privat ka vendosur propozimin e pakërkuar si shprehje të lirisë së iniciativës private. Referuar propozimit të pakërkuar qeveria “Berisha” e ka çuar në propozim të kërkuar me konkurrim të hapur si e mirë publike, duke garantuar transparencë dhe konkurrueshmëri bazuar në një kuadër ligjor lider në Evropë, sipas vlerësimeve të ekspertëve të BE-së.

Ndërkohë, zoti Braçe, deri në vitin 2005, gjatë qeverisjes socialiste, forma e pakërkuar dhe prokurimi i drejtpërdrejtë kanë qenë në bazë të procedurave të dhënies së koncesioneve. E njëjta gjë që po tentohet të bëhet me tatimet dhe me doganat sot.

Duke qenë thjesht demagogji i gjithë programi juaj është një mashtrim i madh për të gjithë bashkëkombësit e mi dhe unë nuk mund ta votoj këtë program.

Ilir Meta – Fjalën e ka deputeti Roland Keta.

(Fjalën e kërkon zoti Paloka.)

Urdhëroni për procedurë, zoti Paloka!

Edi Paloka – Nuk po ndiqni rregullin e diskutantëve. Kanë folur tre diskutantë të PD-së dhe asnjë nga maxhoranca. Ne kemi një raport tonin, kemi llogaritur diskutimet tona dhe kohën dhe nuk mund ta bëni këtë lojë, nuk e di me ç’qëllim, por duhet të zbatoni raportin që ndiqet rregullisht në Parlament, një diskutant nga opozita, një nga maxhoranca.

Faleminderit!

Ilir Meta – Do të jepja një përgjigje për këtë. Së pari, unë kam respektuar renditjen e PD-së, sikurse ju e keni sjellë dhe keni të drejtë ta ndryshoni në marrëveshje me njëri-tjetrin. Së dyti, u kritikova më parë nga zonja Topalli që duhet t’i jepja më shumë prioritet PD-së. Ju e kërkoni më të balancuar dhe do ta kem parasysh këtë gjë, por radhën e kam respektuar, siç e keni sjellë ju. Kjo është hera e parë që kritikohet një kryetar Kuvendi pse i jep prioritet opozitës. Në vend që të ankohen socialistët, ankoheni ju.

Megjithatë, s’ka problem.

Urdhëroni!

Edi Paloka – Ju e kuptoni shumë mirë që nuk po e bëni për t’i dhënë prioritet opozitës, por po e bëni për tjetër gjë. Kërkoni që në këtë orar (ne jemi të vjetër në Parlament, si edhe ju), që nuk ka dëgjueshmëri të kaloni të gjithë deputetët e PD-së, por kjo lojë nuk mund të bëhet.

Prandaj, ju kërkoj të jeni serioz në zbatimin e rregullave që kemi prej 20 vjetësh në Parlament.

Faleminderit!

Ilir Meta – Unë këtë çështjen e orarit nuk e dija, sepse jam i ri në këtë detyrë dhe nuk e di që ndikon orari.

Pata një vërejtje që t’i jepja më shumë prioritet grupit parlamentar të PD-së. Tani e tutje do ta balancojmë. Ne bashkë jemi marrë vesh në mënyrën më perfekte, unë, ju dhe zoti Ruçi jemi marrë vesh për çdo gjë.

Urdhëroni, zoti Keta!

Roland Keta – I nderuar zoti Kryetar i Kuvendit,

Të nderuar kolege dhe kolegë deputetë,

Si deputet për herë të parë në Parlamentin e Shqipërisë ndihem krenar, por ndiej edhe një përgjegjësi të madhe për t’i shërbyer qytetarëve të mi, përulem para tyre dhe u shpreh mirënjohjen për mbështetjen që i kanë dhënë PD-së dhe mua personalisht që nga vitit 2003.

Të nderuar kolegë,

Më parë kisha menduar se Parlamenti, si organi më i lartë i shtetit, do të ishte institucioni që do të respektonte të drejtat e qytetarëve të tij, por edhe zërin e opozitës, se vetëm toleranca, bashkëpunimi, respekti për kundërshtarin, jo arroganca, por bashkëpunim me të gjitha forcat politike, do të ishte suksesi këtij Parlamenti.

Por qytetarët e kuptojnë se ju keni premtuar dhe mashtruar gjatë fushatës dhe kërkoni t’i mashtroni edhe me programin tuaj që na paraqisni sot. Ne e dimë se ju i keni votat, por mendoj se pa debat, pa diskutime, pa mendimin e opozitës, nuk ka demokraci, nuk ka zhvillim dhe perspektivë për komunitetet tona.

Qytetarët e Dibrës dhe banorët e rrethit të Bulqizës, nga ku unë vij, mbajnë mend premtimet që ju keni bërë dhe shtrojnë disa pyetje: Premtuat Rrugën e Arbrit. A do ta bëni realitet? Në programin tuaj nuk përmendni as afat njëvjeçar e as dyvjeçar. Premtuat Statusin e Minatorit dhe uljen e moshës së pensionit. Kur nuk e përmendni në programin tuaj, a do ta realizoni atë? Keni deklaruar se do të kërkoni investime në minierë. Kur do t’i bëni ato? Premtuat furnizimin me ujë të të gjithë fshatrave të Gjoricës. Kur do t’i realizoni ato? Çfarë do të bëni për landfield-et rajonale për të pasur njësi rajonale me mjedis më të pastër? Premtuat vëmendje për invalidët e punës në miniera. Kur do t’i realizoni këto? Premtuat mjekësi falas për të gjithë dhe populli më 23 qershor ju besoi. Tani ai po e kupton se kjo ka qenë vetëm një përrallë. E harruat edhe 100-ditëshin dhe tani nuk tregoni asnjë rrugë realizimi.

Kam vite që e ushtroj profesionin e mjekut me humanizëm. Kam lexuar dhe kam punuar në shumë programe. Si çdo mjek kam pasur rezervat e mia, por kur pashë programin tuaj për kujdesin shëndetësor vetëm 2 faqe, u habita. A është ky vallë një program 4-vjeçar? Të paktën të kishte një faqe për çdo vit, pasi edhe kartela klinike e një pacienti ka të paktën 10 fletë.

Kur po e lexoja programin tuaj për shëndetësinë e kuptova se është punuar nga jo specialistë, jo akademikë, pa u konsultuar me institucionet mjekësore, shefa shërbimesh apo shoqata të mjekësisë. 

Në programin tuaj për shëndetësinë deklaroni se shëndetësia sot nuk parandalon, nuk mjekon, nuk diagnostikon. Atëherë ku trajtohet i gjithë populli shqiptar? Çfarë bën shërbimi shëndetësor?

Ju mohoni atë ç’ka është bërë në dekada. Sistemi ynë shëndetësor është ngritur, është zhvilluar falë një pune kolosale, shumëvjeçare. Ju fyet bluzat e bardha në fushatë. Vazhduat të fyeni me mijëra mjekë, profesorë, personel mjekësor, mohoni punën e palodhur të kirurgëve, pediatërve, patologëve, humanizmin në të gjithë spitalet e Shqipërisë, mjekëve të familjes që punojnë në çdo njësi vendore, ku çdo minutë kurojnë, diagnostikojnë dhe shpëtojnë me mijëra jetë, pa parë ngjyrat politike.

Jam dakord që duhet t’u kthejmë besimin akoma më shumë qytetarëve te shërbimi shëndetësor dhe këtë duhet ta bëjmë të gjithë bashkë, por duhet punuar më shumë për të krijuar kushte, si: aparatura, laboratorë, ekzaminime shkencore. Duhet më shumë vëmendje për spitalet rajonale dhe sidomos për ato spitale në rrethet që ka miniera.

Në shëndetësi ka edhe elementë që duhet të ndëshkohen. Për këtë jemi të gjithë bashkë. Por, programi juaj nuk është profesional, nuk është bindës. Kjo duket nga fakti se nuk keni programe kombëtare dhe statistika besueshmërie në Shqipëri.

Ju në program cilësoni për sëmundshmëri, si tumoret dhe sëmundjet e aparatit kardiovaskular, duke nënvleftësuar programet për sëmundjet e aparateve të tjera. Ju nuk keni programe dhe strategji në zonat verilindore se si do të mbulohet shërbimi shëndetësor në ato spitale ku nuk ka mjekë dhe mungesë specialistësh si: kirurgë, obstetër-gjinekolog, reanimator.

Ju në program i kërkoni komunitetit zhvillimin e përgjegjësive individuale, përkujdes shëndetësor individual. Harroni se është detyra e shtetit të mbulojë shërbimin shëndetësor dhe jo e vetë qytetarit.

Në programin tuaj mohoni shërbimin e urgjencës mjekësore dhe, aq më keq, deklaroni si pikë të arritjes suaj shkurtimin e kohës për marrjen e urgjencës. Kjo tregon se nuk keni njohuri të mjaftueshme për shërbimin e urgjencës dhe nuk e dini e ky shërbim realizohet duke krijuar kushte për institucionet, duke pasur aparaturat e domosdoshme, laboratorë etj. E dini shumë mirë që këto janë krijuar në çdo spital të çdo rrethi.

Përmenda se nuk keni statistika, sepse ju në programin tuaj programoni vetëm kontrolle shëndeti për moshat 40-60 vjeç. Vallë vetëm kjo moshë ka shërbim, apo studim? Harroni moshën pediatrike apo kujdesin për pensionistët.

Nuk përmendni në programin tuaj se si do të vazhdojë rimbursimi për medikamentet për invalidët dhe për pensionistët.

Thoni një gënjeshtër të madhe komuniste kur e lidhni zhvillimin e mjekësisë me mbrojtjen sociale, ruajtjen e mjedisit dhe planifikimin e territorit. Nuk keni program për shërbimin parësor dhe harroni se të dyja me atë spitalor janë të lidhura ngushtë.

Unë mendoj se duhet të përmirësohen politikat e menaxhimit, të ketë përmirësime në formë, autonomi të spitaleve të rretheve, më shumë vëmendje për spitalet që kanë miniera në territorin e tyre etj. 

Vazhdimi i reformës në sistemin shëndetësor ka nevojë për njohjen e problemeve, vlerësimin e arritjeve, përcaktimin e qartë të piketave konkrete dhe objektivave të qarta për të nesërmen.

Ashtu si përpara fushatës që premtuan pa e njohur shëndetësinë, edhe sot paraqisni një program që s’ka asgjë për shëndetësinë, rrugët e zhvillimit të saj, si do të bëhet mbulimi financiar i saj, asgjë nuk pasqyroni në buxhet për to, pa përmendur zhvillimin profesional e shkencor. Dëshmi e kësaj është fakti që në kabinetin tuaj nuk ka asnjë mjek. Jeni një ndër kabinetet e pakta pa profesionistë nga fusha e shëndetësisë. Ndaj e kuptoj shumë mirë urrejtjen që keni për bluzat e bardha.

Në këtë sallë ka ish-prefektë dhe ish-kryetarë bashkish. Ata e kanë në memorien e tyre atë çka realizoi qeveria “Berisha” për autonominë vendore: mbështetje me grante konkurruese në çdo 6-mujor të çdo viti, me fonde dhe projekte të veçanta zhvillimi, përveç transfertave të dhëna çdo vit.

Kalimi i biznesit të vogël në varësi të pushtetit vendor bëri të mundur menaxhimin më të mirë të taksave dhe rriti përgjegjshmërinë e realizimit të tyre, duke sjellë zhvillim më të mirë të këtyre zonave. 

Krijimi i inspektorateve të ndërtimit vendor u dha më shumë autonomi dhe përgjegjshmëri për territorin vendor.

Kalimi i ujësjellësve në varësi të pushteti vendor bëri të mundur një detyrim të ligjit nr.8652 të vitit 2000, duke rritur përgjegjshmërinë dhe shërbimin ndaj komuniteteve tona për furnizimin me ujë të pijshëm.

Kalimi i listës përfundimtare të pronave dhe sidomos kalimi i pronave dhe kullotave te njësitë vendore rriti përkushtimin dhe shërbimet ndaj komunitetit dhe biznesit, duke rritur edhe përqindjen e marrjes së taksave vendore.

Me krijimin e fondit të zhvillimit të rajoneve ku përfituan me qindra njësi vendore me projekte zhvillimi.

Ndryshimi i ligjit minerar me kalimin 25% të rentës minerare u jep frymë dhe zhvillim këtyre qyteteve.

Zoti Kryeministër, pavarësisht bindjeve politike, unë mendoj se shumë kryetarë bashkish apo komunash presin shumë nga ju për vazhdimin e decentralizimit të pushtetit vendor. Atyre u kujtohet mirë se përpara disa vjetëve ju kërkonit në shoqatën e kryetarëve të bashkive më shumë autonomi vendore, por në programin tuaj ju i anashkaloni këto kërkesa. 

Mendoj se rishikimi i funksioneve të përbashkëta të prezantuara në nenin 11 të ligjit nr.8652, në pikat 1,2 dhe 3, duhen rishikuar, pasi e dini më mirë së askush që kjo autonomi do të ketë më shumë zhvillim, më shumë siguri, më shumë mjedis, më shumë shëndetësi dhe arsim e më cilësor për komunitetet e këtyre zonave.

Si deputet dhe qytetar i Bulqizës nuk mund të rri pa falënderuar nga kjo foltore edhe qeverinë e doktor Berishës për vëmendjen që ka treguar për qytetarët e qytetit të Bulqizës, zhvillimin ekonomik e social të këtij rrethi, ku vetëm për 4 vjet u asfaltuan 180 kilometra rrugë, ku më kryesoret ishin: qyteti i ri – qyteti i vjetër, qendra e qytetit të vjetër, rruga e Arbrit që vjen në mes të qytetit, ura e qytetit - Zerqan, Tri Çezmat-qendra e Zerqanit, rruga e Godvisë, në komunën e Shupenzës asfaltimi i rrugëve Boçe dhe Homesh, rikonstruksioni i rrugës Ura e Çernetit – qendra e Gjorisë- Gjorisë e Poshtme, asfaltimi i qendrave: Ostren, Krastë e Bulqizë, rruga që lidh Shupenzën me Ostrenin dhe me Librazhdin, investimet në 16 shkolla të rrethit, rikonstruksioni i shkollave 9-vjeçare në Bulqizë, Çernes të Gjoricës, Trebisht, Ostren i Madh dhe i Ostren i Vogël, Shupenzë e Bllacë dhe këto ditë po përfundon shkolla e mesme e përgjithshme në qytetin e Bulqizës. 

Janë bërë investime në 25 qendra shëndetësore, në 18 ujësjellës, ku mund të përmendet furnizimi me ujë në komunën e Shupenzës, të fshatit Okshatinë dhe në disa fshatra të komunës Shupenzë, ujësjellësi i Ostrenit të Vogël, i Trebishtit dhe i Krastës.

Më kujtohen vitet e drejtimit të bashkisë para viteve 2005, kur nuk kishim fonde të mjaftueshme për ndihmën ekonomikë, për familjet në nevojë, dhe për fondin e paaftësisë. Nga viti 2005 qeveria jo vetëm realizoi kërkesat tona, por dyfishoi fondin e ndihmës dhe të paaftësisë, ku vetëm për vitin 2013 ky fond është 245 milionë lekë të vjetra. Kjo bën të mundur përfitimin e ndihmës ekonomike qind për qind për çdo përfitues.

Të nderuar kolegë,

Politikat e zhvillimit për qytetin e Bulqizës dhe rritja e biznesit kanë bërë të mundur rritjen e bizneseve të vogla dhe atyre të mëdha. Duke i krahasuar për një periudhë 4-vjeçare ato janë rritur 30%. Vetëm nga punësimi nga aktiviteti minerar në qytetin e Bulqizës ka një rritje punësimi mbi 50%, nga 980 të punësuar që ishin në vitin 2009, sot arrijnë në 1986. Vetëm në 4 vjetët e fundit 300 familje kanë përfituar bursa studimi për fëmijët. Për bashkinë e Bulqizës jo vetëm që janë plotësuar të gjitha kërkesat sipas ligjit, por ka pasur mbështetje edhe për familje të tjera.

Kjo është qeveria e doktor Berishës. Unë mendoj që nëse qeveria juaj me këtë program do të realizojë 30% apo 40% atë asaj që kemi realizuar ne, qytetarët e Bulqizës do t’ju jenë mirënjohës. 

Faleminderit!

Ilir Meta – Faleminderit!

Fjalën e ka deputetja Vasilika Hysi. Të përgatiten deputetët: Mesila Doda, Jorida Tabaku, Besnik Baraj, Ridvan Bode, Mimoza Hafizi dhe Klajda Gjosha. 

Vasilika Hysi – I nderuar, zoti Kryetar, 

I nderuar zoti Kryeministër, 

Të nderuar ministra, 

Të nderuar kolege e kolegë deputetë,

Së pari, më lejoni t’ju uroj suksese në këtë sesion të ri parlamentar dhe në mënyrë të veçantë të gjithë kolegëve e kolegeve deputetë që ulen për herë të parë. Një urim të veçantë e kam për gratë deputete në këtë sesion parlamentar. 

Sot ne diskutojmë programin e qeverisë së re, e cila doli me votat e 1 milion shqiptarëve. Ky sesion është me rëndësi të jashtëzakonshme, pasi pritshmëritë e shqiptarëve janë të mëdha nga kjo qeveri dhe kjo maxhorancë e re, por mbi të gjitha nevoja dhe domosdoshmëria e zgjidhjes të një sërë problemeve sociale e bëjnë këtë seancë shumë të rëndësishme. Sot të gjithë shqiptarët, pavarësisht se votuan ose jo maxhorancën e re, presin që ne përfaqësuesit e tyre në Kuvendin e Shqipërisë të ofrojmë një përfaqësim që do të mundësojë ndryshimin e jetës së tyre, si dhe të ndryshojmë retorikën politike këtu në parlament. Programi i maxhorancës në një demokraci parlamentare mund të kritikohet, dhe është normale, madje edhe të mos votohet nga opozita, por unë kam bindjen se të gjithë ne, pavarësisht nëse jemi të majtë apo të djathtë, pra përfaqësues të popullit në këtë vend, biem dakord se shqiptarët pas 23 viteve tranzicion e meritojnë të jetojnë në një shtet social. Ne kemi detyrimin të krijojmë të gjitha mundësitë e ndërtimit të shtetit social në një shoqëri që ka në themel solidaritetin shoqëror. Ju kolegë të opozitës keni të drejtë të shprehni mendimet dhe vlerësimet tuaja për programin 4 vjeçar që kërkohet të votëbesohet në këtë seancë. Mund ta kritikoni, të bëni sugjerime, të tregoheni edhe skeptikë, por besoj se jemi të një mendje që sot ka nevojë më shumë se kurrë për një model të ri qeverisjeje, ndryshe nga modeli qeverisës i 8 vjetëve të qeverisë suaj. Programi që secili nga ne ka në dorë, trajton një sërë çështjesh me rëndësi në jetën e çdo shqiptari. 

Rendi, siguria, shteti i së drejtës dhe mirëqeverisja janë shtyllat bazë mbi të cilën programi i ri hedh bazat e shërbimeve publike, të cilat kanë munguar për shumë familje shqiptare, pavarësisht se e votuan apo jo këtë maxhorancë. Mbështetja për familjet e varfra është objekti kryesor i programit për shërbimet publike. Shërbimet sociale kanë qenë një mollë e ndaluar për më shumë se 40% të familjeve shqiptare. Sipas raportit të INSTAT-it, i cili u bë publik vetëm para dy ditëve, varfëria është rritur jo vetëm në zonat rurale, por edhe ato urbane. Pavarësisht mungesës së pavarësisë dhe objektiviteti të këtij institucioni që nuk foli asnjëherë në këto 8 vjet për varfërinë, për familjet në nevojë, për mosrritje të ekonomisë, por që përkundrazi, fliste për arritje madhështore, për zhvillim të vendit, për qëndrueshmëri ekonomike, vetëm dy ditë më parë pranoi se varfëria është rritur në krahasim me vitin 2008. Po të shikoni, edhe përllogaritjet janë bërë me çmimet e vitit 2002. Mendoni se sa është rritur realisht varfëria në Shqipëri. Besoj se duhet të shqetësohemi për rritjen e varfërisë dhe të miratojmë e më pas të monitorojmë zbatimin e programit qeverisës, që parashikon dy reforma shumë të rëndësishme: transformimin e programit të ndihmës ekonomike në një program të riintegrimit social dhe përcaktimin e masës së pagesës për individ e jo për familje. 

A nuk është më mirë, të nderuar kolegë, që në vend të programit të ndihmës ekonomike të ofrohet një vend pune? Ku qëndron kundërshtimi për këtë qasje të re të programit qeverisës? Pse nuk është bërë kjo gjë më parë? Nuk dëshiroj të analizoj shkaqet e mungesës së programeve efektive të riintegrimit social në shoqëri gjatë 8 viteve të qeverisjes së PD-së, por një fakt që nuk mund të mohohet është se keqqeverisja, korrupsioni, mungesa e transparencës së shpërndarjes të të ardhurave, mungesa e profesionalizmit, mungesa e sistemeve reale e vlerësimit të varfërisë dhe ndërhyrjet e pjesshme për zgjidhjen e problemeve të varfërisë anë e mbanë vendit kanë qenë disa nga shkaqet që kanë rritur varfërinë në Shqipëri. 
Barra e vënies në rrugën e zgjidhjes për reduktimin e varfërisë i bie kësaj qeverie që kërkon votëbesimin sot. Por ne si parlamentarë duhet të kontribuojmë fort për të ushtruar të drejtat tona, për të mbështetur programin qeverisës me buxhete dhe më pas nëpërmjet mekanizmave parlamentarë të monitorojmë zbatimin e tij. 

Filozofia e re e kësaj qeverisjeje është krijimi i fondit kombëtar dhe rajonal për shërbime sociale dhe jo modeli i deritanishëm ku qeveria i transferonte fondet e pakushtëzuara të qeverisjes vendore në formën e fondeve të kushtëzuara për të bërë pagesa të korrupsionit në nivel vendor apo qendror. Përfitues të këtyre fondeve do të jenë të gjitha organet e qeverisjes vendore, pavarësisht se drejtuesit e komunave e bashkive mund të jenë të majtë apo të djathtë. Mbrojtja e fëmijëve në nevojë është një nevojë urgjente. Megjithëse kemi miratuar shumë ligje gjatë legjislaturës së kaluar, mbrojta e tyre është e dobët, ose për kategori të caktuara sociale mungon fare. Ligji për mbrojtjen e fëmijëve, sikurse e kemi vënë në dukje edhe në diskutimin e këtij projektligji në seancë ka qenë një ndër modelet më të mira, por ne të opozitës, në atë kohë, shprehem skepticizëm se mund të mbetet në letër. Sot ky ligj ka nevojë për më shumë mbështetje financiare, ka nevojë për më shumë frymëmarrje. 

E pra, ky program qeverisës e parashikon prioritet zbatimin e ligjit për mbrojtjen e fëmijëve. Punësimi i fëmijëve nën moshë dhe shfrytëzimi i fëmijëve të rrugës janë një plagë e rëndë dhe e pazgjidhur në shoqërinë tonë, prandaj janë të domosdoshme ato nisma dhe masa konkrete që parashikohen në program për t’i dhënë fund punësimit të fëmijëve nën moshë dhe shfrytëzimit të tyre. Viktimat e kromit në Bulqizë, fëmijët që lypin e shesin rrugës dhe që nuk shkojnë në shkollë, fëmijët që sot, në prag të fillimit të vitit shkollor, nuk janë që gjendje të blejnë libra e fletore pasi prindërit i kanë papunë ose janë jetimë, kërkojnë zgjidhje të problemeve të tyre. Të mos harrojmë se këta fëmijë janë të shumtë dhe jo larg nëpër zona rurale, por në mes të Tiranës. 

Në shumë zona të vendit, kryesisht në veri, jetojnë fëmijë në varfëri ekstreme. Programi ofron për ta organizimin e shërbimeve të ndërhyrjes së riintegrimit të fëmijëve në familje dhe në komunitet brenda mandatit të parë. Programi parashikon nxitje të programeve të sigurimit të ushqimit për familjet e varfra. Kjo është një qasje e thënë qartazi në program me afate e me masa konkrete dhe besoj se nuk duhet të ketë kundërshtim nga kolegët e opozitës. Programi parashikon gjithashtu nxitje edhe të masave për të siguruar rendin dhe sigurinë publike. E dëgjuat ministrin e brendshëm për qasjen që ka qeveria e re. Fëmijët e ngujuar, jo për faj të tyre, por për faj të moszbatimit të ligjit, janë një kambanë alarmi që ka rënë çdo minutë të ditës e të vitit për shumë e shumë vite. A kanë këta fëmijë të drejtë të jetojnë si fëmijët tanë, të shkollohen si ata, apo duhet të vazhdojnë të rrinë të ngujuar? A kanë të drejtë fëmijët e këtyre familjeve dhe shumë fëmijë të tjerë të mos bëhen viktimë e krimit urban, e dhunës në familje dhe e formave të tjera të shfrytëzimit? 
Sot fëmijët jetimë, me mbushjen e moshës, dalin nga institucionet dhe janë të pastrehë dhe të papunë. Deri më sot qeveria e mëparshme nuk i ka dhënë zgjidhje problemit se ku do të strehohen dhe ku do të punësohen. Shumë ndërtesa publike, konvikte shkollash, mjedise publike, madje edhe ato universitare mu në mes të Tiranës, u janë dhënë privatëve. A nuk ka pasur ndonjë ndërtesë, që ndonjë ministër të mos e privatizonte për njerëzit afër qeverisë, por ta kthente në një qendër ku të strehoheshin këta fëmijë që përzihen nga konviktet e Shkollës Teknologjike dhe flaken rrugëve pa strehim e pa punë? Programi ofron strehim dhe punësim që në mandatin e parë për të gjithë fëmijët jetimë që aktualisht janë pa strehim dhe pa punë, por dhe për të gjithë ata që dalin për shkak të arritjes së moshës. Mirëqenia e këtyre fëmijëve është interesi i gjithë shoqërisë, pavarësisht se ne jemi deputetë të majtë apo të djathtë. Unë ju ftoj, kolegë të opozitës, që këtë pjesë të programit ta votojmë së bashku. 

Personat me aftësi të kufizuar janë një kategori tjetër, që nuk kanë marrë prej muajsh shërbimet sociale dhe pagesën mujore të paaftësisë, sado e vogël që ishte ajo, për shkak të kufizimit që ju, kolegë e opozitës, bëtë këtu në Kuvend me forcën e kartonit. Pra, këtyre personave qeveria në ikje u mohoi të drejtën për të jetuar. Sot jeta nuk të merret vetëm me armë dhe me aksidente, por të merret edhe për shkak të mospasjes së bukës për t’u dhënë fëmijëve, për shkak të vetëvrasjeve e shumë problemeve të tjera dhe depresionit në rritje. 
Atëherë, si mund të vazhdojmë ne me një program qeverisës të opozitës së sotme, apo të maxhorancës së kaluar, në rast se nuk do t’i japim zgjidhje këtij problemi, duke rikthyer pikërisht ato të drejta ligjore që ju i kufizuat në realitet? Pra t’u kthejmë të gjithë personave me aftësi të kufizuar të drejtat që me ligj ata i kishin gëzuar prej shumë vitesh. Padyshim, që shumë nga ju, kolegë të opozitës, që keni votuar për të kufizuar këto të drejta do të ndiheshit keq dhe mund të keni dyshime dhe mund t’ju vijë rëndë se si mund të rivotoni ato të drejta që ju i hodhët poshtë. Më mirë një reflektim, reagim dhe korrigjim, sesa të shpreheni këtu dhe të flisni për arritjet madhështore të qeverisjes tetëvjeçare të opozitës së sotme.

Mbështetja për familjet rome dhe egjiptiane është një nevojë për një shoqëri sociale dhe jo diskriminuese. Besoj se jemi të gjithë dëshmitarë se çfarë po ndodh në njësinë bashkiake nr. 7, kur buzë Lanës në mes të shiut dhe të ftohtit janë flakur shumë familje rome së bashku me fëmijët e tyre. Këto familje dhe shumë familje të tjera në qytete të tjera nuk kanë kushtet më minimale për t’u konsideruar qenie njerëzore. Mekanizmat monitorues vendas dhe të huaj, qytetarë dhe shoqëria civile janë bashkuar me zërin e këtyre familjeve dhe kanë reaguar. 
Në raportin e 4 dhjetorit të vitit 2012, Komisioni Europian kundër racizmit dhe intolerancës vë theksin në kushtet e rënda të minoritetit rom në Shqipëri dhe u kërkon organeve të qeverisjes vendore dhe qeverisë që urgjentisht të zgjidhet problemi i romëve që janë dëbuar nga trojet ku ata kishin ngritur çadrat apo ishin sistemuar përkohësisht nga Avokati i Popullit. Sot, në prag të këtij dimri ato dhe shumë familje të tjera kanë nevojë për strehim. Organet e qeverisjes vendore kanë mbyllur veshët dhe nuk kanë reaguar, megjithëse ish-kryetari i Bashkisë së Tiranës, sot Kryeministri i Shqipërisë, ka lënë disa qindra banesa sociale të ndërtuara, të cilat siç duket presin zgjedhjet vendore të vitit 2015, për t’u shpërndarë nga kryetari i Bashkisë së Tiranës. 

Organet e qeverisjes vendore kanë nevojë për mbështetjen e qeverisë me fonde për shërbime sociale, por, së pari, ato kanë nevojë të ushtrojnë detyrat e tyre në bazë të ligjit dhe kompetencave që u jep ligji për organizimin e qeverisjes vendore. Pa dyshim që ky program që ne kërkojmë të votëbesojmë sot, do t’i japë fund praktikës kur organet e qeverisjes vendore bllokonin buxhetet e Bashkisë së Tiranës apo të bashkive të tjera. Ja pse duhet votuar programi i qeverisë dhe të mundësohen buxhetet e nevojshme për ofrimin e shërbimeve në nivel vendor. 

Shumë familje rome nuk përfitojnë ndihmë ekonomike edhe pse nuk janë në gjendje të plotësojnë dokumentacionin pasi janë të regjistruar në zona të tjera nga vendstrehimi ose aty ku ato jetojnë. Gjatë këtyre viteve janë bërë përpjekje të pjesshme për të regjistruar fëmijët, falë edhe bashkëpunimit me shoqërinë civile e mbështetjen e donatorëve. Objektivi që parashikohet në programin qeverisës është finalizimi i këtij procesi. Këto përpjekje nuk mund të jenë më sporadike, t’i besohen vetëm organizatave të shoqërisë civile dhe mbështetjes donatore, por është detyrim shtetëror. E ka detyrim qeveria, prandaj programi parashikon që të bëjë regjistrimin e tyre në gjendjen civile, si hap i parë i domosdoshëm për integrimin e tyre dhe krijimin e kohezionit social në një shoqëri shqiptare ku ky kohezion mungon.

Strehimi i familjeve të dëmtuara nga akti normativ antikushtetues i nëntorit të vitit 2012, është detyrim moral dhe ligjor për t’u zgjidhur në radhë të parë nga ju, kolegë të opozitës, që i flakët këto familje në emër të dhënies së të drejtës pronarëve apo ish-pronarëve të ligjshëm. Shumë familje janë flakur në rrugë më aktin normativ, duke abuzuar me të drejtën e kthimit të pronës pronarit, duke injoruar proceset gjyqësore dhe të drejtën e ankimimit ndaj veprimeve abuzive dhe duke mos ofruar asnjë mbështetje sociale dhe mundësi strehimi për këto familje. Edhe sot që ne flasim vazhdon procesi i dëbimit të familjeve, duke përfituar sa më shpejt, përpara se Kryeministri të hyjë në Këshillin e Ministrave.

Zoti Ministër i Drejtësisë, do të kërkoja nga ju që të verifikoni, nëpërmjet inspektimeve, se çfarë ka ndodhur në Gjykatën e Tiranës, ku që nga momenti i daljes së aktit normativ, në të gjitha proceset gjyqësore ku palët që jetojnë në këto banesa kanë paraqitur dokumentet për falsifikimin e pronësisë reale, nuk janë zhvilluar seanca. Seancat shtyhen e shtyhen pambarimisht, duke u dhënë mundësinë përmbaruesve privatë që të nxjerrin përfitimin e tyre dhe të abuzojnë me të drejtën e kthimit të pronës pronarëve të ligjshëm. Ne jemi për kthimin e pronës te pronari, por kurrsesi nuk mund të shkelim të drejtat e qytetarëve të tjerë. Shkoni dhe shikoni se si janë shtyrë seancat të paktën në 10 gjyqe që kam ndjekur unë personalisht. Që nga muaji nëntor nuk është bërë as edhe një seancë në Gjykatën e Tiranës, ndërkohë që shtëpitë e tyre janë rrafshuar dhe sot dalin dokumentet e falsifikuara, por këta qytetarë i keni në rrugë. Kush do t’ua japë atyre të drejtën?

Do të doja të theksoja edhe një problem tjetër, kolegë të opozitës: nuk e di se si do të reagonit ju, unë dhe të gjithë bashkë këtu në parlament sikur një përmbarues privat me forcën e policisë private dhe me keqpërdorimin e hera-herës të Policisë së Shtetit do të bënte këtë masakër edhe në këto ditë të tranzicionit të qeverisë me argumentin që të zhvatim sa të mundim, të mbarojmë sa më shpejt, sepse kësaj praktike abuzive do t’i vijë shumë shpejt fundi. Si do të ndiheshim ne deputetët apo edhe pushtetarët, sikur më pas të dilte një pronar që i ka dokumentet e falsifikuara dhe se dëbimi nga shtëpitë ishte i padrejtë? Pra, viktimave të këtyre praktikave johumane dhe antikushtetuese duhet t’u jepet fund. 

Unë e përdor sot këtë foltore, meqenëse po diskutojmë programin qeverisës, duke u bërë një apel të gjitha institucioneve për të zbatuar ligjin dhe vetëm ligjin, sepse gjithkush që ka shkelur ligjin në këtë periudhë, do të shkojë para drejtësisë. 

Programi ynë përmban si objektiv zgjidhjen përfundimtare të këtij problemi, por nuk është kjo zgjidhja. Ne do ta zgjidhim këtë problem me strehimin e këtyre personave, brenda mandatit të parë qeverisës, por ne nuk mund t’u kthejmë dinjitetin dhe nuk mund të rehabilitojmë traumat që kanë pësuar shumë familjarë, të cilët janë lindur, rritur, madje dhe kanë vdekur prej 70-80 vjetësh në këto shtëpi, por që sot dalin sikur kanë pronarë.

Kolege dhe kolegë deputetë, zgjidhja e këtyre problemeve dhe shumë të tjerave, të cilat unë nuk i përmenda, por kolegët e mi i diskutuan në këtë sallë, si edhe një sërë problemesh të tjera që ju keni krijuar muajt e fundit nga qeverisja në ikje, diktojnë nevojën e miratimit të programit qeverisës sa më shpejt. Më pas si një trupë legjislative, ne duhet të kontribuojmë për krijimin e bazës ligjore, për të përmirësuar shërbimet publike dhe për të ushtruar një kontroll parlamentar për një qeverisje sa më të mirë dhe efektive. Rotacioni politik është një proces normal në një shoqëri demokratike. Opozita ka të drejtë ta votojë ose jo, programin e qeverisë së re, por duke qenë se keni disa muaj që thoni, si edhe kryetari i ri i opozitës se: “Ne do të mbrojmë interesat e qytetarëve”, atëherë keni shansin për të treguar se ju realisht mbroni interesat e gjithë këtyre grupeve sociale që unë i përmenda në diskutimin tim.

Unë ju sugjeroj juve, të shikoni programin, ta miratoni dhe së bashku, hajdeni të monitorojmë qeverinë dhe zbatimin e këtij programi.

Ju faleminderit!

Ilir Meta – Fjalën e ka deputetja Klajda Gjosha.

Klajda Gjosha – I nderuar zoti Kryetar i Kuvendit, 

I nderuar zoti Kryeministër,

Të nderuar kolegë deputetë,

Për mua është një nder i jashtëzakonshëm që ndodhem për herë të parë në këtë foltore të Kuvendit të Shqipërisë. Më lejoni të ndaj me ju një përgjegjësi të jashtëzakonshme kundrejt qytetarëve shqiptarë, qeverisë dhe partisë politike që unë përfaqësoj, si edhe me opozitën. Mua më është caktuar dhe besuar një nga detyrat më të rëndësishme, ajo e plotësimit të aspiratës së të gjithë shqiptarëve, për të qenë pjesë e familjes së madhe europiane. Një proces i tëri integrues, i cili ka filluar ndër vite, por që sot kërkon një punë të pandalur, jo vetëm për marrjen e statusit të vendit kandidat, por, pse jo, më pas, duke hapur negociatat dhe duke anëtarësuar plotësisht vendin në Bashkimin Europian. 
Programi i integrimit europian, i imi dhe i kësaj qeverie do të ketë si kryefjalë bashkëpunimin, koordinimin dhe komunikimin, jo vetëm mes institucioneve përgjegjëse, por mbi të gjitha, një bashkëpunim dhe komunikim të veçantë edhe me opozitën, duke e parë atë si pjesë të rëndësishme dhe të pandarë të këtij procesi, për të përmbushur me korrektësi të gjitha prioritetet që vijnë nga Marrëveshja e Stabilizim- Asociimit dhe kryesisht në ngritjen e kapaciteteve, në forcimin e shtetit ligjor, në luftën kundër korrupsionit dhe krimit të organizuar. Për këtë do të ngrihet në komitet i integrimit me pjesëmarrjen e një sërë aktorëve dhe ekspertëve në fushën e integrimit europian, si edhe do të ngrihet një mekanizëm koordinues dhe kontrollues për afatet e reformave dhe ndjekjen me rigorozitet të detyrave të lëna nga Bashkimi Europian. I gjithë procesi, në fund të fundit, do t’i shërbejë përmirësimit të jetës së qytetarëve dhe përshpejtimit të anëtarësimit të vendit në BE. 

Ne kemi një detyrim të madh ndaj informimit të qytetarëve shqiptarë, mbi konceptin e integrimit, mbi procesin kompleks që ai mbart dhe për të bërë të ditur se rruga e integrimit sheh si komponent kryesor vetë qytetarin. Ne kemi një detyrë të madhe për ta informuar atë mbi procesin që nis që nga vendi i hedhjes së mbeturinave, pavarësisht se duket pak banale dhe deri te reformat e mëdha. Për këtë arsye, ne do të planifikojmë vizita në shkollat e mesme dhe universitare, do të organizojmë forume të hapura informuese, si edhe konferenca të posaçme që do të organizohen në partneritet të plotë edhe me shoqërinë civile. 

Një hapësirë e madhe do t’u jepet grave dhe vajzave, të cilat do të jenë pjesë e pandashme e procesit, duke qenë se me të vërtetë shërbejnë dhe luajnë një rol kryesor në zhvillimin dhe emancipimin e vendit. Nuk mund të kemi integrim europian nëse nuk përfshijmë këtë kategori kaq të rëndësishme që është pjesë e këtij procesi.

Ministria e Integrimit do të luajë një rol kyç koordinues mes qeverisë, opozitës, shoqërisë civile dhe qytetarëve shqiptarë dhe më tej, do të jetë zëri i tyre në BE.

Ne do të punojmë shumë që marrëdhëniet e ngritura deri tani, me vendet anëtare, jo vetëm që do të ruhen, por të forcohen edhe më tej, duke u treguar të gjithëve punën tonë konkrete, dëshirën dhe vullnetin e mirë për një zhvillim të mëtejshëm dhe të qëndrueshëm të Shqipërisë, duke pranuar me modestinë më të madhe, se ne jemi një vend i vogël dhe kemi shumë punë për të bërë, por që nuk do të ndalim asnjë sekondë për të arritur standardet e BE-së. Ne do të jemi shumë të hapur ndaj shkëmbimit të eksperiencave dhe adoptimit të modeleve më të mira të suksesit.

Ne do të planifikojmë dhe implementojmë me kujdesin më të madh me një vizion largpamës të gjitha projektet IPA, duke i kanalizuar ato në prioritete dhe urgjencat e vendit, por njëkohësisht duke investuar për një të ardhme të sigurt në ngritjen e kapaciteteve dhe forcimin e institucioneve. Një nga synimet kryesore do të jetë dhënia e mundësisë së studimit të studentëve të shkëlqyer në shkollat më të mira europiane, duke i kushtëzuar ata më pas me rikthimin e tyre, si edhe me punësimin e detyrueshëm nga Ministria e Integrimit dhe drejtoritë përkatëse në ministritë e linjës.

Një prioritet i rëndësishëm do t’u jepet dhe projekteve rajonale, të cilat do të shërbejnë në zhvillimin e marrëdhënieve dhe në zhvillimin ekonomik të përbashkët të vendeve tona. Pikënisja do të jetë nëpërmjet një strategjie të përbashkët, duke e përkthyer më pas atë në një plan veprimi dhe projekte konkrete. Do të ketë një bashkëpunim të veçantë me qeverinë e Kosovës, për përsosjen e procesit të integrimit, si edhe bashkëpunimin për përkthimin e përbashkët të acquis. 

Së fundi, por jo më pak e rëndësishme, është se ne do t’i bashkëngjisim procesit të integrimit angazhimin e ambasadave tona në vendet anëtare të BE-së, si lobuese të forta në favor të Shqipërisë për marrjen e statusit të vendit kandidat.

Më lejoni të mbyll prezantimin tim, duke ftuar sot nga kjo foltore të gjithë komponentët e procesit të integrimit: qeverinë, opozitën, kolegët deputetë dhe të gjithë qytetarët shqiptarë, jo vetëm të bëhen pjesë e programit të integrimit, por edhe të kontribuojnë për ta pasuruar, plotësuar dhe përmbushur atë, në mënyrë që të gjithë së bashku të ndihemi krenarë për Shqipërinë europiane, për Shqipërinë me standarde të larta, ashtu siç e kemi ëndërruar të gjithë ne. 
Faleminderit!

Ilir Meta – Faleminderit, zonja Ministre!

Fjalën e ka deputeti Baraj. Ndërkohë, do të ftoja edhe njëherë kryetarët e grupeve parlamentare që të saktësojnë listën përfundimtare të diskutantëve dhe renditjen e tyre. 

Faleminderit!

Nuk kam dëshirë të përmend emra deputetësh, të cilët nuk janë në sallë, sepse mund të humbasin të drejtën për të diskutuar. 

Besnik Baraj – Faleminderit!

Dëgjova shumë diskutime, veçanërisht nga opozita e sotme, ku ndër të tjera u fol edhe për sukseset në fushën energjetike. Unë do t’i bëja një apel qeverisë, Kryeministrit, ministrit të Mjedisit, është një apel që bëhet jo vetëm në emrin tim personal, por, njëkohësisht, edhe të mjaft ekspertëve në fushën e mjedisit, në lidhje me 444 licenca të dhëna për ndërtime hidrocentralesh, të cilat, nëse do të realizohen, do të shkaktojnë një katastrofë ekologjike, duke dëmtuar rëndë burimet tona ujore. Prandaj, ju lutem, rishikojini, sepse është edhe në planin afatgjatë në dobi të Shqipërisë. 

Për mendimin tim, qeveria e re ndodhet përpara një sfide të jashtëzakonshme, më e rënda në këto 23 vjet. Në ’92-shin Shqipëria ishte shumë e varfër, e drobitur, e lodhur nga lufta e klasave, por në fushat jetike, si arsim, shëndetësi, zhvillim urban, në korruptimin e pushtetarëve, në grabitjen dhe shitjen e pasurive natyrore, kishte mundësi të jashtëzakonshme për t’u futur në shina zhvillimi europian, sikurse ndodhi në Slloveni dhe në disa vende të rajonit. 

Për mua, Shqipëria sot është edhe më rëndë se në vitin 1997, pas dështimit të sistemeve piramidale të stimuluara nga qeveria demokratike, pasi edhe pse humbëm rreth 2 miliardë dollarë kursime të popullit, edhe pse shumë institucione u shkatërruan dhe u dogjën nga paaftësia e shtetit për t’i mbrojtur ato, përsëri deformimet urbane nuk ishin aq të mëdha, pasuritë e vendit ishin ende po aty, të pafalura e të pagrabitura. 

Sot në prag të nisjes së punës së kësaj qeverie, Shqipëria merr të ardhura minimale nga nafta, edhe pse nxirren 1 milion ton naftë në vit. Sot një pjesë e ndërmarrjeve strategjike, si Albpetrol-i, hidrocentralet, sipërfaqe të mëdha toke, industria e kromit, si dhe koncesione të panumërta në favor të klientëve të qeverisë nuk punojnë për prosperitetin e vendit, nuk shërbejnë për mbushjen e arkës së shtetit, por për klientët e qeverisë së djeshme. 

Sot krimi i organizuar ka mbërthyer shtetin, gjyqësorin, institucionet e pavarura, kurse arsimi e shëndetësia janë gropa të zeza. Sot Shqipëria për frymë ka borxhin më të madh në rajon, për ekonomi të ngjashme si e jona dhe për stade zhvillimi si ne. Lufta e vjetër e klasave është zëvendësuar me një të re. Këto e shumë të tjera e bëjnë punën e kësaj qeverie mjaft të vështirë. 

Gjithsecili e ka programin përpara dhe sipas traditës ai nuk përmban detaje, por përcakton politika konkrete zhvillimi, rehabilitimi e kurimi të plagëve që janë krijuar. Nuk ka dyshim se të bësh një program është tjetër gjë dhe ta realizosh atë është tjetër gjë, por unë mund të them se ekzistojnë disa premisa për realizimin me sukses të këtij programi. 

Së pari, ai është hartuar në bashkëpunim me ekspertët më të mirë të vendit dhe me asistencë edhe të ekspertëve të huaj. Ekipi i ri që do të punojë ka vullnetin, energjinë, dijen dhe mbi të gjitha dashurinë për ta konvertuar këtë vend në një vend normal europian. Ka në krye një njeri që ka dhënë prova të pakundërshtueshme për opinionin publik shqiptar dhe atë ndërkombëtar se di të punojë, të organizojë dhe se ka vizion bashkëkohor për zhvillimin e vendit shumë më të avancuar se paraardhësi i tij. Ka vullnetin të rishikojë të gjitha ato koncesione që janë antiligjore dhe në dëm të interesave kombëtare. Ka vullnetin të jetë gjithëpërfshirës për vlerat profesionale, administrative, pa dallim ngjyrimesh politike. 

Do të ndalem shkurtimisht në sektorin e mjedisit. Ky sektor deri më sot nuk është vlerësuar nga politika edhe pse ka pasur inflacion në përdorimin e termave mjedisorë. Kur kthen kokën sheh se ai është sektori më i penalizuar, ku me dhe pa ligj janë dëmtuar në mënyrë konstante burimet natyrore të vendit si në asnjë vend fqinj dhe si asnjëherë në historinë e këtij vendi. Jo vetëm nuk u ndalua degradimi i tyre, por, përkundrazi, u thellua më tej: iu falën pyjet industrive të çimentos dhe klientëve të pushtetit, u shfrytëzuan lumenjtë barbarisht, kurse fauna pësoi një shkatërrim të paprecedent. 

Programi në sektorin e mjedisit krijon premisa për të ndaluar degradimin e burimeve natyrore dhe rehabilitimin gradual të dëmeve të bëra. Do të ketë jo vetëm përmirësime ligjore, por mbi të gjitha ngritje të instrumenteve për zbatimin e tij. Do të ndërhyhet energjikisht për përmirësimin dhe menaxhimin e burimeve ujore e zonave të gjelbra, për uljen e ndotjes së ajrit në zonat urbane, për komunikimin me shoqërinë civile dhe grupet e interesit. 

Një paragraf më vete është edhe administrimi i mbetjeve që padyshim përbën një pjesë mjaft të ndjeshme për shoqërinë shqiptare, OJF-të dhe grupet e interesit qoftë si problem, por edhe në rrafshin politik. Qeveria e re do të bëjë shumë kujdes që ky problem të zgjidhet, në radhë të parë, në dobi të vendit, në funksion të pastrimit të mbetjeve të prodhuara në vend pa dëmtuar askënd. Për këtë do të harmonizohen interesat e të gjitha palëve në funksion të strategjisë së pastrimit të Shqipërisë, që do të thotë: 

Së pari, pa industri ricikluese nuk ka mundësi që pastrimi i vendit të kryhet. Pra, kjo industri duhet stimuluar që të zhvillohet në këtë funksion. 

Së dyti, do të nxiten grupet e interesit për grumbullimin dhe ndarjen e mbetjeve që industritë ricikluese të marrin lëndë të para me standard. 

Së treti, do të rriten kapacitetet monitoruese në këtë industri. 

Neni 22 i ligjit ku lihet mundësia e importit të mbetjeve për insinerim duhet të amendohet dhe për hartimin e tij duhet të japë kontribut shoqëria civile. Industria ricilkluese do të mbështetet edhe si një sektor që gjeneron vende pune. 

Gjithashtu, në program trajtohet ndalimi i djegies së mbetjeve dhe depozitimi i tyre pranë burimeve ujore si problem mjaft kritik. 

Si përfundim, edhe pse është një sfidë e madhe, ky ekip qeveritar i ka të gjitha mundësitë ta nxjerrë vendin nga gjendja e rëndë ekonomike, morale e ligjore, si dhe të vlerësojë dhe menaxhojë burimet njerëzore, të luajë rolin ekzekutiv dhe jo interferues me institucionet e tjera të pavarura, sikurse jemi mësuar rëndom me Berishën. 

Në këtë kuadër, do të sillja në kujtesë një shprehje të mençur: “Pushteti tenton të korruptojë, ndërsa pushteti absolut korrupton absolutisht”, fakt që e pamë mirë në vitet ’92-’97 dhe në këto 8 vjet qeverisje të Partisë Demokratike.

Faleminderit!

Ilir Meta – Faleminderit, zoti Baraj! 

Fjalën e ka zonja Tabaku. Të përgatiten zonjat Hafizi dhe Doda.

Jorida Tabaku – I nderuar Kryetar i Kuvendit,

Të nderuar kolegë,

Thonë që njerëzit shikojnë, dëgjojnë dhe flasin. Fatkeqësisht, shikojnë keq, dëgjojnë pak dhe flasin shumë. Edhe fjalimi që Kryeministri i mandatuar mbajti gjatë seancës së kaluar në parlament ishte veçse një shikim shumë i keq i situatës aktuale në të cilën ndodhet vendi, një mungesë vëmendjeje ndaj sugjerimeve të ekspertëve që thirri para disa javëve, dhe fjalë, shumë fjalë, e aspak vizion. 

Kryefjala e programit të qeverisë së re është mungesa e një vizioni, mungesa e një vizioni për të drejtuar dhe paaftësi për të projektuar e për të ndërtuar një model të ri ekonomik. E vetmja pjesë ku shfaqet aftësi dhe profesionalizëm është përbaltja dhe mohimi i çdo gjëje të mirë që është bërë në këto tetë vjet, reforma për të cilën ne sot jemi krenarë. 

I ashtuquajturi program për ekonominë nuk është gjë tjetër veçse një leksion teorik, që ngre pyetje dhe nuk jep përgjigje. Thuhet se nëpërmjet politikave ekonomike do t’u jepet përgjigje konkrete pyetjeve që kanë lidhje me politikat strukturore, por se cilat janë këto politika strukturore nuk thuhet, madje dyshoj se ekzistojnë. Nga leksioni abstrakt që na paraqisni si program ekonomik është e vështirë të përcaktohet nëse do të ngrini një shtet social me ide populiste, bazuar në idetë e majta të viteve ’50-’60, që vihen re përciptazi në pjesë të ndryshme, apo do të kemi një model ekonomik të drejtuar nga ekonomia e tregut? Kritikoni politikat liberale të zbatuara deri tani, por sipas ekspertëve të ekonomisë, njëkohësit drejtues të institucioneve të larta financiare ndërkombëtare, kanë qenë këto politika liberale, të shoqëruara me politika fiskale të kujdesshme, që kanë bërë të mundur mbajtjen e këtyre balancave në kohë krize. Ngrini pyetjen se cilët janë faktorët e rritjes ku duhet të bazohet zhvillimi ekonomik në 15 deri në 20 vjetët e ardhshëm dhe, në fakt, përcaktoni të njëjtët faktorë që kanë stimuluar ekonominë në tetë, sidomos katër vjetët e fundit. 

Gjatë këtyre tetë vjetëve të fundit sigurisht që ka pasur shumë reforma të mëdha fiskale, janë lehtësuar barrat e të bërit biznes, është eliminuar dhe thjeshtësuar e gjithë procedura administrative dhe është investuar për të krijuar bazën e domosdoshme për infrastrukturën. Këta janë faktorët kryesorë që nxisin një ekonomi. Kjo është ajo që është bërë gjatë tetë vjetëve të fundit. Pikërisht këto, të kopjuara keq, të integruara me politika fiskale pa lidhje dhe strategji, propozoni të bëni edhe ju. Ja ku e keni modelin ekonomik, nuk është nevoja ta shpikni! 

Pyetja kryesore për çdo pjesë të programit është si dhe sa. Si do ta eliminoni deficitin tregtar? Si do ta ristrukturoni hapësirën rurale? Si do ta ristrukturoni dhe modernizoni biznesin shqiptar? Ngrini pyetje dhe nuk jepni përgjigje. Pyesni veten se cilat janë politikat më të mira për t’u integruar në tregun europian? Cilët sektorë do t’i japin nxitje ekonomisë? Përmendni nëpër tekst manifakturën, që ndoshta dikush ka harruar ta shqipërojë, ndërkohë që vetë ekspertët tuaj ndërkombëtarë, që i kishit marrë në konferencën e para disa javëve, ju sugjeruan se duhet investuar në sektorë, të cilët lidhen me teknologjinë, ashtu siç i është dhënë prioritet gjatë tetë vjetëve të fundit. Si mendoni se do të krijohen 300 mijë vende pune, duke rritur taksat për bizneset që krijojnë punësim?! Si mendoni që do të investojnë dhe shtojnë prodhimin bizneset që taksohen më shumë? 

Politikat fiskale të kujdesshme të ndjekura deri më tani, reduktimi i taksave për bizneset prodhuese, reduktimi i tatimfitimit nga 23 në 10%, unifikimi i taksave në 10%, reduktimi me 50% i taksës së biznesit të vogël, ulja e tarifave doganore, ulja e kontributeve të sigurimeve shoqërore për punëdhënësit nga 30 në 15% kanë bërë të mundur që biznesi të marrë frymë dhe këto barra fiskale t’i orientojë drejt investimeve. 

Deklaroni një rritje ekonomike 1.5%, maksimumi 1.8% dhe parashikoni të njëjtat shifra për 2013, njëkohësisht me tendencë për 2014. A e dini se për të krijuar 300 mijë vende pune duhet një rritje ekonomike mesatare vjetore prej 10%? Si do të rritet ekonomia? Cilët janë faktorët që do të stimulojnë dhe do të sigurojnë rritjen? Në këtë hartim dhe listë dëshirash nuk ka asgjë konkrete. 

Por çfarë parashikon program i Kryeministrit të mandatuar për rritjen ekonomike? Sigurisht që as ai vetë nuk e di. Në program thuhet që ata, pra qeveria, do të gjejnë dhe do të identifikojnë burime të reja, që do të ushqejnë rritjen ekonomike, (faqe 28 e programit). Nuk e di se sa duhet të presim deri sa të gjenden dhe të identifikohen burimet e rritjes. Por, të gjitha politikat buxhetore: shëndetësia falas, mbështetja për bujqësinë, për mjedisin, për arsimin, për të varfrit, për pronarët dhe për ish-të përndjekurit kërkojnë para dhe këto duhet të vijnë nga rritja ekonomike, edhe pse biznesi do të paguajë më shumë taksa. 

Është për të të ardhur keq që strategjia që do të ndjekë Kryeministri i mandatuar për rritjen ekonomike përmblidhet në një leksion ekonomik si për shkollën e mesme, për ata që nuk e besojnë u sugjeroj të lexojnë faqen 29 të programit. Por edhe këtu, sigurisht që tregoheni të kujdesshëm për të shpërblyer miqtë, duke krijuar të ashtuquajturin Këshillin Ekonomik Kombëtar, një strukturë tjetër paralele. 

Kam dëgjuar shumë gjatë fushatës elektorale dhe përsëri, në të ashtuquajturin program, dëgjojmë për taksimin e ndershëm dhe për rritjen e tatimit mbi fitimin për kompanitë e mëdha, gjeneruesit e prodhimit. A e dini, zoti Kryeministër i mandatuar, se nëse do të rrisni tatimfitimin për këto kompani do të krijoni një disbalancë në rajon? Është mirë ta mësoni, zoti Kryeministër i mandatuar, sesi Kosova dhe Maqedonia kanë taksa të unifikuara prej 10%. Si mendoni se rritja e tatimfitimit do të bëjë të mundur që produktet shqiptare të jenë konkurruese në rajon? Si do t’i bëni atraktive, ashtu siç pretendoni, produktet shqiptare për tregjet e huaja? Si do t’i nxisni investimet e huaja në Shqipëri? Ky është vetëm një nga shembujt e shumtë të mospërputhjeve dhe të mungesës së vizionit në program.

Kryeministri i mandatuar, i sigurt në dështimin e tij, si me çdo projekt të ndërmarrë deri më sot, ka nisur të përgatitet për justifikimin dhe mosrealizimin e listës së dëshirave të tij. Prej disa muajsh zëdhënësit e tij dalin duke iu mbushur mendjen qytetarëve se Shqipëria është në krizë dhe arka e shtetit është bosh. Ndërkohë që, besoj se e dëgjuat të gjithë me zë dhe figurë, drejtoreshën e Bankës Botërore që para disa javëve tha: “Statistikisht ne e shikojmë se Shqipëria ka përmirësime të ndjeshme, një vend në të cilin produkti i brendshëm bruto është rritur nga 500 në 4000 dollarë për frymë. Është një vend i mrekullueshëm, i cili duhet të mbrohet, pikërisht, nga problemet që mund të ketë në të ardhmen”, probleme që mund të krijojë ky program.

Duke lexuar propozimet për zhvillimin ekonomik më vjen në mendje vetëm diçka: po lëvizim nga një ekonomi tregu, në një ekonomi të centralizuar. Qendra për zhvillimin e ekonomisë nuk është më biznesi. Promotori për zhvillimin nuk është më biznesi, nuk është tregu, por shteti. Në qoftë se deri më tani ne e kemi konsideruar biznesin si një vlerë shtuar, si prodhues, sepse pikërisht atë bën, me këto koncepte majtiste, populiste, të kopjuara keq, biznesi konsiderohet si përfitues. 

Të gjitha politikat pro-biznes gjatë këtyre 8 vjetve të fundit kanë pasur një dhe vetëm një qëllim: nxitjen e punësimit dhe të mirën e përgjithshme. 

Në fakt, strategjia e vërtetë e programit paraqitet në faqen 43, atje ku flitet për politikën e taksave. Pra nuk do të rritet ekonomia, por do të rritet shteti, qeveria, fuqia e Kryeministrit, do të rritet fuqia për të goditur bizneset dhe grupe të bizneseve. Modeli i ri ekonomik i Kryeministrit të mandatuar do të jetë: “Kush punon, kush prodhon dhe kush fiton do të paguajë më shumë për qeverinë e tij”, pasi ata fitojnë se ekziston qeveria, jo se janë të zotë e të aftë. 

Kjo është një politikë që sigurisht do t’i kushtojë shumë ekonomisë sonë. Gjatë 8 vjetve të kaluara është bërë një përpjekje kolosale për të tërhequr dhe për të thithur investimet e huaja, për të kontraktuar TAP-in, “Devoll Hidropower”, “Hashta”-n etj. dhe jo se këta investitorë vijnë në Shqipëri për qëllime altruizmi, por se këtu ata taksohen shumë herë më pak se në vende të tjera. Shqipëria ka nevojë për sipërmarrës, ka nevojë për burime njerëzore të kualifikuara, por ata do të përballen me taksa më të larta; atyre do t’u duhet të punojnë disa muaj më shumë vetëm për shtetin. 

Të nderuar kolegë,

Kjo politikë taksash bie ndesh me qëllimin për një rritje ekonomike të lartë, si dhe bie ndesh me objektivin për rritjen e punësimit. Propozohet mbështetje për biznesin e vogël, mbështetje që deri më tani ka qenë thelbësore edhe në sajë të reformave që janë bërë për reduktimin e barrierave të të bërit biznes. Sot Shqipëria ka një ndër mjediset më miqësore në rajon. Propozohet edhe heqja e taksës së biznesit të vogël, edhe reduktimi i tatimit mbi fitimin, ndërkohë që gjatë fushatës është propozuar taksa zero për biznesin e vogël brenda 100 ditëve të para.

Ajo që lexohet në mes të rreshtave është një spostim nga taksa për biznesin tek taksa për individin. Në vend që të tatohet biznesi 1,5% të xhiros, siç është bërë deri tani, do të tatohet individi për të ardhurat personale dhe sigurisht që tatimi mbi të ardhurat personale do të jetë progresiv, pra në rritje, ndërkohë që kjo mund të nënkuptojë një barrë fiskale më të lartë për biznesin e vogël. Kjo, në vetvete, realizon vetëm diçka: mbledhjen e taksave jo më nga pushteti vendor, por nga pushteti qendror. Nuk ka asnjë masë konkrete se si do të realizohet kjo, si do të kompensohet pushteti vendor për të ardhurat e munguara, si do të lejohet të dalin nga sistemi tatimor mbi 90 për qind e bizneseve dhe si do të luftohet informaliteti, kur me këtë masë që propozohet vetëm do të shtohet. 

Në programin tuaj për pushtetin vendor flitet për reforma, të cilat shpeshherë nuk janë në tagrin e pushtetit qendror për t’i ndërmarrë, por të atij vendor; kompetenca dhe përgjegjësi që u takojnë pushteteve vendore, të cilat qartazi prekin Kartën e Autonomisë Vendore. Flitet për rritjen e kapaciteteve të pushtetit vendor, për ulje e ngritje taksash të pushtetit vendor dhe, çfarë është më e rëndësishmja, flitet për shkrirjen e administratës tatimore, vendore, me atë qendrore. Asnjëherë, asnjë qeveri nuk ka ndërhyrë në autonominë e pushtetit vendor, asnjë qeveri nuk ka penalizuar dhe cenuar pushtetin vendor, ashtu siç propozon të bëjë kjo qeveri. 

Ky është një tjetër fakt i orientimit të punës të qeverisë: nga decentralizimi në centralizim.

Në program vihet re qartë, ashtu siç u shpreh edhe në fjalën e tij hapëse, Kryeministri i mandatuar, keqardhja që nuk është më kryetar bashkie. Për këtë arsye kërkon të marrë të gjitha ato kompetenca që nuk i mori dot me votë.

Sipas këtij programi duket se një sërë kompetencash, të cilat janë përgjegjësi dhe autoritet i pushtetit vendor, si: arsimi, strehimi, ndarja e banesave sociale, planifikimi i territorit, propozohen që të jenë funksione të pushtetit qendror, funksione të cilat janë ndër funksionet bazë kryesore të pushtetit vendor. Gjithashtu, propozohen struktura të reja në nivel rajonesh në vend të qarqeve, si dhe propozohen të emëruarit në vend të të zgjedhurve. Kudo!

Në pjesën e pushtetit vendor duket sikur është kopjuar keq raporti i fundit i USAID-it, duke shtuar apo duke hequr pa teklif pjesët që nuk u interesonin. 

Ju flisni për tax share, që është formalizuar që në 2009-n me ligj, por keni qenë ju që nuk donit që ky koncept të zbatohej dhe jeni tërhequr në parlament një ditë përpara se të miratohej formula e ndarjes. Dhe, së dyti, si mund të konceptohet tax share në qoftë se nuk shtrihet në të gjitha llojet e taksave?! Ne kemi ecur më përpara: kemi propozuar tax share përveçse për tatim-fitimin edhe për TVSH-në, për akcizat dhe për çdo lloj takse që mblidhet në territorin e një njësie të caktuar administrative.
Flitet për reformë territoriale dhe administrative. Në sa raste, në sa takime, si në nivel qendror, ashtu edhe në nivel vendor, zoti Berisha dhe zoti Basha e kanë ftuar të majtën të bëhet pjesë e reformës? Dhe ka pasur interes zero, neglizhencë dhe mospërfshirje. Pse duhet të besojmë se do të realizohet tani?! Apo se do ta drejtoni ju, pa konsensus, në dobi të llogarive tuaja elektorale?!

Ju thoni se do të rrisni efikasitetin, eficiencën, cilësinë e shërbimit etj., etj. Po! Fjalë shumë të bukura, por përsëri fjalë dhe asgjë konkrete, fjalë të cilave u mungon vizioni, si kudo në programin tuaj, fjalë që nuk tregojnë si do të bëhet, si do të arrihet reforma, cili është vizioni i reformës për pushtetin vendor dhe çfarë strategjie keni. Keni detaje rutinë që nuk i shërbejnë askujt! Detaje të kopjuara këtu e aty dhe përsëri mungesë vizioni!

Ne kemi qenë të disponueshëm për të ndërmarrë një reformë për pushtetin vendor dhe për të parë mënyra se si mund të lehtësohen bizneset e vogla nga barra fiskale; kemi qenë të hapur për të parë se si mund të kompensohen pushtetet vendore për të ardhurat e munguara, por është hasur në rezistencën e kryetarëve të majtë të bashkive, të cilët kanë qenë kategorikisht kundër, duke e konsideruar si cenim të rëndë të autonomisë vendore. Ishit ju, zoti Kryeministër i mandatuar, ai që drejtuat protestat me shirit në qafë, kur taksat për bizneset e vogla u reduktuan, kur barra fiskale u përgjysmua! Ne e kemi treguar se jemi dhe do të jemi gjithmonë “pro” reformave që stimulojnë biznesin, ne do të jemi gjithmonë “pro” rritjes dhe stimulimit të ekonomisë, por nuk mund dhe nuk do të pranojmë kurrë të formalizojmë informalitetin.

Si do të ketë më shumë fonde pushteti vendor? Duke hequr taksën e biznesit të vogël? Si do të ketë më shumë fonde? Duke shkrirë administratën tatimore? Si do të ketë më shumë fonde? Duke hequr çdo lloj transferte të kushtëzuar e të pakushtëzuar dhe duke e zëvendësuar me “kontratën e zhvillimit të rajoneve”, e cila është një kopje e keqe e Fondit të Zhvillimit të Rajoneve ekzistues? 

Flisni për modelet europiane të rajoneve vetëqeverisëse, ndërkohë që nuk e keni idenë se si funksionojnë, se cilat janë kriteret për të përfituar fondet e BE-së në nivel rajonesh, se cilat janë reformat që janë të nevojshme për përthithjen më të mirë të fondeve të BE-së në kuadër të fondeve strukturore. A e dini se për vendet me popullsi sa Shqipëria është e pamundur që fondet të përfitohen në nivel lokal, por është e nevojshme ngritja e strukturave në nivel qendror? Besoj se do t’i mësoni të gjitha kur të uleni në ministritë tuaja. Puna përgatitore për të gjitha këto është bërë. 

Çdo ide për pushtetin vendor është e copëzuar, e marrë nga ndonjë raport a studim, që të izoluara ndoshta kanë kuptim, por në tërësi bashkë, të marra aty-këtu, janë amatoreske, pa kuptim dhe natyrisht as që mund të flitet për vizion. Ndoshta shumë nga ju duhet të kuptojnë se shteti funksionon mbi disa ligje dhe parime, që shteti ka shumë histori suksesi dhe jo çdo gjë fillon sot. Ndoshta shumë nga ju nuk e njohin shtetin dhe administratën, sepse këtë tregon dokumenti juaj, mungesë njohurie dhe përsëri mungesë vizioni. 

Një pjesë e konsiderueshme e programit ka lidhje me rishikimin e ligjeve, të strukturave, të strategjive, me shtimin dhe krijimin e strukturave paralele, që kanë mbivendosje, me rishikimin e ligjeve të miratuara me konsensus, me rishikimin edhe të koncesioneve. 

Në një pjesë të konsiderueshme të programit elektoral ju keni premtuar dyfishim të investimeve në teknologji, investime publike vendore, investime në turizëm, në energjetikë, në infrastrukturë rrugore, në shëndetësi e të tjera. Vetëm në programin e ekonomisë premtoni rritje investimesh dhe prioritete në 43 fusha, në programin për ripërtëritjen e shoqërisë në 118 fusha, e kështu me radhë. Në total premtoni se do të rrisni shpenzimet dhe investimet për 520 sektorë dhe fusha të ndryshme. Si dhe sa do të investohet, përsëri mungon. 

Vetëm në programin e ekonomisë premtuat për uljen e rreth 20 taksave e tarifave, që nga taksa e biznesit të vogël, tatimi mbi vlerën e shtuar për shportën, reduktim taksash për koncesionarët e për energjinë. Në programin për ripërtëritjen e shoqërisë 7 të tilla, në total 38 propozime për ulje taksash dhe tarifash. E dini sa prej këtyre vazhdojnë të jenë sot në programin e qeverisë? As 10 % e tyre, të paktën nga pikëpamja sasiore. 

I keni qëndruar vetëm diçkaje: do të krijoni struktura dhe funksione të reja për çdo gjë. Plot 26 agjenci të reja përmenden në tekst dhe pjesa më e madhe, sigurisht, do të varen nga Kryeministri dhe do të paguhen nga taksapaguesit shqiptarë.

Kështu do ta krijoni punësimin?
Si përfundim, unë, me këtë që, të paktën, dëgjova para dy ditësh dhe ato që kemi lexuar gjatë këtyre ditëve, mund të them vetëm: “Zot, ruaje Shqipërinë dhe shqiptarët nga obsesioni i Kryeministrit të mandatuar për t'u futur në histori, sepse në histori ka një vend dhe për ata që shkatërrojnë vendin dhe popullin e tyre". 
Sikur t’i kishte kushtuar gjysmën e vëmendjes përmbajtjes dhe jo formës se si do të futet në histori, ndoshta sot mund të kishim një program qeverisës.
Faleminderit!
Ilir Meta - Fjalën e ka deputetja Mimoza Hafizi.
Të përgatitet deputetët: Mesila Doda, Lefter Koka, Fatmir Toçi dhe Ridvan Bode.
Mimoza Hafizi - Të nderuar kolegë deputetë,
Në këtë fjalë dëshiroj të hedh dritë në një pjesë të rëndësishme të programit të qeverisë "Rama" që është arsimi, por me fjalën time të parë në këtë parlament dua t'i dërgoj një përshëndetje të ngrohtë mirënjohjeje popullit të Shkodrës, i cili më 23 qershor ktheu balancën dhe vulosi me votë historike rilindjen tonë. Nuk do ta zhgënjejmë besimin dhe fisnikërinë e këtij populli. 
Të kthehemi përsëri te programi, meqenëse është objekti i diskutimit sot.
Arsimi parauniversitar, programet, tekstet, mësuesit, nxënësit, shkollat, gjimnazet dhe shkollimi profesional, të gjitha së bashku, përbëjnë zemrën e arsimit dhe do të jenë në fokusin e vëmendjes së qeverisë së re. Unë këtu desha të flas për arsimin e lartë, që është padyshim sistemi më i traumatizuar nga qeverisja e mëparshme, të cilin ne kërkojmë ta fusim në hullitë normale, ashtu siç bën çdo komb i përgjegjshëm për të ardhmen e vet.
Shumë pak e dinë saktë numrin aktual të shkollave të larta në Shqipëri. Ato janë rreth 60, prej të cilave mbi 45 jopublike, domethënë private. Gjysma e këtyre të quajtura "universitete private" janë krijuar vetëm në 3-4 vitet e fundit. 
Sistemi arsimit të lartë privat, i nisur vetëm një dekadë më parë, është produkti më shokues i Shqipërisë së tranzicionit, me shkolla të larta që ngrihen sa hap e mbyll sytë, me diploma që mund të shiten e të blihen, me studentë që mund të hyjnë e të dalin jashtë çdo kontrolli nga mekanizmat e domosdoshëm të një shteti normal.
Qeveria e re e ka pikë të rëndësishme në programin e saj daljen nga ky kaos. Ajo do të sigurojë ngritjen e një organizmi të drejtë e të pavarur vlerësimi, akreditimi dhe renditjeje të universiteteve publike dhe private, i cili do të funksionojë me një standard të vetëm. Kjo do të jetë rruga ku edhe universitetet private do të rigjejnë misionin e tyre të humbur. Them të humbur, sepse motoja e krijimit të arsimit të lartë privat në vendin tonë ka qenë krejt tjetër në vitet 1998-1999, kur u hodhën bazat e legjislacionit për këtë kategori. Ajo kohë ishte periudha e vështirë e ikjes masive e intelektualëve nga vendi, ikje që kishin varfëruar ndjeshëm universitetet. Profesorati u largohej pagave të ulëta dhe kushteve të vështira të punës. Niveli i arsimit të lartë po merrte të tatëpjetën dhe gjithë tradita e krijuar në dekada rrezikonte të zhbëhej. 

Kështu, krijimi i mundësive për një sistem paralel universitar, atë privat u pa si shteg për të shpëtuar situatën. Si mendohej? Mendohej, arsimi i lartë i ngritur kryesisht mbi financimin privat të studentëve, i ngritur me ato fonde që familjet shqiptare derdhin pa kursim për të arsimuar fëmijët në shkolla më të mira jashtë vendit. Çfarë synohej? Universitete të cilësisë së lartë të nivelit perëndimor brenda në Shqipëri, profesorat i kualifikuar, laboratorë të pajisur e auditorë komodë, grupe shkencore me lidhje e njohje në të gjithë hapësirën universitare europiane, synoheshin diplomat më cilësore në tregun e punës. Mendohej se ky sistem do të kthehej në motor tërheqës për gjithë sistemin tonë arsimor, për të arritur atë që fondet e kufizuara publike nuk e arrinin dot. 
Ky ishte misioni fillestar i arsimit të lartë privat në Shqipëri. Në prag të vitit 2000 ky ka qenë një debat i gjatë politik e profesional për lejimin apo jo të universiteteve private në vendin tonë. Pa dyshim që tabloja e sotme nuk është kurorëzim i misionit fillestar. Degradimi, nga ëndrra e parë, në imazhin e padenjë aktual, ndodhi sepse misioni fillestar u tret. Në vend të mjedisit të nderuar akademik, shkollat e larta private shpesh degraduan në streha studentësh që duan të marrin një diplomë të pamerituar. Humbi misioni i shkollimit dhe u përqafua misioni i fitimit të paskrupullt me aleatë shtetin, sigurisht me përjashtimet e veta nga rregulli i përgjithshëm. Ky degradim u fsheh pas motos të masivizimit të shkollimit të lartë të përdorur si pretekst nga qeverisja e mëparshme.
 Maxhoranca jonë kërkon në këtë program t'i kthejë arsimit të lartë provat misionin e humbur. Universitetet private duhet ta rishohin veten në pasqyrën e një modeli të ri, të ofrojnë në Shqipëri atë që shteti nuk e ofron ende me buxhetin e vet, mes të tjerave edhe degë të reja, shkollime të reja, jo tradicionale, aq shumë të kërkuara nga tregu i punës. Nëpërmjet cilësisë së lartë dhe arsimimit dinjitoz universitet private duhen parë dhe do të shikohen si përbërëse të rëndësishme të konkurrencës në arsimin e lartë, konkurrencë që do të shtyjë edhe sistemin publik t’i bëjë ballë problematikave të tija të rënda, problematika të krijuara në universitet publike, jo vetëm për arsye të tejmbushjes të auditorëve dhe kushteve të mangëta të punës, por edhe gërryerjes nga probleme administrimi e rënies diku-diku në standarde mediokre. 

Qeverisja e re do të jetë e rreptë në respektimin e ligjshmërisë në procedurat dhe praktikat e çdo universiteti, publik apo privat, me pranimet e studentëve në të gjitha ciklet, në regjistrimet, në përputhjen e diplomave që lëvrohen me dokumentacionin e regjistrimit, vendimet e rektorëve a të dekanëve. Do të kërkohet transparencë e plotë e financimeve publike në universitete, do të kërkohet efikasitet i investimeve në universitet publike. Qeverisja e re do të njohë cilësinë e diplomës dhe rezultatet e studentit si kriter për punësimin në administratën publike, mbi bazën e meritës dhe konkurrencës. Qeverisja e re do të ofrojë transparencën e shkallës së punësimit përmes diplomave që lëvrohen aktualisht, transparencë që do të lehtësojë përzgjedhjen e degëve të studimit nga të rinjtë. Në këtë mënyrë, vetë publiku do të jetë faktor në nxjerrjen e arsimit të lartë nga kaosi aktual.

Parësor për universitet publike do të jetë përmirësimi i kushteve të mësimdhënies dhe pagave të personelit akademik drejt ngushtimit të hendekut me pagat në universitetet jo publike. Ky përmirësim do të jetë pjesë e reformës për të ndryshuar skemën e financimit të arsimit të lartë, duke e lidhur financimin me cilësi, me rezultatet e akreditimit dhe me drejtimet strategjike të diplomimit. Sigurimi i autonomisë të universiteteve deri në njësitë shoqëruar me rritjen e kapaciteteve menaxhuese do të jetë prioritet që do të lehtësojë skemën e re të financimit. Në këtë proces struktura e degëve dhe e diplomave që lëvrojnë aktualisht do të përmirësohet, do të jetë më e dobishme për tregun. Kush nuk e njeh sot rënien dramatike të nivelit të përgatitjes së mësuesve?! Vetëm 60% e studentëve të diplomuar kaluan së fundmi testin për licencimin për mësues. Kush nuk e di shpërpjesëtimin mes diplomimit në drejtime të ndryshme, juridik dhe ekonomik, për shembull me shkencat natyrore a mësuesie, sepse prej vitesh puna e mësuesit nuk ndodhet në listën e preferencave dhe kjo është arsye themelore se pse anafalbetizmi funksional në Shqipëri ka arritur shifra tronditëse. 

Prandaj, përtej politikave të veçanta për statusin e mësuesit, një vëmendje e veçantë në 4 vitet e ardhshme do t’i kushtohet diplomimit të mësuesve. Në këtë linjë, drejtime strategjike diplomimi do të konsiderohen edhe shkencat natyrore teknike e bujqësore, vëmendje të veçantë do të marrë arsimi i lartë jo universitar me akses më të shpejtë në tregun e punës. Arsimi i lartë është sfidë e kësaj qeverie. Ne besojmë se shoqëria shqiptare do të jetë aleatja më e madhe e programit dhe aksionit të saj. Vota e 23 qershorit ishte edhe për arsimin e lartë. U bëj thirrje kolegëve të votojnë programin e ri qeverisës edhe për arsyen e vizionit dhe shpresës që jep në arsim, por jo vetëm kaq, situata ku ndodhet arsimi kërkon që peshën e rëndë të ndryshimit të mos ia lëmë vetëm qeverisë, por ta mbajmë bashkërisht, secili në pozicionin e vet edhe ne si parlamentarë.

Falemnderit! 

Ilir Meta - Faleminderit!

Fjalën e ka deputetja Mesila Doda. 

Mesila Doda – Ju faleminderit, zoti Kryetar i Parlamentit! 

Zonja deputete, 

Zotërinj deputetë, 

Më duhet ta nis këtë fjalë, në fakt, në mënyrë të pazakontë për ditën e miratimit të një programi qeverie, pasi do të duhej të kishim folur për projektet e ardhshme, për mënyrën se si e koncepton dhe si do të zhvillojë ekonominë kjo maxhorancë, do të duhej të flisnim për sektorët prioritarë, do të duhej të flisnim për mënyrën se ku do i gjejë të ardhurat për shëndetësinë falas, se si do konceptojë ndihmën ekonomike për të varfrit, pasi flet për drejtësi sociale, por nuk thotë asnjë fjalë sesi do i ndihmojë shtresat më të varfra, flet për vende pune, por nuk përcakton asnjë afat për premtimet që i lëshon bollshëm dhe pa përgjegjësi e megjithatë do ta nisja nga e para. Siç e tha edhe Kryeministri në pritje në seancën e kaluar, ndodhin rrallë që kritikat të rrotullohen dhe të na vijnë përballë, siç i kemi thënë para disa kohësh. Pasi lëshuan lumenj me akuza për flamurin që nuk e kishte shqiponjën siç duhej për 100 vjetorin, na vihet me një program që në kopertinën e tij kemi një shqiponjë të stilizuar. 

Kemi një shqiponjë e cila mund të jetë një vepër edhe e lavdërueshme estetike, por kurrsesi stema zyrtare e shteti shqiptar. Programi i paraqitur sot nuk mban, pra, siç e shikoni mbi kopertinën e tij, shqiponjën si stemë zyrtare të shtetit shqiptar. Kjo faqe nuk e ka as përkrenaren në drejtimin e duhur, sepse përkrenarja mesa duket duhet të shikojë majtas kësaj radhe, por as shqiponjën, sipas ligjit të miratuar për simbolet e shtetit shqiptar. Do të më thoni: “Mos u merrni me cikërrima”. Por në të vërtetë unë nuk e di se me çfarë të merrem në këtë program, sepse është fund e krye një vepër sipërfaqësore dhe nuk di çfarë të prek në thelbin e tij. 
Me këtë rast, më duhet t’ju rikujtoj faktin që ju po e nisni me një faqe të parë të zezë, sepse po prekni dhe po cenoni ligjin për stemat zyrtare të shtetit shqiptar. Nisur nga kjo hollësi, në fakt, më duhet të theksoj që thelbi i programit të kësaj qeverie nuk është kurrsesi konsolidimi i institucioneve të shtetit shqiptar, nuk është as një qasje e maturuar edhe reale ndaj problemeve ekonomike, nuk u jep asnjë përgjigje problemeve që shqetësojnë shqiptarët, përveç se vazhdon të ngrejë pikëpyetje të tjera; si do të ecim, cilët do jenë sektorët prioritarë, a do gjejmë burime të reja rrugës? Me një fjalë, thënë në zhargonin e rrugës, në zhargonin e adoleshentëve: “Hajde se do flasim nesër”. 

Ky është thelbi i këtij pamfleti politik që sot na paraqitet në këtë Parlament. Na serviret si një formulë magjike për daljen nga kriza, për rritjen e rrogave dhe pensioneve, për të cilat në të vërtetë nuk thuhet asnjë fjalë, për problematikat që shqetësojnë konsolidimin dhe forcimin e institucioneve të shtetit shqiptar. Na serviret për zhvillimin e industrisë, për zhvillimin e turizmit, të biznesit, deri te mbrojtja sociale, por programi i paraqitur pranë deputetëve të Parlamentit të Shqipërisë është një dokument i cili nuk ka as datë dhe as faturë. Nuk ka as mënyrën se si do të realizohen premtimet e lëshuara me bollëk, nuk di të thotë as sa do t’i rrisë taksat për biznesin e madh dhe e cila do të ishte taksë e ndershme, siç e thatë në fushatë, dhe se sa do t’i ulë taksat për biznesin e vogël. Nuk di të na thotë se çfarë nënkupton me shprehjen se nuk dorëzohet para faktit që gjykatat janë të pavarura dhe Prokuroria e pavarur, me një fjalë: “Hajde se do të flasim edhe për këtë çështje”. 

Po le të nisim më në detaje, të kuptojmë gjithë këto premtime të përsëritura të këtij programi që përmbajnë pasaktësi si ajo e stemës së gabuar. Në çështjet e programit, në çështjet e integrimit, ju e përmendni si faqen e parë të këtij programi dhe thoni se do të hartoni strategjinë e re për zhvillim dhe integrim. Ministrja Bregu e tha pak më parë se është një strategji që tashmë ka përfunduar, ka marrë miratimin e sektorëve ndërkombëtarë të fushës, prandaj juve do ju duhet vetëm ta implementoni, por kurrsesi ta quani si pjesë të programit tuaj politik në të ardhmen. 

Deklaroni, gjithashtu, se do të krijoni rolin e koordinatorit ndërkombëtar të NIPAC-ut të IPA-së, por besoj se edhe këtë e dini: ky rol është krijuar tashmë. 

Thoni se do të krijoni lëndën e integrimit si lëndë nëpër shkolla dhe nuk e dini se kjo është një lëndë, e cila është krijuar dhe ka vite që mësohet në shkollat e shtetit shqiptar. Edhe bashkëpunimi me Kosovën është krijuar si një praktikë e konsoliduar dhe në fushën e acqui communitaire ne kemi një mbarëvajtje prej vitesh, si dhe një bashkëpunim me të cilin përkthimet vlejnë për të dyja shtetet, për shtetin nënë, Shqipërinë, dhe Kosovën. 

Megjithatë këto nuk janë pasaktësitë e vetme. Dua të theksoj dhe të mbetem në analizën e asaj që ju keni përcaktuar për rolin e medias në qeverisjen tuaj. Si në asnjë pjesë tjetër të këtij programi kemi një fletë kryekëput me vlerësime politike, me vlerësime të politizuara dhe zgjidhje që kërkoni po aq të politizuara. Programi i sotëm vlerëson vetëm se entet rregullatore kanë persona të politizuar dhe mediat i nënshtrohet një presioni politik, i cili ul pavarësinë e tyre. Më pas vijojnë të shprehen synimet për zhbërjen e autoriteteve rregullatore, premtimi për ndihmën e mediave lokale, që është një premtim vërtet për t’u lavdëruar, por nuk thuhet as sesi dhe as se kur do të ndihmohen këto media, dhe merret përsipër të përmbyllet procesi i dixhitalizimit të mediave. 

Më lejoni t’ju shtroj disa kundërshti për këtë mënyrë të cekët dhe krejtësisht jo thelbësore me të cilën kërkohet të trajtohet media dhe çështjet e lidhura me to.

Në datën 4 mars, ky parlament miratoi ligjin “Për mediat audiovizive në Republikën e Shqipërisë”. Është një prej atyre ligjeve të cilat janë endur prej vitesh në këtë parlament, thuajse si pëlhura e Penelopës: ka qenë që në legjislacionin e kaluar, ka vazhduar për më shumë se 6-7 vjet, është kërkuar mendimi i OSBE-së, mendimi i Këshillit të Europës, mendimi i institucioneve, i delegacionit të Bashkimit Europian pranë Shqipërisë, është përkthyer, është çuar prapë për mendim pranë tyre, për faktin që është e vështirë që të gjenden profesionistë që punojnë me legjislaturën në fushën e medias, por edhe për shkak të faktit që shumë herë dëshira politike nga ana e opozitës ka munguar për ta çuar deri në fund këtë proces. Është një proces i cili ka shkuar me shumë vështirësi përpara dhe brenda një kulture kompromisi, e cila u cenua vetëm në momentin e fundit kur duhet të vinte pranë parlamentit, për shkak të një vështirësie teknike, sesi do të zgjidhej kryetari i Entit Rregullator, me short apo nga ky parlament.

Unë besoj se entet rregullatore, përgjithësisht dalin nga parlamentet e të gjitha vendeve të botës dhe kjo është një praktikë e konsoliduar. Por përtej kësaj, ky është një ligj që ka ardhur si një produkt i përbashkët konsensusi, ndaj duhet ta bëj këtë shpjegim shumë të gjatë për t’ju bërë të kuptoni se ligji i mediave audiovizuale është një produkt, i cili nuk preket, nuk anashkalohet dhe nuk interpretohet. Ju flisni për presion politik mbi mediat, por harroni të thoni se ka qenë rregullatori i dalë nga maxhoranca demokratik,e që ka licencuar si operator kombëtar televiziv media kryekëput opozitare dhe e ka bërë këtë me bindjen e plotë se respektimi i diversitetit politik është një vlerë për sistemin tonë shoqëror, një vlerë që me gjasa sot po kërcënohet. 

Shqipëria është i vetmi vend në botë që ka më shumë televizione që përkrahin opozitën sesa qeverinë. Ajo është nga të vetmet vende në botë ku gazetat më të mëdha dhe mediat janë më shumicë pro opozitës sesa qeverisë dhe unë besoj se kjo është një vlerë për të gjithë ne.

Për opozitën e dikurshme, keni të drejtë, sot jeni në maxhorancë, kështu do të duhet që t’ju shërbejnë edhe sot që jeni në maxhorancë.

Në fund të kësaj faqeje me stil manifesti, ju po deklaroni se do të përmbushni dixhitalizimin e plotë të medias. Më vjen keq t’ju njoftoj se ka një strategji dixhitalizimi në këtë vend, një strategji e cila ka nisur rreth 7 vjet më parë, me ndihmën e Këshillit Audiovizual Francez, me ndihmën e sekretarit të përgjithshëm të këtij këshilli, ka përfunduar si strategji, ka marrë miratimin e parlamentit, qeverisë shqiptare dhe pritet vetëm të implementohet. Janë marrë edhe masat për fillimin e punës, për transferimin e mediave lokale në ato që quhen rrjetet e mëdha numerike. 

Ne kemi për detyrë të vazhdojmë të ndihmojmë rrjetin e transmetimit të operatorit publik dhe kjo është një mënyrë për ta kryer butësisht dhe pa kosto transferimin e mediave lokale dhe tematike, të cilat kanë një rëndësi për krijimin e atij që quhet pluralizmi mediatik në Shqipëri, që është padyshim një vlerë e madhe e demokracisë sonë. Problematika që sot hasin mediat është i një lloji tjetër, kanë probleme ekonomike dhe e kanë nga mospagesat apo vonesat e marketingut. Gazetarët kanë vonesa në marrjen e rrogave. Duhet të pyesni gazetarët e atyre që i quani media me tirazh të madh, përfaqësuesit i keni dhe këtu në parlament në grupin tuaj parlamentar. Janë media me tirazh të madh dhe janë thuajse organe zyrtare tuajat, por duhet të pyesni gazetarët sa kohë kanë pa i marrë rrogat. Ky është një problem që duhet ta përballojmë së bashku, pasi rritja e pavarësisë së gazetarit do të ishte një objektiv që do të qëndronte dhe të përbënte një sfidë reale për të gjithë ne.

Programi juaj nënvizon se lënia e mandatit të deputetit është një nga rrugët e gjetura për fuqizimin e parlamentarizmit në Shqipëri. Kjo çudi, pas asaj të Kamelotit të ri na shpall përpara ca kohësh, është një nga broçkullat që dëgjohet shpesh këto ditë. Kjo, sepse Kameloti me prijsin e tij, siç e dini, ishte ndërtuar me rregullin: i pari ndër të barabartë, primus inter paris, ndërsa sot ajo çfarë po krijoni është një primus super pares, i pari sipër të barabartëve. Është një i parë sipër të gjitha ligjeve që rregullojnë këtë mbarëvajtje, pasi është i vetmi, kryeministri i sotëm, i juaji, i cili mban mandatin, ndërsa të gjithë ministrat e tjerë lëshojnë mandatin e tyre të zgjedhur të deputetit. 

Besoj se ky është një standard i dyfishtë, një standard që kryeministri i mandatuar i jep vetes me qëllim që të kontrollojë më thjesht të gjithë ekipin e qeveritarëve të tij. Them qeveritarët e tij, sepse nëse ka një të metë themelore i gjithë ky ekip, që është rreshtuar sot pas nesh, është mungesa e respektit për ata që quhen njerëzit politikë të çdo partie, ata që konsiderohen shtylla kurrizore e forcave tona dhe që i duam apo jo përbëjnë esencën politike të këtij parlamenti. Kjo qeveri ka teknicienë, disa prej tyre janë që në kohën e Ramiz Alisë, si për të konfirmuar edhe një herë lidhjen me të kaluarën, por i mungojnë ata që kanë mbajtur çdo ditë të këtyre viteve të gjata të opozitës. Tek e fundit Shqipëria duket sikur shpesh bën ciklin e saj dhe meqenëse juve ju pëlqen të quheni “qeveri e rilindjes”, unë do e mbyll këtë fjalë me një paragraf të Çajupit, që më duket se është e udhës ta sjellim në këtë rast “Për njëmend në Shqipëri gjen plot ministra, qeveritarë, deputetë dhe diplomatë të fortë. Mbijnë si kërpudhat nga dheu. 

Në këta tre-katër vjetët e fundit Shqipëria ka mundur me pasë më tepër se 300-400 ministra, diplomatë, deputetë të shkëlqyer. Si shpjegohet kjo pasuri në pikëpamje të politikës, -pyet Çajupi. “Unë që jam krejt budalla në këtë pikëpamje, them se për shumicën e shqiptarëve politika është një punë fort e lehtë dhe vërtetoj se për me fitu bukën në këtë botë të rreme, zanati më i lehtë është të bëhesh ministër. Nuk ke nevojë të dish asnjë punë, asnjë mjeshtri me themel. Ministri i Bujqësisë, bie fjala, takon të mos shquajë qepët nga prasët. Ministri i Luftës të mos ketë marrë një pushkë në dorë. Ministri i Financës takon të mos ketë fituar asnjë grosh, veç me të grabitur. Ministri i Arsimit takon mos dijë as shqip. Ministri i Punëve të Përjashtme takon të jetë prift a hoxhë dhe puna do të vejë mbarë gjithmonë. Një herë e në një kohë, - vazhdon po Çajupi - populli lypte nga qeveritarët të jenë sidomos atdhetarë të vërtetë. Sot nuk është e nevojshme”.

Faleminderit!

(Drejtimin e seancës e ka marrë zoti Spaho.)

Edmond Spaho – Faleminderit, zonja Doda!

Fjalën e ka zoti Lefter Koka.

Përgatitet zoti Fatmir Toçi.

Lefter Koka – I nderuar drejtues i seancës, 

I nderuar zoti Kryeministër,

Të nderuar kolegë,

E nis fjalën time të parë në këtë legjislaturë të re me një falënderim për të gjithë shqiptarët të cilët me 23 qershor na dhanë besimin për t’i përfaqësuar sa më mirë dhe për t’u shërbyer sa më denjësisht. I uroj Kryeministrit të vendit suksese sa më të mëdha në drejtimin e shtetit shqiptar dhe në ndërmarrjen e reformave të shumëpritura, si edhe Kryetarit të Kuvendit mbarëvajtje të jetës parlamentare dhe shpalosje sa më të mirë të vlerave demokratike dhe europiane në arenën e politikës shqiptare, në mënyrë që t’u shërbejnë bashkëqytetarëve tanë sa më mirë, duke kontribuuar në përmirësimin e jetës dhe të ardhmes së tyre.

Të nderuar kolegë, 

Të ndërgjegjshëm ndaj besimit që na kanë dhënë shqiptarët, kjo maxhorancë ka hartuar një program i cili do të përmirësojë dukshëm jetën e shqiptarëve që në fillim të implementimit të tij. Ky program vjen i bazuar mbi një reflektim të gjerë në çdo aspekt të qeverisjes, vjen në sajë të analizave të thella të ecurisë së vendit gjatë dy dekadave të fundit, është hartuar në përputhje me ekspertizën europiane e ndërkombëtare dhe është bazuar mbi nevojat që ka vendi si për reforma, ashtu edhe përmirësimin e aspekteve të caktuara të drejtimit ose të administrimit të shtetit e të standardeve të jetës të qytetarëve shqiptarë. Ky program vjen edhe me një vizion të ri: të nisim të mendojmë si europianë, të kontribuojnë në konsolidimin e një shteti që meriton të jetë i barabartë me shtetet anëtare të BE-së, të edukojmë fëmijët tanë me një filozofi europiane e t’i aftësojmë ata të jenë profesionistë të zotë që të mund të punojnë dhe të dallohen për punën e tyre në çdo vend të Europës e të botës. Shqiptarët votuan për një aleancë europiane, ndaj kjo e fundit do të punojë për të promovuar integrimin në Europë, si edhe do të demonstrojë një stil etik dhe devotshmëri në punë në përputhje me vlerat e me qytetarinë e kontinentit që i përkasim. 

Shumë nga pikat e këtij programi janë më se të realizueshme. Disa përbëjnë risi, disa janë sfida shumë të guximshme, kurse disa mund të konsiderohen si objektiva të vendeve të zhvilluara dhe jo të një vendi si Shqipëria. Megjithatë, pavarësisht vështirësive, besojmë se qytetarët shqiptarë tashmë kanë arritur të kenë ambicie europiane, ndaj pritshmëria e tyre nuk mund të ishte me e pakët se ajo e vendeve të tjera. Kjo pritshmëri bëri që 1 milion shqiptarë të zgjedhin një aleancë, e cila kishte në thelb të filozofisë Europën e bashkuar. Ky program e përfaqëson denjësisht këtë maxhorancë dhe sjell një perspektivë të re në çdo aspekt të administrimit të vendit. 

Duke qenë tejet i privilegjuar që mund t’u shërbej shqiptarëve në drejtimin e Ministrisë së Mjedisit, theksoj se ky program përmban një seri prioritetesh për mjedisin, të cilat do ta ndryshojnë ndjeshëm cilësinë e jetës të qytetarëve shqiptarë. Puna në këtë sektor do të përqendrohet në arritjen e reformave për forcimin e legjislacionit, për zbatimin e rreptë të ligjit, për ruajtjen dhe për rigjenerimin e pasurive natyrore, për marrjen e masave të nevojshme ndaj çdo abuzimi, si edhe do të forcojmë kapacitetet për të rritur cilësinë e shërbimeve ndaj publikut.

Ne do të punojmë që përmirësimi i mjedisit të mos e cenojë zhvillimin ekonomik. Mjedisi dhe ekonomia e vendit duhet të ecin paralelisht në mënyrë që të dyja të sjellin një përmirësim të standardit e të cilësisë së jetës së qytetarëve shqiptarë. Ne e konsiderojmë mbrojtjen e mjedisit si një detyrë të përbashkët për të gjithë qytetarët, organizatat mjedisore, shoqërinë civile, median, shkollën, shkencëtarët, profesionistët dhe sektorët e biznesit privat, sikurse e shohim edhe si një potencial të madh punësimi. 

Në vendin tonë gjenden 3200 specie bimësh që përbëjnë rreth 30% të florës europiane. Gjuetia e paligjshme dhe shfrytëzimi pa kriter i natyrës, veçanërisht i parqeve kombëtare, kanë shkaktuar dëme të mëdha. Ne do ta përmirësojmë situatën nëpërmjet vendosjes së masave rigoroze për ruajtjen e zonave të mbrojtura duke kontrolluar rreptë gjuetinë, si edhe duke ndaluar përdorimin e armëve të gjuetisë nga persona të paautorizuar. 

Qeveria do të synojë uljen me 30% të nivelit të ndotjes në zonat urbane, nëpërmjet shtimit të sipërfaqeve të gjelbra, nëpërmjet kontrollit të emetimit të pluhurit, duke aplikuar teknologji të reja monitorimi, nëpërmjet përdorimit të karburanteve konform kritereve të BE-së dhe nëpërmjet zbatimit të standardeve të rrepta të aktiviteteve ekonomike që ndotin ajrin. 

Zhvillimet urbane kaotike, migracioni dhe legalizimet pa infrastrukturë nëntokësore e rrugore kanë bërë të mundur që sot situata e mbetjeve urbane në Shqipëri të jetë, ndoshta, nga më problematiket në rajon. Sigurisht që kjo do të jetë një sfidë jo vetëm e Ministrisë së Mjedisit, por besoj edhe një sfidë kombëtare, një sfidë e qeverisë për të mundësuar nëpërmjet projekteve të përbashkëta me pushtetin vendor eliminimin, ndoshta, e mbetjeve që në burim. 
Siç e dimë, tashmë landfill-et janë thjesht vende të grumbullimit, ku edhe është investuar. Besoj se këto vende grumbullimi nuk kanë infrastrukturën e nevojshme për të përfaqësuar denjësisht një të ashtuquajtur landfill. Ne do të punojmë për informimin dhe për sensibilizimin ndaj ndotjes dhe për rrezikun e saj, për lidhjen ndërmjet mjedisit e shëndetit publik, si edhe për përfitimet e një mjedisi të pastër për ekonominë dhe për shoqërinë si një të tërë. Do të kemi një bashkëpunim të ngushtë me organizatat jofitimprurëse përmes pjesëmarrjes së OJF-ve në hartimin dhe në zbatimin e ligjeve mjedisore. 

Do të kemi një fuqizim të rolit monitorues të Agjencisë së Mjedisit dhe ndarjes së kompetencave për autorizimet, për menaxhimin dhe inspektimin. 

Kjo qeveri e konsideron mjedisin si vlerë të shtuar dhe pasuri për gjenerim aktivitetesh ekonomike, veçanërisht turistike, si edhe do ta ruajë atë si trashëgimi për brezat e ardhshëm. 

Të nderuar kolegë, shqiptarët janë europianë jo vetëm gjeografikisht, por edhe në mendje dhe në zemër. Çdo qytetar shqiptar ëndërron për një atdhe sa më të zhvilluar e të përafërt me standardet e vendeve fqinje dhe europiane. Unë besoj se ky Parlament ka aftësinë të shpalosë vlera demokratike dhe evropiane dhe se kjo qeveri e votëbesuar bindshëm nga shqiptarët më 23 qershor mund të kontribuojë në transformimin rrënjësor të demokracisë në vend, në përmirësimin e jetës së qytetarëve tanë dhe marrjen sa më shpejt të statusit të vendit kandidat në BE.

Ky program është një fillim i mirë i rrugës drejt Europës.

Faleminderit!

Edmond Spaho - Faleminderit, zoti Koka!

Fjalën e ka zoti Fatmir Toçi. Të përgatitet zoti Ridvan Bode.

Fatmir Toçi - I nderuar zoti Kryetar i Kuvendit,

I nderuar zoti Kryeministër,

Të nderuar kolegë deputetë,

Duke e marrë edhe unë fjalën për herë të parë në këtë mandat të dytë nga kjo foltore, nuk mund të rri ta shprehur vlerësimin dhe mirënjohjen për gjithë votuesit e rrethit të Vlorës, Sarandës dhe Delvinës, nga Vjosa deri në Konispol, për mbështetjen masive që i dhanë alternativës sonë të majtë. 
Ata patën dhe kanë besimin e patundur te alternativa socialiste, si dhe shpresën e madhe te programi ynë i qeverisës i shpalosur gjatë fushatës elektorale për shpëtimin e vendit nga kriza rrënuese, ekonomike, shoqërore, politike dhe morale që na la si trashëgim e djathta e çorientuar, të cilën shqiptarët e çuan në opozitë.

Vota masive e 23 qershorit ishte shprehja edhe e pakënaqësisë dhe e zemërimit të vlonjatëve ndaj ish-Kryeministrit Berisha dhe qeverisë së tij për mungesën e vëmendjes në investime, mbështetje sociale dhe për degradimin total të infrastrukturës së këtij qarku. Si rrjedhojë e këtij qëndrimi primitiv dhe arrogant Vlora mbeti dhe vazhdon të jetë ende zona më e harruar dhe e izoluar e vendit me papunësi të lartë dhe varfëri të skajshme. 

Ne sot po diskutojmë dhe do të miratojmë përbërjen e qeverisë dhe programin e saj për katër e vitet e ardhshme. Kam ndjesinë dhe dua të besoj se të gjitha përpjekjet tona kombëtare të qeverisë, të Kuvendit, dua të mendoj edhe të opozitës dhe të çdo pushteti tjetër, sot kanë vetëm një emërues të përbashkët: përpjekjet për një Shqipëri evropiane. 

Në thelb të këtij programi do të jetë kthimi i vendit në normalitet, për të siguruar rritjen ekonomike, përmirësimin e kushteve të jetesës dhe gjendjes sociale, bazuar në sigurimin e punësimit për shqiptarët.

Duke u njohur në detaje me programin e qeverisë së re, që në tërësi ishte dhe kontrata jonë me shqiptarët gjatë fushatës elektorale, sintetikisht duket qartë se ai mbart në vetvete tri strategji politike:

Së pari, lirinë e njerëzve dhe të konkurrencës pa asnjë diskriminim dhe kufizim politik në funksion të meritës;

Së dyti, përgjegjësinë e gjithkujt përpara vendit dhe ligjit në funksion të një shoqërie ku të drejtat e secilit nuk ndahen nga detyrimet ndaj komunitetit;

Së treti, solidaritetin me më të dobëtit në funksion të një bashkëjetese, ku barazia e mundësive nuk mund të mjaftohet pa drejtësinë sociale.

Me diskutimin dhe miratimin e këtij programi në Kuvend nis përballja e përditshme me realitetin e vështirë të një Shqipërie të lënduar. Kjo do të thotë se ka kërkesa, nevoja dhe një pritshmëri legjitime të qytetarëve shqiptarë që kanë masivisht një kërkesë themelore, duan punë, që kërkojnë më shumë liri, hapësira demokratike dhe siguri për jetën, që janë të dëshiruar për një shërbim shëndetësor human dhe cilësor, për një sistem arsimor të barasvlershëm me vendet e tjera të kontinentit, për një jetë më të mirë dhe me standarde bashkëkohore, dhe kërkesa të tjera që nuk mundi t’ia sigurojë asnjëherë qeveria e mëparshme dhe asnjë prej qeverive që erdhën në pushtet pas daljes nga izolimi.

Në këtë program arsimi mbetet një prioritet madhor për të cilin synohet të investohet në tërësi nga burimet publike dhe private 5 për qind e GDP-së. Kjo do t’i japë fund analfabetizmit, braktisjes së shkollës 9-vjeçare, analfabetizmit funksional mbi 50 për qind aktualisht, fëmijëve që nuk u sigurohet transporti në zonat rurale, apo kushteve mjerane të shumicës së shkollave në fshatra, pa folur pastaj për programet, tekstet shkollore, cilësitë e mësimdhënies, standardizimin e shkollës, akreditimin etj.

Kultura, trashëgimia kulturore dhe dikasteri përkatës ishin vrima e fundit e kavallit në qeverinë “Berisha” (në më pak se një për qind të buxhetit të shtetit). Kthimi në identitet i Ministrisë së Kulturës duke e veshur nga sektorët e tjerë që i merrnin fondet dhe frymën, tregon për rëndësinë që do t’i japë qeveria e re treguesit më të qenësishëm të identitetit tonë kombëtar, kulturës shqiptare me të gjithë elementët që e përbëjnë atë.

Një vend prioritar i jepet në programin qeverisës zhvillimit të bujqësisë dhe hapësira rurale në përgjithësi për shkak të rëndësisë që ka ky sektor në ekonominë shqiptare, punësimin masiv, me një kontribut prej 18 për qind të prodhimit kombëtar.

Dominimi shtatë herë më shumë i importeve në raport me eksportet e prodhimeve bujqësore e bën të domosdoshëm, siç është pasqyruar në program, ndërhyrjen dhe mbështetjen e shtetit me politika dhe subvencione, për nxitjen e prodhimit bujqësor, të tilla si, reduktimi i TVSH-së për një kategori lëndësh dhe materialesh bazë dhe ndihmëse, furnizimi me naftë pa akcizë, mbështetje e mekanikës bujqësore, rigjenerimi i sistemit të ujitjes dhe kullimit të tokave nga 30 për qind nën ujë që është sot, në 100 për qind të tokave brenda mandatit të parë qeverisës. 
Deri më sot edhe pse janë shpenzuar para dhe janë bërë investime, shpesh elektorale, klienteliste apo korruptive, sistemi i vaditjes dhe kullimit përveçse ka degraduar sistematikisht menaxhimi i pasurive ujore ka ardhur duke u përgjysmuar vazhdimisht.

Mjedisi, ndotja, trajtimi dhe sistemimi i ujërave të zeza dhe i mbetjeve urbane, mbrojtja e pyjeve, e ujërave etj. duket që ka një vëmendje të posaçme në programin e qeverisë. Ashtu si edhe gjithë vendi, edhe Vlora, ka probleme të mëdha dhe serioze në këto drejtime. Ndër problemet më të mëdha që ka rrethi i Vlorës është pa dyshim gjendja e infrastrukturës në përgjithësi, dhe asaj rrugore, ne veçanti. 
Sot, mbi 80 për qind e rrugëve rurale janë të paasfaltuara dhe tërësisht të degraduara, aq sa një pjesë e tyre sot mund të kalohet vetëm me mjete me zinxhirë dhe prej kohësh kanë humbur jo vetëm funksionimin, por edhe imazhin e rrugës dhe konceptin e kësaj fjale në leksikun e gjuhës shqipe si objekt qarkullimi. 
Tipike është rruga e lumit të Vlorës që lidh qendrën e rrethit të qarkut me krahinën e Kurveleshit dhe më pas me Bregun në Borsh, Himarë dhe Qeparo, si dhe degëzimet me qendra të tjera të banuara (bëhet fjalë për më shumë se 80 fshatra ku aktualisht jetojnë mbi 50 mijë banorë). Banorët e kësaj zone dhe në të gjithë rrethin presin me padurim por edhe me besim të patundur realizimin e premtimit të Kryeministrit Edi Rama për rikonstruksionin e kësaj rruge, e cila bashkë me rrugën e Bregut përbën atë që quhet unaza turistike e jugut me rëndësi jetike për zhvillimin ekonomik të zonës, zhvillimin e turizmit dhe rritjen e cilësisë së jetës së banorëve të saj. Sot nuk mund të gjesh asnjë rrugë të përfunduar dhe me standarde. Ato janë bërë burimi dhe shkaku kryesor për aksidente dhe rritjen e vdekshmërisë në bilance lufte. Para janë hedhur shumë për ndërtimin e rrugëve, ku Vlora edhe këtu bën përjashtim, por ato sot janë jashtë standardeve dhe kërkesave të kohës dhe burimi më i sigurt i korrupsionit dhe abuzimeve me fondet publike. Nëse do ta perifrazoja me një fjali angazhimin e qeverisë së shkuar në këtë sektor, do të thoja: shumë para të hedhura, shumë tendera të paracaktuara, pak rrugë realisht, aspak standarde bashkëkohore, asnjë aks rrugor i përfunduar, aspak mirëmbajtje!

Të nderuar deputetë,

Jam i bindur se programi i qeverisë që u paraqit sot para nesh është një program ambicioz, por në të njëjtën kohë edhe realist, i domosdoshëm dhe plotësisht i mundshëm për t’u zbatuar. Shpresa dhe besimi që manifestuan shqiptarët me votën e tyre plebishitare e justifikon plotësisht pritshmërinë e tyre për vënien në jetë të këtij programi.

Faleminderit!

Edmond Spaho – Faleminderit, zoti Toçi!

Fjalën e ka zoti Ridvan Bode. Të përgatitet zoti Nasip Naço.

Ridvan Bode – I nderuar zoti kryetar i seancës,

Të nderuara zonja dhe zotërinj deputetë, 

Të nderuar qytetarë shqiptarë,

Mbarë opinioni publik priste me interes nga Kryeministri i dekretuar Rama se çfarë do të programonte maxhoranca e re, e cila mundësoi një fitore para së gjithash falë premtimeve hiperbolike dhe jorealiste që iu bëri zgjedhësve. Në fakt, të gjithë u përballëm me një pamflet politik demonstruar me arrogancën karakteristike të Ramës, i cili këtë radhë kishte huazuar dhe qyrkun e triumfatorit. 

Në formën e një manifesti politik, interpretuar me një patos revolucionar të paparë deri sot në tribunat e politikës shqiptare, dëgjuam një listë të gjatë dëshirash dhe lexuam një pafundësi pikëpyetjesh të vendosura nga shkruesi. Por ajo që mbeti në kujtesën e çdo shqiptari, besoj se ishte mënyra triumfaliste si iu mburr publikut për shumicën dërrmuese dhe mandatin e blinduar, siç e deklaroi vet këtu. Më 23 qershor, me votën e lirë zgjedhësit vendosën që Partia Demokratike të jetë në opozitë, dhe një maxhorancë e re, e krijuar nga një pjesë e opozitës së djeshme, të qeverisë vendin nga sot e tutje. Kjo përbën ngjarjen më normale për një shoqëri të lirë dhe demokratike. Ne pranuam verdiktin dhe po njohim dhe do të korrigjojmë gabimet tona pa pasur nevojën e skenarit: “Hap kutitë dhe mbyll përgjegjësitë!”.

Sjellja revolucionare e Edi Ramës, i cili maxhorancën në demokraci e barazon me tiraninë që sjellin revolucionet, në fakt ishte surpriza publike në  hapjen e këtij Kuvendi. Si revolucionar në hipjen e parë publike, si fitimtar në podium, Edi Rama na deklaroi publikisht se ndodhemi në vitin zero, se në Shqipëri në këto 20 vite nuk është bërë asgjë nga asnjë qeveri, se tani numërimi fillon nga njëshi për gjithçka, dhe si e tillë nuk ka nevojë për asgjë, as për analiza, as për eksperienca, as për opozitë, madje as për program, mjafton një manifest patetik, duke lënë në harresë më shumë se gjysmën e premtimeve elektorale, duke përgjysmuar masën e premtimeve për gjysmën tjetër, duke mos caktuar afat për atë çerek angazhimesh që mbërritën më në fund në tryezën e programshkruesve, Kryeministri i dekretuar vendosi të kapardiset triumfal duke mos fshehur lumturinë, që ëndrra e tij 8-vjeçare u bë më në fund realitet. Kaq mjafton. Të tjerat harrojini! Ajo ishte loja drejt karriges.

Viti edhe sot është zero. Nesër fillon numërimi. Sepse nesër fillojmë nga e para. Ligjet do të rishikohen, prona do të rishikohet, bizneset do ristrukturohen, institucionet do të rindërtohen, gjyqësori do të ndryshojë, Prokuroria do të votëbesohet, administrata do të rivlerësohet, koncesionet do të anulohen, etj., etj., të cilat të gjitha do t’u nënshtrohen gjykimit sipas kutit të Ramës të vitit zero.

Por kjo është një përpjekje qesharake dhe e shëmtuar. Ju kurrë nuk do të mund të na dhunoni dhe likuidoni pse jemi minorancë në Parlament! Ju nuk do të mund të dhunoni dhe likuidoni këtë opozitë! Nuk do të mund që rrotacionin politik ta shndërroni në revansh politik të pushtetit! Nuk do t’ia arrini që të vendosni tiraninë e mandateve edhe pse ato kanë dalë prej premtimeve të harruara! Sido që përpiqeni me centralizëm ta fshihni dhe ta mohoni, ne jemi dhe do të mbetemi përballë jush një sfidë e pakapërcyeshme lehtë. Ju akuzoni për izolim të vendit, por vendi është anëtar i NATO-s. Me ju, do të jemi anëtar të Bashkimit Europian? Ju u thoni shqiptarëve se janë të përbuzur në botë, por ata lëvizin sot të lirë në hapësirën evropiane. Ju, do t’i zgjeroni hapësirat e lirisë së lëvizjes së tyre, apo do të vendosni përsëri vizat? 

Ju i keni shpallur luftë modelit ekonomik të taksës së sheshtë dhe taksave të ulëta, por ky model mbajti ekonominë tonë jashtë krize duke e rritur atë, edhe pse gjatë periudhës së krizës, edhe pse në nivele modeste (mbi gjashtë herë më shpejt se mesatarja e rajonit). Po ju, me modelin e taksës progresive, do ta ruani këtë dinamikë? Do ta mbani vendin jashtë krizës? Ju çdo ditë mallkoni financat e shtetit, madje do t’i auditori me të huaj, se janë të pakta dhe të pamjaftueshme. Ne me taksën mbi dy herë më të ulët rritëm 2.3 herë të ardhurat në buxhet. Po ju, me dyfishimin e taksës progresive, a do të mund të paktën të dyfishoni të ardhurat në buxhet?

Ju çdo ditë u qani hallin me të drejtë pensionistëve se kanë pensione të vogla dhe të pamjaftueshme. Ne ua mbi dyfishuam ato kur qeverisëm. Po ju, pse nuk pranoni të angazhoheni për rritjen e pensioneve?

Ju deklaroni se arsimtarët dhe sektori i shëndetësisë do të jenë në epiqendër të programit tuaj. Ne ua rritëm përkatësisht 2.3 dhe 2.5 herë rrogat. Po ju, do t’ua dyfishoni në krahasim me nivelin aktual? 

Asgjë nuk thoni për përgjigjen e dhjetëra pyetjeve të tjera në të ashtuquajturit “program manifest” tuajin. Dhe ne do të jemi këtu përballë jush me atë që ne mundësuam për tetë vjet qeverisje për çdo shqiptar, edhe me 11 kilometra rrugë, edhe me qindra ujësjellës, edhe më qindra shkolla të reja dhe me dhjetëra e mijëra ferma që subvencionuam. Edhe me trefishimin e shpenzimeve sociale për të paaftët, për njerëzit në nevojë dhe me dhjetëra e dhjetëra arritje të tjera. Ato arritje do të mbeten një sfidë e hapur e përhershme për ju. Prandaj memec-programi juaj i harron me dashje. Viti juaj zero është një mision i pamundur.

Sigurisht në vitin zero nuk ekziston as ekonomia, madje i pari që duhet shkatërruar është modeli ekonomik. Po çfarë është modeli i ri ekonomik në programin e qeverisjes suaj? Një fantazmë në eter. Piktori nuk ka mundur as të përvijojë konturet e asaj që do të qullosë më pas. “Rritja ekonomike do të jetë në qendër të tij”, thotë manifesti i programit. Këtë në fakt e thonë të gjitha programet e të gjitha qeverive në të gjitha kohërat. Po si dhe nga do të vijë rritja ekonomike? Pasi e deklaron të ezauruar modelin e zhvillimit të derisotëm të vendit, deklaron se do të gjejnë e identifikojnë burime të reja që ushqejnë rritjen ekonomike, thuhet në faqen 29. Cilat janë burimet? “Nuk mund të jenë reformat liberalizuese dhe privatizimet”, thuhet në program. 

Në fakt ato që pas vitit 2000 nga vetë institucionet financiare ndërkombëtare nuk janë vlerësuar asnjëherë si burime të rritjes ekonomike. As remitancat, thuhet po aty. Remitancat që nga viti 2005 kanë qenë më pak se 10% e GDP-së dhe sot përbëjnë vetëm 5% të GDP-së, por nuk mund të jenë dhe nuk kanë qenë burim rritjeje. Madje as linjat e kredive nga jashtë, përjashtuar edhe kreditë e buta të zhvillimit, madje sipas programit, faqe 29, as eksportet, nuk mund të jenë, se janë në nivel të lartë risku dhe jo të qëndrueshme.

Sipas qeverisë së re, do të ketë vetëm një zgjidhje: reformat e vërteta strukturore të bizneseve. Ristrukturimi i bizneseve dhe i ekonomisë është një perpetum mobile e vet tregut. Ajo realizohet nga vetë agjentët e ekonomisë. I vetmi rol i qeverisë mund të jenë politikat me nivelin e taksave, por taksa do të jetë progresive për të gjithë. Asnjë fjalë dhe asnjë rresht nuk thuhet për diferencim sektorësh apo për politika aktive fiskale drejt sektorëve prioritarë. Modeli i taksës progresive gjurmon se kush fiton më shumë dhe larg qoftë të guxojnë të fitojnë ata që janë në sektorët prioritarë. Përkundrazi, parimi i deklaruar i politikës së taksave në program do të jetë “do të garantoj respektimin e deficitit buxhetor”, faqe 32.

Pra, e thënë troç, politika e taksave, rritja apo ulja e tyre, do të ndjekë kurbën e oreksit të qeverisë për të shpenzuar, jo rritjen e ekonomisë. Dhe të gjitha qeveritë kanë oreks të pakufishëm për të shpenzuar, kjo dihet. Atëherë si do të jetë aktive qeveria për ta ristrukturuar ekonominë sipas mendjes së vet, me planet që ajo ka? “Do të bëjmë edukim ekonomik”, thuhet në program. Më tej: “do të mbikëqyrim tregun”, në faqen 31, edhe pse diku më lart deklarojnë se do të pakësohet ndërhyrja e shtetit dhe do të thellohet liria e tregut. Sa për t’i vënë edhe gjymtyrë këtij mysybeti, deklarojnë se sektorët prioritarë të këtij modeli ekonomik i kanë zbuluar dhe do të jenë të manifaktura energjia, turizmi, bujqësia dhe agro-industria, arsimi dhe shërbimet.

Domethënë, vetëm industria, tregtia, transportet e ndërtimi jo. E vetmja gjë e padëgjuar ndonjëherë është fakti se kjo qeveri do të shndërrojë arsimin nga një sektor të shërbimeve publike në një sektor të rëndësishëm të tregut, domethënë që tregu i shitblerjes së arsimimit të jetë më i rëndësishëm, fjala vjen, se industria.

Katër prej sektorëve të mësipërm kanë qenë prioritetet në modelin e qeverisë “Berisha” dhe janë pranuar gjerësisht si sektorë prioritarë. Bujqësia e industria, energjia, manifaktura dhe turizmi, dhe modeli i taksës së sheshtë e unike jo vetëm që krijuan mundësinë e ristrukturimit të tregut drejt sektorëve më rentabël e më konkurrues në shkallë rajonale, por mundësuan qeverinë të marrë politika të diferencuara për sektorët prioritarë. 

Sa për dijeni, bujqësia gjatë periudhës së presionit të krizës globale ishte njëra prej degëve që mundësoi mbajtjen pozitive të rritjes ekonomike, sepse dyfishoi ritmin e rritjes së saj të prodhimit në krahasim me periudhën para krizës. Bujqësia mbeti jashtë taksimit direkt dhe iu hoq TVSH-ja për makineritë bujqësore, për materialet mbjellëse, farërat, fidanët, rasatet racorë, duke sanksionuar së fundi edhe pagimin me lekë në dorë dhe tatimin e vlerës së shtuar për plehrat dhe për akcizën e karburanteve në punimin e tokës. Nuk po përmend këtu investimet në sektorin e bujqësisë dhe instrukturën rurale, pasi janë të njohura gjerësisht. 

Programi që po diskutojmë, ndryshe nga sa u tha në fushatë, nga sa është bërë deri më sot, bën fjalë për vendosjen e TVSH-së në masën 10% të të gjitha inputeve bujqësore. Po kështu, për industritë agro-përpunuese nuk deklarohet asnjë masë e re mbështetëse, veç rivendosjes së TVSH-së me tarifë të reduktuar për bujqësinë. Përmendët edhe një shifër investimesh prej 160 milionë dollarësh sipas programit dhe marrëveshjes tashmë të firmosur dhe të miratuar në Parlament si një linjë kredie me Bankën Botërore dhe që ka të bëjë me punësimin e sistemit të ujitjes, kryesisht me rindërtimin e digave të rezervuarëve. 

Po ashtu sektorë të tjerë të deklaruar si prioritar me fjalë nuk kanë asnjë vëmendje shtesë. Përkundrazi, as nuk do të deklarohet ruajtja e statusit të sotëm fiskal preferencial që gëzojnë, sepse politika e taksave do të jetë progresive. Madje energjisë do t’i duhet të përballet edhe me pezullimin e licencave të koncesioneve.

A e dini, të nderuar qeveritarë rishtarë se modeli i taksës së ulët dhe të sheshtë krijoi në Shqipëri ekonominë e eksporteve, e cila udhëhoqi rritjen tonë ekonomike, ku edhe në këtë vit për 6-mujorin është 18% më e lartë krahasuar me një vit më parë? Kjo ekonomi eksportesh udhëhoqi rritjen ekonomike të vendit në kushtet e krizës historike më të thellë të Europës dhe më të gjerë. A e dini se vitin e kaluar shkalla e mbulimit të importeve me eksporte arriti në gjysmën e vlerës, nga 17% që zinte në vitin 2005, dhe defixhiti tregtar i vendit u ul me 1/3-ën? Katër herë më shpejt u rrit në eksportet tona në krahasim me ekonomitë e rajonit në periudhën 2009-2012. Kjo ekonomi nuk ka nevojë për rritje progresive të taksës, por për mbështetje të mëtejshme, sepse ky është burimi i rritjes sonë ekonomike në të ardhmen.

Ju, të nderuar qeveritarë, që deri më sot në opozitë dhe madje edhe në program, e keni shkruar, me shumë patos na keni akuzuar se në tregtinë ndërkombëtare eksportet e ushqimeve janë sa 1/7 e importit të tyre. Me të drejtë kjo balancë duhet përmirësuar shpejt, si një mundësi për të mbështetur rritjen e ekonomisë së vendit, punësimin dhe mirëqenien shqiptare. A e dini se ky raport ka qenë 1 me 12 në vitin 2004? Si mendoni ta përmirësoni më tej këtë raport, kur në programin tuaj keni rivendosur TVSH-në e reduktuar për imputet bujqësore dhe blegtorale dhe keni vendosur përgjysmimin e TVSH-së për importet e mallrave ushqimore, që janë prodhime për fermerët tanë dhe për industritë agro-përpunuese? Si mund të jetë konkurruese bujqësia dhe agro-industria jonë në këto kushte, kur vendet përreth subvencionojnë drejtpërdrejtë këtë sektorë në shuma të mëdha? Dhe këtë politikë e konsideroni të përshtatshme për një sektor prioritar? 

Kjo do të jetë perspektiva e Gjeneratës së Re Rurale? Në programin tuaj ekonomik dhe në demagogjinë tuaj politike, programi dhe preferencimet tuaja për punësim duket se kanë ngjallur më shumë debat, sepse në fakt është i vetmi objektiv i shifruar dhe i shkruar, pra 300 000 vende të reja pune përballë 1 milion të papunëve, sipas jush që ekzistojnë në Shqipëri. Të gjithë bëjnë hesap se ku do të gjenden e ku do të investohen rreth 3 miliardë euro të nevojshme për këto vende pune. Në të vërtetë, po të lexosh manifestin tuaj, nuk ka nevojë as për miliardat e eurove dhe as për vende pune shtesë, nga 300 000 vende të reja pune, qeveria e re thotë se 155 000 do të jenë të vetëpunësuarit e rinj të sektorit të bujqësisë, që nuk ka nevojë sepse vetëdeklarohen si të tillë dhe 62 000 të tjerë do të jenë ata që marrin sot ndihmën ekonomike. Kjo qeveri do t’ua japë këtë ndihmë ekonomike vetëm kundrejt punësimit në punë publike. Këto janë 220 000 vende pune që do të krijojë qeveria. 

Në katër vjetët e ardhshëm premton se do të punësojë rreth 80 000. Realisht, edhe ky numër është dukshëm shumë më i ulët nga dinamika e krahëve të punës që ka sot vendi. Kjo do të thotë, nëse flasim me gjuhën e qeverisë, pas katër vjetësh me hesapet alla Rama, të papunët do të jenë 1,2 milion në Shqipëri. Ky është programi i punësimit për të cilin do të ngryset e do të gdhihet për 4 vjet Rama me qeverinë e tij. 

Të njëjtin fat kanë edhe premtimet e tjera tullumbace të fushatës së Ramës. Bizneseve të vogla do t’u heqë taksën, por do të ruajë tatimin mbi të ardhurat, i cili do të jetë sa gjysma e tatimit të fitimit që paguajnë bizneset e tjera. Në të vërtetë, edhe deri më sot, biznesi i vogël ka paguar vetëm këtë të fundit, edhe pse ka parapaguar gjatë vitit taksën mbi biznesin e vogël. Nuk ka paguar tatim mbi të ardhurat personale. Në fushatë u tha se do të jetë 5% ky tatim mbi të ardhurat neto të biznesit ët vogël. Në program thuhet se do të jetë sa gjysma e biznesit të madh. Por sa do të jetë realisht? Askush nuk e di, sepse në program thuhet vetëm kaq: tatimi mbi fitimin e biznesit të vogël do të jetë rreth 2 herë më i vogël se tatimi mbi fitimin e biznesit të madh. “Tatimi mbi fitimin për biznesin e madh do të ketë një normë më të madhe se ajo aktuale, për të reflektuar parimin e taksimit të ndershëm”, faqe 43. Gjejeni vetë sa do të jetë taksa që do të paguajë biznesi i madh apo i vogël! Të dyja këto do të varen nga oreksi i qeverisë për të shpenzuar. Besoj se u sqaruan edhe ata që shpresonin se nuk do të ketë rritje të taksave mbi biznesin dhe ata që pretendonin se do të paguanin 5% të fitimit të tyre nën qeverinë “Rama”. 

E di që kritikat tona për modelin ekonomik që parashtroni sot i konsideroni të motivuara politikisht dhe ca më shumë të bëra nga ish-qeveritarë. Në fakt, ne po ushtrojmë detyrimin tonë qytetar për t’ju paralajmëruar, pa thënë asgjë më shumë nga ajo që ju thanë ekspertët e huaj, miqtë tuaj disa ditë më parë, se ky model, siç po e paraqisni, shanset e dështimit i ka mbi 95%. Fakti që sot flisni në kohën e ardhshme nuk ju lehtëson aspak nga pesha e përgjegjësisë të dështimit të tij dhe ky shqetësim për ne është në rritje pas leximit të këtij programi, pasi jo vetëm nuk gjejmë të pasqyruara një sërë çështjesh, që janë shumë të rëndësishme për një program qeverisës në fushën e ekonomisë në rrethanat që ne po kalojmë dhe për të cilat ju jeni deklaruar se do t’i trajtoni me prioritet, por sepse ne dyshojmë se ju harroni me qëllim në program vendosjen e objektivave shifrore dhe afateve të zbatimit të tyre. 

Bëni fjalë për një audit të huaj të financave publike. E keni të thjeshtë. Fondi Monetar Ndërkombëtar dhe Banka Botërore auditojnë në mënyrë permanente Shqipërinë. Banka e Shqipërisë po ashtu. Kursejani vendit ato para! Merrni raportet e këtyre institucioneve! Por shpejt harruat atë premtim që dhatë në publik se do të bënit marrëveshje të nesërmen e fitores suaj me Fondin Monetar Ndërkombëtar, kurse sot as për të audituar apo për të raportuar rreth zhvillimeve në financat në Shqipëri nuk guxoni.

Së fundi, pa u zgjatur, ajo që ne po themi sot, kur ju flisni në kohën e ardhme, është, gjithashtu, thjesht një kujtesë për ju dhe qytetarët, sepse jeni larg si distancë dhe shumë të zhvendosur nga moria e premtimeve në këmbim të të cilave morët votën e shqiptarëve. Ne do t’ju monitorojmë në çdo hap dhe do t’ju ballafaqojmë çdo ditë me nivelet e arritura dhe jo me vitin zero, siç bëni ju, me standardet e kërkuara dhe jo me dëshirat revanshiste që shpalosni ju, me angazhimet e marra dhe jo me gjëra e objektiva që ju i caktoni vetes dhe çdo ditë e më shumë numri i atyre që do të na japin të drejtë për mosvotimin e këtij programi do të rritet e do të bëhet shumica e shqiptarëve.

(Drejtimin e seancës e merr zoti Meta.)
Ilir Meta – Faleminderit! 

Fjalën e ka deputeti Nasip Naço.

Të përgatiten zonja Jozefina Topalli, zonja Olta Xhaçka.

Nasip Naço - I nderuar zoti Kryetar i Parlamentit,
I nderuar zoti Kryeministër,

Të nderuar kolegë,

Kam nderin të paraqes para jush programin dhe vizionin tim si ministër i Drejtësisë në përmbushje të detyrimeve që burojnë nga programi i koalicionit qeverisës në fushën e drejtësisë. Nëpërmjet këtij programi ne synojmë instalimin e shtetit të së drejtës dhe sundimin e ligjit duke ndërmarrë reformat në sistemin e drejtësisë në përgjithësi dhe në sistemin e gjyqësor në veçanti, me qëllim rivendosjen e integritetit të pushtetit gjyqësor dhe institucioneve të sistemit të drejtësisë. Për të arritur këto qëllime ne do të propozojmë dhe do të bëjmë shumë shpejt ndryshime në Kodin e Procedurës Penale dhe në Kodin Penal. Ne do të synojmë plotësimin e mangësive, por në kohë do të plotësojmë dhe do të përafrojmë kodin aktual me standardet europiane, me qëllim hartimin e një projekti sa më cilësor. Procesi për hartimin e projektligjit do të jetë një proces tërësisht transparent. Do të tërheqim opinionet e ekspertëve vendas në fushën penale, do të synojmë një bashkëpunim të ngushtë edhe me misione dhe struktura ndërkombëtare që asistojnë në vendin tonë në procesin e përmirësimit dhe të përafrimit të legjislacionit vendas me atë të BE-së.

Kodi i Procedurës Penale do të ndryshohet në fazën e hetimeve paraprake, për gjykimin e shkurtuar, për gjykimin e drejtpërdrejtë, në reformimin e drejtësisë për të miturit për masat e sigurimit do të ndryshojnë sipas praktikave më të mira në përshtatje dhe me aktualitetin shqiptar. Do të ndërmarrim reforma rrënjësore, afatgjata dhe gjithëpërfshirëse për të rivendosur integritetin e pushtetit gjyqësor dhe të institucioneve të sistemit të drejtësisë. Do të rishikohet skema e qeverisjes së gjyqësorit me qëllim forcimin dhe garantimin e pavarësisë reale të këtij pushteti nga politika dhe bashkëveprimi institucional efikas brenda sistemit të drejtësisë. 

Reforma jonë në raport me Këshillin e Lartë të Drejtësisë do të synojë rishikimin kryesisht, por jo vetëm, të përbërjes dhe statusin e anëtarëve të Këshillit të Lartë të Drejtësisë, organizimin e Këshillit të Lartë të Drejtësisë, funksionimin e Këshillit të Lartë të Drejtësisë, emërimet dhe transferimet e gjyqtarëve, si dhe proceset disiplinore. Në këtë proces qëllimi kryesor që do të na udhëheqë do të jetë synimi për të forcuar pavarësinë, paanshmërinë, profesionalizmin dhe efikasitetin e sistemit gjyqësor. Ministria e Drejtësisë do të ndërmarrë çdo nismë ligjore, e cila ka si qëllim rritjen e kapaciteteve menaxhuese të sistemit të drejtësisë si garanci për funksionimin e një sistemi gjyqësor të pavarur, transparent dhe efikas. 

Ministria e Drejtësisë do të kërkojë rritjen e bashkëpunimit me Këshillin e Lartë të Drejtësisë dhe mbështetjen maksimale brenda fushës dhe kompetencës së saj. Nga ana e ministrisë do të ndërmerret çdo masë e nevojshme për rritjen e transparencës në sistemin e drejtësisë përmes garantimit të zhvillimit të seancave publike, dixhitalizimit të arkivave gjyqësore dhe të atyre të institucioneve të drejtësisë, zbatimit rigoroz nga gjykatat të ligjit për të drejtën e informimit dhe të tjerë.

Në fokusin e punës së Ministrisë së Drejtësisë dhe të qeverisë do të jetë edhe forcimi i statusit të gjyqtarit dhe prokurorit, si dhe garantimi i funksionimit efektiv të sistemit të vlerësimit për gjyqtarët dhe prokurorët. Edhe pse kanë kaluar disa vjet që nga viti 2008, ende nuk ka përfunduar sistemimi i vlerësimit të gjyqtarëve, kur janë emëruar gati mbi 90% dhe emërimet janë bërë në mënyrë klienteliste.

Po kështu mund të themi se nga 23 gjykata të rrethit, nga 7 gjykata apeli, deri tani janë emëruar vetëm 7 kryetarë gjykatash, pjesa tjetër janë të komanduar ose të deleguar. Besoj se këto shifra flasin qartë, se duhet një reformim në Këshillin e Lartë të Drejtësisë. Mund t’ju them se ka kryetar gjykate që i ka kaluar komandimi edhe mbi 5 vjet.

Të nderuar kolegë deputetë,

Këto të dhëna flasin qartë se ne duhet të përcaktojmë kriteret sa më objektive për rekrutimin, avancimin në karrierë dhe transferimin e gjyqtarëve. Ky këshill dhe inspektorat duhet dhe do të reformohet; do të vendosim një sistem gradash për karrierën e gjyqtarëve dhe të prokurorëve, pavarësisht nivelit ku ata ushtrojnë funksionin e tyre, duke marrë si model praktikat më të mira ekzistuese në legjislacionin e vendeve anëtare të BE-së.

Ministria e Drejtësisë dhe qeveria shqiptare në këtë mandat do të miratojnë ndryshimet në ligjin “Për organizimin dhe funksionimin e Këshillit të Lartë të Drejtësisë” dhe në ligjin “Për organizimin dhe funksionimin e Ministrisë së Drejtësisë”, të ndryshuar”, me qëllim përcaktimin e rregullave dhe procedurave të qarta, që duhet të ndjekin strukturat inspektuese përkatëse pranë këtyre dy institucioneve për të mos pasur mbivendosje, për harmoni të plotë dhe kontrolle të përbashkëta me një tematikë të përcaktuar.

Të nderuar kolegë deputetë,

Ne gjatë mandatit tonë do të kemi prioritet edhe drejtësinë administrative, si dhe do të angazhojmë ekspertët më të mirë vendas e të huaj për hartimin dhe miratimin e ndryshimeve në të drejtën materiale procedurale civile dhe administrative, me qëllim harmonizimin me ligjin “Për Gjykatën Administrative”.

Kemi shumë punë për të bërë. Të tjera sfida mbeten për t’u ndërmarrë. Nga ju mund të marr propozime dhe ide të tjera. 

Dua të përmend disa prej tyre nga më të rëndësishmet:

Gjykata e Lartë duhet reformuar, pasi nga viti 2008 kjo gjykatë ka dhënë vetëm 13 vendime unifikuese civile dhe rreth 11 vendime unifikuese penale. Pra, nga viti 2008 ka gjykuar për çdo vit rreth 500 çështje civile dhe po kaq penale. Pra rreth 5 mijë çështje. 

Aktualisht, sot janë mijëra çështje të regjistruara në Gjykatën e Lartë, që presin të gjykohen. Disa kohë më parë nga një gjykatë e një vendi mik nuk është pranuar kërkesa për ekstradimin e një shtetasi shqiptar me argumentin, midis të tjerave, se sipas raportit të BE-së në gjyqësorin shqiptar ka nivel të lartë korrupsioni. Nuk është e garantuar e drejta për gjykim, pasi në Gjykatën e Lartë ka praktika të ndryshme dhe jo unifikuese, për shkak të korrupsionit. Besoj se kaq mjafton që kjo gjykatë duhet reformuar. 

Të nderuar deputetë, gjatë mandatit tonë do të kalojmë në reformë legjislative edhe Gjykatën Kushtetuese. Do të bëhen ndryshime në ligjin “Për Gjykatën Kushtetuese” nën frymën e ndryshimeve të kuadrit ligjor në fuqi, përkatësisht të ligjit “Për Gjykatën e Lartë”, si dhe implementimin e legjislacionit për gjykatat administrative, ku është e nevojshme edhe ndërhyrja në ligjin “Për Gjykatën Kushtetuese’. 

Përmirësimi i procesit të hartimit të legjislacionit, transparencës, do të jetë motivi ynë në procesin e përgatitjes së akteve ligjore dhe nënligjore. Konsultimi i detyrueshëm me qytetarët a faktorë të tjerë të shoqërisë civile, grupet e interesit, ekspertë vendas dhe të huaj gjatë procesit të hartimit të akteve dhe marrja paraprake e mendimeve dhe reflektimi i tyre në projekt-aktet paraprake, përbën një kusht suksesi.

Ministria e Drejtësisë dhe qeveria synojnë ngritjen e një sistemi të bashkërenduar dhe të unifikuar për procesin e hartimit të legjislacionit, duke forcuar Drejtorinë e Kodifikimit në Ministrinë e Drejtësisë, duke ngritur nivelin e zbatimit të manualit të teknikës legjislative dhe nga të gjitha drejtoritë e tjera juridike në të gjitha institucionet.

Qëllimi ynë do të jetë përgatitja e akteve ligjore dhe nënligjore, në mënyrë që të jenë sa më pak të kundërshtueshme dhe sa më shumë cilësore; do të sigurojmë respektimin e standardeve më të larta ndërkombëtare në fushën e të drejtave të njeriut, duke përfshirë aksesin e plotë dhe të barabartë një drejtësi për të gjithë; do të miratohen ndryshime në ligjin “Për të drejtat dhe trajtimin e të dënuarve me burgim dhe të paraburgosurve”, me qëllim përmirësimin e trajtimit të të dënuarve me burgim dhe të paraburgosur, konkretisht përcaktimin e rregullave të qarta për trajtimin e kërkesave dhe ankesave të të dënuarve, shërbimin mjekësor, masat disiplinore, procedurat e ndryshme për leje e të tjera. 
Do të miratohen ndryshime në ligjin “Për Policinë e Burgjeve”, me qëllim përmirësimin e procedurave të punësimit, transferimit, trajnimit dhe rritjes së përgjegjshmërisë së punonjësve të Policisë së Burgjeve, me qëllim zgjidhjen e çështjes së mbipopullimit në burgje. Është e nevojshme edhe marrja e masave e përpjekjeve të koordinuara ndërmjet Drejtorisë së Përgjithshme të Burgjeve dhe shërbimit të provës. 

Gjithashtu, do të merren masa administrative të nevojshme për shtrirjen e shërbimit të provës pranë çdo rrethi gjyqësor, për të krijuar lehtësira procedurale në zbatimin e masave të dënimit alternativ, si dhe sigurimi i vazhdueshëm i sistemit të mbikëqyrjes elektronike që monitorohen nga shërbimi i provës. Nga shërbimi i provës në të gjithë vendin janë mbikëqyrur nga vitit 2009 deri në vitin 2013 rreth 8000 të dënuar dhe kanë përfunduar në periudhën e provës rreth 4000 të tjerë. Ne do të bëjmë përpjekjet maksimale për sigurimin e burimeve financiare të nevojshme për zgjerimin e shërbimit të provës. Gjithashtu, përpjekje maksimale do të bëjmë edhe për mbikëqyrjen elektronike. Sot është një projekt pilot vetëm për Tiranën, që ne do ta shtyjmë në të gjithë vendin për të qenë një histori suksesi jo vetëm në Tiranë, por në të gjithë Shqipërinë, për të garantuar akses të plotë në drejtësi. 

Për grupet në nevojë qeveria do të rishikojë tarifat për trajtimin gjyqësor për pretendimet e qytetarëve dhe nëpërmjet harmonizimit të ndryshimeve dhe kushteve të përcaktuara për ndihmën juridike falas, si dhe përfundimin e instalimit të sistemit të audio-regjistrimit në të gjitha gjykatat.

 Gjatë këtij mandati qeverisës, ne do të synojmë të bëjmë implementimin e plotë të sistemit të regjistrimit audio në të gjitha gjykatat falë ndihmës së vazhdueshme të Shteteve të Bashkuara të Amerikës, që do të ndikojë në mënyrë të drejtpërdrejtë në rritjen e transparencës dhe uljen e fenomeneve korruptive, duke siguruar kështu një sistem të drejtë jo vetëm në dhënien e drejtësisë për qytetarët, por edhe në vlerësimin realist dhe profesional të gjyqtarëve dhe të operatorëve të sistemit të drejtësisë, që marrin pjesë në zhvillimin e procesit gjyqësor, reformën e sistemit të ekzekutimit të vendimeve gjyqësore të formës së prerë, si garanci në rritjen e besimit të qytetarëve dhe ndërkombëtarëve te sistemi i drejtësisë. 

Ministria e Drejtësisë dhe qeveria do të ndërmarrin nismat ligjore dhe rregullatore për të siguruar ekzekutimin e vendimeve të Gjykatës Europiane të të Drejtave të Njeriut apo raste të tjera ku shteti shqiptar është palë përgjegjëse. Gjithashtu, do të ndërmerren masat e nevojshme për përmirësimin në ekzekutim të titujve ekzekutivë nga shërbimet përmbarimore shtetërore dhe private, ku qeveria do të shprehë vullnetin e saj në parashikimin në buxhet për vitin që vjen të një shume të konsiderueshme për të bërë atë që nuk është bërë në disa vjet, ku shteti është palë debitore. 

Avokatia. Duke e konsideruar avokatinë si pjesë shumë të rëndësishme në sistemin e të drejtësisë jemi të vendosur të ndërmarrim të gjitha hapat e nevojshme ligjore për t’u dhënë të drejtën gjykatave ose Avokatit të Popullit të monitorojnë dhe të penalizojnë avokatët që nuk respektojnë procesin gjyqësor, duke përfshirë edhe rastet e mosparaqitjes në seancat gjyqësore.

Të nderuar deputetë, lufta kundër korrupsionit është një nga prioritet e kësaj qeverie dhe për këtë qëllim Ministria e Drejtësisë do të hartojë edhe strategjinë kundër korrupsionit në sistemin e drejtësisë. Do të ngrihet një task forcë e profilizuar për konstatimin e sjelljeve dhe akteve korruptive në administratë dhe në sistemin e drejtësisë, duke bërë ndryshimet përkatëse në Kodin e Procedurës Penale. Në këtë rast, veprat penale të korrupsionit në sektorin privat dhe shtetëror do të hetohen nga Prokuroria dhe Gjykata e Krimeve të Rënda, duke i konsideruar ato si krime të rënda, të cilat kërkojnë një angazhim të madh politik dhe juridik, mbështetur kjo edhe në rekomandimet e ekspertëve të tjerë, si dhe në byronë kombëtare të hetimit që do të krijohet shumë shpejt. 

Gjatë vitit 2012 për veprën penale të korrupsionit janë regjistruar në prokurori rreth 518 procedime penale, nga këto 417 procedime për shpërdorim detyre dhe vetëm për veprën penale të korrupsionit janë 122 vepra penale, nga të cilat janë dërguar në gjykatë dhe janë dënuar vetëm 40 të pandehur. Në sistemin e drejtësisë janë dërguar dy çështje dhe vetëm një është në proces gjyqësor. 
Besoj se këto shifra tregojnë qartë që ne duhet të krijojmë gjithë ato instrumente për të luftuar realisht korrupsionin. Ministria e Drejtësisë për këtë qëllim do të mbështetet në një analizë dhe studim të detajuar të performancës së kuadrit ligjor ekzistues me konventat penale e civile kundër korrupsionit të Këshillit të Europës, duke ndërhyrë edhe në akte të tjera ligjore që lidhen me këtë qëllim, si për shembull ndryshimet në Kodin Civil, për të përshtatur standardet e Konventës Civile të Këshillit të Europës, vendosjen e përgjegjësisë civile që rrjedh nga veprimet korruptive, ndryshimet në Kodin e Procedurës Civile, lejimin e provës me dëshmitarë për veprime korruptive, përcaktimi i përgjegjësisë së administratës shtetërore për shkak të veprimeve korruptive, ndryshimet në Kodin e Procedurës Penale, shtimi i përdorimit të teknikave të posaçme të hetimit për veprat penale korruptive, si mbikëqyrja elektronike ose veprime të infiltrimit e të tjera, ndryshime në Kodin e Procedurës Administrative, përgjegjësia e administratës publike dhe punonjësve të saj për dëmet që u shkaktojnë personave privatë nëpërmjet veprimeve korruptive, ndryshime në Kodin Penal e të tjera. 

Të nderuar kolegë, sfida është e madhe dhe programi ynë është një program i mbështetur më së pari në nevojat tona, nisur edhe nga praktikat e deritanishme. Përmbushjen dhe realizimin e këtij programi e shohim të mbështetur në kapacitetet dhe burimet tona njerëzore që, për hir të së vërtetës, nuk na mungojnë, por për një sukses të spikatur ne garantojmë bashkëpunimin e plotë dhe efektiv në institucionet ndërkombëtare të drejtësisë, si dhe me të gjitha organizmat ndërkombëtarë që asistojnë në reformën në kushtet e drejtësisë. Sfida të mëdha kemi ende përpara, përderisa reforma në drejtësi është ende në qendër të vëmendjes. 

Mbështetur sa parashtrova më sipër janë kryer një sërë reformash, por probleme të mëdha ka ende përpara që do të jenë në fokusin e punës sonë.

Ju siguroj se Ministria e Drejtësisë në të gjitha hallkat e saj dhe brenda funksioneve të saj do të synojë ta ngrejë drejtësinë shqiptare drejt standardeve që i kemi aspiruar prej kohësh, duke u përpjekur me gjithçka tonën të mirë, që t’i kthejmë vlerat një sistemi kaq të rëndësishëm.

Të nderuar kolegë deputetë, suksesi i reformave në drejtësi varet nga bashkëveprimi i disa institucioneve të pavarura kushtetuese, duke përfshirë Presidentin e Republikës, Këshillin e Lartë të Drejtësisë, Shkollën e Magjistraturës, Inspektoratin e Këshillit të Lartë të Drejtësisë, Prokurorinë e Përgjithshme dhe Ministrinë e Drejtësisë, Ministrinë e Brendshme e të tjera.

Kjo maxhorancë do të vërë në dispozicion dhe do të mobilizojë të gjithë burimet e duhura njerëzore, teknike dhe financiare që ajo ka në dispozicion në shërbim të një faqeje të re të sundimit të ligjit në Shqipëri në përputhje edhe me standardet e pritshme për një vend kandidat për anëtar të BE-së. Shqipëria është e të gjithëve dhe ka nevojë për kontributin e të gjithë atyre që e ndiejnë, por edhe që janë realisht shqiptarë dhe që janë krenarë.

Faleminderit!    

Ilir Meta – Faleminderit, zoti Naço!

Fjalën e ka deputetja Jozefina Topalli. Të përgatitet deputetja Olta Xhaçka dhe deputeti, zoti Sali Berisha.

Jozefina Topalli – Zoti Kryetar i Kuvendit!

Të dashur shqiptarë,

Edi Rama nesër apo pas dy ditësh do të jetë Kryeministri i vendit, edhe pse ai nuk ka marrë asnjë deputet më shumë se katër vjet më parë, por aleanca e 1 prillit fitoi. Ne humbëm, ne që sot jemi në opozitë, pa mohuar disa gabime, por jemi kokëlartë për çdo arritje që e ndryshoi dhe e transformoi vendin. Ne nuk bëmë premtime të bukura, që juve u bënë maxhorancë. Jo pse nuk dinim apo nuk pëlqeheshin, por ato për ne janë të pamundura. Janë mashtrime dhe ne nuk donim të gënjenim. Fjala është për t’u mbajtur, premtimi është për t’u realizuar. Kjo vlen për çdo njeri. Për një politikan kjo është fondamentale. 

Për një kandidat për Kryeministër, mbajtja e premtimeve është prova e zjarrit ndaj dhe sot jemi këtu për të nderuar, përfaqësuar e për të mbrojtur votën e qindra mijëra demokratëve që votuan për ne. Jemi këtu për të votuar e për të respektuar ata që nuk votuan për qeverinë. Jemi këtu për të respektuar votën e çdo socialisti, por edhe të të gjithë të tjerëve që e besuan, e votuan premtimet antiglobale. Në këtë sallë ne do të kërkojmë çdo ditë e çdo muaj që premtimet të mbahen, edhe pse në thellësi të shpirtit e të mendjes besoj se kjo nuk do të ndodhë, për arsyen e thjeshtë se janë të pamundura, janë mashtrime dhe koha do të jetë dëshmitare e kësaj. 

Me 95% ju do të dështoni. Kështu foli një ndër ekspertët më të mirë të rajonit i ftuar në Konferencën Ekonomike të Partisë Socialiste kur dëgjoi premtimet e saj. Ky është lajm i keq, por dhe paralajmërim i fortë e serioz. Si shqiptare nuk do të doja që të ndodhte kurrë, se unë dua që vendi im të ecë përpara e jo të kthehet mbrapsht. Unë nuk dua që Shqipëria të ndëshkohet, se dikush me çdo mjet e premtim të rremë e do një karrige. Të zësh karrigen e kryetarit të qeverisë është një gjë e bukur, të bësh detyrën e kryetarit të qeverisë është një përgjegjësi shumë e madhe. Karrigia lart duhet t’i përgjigjet pritshmërive. Ajo kërkon mbajtjen e premtimeve, por kur ato janë pa hesap, kur janë mashtrime, pritshmëritë të kthehen në mëri ndëshkuese. Karrigia kërkon mbajtjen e premtimeve, por nëse mban një premtim dhe hedh në erë stabilitetin ekonomik, nuk paguan rrogat e pensionet, ose çon vendin në recesion, krizë, kjo është edhe më keq se të mos mbash asnjë premtim. Jo vetëm që lëkundet karrigia e tundet, por vendi shkon drejt greminës. 

Prandaj eksperti i shquar tha se do të dështoni me 95%. Por të marrësh detyrën, pasi vendi ka bërë rrugën më të gjatë në kohën më të shkurtër, e bën karrigen dhe më vurnerabël, sepse duhet të matesh me lartësitë e Taborit, me çdo reformë të bërë, do të matesh me çdo sukses të arritur dhe ato janë të panumërta, do matesh me çdo arritje dhe ato janë të mëdha, do të matesh me transformimet që ky vend ka realizuar në çdo fushë, në çdo cep të vendit, në çdo aspekt të jetës. Ato janë të paimagjinueshme po të kujtosh se ku ishte Shqipëria vetëm 8 vjet më parë e në raport me to do të gjykohesh. Rama e di mirë këtë, prandaj bën dhe nihilistin. Por kjo është po aq e dëmshme. Dhe këtu nuk e kam fjalën për karrigen tënde, se kjo është shumë e përkohshme dhe e shkurtër, por e rrezikshme për të ardhmen e vendit, për ekonominë shqiptare. Prandaj eksperti që ti zgjodhe ju tha se do të dështoni me 95%. Ky është paralajmërim serioz, i fortë! 
Është e vërtetë se Shqipëria dhe shqiptarët kanë halle dhe probleme, por është po aq e vërtetë se ti e ke gati Shqipërinë, me rrugë rajonale, me rrugë rurale, të reja, me standarde të mira, por ti nuk e pranon dhe i quan qorrsokakë. Ky është një nihilizëm. “Për nihilistët,-siç thoshte Hygoi,- të gjitha rrugët janë të bllokuara te një filozofi që redukton gjithçka, te fjala jo!” 

Është e vërtetë se ka të papunë, por është po aq e vërtetë se Shqipërinë e ke gati, me tunelin e Elbasanit, me ujësjellës ti rinj, me energji, me miliarda investime të huaja, me rritje rrogash, me rritje pensionesh, por këto ti i quan rrënime. 

Shqipëria ka përsëri halle e probleme, por ti Shqipërinë e ke gati, me shkolla të reja, me laboratorë e korridore të reja, me shkallë penetrimi të internetit 60%, por ti përsëri thua rrënim, rrënim! Nihilizmi yt është jo vetëm dëshpërim e negacion, por mbi të gjitha dëshirë për të dëshpëruar dhe për të mohuar, siç thoshte Albert Kamy.

Shqipërinë e kemi në NATO, pa viza, por për ty çdo gjë është rrënim, tym, flakë, zi, errësirë, shkatërrim, prandaj eksperti që ti zgjodhe të tha se me 95% ju do të dështoni. 

Kur ti po flisje në Kuvend, nuk kishe program, por fillove me një hartim, gjysmë depresiv, të zi, me vrer, fyes, gjithë dëshpërim e urrejtje, sikur nuk kishe fituar për të qeverisur, por për t’u hakmarrë në mënyrë agresive dhe revansh ndaj atyre që bënë historinë e këtij vendi. Ti gjete një Shqipëri që, edhe pse e rrethuar nga vende në krizë, nuk ra në recesion. Shqipërinë e ke gati, statusin e ke gati, rrugët i ke gati, shkollat i ke gati, TAP-in e ke gati, Devollin e ke gati. Ke 25 mijë vende të reja gati, pa filluar ende, por ty kjo të dëshpëron, prandaj i mohon, prandaj thërret e bërtet: rrënim, rrënim! 

Jo, jo, kjo nuk ka ndodhur edhe pse e vërteta që ti nuk pranon thotë po, dhe është po e fortë, prandaj urren në mënyrë patologjike atë që bëri historinë e paimagjinueshme të këtij vendi, Shqipërinë e lirë, Shqipërinë në KE, në OSBE, e pastaj urren në mënyrë patologjike atë që bashkë me punën dhe energjinë e të gjithë shqiptarëve, vetëm në pak vite, bëri Shqipërinë e lirë, bëri jo vetëm në pak vite Shqipërinë e lirë, Shqipërinë e tregut të lirë, Shqipërinë që lëvizi nga mesjeta në një pjesë të madhe të territorit të Shqipërisë, në Shqipërinë dixhitale, atë që lëvizi Shqipërinë e izoluar dhe në uri në një Shqipëri dinjitoze, që ulet në tavolinë me partnerët e vendeve më të mëdha të botës; në Shqipërinë e infrastrukturës moderne, në Shqipërinë e transformuar energjetike; në Shqipërinë me të ardhura 8 mijë dollarë për frymë; në Shqipërinë me turizëm e turistë të qindfishuar. Jo, kjo nuk ka ndodhur, thotë nihilisti. Ora zero, thotë për Shqipërinë e NATO-s. Rrënim, Rrënim, Shqipëri e vdekur, do të rilindim, sepse erdha unë! Prandaj eksperti që ti zgjodhe tha se me 95% do të dështosh. 

Për të kapur atë karrige ku je ulur sot premtove oqeane, diellin, hënën. Premtimet ishin false, edhe pse të bukura. Shqiptarët që të vunë në atë karrige besuan në premtimin tënd se shëndetësia do të jetë falas, legalizimi do të jetë falas, taksa për biznesin e vogël do të jetë zero, e bashkë me këto do të ketë ulje taksash për 95% të shqiptarëve. Do të ketë ulje të borxhit, ulje deficiti, ulje çmimesh, krijim të 300 mijë vendeve të reja të punës, pesëfishim të investimeve në bujqësi, shkolla falas, libra falas, ilaçe falas. Këto janë premtime të bukura, kujt nuk do t’i pëlqenin! Shpesh kur një gjë është shumë e bukur për të qenë e vërtetë, është sepse ajo është vetëm fals. Premtimet ishin pa hesap. 

Të dashur shqiptarë, 

Premtimet kanë kosto, por zoti Rama nuk tha e nuk thotë se sa është kostoja? Nuk thotë se ku do t’i marrë paratë. Pa thënë këto, premtimet janë mashtrime. Këtë nuk e tha as në fushatë, nuk e tha as para dy ditëve. 

Gjatë 20 vjetëve në Parlament janë paraqitur shumë programe, disa ambicioze, disa më pak, por asnjëherë nuk ka ndodhur të paraqitet për program një material që nuk ka kosto, nuk ka shifra, nuk ka afate, nuk ka projekte, nuk ka hesape. Kam lexuar materiale të OJQ-ve, shkrime të ekonomistëve që bëjnë analiza, që shtrojnë pyetje, por nuk kam dëgjuar kurrë në atë që i pëlqen ta quajë program, të lexojë pikëpyetjet, dilemat, dyshimet, mosdijen, kaosin, si në paragrafin për ekonominë të hartimit të Ramës, që ka qejf ta quajë program! Në fakt ai nuk është program. Rama nuk ka program, por hartime. Nuk njoh në botë të ekzistojë një qeveri, që qeveris me hartime. Ne prisnim të hartonte një program,por ai programoi një hartim. Nuk di në botë të ketë një kryeministër që në vend të një axhende ekonomike, të një axhende zhvillimi, të dalë para Parlamentit me ese butaforike. 

Të dashur shqiptarë, 

Kam parë e kam dëgjuar shumë, por nuk kisha dëgjuar kurrë që në materialin për të cilin diskutohet sot të premtohen ligje që në fakt prej muajsh kanë kaluar e janë votuar në këtë Parlament. Nuk ma kap arsyeja se si mund të premtohen reforma e vendime që tashmë janë të kryera. 

Le të kthehemi te premtimet e fushatës, t’i marrim me radhë.

Për t’u ulur në atë karrige premtove legalizime falas. Sot është dita e së vërtetës. Kur do t’i bësh? Sa legalizime falas do të bësh në 100 ditët e para? Sa legalizime falas do të bësh në 300 ditët e para? Sa do të kushtojnë? Ku do t’i marrësh paratë? Me se do t’i zëvendësosh paratë që do t’i mungojnë buxhetit nga shërbimi që do të kryhet? Që premtimi të mos jetë gënjeshtër, duhet t’i thuash, por në hartimin tënd nuk thuhet asgjë. Ti ua premtove shqiptarëve. Ata që të votuan për legalizime falas duan letrat, duan shtëpinë, nuk pranojnë mashtrime! 

Për t’u ulur në atë karrige bashkë me lekët e drogës, dhunës, e bandave, premtove se do të ulësh taksat për 95% të shqiptarëve. Bravo! Unë do të votoj bashkë me ju. Por më parë pse nuk na thua se sa do të jetë kostoja, sa do të bëhet gropa e parave të munguara në buxhet? Ku do t’i gjesh paratë për të kompensuar paratë e munguara në buxhet? Që premtimit të mos i thuhet gënjeshtër duhet përgjigje. Por, në hartimin e tij Rama nuk ka as kosto, as zëvendësim, prandaj ekspertët e huaj, që ti i zgjodhe, thanë se me 95% do të dështosh. 

Për t’u ulur në atë karrige premtove se do të heqësh TVSH-në dhe do të ulësh çmimet për ushqime, për bukën, qumështin, miellin, vezën, energjinë. Shumë mirë! E kush nuk do të hiqen taksat, të ulen çmimet, të mos paguash për ilaçet, të kesh shërbim mjekësor falas, të legalizosh falas, por ti duhet t’u thuash shqiptarëve se kur fillon ulja e çmimeve për energjinë, për ushqimet? Kjo do të ndodhë në 100-ditëshin e parë, në atë të dytin? Kur do të ndodhë? Në hartimin tënd nuk jepet afat, nuk tregon as ditën as datën, as muajin as vitin. Ku do t’i gjesh paratë për të kompensuar gropën tjetër që hapet në buxhet nga heqja e TVSH-së dhe kompensimi i çmimit të energjisë? Ku do t’i gjesh paratë që premtimi të mos quhet mashtrim? Për këtë duhet përgjigje. Por në hartim as për këtë nuk thuhet gjë. Nuk ka kosto, nuk ka zgjidhje, prandaj ekspertët e huaj, që ti zgjodhe, thonë se me 95% ti do të dështosh. 

Për t’u ulur në atë karrige u premtove shqiptarëve lajm me zë dhe figurë shëndetësinë falas. E pabesueshme! Vetëm në kohën e para 22 vjetëve flitej për shëndetësinë falas. Vetëm ti dhe ai e keni premtuar. Ai falas e kishte, me demek, por shëndetësi nuk kishte. 

Zoti Rama para 23 qershorit premtove shëndetësi falas. Ishte premtimi më i madh e më solemn që mund të bëhej. Për çdo qenie njerëzore është gjë fantastike. Dhe unë e çdokush tjetër do të donim aq shumë që shëndetësia të jetë falas. Tani unë po të premtoj se do të votoj me ju, por ku do t’i gjesh paratë? Para se të të pyes se ku do t’i gjesh paratë, do të pyes se sa është kostoja? Që premtimi të jetë premtim e jo mashtrim sot duhet të përgjigjesh, por në hartimin tënd nuk gjendet. Sa kushton zoti Rama shëndetësia falas për të gjithë shqiptarët që t’i premtove? Pse nuk e thua? 

A thua se ky është programi. Ku është kostimi? Ku është buxheti? Karrigen e more, për shqiptarët kush pyet? Qoftet nga oborret e spitaleve do t’i heqësh. Kaq, boll e kanë. Por kjo e ka emrin mashtrim, supermashtrim! E nëse të kam rënë në qafë e ti më thua dhe sot se shëndetësia do të jetë falas, por kosto nuk ka, kam të drejtë e detyrë një mijë herë të them se kjo nuk është gënjeshtër, por mashtrim! E mbasandaj nuk kam edhe pse të pyes më se kur fillon shëndetësia falas? Në hartim nuk ka asgjë, prandaj ekspertët e huaj që ti zgjodhe të thanë se me 95% ti do të dështosh.

Tani pa hyrë as në financa, as në buxhet, as në kontabilitet, as në matematikë, se me këto nuk ke lidhje, të bëjmë pak aritmetikë të thjeshtë. Vetëm me 3 premtimet e para, pa llogaritur shëndetësinë falas, ke një gropë shumë të madhe në buxhet, le të them iks se as ti nuk e di, nuk e shkruan. Po t’i shtojmë kësaj dhe super gropën që krijon me shëndetësinë falas, le të themi ipsilon, as ti nuk e di, dhe as nuk e shkruan, as nuk e ke në hartim, gropa bëhet greminë. Nga ana tjetër ti thua se borxhin do ta ulësh, gremina do të thellohet, pastaj premton se edhe deficitin do e zbresësh, taksat do t’i bësh zero. Gremina bëhet fatale. Prandaj ekspertët që ti zgjodhe të thanë se me 95% do të dështosh. 

Për këtë ke dy rrugë: ose të pohosh se ke mashtruar, ose vendi shpejt do të shkojë në krizë dhe ata që do të ndëshkohen do të jenë qytetarët. Është e thjeshtë e mbi të gjithë ata që kanë halle. Kështu premtoi edhe Papandreu.

Ti nuk u thua shqiptarëve nëse me gropën e shkaktuar në buxhet me gjithë këto gjëra falas do të kesh lekë nesër për të paguar rrogat dhe pensionet e shqiptarëve.

Sali Berisha nuk i bëri këto premtime, sepse nuk gënjente. Ai e dinte se po të bëheshin e mbaheshin këto premtime vendi dhe ekonomia do të kalonin në krizë. Ai donte të ruante stabilitetin dhe të ecte drejt zhvillimit dhe nuk bëri premtime mashtrime. Ti bëre të parën, premtove, premtove, përsërite e ripërsërite deri më 23 qershor, kur bashkë me blerjen e votave me lekë, me Iphone, me vende pune, me keca e dhi, me ndihmën e bandave dhe të krimit more karrigen. Tani që more karrigen është dita e së vërtetës.

Ne jemi këtu dhe të kujtomë atë që thoshte Fishta: “Populli fal edhe ata që e mundojnë, por nuk fal kurrë ata që e gënjejnë”. Ti u premtove ish- të persekutuarve se do t’u paguash 25 euro çdo ditë burgu dhe se do t’i kompensosh totalisht brenda 2 vjetëve. Kur do të fillosh t’u paguash 25 euro për çdo ditë burgu? Sa është shuma totale? Sa është numri i ish- të persekutuarve që do të kompensosh 100 ditët e para? Unë do të votoja me të dyja duart, por edhe për këtë paske ndryshuar mendje. 

Prandaj eksperti juaj serioz thotë se ju do të dështoni me 95%. Deri më 23 qershor ti fole me fjalë, ne folëm me vepra. Ti mashtrove, ne treguam të vërtetat. Ti fitove, tani ne jemi këtu. Që sot të fortët për të cilët foli njëri prej rilindësve quhen “onorevoli”. Që sot pushteti i kalon “popullit”. Që sot shqiptarët janë gati për të rilindur. Të ka mbetur vetëm një gjest, një fjalë, t’u thuash atyre: “Alzati Lazzaro!”.

Ilir Meta – Fjalën e ka deputetja Olta Xhaçka.

Të përgatiten deputetët: Sali Berisha, Taulant Balla, Halim Kosova, Luan Rama, Vangjel Dule, Sokol Olldashi, Ervin Koçi.

Kryetarët e grupeve të komunikojnë për çdo saktësim.

Olta Xhaçka – Faleminderit!

Ky parashikim kaq i zymtë për pjesën e parë më ngjau si ato prezantimet e qëmotit, që në fakt unë i kam dëgjuar nëpër dokumentarë, me tejkalim plani e më gjëra të tilla dhe, për pjesën e dytë, siç thoni dhe ju vetë zonjë, “marrina”, se në fakt nuk fituam ne për shkak të pretimeve-mashtrime, por humbët ju për shkak të premtimeve-mashtrime, sepse barra e provës ishte mbi ju gjatë këtyre 8 vjetëve. Kështu qeveria e re meriton benefitin e dyshimit dhe pa diskutim koha do të tregojë se sa do të arrijnë që t’i mbajnë premtimet.

Unë sot e konsumova me keqardhje këtë debat parlamentar, sepse, personalisht, prisja një debat ideor dhe programor mbi atë që është vizioni ynë për Shqipërinë e gjeneratës së re. Ndërkohë që nga opozita, të gjithë me radhë dhe më të njëjtën gjuhë u morën, njësoj si dje në maxhorancë, merreshin me opozitën e atëhershme, me maxhorancën e sotme, duke i paragjykuar dhe duke projektuar mbi ta të gjithë paaftësinë dhe papërgjegjshmërinë që, në fakt, ju ka shoqëruar juve përgjatë këtyre 8 vjetëve. 

Madje aq qesharak m’u duk debati saqë disa prej jush pasi mbaruan punë me armiqtë e brendshëm, u morën edhe me armiqtë e jashtëm, madje shkuan deri në Amerkën e largët dhe nuk u mjaftuan me ato që janë thënë për zonjën Mariza Lino apo për zotin John Whithers, por tani na doli që edhe miku i Shqipërisë, ambasadori aktual i SHBA-ve nuk fliska sipas redaktorëve të fjalës së lirë, nuk fliska si duhet, nuk i di gjërat mirë, sepse nuk paska ndjeshmërinë e duhur. 

Nuk e di nëse kjo është për të qarë apo për të qeshur dhe nuk e di sa kohë do t’ju duhet ju të mblidhni veten, të kapërdini humbjen dhe të reformoheni nga brenda, por një gjë e di me siguri, është fat i madh për këtë vend që ju nuk keni më gjë në dorë dhe që nuk bëni më shumë dëm nga ç’keni bërë. 

Ndërkohë, jam besimplotë se qeveria e re dhe programi i saj janë modeli i qartë i një ere të re brenda të majtës shqiptarë, si një projekt, një vizion i ri që është ravijëzuar nga qindra e mijëra shqiptarë që votuan kundër politikës së shpërfilljes dhe harresës, për t’i kthyer seriozitetin çdo shërbëtori të interesit publik dhe për t’i kthyer dinjitetin çdo qytetari shqiptar. Unë besoj te ky ekip, besoj të aftësia dhe përgjegjshmëria e gjithsecilit që është ulur në ato karrige për të bërë realitet këtë program që po diskutojmë sot. Sigurisht kjo mbetet për t’u gjykuar, jo për t’u paragjykuar.

Dëshiroj të vlerësoj veçanërisht faktin që kjo qeveri fillon punën si asnjëherë më parë me 6 gra ministre, duke dhënë shembullin në vetë të parë për vëmendjet që duhet treguar për gjysmën e popullsisë, asaj së ngujuarës, grave dhe vajzave. Kur them “të ngujuara” nuk u referohem vetëm atyre që janë ngujuar prej krimit, por për të gjitha të tjerat, për qindra e mijëra që janë ngujuar brenda mureve të shtëpive të tyre në Tiranë a kudo në Shqipëri nga pamundësia për të gjetur një punë, nga pamundësia për të bërë jetë sociale apo publike në vend, duke vuajtur përjashtimin social, dhunën por edhe duke u kthyer në shërbëtore të Evropës si mundësia e vetme për t’u siguruar fëmijëve të tyre atë që vendi i tyre nuk ua siguroi dot, mundësinë për të punuar dhe për të jetuar me dinjitet. 

Ky përfaqësim dinjitoz i grave është apeli për të parë realitetin në sy, atë realitet të jetës së grave shqiptare që të gjithë e marrim për të mirëqenë, por që në fakt është krejt i paprecedent në botën ku duam të shkojmë. Ky është më shumë se sa një ogur i mirë për të gjitha ne që besojmë se ky vend nuk mund të rregullohet pa bërë gratë dhe vajzat pjesë të zhvillimit.

Njëkohësisht, dëshiroj të përgëzoj të gjithë të tjerët, ata që do të zbatojnë këtë program e që nuk meritojnë të paragjykohen, se në ndryshim nga qeveria që shkoi, ekipi i Edi Ramës nuk ka asnjë ministër të imponuar nën presion politik, që ta detyronte të mbyllte sytë për të shkuarën e tyre korruptive apo politike, nuk ka asnjë ministër të imponuar me pazar, si rasti i qeverisë suaj, i cili ndonëse duhej të shkonte në burg për korrupsion, ndenji në pushtet për 8 vjet, apo ndonjë që u përfol për miliona që në fillim të mandatit dhe nuk lëvizi nga karrigia për dy mandate. Nuk ka në qeverinë e re asnjë ministër të akuzuar si terrorist apo njeri me koeficient fyes intelektual, apo ndonjë që e përdor postin për llogari të familjes në pushtet e të tjerë nga këta.

Ky ekip nuk ka asnjë ngjashmëri me ata që ju, ish-qeveritarë, dy herë radhazi ministra, mbajtët në krye të dikastereve për 8 vjet me radhë, ndonëse ishin një hap larg qelisë për shpërdorim dhe vjedhje, duke përdorur presion mbi drejtësinë dhe në rastin e atyre me imunitet, duke u fshehur pas procedurave gjyqësore për të mos mbajtur përgjegjësi.

Këta janë shembujt që e katandisën vendin në këtë derexhe dhe që sot janë përgjegjës pse varfëria është ulur këmbëkryq, pse krimi bën kërdinë dhe pse Shqipëria u tulat nën pushtetin e rrugës dhe të pasigurisë.

Ju e kundërshtoni sot programin e qeverisë, se nuk bëni dot paqe me faktin që na është besuar ky mandat për të vënë në vend drejtësinë lidhur me shumë skandale që kanë tronditur shoqërinë shqiptare, se kemi marrë një mandat për të qeverisur një Shqipëri të lodhur dhe të dërrmuar ekonomikisht, një piramidë gjigante financiare që ju me qeverisjen tuaj jeni kujdesur ta krijoni dhe ta fshihni.

Ju e kundërshtoni programin jo se nuk pajtoheni me premtimet tona por se ju komplekson kuraja dhe sinqeriteti ynë përballë shqiptarëve, se nuk i gënjejmë për begati ekonomike apo ëndrra në sirtar, por u themi hapur se Shqipëria është e varfër dhe se të gjithë duhet të ulim kokën e të punojmë për ta ringritur. Këtë disa prej jush e konsiderojnë dhunën ndaj opozitës apo nihilizëm. 

Në fakt, nuk është asgjë më pak dhe më shumë se sa panorama që ju kanë vizatuar vit pas viti edhe partnerët ndërkombëtar dhe ekspertët e huaj, që ju i përmendni njëri pas tjetrit, mbi sëmundjen komplekse të demokracisë në Shqipëri, të korrupsionit, të papjekurisë së klasës politike, të kulturës së pandëshkueshmërisë, të paaftësisë dhe papërgjegjshmërisë së atyre që qeverisën këta 8 vjet. 

Ndërsa ju fajësonit opozitën e atëhershme për dështimet e qeverisë suaj duke shpresuar se Evropa do të mund t’u pranonte si ai udhëtari i fundit në natë të cilin e hipin në vagon dhe pa biletë. E vërteta është se jemi ne dhe qytetarët shqiptarë ata që mbetën pengu juaj përtej gardhit të Evropës demokratike, sepse ju mbetët peng i shpërdorimit të pushtetit të vjedhur të krimi dhe te korrupsioni.

Prandaj nuk ka asgjë të keqe të jesh nihilist këtu dhe të duash ta zhbësh këtë model. Programi ynë qeverisës duhet lexuar si mandati që fshin gjurmët e të kaluarës politike shqiptare, të kaluarës së autoritarizmit dhe arrogancës, të vrasjeve politike, të korrupsionit të kthyer në normë apo poshtërimit të individit në kufijtë e mbijetesës për ta nënshtruar atë. E pra nuk ka asgjë të tmerrshme të duash ta zhbësh këtë model. 

Kjo është arsyeja pse duam ta bëjmë ndryshe. Kjo është arsyeja pse duam të ndërmarrim reforma të thella financiare, të zhdukim korrupsionin zyrtar, të strukturojmë ekonominë mbi baza reale, të investohemi te kapitali njerëzor që është aq i domosdoshëm, të orientojmë zhvillimin e vendit në sektorët më potencialë si bujqësia dhe turizmi, duke i parë me seriozitet të gjitha prioritetet kombëtare.

Ndërsa për ju, për pjesën që ju takon ju, mendoj se pak konstruktivizëm nuk do të dëmtonte askënd dhe besoj se për shumë nga ju, kolegë opozitarë, ky moment paraqet një shans historik për të vendosur aspiratat kombëtare në krye dhe interesat partiake në fund.

Faleminderit!

Ilir Meta – Fjalën e ka zoti Sali Berisha.

Sali Berisha – Zoti Kryetar, 

Zonja deputete, 

Zotërinj deputetë,

Të nderuar qytetarë dhe qytetare shqiptarë që ndiqni në ekrane televizive dhe valët e radiove këtë debat lidhur me atë që duhet të ishte program i qeverisjes suaj për 4 vitet që vijnë, 

Në një hyrje të shkurtër edhe një herë dua të theksoj, në zgjedhjet të cilat u karakterizuan nga dhuna dhe terrori, siç faktoi në mënyrë të pakundërshtueshme Lezha dhe Shkodra dhe qarqe të tjera, në zgjedhje të cilat u fituan me premtime antiglobaliste të tipit “ala Papandreu”, në zgjedhje të cilat u përdorën shuma marramendëse të parave të pista, ne, demokratët e vendit, njohëm rezultatin. Në përputhje me një kod moral të politikës, dhashë dorëheqjen ndonëse dhjetëra e mijëra demokratë kërkonin të mos bëja atë gjest. Por një thirrje më eprore se sa zëri i tyre ishte thirrja e dinjitetit njerëzor, ishte thirrja e kombit tim dhe vendit tim ndaj dhe vij këtu sot si anëtar i thjeshtë i Partisë Demokratike. 

Në zgjedhje të cilat kishte shumë motive për të bojkotuar seancën e parë të këtij Parlamenti, u paraqitëm në emër të respektit ndaj tempullit të qytetarëve shqiptarë. Por çfarë ndodhi? Me hapjen e parë në Parlament, pas zgjedhjes së Kryetarit të Parlamentit, opozitës iu shpall luftë. Atyre të cilëve ky term i ashpër i them se ne këtu në parlament kaq hapësirë kemi. Ne jemi në minorancë dhe kemi një rregullore, kemi një kod që rregullon marrëdhëniet tona, por kjo rregullore u anashkalua dhe kreu i maxhorancës aktuale donte me çdo kusht me një akt të tejkalonte edhe etërit e tij, të na impononte paraqitjen, diskutimin e një dokumenti që se kishim parë kurrë me syrin e një dokumenti, që s’ishte lexuar kurrë dhe që s’ishte shpërndarë kurrë. Shpërndau nëpër media gënjeshtarë profesionistë, zelltarë servilë, të cilët dezinformonin shqiptarët se kjo praktikë qenka ndjekur në 2005-n, në një kohë që ishte krejt e kundërta! Jo vetëm në 2005-n, por edhe në 91-shin, e kundërta e kësaj. 

Në historinë e Parlamentit pluralist nuk kishte ndodhur kurrë në një akt lufte ndaj opozitës t’i kërkohej asaj të debatonte për një dokument që s’e kishte lexuar. Kjo u korrigjua. Ne erdhëm përsëri në sensin e korrigjimit, u ulem në këto banka në emrin tuaj, të dashur qytetarë! Çfarë ndodhi? Kreu i maxhorancës, i cili është unik në Shqipëri, Ballkan dhe Europë, lexoi këtu pamfletin e urrejtjes ndaj opozitës. 

Demokratë dhe demokratë, ju e dëgjuat se ai shpalli këtu epokën e rrënimit, epokën tuaj, epokën e Shqipërisë demokratike. Ai krahasoi 23 qershorin me 22 marsin, përmbysjen e etërve të tij. Edhe në Greqinë antike akte të tilla urrejtjeje është vështirë të gjesh, në legjendat apo mitet e asaj kohe. Shqipëria rrënimtare me një akt të gjerë dhe një popull i mallkuar, si populli opozitar, një popull i dërmuar si populli opozitar. Ndaj edhe ne, në një akt proteste, i dëshmuam zotërisë se s’jemi ata që mendon ai. Tani duhet t’i them në emrin tuaj, qytetare dhe qytetarë shqiptarë, që votuat kundër tij dhe pro nesh, dhe të të gjithë qytetarëve shqiptarë, se ne jemi një racë e veçantë si popull.

 Ne jemi popull që nuk vajtojmë, që nuk qajmë, që nuk lëndohemi kaq kollaj. Edhe humbjen e festojmë, edhe vdekjen e festojmë, sepse kemi bërë një jetë me nder, sepse kemi punuar dhe po nuk folëm ne, flasin veprat, flet Shqipëria që ai urren, flet Shqipëria që ai e shpall të rrënuar në emër të Shqipërisë së etërve të tij. Gabon, nëse mendon se ne jemi të dërrmuar. Ne jemi partia e vlerave dhe e ndërtimit. Edhe paraardhësit e tu kanë menduar një gjë të tillë dhe e kemi faktuar se sa të dërrmuar jemi ne. Ne nuk dërrmohemi. Ne ndërtojmë vlera, ne ndërtojmë parime, ne kemi ndërtuar Shqipërinë. 

Demokrate dhe demokratë, në çdo rrethanë ne celebrojmë, sepse ne shembëm murin e etërve të tij, sepse ne anëtarësuam Shqipërinë në Këshillin e Europës, kur personi që hapi Parlamentin e tyre i thoshte Europës haptas se molla nuk është pjekur; të mos anëtarësohen. Ne jemi lokomotiva e integrimit të  këtij vendi dhe asgjë nuk na pengon në rrugën tonë, kur ky që kryeson sot maxhorancën dhe mendon se çeli epokën e etërve të tij, fuste në mënyrën më të turpshme bilbila dhe bori në këtë sallë, vetëm për të bllokuar Marrëveshjen e Stabilizim-Asociimit dhe asnjë nga trumbetxhinjtë nuk është më ministër. 

Ne bënim gjithçka për të firmosur kontratën më të madhe me Europën. E firmosëm kur ky në emër të Shqipërisë së etërve të tij shpërndante letrat te partitë ekstremiste të majta që të mos votonin ratifikimin në parlamentet e tyre të MSA-së. Ne bënim reformat dhe besonim se reformat duhet të ishin gjuha jonë dhe ia dolëm të ratifikojmë në 27 vende kontratën tonë me Europën, kur ky në emër të etërve kishte shpallur bllokimin e integrimit si objektivin më kryesor të forcës së tij politike; ne dorëzonim kërkesën për anëtarësim përfundimtar në BE dhe kjo denoncohej. Kur zotëria bënte çdo gjë që Shqipëria të mos merrte pyetësorin, ne merrnim pyetësorin dhe me 2284 pyetje dhe 2000 nënpyetje në librin më të madh të shkruar në historinë e këtij vendi, dorëzonim në Bruksel universin e reformave me të cilin kishim proceduar gjatë qeverisjes sonë. Ne kemi ndërtuar dhe celebrojmë, ne lexojmë humbjen, por askush për asnjë moment të mos mendojë se ndihemi të dërrmuar. Ne nuk dërrmohemi kurrë.

Demokrate dhe demokratë, Shqipëria ka vuajtur gjithë jetën nga pasiguria e saj, nga pushtimet, copëtimet dhe 1000 paudhësi të tjera. Ëndrra absolute e sigurisë shqiptare ishte NATO-ja. Ne anëtarësuam Shqipërinë në NATO. Shqiptarët kishin vuajtur më shumë se çdo komb tjetër nga etërit e tyre për të lëvizur të lirë dhe vareshin në sheshet e qyteteve me firmat e etërve të tyre, vetëm se guxonin të shqiptonin fjalë të drejta njeriu. Ajo ishte ëndërr. Lexoni programin! 

U zotuam se do të liberalizojmë vizat. I liberalizuam ato në një kohë kur zotëria vinte çadrat para Kryeministrisë për të bashkëpunuar me albanofobë të ndryshëm në parlamentet europiane dhe gjetiu, në mënyrë që të mos u hiqeshin vizat shqiptarëve. Por atje nuk dominon albanofobia, por iluminizmi, parimet e larta të demokracisë, të respektit ndaj kombit. Ne celebrojmë dhe ajo që ai konsideron Shqipëri të rrënuar është Shqipëria demokratike, e cila bëri hapa të sigurt në rrugën e integrimit. Me probleme të pamohueshme, me vështirësi serioze, por Shqipëria në të cilën ne nuk donim kurrë të kishim qenë, ishte ajo pa partneritet. Këtë partneritet e prishi dhe shkelmoi në mënyrën më çnjerëzore, më absurde, më antishqiptare njeriu që sot kryeson këtë maxhorancë. 

I nderuar kryetar i Parlamentit, 

Të nderuar deputetë,

Çdo qytetar duhet të shtrojë pyetjen se si ka mundësi që një njeri, i cili u bë kryetar maxhorance duke bllokuar vendin e tij dhe integrimin të mos dijë të gëzohet, por të shpalosë urrejtjen si kënaqësinë e tij më të madhe shpirtërore. Të fluturojë të nesërmen e pamfletit të urrejtjes në Parlamentin e Kosovës, të mbjellë edhe atje urrejtjen dhe të thotë se fajin e ka Saliu, sikur e shkrova unë fjalimin e tij albanofob, ku injoroi kolosët e kombit, ndoshta figurën më të madhe të këtij kombi nga Skënderbeu gjer më sot, Ibrahim Rrugovën. Sigurisht, ata që u marrin nënat pensione nuk duan ta dëgjojnë emrin e tij; ju marrin pensione pa ditur edhe greqisht, kjo është e bukura. Shqiptarin, i cili u faktoi shqiptarëve, ballkanasve dhe Europës se forca e ideve është më e fortë se çdo anë tjetër dhe se me gjeninë e tij projektonte atë që askush nuk e besonte atëherë: Kosovën që sot është e pavarur. 

Në atë sallë dhe në atë parlament, Mister urrejtja, ka folur Bill Klinton, Toni Bler, që ti e ke kontraktuar, kanë folur burrat e mëdhenj të kësaj toke, Havier Solana, por asnjeri dhe asnjëherë nuk ka menduar se mund të anashkalonte Gandin e shqiptarëve, Gandin e Ballkanit dhe Europës, njeriun e paqes dhe tolerancës, njeriun e virtyteve më të larta njerëzore. E bëre ti, sepse i përket atij grupi albanofobësh, për të cilët qenia shqiptare është për t’u shkelmuar, e bërë ti që vjen këtu me kabinetin më të pabesuar në historinë e vendit dhe më nepotikun.

Më thoni se në cilin kabinet, që nga Adil Çarçani deri më sot, ka pasur tre anëtarë të Këshillit të Ministrave nga një familje? Dhe pastaj bërtite kundër nepotizmit. Kujt ia shisni këto? Tre familjarë në Këshillin e Ministrave. Ky është kabineti. E kuptoj se u përjashtuan nanoistët. Kryemistri ka të drejtë të zgjedhë cilindo, por ishe i vetmi ministër i kabinetit “Nano” dhe ministrat e kabinetit “Nano” e çuan në prokurori dhe e dhanë për hetim për vjedhje dhe korrupsion. Kabinet me të rinj. Financat i jepen njeriut të patateve të Ramiz Alisë, i cili hipi në atë funksion vetëm se i tha shokut Ramiz se do ta zgjidhim problemin me pataten. Është kjo për t’u tallur me vendin?

Të dashura qytetare dhe qytetarë, ne njësoj si ju nuk dëshpërohemi, por ne u larguam nga salla, sepse dokumenti që u paraqit këtu ishte çdo gjë tjetër, por jo program. Ishte urrejtje ndaj opozitës, ishte përsëritje e mashtrimeve alla Papandreu ndaj shqiptarëve. E dini ju se ç’bëri Xhorxhi, të cilin vetëm dje e shpalli non grata Skocia dhe nuk e lejoi të futet në territorin e saj? Xhorxhi u tha grekëve: “Paratë janë, s’jemi ne. Na votoni ne, që të zgjidhim krizën!” E votuan dhe u mashtruan, por në fund sillet në shkretëtirën e mashtrimit dhe e shpallin non grata nga një vend në një vend tjetër me këto mashtrime, të nderuar zotërinj!

Të nderuar qytetarë, do t’i mbajë apo jo premtimet ty, kjo është çështja e tij, por për një gjë ju siguroj, se Sali Berisha do ta votojë çdo premtim të tijin në Parlament, ndonëse nuk do t’i bëja kurrë, sepse ato janë rrënimi përfundimtar dhe i gjithanshëm. Por ka një rrënim dhe poshtërim. Ka edhe diçka që në hierarkinë e vlerave është më eprorja: dinjiteti i qytetarëve shqiptarë. Në qoftë se u ke marrë votën duke i mashtruar, të jesh i bindur se ne nuk do të lemë betejë pa zhvilluar për të çuar në piedestal dinjitetin e nëpërkëmbur të qytetarëve të lirë shqiptarë. Kjo është arsyeja, ndaj përgatitu se beteja është e fortë! Kë premtuar 300 mijë vende pune, asnjë nuk po e justifikon deri më sot. Ke premtuar uljen e çmimeve. Nuk do të mund t’i ulësh. Edhe sistemin e Enverit po vendose, do të ndodhë që dyqanet do të boshatisen dhe do të shkojnë drejt triskave dhe tallonave. Por nuk mund të bëhet. Ti që premtove sistemin shëndetësor falas dhe vure Beqen për meritën e vetme se ka vjedhur nëpër tendera me kunatin tënd, me një Franko, se çfarë është, që ka fituar të gjitha tenderat e bashkisë. Ti u talle me jetën, shëndetin dhe çdo gjë të qytetarëve shqiptarë. Ti që mendon se do të vendosësh rendin me Saimir Tahirin. Absolutisht që ka probleme rendi. Nuk ka më banda që sundonin Shqipërinë, por ka një fakt të pakundërshtueshëm se njeriu që kryeson sot maxhorancën është njeriu historikisht më i lidhur me çdo bandë kriminale të Shqipërisë, nga banda e Rrugës së Kavajës, kushëriri (e shoh që buzëqesh) nga banda e Lushnjës, kushërirën. Shko merr dosjen në prokurorinë e Firences! Nga banda e Dritan Dajtit. Hajde, të japim të dhënat, po deshe! Nga banda e cila i vodhi Spartak Ngjelës 134 kuti votimi tri ditë rresht.

Pra, ti do të luftosh për rendin? Ti je skllav i krimit! Ti vetëm rendin nuk mund ta luftosh kurrë!

Qytetarë dhe qytetare, për Shqipërinë rëndësi kryesore ka ekonomia, Nuk ka asgjë më të rëndësishme për jetën tuaj dhe të fëmijëve tuaj sesa masat ekonomike të qeverisë. 

Para dhjetë ditëve, organizoi në Tiranë një konferencë ndërkombëtare, në të cilën për hir të së vërtetës, në seancën e parë ishte një lukuni hajdutësh që kishin mbushur xhepat dhe qeset e tyre me territore në Tiranë dhe më gjerë. Seanca e dytë kishte burra të shquar dhe reformatorë të vërtetë, të cilët kishin shpëtuar vendet e tyre nga kriza shumë të thella. 

Zotëri, çfarë thanë kur dëgjuan ministrat tuaj? Nëntëdhjetë e pesë për qind seanca dështimi. Pse? Sepse këta thanë ata, mohojnë çdo gjë. Kjo do të thotë se këta nuk kuptojnë asgjë. Nuk marrin vesh asgjë. Kjo është e vërteta.

Qytetare dhe qytetarë shqiptarë, unë kuptoj votën tuaj, sepse midis rritjes 8% që ishte në vitin 2008 dhe rritjes 2-3-1.7% që ishte në vitin 2012 ekziston një diferencë 4 herë. Ka dhimbje, por një gjë duhet ta dini, mos raft kurrë të kujtoni vitin 2012 në një vit që Shqipëria të zhytet në recesion. Recesioni është i tmerrshëm. Në recesion varfëria nuk rritet me 2%, por me dy shifra. Në recesion papunësia nuk mund të ulet me 0.5%, përkundrazi dy dhe trefishohet, siç është dy dhe trefishuar në vendet përreth.

Lexoni pak projektin ekonomik të tij! Ai është një projekt pa asgjë. Këtu u bë një pyetje, më vjen keq ta them, por do t’ia them: Fatmir, ata që kanë flokët e thinjura duhet të jenë të kujdesshëm, duhet të jenë shumë të kujdesshëm kur flasin para audiencës, sepse njerëzit presin seriozitet të madh prej tyre. Presin të paktën të mos mund të thuhet: “Gënjeshtarë”. Ju thatë këtu se Berisha nuk kishte shifra. 

Të dashur qytetarë, më lejoni t’ju lexoj vetëm një gjë, i tëri është me shifra, vetëm shifra, sepse ekonomia lidhet me shifra, sepse financat lëvizin me shifra. Financat publike dhe politika fiskale lidhet me shifra për të gjithë, përveçse për financierin e Ramiz Alisë, i cili do të marrë financat shqiptare. Financat publike dhe ekuilibri makro, deficiti buxhetor në fund të katërvjeçarit do të jetë jo më i madh se 4%, thuhet në programin e paraqitur në këtë parlament përpara jush. Nuk ka asnjë përqindje në programin tuaj për financat publike. Inflacioni do të jetë 2-4%. Nuk ka as edhe një shifër të vetme. Pesha e investimeve publike dhe private do të arrijë 30% në vitin 2009 të prodhimit të brendshëm nga 20% që ishte në vitin 2005. Në vitin 2009 të ardhurat buxhetore do të arrijnë 28-30% të prodhimit të brendshëm. Shpenzimet publike do të arrijnë nivelin 33-35% nga 20% që janë aktualisht. Investimet publike dhe burimet e brendshme do të arrijnë mbi 5% të prodhimit të brendshëm. Doni t’i lexoj të gjitha? Çdo kapitull është vetëm i tillë. Pse mungojnë këto? Sepse në premtimet “ala Papandreu” nuk mund të ketë asnjë shifër. Paratë janë këtu: “lefta litha i paru”. Anastas, përktheje, sepse kjo greqishtja ime vjen nga lashtësia. Më përkthe pak! 

Prandaj nuk doni shifra. Përse nuk ka shifra? Sepse nuk ka asgjë. Përse nuk ka afate kohore? Sepse nuk do të bëhen kurrë. Përse nuk ka përqindje? Sepse që të gjitha kanë qenë një dramë në besimin e qytetarëve shqiptarë. Ne i garantojmë se do të qëndrojmë fuqishëm. Mos harroni se keni prekur dinjitetin e tyre, duke ju marrë besimin. Mos mendoni ju se qytetarët e lirë shqiptarë, do të pranojnë një shkallë të tillë poshtërimi: Jo! Nuk e pranuan grekët dhe e hodhën në koshin e plehrave të historisë njeriun që i mashtroi. Nuk e pranuan kombet e tjera. Nuk do ta pranojnë shqiptarët. Prandaj në vend që të merreni këtu me opozitën, dhe në vend që të sulmoni, thojuni shifrat shqiptarëve, jepuni të dhënat shqiptarëve! 

E turpshme, një ministër juaji pyetet se si do të bëhet trajnimi i 80 mijë grave vitin e parë dhe ai përgjigjet se do të heqim qoftet nga oborret e spitaleve. 

Hiqni dorë nga sharja e Shqipërisë, sporti juaj më popullor! Njerëz që rendni për të gjetur një shifër të zezë për vendin tuaj dhe që mohoni çdo lloj shifre tjetër. Mohuat për katër vjet me radhë rritjen ekonomike, si në asnjë vend tjetër të rajonit. 

Ju keni kontraktuar me Tony Bler-in. Ka një botim serioz në mbarë botën me parathënie të Tony Bler-it (kërkojeni se jua jep), në të cilin Shqipëria renditet e katërta në botë për shndërrimin e rritjes në mirëqenie dhe ky është një grup që nuk ka pasur kurrë lidhje, një nga grupet më serioze të botës, por kjo nuk ju konvenon. Citoni gjithë ditën “Transparency Internacional” dhe qani për shqiptarët e korruptuar, me të shoqen e “faqeziut” e të tjerë me radhë. 

Shqipëria në luftën kundër korrupsionit ka mbledhur 9,2 miliardë dollarë. Shqipëria në luftën kundër korrupsionit shtroi 10 mijë kilometra rrugë, ndërtoi Rrugën e Kombit, për të cilën bëre gjithçka për ta bllokuar dhe dje flisje për zhdukje të kufijve, ndërkohë që kishe çuar deputetët për të nisur grevën e urisë në tunelet e Kalimashit, por t’i përzunë mirditorët. 

Shqipëria ndërtoi dhe rindërtoi mbi 1300 shkolla, shtriu internetin. Kushërira që merr vesh, por nuk ka folur një fjalë, e di se Shqipëria në vitin 2005 e kishte penetrimin e internetit 4,8% dhe sot ka shërbime të teknologjisë së lartë, ndër më të gjerat dhe përafrohet direkt me nivelin europian. 

Shqipëria arriti të ulë 3 deri në 5 herë tarifat e celularëve, të shtrijë 3G-në dhe përgatiti platformën për 4G-në. 

Shqipëria u bë vendi i parë në botë me prokurime elektronike 100%. Përsëri ka korrupsion, kjo nuk diskutohet, por edhe blerjet e vogla kjo administratë i ka. Çfarë bëtë ju për luftën kundër korrupsionit? Sollët një megamamuth. Në doktrinën e atyre që merren me korrupsionin ka një kusht themelor: pushteti i vogël. Sa më i madh të jetë pushteti, aq më e madhe është mundësia e abuzimit dhe nga korrupsioni nuk ka asnjë imunitet. 

Qytetarë shqiptarë, vijmë krenarë përpara jush se, për këtë parim, sot administrata shqiptare është një nga më të vjetrat dhe më të voglat në botë. Çfarë ndodhi? Me zgjedhjet jo vetëm që sollët këtu një qeveri 30 e ca për qind më të madhe, por zmadhuat me 18 për qind parlamentin. Apo nuk janë shpenzime, shpenzimet e shokëve tanë?! 

Çfarë lufte do t’i bëni ju korrupsionit kur një pjesë juaja jeni me dosje të qarta korruptive? Ju, personalisht, flisni çdo ditë, por unë jam këtu për t’u thënë shqiptarëve se, cilido që të gjejë një qindarkë, një qindarkë të vetme abuzim nga ish-Kryeministri juaj, do të më bëjë nderin më të madh. Unë jam burri i vendimeve dhe do të marr çdo vendim. 

Po çfarë ndodh në anën tjetër? Vjen me një pallat pesëkatësh mbi shpinë, vjen me një vilë. A ka ndonjë lidhje me ty, ministër i Jashtëm, ajo vilë dhe ai truall? A mos e ke paguar gjë mandatin me atë tokë? Kujtohu pak! Po, po, sepse del me 2 dollarë metri katrorë i tokës, kur aty disa vite më parë është blerë me 22 dollarë. Kjo është me fakte. Nejse, këto janë çështje që i sqaroni ju vetë. 

Çfarë do të bëni ju me luftën kundër korrupsionit, kur keni ngarkuar në financa njeriun që, pasi u vodh floriri në tunelin e Kërrabës, do të deklaronte se nuk ka pasur banka flori, në një kohë që ekzistonte në raportin e bankës? Çfarë do t’u bëjë këtyre të papunëve, ky që ka ndërtuar dy vila pa marrë asnjë ditë rrogë dhe në fund vodhi kompjuterin e organizatës “Mjaft”? Çfarë do t’u bëjë këtyre ky që vodhi me Hermesin e tij 10 milionë euro në Telekom? Prandaj edhe korrupsioni është jetim në programin tuaj. Aty ke qenë i sinqertë, nuk mund të zotoheshe, nuk mund të merrje asnjë masë, por masat do t’i marrin shqiptarët ndaj jush. 

Lexoni kapitullin e ekonomisë! Qesharak. Njerëz që nuk kanë koncept se çfarë është modeli. Normalisht, kur foli kryetari juaj, duhet të fliste një përfaqësues yni, por atë nuk e pranuat. Pra, cili është modeli? Jua thanë ekspertët që thirrët në konferencë. Ju nuk keni model. Po të lexoni, nuk ka ligjëratë më qesharake, bajate të një NGO-je, armike të PD-së dhe asgjë tjetër. A e dini çfarë thotë? Më lejoni t’jua lexoj, se ekonomia është kryesore: 

“Modeli ekonomik”. Garantimi i rritjes së qëndrueshme nënkupton faktin se do të gjejnë, identifikojnë burime të reja, nëpërmjet politikave. 

1. “Do të mbushim gropën që po krijon tkurrjen e disa sektorëve të ekonomisë”. Ç’lidhje ka kjo me modelin? Ku është model kjo? Ata që e kuptojnë çfarë është modeli, e kuptojnë që kjo është injoranca. 

2. “Do të eliminojmë apo ngushtojmë deficitin buxhetor”. Me se? Si do ta eliminosh? Çfarë do të bësh? Me cilin model? Ti nuk ke model. Ah bravo, dëgjojeni “Haki Toskën”! Do t’ua marrim hajdutëve - tha. Po ti je hajdut me çizme, ti vetëm për zgjedhje nuk mund të flasësh. 

3. “Do të zhvillojmë, ristrukturojmë dhe modernizojmë biznesin shqiptar që dominohet nga bizneset e vogla familjare”. Po kudo në botë biznesi dominohet nga bizneset e vogla. Lexoni në google, në statistikë 80%-90% në vendet më të zhvilluara bizneset janë biznese të vogla dhe të mesme. Më thoni pak: ku është modeli? Këtu ka çdo gjë. Modeli përcaktohet nga politikat fiskale, nga raportet e administratës, nga drejtimi në burime, nga modelet e financave publike; modeli është krejt tjetër, por ju jeni jashtë modelit, ndaj edhe këshilltari që kishit ftuar në konferencë tha: “Ju s’keni model”. Ju jeni pa model!

Tani, si përfundim, ky është një pamflet i pasur në urrejtje ndaj opozitës, në përqeshje ndaj qytetarëve, në tallje ndaj pritshmërisë së tyre, por një gjë jua them prapë këtu: po i shndërruat të gjitha në të vërteta, ju do të keni votën time. Sepse ajo ka qenë një betejë dhe unë u deklarova shqiptarëve që nuk premtoj gjëra të tilla, ndërsa ju i premtuat, por në qoftë se ju i mashtroni shqiptarët dhe shkelmoni mbi besimin e tyre, atëherë ne do t’i udhëheqim shqiptarët për t’ju bërë juve atë që i bënë Xhorxhit grekët, me të cilët...

(Të qeshura në sallë.)

Kush është ai? Shalsi? Vetëm ti i mungon ansamblit, se këndon bashkia. Bravo Shals! Shals, bravo Shals, i mungon ansamblit! Po e di pse i mungon? Jo për apartamentet që i ke regjistruar në emër të vjehrrave. Jo! Jo! I mungon për diçka tjetër, sepse normalisht ti duhet ta kishe vendin këtu, por nuk e ke.

Vazhdojmë!

Edhe njëherë do t’ju deklaroj shqiptarëve: ky është megamashtrimi më i madh, që është paraqitur para jush, por absolutisht që do të luftoj me të gjitha mjetet demokratike, që ato, një e nga një, të vendosen në këtë vend ose të vendoset dinjiteti juaj në piedestalin që meritoni.

Faleminderit!

Ilir Meta – Fjalën e ka Kryeministri Rama.

Edi Rama – Në fakt, kur ha 1 milion shuplaka o të vijnë, o mendjet të ikin aq larg sa duhen vite për t’i kapur. Jo unë, jo ne, dikush tjetër, famëkeqësisht i njohur si krahu i armatosur me shifra dhe të dhëna të rreme të qeverisë së ikur, INSTAT-i dora vetë, sapo ka publikuar një dokument shumë interesant për këtë diskutim që vazhdon për programin. Dokumenti thotë se në 4 vjetët e fundit varfëria nuk është tkurrur, por është shtrirë më tutje, duke përfshirë nën hijen e saj më shumë familje të zakonshme shqiptare. Nga 2008-a në 2012-n, sipas INSTAT-it dora vetë, varfëria na qenka rritur nga 12,4% në 14,3%, çka do të thotë se edhe vetë INSTAT-i juaj pranon se 30 mijë shqiptarë më shumë kanë rënë në humnerën e varfërisë. E vërteta është ende edhe më e hidhur, shumë më e hidhur, por për sot le të mbetemi këtu.

I nderuar zoti Kryetar i Kuvendit,

Të nderuara deputete dhe të nderuar deputetë,

Në paraqitjen time të programit qeverisës të Aleancës për Shqipërinë Europiane i thashë Kuvendit se ka perënduar një kohë e vjetër dhe ka filluar një kohë e re, në radhë të parë në këtë Kuvend dhe sot e marr këtë fjalë me një “pro” të ndryshimit që ka ndodhur. Nuk dyshoj se të gjithëve ju kujtohet koha jo shumë e largët kur ky Kuvend bëhej skena e ndërhyrjeve pa vend, pa orar, pa kriter dhe as karar antiopozitar të Kryeministrit që kapte mikrofonin pasi fliste një deputet i opozitës. E pra, pas një diskutimi gjysmëmaratonë për programin e qeverisë sonë, që e ndoqa fund e krye pa lëvizur që këtej, as një minutë nuk ia mora këtij Kuvendi, për t’u marrë kohë diskutantëve jo e jo, por as për të sharë, sipas traditës, një deputet të opozitës, edhe pse dëgjova jo pak fjalë të pagdhendura në adresën time apo jo pak fjalime të pakalueshme në sitën etike në adresë të qeverisë. Përkundrazi, kam shënuar me dhjetëra fletë, me çka kam arritur të dëgjoj dhe aq sa kam mundur të kuptoj, ashtu si të gjithë ministrat, nga gjithçka u mundua të thoshte deri tani opozita mbi programin e qeverisë. Dhe ky nuk quhet “kodi i heshtjes”, por “kodi i mirëqeverisjes” që duam t’u japim shqiptarëve, duke filluar që nga vendosja e premtuar e standardeve europiane të dëgjimit të opozitës dhe të komunikimit me publikun dhe me opozitën, pa pikë dyshimi.

Çdo ditë të re Shqipëria do të hyjë në këtë kohë të re, sepse shumica e re do ta respektojë përditë këtë kod. Ju ikët nga salla pa e dëgjuar paraqitjen time të programit qeverisës. Fatmirësisht jo të gjithë. Gjej këtu rastin t’i falënderoj ata që nuk e ndoqën atë vijë të kërrusur sjelljeje. Ikët duke sharë e duke bërtitur dhe vijuat jashtë duke u ankuar para popullit për gjuhën e urrejtjes e të dhunës të opozitës. Por përmbajtja e fjalëve që dëgjuat dhe që do të dëgjoni sot e mot nga unë në këtë sallë nuk ka të bëjë as me urrejtjen ndaj jush, as me dhunën mbi ju. Përmbajtja e fjalëve të mia është e vërteta ime mbi të shkuarën, të sotmen e të ardhmen. 

Unë nuk jam zgjedhur që t’ju pëlqej juve kur flas, larg qoftë, as që idetë apo vendimet e mia të gëzojnë medoemos pëlqimin tuaj dhe as që qeveria që unë drejtoj t’i ngjajë qeverisë suaj (mos o Zot!) që e çoi Shqipërinë në drejtim të gabuar. Pikërisht për këtë mori ndëshkimin shembullor, jo nga ne, por nga ata që u bënë 1 milion dhe që, njësoj si në atë marsin e lavdishëm patjetër të historisë sonë të ’92-shit, vendosën pikërisht sepse, siç e provuat deri tani, meritoni të rrini aty dhe jo të qëndroni këtu. 

Kam 15 vjet që ju ndjek, pa mundësi prezence dhe pa të drejtë replike në këtë sallë. Besoj se emrin tim të gjitha këto mure do ta mbajnë mend përjetësisht, për aq shumë sa e keni përgojuar, e keni cenuar dhe e keni përbaltur personalisht, me fis e me farë. Por dëgjojeni dhe mbajeni mend mirë se çfarë do t’ju them sot. Jo vetëm kur mora fjalën për herë të parë në këtë Kuvend, në seancën e shkuar, por për aq vite sa detyra do të ma kërkojë të marr fjalën në këtë sallë personalja, fisi e fara e kundërshtarit nuk kanë qenë dhe nuk do të jenë pjesë e përmbajtjes së fjalës sime. Por, ama, nga ana tjetër, sa më parë ta fshihni nga mendja iluzionin se unë do t’ju kursej në këtë foltore për të pabërat e lebetitshme që ka bërë keqqeverisja juaj, aq më të lehtë do ta keni të ngjiteni në nivelin e minimumit jetik të mirësjelljes mes njerëzve këtu në mes të Europës dhe, pa dyshim, do t’u afroheni më shumë interesave të vendit dhe të zgjedhësve tuaj, me të cilat jeni shumë larg në këtë zanafillë të jetës suaj opozitare. Sidoqoftë, në të gjitha rastet sjellja juaj, është zgjedhja juaj. Opozita e sotme është e lirë të mos nxjerrë mësime nga “obobo ç’i panë sytë në kutitë e votimit”. Ne kemi detyrën që çdo hap ta hedhim duke mësuar nga libri i trashë i arsyeve që e çuan në opozitë qeverinë e djeshme. 

Në kujën që vutë pasi dolët nga salla, ju ankuat publikut se nuk e kishit marrë programin. E gënjyet, sepse nuk ishte e vërtetë. Pastaj, u betuat se qeverisë së 1 Prillit do t’ia vinit shpatullat në mur me pyetjet tuaja. E gënjyet për të dytën herë, megjithëse nuk ishte 1 Prill pardje, sepse nuk bëtë asnjë pyetje. Pastaj, për orë e orë të tëra, deri tani, i thatë, çfarë nuk i thatë qeverisë, por për programin e qeverisë nuk thatë asgjë. E gënjyet për të tretën herë, por këtë radhë nuk keni faj. Nuk keni faj, sepse nuk e dini, ose të paktën e keni harruar (ka kohë) se çfarë është një program qeverie që i paraqitet Kuvendit për votëbesim. A gënjyet tri herë, se tjetër ju thotë koka që keni këtu, tjetër ju thotë koka që keni të SHQUP-i dhe tjetër koka që keni rrotull dhe që e sjell opozitën si trup pa kokë. Kjo është një pyetje së cilës mund t’i përgjigjeni vetë kur ta gjeni kokën. 

Siç ju thashë herën e shkuar, ne jemi këtu për t’i ngritur kokën Shqipërisë, jo për të gjetur kokën tuaj. Do t’ia ngremë kokën Shqipërisë me këtë program. Sa për shqiponjën, që mori të sharat e një zonje në sallë, unë e mirëkuptoj zonjën. Të gjithë e dimë që shqiponjat arrijnë ta njohin njëra-tjetrën pikërisht se jo të gjitha janë njëlloj. Por, ajo që zonja nuk di dhe nuk ka faj, është se me rregullat e heraldikës dhe të shteteve serioze s’duhet të jenë identike me njëra-tjetrën të tëra shqiponjat që përdorim. Por, që të mos i marrim kohë publikut dhe Kuvendit, duke hyrë në të thella në punë shqiponjash, besoj se mjafton për të qetësuar fakti se shqiponja që ka mbajtur në sup, gjatë qëndrimit në Kryeministri paraardhëse im, ajo e verdha e hallakatur, ishte e ndryshme nga ajo e flamurit...

(Reagime nga salla pa mikrofon.)
...por, dëgjoje me vëmendje, nuk ishte gabim nga pikëpamja e rregullave të heraldikës, paçka se estetikisht ishte po aq e bukur sa qeveria juaj. Ndërkohë që, siç e tha me të drejtë zonja opozitare, shqiponja jonë estetikisht nuk ka të shara, apo jo?! Edhe qeveria jonë, po ashtu të jeni të sigurt se nuk do të ketë të sharë.

Për dijeni, kur programi e qeveria të miratohen, atëherë as programi dhe asnjë dokument zyrtar i qeverisë nuk mundet e nuk do të mbajë tjetër stemë përveçse atë të Republikës. Ndërsa, në logot, konferencat, websitet dhe letrat jozyrtare, Kryeministri dhe ministrat mund dhe do të mbajnë këtë shqiponjë. Kaq për sot lidhur me këtë fushë. Mësimet e tjera do t’jua japim kur të vijmë këtu për projektligjin e ri të kësaj fushe.

Tani, gjithë sa thatë sot gjithë ditën për programin, të gjitha përgjigjet e pyetjeve që ia premtuat popullit se do të na i bënit, të cilat nuk i bëtë dhe për gjithçka pastaj u detyruat të përgjigjeni vetë! Ju vunë në pozitën që të flisni pa kuptuar asgjë, sepse asgjë nuk keni kuptuar. Megjithatë, unë do të vazhdoj t’ju dëgjoj deri në fund nesër dhe do të mbaj shënim për çdo gjë që mund të kuptoj nga shprehjet e moskuptimit tuaj në këtë foltore. 

Vetëm një gjë dua t’ju them atyre që do ta marrin fjalën më tutje se këta që e morën, shkuan e vanë: mos u ngutni të thoni si paraardhësit tuaj dhe si parafolësit tuaj se nuk ka në botë program si ky, se ky është hartim, se programi dhe qeverisja janë male shifrash e me radhë. Mos u ngutni, se këta që folën tani në fund kanë bredhur shumë nëpër botë, por botë demokratike në mendje nuk kanë futur. Prandaj e kanë nxjerrë Shqipërinë nga shinat e rrugës drejt botës demokratike. 

Jo unë, jo ne, por dikush tjetër, botërisht i njohur si krahu racional i mendimit ekonomik të qeverisë, këshilltari ekonomik i paraardhësit tim, shkruante sot: “Programi i qeverisë “Rama” ka ide racionale dhe të dobishme.” Ka shpëtuar Selamiu i shkretë. Deputet nuk u bë, por gjeti kokën e vet. Uroj që ta gjeni kokën më herët se vonë, se përndryshe asgjë nuk do të vazhdoni të kuptoni, ndërkohë që, fatmirësisht, Shqipëria e ka kuptuar që në 23 qershor se ku e keni vendin dhe atë vend e meritoni plotësisht. 

Ilir Meta – Fjalën e ka zoti Berisha. 

Sali Berisha – Të nderuar deputetë, 

Zoti kryetar, 

Qytetare dhe qytetarë shqiptarë, 

Epilogu i këtij programi është ky: “Vros Andrea, epise Edi.” Përkthemë pak, të lutem, Anastas! Kaq. Pra, “Para Andrea, mbrapa vjen Edi.” Po, kjo greqishtja ime vjen nga lashtësia. 

Ilir Meta – Përpara se të marrë fjalën deputeti Taulant Balla, të cilin e ftoj, të bëhen gati deputetët: Halim Kosova, Luan Rama, Vangjel Dule, Sokol Olldashi, Ervin Koçi dhe Nard Ndoka. Dhe përpara se zoti Balla të mbajë fjalën, dua të falënderoj kryetarin e Grupit Parlamentar të Partisë Socialiste, zotin Ruçi, i cili pranoi me konsensus kërkesën e kryetarit të Grupit Parlamentar të Partisë Demokratike që zoti Berisha të fliste pa kufizim. 

Taulant Balla – I nderuar zoti Kryetar i Kuvendit,

I nderuar zoti Kryeministër, 

Të nderuar deputetë dhe deputete, 

Do të desha t’i thosha diçka zotit Berisha dhe deputetëve të Partisë Demokratike, që ikin sapo del nga salla zoti Berisha, se humbjen dhe vdekjen që zoti Berisha e tha sikur e festojnë shqiptarët, në fakt, e festojnë serbët. Shqiptarët nuk e festojnë! Kjo shprehje ka lindur nga festa që serbët bënë kur humbën betejën e Fushë-Kosovës. 

Kështu, zoti Berisha, e di që i ke shumë merak ritet dhe traditën serbe, por mos ia vër atë në kurriz shqiptarëve, sepse nuk e kanë. Ne shqiptarët e qajmë vdekjen, ndërsa kur humbim betejën, bëhemi gati për të fituar betejën e radhës. 

Zgjedhjet janë leksioni që populli i jep politikës një herë në katër vjet dhe leksioni në këto zgjedhje ishte shumë i qartë: më 23 qershor shqiptarët votuan një maxhorancë historike “Për rilindje, kundër rrënimit”, por, në fakt, as deputetët e opozitës dhe as deputeti Berisha nuk e kanë kuptuar këtë, madje vazhdojnë të sillen sikur janë ende në pushtet. 

Kryetari de facto dhe dy kryetarët e komanduar të Partisë Demokratike, zoti Paloka dhe zoti Basha, ankohen se rilindja po kthehet në revansh. Mos u ankoni më kot! Rilindja jonë nuk është revansh, as urrejtje, por nuk është as amnisti. Të jeni të qartë në këtë pikë për raportin tonë me dëmet e kohës tuaj. Ne nuk kemi mandat për të amnistuar krimet e pagjykuara që janë bërë. 

Ne, deputetët e Grupit Parlamentar të Partisë Socialiste, mbështesim angazhimin e Kryeministrit Edi Rama se mandati na është dhënë për të mos harruar popullin e vrarë në Gërdec; 4 protestuesit e vrarë më 21 janar në bulevard; kolegun tonë Fatmir Xhindin, të vrarë në oborr; kryekomunarin e vrarë në rrugë; komisarët e policisë, të vrarë në krye të detyrës. Dhe këtë nuk e bëjmë sepse duam të hakmerremi për të shkuarën, por nuk duam që rilindja jonë t’i hyjë në hak së ardhmes. 

Zoti Kryeministër i shkarkuar Berisha, 

Gjuha jote kërcënuese nuk na bën fare përshtypje, fare! Sigurisht, ne nuk duam të bëjmë politikë me drejtësinë, por do të bëjmë çmos që drejtësia të mos jetë aneksi i punëve të pista të Kryeministrit të shkarkuar, sikurse është deri më sot. Ne nuk do të marrim kurrë rolin e prokurorëve, as të gjykatësve, por nuk do të rrimë duarkryq as përpara shfaqjeve të përsëritura në sallat e gjyqeve të triumfit të vrasësve të qytetarëve të pafajshëm, as të pafajësimit të killer-ave, as përballë goditjeve të çekiçit të gjykatësve, të cilët ligjërojnë padrejtësi flagrante në dëm të këtij vendi dhe të shumë qytetarëve të pambrojtur, as ndaj spirales së korrupsionit në drejtësi që gjithë këto vite e ka tërhequr poshtë e më poshtë pushtetin gjyqësor në Shqipëri. 

Kam qenë shpesh këto kohë në gjykatë, i thirrur nga kalamajtë e babit, të Kryeministrit të shkarkuar. Tashmë Sali Berisha është larguar, por kam parë me sytë e mi sesi një gjyqtar, Ridvan Hado quhet, sapo mbaroi gjyqin e dënimit të një deputeti të opozitës, ditën tjetër mori emërimin në një gjykatë më të lartë. E shpërbleu djali i babit kryeministër dhe ky i fundit na akuzon sot këtu se paskemi qeveri familjare?! Po vetëm Sali Berisha nuk mund të flasë për qeveri familjare, vajzën zëvendëskryeministre, djalin zëvendëskrye-ministër. Kjo ishte qeveria juaj, por ne nuk do të merremi më kurrë me ju, sepse Kryeministri Edi Rama tha një fjalë që është realisht motivi ynë: “Puna e opozitës është fjala dhe fjala e qeverisë sigurisht është puna”. 

Zonja e zotërinj, ky mandat plebishitar që ne kemi marrë na është besuar nga shqiptarët për të bërë transparencë të plotë të të gjitha proceseve të dyshimta ose të dyshuara për korrupsion dhe krim ekonomik me pasojë dëmtime pasurore ose cenim të interesave të publikut dhe qytetarëve të pa mbrojtur. E kemi premtuar dhe do të bëjmë transparencë deri në fund të katrahurës me pasuritë publike të shqiptarëve, si qeveri dhe si shumicë qeverisëse në Kuvend. Sot është dita t’u ripërsërisim shqiptarëve qëndrimin tonë se çdo akuzë për korrupsion, që kemi bërë gjatë 8 viteve tona në opozitë, do ta verifikojmë. 
Ky është leksioni i 23 qershorit, sepse lufta kundër korrupsionit është një ndër sfidat më të mëdha të qeverisë sonë. Këtë vit Shqipëria zbriti edhe 18 vende të tjera në renditjen e indeksit botëror të korrupsionit, vlerësuar kjo nga organizata prestigjioze Transparency International, duke u klasifikuar tashmë si vendi më i korruptuar në botë, madje më i korruptuar se në vitin 2005, kur në këtë foltore foli si krahu kandidat për Kryeministër dhe si Kryeministër i dekretuar zoti Sali Berisha, i cili u premtoi qytetarëve shqiptarë qeverisje dhe qeveri me duar të pastra. Qeveria jonë do të intensifikojë ndjeshëm luftën ndaj korrupsionit, duke çmontuar murin e paprekshmërisë dhe të pandëshkueshmërisë. Shqiptarët presin nga ne rezultate konkrete në ndëshkimin e korrupsionit, për këtë qëllim, lufta jonë lufta jonë kundër korrupsionit do të jetë pa kompromis, e cila do të kërkojë një rishikim të plotë edhe të kuadrit ligjor. Lufta jonë kundër korrupsionit do të kërkojë angazhim total dhe aktiv të të gjitha strukturave shtetërore. Prokurori i Përgjithshëm, institucioni i prokurorisë në tërësi, duhet ta kuptojnë se nuk është më dhe nuk do të jetë më magazina e arkivës së shtetit për kallëzime që mbyllen pa bërë qoftë edhe një verifikim të vetëm. Krimi i korrupsionit duhet të konsiderohet, hetohet, ndëshkohet si një krim i rëndë. Prandaj rilindja nuk është revansh dhe nuk është as amnisti. Duhet të ngremë një sistem të ri, ku kultura e pandëshkueshmërisë të zëvendësohet me një histori të re ndëshkimesh pa dallim ngjyrash politike. 

Korrupsioni nuk ka ngjyrë politike, prandaj nuk do të ketë më as edhe një formë pandëshkueshmërie, as për ne si shumicë e as për ju si opozitë. Shikoni sallën e Kuvendit, të kthyer në një call centre nga uria e shfrenuar për të kryer edhe një tender tjetër. Çdo kompjuter i blerë në sallë është tri herë më shtrenjtë se vlera reale që ka në treg. Ja pra, Manushaqe, ku do t’i gjejmë paratë, do t’i gjejmë duke shkurtuar shpenzime dhe vjedhje të kota në kurriz të parave dhe të fondeve publike të shqiptarëve. Ish-Kryetarja e Kuvendit pyeti ministrin e Jashtëm në diplomaci se ku do t’i gjejmë paratë. Shumë e thjeshtë: do të largojmë vëllanë nga konsullata në Milano dhe dhëndrin nga ambasada në Paris. Ja pra, paratë do t’i gjejmë duke shkurtuar emërimet nepotike në diplomaci. Ne do të marrim një sërë masash antikorrupsion, qeveria dhe maxhoranca jonë parlamentare do të kalojë në sitë të gjithë legjislacionin ekzistues. 
U mburr ministrja e Integrimit se e paskemi legjislacionin, madje paskemi edhe një kryekoordinator kombëtar antikorrupsion. Kush është ky? Ku është? Ku e keni futur, se keni 8 vjet që nuk e gjeni? Premtuat se 100 ditët e para do të çrrënjosni korrupsionin, ndërkohë që korrupsioni ju zuri brenda dhe ju shembi shtëpinë, dhe sigurisht shqiptarët ju dënuan me 1 milion shuplaka në 23 qershor. 

Zonja dhe zotërinj deputetë, ne do të propozojmë një reformim të thellë të sistemit të ndjekjes penale kundër korrupsionit dhe do të mbështesim fuqimisht partneritetin që nuk funksionoi kurrë mes policisë dhe prokurorisë në të gjitha nivelet dhe në të gjitha fazat e ndjekjes penale të rasteve të korrupsionit. Përfitoj nga rasti të falënderoj partnerët tanë ndërkombëtarë në vënien në zbatim të praktikave më të mira për hetimin dhe ndëshkimin e korrupsionit. Në katër vitet e ardhshme ne synojmë që qeveria jonë të punojë me përparësi për ndryshimin e sistemit gjyqësor aktual, i cili është një nga segmentet më të korruptuara të shtetit. Reformimi i sistemit gjyqësor dhe vendosja në vend e dinjitetit të tij të cenuar do të nxisin angazhimin profesional të gjyqtarëve për t’i shërbyer bërjes së drejtësisë dhe për të shmangur praktikat e deritanishme korruptive. 

Zonja dhe zotërinj deputetë, një çështje e rëndësishme që Kryeministri i shkarkuar Sali Berisha nuk pati kurajën ta thoshte, madje as ministri i Brendshëm i shkarkuar, është çështja e rendit publik. Shqiptarët presin nga ne rezultate konkrete në luftën kundër krimit të organizuar. Ne po gjejmë një situatë në kushtet e emergjencës kombëtare, situata e rendit publik sot është emergjencë kombëtare. Armëmbajtja pa leje është në nivelin e vet më të lartë historik. Zoti Kryeministër e tha mirë, armët janë bërë si celularët, nëpër makina, klube e shkolla. Një ndër arsyet kryesore të nivelit të lartë të kriminalitetit është pikërisht niveli lartë i armëve në duart e grupeve kriminale por edhe të shtetasve të tjerë. Ne do të sulmojmë çdo grup kriminal me qëllim shmangien e kësaj situate shumë të rëndë në krimit në vend. Në vitin 2009 numri i vrasjeve ishte 72, në vitin 2011 u rrit dyfish, 135 vrasje, kurse 8-mujori i vitit 2013 ka rekordin tragjik, më të madhin që nga viti 1997. Nga data 23 qershor e deri sot janë bërë 34 vrasje, pra për dy muaj. 

Ky është regjistri që ne trashëgojmë nga kjo qeveri e paaftë. Nisur nga analiza e rrethanave të shumë krimeve rezulton se mungojnë të gjitha masat parandaluese, domethënë, ka shumë krime që mund të ishin parandaluar. Besueshmëria publike ndaj Policisë së Shtetit është shumë e ulët dhe sot Policia e Shtetit shihet si një nga institucionet më të korruptuara, i dyti më i korruptuar, sepse e para ishte qeveria e Sali Berishës. Krimi ekonomik është në një nivel akut. Në këto 4 vite Shqipëria u shit e gjitha për skrap, dy uzina u zhdukën brenda natës dhe policia nuk mori asnjë masë për të parandaluar vjedhjen për skrap të Shqipërisë. Bandat në Bulqizë administrojnë pasuritë minerare, kurse policia administron viktimat e përplasjes së bandave. Krimi i vjedhjes është në gradën e vet më të lartë. Janë shtuar grabitjet me vrasje, janë përhapur pothuaj në të gjithë Shqipërinë vjedhjet e makinave, po vidhen çdo natë transformatorë dhe kilometra tela të energjisë elektrike, madje nga një fshat i Librazhdit më morën në telefon dhe më thanë: "Nuk të shohim dot, sepse mbrëmë vodhën telat e energjisë elektrike dhe nuk ka energji elektrike në fshat". 

Lidhur me luftën kundër prodhimit dhe trafikimit të lëndëve narkotike, të gjitha raportet e agjencive të specializuara thonë të njëjtën gjë: "Shqipëria vend prodhues për një grup drogash dhe vend tranzit për një grup drogash më të forta". Kapja e kanabisit në kufi, që më së shumti ka qenë rastësore dhe jo e organizuar, reflekton një situatë të dendur kriminale. Lazarati është shembulli më i keq i humbjes së kësaj beteje.

Policia Rrugore dhe kontrolli i shkeljeve të Kodit Rrugor janë tërësisht të dështuara. Niveli i lartë i aksidenteve rrugore, përveç mungesës së sigurisë rrugore, fajëson edhe strukturën përgjegjëse të Policisë së Shtetit. Janë më shumë se 2300 të vdekur vetëm në aksidente rrugore në 4 vjetët e fundit. 

Emërimet në Policinë e Shtetit dhe në Shërbimin e Kontrollit të Brendshëm. 

Emërimi i militantëve e shkatërroi Policinë e Shtetit. Në cilin rast SHKB-ja, përveç të ndaluarve për korrupsion apo për kalim kompetencash, ka ndaluar një koleg për rrjedhje informacioni dhe dekonspirim të përgjimeve. Duhet të dini një gjë: elementi që ka tradhtuar punën e Policisë së Shtetit, përveç militantëve të futur me zor në polici, ka qenë tradhtia brenda policisë.

Zonja dhe zotërinj, kemi dëgjuar këto ditë kokën te SHQUP-i edhe kokat e tjera këtu të opozitës të ankohen se pritet që të fillojë një fushatë spastrimesh në administratë. Sot kam sjellë një dokument që është me kokë, me vulë dhe me firmë, thotë: "Partia Demokratike e Shqipërisë, dega Librazhd. Propozim për emërim në detyrë, Drejtorisë së Rrugëve Rurale. Për dijeni, kryetarit të qarkut Elbasan. Kryesia e PD-së dega Librazhd, vendosi të propozojë largimin nga puna si punonjës të mirëmbajtjes së rrugëve rurale të rrethit Librazhd si më poshtë: Largohet Istref Nesha, vendi ku punon në Stravaj, zëvendësohet me Haxhi Bedeli", ja edhe lista. Në fund "Grupi i punës, qarku Elbasan. Kryetari Arben Imami, sekretar i degës, Flamur Çekani, kryetari Luan Hasa, deputet i zonës, Rrahim Çota". E shikoni si keni funksionuar? Keni funksionuar si një bandë në pushtet, që merrnit njerëz më qafë, u hiqnit bukën e fëmijëve dhe u thoshit: ikën ky dhe largohet ky. Kjo është skema. Grupi i punës, ministri i Mbrojtjes, heq një lopataxhi dhe e zëvendëson me një lopataxhi tjetër, duke e lënë njërin pa bukë, por, po ashtu, edhe tjetrin, pasi i ka marrë lekët për ta futur në punë. Kjo është situata që ne po trashëgojmë. 

Sigurisht, një gjë e them me plot bindje: asnjë prej nesh, asnjë deputet i Partisë Socialiste, kurrë në këto 4 vjet nuk ka për të firmosur një dokument të tillë. Pse? Sepse nuk është në sjelljen tonë për sa i përket pushtetit.

Dua të them edhe diçka tjetër edhe për një fushë shumë të rëndësishme, sepse lufta kundër korrupsionit, në fakt, është e lidhur edhe me një fushë tjetër, madje edhe cilësia e demokracisë është e lidhur me cilësinë e mediave në Shqipëri. Nuk mund të lë jashtë vëmendjes sjelljen tuaj me median në këto 8 vjet. Autoriteti i Mediave Audiovizive dhe Radio Televizioni Shqiptar janë shembujt më flagrantë të moszbatimit të ligjit nën qeverisjen e PD-së. Sipas ligjit të dyja këto institucione duhet të ishin të balancuara e të pavarura. Personazhe qesharakë si Endira Bushati, në krye të AMA-s, apo ai Kopani i TVSH-së do të mbeten referenca të standardeve të papranueshme që nuk duhen përsëritur më kurrë. 

Reklamat qeveritare kanë qenë gjithmonë korruptive dhe nuk u ndanë asnjëherë në bazë të vlerës së tregut, numrit të audiencës së kanaleve televizive dhe radiofonike, apo numrit të tirazhit të shitjeve të shtypit të përditshëm, por në bazë të lidhjeve klienteliste dhe korruptive që ka qeveria me kanale televizive, radiofonike dhe gazeta pranë saj. Grupi mediatik pranë qeverisë ia shiti mbështetjen qeverisë së shkarkuar për 18 milionë euro. 18 milionë euro reklamë një grup mediatik pranë qeverisë, i bleu mbështetjen. Përse duhet të paguante Ministria e Mbrojtjes reklamë në televizione? Vetëm në një datë të vetme, në 26 maj 2013, në më pak se 27 ditë nga dita e zgjedhjeve, Ministria e Mbrojtjes, me një urdhër të firmosur nga kryetari i grupit të punës, Arben Imami, i skanonte televizioneve 1 miliard lekë reklama, nga të cilat, sigurisht, 600 milionë ia kalonte televizionit "Klan" pranë qeverisë dhe pjesa tjetër e ndarë, ku përsëri merrte i njëjti grup mediatik. 

Hallet e medias nuk lidhen vetëm me incidentet e dhunës kundër gazetarëve, por edhe me presionin nga politika dhe biznese afër saj. 

Ne do të vendosim kritere tërësisht transparente dhe jodiskriminuese të licencimit të drejtë, të administruar nga një organ realisht i pavarur rregullator. Aksesi në lehtësinë e transmetimit do të jetë një kusht i rëndësishëm licencimi, ku rregullatorit të ristrukturuar do t'i ofrohet një mandat i qartë për të parandaluar pasojat negative të monopolizimit. 

RTSH-ja do të ristrukturohet, duke e kthyer atë në një stacion realisht publik, e duke i dhënë këtij sektori forcë nëpërmjet zhvillimit të televizionit shtetëror, ashtu siç e meritojnë shqiptarët. 

Dixhitalizimi është një proces që duhet të vazhdojë, por jo sipas metodave të Gencit që, për çdo tender, bënte pazarin pastaj zhvillonte tenderin, por sipas një procesi i cili do të jetë transparent. 

Zonja dhe zotërinj, secili prej nesh në këtë sallë të parlamentit përfiton nga prezenca për të falënderuar, në radhë të parë, ata që na kanë sjellë këtu. Unë kam nderin dhe krenarinë, që për herë të tretë në këtë foltore, të flas në emër të votuesve të rrethit të Librazhdit, të cilët i falënderoj dhe jam krenar për votën që më kanë dhënë.

Faleminderit!

Ilir Meta - Fjalën e ka deputeti Halim Kosova. Përgatiten deputetët Luan Rama, Vangjel Dule, Sokol Olldashi, Ervin Koçi dhe Nard Ndoka.

Halim Kosova - I nderuar zoti kryetar,

Të nderuar kolegë deputetë,

Në diskutimin tim do të fokusohem vetëm në njërin nga kapitujt e programit që maxhoranca na ka paraqitur për diskutim, konkretisht me atë që lidhet me sistemin e kujdesit shëndetësor. Siç dihet, gjatë fushatës elektorale, reformën në sektorin e shëndetësisë mazhoranca e tanishme e paraqiti me shumë zhurmë dhe me qëllim joshës për votuesit si një inovacion që synonte ndryshimin rrënjësor të tij. Duke qenë vetë mjek dhe ish-drejtues i një institucioni shëndetësor me shumë rëndësi për shumë vite, mund të më ngjallë interes çdo iniciativë që synon seriozisht të përmirësojë dhe të bëjë më efecient sistemin tonë shëndetësor. 

Unë e dua shëndetësinë me zemër, sepse me të kam lidhur ëndrrat dhe jetën time profesionale. E dua sa më të suksesshme jo për vete, por për të sëmurët dhe qytetarët e këtij vendi. Me këtë ndjenjë pozitive nisa të shikoja programin e maxhorancës të prezantuar dy ditë më parë, por që në fillim që në fazën e parë u deziluzionova, u hidhërova dhe u revoltova, sepse ai niste me një tendencë arrogante mohuese të të gjithë punës të bërë deri më tani dhe të përpjekjeve të arritjeve të jashtëzakonshme që ka realizuar shëndetësia shqiptare në vitet e demokracisë. Ky nihilizëm është formuluar në programin e maxhorancës me frazën: “Shëndetësia shqiptare nuk parandalon, nuk diagnostikon, nuk kuron dhe nuk rehabiliton.” 
Të nderuar kolegë deputetë, kjo në të vërtetë është një shuplakë në fytyrë ndaj mijëra mjekëve infermierëve dhe punonjësve të shërbimit shëndetësor, të cilët kanë punuar dhe punojnë ditë e natë me përkushtim, me përgjegjshmëri anembanë vendit, duke kryer detyrat e tyre ndaj popullatës, si në fushën e parandalimit, diagnostikimit, kurimit dhe rehabilitimit. Me këtë frazë fillimi duket qartë se ky program nuk synon përmirësimin në vazhdim të kujdesit shëndetësor, por mohimin dhe shkatërrimin e çdo gjëje që ka ekzistuar, e çdo arritjeje, e çdo suksesi dhe e çdo sakrifice të bërë deri më tani. Ai synon ta kthejë shëndetësinë tonë në vitin zero. Do të duhej kohë e gjatë për të shqyrtuar një nga një pikat dhe pretendimet konkrete të këtij programi, disa nga të cilat jo vetëm janë iniciuar dhe zhvilluar, por tashmë dhe konsoliduar në vitet që qeveria e mëparshme ka drejtuar. Elementi i parë që bie në sy, është fakti që nuk kërkohet përmirësimi i mëtejshëm i sistemit shëndetësor, për të cilin ka akoma shumë punë për t’u bërë, pra ruajtja e vazhdimësisë së reformave dhe e hapave të bërë deri më tani nga qeveritë e mëparshme, por, në vend të përmirësimit kërkohet rafshimi, pra “terapia e shokut”. 

Sistemin aktual shëndetësor nuk e shpiku qeveria e PD-së, pasi siç e dini kjo qeveri që në fillimet e para dhe më pas ka pasur konsulencë të shkëlqyer ndërkombëtare nga specialistë shumë të njohur evropianë e amerikanë. Ky ishte sistemi që propozohej edhe nga organizma ndërkombëtarë ku Shqipëria bënte pjesë. Ndihma e dhënë nga Organizata Botërore e Shëndetësisë, Banka Botërore, USAID-i, UNICEF-i dhe UNFBA-ja ishte shumë e madhe. Sistemi që u implementua i dha shumë shpejt frytet e veta. Të gjithëve na kujtohet se si falë reformave në mandatin e parë të qeverisjes së PD-së, farmacitë shtetërore me raftet bosh u transformuan tashmë në farmaci që plotësojnë më së miri nevojat e popullatës me barëra bashkohore. Hallka kryesore në këtë transformim ka qenë ISKSH-ja e formuar në vitin 1995. Me riardhjen në pushtet të PD-së në vitin 2005 u riaktivizuan reformat e ngecura, kështu përfshirja e kujdesit parësor në skemën e ISKSH-së nga të gjithë u konsiderua sukses, duke lënë të kënaqur pacientë dhe personel shëndetësor të këtij sektori. Më pas vazhdoi puna për përfshirjen në spital e skemës së sigurimit, e cila duhet të jetë prioritet mendoj edhe për qeverinë në vazhdim. Që prej krijimit të ISKSH-së ka pasur ovacione qeverish dhe ministrash të të gjitha ngjyrave, por asnjë nuk dha mendimin për prishjen e sistemit ekzistues. Kanë qenë rreth 10 – 12 të tillë, të cilët unë gjej rastin si kolegë edhe t’i falënderoj, por nga ana tjetër u them specialistëve të të dyja anëve të politikës që puna juaj nuk vlerësohet dhe për më tepër propozohet që të shkatërrohet. 

A është i mirë sistemi që propozoni ju? Unë nuk i jap të drejtën vetes që ta paragjykoj, por e vërteta është që sistemin e kanë preferuar vetëm disa nga vendet e Europës, kurse shumica e tyre jo. Ai është propozuar me pretendimin që ofron diçka të re, me një mbulim më universal në shërbimin shëndetësor, ndërsa në të vërtetë nuk shoh gjë të re në të. Mbulim universal ofron edhe sistemi ekzistues, si për ata që kanë mundësitë financiare për të paguar kontribut në siguracionet shëndetësore, që mbulojnë rreth 25% të buxhetit të ISKSH-së, ashtu edhe për ata që për arsye të ndryshme nuk e kanë këtë mundësi, 75% e buxhetit të ISKSH-së mbulohet nga buxheti i shtetit si pasojë e kontributeve për persona që nuk kanë mundësi për të paguar. Të gjithë përfitojnë paketën bazë të shërbimeve shëndetësore të ofruara në kujdesin parësor dhe spitalor të financuar nga ISKSH-ja. 

Ajo që më shqetëson është se si do të veprohet me infrastrukturën moderne të ISKSH-së, për të cilën deri më tani janë investuar miliona dollarë? Si do të veprohet me 1,7% të buxhetorëve dhe me kontributet aktuale të privatëve: do t'ua falni dhe më pas do t’ua merrni nëpërmjet taksimit të përgjithshëm? Logjika të çon në atë që do të ketë një rritje të fshehur të taksave. 

Në sistemin aktual, ata që paguajnë kërkojnë të dinë se ku shkojnë kontributet e tyre, si dhe të marrin pjesë në menaxhimin e tyre. Pra, qytetarët janë vetë aktivë dhe vetë aktorë në mbarëvajtjen e sistemit. Në të kundërt në jo pak raste, sisteme si ai që ju propozoni krijojnë gropa të thella në buxhetin e shtetit, por që shumë radhë bëhen transparente për publikun. 

Sistemi aktual që kemi, nga ekspertët konsiderohet më i miri, sepse është sistem miks që kombinon kontributet me siguracione nga ajo pjesë e popullatës që ka mundësi të kontribuojë, si dhe mbulimin e pjesës tjetër për personat e paaftë për të paguar siguracionet me anë të taksimit të përgjithshëm. Sistemi miks është konfirmuar si më me përparësi dhe po aplikohet në shumë vende, madje edhe në Angli ku një pjesë e popullatës është e përfshirë në siguracion. Faktet kanë provuar se qoftë me sistemin “Bismark” të bazuar në siguracione, atë “Berig” të bazuar në taksimin e përgjithshëm si dhe ata miks që kombinojnë avantazhet e të dyjave, është e mundur të arrihen, me secilin prej tyre, objektivat e sistemit shëndetësor, nëse ato zbatohen dhe menaxhohen si duhet. Shkencërisht është provuar që më shumë se sa lloji apo tipi i sistemit të përdorur, suksesi apo dështimi përcaktohet nga mënyra se si ai menaxhohet dhe drejtohet në praktikë. 
Në këtë vështrim fajin nuk e ka sistemi, prandaj e quaj si jologjike, shumë të kushtueshme dhe humbje kohë, ndërrimin dhe rrafshimin e sistemit ekzistues për të ngritur një tjetër nga e para. Veprimi më i drejtë do të ishte përmirësimi i këtij sistemi që kemi në ato hallka që nuk funksionojnë në mënyrën e duhur. Fakti që një pjesë e popullatës kontribuon në siguracione është pozitiv, në kuptimin e përfshirjes së tyre në menaxhimin e sistemit shëndetësor. Nëse në vend do ta stimulojmë dhe do ta forcojmë këtë komponent, apo do ta anulojmë atë, kjo do të bënte një hap prapa me shumë pasoja në zhvillimin demokratik të shëndetësisë sonë. 

Elementi i dytë që bie në sy në këtë program është lista e gjatë e dëshirave të shprehura në të, e cila më duket euforike, predikuese, po pa na njohur me mekanizmat konkretë të realizimit të tyre. Kështu pretendohet se do të ketë një financim të plotë që garanton qëndrueshmërinë financiare, i cili do të realizohet nëpërmjet një taksimi të përgjithshëm, por nuk thuhet se përqind e GDP-së do të përdoret direkt për shëndetësinë. Nuk sqarohet, gjithashtu, se cili është spektri i shërbimeve që do të garantohen për qytetarët, pra sa e gjerë është paketa bazë e shërbimit të domosdoshëm që do të mbulohet nga shteti dhe sa është pjesa tjetër e shërbimeve që do të lihen jashtë paketës të propozuar dhe që në realitet do të mbulohen nga xhepi i qytetarëve. Këto pretendime dhe këto premtime do të përmbushen në kuptimin e ofrimit të gjitha shërbimeve të nevojshme për të gjithë, do të kërkoni një buxhet shumëfish më të madh se ai ekzistuesi, në qoftë se do të bëheshin realitet. Duke u nisur nga ky fakt, më lejoni të pyes: a është llogaritur paraprakisht se sa do të jetë shuma e nevojshme për to? Nëse po, përse nuk na thuhet një shifër, qoftë edhe e përafërt, përse nuk thuhet se cili do të jetë burimi i tyre? Apo vetëm taksat? 

Të nderuar kolegë deputetë, premtimet vetëm nuk mjaftojnë, ato duhen të shoqërohem me shpjegimet se si do të bëhen, kur do bëhen dhe mjetet financiare me të cilat do të realizohen. Nuk mjafton të na thuhet vetëm që ato do të bëhen, duhet të thuhet se çfarë pritet pasi ato të realizohen. Duhet të na thuhet, jo se çdo bëni, por ç’do arrini në fushën e shëndetësisë. Programi juaj duket një listë dëshirash pa buxhet, pa objektiva të matshme. U sugjerojmë qytetarëve se premtimet dhe veprimtaritë e ndryshme të këtij programi do të mbeten në letër nëse nuk shoqërohen me shifrat e duhura të buxhetit për realizimin e tyre. E them këtë, sepse ekziston një mundësi tjetër, që ju me premtimin e shërbimit falas shqiptarëve, pa përjashtim, të pasur apo të varfër qofshin, t’i ofroni për të gjithë, vetëm një qese të vogël pakete, e cila është e pamjaftueshme për jetën e përditshme. Nëse e keni fjalën për këtë lloj oferte të shërbimit falas, ju themi: “Faleminderit”! Por na lejoni atëherë, t’u themi të gjithë atyre pacientëve që presin dializë, transplant, që shpresojnë për citostatik të serisë së fundit, apo presin të vendosin stendat apo të bëjnë bypass në zemër, ekzaminime dhe mjekime të tjera të kushtueshme, të dashur pacientë, nuk ju kanë thënë të vërtetën. 

E them këtë pa cinizëm dhe pa mburrje, sepse as ne nuk arritëm t’i kënaqim të gjithë, por të paktën ishim më të sinqertë, nuk u tallëm dhe nuk i gënjyem ata. Bëmë gjithçka mundëm, gjithashtu për më mirë çdo vit. Shifrat flasin vetë se si u shtua nga viti në vit numri i pacientëve që përfituan dializë, numri i pacientëve që morën citosatikë dhe medikamente nga më të fundit, se si u realizua te disa prej tyre transplanti, se si të gjithë pacientët me hepatit apo me SIDA përfituan aparate retrovirale moderne. Ne nuk i plotësuam dot të gjitha nevojat progresivisht në rritje të mjekësisë tonë për financim. Po. Kjo është e vërtetë, por grafiku i rritjes progresive të këtij financimi është i dukshëm dhe i pandalshëm nga viti në vit. Me krijimin e fondit të figuracionit shëndetësor, si dhe bazuar në ligjin e ri të financimit të shëndetësisë, nëse zbatimi i tij nuk cenohet nga aventurat e pseudonovatorëve të programit të qeverisë shpresat do të ishin më të mëdha.

 Dua të ndalem edhe te gënjeshtra e madhe e këtij programi: shërbime falas. Kjo qeveri zemërmadhe imiton në dukje aristokracinë e mbretit të dikurshëm, që si mëshirëmëdhenj ndërtuan dhe financuan spitale për të vobektit dhe në to mjekoheshin falas ata. Kujdesi mjekësor i ofruar si dhuratë nga qeveria është gënjeshtër dhe e konsideroj gënjeshtër filantropike. Realisht paratë për të nuk janë dhuratë e qeverisë, por ju janë marrë disa qytetarëve të pasur me taksa, por pa u thënë atyre se cili do të jetë niveli i taksës më të lartë që ata do të paguajnë dhe me ato para të marra nga kjo pjesë e popullatës qeveria bëhet filantropike me pjesën tjetër që ka më pak ose nuk ka para. Qeveria për të fituar simpati elektorale bën me dhunë transferimin e parave nga xhepi i disa qytetarëve në favor të disa të tjerëve. Ajo që mungon këtu është transparenca ose mosllogaritja apo keqllogaritja. Qytetarët në marrëdhënie pune do të taksohen, por nuk e dinë sesa, do të ketë ky taksim një limit apo tavan. Sa prej këtyre parave do të shkojnë në të vërtetë për shëndetësinë. Në këtë vështrim termi “falas” duhet hequr nga përdorimi, sepse është gënjeshtër dhe abuzim, ai duhet të zëvendësohet me termin “parapagim nga vetë qytetarët” apo “transferim parash” që do të bëhet nga qeveria duke u marrë nga xhepi disa qytetarëve të pasur, por duke ua bërë të qartë atyre paraprakisht këtë veprim në kohën kur ata votuan.

 Diçka tjetër që duket sikur është harruar në këtë program është se mjaft nga elementet e premtuara në të janë tashmë të kryera ose në zhvillim e sipër. Është dixhitalizuar një pjesë e sistemit të kujdesit parësor, janë iniciuar programe apo projekte në sistemin e pagës dhe kostos së efektivitetit, bazuar në diagnozë. Ka filluar informatizimi i spitaleve duke përfituar tashmë frytet e para të kësaj pune por që mbetet për t’u shtrirë në të gjithë vendin. Me këto nuk them se puna është finalizuar dhe kemi arritur të gjitha objektivat, por duhet që maxhoranca e re të pranojë me modesti se shumë gurë të programit do t’i vendosë mbi themelet apo muret që janë ngritur tashmë dhe për të cilat kërkoj në emër të interesave të votuesve, por edhe të pacientëve dhe qytetarëve të mos i shkatërrojë, por t’i çojë edhe më tej përpara. 

Një pikë e veçantë e cila është e paqartë në program është edhe roli i institucionit të ri që mendohet të ngrihet, ai i shërbimit shëndetësor kombëtar, i cili shprehimisht thuhet se do të jetë paguesi i vetëm i shërbimit shëndetësor dhe që do ta ofrojë atë me pagesë për të gjithë qytetarët. Paqartësia qëndron në paradoksin e funksionimit dyfish të tij, si paguesi i vetëm dhe njëkohësisht ofruesi i shërbimeve shëndetësore. Dua t’ju kujtoj këtu se organizata prestigjioze ndërkombëtare me projekte shumë të rëndësishme në fushën e shëndetësisë, si Organizata Botërore e Shëndetësisë, Banka Botërore, USAID-i apo edhe të tjera, kanë rekomanduar dhe praktikisht kanë kontribuar në realizimin e ndarjes së këtyre dy funksioneve, pra të ofrimit dhe blerjes së shërbimeve shëndetësore në vend, kjo është quajtur nga ata si një arritje e rëndësishme e reformës shëndetësore. Në kuadër të këtyre rekomandimeve, Ministria e Shëndetësisë ia dha funksionin e blerësit të vetëm shërbimit të ISKSH-së dhe tani fondit të Sigurimeve Shëndetësore, i cili praktikisht vepron si blerës i vetëm, por jo ofrues i shërbimeve. A do të bëhen hapa prapa në këtë drejtim? Do të kthehemi te funksionet e dyfishta të njëkohshme të ofruesit dhe blerësit, të cilat i ushtronte Ministria e Shëndetësisë dikur kur funksiononte sistemi shëndetësor sipas atij Semashko.
Elementi i tretë që bie në sy në këtë program është mungesa dhe shpërfillja e dukshme e pacientit dhe e qytetarit. Në reformat e sotme të sistemeve shëndetësore moderne, përkundrazi ngulmohet që pacienti, konsumatori dhe përdoruesi i shërbimeve të vihen në qendër të sistemit shëndetësor. Sistemi shëndetësor, sipas programit që po diskutojmë, duket teknokratik, burokratik dhe autokratik, është sistem i shtetit të madh e i pacientit të vogël. Ai është konceptuar me elemente teknike profesionale, ku pacienti dhe qytetari nuk kanë asnjë rol, asnjë të drejtë dhe asnjë peshë.

Gjatë qeverisjes sonë, e them me krenari, këtij elementi i kemi dhënë theks të veçantë. U arrit të hartohet dhe të miratohet karta shqiptare e të drejtës së pacientit, e cila u përpilua sipas modelit të kartës europiane për pacientët. U ngritën struktura për edukimin dhe aftësimin e pacientëve për vetëmjekimin e sëmundjeve të tyre kronike. Nuk pretendoj që të drejtat e pacientëve janë respektuar me rigorozitet kurdo e kudo, por një sërë aktivitetesh dhe mekanizmash janë vënë në veprim që zëri i pacientit, i qytetarit e konsumatorit të jetë esencial jo vetëm për sa u përket shërbimeve shëndetësore të ofruara, por edhe politikave shëndetësore e programeve të hartuara bazuar në to, ku pacientët dhe qytetarët i kemi thirrur të bashkëpunojnë si partnerë aktivë, duke u ofruar shumë mundësi komunikimi. 

Elementi i katërt që dua të sjell në vëmendje, duke parë këtë program, është shkëputja e sistemit shëndetësor nga komuniteti dhe nga pushteti lokal. 

Shëndetësia duket te ne si problem që do të zgjidhet vetëm nga lart, nga Ministria e Shëndetësisë, nga qeveria, pa popullatën e pa komunitetin. Deri më sot e vërteta është që roli dhe kontributi i komunitetit dhe i pushtetit lokal në çështjet e lidhura me shëndetësinë kanë qenë realisht të zbehtë e pasivë. 

Elementi i pestë, që bie në sy në këtë program, është anashkalimi i plotë i nevojës për zhvillimin e mëtejshëm të shkencave mjekësore në mënyrë të mirëfilltë dhe në shërbim të problemeve që ndesh shëndetësia jonë. Sipas këtij programi shëndetësia është vetëm politikë dhe propagandë. Është mohuar fakti se shëndetësia dhe mjekësia mbështeten në veprimtarinë e tyre nga arritjet shkencore. Mjekësia e bazuar në evidencë shkencore tashmë është një domosdoshmëri për proceset vendimmarrëse. 

Nuk është se në qeverisjen tonë kemi shkëlqyer në këtë aspekt, por disa hapa janë realizuar, i tillë ishte krijimi për herë të parë në vendin tonë i Universitetit Mjekësor të Tiranës, ku në përbërje të tij ka 5 fakultete; është botimi i buletinit shkencor mjekësor në gjuhën angleze; telemedicina e shtrirë në spitalet kryesore të vendit, financimi i USAID-it, dhe është krijuar një bërthamë shkencore për mjekësinë e bazuar në evidencë shkencore për të verifikuar punën e përditshme.

Elementi i gjashtë. Nuk është e qartë në program se cilat do të jenë perspektivat e tregut të ri shëndetësor te ne. Ai nisi mbarë shumë vite më parë me krijimin e sektorit privat, sidomos në stomatologji dhe farmaceutik, që më pas u liberalizua me lejimin e spitaleve private, shumica e të cilave me financim dhe menaxhim të huaj. U krijua një rrjet shërbimesh jo publike: laboratorik, imazherie, të kujdesit intensiv dhe u liberalizua deri diku sektori alternativ i mjekësisë. Në stadin e tanishëm këto hapa kanë nevojë të kristalizohen dhe të mbështeten me mekanizma rregullatorë të marrëdhënieve të tyre me sektorin publik. Një nga problemet më të mprehta është kërkesa e institucioneve shëndetësore jo publike për të përfituar edhe ato pjesë financimi në masën e institucioneve publike. Në sistemin e tanishëm kjo mundësi e financimit të pjesshëm të tyre ishte e paraparë si e realizueshme nga ana e fondit të Shërbimit Kombëtar Shëndetësor. A parashikohet të luajë të njëjtin rol Institucioni i Shërbimit Kombëtar Shëndetësor? 

Së fundmi, programi që na u paraqit për shëndetësinë është tërësisht politik dhe teknokratik, por nuk ndihet në të roli i faktorit njerëzor. Shërbimi shëndetësor kryhet nga njerëzit. Atë nuk e bëjnë vetëm paratë, barnat apo teknologjia, sado e sofistikuar qoftë ajo. Ajo realizohet në sajë të vullnetit, dijes, etikës dhe entuziazmit njerëzor të punonjësve të shëndetësisë, si dhe duke u plotësuar atyre nevojat që kanë në punë e sipër, një program shëndetësor për njerëzit. Pa njerëzit duket i thatë e vyshkur.

 Në qeverisjen tonë u bë një hap i madh për motivimin e respektimin e punës dhe të dinjitetit të personelit shëndetësor, u rishikuan pagat e personelit shëndetësor në të gjitha nivelet. 

Bindja jonë është dhe ka qenë se pa njerëz të mirë, të zotë, të ndershëm e të devotshëm asnjë politikë, asnjë program, predikim apo angazhim nuk do të mund t’i japë shëndetësisë sonë imazhin e merituar moral e profesional në sy të popullatës. 

Rastet e para me të cilat filloi ky program për sektorin e kujdesit shëndetësor, siç e thashë edhe më lartë, të nihilizmit, të shpërfilljes, të mohimit së gjithçkaje pozitive të arritur me shumë mund, nuk janë një ogur i mirë për këtë armatë të nderuar që punon në sektorin e vështirë dhe delikat të kujdesit shëndetësor, e cila dëshiron dhe meriton shumë më tepër respekt.

Faleminderit!

Ilir Meta – Faleminderit!

Fjalën e ka zoti Luan Rama! 

Pastaj fjalën në vijim e kanë deputetët: Vangjel Dule, Sokol Olldashi, Nard Ndoka, Pjerin Ndreu, Kastriot Islami, Luiza Xhuvani, Florjon Mima dhe Namik Kopliku. 

Luan Rama – I nderuar zoti Kryetar i Kuvendit,

Zonja ministre, 

Zotërinj ministra, 

Kolegë deputetë,

Më është dashur ta lexoj me endje e ta qëmtoj me vëmendje programin e qeverisë së Aleancës për Shqipërinë Europiane, për të gjetur në të atë që dëshiron dhe që duhet të gjejë në fakt çdo qytetar i këtij vendi, pavarësisht prej përmbajtjes së votës që ka dhënë më 23 qershor, prej vendit ku banon, dialektit me të cilën komunikon apo nëse beson në Zot ose jo, gjithashtu dhe cilido shqiptar që nuk ka votuar fare më 23 qershor: horizontin ku duam të mbërrijmë të gjithë së bashku. 


Programi i qeverisë është gjithfarë merr përsipër të realizojë maxhoranca e re në përmbushje të pritshmërisë jo vetëm të atyre që e kanë votuar këtë maxhorancë, por po me aq vëmendje dhe përkushtim edhe për ata që e kanë votuar kundër. Sfida është aty, është për të gjithë ne si përfaqësues të zgjedhur, por është edhe për të gjithë shoqërinë shqiptare. Pra, nuk është sfidë vetëm e qeverisë. Por, Qeveria duhet të na udhëheqë dhe të punojë që gjithsecili qytetar i këtij vendi të jetë kontributor.

Ndaj e gjej të udhës të veçoj se programi përligj përgjegjësitë, angazhimet, pritshmëritë. Pa u referuar konkretisht në morinë e prioriteteve dhe çështjeve që ofron dhe guxon të marrë përsipër të zgjidhë programi i qeverisë, nuk mund të mos sjell në vëmendjen tuaj një detaj që nuk u përmend deri tani nga diskutantët pararendës: cilësinë gjuhësore, letrare dhe shprehëse të programit të qeverisë së re, paraqitur në emër të saj nga Kryeministri i dekretuar, zoti Edi Rama. 

Rrallëherë i janë paraqitur kësaj audience ligjvënëse platforma të tilla, me elegancë dhe kurim të vëmendshëm të fjalës. Rrallë herë kemi pasur shansin të dëgjojmë një fjalë të tillë puritane në pikëpamjen e formës e të etikës. Programi shpreh në këtë mënyrë identitetin e Kryeministrit vetë, si njeri i letrave dhe i fjalës, i cili do të duhet të dëshmojë nga sot, nesër e çdo ditë më shumë ditë pas dite e të së njëjtës cilësi do të ketë edhe veprat. 

Programi i qeverisë së re, me përbashkësinë dhe ngjyresat e saj brenda vetes dhe miksimi serioz me kontributet programore dhe qeverisëse të LSI-së, ashtu si dhe fushata e zgjedhjeve të 23 qershorit, cilësohet sa prej sloganit të rilindjes shqiptare, një slogan që shtypi perëndimor, sidomos ai francez, e pati profetizuar e uruar qysh në fundin e viteve 1990; një rilindje llazariane, sipas konceptit të këtij shtypi; një rilindje si ajo e shekullit të lindjes së kombit shqiptar, sipas konceptit të përparuar të bashkëkombësve tanë, dhe tipizohet përmes sloganit “Të ecim më shpejt” si shenjë e guximit për të mbërritur në cakun e horizonteve europiane që ëndërrojmë dhe aspirojmë prej kohesh. 

Unë jam i parimit se kush nuk do të gabojë në interesat kombëtare, le të mendojë si rilindësit. Ndaj i kujtoj sot me nderim profesorët e mi në Shkodër, që na mësonin aksiomën “Vetëm rilindësit nuk kanë gabuar në një kohë të vështirë”. E, sigurisht që të mendosh si rilindësit, për më tepër të premtosh e të veprosh si ata, është një fjalë e madhe shumë, është ndoshta projekti më ambicioz që kanë pasur ndonjëherë shqiptarët, është ëndrra për një Shqipëri tjetër, për një Shqipëri siç nuk ka qenë asnjëherë. Dhe me të vërtetë, programi i qeverisë së re është jashtëzakonisht pretencioz, ashtu siç ka qenë dhe programi elektoral, është një program që projektohet në katër vjet e më tej tyre. 

Në lidhje me këtë, nëse duam të jemi vërtet rilindësit e shekullit të 21-të, premtuesit e një Shqipërie të ardhshme, më të denjë se ajo e ditëve tona; një Shqipëri që do të përmbyllë rotacionin e dytë, duke premtuar Rilindjen, neve na takon të gjykojmë duke e parë programin qeverisës në kuadrin e së shkuarës, së sotmes dhe së ardhmes. 

Për shembull, qeveritë ndryshojnë, qoftë në pikëpamje të shumicave që krijohen; qoftë në pikëpamje ideologjike, siç ka ndodhur shpesh tek ne; qoftë në pikëpamje të grupimeve. Por bashkë me qeveritë nuk ndryshojnë dhe strategjitë. Klasat ndërruese kanë më se mjaftueshmërisht gjëra për të ndryshuar me projektet e tyre, prej preferencave deri te referencat.

Por, aleatët strategjike, orientimet strategjike, përparësitë strategjike, qëndrojnë mbi investiturat e tyre. Sa u takon raporteve me strategjitë, çdo qeveri e re që mandatohet ka në përgjegjësinë e vet që të jetë konservatore. Aleatet strategjikë, për shembull, nuk ndryshojnë për pragmatizëm, sepse raportet dhe marrëdhëniet strategjike përcaktohen nga interesat strategjike, por kushtëzohen edhe prej kujtimeve historike, nga simpatitë dhe empatitë midis popujve, nga gjurmët e së shkuarës, nga emocionet e historisë, nga përfytyrimi për tjetrin si stereotip dhe shumë rrethana të tjera. Miqësitë strategjike para së gjithash janë të lidhura me mirënjohjet historike. Prandaj shqiptarët i duan Shtetet e Bashkuara të Amerikës, sepse ishte presidenti amerikan ai që denoncoi i pari privimin e popujve prej së drejtës së vetëvendosjes; i duan NATO-n dhe Europën, sepse kanë ndryshuar fatin historik të gjithë shqiptarëve, pozitën gjeopolitike të tyre në rajon e në kontinent, perspektivën e tyre. 

Programi i Qeverise se re ofron kontinuitetin e nevojshëm për gjithçka përbën fondamentin e investimit shtetëror, pavarësisht se të cilit krah apo të cilës ngjyrë kanë qenë qeveritë pararendese, duke konsideruar me vizion e në dimension tjetër Shqipërinë anëtare të NATO-s, Shqipërinë që pret të mbërrijë në Bashkimin Europian, Shqipërinë që guxon të artikulojë një rol edhe më ndikues si faktor i rëndësishëm paqeje, stabiliteti dhe integrimi në rajon.

Por si mund të dallohet një qeveri nga një tjetër, atëherë? Për mendimin tim dallimi shprehet në ato që quhen kontribute shtesë. Në këtë kuptim, mundësia e vetëdallimit të një qeverie shprehet te politika e punësimit, pagave, mbrojtjes së minimumit jetik (që, meqë ra fjala, qeveria do të duhet ta deklarojë), mbrojtjes së të drejtës së jetës, sigurisë në familje e në bashkësi. 

Shpesh, kur flitet për minimum jetik, kjo perceptohet për fat të keq edhe prej mediumeve politike si një prag ekzistencial jetese. Unë personalisht e kuptoj këtë të lidhur me cilësinë e jetës në përgjithësi, që do të thotë jo vetëm me bukën e përditshme, por dhe ushqimin shpirtëror: çfarë i ofrohet me politika kulturore qytetarit: në media, në shtyp, në skenë, në ekran, në librin e printuar, në mjedisin etno-kulturor. Në fund të fundit fytyra e një qeverisje përdallohet esencialisht prej qëndrimit që mban ndaj kulturës.

Sepse kultura është paqe, është stabilitet, është siguri, është rend, është integrim, dhe në krye të të gjithave është identitet.

Qeveria duhet te guxojë, edhe sepse ka në krye një njeri që vjen prej botës së kulturës, të formësojë një konstante të qartë të politikave të subvencionimit të mbrojtjes dhe promovimit të vlerave të kulturës kombëtare. Nuk ka pse të na trembë dhe as të na duket e huaj fjala subvencion. Sepse kulturën e vet e mbrojnë me politika subvencionuese edhe ato që zhvillohen prej gjuhësh të mëdha si anglishtja, frëngjishtja, spanjishtja, italishtja, gjermanishtja, rusishtja etj.

“Misioni ynë, është të ecim me shpejt, për të ndërtuar Shqipërinë e Gjeneratës Tjetër”, - u shprehët ju, zoti Kryeministër, në fjalën tuaj të parë si Kryeministër përpara këtij Kuvendi. Dhe më tej, përmes një enumeracioni përshkallëzues, renditet një mori fenomenesh dhe dukurish negative te cilat shqiptarët dhe Shqipëria nuk i meritojnë.

Shqiptarët nuk meritojnë shkeljet e vazhdueshme të lirive dhe të të drejtave të tyre; shqiptarët nuk meritojnë korrupsionin dhe kriminalitetin; nuk meritojnë papunësinë, varfërinë, analfabetizmin, nuk meritojnë shkatërrimin e gjithanshëm të natyrës etj.

Shqiptarët e dinë se çfarë nuk meritojnë, ndaj me zgjedhjen që bënë më 23 qershor e ndanë veten e tyre nga ajo që nuk meritojnë. Shqiptarët votuan maxhorancën, nga e cila doli Qeveria që drejtoni ju, zoti Kryeministër dhe presin nga ju, presin nga të gjithë ne të fillojmë të punojmë që ata të gjithë të prekin e të ndjejnë të tyren atë që meritojnë. 

Jam i prirur të besoj se një program i formuluar me fjalë të zgjedhura dhe përgjegjshmëri qytetare, do të ketë në përmbajtje e në realizim dhe një frymë zotuese cilësore.

Unë besoj!

Ju faleminderit!

Ilir Meta – Faleminderit, zoti Rama!

Fjalën e ka zoti Vangjel Dule. 

Vangjel Dule – I nderuar Kryetar i Kuvendit,

Të nderuar kolegë,

Zoti Kryeministër,

Zotërinj ministra,

Jemi në seancat e para të legjislaturës së re dhe është normale që të jemi në një proces përshtatjeje të gjithë: ish-qeveria në rolin e opozitës, ish-opozita në rolin e maxhorancës së re.

Natyrisht që ky proces ka dhe nuk mund të mos ketë edhe efektet e veta në sjelljet parlamentare. Ka edhe ekseset e veta, por është e qartë në këtë sallë se gjatë këtyre seancave një frymë tjetër, një frymë ndryshe, cilësisht ndryshe. Kjo është e qartë për të gjithë: klima e ndryshme edhe në sallë, por edhe në perceptimin e kësaj salle nga opinioni. Me sa duket e shkuara, arritjet dhe dështimet e saj kanë ndikuar në maturimin e klasës politike dhe të të gjithëve; me sa duket këto 20-vjet e kanë bërë klasën politike të vendit më të mençur. Kjo është një zanafillë pozitive, shpresëdhënëse. 

Rezultati zgjedhor ishte një rezultat që pritej. Kishte kohë që shoqëria dhe qytetarët e kishin shpresën te opozita. Pritshmëritë e tyre i shikonin se do të materializoheshin me ardhjen në pushtet të opozitës, por ai rezultat nuk pritej në përmasat plebishitare që erdhi. Rezultate të tilla zgjedhore vijnë në kohë pasigurish të mëdha, por edhe pritshmërish të mëdha. Unë mendoj se rezultati zgjedhor i 23 qershorit i ka të dy elementet: edhe pritshmërinë, edhe pasigurinë. 

Në vendin tonë flitet shumë për integrimin, por ne akoma nuk e kemi marrë statusin e vendit kandidat. Në vendin tonë flitet për ritme ekonomike dhe moskalim në recesion, por kjo s’përkthehet në mirëqenie për qytetarët. Në vendin tonë po flitet për arritje në shumë drejtime, por që nuk janë të prekshme në jetën e përditshme të qytetarit.

Këto kanë krijuar pasiguri të theksuara, por në të njëjtën kohë edhe pritshmëri të mëdha. Është detyrë dhe sfidë e qeverisë që mesazhin e zgjedhjeve të 23 qershorit ta zhveshë gradualisht nga pasiguria e qytetarit dhe e shoqërisë dhe të shtojë gjithmonë e më tepër elementin e pritshmërisë dhe kjo bëhet vetëm nëpërmjet realizimit sistematik të objektivave, mbajtjes së fjalës dhe premtimeve. 

Çfarë presin qytetarët?

Ndoshta fjala integrim është e keqpërdorur. Është e konsumuar, por atë presim të gjithë: integrimin e vendit në BE, marrjen e statusit të vendit kandidat, integrimin dhe statusin dhe më pas çeljen e negociatave. Këto kërkojnë shumë gjëra, në shumë drejtime, por mbi të gjitha kanë një parakusht: konsensuse të gjera dhe sinteza në politikë.

Zoti Kryeministër, dashur pa dashur ju jeni protagonist i kësaj klime të ndryshme të krijuar në vend pas zgjedhjeve të 23 qershorit. Brenda në Parlament dhe në marrëdhëniet me Parlamentin dhe perceptimin e tij nga shoqëria dhe si protagonist do t’ju sugjeroja modestisht të merrni iniciativën dhe të bëni kapërcimin historik që nuk u realizua gjatë këtyre 22 vjetëve pas rënies së regjimit totalitar: institucionalizoni takimin periodik të kryetarit të qeverisë me kryetarin e opozitës me një axhendë ekskluzive dhe minimaliste, që do të ketë vetëm një çështje: integrimin në BE. Kjo do të funksionojë, sepse kjo shpreh dëshirën e të gjithë qytetarëve dhe gradualisht suksesi në këtë term do ta shtrijë vetiu axhendën e këtyre takimeve.

Integrimi në BE nuk është një zero sum game; fitorja e njërit nuk është domosdoshmërisht humbje e tjetrit. Integrimi në BE është e të dyja palëve dhe, mbi të gjitha, është fitore e vendit, e shoqërisë dhe e qytetarëve. Kemi një shans fatlum. Presidencat e BE-së në vitin 2014 janë ato greke dhe italiane, 2 nga vendet që kanë mbështetur, pa luhatje, ambiciet tona integruese. Duhet jo vetëm që të integrojmë statusin, që jemi shumë afër, por të çelim edhe negociata, një proces shumë më i vështirë, shumë më i gjatë në kohë sesa ai i marrjes së statusit të vendit kandidat. Ky proces integrimi duhet të prekë detyrimisht çdo qelizë të jetës së vendit. Pikë së pari, duhet të sjellë më shumë demokraci në vendin tonë, duhet të konsolidojë shtetin e së drejtës, duhet të rrisë standardet e respektimit të të drejtave të njeriut dhe të minoriteteve.

Në programin e qeverisë flitet për shumë reforma. Do t’ju sugjeroja, zoti Kryeministër, t’i vendosnit një kryetitull, që do të jetë reforma kushtetuese. Mendoj se është situatë optimale që ky mandat parlamentar të marrë në shqyrtim rishikimin e Kushtetutës. Kanë kaluar vite që nga miratimi i saj. Janë evidentuar anë problematike. Duke shtuar këtu edhe arnat keqfuksionale të vitit 2008 bëhet edhe më e domosdoshme reforma kushtetuese, aq më tepër që me marrjen e statusit të vendit kandidat ndryshimet dhe përafrimi duhet të jenë rrënjësore dhe të gjithanshme.

Gjithashtu, duhet të vlerësojmë një reformë e re zgjedhore. Sistemi zgjedhor u provua se nuk është i përshtatshëm. Vota ngelet e pabarabartë. Vota e një qytetari vlen më shumë se vota e një qytetari tjetër. Këtë e kemi ngritur në sistem. Duhet të garantojmë barazinë e votës. Kemi bërë një premtim solemn që na bashkon: qeveria e djeshme dhe opozita e sotme dhe opozita e djeshme dhe qeveria e sotme duhet t’u garantojnë emigrantëve të drejtën e votimit në vendet ku ata jetojnë dhe banojnë. Është momenti ta realizojmë. Duke u afruar me Europën, duhet të krijojmë realitete të tilla europiane.

Së fundi, duhet ta çlirojmë procesin zgjedhor nga administrimi partiak, rrënjën e së keqes për të gjitha problemet që janë vënë re në vazhdimësi në proceset zgjedhore. Gjithashtu, mendojmë se duhet një reformë parlamentare. Nuk mund të mbyllim sytë përpara faktit se politika dhe politikani zhvlerësohen përditë. Kemi një zhvlerësim dinamik të politikës, pra të klasës politike në vendin tonë. Duhet të rikthejmë besimin, zoti Kryetar i Parlamentit. Besoj se roli juaj është përcaktues në këtë drejtim. Kemi një parlament që ka shumë pak politikë. Funksionojnë më tepër thjesht si miratues nismash ligjore që vijnë nga ekzekutivi. Duhet t’i rikthejmë politikën Kuvendit, ballafaqimin e ideve politike të gjeneruara nga subjektet politike dhe nga grupet parlamentare.

Një aspekt shumë i rëndësishëm për ne, të nderuar kolegë, jo vetëm në kuadër të integrimit, por si nevojë dhe domosdoshmëri e jetës në vendin tonë, është liria fetare. Si shtet, kemi precedentin negativ historik të shekullit të kaluar, kur në vitin 1968 e shpallëm kushtetueshmërisht të ndaluar fenë në Shqipëri, por edhe sot që e kemi të garantuar në legjislacion lirinë fetare, komunitetet nuk kanë marrë ende atë që dhunshëm iu shtetëzua në vitin 1968. Nuk kanë marrë pronat e tyre. Nuk u janë kthyer objektet e kultit, po ashtu edhe sendet kishtare. Ngjarjet e Përmetit para disa javësh na kujtuan skena të periudhës së persekutimit fetar. Duhet t’i japim fund çështjes së pronave të komuniteteve fetare. Natyrisht që prona është e shenjtë e çdo qytetari e çdo individi, por ato janë prona komunitare që u takojnë shumë individëve në një mision të shenjtë, që ka të bëjë me politika sociale, me zhvillimin shpirtëror. Ne duhet të jemi korrekt ndaj vetes dhe ndaj historisë. Në këtë kuadër do të zgjerojmë pak më tepër për sa u përket të drejtave të minoriteteve, sepse, fatkeqësisht, nuk dëgjova asnjë koleg deri më sot, nga pozita dhe opozita, që të trajtojë këtë çështje.

Legjislacioni ynë ka bërë hapa në sanksionimin e standardeve, siç ato parashikohen në konventat rajonale dhe universale për respektimin e të drejtave të njeriut dhe të drejtave të minoriteteve, por këtë legjislacion e ndan realisht një hendek shumë i madh nga implementimi i tij. Shpeshherë mungon vullneti politik, sikurse mungojnë edhe mekanizmat shtetërorë dhe qeveritarë për realizimin e implementimit praktik dhe të prekshëm në jetën e përditshme të pjesëtarëve të minoriteteve etnike, kulturore, gjuhësore, fetare dhe të natyrave të tjera.

Krahas legjislacionit, i cili duhet përmirësuar, dhe ne jemi të mendimit se me ekspertizën e BE-së dhe të KE-së duhet të përpilojmë një ligj integral për këto të drejta, duhet njëherësh të përpilojmë edhe aktet nënligjore që do t’i bëjnë të zbatueshme këto konventa, por duhet vënë në dukje edhe mungesa e mekanizmave. Kemi një Komitet Shtetëror të Minoriteteve, i cili është bërë subjekt kritikash sistematike në raportet e KE-së, gjithashtu edhe të BE-së. Është momenti i rikonceptimit ligjor dhe i ridimensionimit të funksinomit të këtij komiteti. Nuk duhet të harrojmë se në kohën e qeverisë “Meta” kishim edhe ministër Shteti për të Drejtat e Minoriteteve. Sot nuk kemi ministër Shteti, por nuk kemi as komision të përhershëm parlamentar, siç kemi pasur. Kemi vetëm një nënkomision formal, jofunksional.

Është koha që detyrimisht duhet të vijë si rekomandim, sikurse ka ardhur sistematikisht nga BE, por na takon ne ta marrim. Nuk kemi arsye pse të tregohemi fobikë. Nuk i marrim vetë nismat për realizimin e këtyre praktikave dhe politikave bashkëkohore, të cilat do të garantonin në praktikë të drejtën e arsimit, të drejtën e trashëgimisë, të drejtën e përdorimit të gjuhës amtare, të drejtën e përfaqësimit në administratën shtetërore dhe në organet kushtetuese, përpjestueshmërisht të barabartë, të pjesëtarëve të minoriteteve etnike. Është një sfidë dhe dëshiroj ta theksoj është një aspekt që më bën skeptik në programin e qeverisë. Konstatohet një fobi për prekjen e çështjes. Janë sterotipe, paragjykime, por nuk mund të jetë gjithmonë opinioni ndikues dhe përcaktues i politikave. Kemi për detyrë që të zhvillojmë mentalitetin e ri të respektimit të të drejtave të pjesëtarëve të minoriteteve.

Në lidhje me të drejtat e njeriut, flitet në program gjerësisht për kualifikimet e forcave të rendit për të qenë më të efektshme, më rezultative e kështu me radhë. Është po aq i rëndësishëm kualifikimi i këtyre forcave në respektim të të drejtave të qytetarëve, të individëve qoftë edhe atyre të përfshirë në krime apo të inkriminuar në krimin e organizuar. Është një aspekt jetik për një shoqëri të organizuar, për një shoqëri europiane. 

Zonja dhe zotërinj të nderuar, është një aspekt, është një shtyllë e integrimit në BE ajo e koherencës sociale. Lexoja një shifër të fundit të statistikave se në vendin tonë janë mbi 402000 bashkëqytetarët tanë që jetojmë me rreth 48 dollarë në muaj. Nuk e di nëse kjo arrin për një gotë qumësht dhe një kafshatë bukë të thatë për fëmijëtë e këtyre familjeve. Padrejtësitë ekstreme në një shoqëri nuk garantojnë në asnjë rast koherencën e duhur sociale që i duhet një shoqërie për të gjeneruar energjitë e duhura në një proces kaq të ndërlikuar, të vështirë dhe afatgjatë, siç është integrimi në Europë, pra i europianizimit të shoqërisë.

Zoti Ministër i Mirëqenies Sociale, ju ndoshta keni një nga sfidat më të rëndësishme të kësaj qeverie. Qytetari shqiptar dëshiron të lëvizë i lirë në Europë dhe të jetë po aq i denjë edhe në xhepat e vet, sa fqinjët e tij evropianë apo europianët pak më larg, në Europën Veriore. Është sfidë mbi sfidat. Jemi mësuar me politikat e lehta të asistencës sociale. Sigurisht që ka familje që kanë nevojë për “lëmoshën shtetërore”, por mendoni për një moment sikur të gjitha fondet e dhëna ndër vite, të ishin investuar në kualifikimin e gjithë kësaj kategorie të papunësh, në drejtime dhe profesione të ndryshme, me qëllim integrimin i tyre në tregun e punës, siç ai transformohet me reformat e ndryshme dhe zhvillimet në vend, se sa më rezultative do të kishin qenë këto fonde, por asnjëherë nuk është vonë. Qeveria duhet ta ketë prioritet këtë kategori njerëzish, duke u afruar gjithmonë e më tepër me BE, gjithmonë e më shumë shanse do të kemi për të garantuar fonde për t’u ardhur në mbështetje këtyre shtresave. Është një kapitull i vështirë. Nuk do të dëshiroja t’i hyja, duke mos qenë specialist i ekonomisë dhe i financave, vetëm se do të kërkoja, i nderuar zoti Kryeministër, transparencë dhe ndershmëri me qytetarët dhe shoqërinë.

Kryefjala e të gjitha debateve në Europën sot, por edhe në G20-ën e më gjerë është “politika shtrënguese”. Kanë ardhur, i kemi ndier. Do të detyrohemi të marrim masa shtrënguese me pasoja financiare për xhepat e qytetarëve, veçse duhet të jemi transparentë, ta përgatisim dhe ta mbështesim me politika elastike jonjëdimensionale, që do të rëndojnë dhe do të shkatërrojnë vetëm shtresën e mesme dhe të ulët, por që do të jenë përpjestueshmërisht të barabartë në shpërndarje të shtresave të ndryshme. 

Dua të theksoj se është me rëndësi, gjithashtu, duke e përmbyllur, garantimi i lirisë së medias. Të gjithë kemi nevojë për lirinë e medias, por të mos harrojmë që edhe njerëzit e medias kanë nevojë që ne t’u garantojmë lirinë, pavarësinë e tyre nga biznesi që po mbyt pavarësinë e politikave redaksionale të mediave elektronike apo të shkruara. Kjo është një sfidë për çdo shoqëri dhe gjithmonë e më i vështirë do të bëhet trajtimi e saj, por duhet të jemi të vëmendshëm.

Gëzohem që shumë anëtarë të qeverisë vijnë nga shoqëria civile, por nuk duhet të harrojmë që kjo shoqëri duhet mbështetur, duhet nxitur dhe duhet konsoliduar, sepse në proceset integruese kjo është e domosdoshme.

Zoti Kryeministër,

Partia e Bashkimi për të Drejtat e Njeriut do të jetë në krahun tuaj; do të jetë mbështetëse e nxitëse, si dhe në të njëjtën kohë edhe me pretendime, në të gjitha rastet që nuk do të pajtohet me politikat dhe nismat tuaja, por jo me pretendime absurde, që do të kërkojnë, siç ndodhi edhe sot në shumë diskutime, që të vinit me program qeveritar të implementuar, të zbatuar ende pa u votëbesuar.

Faleminderit dhe suksese!

Ilir Meta – Faleminderit!

Zoti Sokol Olldashi, urdhëroni!

Sokol Olldashi – Të nderuara zonja dhe zotërinj deputetë,

Që në fillim më duhet të them se ndihem krenar dhe dal sot përpara jush dhe qytetarëve shqiptarë si një politikan që për 8 vjet rresht kam qenë pjesë e kabinetit qeveritar të vendit dhe kësisoj kam pasur mundësinë të jap kontributin tim, ndryshimin rrënjësor që përjetoi vendi gjatë këtyre 8 vjetëve.

 Dua të falënderoj sot kryeministrin e këtyre 8 vjetëve zotin Sali Berisha për besimin që më dha për të drejtuar dy institucione të rëndësishme publike të vendit, Ministrinë e Brendshme dhe Ministrinë e Punëve Publike. Dua të falënderoj strukturat e maxhorancës së deridjeshme për mbështetjen. 

Dua të falënderoj me përunjësi të gjithë qytetarët shqiptarë për ngrohtësinë, stimulin pozitiv, për gëzimet, por edhe për kritikat ndonjëherë të rrepta, që më kanë dëshmuar gjatë këtyre viteve.

Personalisht kam pasur fatin e rrallë të jem pjesë e sipërmarrjeve të jashtëzakonshme të qeverisjes së PD-së për rikthimin e sigurisë në një vend të ngërthyer nga krimi, për çlirimin e lëvizjes së lirë të një populli të traumatizuar nga izolimi për shtrimin dhe zgjerimin e rrugëve europiane në një hapësirë të shtrënguar nga pamundësia infrastrukturore për të ecur shpejt përpara.

Unë jam krenar që kam pasur mundësinë të ndjek dhe prek çdo metër të 2237 kilometrave akse kombëtare që ne kemi ndërtuar dhe rindërtuar për Korridorin e Kombit, Boshtin Veri-Jug, Rrugën e Bregut dhe 273 rrugë të tjera, nga Valbona në Qafë-Botë, nga Morina në Qeparo, nga Golaj në Progonat, nga Kapshtica në Muriqan, nga Velipoja në Çajup nga Bllata në Sevaster.

Unë jam krenar që kam pasur mundësinë të ndjek dhe të prek 364 ujësjellës të rinj, që kanë çuar jetë në rubinetet e qindra, mijëra familjeve në këtë vend: në Shkodër, në Vlorë, në Durrës, në Tiranë, në Berat, në Korçë, dhe në çdo cep tjetër. 419 sisteme kanalizimesh që e shndërruan Shqipërinë nga një pellgaçe ujërash të zeza, në një vend atraktiv turistik. 16 impiante të pastrimit të ujërave të përdorura dhe të zonave tona të mëdha urbane si: Kavajë, Durrës, Shëngjin, Sarandë, Vlorë, Pogradec, Korçë, që bënë ujërat tona të jenë përsëri një kënaqësi blu dhe jo një sipërfaqe të pamat infeksionesh bakteriale. 10 landfill-e të përpunimit të mbeturinave të ngurta që na lejojnë që malet t’i shikojmë të papenguar nga pirgjet e plehrave.

 Jam krenar që ne zgjidhëm problemin e strehimit për 7220 familje të pastreha, që legalizuam 78 000 ndërtime pa leje, që po ju lëmë gati vetëm për të printuar 45 000 leje të tjera, ndërkohë kemi bërë edhe kalimin e pronësisë për 120 000 familje. 

Jam krenar që u kthyem pronën mijëra pronarëve të ligjshëm, që jetonin prej 68 vjetësh në pamëshirën e fatit të bodrumeve të errëta të mentalitetit të luftës së klasave të pandërprerë. Unë jam krenar që i dhamë Shqipërisë një aeroport ndërkombëtar model dhe një port detar shembullor si Rinasi dhe Durrësi, një model të ri të planifikimit hapësinor, një sistem të ri inventarizimit të mjeteve motorike që e nxorën flamurin shqiptar nga lista e zezë e Organizatës Botërore të Detarisë.

Ky është vetëm një bilanc i shkurtër, sepse, në fakt, sot duhet të flasim për programin tuaj dhe jo për arritjet tona. 

Gjithsesi, si hap i parë, si parakushti i parë dhe më thelbësor për sukses në punën tuaj të mëpasme, duhet që këto arritje t’i njihni, t’i pranoni dhe t’i kuptoni, sepse janë pjesë e inventarit publik të këtij vendi.

Javë me radhë keni thënë se nuk ka rrugë. Tani ndoshta nuk ju duhet më të merrni metrin dhe t’i masni, por thjesht të merrni përgjegjësinë për t’i administruar ato rrugë, që janë rrugët tona të përbashkëta, që janë pasuri e të gjithë qytetarëve shqiptarë.

8 vjet rresht keni përpunuar dhe hedhur baltë pa fund. Tani ja ku jeni, hapni çdo dosje, verifikoni çdo procedurë, çdo fletë, çdo firmë dhe nuk do të gjeni asgjë tjetër veç përkushtimit total për të bërë më të mirën e mundshme në kufijtë e pamundësisë, me korrektesë absolute me ndershmëri të plotë me vullnet të paqortueshëm. Është e domosdoshme t’i dëgjoni, ridëgjoni dhe t’i mësoni këto arritje, sepse pikërisht këto janë nivelet me të cilat do të mateni. Çdo ditë, çdo orë, çdo javë qytetarët e këtij vendi do t’ju krahasojnë me ne dhe ky është problemi juaj i madh dhe ky problem për ju fillon sot. Dhe siç ndodh rëndom me ekranizimet e romaneve të mëdha të letërsisë botërore, filmi nuk është kurrë aq i mirë sa libri dhe librin e ndryshimit rrënjësor të Shqipërisë, librin e shndërrimit të saj nga një vend post-komunist në një vend europian; nga një vend i rrëgjuar nga varfëria në një vend me të ardhura mesatare të larta; nga një vend ku trupat e aleatëve dislokoheshin për të frenuar revanshin dhe hakmarrjen tuaj politike në një vend anëtar të NATO-s që mbjellë paqe kudo gjetkë. Librin e shndërrimit të Shqipërisë nga një vend ku qeveriste krimi në një vend ku qeveris ligji, nga një vend ku produkti më i rëndësishëm për GDP-n ishte korrupsioni i qeverisë socialiste në një vend që pret statusin e vendit kandidat. Librin e transformimit të Shqipërisë nga një vend ku pushteti synohej me dhunë në një vend ku pushteti humbet dhe dorëzohet në paqe e kemi shkruar ne. Këtë libër në të gjithë kapitujt e tij e kemi shkruar ne së bashku me qytetarët shqiptarë me të gjithë ata shqiptarë që besuan te ne dhe te më e mira për vendin e tyre. Këtë mbajeni mend mirë, pasi nëse nuk do të dini ta lexoni këtë libër, do të thotë që nuk doni dhe nuk dini të lexoni atë që qytetarët e këtij vendi kanë shkruar me sakrificën e tyre bashkë me ne për 8 vjet rresht.

Zonja dhe zotërinj deputetë, 

Ai që duhet të ishte në koncept programi i qeverisë së re të vendit në fakt nuk mund të quhet gjë tjetër veçse lloqe mbi governancën. I gjithë materiali nuk ka asnjë objektiv konkret, asnjë shifër të vetme, asnjë afat të përcaktuar, asnjë kosto të përllogaritur, asnjë efekt të projektuar në rritjen ekonomike të vendit dhe nuk ka se si të ketë. Kjo shumicë nuk ka ardhur në pushtet si rezultat i ndonjë oferte konkrete për shpejtimin e ritmit të ecjes përpara, kjo shumicë është vetëm dhe vetëm aritmetike. Sado të përpiqeni ta konsideroni atë plebishitare, sado të autosugjestionoheni për ta besuar dhe vetë këtë, kjo shumicë është varfërisht vetëm aritmetike. 

Partia kryesore e kësaj shumice ka zbritur nga 66 në 65 deputetë, sepse në asnjë moment në 8 vjet opozitë nuk u ofroi dot shqiptarëve një projekt alternativ qeverisës të besueshëm. Dikur zoti Rama e akuzonte partnerin e tij të sotëm në shumicën e re parlamentare si zëvendëskryeministrin e bllokut të turpit, që ngjitej si Meta pas këpucës së Berishës. Më janë dukur fjalë të rënda atëherë, më duken fjalë të rënda sot, por janë fjalët që ka thënë Edi Rama për Ilir Metën.

Pra, po t’i referohemi vetëm Ramës për të pasur këtë shumicë aritmetike, kryeministrit të sotëm iu desh të vidhte këpucën e Berishës dhe ky nuk është një gjest plebishitar. Quajeni si të doni, konsiderojeni si të doni, por plebishitar nuk është. 

Gjithsesi, kjo është punë për ju. Shumicës suaj aritmetike, ne nuk do t’u përgjigjemi kalkulimeve banale dhe ekuacioneve, ku deputetët janë thjesht kokë, numra për të mbushur njërin rresht numëratorin duke zbrazur tjetrin. Shumicës suaj aritmetike ne do t’i përgjigjemi duke ringritur përfaqësimin moral të shoqërisë shqiptare të kësaj shoqërie, që nuk është aspak përgjegjëse për amoralitetin politik, por, përkundrazi si vektor derivat që është futur pikërisht prej politikës në një cikël të rrezikshëm amoraliteti.

Shoqëria shqiptare nuk indukton amoralitet në politikë, është politika që indukton amoralitet në shoqëri dhe shembull jo i vetëm, por në mënyrën më kategorike, më tipike i këtij amoraliteti që politikën e sheh vetëm si rezultate pazaresh të pështira, për të kapur apo për të mbajtur një black jack me 71 deputetë, është koalicioni juaj, është maxhoranca juaj, është qeverisja juaj. Çfarëdo emri t’i vëmë kryeministrit të nesërm, parashtesa është një dhe vetëm një: black. Kjo qeveri është në konflikt me ligjshmërinë, sepse aritmetika politike e black jack-ut e deshi që ju të mbështeteshit edhe në segmentet e shoqërisë, që marrëdhënien me ligjin e kanë të papajtueshme. Madje jo pak protagonistë të konfliktit me ligjin morën edhe mandatin e përfaqësimit të interesave ligjore të popullit të thjeshtë socialist në procesin ligjvënës. Ky është një problem i madh për ju, por jo vetëm për ju. Nëse ne do t’i përgjigjeshim forcës me forcë, muskujve me muskuj, njëshit me një, dyshit me dy dhe 35-ës me 35, sot mund të gjendeshim në një situatë ku shumica të mos përbëhej më as nga socialistë, as nga demokratë, as nga integralistë, por të përbëhej nga forca mbi arsyen, por kjo do të kishte pasoja të parikuperueshme për vendin. Ndaj në një gjest të pangatërrueshëm përgjegjshmërie ndaj të gjithë qytetarëve shqiptarë, vendosëm t’u përgjigjemi forcës me arsye, brutalitetit të shtangët me tolerancë të pathyeshme, primitivizmit instiktiv me vlerë europiane të konsoliduara dhe këtë do të vazhdojmë ta bëjmë, sepse kjo është ajo për të cilën shqiptarët kanë më së shumti nevojë.

Programi juaj është pa ngjyrë, nuk është as i djathtë, as i majtë, as përtej së majtës dhe së djathtës. Ai është vetëm një hartim i paprinciptë, sepse princip nuk mund të ketë. Pak më sipër iu referova, fjalë për fjalë, një etiketimi që kryeeksponenti socialist i kësaj shumice i ka bërë kryeeksponenti i tij integralist. Por si mund të jetë principal aliazhi aritmetik mes bllokut të turpit dhe kryetarit të sektit të spiunëve të Shqipërisë, fundërrinës së pashembullt morale të shoqërisë, siç e ka etiketuar kryeintegralisti kundërshtarin e djeshëm dhe aleatin e sotëm kryesocialist? Më janë dukur fjalë të rënda atëherë, më duken fjalë të rënda sot, por janë ato që Ilir Meta ka thënë për Edi Ramën. Nuk mund të ketë parishmëri programi që bashkon këta dy njerëz; dokumenti i hartuar prej tyre nuk mund të jetë përveçse pamfleti arrivist i atij që ka probleme ekzistenciale me pushtetin dhe me vdekjen, dhe atij që ka probleme ekzistenciale me jetën dhe me bllokun.

Programi juaj nuk ka përfaqësim, nuk mundet të ketë përfaqësim, sepse ai është thjesht instrumenti mediokër që kryeministri i ardhshëm ka vendosur në duart e tij si bashkë ministri i vetëm i kësaj qeverie. 

Kolegët e mi e kanë tërësisht gabim kur ju akuzojnë për një qeveri të madhe. Qeveria juaj është e vogël, më e vogla e imagjinueshme. Kjo është qeveria e vetme në planet që ka vetëm dy ministra, Kryeministrin dhe Kryetarin e Parlamentit. Të gjithë ata të tjerët që ju do të votoni janë zëvendësministra. Kryeministri është: ministër Finance, ministër i Brendshëm, ministër i Shëndetësisë, i Ekonomisë, i Energjisë, i Përkrahjes Sociale, i Ushtrisë i Sportit, i Teknologjisë dhe i Sigurisë NGO-ve. Kryetari i Parlamentit është: ministër i Bujqësisë, i Transportit, i Integrimit dhe i Drejtësisë. Nuk ka qeveri më të vogël se kjo. Unë shpresoj vërtet që të dy bashkë-ministrat t’ia dalin, sepse me ngarkesën e tmerrshme që kanë marrë mbi supe kanë nevojë dramatike për staf.

Kjo qeveri nuk është socialiste. Kam respektuar dhe respektoj çdo votues të thjesht socialist, por edhe çdo koleg të PS-së me të cilin kam ndarë për 12 vjet rresht në këtë sallë debatet politike, 4 vjet në opozitë dhe 8 vjet në pushtet. Nëse nuk i kam përfillur për shpifjet, për trillimet, për manipulimet dhe përgënjeshtrimet; nëse nuk i kam mirëkuptuar për destruktivitetin, nihilizmin dhe paaftësinë për t’u ringritur mbi interesa të vogla personale dhe politike për hir të asaj çka është më e madhe se ne individualisht dhe më e rëndësishme për të gjithë bashkë, një gjë është e sigurt, i kam respektuar gjithnjë për vokacionin e tyre politik, për besnikërinë ndaj zgjedhësve socialistë, por nuk ka asgjë socialiste në një qeveri që edhe unë e Gramoz Ruçi e mësojmë nga televizori; një qeveri që edhe Astrit Patozi, edhe Ben Blushi e lexojnë në gazetë; një qeveri që është paprekshmërisht e largët njësoj si për Mesila Dodën, si për Arta Daden; një qeveri që ndihet njësoj e huaj si për Flamur Nokën, si për Pandeli Majkon; një qeveri ku gjysma e zëvendësministrave është njësoj e panjohur si për Majlinda Bregun, si për Erion Braçen. Kjo është qartësisht qeveria e atyre që zoti Rama i futi nga dritarja e bashkisë në PS: shokë, miq, kushërinj, klient, dhe gjithëfarëlloji, por socialist jo. 

Historia na tregon se çfarë futet nga dritarja del përsëri nga dritarja, por këtë radhë duke thyer xhamin. Lloqet mbi governancën nuk kanë asnjë model ekonomik. Është e pamundur të sinkronizosh dhe të përmbledhësh një program unik në një model unik këndvështrimet e ndryshme të pushtetit, që gjenden në shumicën tuaj parlamentare. Nuk ka Zot të ndërtojë një model, duke u mbështetur në klientelizmin permanent dhe kaotik të zotit Rama në rendin e pritshëm për rigëzimin e investimit elektoral të integralistëve të zotit Meta dhe pritshmëritë e papërcaktuara të një pjese tjetër të deputetëve të kësaj maxhorance. 

Nëse do të huazoja një shprehje të të ndjerit Pjetër Arbnori: “Kjo nuk është një qeveri e socialistëve, kjo është një qeveri e specialistëve”, qeveri e specialistëve, klientë të vjetër të pushtetit lokal të zotit Rama, e atyre specialistëve që pas emrave të studiove projektuese fshehin faturat e mynxyrës 11-vjeçare që u bë në Tiranë, për të asfiksuar deri në kolaps çdo perspektivë të zhvillimit të këtij qyteti; e atyre specialistëve që pasi u morën fëmijëve të Tiranës çdo metër katror të lirë për të ndërtuar kubatura voluminoze të fitimeve të tyre klienteliste, po paguhen tani për të mësuar po fëmijët e Tiranës se te piramida e Enver Hoxhës mund të rrëshqitet nga lart-poshtë; e atyre specialistëve që nënshkruan fatura haluçinante përfitimesh të turpshme për t’iu mësuar filozofëve të qeverisjes se procesi ligjor duhet të kalojë nga ngujimi tremujor në shtratin e gjumit të trazuar dhe gjumit të madh të diktatorit të fundit; e atyre specialistëve që po presin me makth copat e mëdha të atdheut që do t’u vihen në dispozicion përmes konkurseve të reja, ku dikush do të jetë pjesëmarrës, dikush do të jetë juri dhe dikush do të jetë fitues, dhe kështu me radhë; e atyre specialistëve që sollët për territorin, për shembull, të cilët në program u keni kushtuar gjithë e gjithë 405 fjalë, përfshi lidhëzat, gjë që do të thotë 14 fjalë për specialist; 

Flisni për epokën e informalitetit, por nuk thoni që kjo ishte epoka juaj, epoka e Ramës në Tiranë, e Dakos në Durrës, e Gjikës në Vlorë, e Zeqos në Fier, e Peleshit në Korçë; flisni për kontrollin e territorit, por nuk thoni që ky është një funksion pikërisht i pushtetit tuaj lokal; flisni për një plan kombëtar, por nuk e dini që plani është në proces; flisni për moratorium, por nuk e dini që ligji në fuqi ndalon ndërtimet, pra vendos një moratorium, sepse nuk i lejon as Dakon, as Zeqon, as Gjikën të vazhdojnë të shkatërrojnë sipas orekseve personale atë që është pronë e përbashkët e qytetarëve; flisni për moment zero, por momentin e keni pasur institucionalisht që prej tetë vitesh. 
Zero është ajo që keni bërë; flisni për plan kombëtar transporti, por nuk e dini që një i tillë ekziston prej vitesh dhe përditësohet vijimësisht, madje puna për të ka nisur pikërisht 9 vjet më parë, kur në qeveri keni qenë po ju, ose më mirë këta (se ju atje lart nuk keni lidhje me këta këtu); flisni për zhvillim rrugor të planifikuar, por nuk e dini që rrjeti ynë rrugor është pjesë e rrjetit rajonal të Europës Juglindore, e miratuar me një dokument të firmosur po 9 vjet më parë nga një ish-ministër i kësaj partisë këtu, që nuk ka lidhje me atë pjesën atje; flisni për programe mirëmbajtjeje, por nuk e dini që aplikohet një i tillë i ndërtuar me konsulencën më të mirë të Bankës Botërore; flisni për korridore të gjelbër dhe të kaltër, por pa përcaktuar se cilit i referoheni, ku do të ndërtohen, sa është kosto dhe kur do të fillojnë.

Zonja dhe zotërinj deputetë,

Kjo qeveri ka dhe dy probleme të tjera madhore: 

Problemi i parë është mungesa e personalitetit dhe e mundësisë së zëvendësministrave për të pasur individualitet në qeverisje. Praktikisht kjo është e pamundur, sepse ministrat pa mandat kanë rënë viktimë e vesit të Zotit Rama për të vizuar gjatë orarit të punës në tryezën e një piktori kryeministër, ku ka gjithnjë mjete didaktike me tepri, ministra pa mandate deputeti, ministra që i kanë emrat të shkruar me laps janë vulnerabil, janë lehtësisht të fshijshëm me gomë. Kjo i bën ata tërësisht të pambrojtur përballë trilleve apo interesave vetjake të kryeministrit apo të bashkëministrit, kjo i bën ata të mos jenë individualisht pjesë dinjitoze e pushtetit ekzekutiv, por të jenë kolektivisht ekzekutues material “pa koment” të çdo trilli të kryeministrit të ri.

Problemi i fundit madhor që ka kjo qeveri qëndron në faktin që është e pakohë. Llogjet mbi guvernancën janë të pavendosura dhe të papërcaktuara në kohë, sepse në fakt e papërcaktuar në kohë është qeverisja juaj. Keni ardhur në pushtet si rezultat i bashkimit mekanik të përçmimit që dy bashkëministrat e kësaj qeverie kanë reciprokisht për njëri-tjetrin, dhe ky përçmim është i pakohshëm. Askush nuk e di sa do të zgjasë dhe si do të funksionojë ndërveprimi i dy vektorëve që shtyhen për shkak të mungesës totale të konsideratës reciproke që kanë për njëri-tjetrin, dhe tërhiqen për shkak të nevojës së përbashkët që kanë për të qenë ca kohë në pushtet.

Ndaj gjithë dokumenti juaj nuk është i vendosur në afate, por i referohet një koncepti të papërcaktuar “ca kohë”. E sigurt është që përgjatë gjithë segmentit tuaj kohor në qeverisje ne do të jemi përballë jush jo për t’ju penguar pa shkak, por për t’ju detyruar të ecni në trasenë më optimale për të ardhmen e këtij vendi. Do të jemi përballë jush jo për të hedhur baltë kuturu, por për të sjellë mbi ju të gjithë vëmendjen dhe vigjilencën e opinionit publik; do të jemi përballë jush për t’ju ndihmuar me alternativën tonë për çdo sipërmarrje që kërkon kontributin e të gjithëve për të mirën e përbashkët; do të jemi përballë jush për të mbajtur mbi kokat tuaja çekanin e të vërtetës, për t’ju kujtuar premtimet stratosferike që i keni harruar që sot, për t‘ju kujtuar në çdo moment se shqiptarët presin nga ju uljen e taksave, heqjen e taksës së biznesit të vogël, legalizimet falas, shëndetësi falas dhe 300 mijë vende pune; do të jemi përballë jush për t’ju kujtuar se nuk jeni aty për të shëndoshur interesat tuaja private apo të grupit, por për të mbrothësuar Shqipërinë dhe shqiptarët, dhe në momentin e parë që do të konstatojmë se puna juaj shkon përkundër interesave të këtij vendi, do të jemi përballë jush me të gjithë forcën e moralit, të shpirtit dhe të kurajës për t’ju rrëzuar nga karriget ku po uleni sot.

Ilir Meta – Duke falënderuar përzemërsisht deputetin Olldashi, ftoj deputetin Nard Ndoka. Të përgatiten deputetët: Pjerin Ndreu, Besnik Dushaj, Luiza Xhuvani, Gjovalin Bzheta, Namik Kopliku, Alban Zeneli.

Nard Ndoka - Faleminderit, zoti Kryetar i Parlamentit! 

Unë nuk rreshtohem sot në një mendje me disa deputetë që mendojnë se situata ekonomike, financiare, me të cilën e fillon sot punën qeveria e re, është më e mira e këtyre 20 viteve. Të gjithë e dimë që ka probleme me borxhin e jashtëm, aq sa i ka kaluar parametrat normalë. Të gjithë e dimë se ka probleme me borxhin e brendshëm, i cili ka vënë në vështirësi disa kompani, por pritëm që qeveria e re në shenjë përgjegjësie të sillte një program real mbështetur në këtë situatë të vështirë financiare dhe ekonomike në të cilën po kalon vendi. Për fatin e keq ne u përballëm me një program pa përmbajtje, euforik, demagogjik, pa afate, pa kosto, pa zgjidhje, por vetëm me disa dëshira, të cilat nuk gjykoj se mund të realizohen.

Janë bërë shumë premtime. Njëri prej premtimeve që joshi shqiptarët që ta votonin këtë maxhorancë ishte premtimi për hapjen e 300 vendeve të punës. 

(Flitet nga salla pa mikrofon.)

...300 mijë vendeve të punës (jam i sigurt se dhe 300 vende nuk mund t’i hapni dot). I vërejta me kujdes se cilët janë afatet, si janë ndarë ato në bazë të qarqeve për të krijuar një ide që me të vërtetë është një premtim i realizueshëm. Për fatin e keq nuk ka asnjë shifër, asnjë afat dhe askush nuk mund të bindet se është një premtim i realizueshëm nga ana juaj, qoftë edhe me një mandat 4-vjeçar.

Premtimi tjetër ishte taksa progresive. Ishte interesante në dukje që për herë të parë Partia Socialiste po paraqitej me një program si e majtë, për faktin se shpeshherë kishte tentuar përtej të majtës dhe të djathtës, apo me drejtimin e zotit Nano, i cili ishte liberal, më i djathtë se të djathtët. Por keni zgjedhur modelin e gabuar, në kohën e gabuar. Taksa progresive do ta zhysë edhe më keq vendin në një krizë nëse ajo do të realizohet. Jam i bindur se nuk do të realizohet edhe për faktin sepse ka një parti që është në koalicion me Partinë Socialiste, e cila ka një përgjegjësi më të madhe në këtë drejtim dhe besoj se i ka vendosur pengesa edhe në hartimin e programit, por edhe me implementimin e saj.

Keni folur për sistem drejtësie dhe rendi. Sa do të përkushtoheni për sigurinë qytetare dhe jetën e njerëzve për të cilin keni protestuar ju dhe unë së bashku me ju, duke e konsideruar diçka të drejtë dhe të shenjtë? Mbi ç’baza do të mbroni vendosmërinë tuaj në këto kushte financiare tejet të dobëta? Jeta e pasigurt është drama më e rëndë sot e kësaj shoqërie. Nuk mund të vendoset rendi as me shpikje të byrove hetimore, as me kopjime të FBI-së së Shteteve të Bashkuara të Amerikës, por me përkushtim, dhe ajo që unë e gjykoj si tallëse, nuk mund të trajtohet shoqëria në mënyrë kaq naive, ku njerëzit që bëjnë drejtësi, prokurorë, gjyqtarë, policë etj., janë ata që paguhen shumë pak për misionin e vështirë të tyre që kanë. Pra, siguria, rendi dhe drejtësia rriten kryesisht dhe në mënyrë progresive me rritjen e pagesës së këtyre zyrtarëve. 

Keni premtuar sistem shëndetësor falas pa pasur një lloj domosdoshmërie, nevoje apo kërkese edhe për faktin se sot sistemi shëndetësor vuan nga nënfinancimi, nga keqmenaxhimi dhe korrupsioni. Pra, me gjithë tendencat apo deklarimet e të gjitha këtyre qeverive në 20 vite, se sistemi shëndetësor do të jetë përparësi, asnjëherë sistemi shëndetësor në këto 20 vite nuk ka qenë përparësi edhe kur unë kam qenë ministër i Shëndetësisë. Ka qenë sistemi më pak i financuar në raport me vendet e Bashkimit Europian dhe me vendet e Ballkanit. Sot nuk ka barna në spitale, jo sepse nuk ka financim, por nuk ka shërbim cilësor sa duhet, sepse sistemi është i keqmenaxhuar dhe i papaguar. Nuk ka nevojë për sistem falas, sepse ne falas e kemi për të gjitha shtresat në nevojë, për të gjithë të sëmurët kronikë. Kryeministri e ka premtuar shëndetësinë falas për deputetët, për biznesmenët dhe zyrtarët e lartë. Pra nuk ka një informacion se për të gjithë shtresat në nevojë ky sistem është falas dhe pa pagesë.

Sistemi ka nevojë së pari, të financohet mirë, mbi 3 për qind të prodhimit të brendshëm, ku nuk është financuar asnjëherë më larg se kjo përqindje në këto 20 vite;

Së dyti, të xhirohet skema e sigurimeve shëndetësore. T’i jepet një rol më i madh kompanive të sigurimeve të shëndetit, qofshin ato edhe sigurime private.

Cilësia e shërbimit shëndetësor nuk rritet duke e bërë falas për të gjithë, por duke e financuar sistemin që të rrisë cilësinë e shërbimit për të gjithë. Korrupsioni në sistem nuk zhduket duke e bërë falas, përkundrazi, rritet. Por zhduket duke rritur rrogat dhe përmirësuar kushtet për punonjësit e shëndetësisë. 

A e di kryeministri ynë, zoti Rama, se në Qendrën Spitalore “Nënë Tereza” kryhen rreth 5 milionë vizita në vit? A e di zoti Rama se në Qendrën më të madhe Spitalore Universitare “Nënë Tereza” trajtohen disa dhjetëra pacientë me hemodializë dhe sëmundje kronike, të cilët vetëm para pak vitesh ishin të dënuar të vdisnin nga mungesa e këtyre shërbimeve. Sistemi shëndetësor ka shumë probleme, por vetëm financimi i drejtë i kuron ato. 

Një premtim tjetër është legalizimi falas i ndërtimeve pa leje. E dija që i kishin kërkuar Kryeministrit Berisha ta bënte një gjë të tillë, të kishim legalizime falas, qoftë dhe në mënyrë demagogjike në prag fushate. Ai nuk e bëri dhe unë të them të drejtën u habita paksa, për faktin se kanë bërë dhe veprime të kësaj natyre, por sot gjykoj ndryshe, se ky legalizim është problematik. Pse është i tillë? Sot ka zyrtarë që kanë abuzuar me legalizimet, kanë abuzuar me detyrën, që kanë zgjatur procedurat, që kanë kërkuar para për t’i bërë ato. Kjo është më se e vërtetë dhe duhet ta riparoni menjëherë. Por, nëse do të kemi legalizime falas, duhet të rregullohen disa probleme si infrastruktura e këtyre ndërtimeve në të gjitha lagjet e reja të ndërtuara. Me çfarë do të ndërtohen kanalizimet e ujërave të zezave dhe të bardha? Me çfarë do të ndërtohen shkollat, kopshtet dhe çerdhet në këto komunitete? Nëse nuk do të paguhet për legalizimin, do ta paguajmë të gjithë me mjerim urbanistik, rrëmujë e kaos dhe për shumë vjet. Pra, fatura e pagesës së një legalizimi do të zgjidhte përfundimisht dhe problemet që janë krijuar nga këto ndërtime pa leje. Pra, ju do t’i legalizoni ato me copa letrash, me certifikata, të cilat do të krijojnë vetëm kaos në këto komunitete dhe problemet sociale do të shtohen akoma edhe më shumë. 


Pronat. Problemi i pronave është shumë kompleks, ai nuk ka gjetur zgjidhje në gjithë këta vjet të tranzicionit. Nuk dua të ndalem në këtë çështje jetike, por dua të shpreh shqetësimin tim për pronat e komuniteteve fetare. 

Në këta dy muajt e fundit ka pasur dy agresione të tmerrshme kundër pronave të kishës në Përmet, si dhe te Kepi i Rodoni. Pasi u rrëmbye kisha e Përmetit, komuna Ishëm iu vërsul pronave të kishës françeskane të Kepit të Rodonit, duke e dëmtuar dhe kryqin e vendosur në hyrje të këtij territori të shenjtë. 

Zoti Kryeministër, kërkoj nga ju dhe qeveria juaj të garantoni pronën e institucioneve të kishës dhe t’i jepni fund procesit të plaçkitjes së pronave të kishës nga zyrtarët e paaftë të këtij shteti. 

Keni folur shumë për të përndjekurit politikë, për dëmshpërblimin e tyre. Nuk e di se sa besuan ata, por do të pres me padurim se cili do të jetë reagimi, hapi i parë ndaj kësaj shtrese të popullsisë që ju e keni persekutuar para disa vitesh. 

Legalizimi i kësaj maxhorance dhe legjitimiteti i saj është i cunguar. 

Së pari, qytetarët nuk ju kanë besuar vetëm ju që do të drejtoni vendin për 4 vjet, por bashkë me ju do të jetë dhe një parti tjetër. Kjo besoj se është pozitive, për të vetëkontrolluar veten, por edhe njëri-tjetrin.

Së dyti, ju vendosët një standard përjashtimi në koalicion, duke goditur aleatët tuaj, duke dëmtuar pluralizmin politik te e majta. Ju latë jashtë përfaqësimit në qeveri PBDNJ-në e zotit Dule dhe për PDK-në e zotit Frroku, megjithëse patët marrëveshje me ta. Asgjësuat politikisht PSD-në e Gjinushit, PDS-në e Milos, megjithëse ju morët disa mijëra vota prej tyre. Ju shfrytëzuat me një egocentrizëm të shëmtuar dhe pjesën inteligjente në favorin tuaj në kohën që kishit nevojë për ta, duke i hedhur më pas, ashtu siç dinë të bëjnë vetëm njerëzit me mungesë të theksuar fisnikërie dhe me doza të larta deliri. Gjithashtu, demonstruat një fuqi parashikimi dhe intuitive shumë të dobët. 

Së treti, përjashtuat nga qeveria senatorët e Partisë Socialiste duke vepruar me dy standarde. Dhe vetë zoti Rama është senator i kësaj partie, ka qeverisur Tiranën për 12 vjet, ka qenë ministër i Nanos për disa vjet. Dy standarde përdorët dhe për mandatin e deputetit. Zoti Rama për postin e kryeministrit e mban mandatin, e heq për ministrat. Zoti Rama po i kthen ministrat në lakuriqë nate. Ata tashmë as nuk mund të flasin, as nuk mund të shikojnë në Kuvend, por vetëm të orientohen nga ultratingujt që ata dëgjojnë në këtë sallë. 

Unë nuk e di se kush e bëri këtë kërkesë, se sa e domosdoshme ishte që ministrat tanë të mos kenë imunitet, mbase për t’u mbyllur gojën, ai vetë e zgjodhi. Mbase ka parë ndonjë rrezik krijimi grupi, por nuk besoj se ndonjëri prej tyre e ka atë guxim, të paktën në dukje. Unë di të them se buxhetit të shtetit, Kuvendit, i ka shtuar një barrë fiskale, një pagë ekstra edhe për 20 deputetë të tjerë që do të vijnë në këtë sallë parlamenti. Pra, kjo maxhorancë po e fillon detyrën mjaftueshëm dyshuese. 
Por si do të vazhdojnë më tej? Si do të jenë qëndrimet ndaj opozitës, institucioneve të pavarura dhe atyre kushtetuese? Sa do të respektohen nga kjo maxhorancë mandatet e drejtuesve të institucioneve kushtetuese? Si do të jetë bashkëpunimi i Kryeministrit me Presidentin e Republikës? Si do të bashkëpunojë Kryeministri për reformat? Do të përpiqet t’i pengojë nëpërmjet ministrit të Drejtësisë apo do të bashkëpunojnë me Këshillin e Lartë të Drejtësisë? Si do të bashkëpunoni me shërbimet kombëtare? Si do të silleni me prokurorin e Përgjithshëm? Do të ndikoni në emërimet nëpër qarqe apo do të vazhdoni ta nxisni atë për t’i hapur luftë edhe opozitës? Si do të bashkëpunoni me KLSH-në? Të gjitha këto presin një përgjigje, një vëmendje nga opinioni publik, por dhe nga deputetët e Kuvendit të Shqipërisë. 

Një tjetër provë dhe një notë, e cila është e shpejtë për fatin e mirë, do të fillojë këto ditë. Sa hapësirë do t’i krijoni ju opozitës në Kuvend apo do të vazhdoni me revanshin e nisur duke kopjuar pjesët më të errëta të maxhorancës së kaluar? Sa komisione parlamentare do të drejtojë opozita? A do të tolerojë kjo maxhorancë për faktin se ka numrin më të madh në Parlament? 
Pra, shumë kemi kërkuar së bashku për hapësirat e opozitës, por nuk besoj se ju do të jeni aq tolerantë për t’i krijuar këto hapësira. Unë i dëshiroj shumë. 

Si do të krijohet hapësira funksionale për komisionet hetimore? A do të marrin jetë komisionet hetimore në këtë Parlament, apo do të kenë fatin e komisioneve të ngritura vitet e fundit? Si do të bashkëpunojë Kryeministri me kryetarin e bashkisë së Tiranës? Do ta mbështesë atë në projektet ambicioze për kryeqytetin, apo do të përpiqet ta bllokojë dhe sabotojë punën e tij, ashtu siç bëri kjo maxhorancë edhe me vetë zotin Rama? A do të dijë zoti Rama të dalë prej këtyre inateve të vogla? A do të dijë ai të tregohet një njeri i hapur dhe i drejtë në raportet me opozitën? Edhe ky është një vlerësim që do kohën e duhur.

 Cilat do të jenë qëndrimet ndaj institucioneve ose drejtuesve që kanë pasur rezultate gjatë këtyre 8 vjetëve? Nuk mund të konsiderohen të gjithë të dështuar. Unë po marr vetëm disa shembuj. Posta e Shqipërisë. Në drejtimin e saj ka pasur një drejtues që ka dhënë shumë rezultate në punën e tij. Ka pasur drejtues të CEZ-it, apo shumë drejtues të Policisë së Shtetit që dhe ata kanë dhënë rezultate pozitive në punën e tyre. Besoj se do të ketë një frymë tolerance për ata drejtues që kanë pasur rezultate të mira në punën e tyre. 

Në fund, po e mbyll me një anekdotë, e cila i përmbledh të gjitha. 

Një person kishte 3 net pa gjumë se nuk po vendoste për vilën e tij, ta ndërtonte atë me dy apo me tri kate. I shqetësuar i kërkon ndihmë mikut të tij dhe i thotë se kishte 3 net pa gjumë se nuk po vendoste dot për vilën se me sa kate do ta ndërtonte. Miku i tij e pyet për paratë, se sa kishte në gjendje. Ai i thotë se nuk kishte lekë. Atëherë miku i thotë: “Futi një pesëkatësh, pse mendohesh?!”. Dhe premtimet e zotit Rama, megjithëse nuk ka para, dhe nuk ka shanse për të pasur, i ka bërë pesëkatëshe. 

Unë i bëj thirrje që t’i lërë euforitë, ambiciet e veta si rilindës, t’i përvishet fort punës, duke kërkuar ndihmë nga të gjithë krahët e politikës dhe të merret vetëm me katin e parë, për faktin se është në vështirësi, dhe do të vazhdojë të jetë. Një piktor nuk ka mundësi reale për të ecur me ato mendime që ka, të cilat i shkruan në letër, i pikturon ato, por është shumë e vështirë t’i realizojë. 

(Drejtimin e seancës e merr zoti Spaho.)
Edmond Spaho – Falemnderit, zoti Ndoka!

Fjalën e ka zoti Besnik Dushaj.

Besnik Dushaj – I nderuar zoti drejtues i seancës,

Të nderuar kolegë deputetë, 

Së pari po ju përcjell urimin tim për mbarëvajtjen e këtij Kuvendi në shërbim të zhvillimit të vendit dhe përmirësimit të mëtejshëm të jetës së shqiptarëve në udhën e tyre historike midis kombeve të zhvilluara të Europës.

Duhet të sjell në vëmendjen e qytetarëve shqiptarë që na ndjekin dhe deputetëve në këtë sallë se në këto ditë shtatori kjo sallë, madje të gjitha sheshet e Shqipërisë, na kujtojnë tribunin legjendar të lëvizjes së dhjetorit të vitit 1990, deputetin Azem Hajdari, i cili u vra nga bandat me simbole shtetërore, u vra për të lëshuar zërin e një shqiptari të madh, demokratit të pamposhtur, që aspiratë kryesore kishte për ta bërë Shqipërinë si e gjithë Europa. Nderimi që iu bë në 15-vjetorin e rënies, duke u vendosur përkrah martirëve të kombit, është një e drejtë që i përket atij dhe nderon të gjithë brezin e madh të atyre djemve dhe vajzave, burrave dhe grave që rrëzuan komunizmin në Shqipëri.

Kolegë të maxhorancës, 

Që në fillim dua të theksoj faktin se jeni votuar si maxhorancë dhe ky është vendimi i sovranit që askush prej opozitës nuk e vë në diskutim, megjithëse jemi të bindur se humbja jonë nuk erdhi se qeveria e Sali Berishës nuk përmbushi premtimet, nuk realizoi reformat që kërkonte vendi, se ekonomia jonë nuk performoi siç duhej, pasi ekonomia jonë pati rritje, pavarësisht krizës ekonomike që pllakosi vendet e Evropës, por themi dhe jemi të bindur se kemi humbur në një betejë jo të ndershme. 

Balta që zoti Rama ka hedhur mbi vendin dhe arritjet e tij, premtimet e çuditshme dhe pa logjikë për çdo sektor janë bashkuar me falangat e krimit dhe hedhjen e parave të trafiqeve. Unë e di, ashtu siç e dinë banorët e qarkut tim, se ato ditë fushate kanë ardhur drejt nesh shuma të mëdha. Madje kjo ofertë e pisët ka qenë në çdo zonë të Shqipërisë. 

Ju, koalicioni i pazareve u përpoqët që të blinit votën, sepse nuk kishit alternativë tjetër dhe, sigurisht, donit të poshtëronit malësorët duke blerë dinjitetin e tyre me para e drogës dhe të krimit. U munduat shumë, por nuk ia arritët. Përdorët edhe gjykatat, numëruat kutitë e Tropojës, ku rezultoi se nuk kishte asnjë deformim të votës.

Janë zgjedhjet e dyta që ju doni të blini në Tropojë dhe në qarkun e Kukësit. Sigurisht që në qarkun tim nuk ia arritët dhe nuk do t’ia arrini kurrë, por ia dolët në zona të tjera.

Kolegë deputetë,

Para tri ditësh, Kryeministri Rama, me furi (me mënyrën si fliste dhe interpretonte ngjasonte me Fidel Kastron) paraqiti me triumfalizëm programin e qeverisë dhe hiqej sikur të ishte shpëtimtari i shqiptarëve dhe i kombit. Pra, interpretoi zhgarravinat e tij, rilindjen e dështuar që pa nisur.

Jam i sigurt se kushdo që e dëgjoi atë fjalim nuk e pëlqeu atë frazeologji banale që përdori, me fraza të frikshme, duke errësuar çdo gjë, duke i quajtur familjet shqiptare të mbytura nga ankthi, po e citoj: “Një Shqipëri e pasigurt që i ka mbetur vala e një shkatërrimi epokal”. Kjo përbaltje, kjo zindjellëse, kjo çmenduri kundër një populli e një kombi janë pjesë e të gjithë jetës politike të zotit Rama. Ai është modeli i rrallë që thërret një popull të ankohet, të vuajë, të qajë, të shtrihet, të mposhtet. Ai ka vite që si rast unikal ka penguar vendin e vet në rrugën e integrimit evropian dhe kohët e fundit ai shprehu ambicien tij për të hyrë në histori. Në fakt, ai ka hyrë në histori si njeriu që nxin vendin e tij, që mohon, përbalt e hedh poshtë çdo arritje të paraardhësve dhe të vendit.

Kolegë deputetë, sa herë të ngjitem te kjo tribunë nuk do të le pa përmendur arritjet e mëdha e të jashtëzakonshme të Shqipërisë. Pra, edhe të Tropojës, zonës sime në vitet e qeverisjes së PD-së të Kryeministrit Sali Berisha. Unë nuk po ndalem në detaje, te arritjet madhore dhe ndryshmet e jashtëzakonshme që pësoi vendi gatë 8 vjetëve të fundit, sepse shumë prej tyre i përmendën kolegët e mi, por dua të them se këto arritje, këto vepra të mëdha do t’u shërbejnë brezave dhe e bënë Shqipërinë tonë një vend shumë më të bukur se ç’ishte, shumë më të sigurt, një vend që pret vizitorë e turistë të huaj më shumë se popullsia e saj.

Sali Berisha dhe qeveria e tij ndërtuan Rrugën e Kombit, një ndër kryeveprat tona, bashkoi të gjithë shqiptarët, ndërsa ju zoti Rama hodhët baltë mbi të. Gjithashtu, ne ndërtuam mbi 10 mijë kilometra rrugë të asfaltuara anembanë vendit.

Si përfaqësues i Tropojës ju kujtoj se pjesa më e madhe e Tropojës përshkohet nga rrugë të asfaltuara, nga Kami deri në Lekbibaj, Kërnajë e Buçaj e shumë e shumë fshatra të tjerë. Janë bërë shumë investime në furnizimin me ujë të pijshëm dhe të vaditjes, si dhe në pjesën më të madhe të fshatrave janë meremetuar dhe ndërtuar shkolla e qendra shëndetësore të reja.

Kolegë socialistë, e mbani mend si e patët qeverisur ju Tropojën? Me banda e kriminelë në komisariate e në rrugë. Shiheni sot! Është vendi më i qetë, më i sigurt, me ngjarjet dhe krimet më të pakta në Shqipëri. Në fshatrat tona e deri në Bjeshkët e Bekuara janë ngritur ferma bujqësore e blegtorale, turizmi malor po zhvillohet me shpejtësi, janë projektuar dhe kontraktuar një seri hidrocentralesh në lumin Valbonë dhe Curraj, puna për ndërtimin e të cilave do të fillojë së shpejti dhe, sigurisht, do të krijojë mundësinë që të ulet papunësia dhe varfëria e asaj zone.

Që prej më se 4 vjetësh numri i banorëve në zonat e thella, si Dragobi e Lekbibaj nuk është zvogëluar, përkundrazi, është rritur dhe gjatë muajve të verës 10-fishohet.

Me gjithë investimet e shumta që janë realizuar në këtë zonë, sigurisht që kërkohen investime të tjera, sidomos në fushën e turizmit, të infrastrukturës turistike, pasi Tropoja në çdo cep të saj është turistike dhe ofron mrekulli të natyrës shqiptare.

Ju, zoti Kryeministër, pas 23 qershorit, si edhe në programin tuaj më shumë flisni për prishje të ndërtimeve në zonat turistike, sesa për përmirësimin e shërbimeve dhe infrastrukturës në këto zona. Në fakt, në një farë mase keni të drejtë, sepse në pjesën më të madhe të këtyre zonave infrastrukturën e ka ndërtuar qeveria “Berisha”. Por mendoj se ka përsëri punë për të bërë në këtë sektor.

Nuk ka gjë më të lehtë për një qeveri se sa, me forcën e pushtetit, të prishë ndërtimet si në zona turistike, dhe në zona të tjera, pasi kjo sipërmarrje nuk ka kosto financiare, por unë mendoj se ju më shumë duhet të merreni me përmirësimin e infrastrukturës dhe shërbimeve në zonat turistike, sidomos ato malore, se sa me prishje.

Në programin që ju paraqisni nuk jepni detaje për investimet që janë në vazhdim, si edhe për afatet konkrete te financimit të tyre. Është fjala për projekte të nisura, të financuara dhe të realizuara në pjesën më të madhe të tyre dhe që janë në vazhdim, si rrugë ujësjellës, shkolla, qendra shëndetësore etj. Në qoftë se ju i lini përgjysmë për të thënë nesër se ja si i la pushteti Berishës, kjo sigurisht do të kthehet në bumerang për ju. Ta zëmë: si mund të lihet pa përfunduar ajo pjesë e vogël e asfaltimit të rrugëve të qytetit të Bajram Currit, apo të rrugës së Valbonës, vendit që pret çdo vit mijëra turistë nga vendi dhe bota? A mund të lihet përgjysmë rruga e zonës turistike të mrekullueshme të Padeshit, apo rrugë Kamë – Qafë Prush, zonë me potenciale të mëdha minerare?

Zoti Kryeministër, kur i kthehemi atij që ju doni t’ua shisni shqiptarëve për program qeverisës, vërejmë fraza të përgjithshme, me një gramatikë të pakuptueshme, premtime pa afat, pa kosto, ku mungojë objektivat e qarta, planet konkrete dhe kalendarët e veprimit. Shumë nga premtimet fushatës elektorale me të cilat morët votat nuk keni përfshirë në programin tuaj.

Prandaj ne, Partia Demokratike dhe opozita, do jua kujtojmë çdo ditë në këtë Kuvend, por dhe në të gjitha rrugët e sheshet e vendit. Sot dhe vazhdimisht do të na keni përballë dhe mos u mundoni që me demagogji e zgjatje kohe t’u bëni bisht premtimeve tuaja marksiste. 

Unë si pjesë e shtresës së persekutuar nga regjimi komunist po ju kujtoj se keni përdorur vuajtjet, por edhe dëshpërimin e disa të ish-persekutuarve politikë për përfitime politike, duke i çuar deri në greva tragjike. Dua t’ju kujtoj se u keni premtuar të persekutuarve dhe të përndjekurve se do t’u paguani ditën e burgut dhe të internimit me 25 euro dhe se të gjitha detyrimet ndaj tyre do t’i shlyeni në 2 vjet. Ju, zoti Rama, u përpoqët shumë për të përçarë shtresën tonë, por nuk ia arritët. 

Unë ju them ju se ish- të përndjekurit politikë, ata që mbijetuan në burgjet dhe kampet shfarosëse të ngritura nga baballarët e shumë prej jush ishin të parët që u ngritën dhe u vunë në ballë të ortekut të madh të shqiptarëve për liri e demokraci dhe përmbysën regjimin e etërve tuaj. Ata sigurisht nuk janë dhe nuk mund të jenë me ju. E them me bindje të plotë se nuk mund të ketë vija ndarëse midis PD-së, në qeveri apo në opozitë, dhe shtresës së ish-të persekutuarve politikë. Ata janë një dhe së pari i bashkon antikomunizmi, liria, demokracia dhe vokacioni perëndimor. 

Ndihem mirë kur shoh se që në vitin 1992, me fillimin e qeverisjes së PD-së, me gjithë mundësitë e pakta ekonomikë që kishte vendi, filluan të dalin vendime, ligje dhe të merren masa të menjëhershme për integrimin e të persekutuarve dhe të përndjekurve politikë. Për shumë prej tyre u krijuan mundësi strehimi, një pjesë prej tyre u aktivizuan në qeverisjen, një pjese tjetër iu krijua mundësia të ishin pjesëmarrës në privatizimet e kohës, u dhanë me qindra e mijëra bursa studimi për këtë shtresë dhe fëmijët e tyre, që i latë për më shumë se 40 vjet pa të drejta studimi, vërshuan në universitete e një shkolla të tjera, ku me zgjuarsinë e tyre të ndrydhur në vitet e diktaturës shkëlqyen duke u diplomuar si mësues, juristë, ekonomistë, diplomatë dhe në shumë fusha të tjera, deri edhe ministra të PD-së.

Pas ardhjes me dhunë në pushtet në vitin 1997 dhe gjatë 8 vjetëve të qeverisjes të partisë suaj, zoti Rama, nuk u dha asnjë shpërblim për këtë shtresë, por vetëm sa i larguat nga puna nga institucionet ku ishin të punësuar.

Në 8 vjet të qeverisë “Berisha” ajo ka bërë një punë të madhe në shërbim të kësaj shtrese. Janë përgatitur qindra e mijëra dosje, janë marrë këstet e para të shpërblimit dhe po përfundojnë të dytat për mijëra ish të përndjekur politikë dhe pasardhësit e tyre.

Ju, zoti Rama, u keni premtuar ish- të përndjekurve politikë zgjerimin e numrit të të shpërblyerve, ndoshta e keni fjalën për bllokmenët, për Ramizin dhe kriminelët e tjerë, që i nxorët nga burgjet dhe i shpërblyet kur qetë në pushtet.

Siç thashë dhe më lart, ju thoni se do të shlyeni çdo detyrim për 2 vjet dhe me një vlerë 25 euro në ditë. Këtu do të jemi. Jam i sigurt që nuk do ta bëni, por do ta mënjanoni siç mënjanuat shërbimin mjekësor falas, taksën progresive dhe shumë premtime të tjera.

Unë e dëgjova fjalimin e Kryeministrit kur paraqiti programin, po e dëgjoj edhe në diskutimet e deputetëve socialistë tendencën për ta zbritur Shqipërinë në nivelin zero, ta paraqesin sikur ky vend nuk a pasur asnjë arritje në 8 vjetët e qeverisjes së fundit. Këtë po tentojnë ta realizojnë duke sulmuar arritjet dhe qeverinë “Berisha”.

Kolegë të maxhorancës, kjo nuk është morale dhe jam i sigurt se nuk do t’ju ndihmojë as ju. Ne që kemi dorëzuar pushtetin do të vazhdojmë të mbrojmë arritjet tona dhe do të vazhdojmë të monitorojmë punën e qeverisë suaj. Kurse ju, zoti Kryeministër, mos u merrni me opozitën, por me punët dhe problemet e vendit, përpiquni të realizoni programin dhe premtimet e qeverisë suaj, ose të paktën bëni sikur po përpiqeni, shtiruni ashtu siç e keni zakon.

Megjithatë, ju bëni si të doni. Ne jemi këtu, përballë jush, të vendosur të denoncojmë çdo prekje që do të guxoni t’u bëni institucioneve të pavarura, punonjësve civilë, mësuesve, mjekëve që punojnë me ndershmëri dimër e verë deri në thellësi të Bjeshkëve, policëve që kanë shembullorë në ruajtjen e rendit.

Jam e sigurt se këto ditë se fjala e parë e avokatëve të qeverisë së re do të jetë: “Lëreni qeverinë të punojë, ajo sapo ka nisur punën!”. Ne nuk mund dhe nuk do ta pengojmë qeverinë. Ne nuk po rrethojmë institucionet, nuk po u frymë bilbilave, nuk po shpifim dhe nuk do të hedhim baltë për çdo arritje të vendit, siç bëtë ju për 8 vjet. Por ne, si opozitë e vendit, do të jemi të vëmendshëm që kjo maxhorancë të realizojë premtimet me të cilat erdhi në pushtet.

Duke përfunduar dua të them se programi i qeverisë së re, i cili ndryshon shumë nga premtimet e fushatës është një fillim keq. Në punën e kësaj qeverie ky mashtrim-program në qoftë se do të realizohet sigurisht do të dëmtojë vendin dhe do ta çojë ekonominë tonë drejt recesionit dhe jo drejt rritjes, duke dëmtuar mirëqenien e çdo qytetari shqiptar.

Faleminderit!

Edmond Spaho – Faleminderit, zoti Dushaj!

Fjalën e ka zonja Luiza Xhuvani.

(Zonja Xhuvani nuk ndodhet në sallë.)


Sipas listës që kam këtu fjalën e ka një folës tjetër nga opozita, Gjovalin Bzhetaj, por për të ruajtur raportet, ndoshta mund ta marrë fjalën zoti Namik Kopliku.

(Reagime nga salla.)

Dakord. Atëherë, fjalën e ka zoti Gjovalin Bzhetaj. Të përgatitet zoti Namik Kopliku.

Gjovalin Bzhetaj – Të nderuar kolegë deputetë,

Së pari, si shumicë parlamentare që jeni pranoni një këshillë opozitare: mos hidhni baltë as poshtë sukseset e pamohueshme të qeverisjes sonë 8-vjeçare, sepse duke proklamuar programin tuaj qeverisës, ai do të tingëllojë pabesueshëm, së pari për elektoratin tuaj dhe shumë më tepër për ata që nuk u votuan.

Kur pretendoni për mungesën e rendit gjatë qeverisjes sonë ju kujtoj që rendin e viteve 1992-96 si më brilantin që u shkatërrua në vitin 1997 (e dini vetë se nga kush) dhe për shërbime ndaj partisë që erdhi në pushtet pati edhe shefa komisariatesh me shkollë 8-vjeçare e me dosje të mbushur me precedentë penalë.

Pas 8 vjetësh, në vitet 2005-2013, kurrsesi nuk mund të mohohen rezultatet e shkëlqyera në luftën kundër krimit të organizuar, ku brenda 2 viteve të para u shkatërruan 260 banda kriminale të organizuara, mbi 800 anëtarë të bandave u përballën me ligjin. Duket sikur kanë kaluar shekuj kur bandat luftonin ditën për diell me antitank në mes të Tiranës. Për 8 vjet qeverisje u bë shumë për modernizimin e Policisë së Shtetit, u bë shkëputa e policisë nga politika dhe organizimi strukturor sipas standardeve evropiane, sistemi i ri shkollimit, patrulla e përgjithshme dhe filozofia e policimit në komunitet, ngritja e sistemit të evidentimit të ngjarjeve në të gjithë territorin e vendit, forcimi i aftësisë zbuluese të ngjarjeve (zbulueshmëria arriti në 80%), implementimi i Memex në të gjitha strukturat, zbatimi i strategjisë së menaxhimit të integruar të kufirit në bashkëpunim me të gjitha agjencitë që operojnë në kufi, zgjerimi i TIMS-it në të gjitha pikat e kalimit kufitar; forcimi i bashkëpunimit ndërkombëtar me pika të përbashkëta të kalimit kufitar, rritja e shkëmbimit të informacionit kriminal me vende të tjera dhe forcimi i bashkëpunimit me EUROPOL-in. Gjithashtu, pritet nënshkrimi i marrëveshjes operacionale me EUROPOL-in, me CEPOL-in dhe ka një muaj që ju keni cenuar rëndë depolitizimin e policisë duke ngritur grupe pune me oficerë aktivë dhe të liruar, duke ofruar poste e ofiqe. Dua t’ju kujtoj se drejtori Ibraj, që mandati ynë e gjeti në detyrë, qëndroi në atë post deri në fund të mandatit të tij. 

Pikë e fortë e realizuar pothuajse totalisht nga qeveria “Berisha”, gjatë mandatit të saj, ishte energjetika. Shqipëria në 2005-ën ishte vendi me kufizimet më të rënda të energjisë, dëshmitarë të këtij fakti jeni të gjithë sa jeni në këtë sallë. Kishte qytete me vetëm 8 orë energji elektrike në ditë dhe në ditët kur dritat nuk fikeshin në orën 10:00, 2 orë më vonë, merrej vesh se në lagje kishte ndodhur një rast vdekjeje. Shumë gazetarë, të vetëshpallur të pavarur, e përqeshën me dhjetëra shkrime Kryeministrin Berisha në 2006-ën teksa deklaronte se në fund të 2007-ës do të kishte energji elektrike të pandërprerë. Partneriteti publik e privat u kthye në promotor të fuqishëm të zhvillimit të vendit, që ndihmoi në hapjen e mijëra vendeve të reja pune dhe thithin investimet e huaja direkte. Kur kryeministri Berisha deklaronte në 2006-ën se synonte ta kthente Shqipërinë në një superfuqi rajonale për energjinë, shumë veta e përqeshën, por sot nuk ndihen, pasi ka mbi 370 kontrata të firmosura për ndërtim HEC-esh, mbi 120 syresh në ndërtim e sipër, disa dhjetëra në prodhim. Berisha ia doli të sillte në Shqipëri gjigantët europianë të energjetikës, austriakët “VERBUND EVN” për Ashtën dhe “STATKRAFT” për kaskadën e Devollit, që aktualisht është projekti më i madh hidroenergjetik në Europë. 

Anëtarësimi në NATO ishte një sukses i pamohueshëm i qeverisë “Berisha”, anëtarësim që ishte ëndërr e shumë shqiptarëve i cili shtoi sigurinë dhe rriti dinjitetin shqiptar. 

Ndër sukseset më domethënëse të qeverisë demokratike ishte mosrënia në recension. Ndonëse partnerët tanë kryesorë tregtarë, si Greqia dhe Italia, ranë në recension të thellë, shumë analistë dhe ekspertë të ekonomisë mendojnë që pozitiviteti dhe vizioni i qeverisë “Berisha”, duke futur investimet strategjike të huaja dhe realizimi i reformave të duhura, e shpëtoi Shqipërinë nga rënia në recension. Bashkimi Europian konfirmoi se Shqipëria jo vetëm që nuk pati humbje të vendeve të punës, por ishte ndër vendet e pakta që pati zbutje të papunësisë, nga 13,1% në 12,8%. Shqipëria jo vetëm nuk pati krizë ekonomike, por qeveria e atëhershme ia doli të rriste rrogat dhe pensionet, të dyfishonte pagat e profesioneve kryesore, si mësues, mjek, infermier, dhe të dyfishonte pagat minimale dhe pensionet e ulëta, si dhe të kryente investime madhore në infrastrukturën kombëtare. U ndërtuan 10 mijë kilometra rrugë të reja në çdo skaj të vendit dhe u bënë vepra monumentale infrastrukturore, si Rruga e Kombit ose rrugë të tjera në zonat turistike. Rruga e Kombit dhe tuneli i Krrabës janë vepra madhore që ndryshuan gjeografinë e Shqipërisë. Infrastruktura moderne bëri të mundur rritjen e turizmit në vendin tonë, nga 300 mijë turistë në 2005-ën, në 4,5 milionë turistë në 2013-ën ose 15 herë më shumë. Shqipëria u bë vend interesant për investimet e huaja, të cilat u rritën 30 herë më shumë krahasuar me vitin 2005, nga 38 milionë dollarë në 2005-ën, në 1 miliard dollarë pas 2010-ës. 

Zbatimi i reformave ekonomike të zgjuara të qeverisë bënë që vendi ynë jo vetëm të mos njohë krizën, por, përkundrazi, zhvillimin, aq sa drejtues të Bankës Botërore u shprehën me superlativa për reformat ekonomike shqiptare, teksa citonin që Shqipëria është vendi me ekonominë më dinamike në rajon. Ndërsa Forumi Ekonomik Botëror shprehet për reformat shqiptare: “Shqipëria është një vend me rritjen ekonomike më të lartë në rajon.” 

Heqja e vizave dhe lëvizja e lirë në të gjithë Europën ishte një sukses tjetër madhor për qeverinë shqiptare, duke i dhënë për herë të parë dinjitet pasaportës shqiptare dhe vetë qytetarëve shqiptarë, por që të realizohej heqja e vizave për në Bashkimin Europian, u desh që qeveria shqiptare të realizonte në kohë rekord rreth 120 reforma brenda 18 muajve. Nga ana tjetër, ka këtu në sallë, nga grupi juaj, që kanë lobuar që shqiptarët të mos lëvizin pa viza.

Shqipëria digjitale është një sukses tjetër që mban vulën e qeverisë “Berisha”. Shumë njerëz shprehën habi e mosbesim kur ai deklaroi nismën “Shqipëria digjitale”. Sot nuk ka shkollë pa laboratorin kompjuterik, nuk ka zyrë postare pa internet në çdo cep të vendit, aq sa zonja Elen Goldstein, drejtoreshë e Bankës Botërore për Shqipërinë, deklaroi para pak ditësh për përparimin shqiptar: “Njëzetë vjet më parë nuk kishte as ujë, as drita, kurse sot ka wireless në çdo cep të vendit.” 

Para 8 vjetësh, për shkak të ryshfeteve në sferat më të larta të shtetit, Shqipëria kishte çmimet më të larta të telefonisë celulare në Europë. Duhet të citoj që vetëm në 2005-ën kompania malazeze “Vodafone” ishte 19 herë e gjysmë më e lirë sesa kompania shqiptare “Vodafone”. Shqipëria ishte i vetmi vend në rajon ku përdoruesit çonin zile, si mënyra më qesharake e komunikimit. Sot kostoja e bisedave telefonike ka rënë 5 herë nga konkurrenca e disa kompanive të reja që janë në treg, sepse në qeverisjen tuaj nuk lejohej konkurrenca. 

Sukses tjetër i qeverisë është projekti “TAP”, siç deklaruan qartazi aksionerët e konsorciumit “TAP” dhe ambasadori norvegjez. Zoti Berisha besoi në këtë projekt strategjik dhe u bë promotor kryesor i suksesit të këtij projekti. Gazifikimi i Shqipërisë sjell përfitime shumëfishe, hap mijëra vende të reja pune, ofron gaz si burim të pastër energjetik, ul koston e energjisë dhe, më e rëndësishmja, e kthen Shqipërinë në një nyje të rëndësishme të furnizimit me gaz të Europës Juglindore. 

Reformat e realizuara nga qeveria bënë të mundur që vitin e kaluar të merrej rekomandimi i Komisionit Europian për statusin e vendit kandidat për në Bashkimin Europian, me kushtin e vetëm që të votoheshin tri ligje, që ju nuk i votuat për 8 muaj dhe shqiptarët humbën shumë nga kjo vonesë juaja, si partizanë të integrimit që jeni! Humbëm rreth 1200 bursa studimi në Europë, domethënë 1200 studentë shqiptarë sot kanë nevojë që të punojnë kamerierë ose në ndonjë punë tjetër të rëndomtë për të paguar studimet në Perëndim, kur do të kishin bursë si çdo student europian. Humbëm rreth 100 milionë dollarë investime dhe kësisoj mundësinë për të biseduar me qeverinë respektive për heqjen e vizave me Kanadanë, Anglinë, Shtetet e Bashkuara të Amerikës për një pasaportë edhe më dinjitoze. U bë revolucion në fushën e taksave dhe luftë ndaj evazionit fiskal në favor të tatimpagueseve shqiptarë dhe buxhetit të shtetit. 
Taksa e sheshtë u bë 10%. Ndonëse u përgjysmuan taksat në krahasim me taksat e përdorura nga qeveria juaj, u siguruan dy herë më shumë të ardhura në buxhet. Lufta ndaj korrupsionit dhe evazionit fiskal siguruan rreth tetë miliardë dollarë më shumë për buxhetin e shtetit, të cilat më parë shpërdoroheshin, kështu që qeveria pati më shumë të ardhura për të bërë rrugë, ujësjellës, shkolla, spitale, të rrisë rroga e pensione si dhe grantet për pushtetin vendor, dhe e gjithë kjo në një kohë kur kriza kishte përfshirë të gjithë rajonin. Kur të gjithë ishin zhytur në krizë totale, ne ia dolëm të rrisnim rrogat e pensionet, të ndërtonim infrastrukturën moderne dhe shumë vepra monumentale. 

Kam lexuar me vëmendje programin e qeverisë i cili ngjan më shumë me një listë dëshirash se sa me një program qeverisës. Gjatë fushatës elektorale u proklamua me të madhe se kishit të gatshëm një program qeverisës 100 dhe 300 ditësh, që do të thotë se i keni të ravijëzuara në mendje praktikat dhe afatet se çfarë do të bëni në detaje në 100 dhe 300 ditë qeverisje. Ku janë këto miniprograme? Ku humbën? Mosparaqitja e tyre sot e programuar aq zëshëm gjatë fushatës elektorale është mungesë e madhe serioziteti e këtij programi. Së dyti, taksa progresive përfaqëson në vetvete parimin “kush fiton më shumë, do të paguajë më shumë” ose më mirë sa më shumë që të fitosh aq më shumë do të paguash. A e dini se taksa progresive, që në fund të fushatës u transformua në taksë të ndershme, u përdor shumë kohë në Shqipëri? Madje u përdor gjatë mandatit tuaj në qeveri dhe dështoi në grumbullimin e të ardhurave, për shkak të korrupsionit dhe teknologjisë primitive. A e dini se kjo taksë përdoret vetëm në vendet skandinave, SHBA dhe Kanada? Këto janë shoqëri me ndërgjegje të lartë qytetare. 

Në vendet që kanë këtë veti sigurisht ne nuk bëjmë pjesë, sepse kemi vetëm 20 vjet demokraci. Zbatimi i kësaj takse nxit parazitizmin, krijon klimë mbytëse për iniciativën e lirë, si për biznesin vendas ashtu dhe atë të huaj. Zbatimi i saj ka dështuar edhe në Francën me shumë tradita në fushën e taksimit. Ylli i kinemasë franceze Gérard Depardieu zgjodhi të jetojë në Rusi. Duke zgjedhur për ta zbatuar këtë taksë në Shqipëri dhe duke krijuar te biznesi klimë jo dashamirëse, ju rrezikoni që në gjenezë premtimin tjetër të proklamuar zëshëm gjatë fushatës tuaj se do të punësoni 300 mijë shqiptarë. Rritja e taksave nuk rrit punësimin dhe për të punësuar 300 mijë vetë ngritja e ekonomike duhet të kalojë 8%, gjë që ju nuk e përmendni fare në programin tuaj qeverisës. Qeveria “Berisha” evitoi recensionin ekonomik me uljen e taksave gjatë qeverisjes 8-vjeçare, shmangu krizën ekonomike që rrafshoi të gjithë rajonin tonë dhe gati gjithë Europën. Kriza u shmang duke i zbritur taksat e jo duke i rritur. Taksa e kompanive u ul 2.5 herë, taksa e dividentit 2.3 herë. U përgjysmua taksa e punës, u hoqën 26 lloje taksash për 100 mijë biznese të vogla. Taksa e regjistrimit ishte më e vogla në Europë, 1 mijë lekë të vjetra. Me këto reforma sollëm treguesit ekonomikë më të mirë në rajon, u rritën investimet e huaja dy herë më shumë se mesatarja e rajonit dhe dy herë më shumë se 8-vjeçari juaj, u rritën eksportet katër herë më shumë se mesatarja e rajonit, GDP u rrit tetë herë më shumë se mesatarja e rajonit, indeksi i mirëqenies u rrit me 12.9% më shumë ose shtatë herë më shumë se sa mesatarja e rajonit. Nga sa thashë më sipër, është ulja, dhe jo rritja e taksave, ajo që rrit treguesit ekonomikë, për rrjedhojë edhe punësim. 

Në fund të fundit, në botën e sotme moderne lufta politike është luftë se si t’i shërbesh më mirë shtetasve, domethënë një garë shërbese mes partive apo krahëve politikë ndaj qytetarëve të vet. Të krahasosh shërbimin ndaj qytetarit shqiptar gjatë qeverisjes tuaj në vitet 1997-2005 dhe qeverisjes që PD-së në vitet 2005-2013 me shërbime me rrugë të reja, me energji elektrike pa ndërprerje, me pasaportë më dinjitoze se asnjëherë, me shkolla e spitale të reja, me siguri kombëtare të ëndërruar prej shekujsh, me një shoqëri të digjitalizuar e me rroga e pensione në rritje të vazhdueshme, shohim që qeverisja tuaj nuk mbahet mend të ketë pasur ndonjë sukses (se ndonjë gjë monumentale jo që jo), duke e shquar atë për mosbërje apo mosshërbim ndaj qytetarëve. 

Nuk besoj se do ta prishni traditën tuaj qeverisëse as këtë mandat të ri në lidhje me mosshërbimin ndaj qytetarëve. Ju merrni sot në dorë qytetarin shqiptar të shërbyer nga ne për 8 vjet qeverisje, qeverisje e cila ka qenë më e shkëlqyer se ajo e çdo qeverie në 100 vjet shtet shqiptar. Kësisoj ju presin sfida të vështira, për të mos thënë të pamundura. Të gjithë presin të dinë se si ju do të veproni me politikën e jashtme për integrimin në BE, sa do të punoni për agjendën kombëtare, për integrimin shqiptar në rajon, sa do të jeni bashkëpunues me faktorin euroatlantik. A do ta ulni borxhin publik aq shumë të anatemuar gjatë mandatit tonë? A do të forconi stabilitetin financiar dhe monedhën shqiptare ose më mirë, a do ta mbani të fortë? A do të mbani premtimet mbi shpenzimet publike në disa sektorë prioritare ndërkohë që kanë mbetur shumë rrugë të rëndësishme të pa përfunduara? Për sa thashë më sipër, nuk ka asgjë në programin tuaj se si do ta bëni të mundur realizimin e tyre praktikisht. Në të ashtuquajturin program qeverisës tuajin nuk ka asnjë shifër, asnjë kosto apo një burim financimi. 

Nuk dua të paragjykoj votuesin, i cili zgjodhi që ta qeverisni ju, por, për hir të së vërtetës, duke iu referuar Bullgarisë, Greqisë, Italisë dhe Francës tentativa për të zgjidhur krizën me qeveri të majta ka dështuar për gjithë vitet e fundit të krizave, kurse qeveritë e djathta kanë rezultuar më të zonjat në përballimin e krizave. 
(Drejtimin e seancës e merr zoti Meta.)
Ilir Meta – Fjalën e ka deputeti Alban Zeneli. Të përgatiten deputetët: Albina Deda, Ardian Turku, Bedri Hoxha dhe Gjergji Papa. 

Alban Zeneli – I nderuar zoti Kryetar, 

Të nderuar kolegë parlamentarë,

Si një ndër anëtarët e rinj të parlamentit ndihem i nderuar, por edhe me emocionin e veçantë, që po marr fjalën para jush dhe para çdo qytetari shqiptar, që me vëmendje ndjek këtë seancë. 

Gjej rastin të falënderoj të gjithë shqiptarët, kudo që janë, por në mënyrë të veçantë votuesit e qarkut tim, Kukës, Has dhe Tropojë, të cilët bënë të mundur që unë të bëhem pjesë e këtij parlamenti! I garantoj ata dhe të gjithë shqiptarët se do të jem avokati i të drejtave të tyre. Do t’i bashkohem bindjes dhe nevojës së çdo qytetari dhe votuesi shqiptar që kjo foltore do të jetë vendi ku interesat e atyre që na votuan, qoftë për të qeverisur, qoftë për të bërë oponencën e qeverisjes, bashkohen në një pikë, në pikën se mundi, përpjekja, diskutimi, debati, qeverisja dhe oponenca e saj kanë vlerë nëse i shërbejnë një qëllimi, atij të përmirësimit të jetës së atyre që na votuan dje dhe sot na ndjekin nga shtëpitë e tyre. Çdo veprim apo fjalë e jona këtu ka vlerë nëse shkon vetëm në përmbushjen e këtij qëllimi. 

Këto kanë qenë ato çka po mendoja në seancën e shkuar, kur u ulëm në këtë sallë me dëshirën dhe vullnetin e fortë për të shërbyer dhe respektuar këtë mandat. Konkretisht, për të dëgjuar atë që do të ishte prologu i këtij aktiviteti, fjalën, programin e atij që do të jetë Kryeministër i qeverisë sonë në periudhën në vijim. Fatkeqësisht, kjo dëshirë e mirë e vullnet pozitiv, jam i bindur, jo vetëm unë, u shkelmua dhe u provokua rëndë nga ai që pretendon të drejtojë qeverinë në vitet e ardhshme, që pretendon se është fituesi, që duhet të kishte qetësinë dhe fisnikërinë që ka çdo fitues, që duhet të shtrinte dorën e bashkëpunimit, që duhet të kishte përgjegjësinë e drejtimit të punëve të shtetit, punë të cilat duan fuqinë e djalit dhe mendjen e plakut. Por na u shfaq e kundërta. Na u shfaq një njeri i mbushur plot mllef, një njeri i trembur dhe i pasigurt në çka ka dhe çfarë thotë. Një njeri i pazoti të kuptojë peshën e vendit ku ndodhet dhe të misionit që ka. 

Zoti Rama, ne të dy kemi shumë gjëra të ndryshme, por kemi një të ngjashme, ne të dy vëmë këmbë për herë të parë në këtë parlament. Ky parlament, mirë ose keq, është vendi ku është shkruar historia politike e vendit tonë të përbashkët. Ky është vendi ku janë marrë vendime, që kanë përcaktuar jetët tona dhe ky është vendi ku do të marrim ne sot vendime, që do të përcaktojnë jetët e të tjerëve. 

Në këtë sallë ka njerëz që mendojnë ndryshe nga unë, madje njerëz që i kam luftuar dhe do t’i luftoj politikisht për sa të kem kohë dhe forcë. Por, asgjë nuk më ndalon të vlerësoj kontributin e këtyre njerëzve, disa prej tyre e kanë disavjeçar, në këtë parlament, edhe kur kanë vepruar në kundërshtim me bindjet e mia politike ata kanë qenë qeveritarët dhe parlamentarët e vendit tim. Unë sot kam dëshirë që në mënyrë publike të gjithëve, pa përjashtim, t’u shpreh falënderimin dhe respektin për atë çka kanë bërë, qofshin në krahun tim, qofshim përballë meje. Ne sërish do të debatojmë dhe do të kundërshtohemi, secili në mbrojtje të bindjeve tona. Kjo është demokracia. Por secili nga ne besoj se do të ruajë respektin dhe nderimin reciprok, që buron nga misioni dhe detyra jonë e përbashkët. 

Zoti Rama, para teje edhe në seancën e shkuar u ulën po të njëjtët njerëz, me po të njëjtat ngjashmëri apo kundërshti, por me të njëjtat kontribute. U ulën me respekt për këtë parlament, maje edhe me respektin për institucionin, të cilin ju sot përcaktoni. U ulëm të dëgjojmë programin dhe premtimin tuaj se si do t’i qeverisni shqiptarët. Në fakt, e vetmja gjë që nuk dëgjuam ishte kjo e fundit. Sulmi verbal karshi opozitës ishte i paprecedent, i parespekt, banal dhe vulgar. 

Ajo që dëgjuat diku, se ka frikë dhe sa më shumë ka frikë bërtet e tregon forcë, në fakt bëhet qesharake e mjerane. Do të kisha dashur të besoja se një reagim i tillë buronte nga një gjendje emocionale juaja, në fakt ajo nuk qe një humbje kontrolli, por një strategji e qartë për konflikt dhe e gjitha me synimin për të fshehur atë çka ju nuk arrini dot të paraqisni para qytetarëve. Ju, zoti Rama, nuk keni program për të qeverisur. Teksti që keni paraqitur është një ripërsëritje e dobët e sloganeve boshe të fushatës, e dëshirave të pastudiuara, që në fakt ekspozon dhe reflekton qasjen tuaj e të ekipit që ju po kërkoni të qeverisni shqiptarët. Ajo që ju keni paraqitur është akti i parë që dëshmon se sa keq i mashtruat shqiptarët më 23 qershor dhe sa fatal do të rezultojë për ta ky mashtrim në vitet që na presin.

Do të doja të ndalesha dhe të diskutoja gjatë për një fushë, e cila për publikun është e ndjeshme, ajo e sigurisë. Më duhet t’ju kujtoj, zoti Rama, se në fushën e sigurisë, mbrojtjes dhe luftës kundër terrorizmit, Shqipëria sot nuk është e vetme dhe nuk e ka luksin të veprojë dhe të sajojë e vetme. Shqipëria është pjesë e strukturave të sigurisë, të aleancës më të madhe të politikave ushtarake, NATO-s. Ju duhet ta dini se çdo masë, nismë apo veprim nga momenti i anëtarësimit në NATO ndahet, koordinohet dhe bashkërendohet me partnerët tanë të kësaj aleance. 

Ju hapni të ashtuquajturin programin tuaj për politikën e jashtme me synimin për të korrigjuar gabimet e së shkuarës, që kanë rrezikuar të ardhmen euroatlantike të Shqipërisë. E ardhmja euroatlantike e Shqipërisë garantohet nga anëtarësimi i Shqipërisë në NATO. Ju me këtë pohim na kundërshtoni jo vetëm ne, kolegët dhe qëndrimin historik të partisë që sot drejtoni, por edhe atë, çka miku dhe partneri ynë i madh, SHBA-ja, presidenti i SHBA-ve, sekretarët e Departamentit Amerikan të shtetit, në mënyrë të përsëritur e kanë vlerësuar: Shqipërinë si një anëtare të denjë të aleancës, partnere të besuar dhe njëzëri janë shpallur krenarë për këtë partneritet. Duket se i vetmi që turpërohet apo ka diçka për t’u turpëruar nga ky partneritet dhe kjo rrugë, që falë Zotit ka qenë e përbashkët, pa dallime partiako-politike apo me konsensus të plotë midis palëve në Shqipëri, jeni ju, zoti Rama. 

Ju sot keni detyrimin publik t’u shpjegoni shqiptarëve, qoftë demokratë, socialistë apo të paangazhuar, por të gjithë të bashkuar në vlerësimin se anëtarësimi në NATO është ngjarja më e rëndësishme në historinë moderne të shqiptarëve, se çfarë ju turpëron nga angazhimi i Shqipërisë në strukturat euroatlantike dhe çfarë keni ndërmend të ndryshoni në këtë angazhim. Nëse fraza që ju keni përdorur në pseudoprogramin tuaj është përpjekje për të thënë diçka, pa thënë asnjë, vetëm për të mbushur faqet, këtë edhe mund t’ua falim dhe të bëjmë sikur nuk ka ndodhur gjë. Por, nëse seriozisht keni ndërmend të ndryshoni diçka në këtë angazhim dhe arritje historike të shqiptarëve, atëherë ne të gjithë duhet të ndalemi dhe të kuptojmë se me kë kemi të bëjmë dhe kujt i shërben projektit juaj, zoti Rama.

Kërkova me ngulm të gjej në pseudoprogramin tuaja përmbajtje apo referenca mbi vizionin tuaj në fushën e sigurisë apo luftën ndaj terrorizmit. Asgjë. Vetëm slogane dhe fraza të kopjuara nga materiale dhe dokumente të përgatitura nga qeveria që po zëvendësoni. Asnjë fjalë për problemin serioz, që synon sigurinë kombëtare dhe një ndër shtyllat e luftës ndaj terrorizmit, atë të pastrimit të parave. Por, zoti Rama, ky është një fenomen i rrezikshëm që ka filluar të marrë trajta në Shqipëri. Zgjedhjet e fundit treguan shuma marramendëse, lëvizje në operacione, trafikim dhe shitje-blerje votash. Fenomeni tashmë po merr status normaliteti midis nesh. Ky fenomen cenon sigurinë kombëtare, dobëson luftën kundër terrorizmit dhe pastrimit të parave. Të dyja të lidhura ngushtë me njëra-tjetrën. 

Në pseudoprogramin tuaj nuk ka asnjë fjali se si do të luftohet dhe hetohet ky fenomen. Në fjalën tuaj të hapjes atë ditë ju iu referuat një ngjarje të dhimbshme, asaj të 11 shtatorit. Ju duhet ta dini se ajo ngjarje ndryshoi konceptin e sigurisë dhe të luftës kundër terrorizmit. Kjo betejë globale ende nuk ka përfunduar e rreziqet janë aty. Por ju në pseudoprogramin tuaj nuk denjoni, nuk dini apo nuk doni të qartësoni se si do ta zhvilloni këtë rrugë, të nisur me aq sukses nga qeveria e mëparshme. 

Përbetimi e dhimbja ndaj tragjedisë së 11 shtatorit nuk mjafton. Përbetimi se aleati strategjik mbetet SHBA-ja nuk mjafton, pasi këtë e thotë fort çdo shqiptar në çdo skaj të Shqipërisë. Ajo që pritëm ne nga ju, jam i bindur se edhe aleatët tanë, është përgjigja se si do ta rrisni performancën e Shqipërisë në këtë luftë, si do ta rrisni cilësinë dhe si do t’i përmirësoni kapacitetet e vendit. Pra, asnjë nga këto nuk gjendet në programin tuaj. Mendoj se kjo është vetëm paaftësi. 

Zoti Rama, ju në programin tuaj nuk pranoni asnjë rritje të Shqipërisë në 23 vjet demokraci, aq më pak arritjet e qeverisë së Partisë Demokratike, të cilat janë të dukshme e të prekshme, në të gjitha planet, në mbarë Shqipërinë. Këto arritje nuk i mohon as aleati juaj kryesor, i cili ka bashkë- qeverisur katër vjetët e shkuar me Partinë Demokratike dhe sot bashkëqeveris me ju. 

Zoti Rama, shumë premtime gjatë fushatës elektorale janë cunguar ose janë hequr në programin tuaj. Duke lexuar këtë gjoja program, nuk shoh askund objektiva të qartë të të gjitha fushave: rrugën se si do të arrihen këto qëllime, plane e kalendarë veprimi dhe indikatorët se cili do të jetë matësi i perfomancës së realizmit të tyre.

 Në këtë program nuk gjen përgjigje të sakta të asnjë pyetje që lidhet me hallet e problemet e votuesve: se si do të rritet mirëqenia; se si do të rriten pensionet; se si do të ulet papunësia. Këto pyetje në programin tuaj janë të cekura si një hartim i mirë me temë: “Cilat janë dëshirat e zotit Rama?!”. Ju keni fantazi për të shkruar, por për të qenë Kryeministër nuk duhet vetëm të shkruash, por të jesh një burrë shteti që ka ide dhe të dijë t’i realizojë ato, cilësi të cilat ju nuk i dispononi. Prandaj, zoti Rama, tregoni vullnetin tuaj të mirë për bashkëpunim. Parashikoni masa konkrete dhe më pas mund të vini përsëri t’i shpalosni. Deri atëherë programi juaj është i destinuar të mbetet i dështuar.

Faleminderit!

Ilir Meta – Faleminderit!

Fjalën e ka deputetja Albina Deda.

Përgatiten zoti Ardian Turku, zoti Bedri Hoxha, zoti Gjergji Papa dhe zoti Genc Ruli.

Albina Deda – I nderuar Kryetar, 

Të nderuar deputetë, 

Të nderuar qytetarë dhe bashkëkombës kudo që jeni,

Të nderuar qytetarë të qarkut të Lezhës, që na mbështetët në këtë fushatë dhe na nxorët qark fitues,

 Duke u nisur nga programi i paraqitur nga zoti Rama, shpreh këtu para jush arsyet pse ky program nuk mund të quhet program dhe kjo qeveri përfaqësuese. 

- Qeveria përbëhet nga ministra pa përvojë, të cilët nuk e përfaqësojnë Partinë Socialiste në tërësi. Copëzimi i qeverisë më shumë duket një orvatje për të kënaqur orekset e partnerëve Struktura e qeverisë së re është realizuar pa asnjë analizë paraprake. Nuk jepet asnjë gjykim profesional për të përputhur objektivat në program me strukturën e qeverisë në koalicion. Qeveria është e madhe, e kushtueshme për tatimpaguesit shqiptarë dhe do të rezultojë joefikase e jofunksionale, tërësisht klienteliste dhe me individë pa asnjë eksperience, euforikë e triumfalistë, ndërkohë që Partia Socialiste është rrudhur në mandate dhe ka mbetur e njëjtë në përqindje të votave. 

Programi është: 

- Negativist e nihilist në përshkrimin e gjendjes, ndërkohë që arritjet janë të shënueshme e të prekshme (megjithëse përkrah është një aleat që nuk i mohon arritjet në qeverisjen e përbashkët me Partinë Demokratike). 

- Demagogjik kur flet për lirinë e konkurrencës sipas meritës, ndërkohë që grupi i deputetëve dhe kabineti janë ndërtuar mbi baza tërësisht klienteliste dhe nepotiste.

Është herë e parë që programi i qeverisë nuk paraqitet në formën e një programi me të gjitha tiparet e një programi qeverie, sepse nga përmbajtja dokumenti është veçse një amalgamë dëshirash, shumica të huazuara nga parti të ekstremit të majtë. Mungojnë objektivat e qartë, drejtimet për arritjen e tyre, planet e kalendarët e veprimit dhe indikatorët për matjen e performancës së realizimit. 

Në shumë raste dokumenti ka detajime të tepruara të marra me copy and paste nga dokumentet strategjike të përpunuara nga qeveria “Berisha” me partnerët ndërkombëtare, madje një pjesë e tyre janë tashmë të realizuara nga qeveria “Berisha”. 

Në disa raste për çështje të rëndësishme të tilla, si modeli ekonomik, Kryeministri bën pyetje retorike dhe nuk jep asnjë përgjigje, duke i ngjasuar më shumë një memoje të një ndihmësi sesa një programi qeverisës. Mungojnë kostot ekonomiko-financiare, sepse, mesa duket, lista e dëshirave është aq e gjatë sa është e pamundur të realizohet përmes mundësive dhe kapaciteteve ekzistuese. 

Nga pikëpamja e formës dokumenti është heterogjen dhe i mbushur në masë shumë të madhe nga retorikë boshe e në shumë raste pakuptim. Dokumenti është disproporcional edhe, për sa i përket raportit të përmbajtjes me formën, nga 80 faqe, 20 faqe i zënë fotot dhe karakteristikat e ministrave; 14 faqe i zënë faqet dekorative me ngjyrë të kuqe e faqet me një titull.

Kryeministri i mandatuar u tha qytetarëve se është përgatitur programi i 100 ditëve të para, si dhe një program 300 ditor, por nuk u përmendën asnjë prej këtyre dy programeve të premtuara. Premtimet janë pa afat, pa buxhet dhe pa kosto. U fol për taksën progresiste, por pa treguar asnjë detaj e asnjë afat kohor për vendosjen e saj, sa do t’i kushtojë shoqërisë dhe si do të mbulohet kjo kosto. U fol për hapjen e 300 mijë vendeve të punës, pa treguar sesi do të realizohet, me çfarë mjetesh financiare, pa u dhënë asnjë kalendar kohor i veprimeve.

 U tha se shëndetësia do të jetë falas e do të mbulohet nga taksimi i përgjithshëm, por nuk u tha sa është fatura dhe si do të paguhet. Më e rëndësishmja që prisnin qytetarët, nuk u tha se kur do të fillojë të jetë falas shëndetësia. 

U tha se legalizimet do të jenë falas, por pa treguar sa kushton kjo, si dhe kush do ta paguajë.

U tha se taksat do të ulen për 95% të shqiptarëve, por pa treguar se kujt, si, sa dhe kur.

U tha se tatimi mbi vlerën e shtuar do të hiqet për energjinë dhe për shportën e ushqimeve bazë, por pa thënë se kur, si, sa kushton dhe si do të paguhet.

Dhjetëra premtime të tjera, si pagesa e dëmshpërblimit të të persekutuarve brenda dy vitesh, pagesa e punonjësve të policisë etj., u fshinë plotësisht nga programi i paraqitur.

Në fushatë, Rama ka disa dallime mes premtimeve elektorale dhe programit të paraqitur këtu në Kuvend. Në fushatë Rama tha se e do të heqë, do të bëjë 0 TVSH-në për 5 ushqimet bazë, çka do të sillte ulje të çmimit për këto ushqime; në program shkruhet se do të përgjysmohet kjo TVSH.

Në fushatë, ai premtoi ulje të TVSH-së për energjinë, për konsumin familjar nga 20% në 6%. Në program, thotë se do të ketë ulje të TVSH-së për pjesën e domosdoshme të furnizimit me energji elektrike për konsumatorët e varfër familjarë. 

Kur flet për bujqësinë thotë se do të heqë akcizën e naftës, por nuk e përmend taksën e qarkullimit. Në fushatë ka thënë se do ta heqë edhe këtë taksë dhe se do ta ulë çmimin e naftës për bujqësinë me 35%. Tani në program nuk e përmend sasinë e uljes së çmimit. Pra, me sa do ta ulë koston e çmimit, zoti Rama? Në fushatë ka premtuar përgjysmim të TVSH-së për farërat dhe fidanët. Tani në program termi “përgjysmim” është zëvendësuar me “reduktim”. 

Në program thuhet se do të hiqet taksa e biznesit të vogël dhe do të reduktohet tatimi mbi fitimin për këtë biznes brenda vitit të ardhshëm, ndërsa në fushatë zoti Rama, ka thënë se brenda 100 ditëve të para do të heqë taksën e biznesit të vogël dhe do të përgjysmojë tatimin mbi fitimin. 

Flet në program për minierat, por asgjë për statusin e minatorit, aq shumë të premtuar nga ai në këtë fushatë. 

Për uljen e moshës së pensionit dhe siguri të kushteve të punës, nuk ka një program të detajuar për kryerjen e premtimit të tij, për taksën e quajtur të ndershme dhe se si mësuesit, infermierët e të gjithë rrogëtarët e këtij niveli, të arrijnë të kursejnë çdo muaj të paktën 40 mijë lekë, thjesht prej taksës së tij të ndershme.

Në fushatë premtoi se çdo institucion do të punësojë një person me aftësi te kufizuar, në program thotë se do të mundësojë rritje të aksesit për punësim të personave me aftësi të kufizuar.

Në fushatë premtoi shtëpi dhe punë për gratë e policëve të vrarë dhe edukim falas për fëmijët, ndërsa në program thotë përkujdesje shtetërore të posaçme për familjet e policëve të vrarë. 

Në program flitet për përmirësim të trajtimit financiar të policëve, por jo në terma konkretë, ndërsa në fushatë është premtuar një shkallë fikse pagash që niste nga grada më e ulët 500 mijë lekë të vjetra, deri tek 1 milion e gjysmë për gradat e larta. 

Përballë demagogjisë elektorale të maxhorancës aktuale qëndrojnë fuqishëm arritjet e qeverise Berisha, të cilat janë të dukshme. 

Jemi dëshmitarë të investimeve të jashtëzakonshme në gjithë Shqipërinë. Po përmend vetëm investimet e qeverisë Berisha, në qarkun e Lezhës, të cilat tregojnë për seriozitetin dhe fjalën e mbajtur prej saj. 

Rruga e Kombit që përshkon Mirditën në të gjithë gjatësinë e saj, është investimi që qeveria Berisha bëri në këtë qeverisje. Kjo bashkoi edhe pjesën tjetër të kombit, Kosovën. 

Investime të shumta janë bërë në shkolla. Janë 78 shkolla në qark. 37 në Lezhë, 27 në Kurbin dhe 18 në Mirditë. 

Ambulanca për të dhënë shërbim shëndetësor në qarkun e Lezhës janë bërë 57, në Lezhë 19, në Kurbin 10 dhe në Mirditë 28. 

Qendra shëndetësore janë 25. Në total Lezha ka 6, Kurbini 5 dhe Mirdita 10. Janë bërë mbi 750 kilometra rrugë në qarkun e Lezhës. Mbi 400 në Lezhë, 190 në Kurbin dhe 160 në Mirditë. 

Është investuar edhe në fusha të tjera, por për të mos u zgjatur po i le me kaq.

Në qendër të politikës së Partisë Demokratike ka qenë edhe trajtimi i çështjeve sociale, barazisë gjinore dhe reformës në shërbimin shëndetësor. Ndërkohë në programin e ofruar nga qeveria aktuale nuk flitet qartë për të, se si do të realizohen dhe se sa do t’i kushtojnë buxhetit të shtetit. 

Në Shqipëri varfëria u zvogëlua nga 18,55 në 12,4%, jo ashtu si e kishte dhënë INSTAT-i sipas fjalës së Ramës sot. Në Shqipëri varfëria ekstreme është ulur gati tri herë. Në vitin 2005 ishte 3,5%, sot është 1,2%. Zbutja e varfërisë dhe mbrojtja e grupeve të rrezikuara kanë qenë vitet e fundit në qendër të politikave kombëtare të zhvillimit. Ulja e varfërisë është shoqëruar edhe me ngushtim të diferencave midis rajoneve dhe është shoqëruar me një rënie më të shpejtë të shkallës së varfërisë rurale me rreth 47% në vitin 2008, në krahasim me vitin 2005. Njëzetë mijë familje dolën nga skema e ndihmës ekonomike. U dyfishua fondi për ndihmën ekonomike. Ishte 2,2 miliardë lekë dhe sot është 4,4 miliardë lekë. Familjet në skemë ekonomike sot marrin 8 mijë lekë në muaj, ndërsa në vitin 2005 merrnin 650 lekë në muaj. 

Pensioni minimal i fshatit është dyfishuar, nga 3430 lekë në muaj, në 8731 lekë. Pensioni minimal i qytetit është rritur me 59%, nga 7850 lekë dhe sot është 13712 lekë. 

Fondet buxhetore për personat me aftësi të kufizuar dhe kujdestarët janë rritur në 50% nga 6,1 miliardë lekë në vitin 2005, ndërsa në vitin 2012 janë bërë në 13 miliardë lekë. Ishin 90 mijë persona me aftësi të kufizuar dhe kujdestarë që mbështeteshin me pagesa, aktualisht janë 147 mijë. 
Pagesa e aftësisë së kufizuar për të verbrit dhe kujdestarët e tyre në vitin 2012 është rritur mesatarisht 35% , krahasuar me vitin 2007. Në vitin 2005, rreth 500 të verbër dhe kujdestarë paguheshin me 6800 lekë në muaj, ndërsa në vitin 2012 mbi 16 mijë të verbër dhe kujdestarë paguhen me 10900 lekë në muaj. Për paraplegjikët dhe tetraplegjikët për vitin 2007-2012 rritja është rreth 18%, ndërsa për kujdestarët e tyre rritja e pagesës është me 25%. Në vitin 2005 pagesa e veçantë për paketën higjieno-sanitare ishte zero, kur ju e kishit qeverisjen. Gjatë tre vjetëve të fundit ajo është bërë 16 mijë lekë në muaj. 

Reforma e shërbimeve sociale ka iniciuar transformimin e institucioneve të përkujdesit shoqëror dhe krijimin e shërbimeve alternative. Mbi 80 familje ofrojnë shërbimin e kujdestarisë për 100 fëmijë. Vetëm në vitin 2012 u rikonstruktuan dy qendra kombëtare në Tiranë: shtëpia e të moshuarve dhe shtëpia e fëmijës “Zyber Hallulli”. Në këto qendra kanë përfituar përkujdesje 40 fëmijë dhe 40 të moshuar. 

Papunësia në vitin 2005 ishte 14,1% , ndërsa në vitin 2012 ishte 13,3%. Ulja e papunësisë është bërë me 0,8%. Numri i të papunëve të regjistruar në vitin 2005 ishte 10533 mijë persona. Në fund të vitit 2012 ishte rreth 141 mijë persona. Në vitin 2012, 400 shtetas shqiptarë përfituan nga aplikimi i marrëveshjes së punësimit me Italinë dhe u riaktivizua marrëveshja e punësimit me Gjermaninë. Po këtë vit u negociuan marrëveshjet me Kosovën, Katarin dhe Qipron. Janë negociuar marrëveshje me vendet e BE-së me Belgjikën, Rumaninë, Maqedoninë, Luksemburgun, Hungarinë dhe Çekinë, për sigurimet shoqërore të shtetasve shqiptarë që emigrojnë në këto vende. 

Paga minimale

Sot paga minimale është dyfishuar: ajo është 22 mijë lekë. Në vitin 2005 ishte 11800 lekë. Paga minimale në Shqipëri është më e madhe se në Kosovë dhe Maqedoni, pra më e madhe se në vendet fqinje. Në sektorin privat 200 mijë punonjës përfitojnë nga rritja e pagës minimale. Në sektorin publik përfitojnë 16 mijë punonjës.

Të drejtat e fëmijëve 

Është hartuar legjislacioni i plotë në përputhje me dokumentet ndërkombëtare dhe me legjislacionin e BE-së. Është ngritur Agjencia Shtetërore për Mbrojtjen e të Drejtave të Fëmijëve. Në 12 qarqe të vendit janë ngritur njësitë për të drejtat e fëmijëve dhe në 100 njësitë e qeverisjes vendore janë ngritur njësitë për mbrojtjen e të drejtave të fëmijëve. Për vitin 2012 njësitë për mbrojtjen e të drejtave të fëmijëve kanë mbështetur me ndihmë rreth 1000 fëmijë në rrezik. Sipas problematikave, janë trajtuar fëmijë në gjendje të vështirë ekonomike, fëmijë të abuzuar, fëmijë që nuk ndjekin apo kanë braktisur shkollën, fëmijë që punojnë apo lypin në rrugë, fëmijë të braktisur nga prindërit, fëmijë të paregjistruar e të tjerë.

Një fushë tjetër është dhe barazia gjinore dhe dhuna në familje. Prioritet i qeverisë gjatë viteve 2005–2012. Plotësohet kuadri ligjor dhe nënligjor në fushën e barazisë gjinore dhe ngrihet rrjeti institucional për mbrojtjen e të drejtave të grave dhe vajzave. Në çdo ministri dhe bashki ka nëpunës gjinor dhe pika kontakti. Në Kodin Zgjedhor sanksionohet kuota gjinore prej 30%, pra rritet përfaqësimi i gruas në politikë dhe vendimmarrje. 
Gjatë kësaj periudhe gratë janë zgjedhur në pozicione kyçe vendimmarrëse si Kryetare e Kuvendit, deputete, kryetare e Gjykatës së Lartë, ministre, Prokurore e Përgjithshme, kryetare e KQZ-së dhe kryetare e Inspektoratit të Lartë të Deklarimit të Pasurive. Sot 65% e punonjësve të administratës janë gra dhe vajza. Në vitin 2005 në administratë punonin 57% e grave dhe vajzave. Sot gratë dhe vajzat mbajnë 42% të posteve në nivel të mesëm drejtues dhe 25% të posteve në nivel të lartë drejtues. 

(Ndërhyrje pa mikrofon.)

Keni durim, sepse ka minutazh. Është rritur me 13,6% pjesëmarrja e grave në Forcat e Armatosura.

Nisma kundër dhunës ndaj grave dhe dhunës në familje. 

Në vitin 2012, në ndryshimet e Kodit Penal, për herë të parë dhuna në familje parashikohet si vepër penale dhe dënohet si e tillë. 

Një tjetër prioritet i qeverisë Berisha ishte dhe reforma në shërbimin shëndetësor. Në fillim të vitit 2005-2006 lindi si domosdoshmëri vlerësimi i situatës së financimit të shërbimeve të kujdesit shëndetësor, pasi gjetëm një sistem të fragmentuar dhe një sistem me aktivitete të pamatshme. Në fillim të vitit 2007 u implementua VKM-ja me nr. 857, “Mbi financimin e kujdesit shëndetësor dhe skema e detyrueshme e ISKSH-së për shërbimin parësor”. U krijuan qendrat shëndetësore si institucione publike autonome, një koncept i ri kontraktiv mes ISKSH-së dhe qendrave shëndetësore. 

Kemi zhvillim të autonomisë dhe përmirësim të menaxhimit. Buxheti i qendrave shëndetësore prokurohet dhe përdoret nga vetë qendrat shëndetësore. Kemi ngritje dhe funksionim të bordeve të qendrave shëndetësore. Metodë të re financimi për ofruesit: 85% pagë fikse, 10% aktivitet dhe 5% bonos. Pastaj vjen vendosja e indikatorëve të performancës dhe cilësisë. Hartimi dhe implementimi i paketave bazë të shërbimeve. Implementimi i supervizimit të vazhdueshëm në drejtim të menaxhimit financiar, burimeve njerëzore si dhe performancës së shërbimeve. Rritja e numrit të indikatorëve të bonusit me qëllim përmirësimin e cilësisë së shërbimit shëndetësor. 

Zbatimi në rang vendi i sistemit të informacionit shëndetësor si dhe sistemi online i rrjetit farmaceutik. Nisja dhe përfundimi i procesit të regjistrimit të banorëve nga mjek të përgjithshëm dhe të familjes, ose debistimi i popullatës dhe heqja e dublimeve si pasojë e lëvizjeve emigratore të popullatës. 
Përmirësimi i sistemit të pagesave duke orientuar drejt rritjes së performancës dhe cilësisë së shërbimeve nga ofruesit. Dyfishimi i pagave për infermierët e mjekët dhe rritje e performancës e cilësisë së shërbimit shëndetësor, e matur kjo me indikatorët e vendosur në kontratë. Përfundimi i regjistrit elektronik të banorëve plotësimi i IT-ve për çdo pacient. Financimi nga buxheti i shtetit është 76% dhe kontribute në masën 24%. 

Në vitin 2009 pas konsolidimit të parësorit dhe vendosjes në rrugë të sigurt, lindi si domosdoshmëri dhe fillimi i reformës në spitalor. U bë ngritja e strukturave të kostos, sistemi i informacionit, ngritja e sistemit të referimit për koordinimin e lëvizjes së pacientëve, përmirësimi i mënyrës i përdorimit të të ardhurave dytësore, ngritja e strukturave të monitorimit dhe kontrollit të kontratave spitalore. Në vitin 2011, u bë ndarja në kontratë e ofrimit dhe e raportimit sipas shërbimeve, implementimi i kartelës së re klinike, zbatimi i plotë i sistemit të kostos, përmirësimi i indikatorëve dhe përgatitjet për implementimin e ligjit të ri. 

Studimet për përmirësimin e metodave të pagesave. Studim dhe analizim i thellë i kostove të shërbimeve. Përgatitjet për hartimin e paketave të shërbimeve spitalore dhe futja e tyre në privat. Reforma shëndetësore është asistuar nga institucione prestigjioze si USAID, GTZ dhe Banka Botërore, të cilat kanë vlerësuar me nota pozitive arritjet e saj. 
Gjithashtu ka pasur vlerësime edhe nga një pjesë e maxhorancës aktuale, e cila ka drejtuar Ministrinë e Shëndetësisë. Jemi në një rrugë të mbarë dhe të sigurt. Pra janë hedhur hapa të sigurt në sistemin shëndetësor, të nderuar deputetë të maxhorancës. Ju doni ta bëni falas, por nuk thoni si dhe sa do t’u kushtojë shqiptarëve kjo. Nga një qeveri e koalicionit të blerjes së votës dhe presionit të grupeve të numërimit pritet vetëm dështimi.

Ilir Meta – Fjalën e ka deputeti Ardjan Turku. Të përgatiten deputetët: Albana Vokshi, Bedri Hoxha, Gjergji Papa dhe Luçiano Boçi.

Ardjan Turku – I nderuar zoti Kryetar i Kuvendit,

Të nderuara kolege dhe kolegë deputetë,

Të nderuar ministra të kabinetit të ardhshëm qeveritar,

Një seancë e gjatë, e tejzgjatur, që do të zhvillohet edhe nesër dhe që na vështirëson komunikimin, por edhe shmangien e përsëritjeve.

Kemi dëgjuar nga shumë folës të krahut të majtë këtu, që kanë përmendur shumë herë plot 1 milion shpullat, të cilat identifikojnë 1 milion votat që ka marrë maxhoranca e majtë, e natyrshëm të shkon mendja e analizoj se ndoshta kur kërkon një mandat të tretë nuk është shumë anormale, por më se normale. Por dua t’ju kujtoj që keni edhe ju 700 mijë shpulla jo në një mandat të tretë, por pa filluar ditën e parë të qeverisjes, dhe kjo duhet t’ju bëjë të mendoni seriozisht për ato çka keni thënë gjatë fushatës, për ato çka thoni sot në këtë program dhe për çka do të realizoni nesër.

Nga ana tjetër, duke analizuar këto shpulla, që identifikojnë votat, them se të gjithë tashmë të mos e fusim kokën si struci, të mos fshihemi si struci; e dimë, është artikuluar, por ne në të ardhmen nuk besoj se do ta zgjasim më tej – janë prodhuar vende këtu në parlament, janë prodhuar vende duke blerë vota, duke blerë vota me kartëmonedha, dhe ato nuk janë shpulla të programit të Rilindjes, por janë vota që i keni marrë dhe keni prodhuar vende në parlament, por me portretet e rilindësve të stampuara në kartëmonedha. 

Pak ditë pas zgjedhjeve, për arsye se ai thesi i miellit që u ble mbaroi, për arsye se dikush piu dy ditë në pijetore, për arsye se dikush tjetër i la brenda natës në bingo kanë mbaruar së qeni dhe funksionuari si vota për programin e Rilindjes, ndaj mos i llogarisni më tek ai 1-milionshi i votave. Por ka edhe një gjë tjetër: janë dhjetëra e mijëra qytetarë, që me të drejtën dhe lirinë e tyre e hodhën votën për të ndryshuar njëherë, pa qenë të bindur në atë çka ju keni premtuar. 
Pra, mos pretendoni për 1 milion vota për programin e Rilindjes, por duhet t’i merrni shumë sinqerisht, sepse ato janë barrë në kurrizin tuaj për t’u justifikuar. Në të ardhmen edhe mund t’i humbisni, siç keni filluar t’i humbisni shumë shpejt, për arsyet që thashë më sipër.

Ne jemi këtu sot për të diskutuar rreth programit qeverisës, që në fund të fundit duhet të ishte, relativisht, në mos 100%, besnik i premtimeve tuaja elektorale. Natyrisht që opozita do të bëjë atë që keni bërë edhe ju në opozitë, do t’ju kujtojë se çfarë premtuat, se çfarë dorëzuar apo keni shkruar në këtë program dhe do t’ju monitorojë në të ardhmen se si po i realizoni të gjitha këto.

Fatkeqësisht, në këtë program nuk na jepni shumë mundësi, që t’ju monitorojmë dhe t’jua nxjerrim të shkruara përgjatë muajve dhe viteve në vazhdim për kohën kur ju do të qeverisni. Ndoshta kjo është bërë qëllimisht, por mund të ketë edhe arsye të tjera që do të mundohem t’i komentoj më tutje.

Sidoqoftë, do të ndalem në disa konsiderata të përgjithshme për këtë program. Që në fillim, më duhet të them se që në termat e zgjedhur bëhet i pabesueshëm. Në faqen e parë të adresimit të tij, me anë të këtij programi, Kryeministri, që shumë shpejt do të fillojë detyrën në poltronin kryesor të Kryeministrisë, i referohet votës plebishitare të vitit ’92, duke bërë krahasimin pikërisht me ato 1 milion vota që unë u përpoqa të interpretoj se si janë në thelbin e tyre, pa injoruar dhe pa pretenduar që ju i keni fituar zgjedhjet padrejtësisht; thellësinë e zgjedhjeve unë mendoj se e keni të padrejtë. Do t’ia falja ndonjë të huaji këtë konsideratë për ne shqiptarët – pra krahasimin me vitin ’92 – që kemi qenë gjallë në atë vit, madje edhe kemi punuar para atij viti dhe pas tij. E dimë fare mirë se treguesit, situatat, kontekstet politike dhe ekonomike të vendit, rajonale dhe më gjerë, janë katërçipërisht të ndryshme, ndaj krahasimet në këto raste nuk kanë vend. Unë besoj se historia na mëson se njerëzit që ajo i vë në piedestalin e lavdisë, jo në atë kohë, kur ata kanë punuar, jo paradhënie, por as edhe gjatë veprimtarisë së tyre të shquar, ata njerëz nuk e kanë ditur se ç’vend do t’u rezervonte historia.

Kam ndjekur konventën tuaj. Shpalosjet e ideve programore parapriheshin nga figura, emra, citime njerëzish të shquar të këtij kombi, që gjithsesi bën emër a epokë kryesisht nëpërmjet ideve dhe penës së tyre brilante, në kontekste kryesisht rajonale dhe më gjerë, por jo nëpërmjet pushtetit. Bëhej fjalë për zëra që donin ta nxirrnin vendin nga mesjeta. Mbajtja e pamfletit politik rilindas të konventës dhe paragrafëve të dëshirave të pamata dhe të pabazuara të saj, në programin qeverisës të qeverisë së ardhshme, këtu në sallën e parlamentit, nuk na shtyn të mendojmë që tani përfundimisht erdhi shpëtimi dhe e vetmja gjë që ngelet është të përcaktojmë se kush do të jetë rilindësi Naimi i 2013-s e me radhë Samiu, Vreto, Fishta, Noli etj., etj.

Jam i sigurt që jo vetëm unë, por as ju, zotërinj ministra të ardhshëm, nuk guxoni ta mendoni këtë. Pikërisht për këtë, tashmë duhet të kishit dalë mbi euforinë pamfletike të ideve në sfond të fushatës dhe të reflektonit në këtë program, në mënyrë të konturuar dhe të qartë të zhvillimit 4-vjeçar të vendit, që sidoqoftë do të duhej të ishte realist dhe bindës.

Konsiderata tjetër që unë kam për programin, për një vend totalisht të rrënuar, siç shprehet aty, fatkeqësisht, nga njëra anë, shpreh delirin e paszgjedhjeve, mentalitetin e mohimit të gjithkujt dhe gjithçkaje, përfshirë edhe paraardhësit politikë dhe institucionalë, dhe, nga ana tjetër, mosnjohjen e realitetit. Jo të një realiteti që shkëlqen, por të një realiteti të ndërtuar me shumë mund e shumë dëshirë nga ky vend e ky popull, por sigurisht edhe nga qeverisja e tyre apo qeverisjet e tyre, të një realiteti me shumë arritje e ngjarje, hera-herës edhe historike, pse jo. Por që edhe pse ka ndodhur, unë nuk mund t’i jap përmasa epokale të tipit “Rilindje”, aq më tepër paradhënie, siç ju po ia jepni mandatit tuaj 4-vjeçar, që ende nuk ka startuar. 

I sigurt se do ta ndihmoj veten në përpjekjen e qartësimit të mesazhit që dua të përcjell, mbi mënyrën se si mendoj se duhen parë gjërat dhe se sa anakronike dhe dashakeqëse janë konsideratat tuaja programore të nivelit zero, po i referohem fjalimit përurues të rrugës së Krrabës, Tiranë-Elbasan, por të 80 vjetve më parë, 2 korrik 1932, ku folësi, ministri i Brendshëm i asaj kohe, përpara popullit ka thënë – po e citoj: “Secili prej nesh çmon se kondita e zhvillimit të një kombi bazohet kryesisht në zhvillimin e rrugëve. Vetë përparimi moral dhe arsimor gjen në të, në një zhvillim të tillë, një faktor me rëndësi. 

Ky problem që ka mbet për shumë kohë i pazgjidhun në vendin tonë, ka gjetun një kuptim të gjanë dhe një vullnet të fortë aplikimit tue i sigurue shtetit prej vitit 1928 gjer më 1933, 2189 kilometra rrugë të kryeme dhe 1115 kilometra në ndërtim e sipër...". Më tej, ai vazhdon "...këto shifra të mbërrituna me sakrifica mjetesh dhe punimesh të pareshtuna përbajnë fjalët ma elokuente për me dhënë kuptimin e një përparimi të siguruem për kombin". Nuk po e përsëris më paragrafin e fundit. Në të njëjtën mënyrë ne duhet të veprojmë më ato arritje që ka ky vend e ky popull me mund e me djersë, por edhe qeveria që po dorëzon pushtetin. Kështu do të duhet të gjykohet edhe qeveria që po e merr, dhe që dikur edhe ajo do ta lërë pushtetin në të ardhmen. 

Shpresoj të jetë e qartë dhe jo vetëm për rrugët. Shpresoj të jetë e qartë që jo vetëm talljet programore rrugë, rrugë, rrugë dhe termat: "rrenim", "nivel zero" e të tjera sinonime, që përdoren në programin tashmë zyrtar për çdo sektor dhe në çdo kapitull, janë fatkeqësisht paralajmërues të mosmbështetjes në realitet, duke rritur premisat për dështim. 

Të nderuar kolegë, nga moria e problematikave të programit qeverisës do të ndalesha vetëm në disa prej tyre. 

Autonomia vendore në Shqipëri është një realitet që, me ulje-ngritjet e veta, ka njohur vetëm ecje përpara. Pushteti vendor përballet me vështirësi objektive e subjektive në përmbushjen e funksioneve të veta. Riorganizimi apo reforma administrativo-territoriale është një reformë për të cilën të gjitha palët politike në dijeninë time me kohë kanë qenë dakord në parim. Me sa duket hershëm është dashur vullnet politik për t'i avancuar gjërat. Ndërsa në 4 vjetët e kaluar, ku çdo projektligj reformash të rëndësishme u bllokua, as që mund të bëhej fjalë për shtrimin e problemit e jo më për zgjidhje. 

Në kushtet e tanishme besoj se ky nuk është thjesht dhe vetëm problem i maxhorancës, e aq më tepër problem votash, besoj se kjo dukej edhe në program. Impaktet apo ndërlikimet që ai jep në dy nivelet e qeverisjes vendore, e sidomos në tërë shërbimet ndaj qytetarëve, janë të jashtëzakonshme. Në këto kushte ai, para se të jetë iniciativë qeveritare, është problem partneriteti politik, konsultimi qytetar dhe vendor, nga njëra anë, dhe standardesh, nga ana tjetër.

Nuk marr përsipër të them se çdo të ndodhë me këtë proces në të ardhmen, me këtë proces tepër delikat riorganizimi, por po i referohem paragrafit, i cili, në mënyrë taksative apo ultimative, thotë: "Qeveria do të vërë në zbatim ndarjen e re administrativo-territoriale të vendit në prag të zgjedhjeve vendore të vitit 2015 dhe do ta shoqërojë atë me një paketë reformash fiskale e ligjesh mbështetëse, si edhe me ngritjen e mekanizmave konkretë për fuqizimin e njësive të reja vendore".

Kolegë deputetë, do të doja të theksoja se praktikisht, si kohë pune optimale për zgjedhjet vendore, shpresoj të majit 2015, është vetëm viti 2014. Nëse në rastin më të mirë do të finalizohej kjo ndarje e re, paketa fiskale e re dhe ligjet mbështetëse do të bëheshin efektive në buxhetin e vitit 2016. Me ose pa këtë reformë, deri atëherë, programi juaj qeverisës në adresë të qeverisjes vendore aktuale parashikon vetëm, citoj: "Do të hiqet taksa e biznesit të vogël e do të reduktohet barra fiskale e biznesit të vogël brenda vitit të ardhshëm". 

Natyrshëm për dy vjetët e ardhshëm, deri në atë kohë, nëse reforma do të ndodhë lindin pyetjet: sa është efekti i përgjithshëm negativ në buxhetet lokale nga heqja e taksës? Po kështu sa është efekti i përgjithshëm negativ nga reduktimi i barrës fiskale? Siç pyetën edhe kolegë të tjerë deputetë, a do të kompensohen këto humbje të buxheteve lokale përgjatë këtyre dy vjetëve? Nga çfarë burimesh dhe si do të vlerësohen, e të tjera?

Gjithashtu doja të përmendja se për herë të parë në historinë e qeverive, le të themi, pas '91-t, në vendin tonë kemi një Kryeministër që ka qenë 3 mandate kryetari i metropolit, kryetar bashkie dhe një zëvendëskryeministër që ndërpreu mandatin e dytë të një bashkie të nderuar, si ajo e qytetit të Korçës, për të marrë këtë detyrë të rëndësishme. Fare mirë ata, më shumë se të gjithë të tjerët, por edhe unë e shumë të tjerë këtu, që kanë punuar në pushtetin lokal, e dinë se buxheti i pushtetit lokal formëzohet nga 3 burime kryesore, përveç ndonjë rrjedhjeje apo donacioni: 

Së pari, nga taksat dhe tarifat vendore, të cilat, siç e përmendëm, me ndërhyrjen në faljen e taksave apo çlirimin nga taksat dhe nga barra fiskale, në një pjesë të saj nga pushteti lokal, do të zvogëlohen buxhetet lokale.

Dy elementet e tjera janë: transferta e pakushtëzuar për kryerjen e funksioneve të veta apo edhe transferta e kushtëzuar që, aktualisht, në vendin tonë realizohet nëpërmjet Komitetit të Zhvillimit të Rajoneve, mbi bazën e projekteve të dorëzuara pranë këtij komiteti, për vepra të rëndësishme infrastrukturore në ndihmë të përmirësimit të kushteve apo infrastrukturës në qeverisjet apo në njësitë vendore. 

Pyetja ime për këto dy vjet deri në reformën e re, nëse ajo do të ndodhë, është: për këto të dyja dihet që shkalla e decentralizimit, ndërmjet treguesve të tjerë, matet edhe me rritjen e sasisë së transfertës së kushtëzuar dhe të pakushtëzuar, në shumën totale ndaj pushtetit lokal, në raport me buxhetin vjetor të qeverisë, apo të vendit. Si dy drejtues kryesorë të qeverisë së ardhshme, Kryeministri dhe Zëvendëskryeministri, nuk duhet të kishin lejuar të shpëtonte kjo e dhënë pa përcaktuar nëse do të rritet kjo transfertë nga buxheti lokal në përqindje ndaj buxhetit të shtetit, në adresë të qeverisjeve vendore, kur premtimet janë për fuqizimin financiar të tyre në një masë të caktuar përqindjeje deri në 4 vjet, të përshkallëzuar për gjatë 4 vjetëve të qeverisjes së tyre.

Më tutje për zhvillimin urban, rural dhe atë rajonal sipërmarrja është e lavdërueshme, por jo e re. Partia Socialiste ishte në pushtet në vitin 2004, kur, edhe pse nxori ligjin me moton "urbanizim-legalizim", për rreth një vit e gjysmë, deri në zgjedhjet e vitit 2005, nuk hodhi asnjë hap, nuk guxoi të fillojë përballjen me këtë proces të vështirë. Ky ishte dhe është një proces unik në Shqipëri, i cili ka kaluar dhe po kalon nëpërmjet shumë pengesash subjektive dhe objektive, nëpërmjet eksperiencash sa të panjohura aq edhe delikate. Imagjinoni vetëm informacionin e dokumentuar të qindra mijë objekteve a pronave të prodhuara tashmë dhe të sistemuara, por edhe tapive të dhëna, një punë kolosale brenda së cilës mund të ketë pasur edhe gabime njerëzore dhe pretendime të pabaza, ndoshta edhe abuzime, por mos harroni se ka qenë një sipërmarrje tmerrësisht e komplikuar dhe e vështirë. Përsëri momenti zero. Ju nuk na keni lënë gjë pa thënë përgjatë këtyre 4 vjetëve, si opozitarë, për amendimet që ecja e procesit na diktoi për ligjin "Për legalizimet", ndërkohë që bëni një superamendim. Pavarësisht, njerëzit dikur duhet t'u japin fund ndërtimeve pa leje ose kësaj praktike.

Le të shpresojmë se do të ecë mirë, por kjo do të ecë mirë vetëm në qoftë se ju do të vlerësoni punën e bërë deri tani. Kemi një bazë, pra do të trashëgoni një bazë dhe një eksperiencë shumë të mirë të krijuar, dokumentacion të jashtëzakonshëm, kolosal. Mbështetuni në to, pasurojini, korrigjoni gabimet, pse jo dhe abuzimet, nëse ka, dhe ju priftë e mbara! Por patjetër ka disa pyetje të cilave unë nuk ua gjej përgjigjen. Pse atij që ndërton pa leje duhet t’i shkojë tapia në shtëpi dhe falas? Po pse ai që ndërton me leje duhet t’i paguajë të gjitha dhe duhet të shkojë ta marrë vetë tapinë në hipotekë? Sikur nuk shkon kjo punë, më duket! Po prishjet e ndërtimeve me leje që do të vinin si rezultat i studimeve dhe masterplaneve të qeverisë të re, sidomos për bregdetin, pas studimeve dhe masterplaneve të qeverisë së mëparshme bërë me Bankën Botërore dhe me partnerë të tjerë, nëse do të bëhen nga e para, ç’kosto kanë, nga do të dalin këto para dhe sa do ta shtyjnë në kohë këtë proces të zhvillimit të bregdetit? Nuk e di! Por më kujtohet pastrimi i Lanës, i lulishtes qendrore në Tiranë, një nga gjërat më të bukura që i kanë ndodhur kryeqytetit në ato vite, por që u pasua nga studime pjesore nga studio klienteliste, me një intensifikim urban të shkallës: “betonizim i qytetit”, që ndodhi me ndihmën dhe nga studio me arkitektë e urbanistë, sot me stofin prej një viti a dy vjetësh, me stofin e aktivistëve mjedisorë që qajnë, por me të drejtë, edhe për një pemë kur zgjerohet “Rruga e Elbasanit” apo kur do të ndërtohet ndonjë vepër religjioze, siç është ajo e xhamisë. 

Uroj që kjo skemë e dikurshme të mos funksionojë më në rastin e ndërhyrjes në zhvillimin e bregdetit. Nga ky program i shkruar nuk del qartë se çdo të ndodhë me ligjin aktual të planifikimit të territorit, studimet dhe planifikimet në fuqi dhe veçanërisht roli i pushtetit lokal. Veçanërisht paragrafe të tilla si “do të përcaktohen tiparet arkitekturore dhe urbanistike tradicionale të zonave dhe fshatrave dhe qendrave të banuara, veçanërisht në zonat turistike”, jo vetëm nuk sqarojnë, por përkundrazi të bëjnë të jesh konfuz për rolin që do të ketë pushteti vendor, sidomos në zonat turistike në raport me dorën e gjatë të pushteti qendror, që çdo pushtet qendror munda ta shfrytëzojë. Asgjë e re nga fronti i turizmit në këtë program, më falni, për gjuhën që po përdor, këto formulime mund t’i gjesh, po kaq në mos më të bukura, në shumë dokumentet të zhvillimit të turizmit hartuar në qarqe të ndryshme apo bashki të vendit tonë të majta dhe të djathta. Më besoni se kanë eksploruar dhe kanë shkruar programe shumë të plota, për turizmin kulturo–historik, për ekoturizmin, për turizmin malor dhe bregdetar e shumë më tepër se kaq. Madje kombinimi i deritanishëm i investimeve nga qeveria qendrore për ngritjen e kapaciteteve, sidomos në zonat bregdetare, por sidomos investimet në rrugë, në ujësjellës, në furnizimin me energji elektrike etj., por edhe në zonat malore kanë sjellë tashmë cilësimin e Shqipërisë të përsëritur si destinacion turistik dhe nuk ka mbetur kjo për ta realizuar programi juaj. 

Problemi qëndron tek standardet, kërkesa për të cilat rritet çdo vit. Evidentoni, njihuni, mbështetuni në arritjet e deritanishme. Do të demonstronit përgjegjësi nëse do t’i evidentoni në program dhe do të projektonit të besueshëm ecurinë e mëtejshme. Sepse nuk trashëgojmë traditë të madhe në këtë lëmë, as edhe sa vendet e tjera të rajonit tonë. Megjithëse e përcaktoni si një komponent të rëndësishëm të gjenerimit ekonomik, 3 programet dhe 10 polet, përveçse janë hedhur mbi letër nuk thonë asgjë se si do të jetësohen, të paktën mua, nuk më sjellin apo nuk më zhvillojnë asnjë ide të re. Nëse kolegëve socialistë të qarkut të Elbasanit nuk u ka rënë në sy, në paraqitjen sistematike në hartën e Shqipërisë, 10 poleve turistike të Shqipërisë, sipas programit tuaj rrethi i Elbasanit dhe shumica e këtij qarku nuk përfshihen, që do të thotë se nuk është prioritet. Ndoshta, sepse është mbi dhe nën Shkumbin, duke bashkuar në një farë mënyre si të thuash Toskërinë dhe Gegërinë, posedon 38 lloje kostume origjinale popullore, pa nënvariantet, 18 vegla frymore karakteristike, mbi 100 monumente të natyrës, 7 kala, mbi 80 monumente të trashëgimisë kulturore shumë të evidentuara. Më falni, 8 kala me gjithë atë të fundit të zbuluar në qendër të qytetit. Gjithashtu, dua të them se aty përplasen kënga popullore qytetare, përplasen daullja, curlja dhe të gjitha aktivitetet folklorike të lidhura me to, po edhe vallja edhe isoja polifonike, por nuk do të jetë pol dhe prioritet për ju. 

Meqenëse gongu ra, po kaloj te fleta e fundit, po i lë dy, për të qenë korrekt. Dihet vota e deklaruar kundër, por dua t’ju them për korrektësi pse. Do të votoj kundër, sepse programi që në fillimin e tij shpaloset si manifest rilindjeje, pa kontekst rilindjeje dhe pa rilindës, sepse programi mohon të mëparshmen, punën e bërë, rrugën e mundimshme, sukseset e arritura, sepse ka mungesë të analizës serioze për të evidentuar pikat e forta dhe të dobëta dhe ka mungesë të respektit dhe të analizës të cilat po këto mungesa do të siguronin dështimin, sepse programi në tri kolonat, liri, përgjegjësi, solidaritet, i pashoqëruar me plan operacional, të detajuar. Në kapituj kryesorë dhe në shtyllat kryesore të nuk është parashikuar si ecuri dhe nuk krijon besueshmëri, sepse programi përmban disa politika të kundërta me bindjet dhe politikat tona, si ajo e taksave të cilat do të kenë efekte negative në buxhet, në punësim, në zhvillimin ekonomik në përgjithësi dhe sepse mendojmë që përbëjnë premisa që do të na çojnë drejt një krize të ardhshme.

Faleminderit!

Ilir Meta – Falemiderit!

Fjalën e ka deputetja Albana Vokshi. 

Albana Vokshi - I nderuar zoti Kryetar i Kuvendit,
Të nderuara zonja dhe zotërinj,
Meqenëse është hera e parë që marr fjalën në këtë legjislaturë, dëshiroj t’ju uroj suksese të gjithë kolegëve deputetë të të gjitha partive politike parlamentare. Gjithashtu, dëshiroj të falënderoj të gjithë votuesit e zonës time në Rrashbull dhe në Durrës, që besuan tek unë duke më dhënë votën përsëri. Dua ti garantoj ata që unë, pavarësisht se në opozitë, do të vazhdoj të mbroj denjësisht interesat e të gjithë qytetarëve, pavarësisht përkatësisë politike. 

Të nderuar kolegë deputetë,

Ashtu siç e do Kushtetuta dhe zakoni kuvendor, sot ne duhej të diskutonim për programin qeverisës për katër vitet që do vijnë, por në fakt duket se kemi si përmbajtje veçse versionin Rama të novelës “Harry Potter and the Chamber of Secretes”, në të cilën ndërthuren disa zhanre përfshirë: fantazinë për karrigen e kryeministrit, misterin e premtimeve të tij dhe histori triler që të mbajnë në suspansë kur lexon se si zerohet çdo gjë e mirë që bëri Berisha, si zhduken si me magji 10 mijë km rrugë, 1300 shkolla, 400 spitale e 1500 klinika shëndetësore, qindra ujësjellës kanalizime e të tjerë. Në novelën “Rama” ka edhe aventurë, edhe romancë, ku kabineti i dhëndrit “Kryeministër” nuk largohet dot as nga veset. Në këtë libërth me “pulle të kuqe,” ku përdhoset edhe simboli i shqiponjës, martesa e tij qeverisëse nis plot paragjykim dhe e mbushur me korrupsion premtimesh e që shkojnë edhe deri në marrëzi. 
Të nderuar kolegë deputetë, 

Në këtë Kuvend nuk është guxuar ndonjëherë të vihet në provë mençuria e zgjedhësve. Nuk është lexuar e dëgjuar, kurrë më parë, një program kryekëput në stilin e thashethemeve gjinore. Ju në eksperiencat tuaja ligjvënëse, ekzekutive dhe administrative nuk besoj se keni parë të tillë program klientelist. 

Llogaritë nuk dalin, ministritë u ndanë brenda oborrit familjar dhe klientelës kryeministrore, ndaj nuk ka as numra, as kosto ky program, që nuk thotë gjë tjetër veçse na paralajmëron për vendosjen në Tiranë të një ngrehine mashtrimi nga të ashtuquajturit rilindës të shekullit të dytë shqiptar. Lëmsh e bëri edhe politikën në rajon, e praktikoi që në vizitën e tij të parë si Kryeministër i dekretuar dhe ende pa u votëbesuar në Parlament, shkoi dhe la nam në Kosovë, se kur lexon ndër rreshta për traktat miqësie me Kosovën, e kupton shumë kush sa rilindas është Rama. 

Ecim më tej në zbërthimin e formulës “alla Rama” për zhvillimin ekonomik në të cilin do të ndalem më gjatë pak më poshtë. Ky minikapitull, i gjatë në rreshta sa një memo, ka më shumë pyetje, sesa aksion. Besoj edhe vetë zoti Angjeli mezi e kishte kuptuar, se e quajti në një koment mediatik atë një filozofi. Të gjithë e respektojnë Kodin e Heshtjes, siç urdhëroi Rama e shkruhet fare qartë në program: Rama thotë: “Nëse do të ngecim diku, do t’ju japim shpjegime”. E përsëri: “Nëse do të gabojmë diku, do vijmë e do t’ju kërkojmë ndjesë”. 
Të nderuar kolegë deputetë,

Fillimisht, dua ta përgëzoj sinqerisht Kryeministrin e dekretuar Rama për një nga vendimet e para që ai ka marrë: vendimin për punësimin e redaktorëve të gjuhës shqipe, pasi është e qartë, nga gabimet e shumta ortografike, gramatikore dhe sintaksore të programit të paraqitur, që qeveria në formim, ka mungesa të ndjeshme në kuptimin dhe përdorimin e gjuhës shqipe. 

Sa për ilustrim, të nderuar qytetarë, ju ftoj t’i hidhni një sy faqes së parathënies së programit dhe të shikoni përdorimin pothuajse kudo të gabuar të presjes apo fjalitë e shumta që mbasi janë përkthyer nga gjuhë të huaja nuk janë përshtatur ashtu siç duhet në gjuhën shqipe, por duke injoruar anën gjuhësore, programi është zhgënjyes në përmbajtje.

 Më shumë sesa një program i strukturuar, me objektiva e propozime konkrete, nuk ka më as afate, nuk ka as 100 apo 300 ditë. Ai i ngjan një grumbulli deklaratash e përsiatjesh të përgjithshme, të cilat thonë pak ose aspak e mbi të gjitha që nuk kanë lidhje me politikëbërjen.

 Niveli i dobët i programit është edhe më shumë zhgënjyes kur mendon se qeveria e re ka pasur pothuajse tri muaj të plotë kohë, pa asnjë preokupim apo shpërqendrim tjetër, për ta prodhuar këtë program. Nëse duke pasur gjithë kohën dhe qetësinë e botës, ekipi qeverisës në formim, mundi të prodhojë vetëm një gjë kaq sipërfaqësore dhe të përgjithshme, mendo se çfarë cilësie do të mund të ofrojë ai në të ardhmen, ku përveç politikëbërjes do t’i duhet të ndeshet edhe me problemet e përditshme të qeverisjes dhe zbatimit të politikave dhe të ligjeve.

 Le të ndalemi shumë shkurt në pjesën sociale. Në programin e vjeshtës, Rama sërish ngel në premtimet për kujdesin dhe përfshirjen sociale, kur premton një paketë rregullatore për transformimin e programit të ndihmës ekonomike në një program për riintegrimin social. 

Ky nocion shkakton jo vetëm shumë konfuzion, por, në thelb, mohon marrëveshjen e huas me Bankën Botërore, miratuar nga deputetët socialistë vetëm disa muaj më parë. Janë plot 38 milionë euro dedikuar pikërisht mbrojtjes sociale, posaçërisht programit të ndihmës ekonomike dhe programit të aftësisë së kufizuar, përmes të cilit do të ngrihet sistemi i automatizuar për përfituesit, duke shmangur çdo mundësi abuzimi.

Dua të ndalem pak më gjatë në pjesën ekonomike të programit të qeverisë së re. Programi ekonomik është po aq sipërfaqësor, i përgjithshëm dhe i mangët në përmbajtje, pa fokus, pa sistem prioritetesh, pa strukturë të qartë. Programi ekonomik thjesht riciklon apo rishpreh pothuajse çdo ide dhe objektiv të përgjithshëm ekonomik që del në çdo ekran kompjuteri, pasi bën një kërkim të thjeshtë në Google. Programi nuk ofron asnjë analizë aktuale dhe as nuk identifikon problemet apo çështjet kryesore ekonomike që duhet të jenë fokus i politikave të ardhshme ekonomike. 

Programi ndoshta shënon një rekord e mund të futet edhe në librin e rekordeve Guines, për numrin më të vogël të shifrave dhe statistikave që mund të përmbajë një program ekonomik qeveritar. Më shumë se një dokument masash, qëndrimesh e politikash ekonomike, programi ekonomik i qeverisë së re ngjason me një koment të gjatë letrar mbi ekonominë, i mbushur plot klishe ekonomike dhe trajtesa standarde që mund të jenë të vërteta pothuajse për të gjitha ekonomitë e botës. 

Gjuha me të cilën është formuluar dhe përcjellë programi ekonomik nuk është as gjuhë ekonomike, as gjuhë politike, por gjuhë e mbushur me metafora e terma banalë të zhargonit të bulevardit. Kështu për shembull, në programin ekonomik flitet dhe po citoj “për mbushje gropash” “ushqim rritjesh”, “lokomotiva tërheqëse”, “kapriço tregjesh” “ndreqje strukturore” e të tjera sajesa letraro-artistike mbi ekonominë. Në këtë trajtesë letraro-ekonomike, ekonomia rurale quhet “hapësirë rurale”; buxheti i balancuar quhet “luks i të qenit të buxhetit në ekuilibër”, rritja ekonomike lidhet me “faktorë jetësorë”. 

Programi ekonomik nuk përcakton as politika prioritare, as sektor prioritarë, që do të mbështeten me politika të posaçme nxitëse. Paragrafi që flet për prioritete shprehet dhe po e citoj: “Do të ndërtojmë profilin e ekonomisë shqiptare të dy dekadave në vazhdim, të identifikuar nëpërmjet disa sektorëve prioritarë, si manifaktura, energjia, turizmi, bujqësia, agroindustria, arsimi dhe shërbimet.” Mund t’ju duket qesharake, por është e vërtetë, sikurse shprehet në këtë paragraf, qeveria e re “Rama” zotohet se do të ketë sektorë prioritarë të gjithë sektorët e ekonomisë. Kjo të kujton sjelljen e fëmijëve të vegjël që janë ende të paditur e të paftë për të kuptuar mirë se çfarë duan dhe u kërkojnë prindërve një nga një të gjitha ëmbëlsirat që ju dalin përpara 

Ana 56

Sikurse e theksova më lart, programi ofron pak në përmbajtje. Pasi bën një analizë sipërfaqësore të rritjes ekonomike të deritanishme dhe faktorëve të saj, dhe pasi konkludon apriori se “modeli i deritanishëm nuk mund të vazhdojë më”, qeveria e re “Rama”, angazhohet për një model të ri rritjeje ekonomike, që përshkruhet me një fjali të vetme: “Promovimi i produkteve të përpunuara dhe ofrimi i shërbimeve moderne”. Është skandaloze në mendimin tim, që një program qeverie të ofrojë vetëm këtë fjali të çalë dhe krejt të pakuptimtë për modelin e tij të ri të rritjes ekonomike.

Në fushën e zhvillimit të biznesit, programi riciklon të gjitha drejtimet dhe prioritetet që qeveria jonë ka thënë e zbatuar gjatë tetë vjetëve të shkuar, përfshi këtu edhe uljen e barrierave administrative, uljen e taksave për biznesin e vogël, rritjen e shërbimeve të e-qeverisjes etj., etj. Ndaj sot unë dua t’ju përgëzoj për këtë. Keni bërë shumë mirë që do të vazhdoni në rrugën që Berisha shtroi. Ju garantoj që kjo është rruga e duhur për nxitjen e biznesit të vogël e të mesëm.

Ndonëse programi diku zotohet për rritjen e lirisë ekonomike dhe konkurrencës, një pjesë e politikave dhe masave të propozuara janë thellësisht etatiste. Për shembull, një nga drejtimet e programit është që qeveria do të ristrukturojë dhe modernizojë biznesin, pra qeveria “Rama” nuk do të fokusohet thjesht në politikat dhe mjedisin ku zhvillohet biznesi, por do të reformojë direkt vetë biznesin. Është interesante për të kuptuar se si do ta bëjë Rama këtë gjë, por, si për çdo objektiv tjetër, programi nuk jep asnjë detaj teknik. 

Po ashtu, programi merr përsipër një sërë angazhimesh direkte të qeverisë në ekonomi, duke e shndërruar praktikisht qeverinë në aktor ekonomik. Kështu, për shembull, programi shprehet se qeveria do të krijojë apo mbështesë institucione kredidhënëse, përfshi edhe një bankë bujqësore. Po ashtu, qeveria zotohet se do të zhvillojë produkte të reja të sektorit bankar, por nuk thotë se si do ta realizojë këtë gjë, që në fakt u përket vetëm aktorëve privatë dhe jo shtetit.

Programi është edhe diletant. Një tregues i rëndësishëm i këtij diletantizmi është fakti që programi ekonomik e njehson rritjen e mbështetur në huamarrjen e huaj me rritjen e mbështetur në investimet e huaja, duke i quajtur të dyja njësoj “rritje e bazuar në iluzionin e një jetese përtej mundësive të tua”. Mbështetjen tek investimet e huaja programi e quan “të rrezikshme, varësi ndaj kapriçiove të tregjeve ndërkombëtare“. Për këtë arsye programi ekonomik e përjashton mbështetjen e zhvillimit ekonomik tek investimet e huaja. Madje, në program as që flitet qoftë edhe një fjali e vetme për investimet e huaja dhe rolin e tyre në zhvillimin e vendit. Ndoshta ky është programi i parë ekonomik i një qeverie në botë, ku nuk flitet fare për investime të huaja.
Pavarësisht mendimit të saj, unë do t’i sugjeroja qeverisë “Rama” të rishikonte rolin e investimeve të huaja, i cili është i pazëvendësueshëm për çdo vend në botë dhe jetik për vende si Shqipëria. Pa investime të huaja nuk mund të ketë zhvillim, nuk mund të ketë rritje ekonomike. Mjafton të përmend faktin që vendet që marrin më shumë investime të huaja direkte në botë janë edhe ekonomitë më të mëdha të botës, pra SHBA-të dhe Kina, për të kuptuar rëndësinë e investimeve të huaja. Madje këto investime janë të rëndësishme jo vetëm për rritjen ekonomike, bilancin e llogarisë rrjedhëse dhe stabilitetin e monedhës, por edhe për transferimin e teknologjive të përparuara dhe aftësive njerëzore në fushën e biznesit.

 Fatkeqësisht, programi i qeverisë së re, në vend që t’i nxisë këto përfitime, i injoron ato duke u bërë kështu faktor shkurajues për investimet e huaja. Në fakt ky program qeverie është mesazhi më i keq që mund të merrnin investitorët e huaj nga qeveria “Rama”.

Është thënë nga shumë kolegë të mi, është thënë nga shumë ekspertë vendas dhe të huaj të ekonomisë, por dëshiroj ta them edhe unë, ndonëse pa shumë shpresë, se politika e rritjes së taksave është politikë e rrezikshme, që do të prodhojë më pak të ardhura, më shumë informalitet dhe korrupsion. Rama u angazhua apriori në këtë politikë të rritjes së taksave, pa bërë asnjë analizë të politikave dhe situatës fiskale të vendit, por thjesht për motive populiste dhe nga nevoja për të krijuar identitet artificial ideologjik si parti e majtë. Në fakt problemi fiskal i Shqipërisë nuk është niveli i ulët i taksave, por është niveli i informalitetit fiskal, i cili nuk mund të luftohet duke rritur taksat, por duke i mbajtur ato të ulura dhe duke përmirësuar administratën dhe sistemin e menaxhimit fiskal. Rritja e taksave do të ketë një efekt të jashtëzakonshëm negativ në imazhin ndërkombëtar të Shqipërisë, veçanërisht tek investitorët e huaj.
Së fundi, dy fjalë për pjesën time të preferuar të programit “Rama”, atë për gratë. Duke parë numrin e zonjave ministre, e që në mendimin tim është e vetmja gjë e mirë e kabinetit “Rama”, shpresova që edhe kapitulli “Për gruan” në program do të ishte më i plotë e më përmbajtësor, me aksione konkrete për promovimin e grave në shoqëri. Po ashtu, dëgjova me shumë vëmendje edhe fjalimet e dy kolegeve të mia, kryetare të organizatave të grave në PS dhe LSI, të cilat nuk thanë asnjë fjalë për gratë në programin qeverisës. Por sot pamë që edhe në qeveri gratë qenkan të pambrojtura nga “dhuna” e kushëririt Kryeministër. E patë Ramën si e ngriti “dhunshëm” ministren Harito, duke harruar që të paktën publikisht ajo s’është as kushërirë e as sekretare, por është ministre.

Rama thotë se do të krijojë një sistem kombëtar on line të regjistrimit dhe monitorimit të rasteve të dhunës në familje. Nëse ai ende nuk e di, dua t’i tregoj që kjo nismë është duke u realizuar. I kujtojmë kopjacëve të pavëmendshëm se është pjesë e Programit të Kombeve të Bashkuara 2012-2016, nënshkruar nga Berisha. Në “Doracakun Rama” vihet si premtim “aksioni ligjor për të dënuar dhunuesit e grave”. Dua të vë në dijeni Ramën që kjo iniciativë tashmë ka ardhur në fuqi nga qeveria “Berisha”. Dhe ju, z. Rama, s’ju mbetet gjë tjetër veçse të angazhoheni personalisht që dhunuesit e grave të vihen para drejtësisë. 

Dhe në fund, për kënaqësinë tuaj në këtë orë të vonë të natës, të nderuar kolegë deputetë, si dhe për kënaqësinë e të gjithë atyre që besuan në alternativën e Partisë Demokratike dhe të Sali Berishës, do t’ju recitoj disa vargje të poetit të madh Pushkin: Mos u ndrydh prej dëshpërimit/Nëse jeta të gënjen/Hesht në ditën e mundimit/Rishtas ditë e gazit vjen!
Ju faleminderit!

Ilir Meta – Faleminderit!

Fjala është për deputetin Bedri Hoxha.

Bedri Hoxha - Faleminderit, zoti Kryetar!

Të nderuar kolegë deputetë,

Pa diskutim dhe pa dyshim që miratimi i programit të qeverisë të kësaj maxhorance është momenti më i rëndësishëm për legjislaturën e re që sapo kemi nisur, pasi ky program do të shtrojë shinat e zhvillimit ekonomik dhe social të vendit në katër vitet e ardhshme. Konfigurimi i Parlamentit, ndryshimet politike që ndodhën nga zgjedhjet parlamentare të 23 qershorit bënë të mundur kalimin e PD-së në opozitë. Shqiptarët votuan për një maxhorancë të re të majtë, me mendimin se premtimet e saj elektorale, apo programi i ashtuquajtur për një rilindje shqiptare do të përmirësojë më shumë jetën e tyre, do të rrisë më shumë të ardhurat në kontot e tyre, do të shtojë 300 mijë vende të reja pune. 

Shqiptarët votuan për shëndetësi falas, për taksën progresive, për heqjen e taksave për biznesin e vogël, për legalizimet falas, për dëmshpërblimin e të burgosurve politikë me 25 euro për ditë burgu. Votuan se ish-pronarët do të shpërblehen, edhe pse në vitet e qeverisjes suaj nuk u shpërblyen me asnjë lek. Shqiptarët ju sollën ju në pushet se ju do të ndërtoni një model ekonomik, në thonjëza, me ekonomi prodhuese dhe fshat të rimëkëmbur.

Ju u votuat se në katër vjet do të financoni 120 milionë dollarë për industrinë prodhuese, se do të trajnoni të rinjtë nën moshën 25 vjeç, që janë të regjistruar si të papunë brenda 6-muajve të parë, se ju do të bëni taksim të ndershëm, do të hiqni tatimin e vlerës së shtuar për ushqimet jetike të shportës, për barnat dhe shërbimin shëndetësor.

Ju u votuat se do të ulni TVSH-në për energjinë në 6% për konsumatorët familjarë, ju u votuat se do të ulni me 35% çmimin e naftës për bujqësinë, heqjen e TVSH-së për vaksinat dhe ilaçet dhe lëndët e para që përdoren në bujqësi dhe blegtori. U votuat se do të çoni ujë në çdo parcelë, se do të rimëkëmbni shoqërinë, do të rivendosni demokracinë, në thonjëza, dhe do të na ribashkoni me Europën. Ju u votuat se do të rishikoni koncesionet dhe shfrytëzimin e pasurive kombëtare, pavarësisht se ministra që i kanë firmosur dhe deri dje akuzoheshin prej jush, sot janë të ndershëm, vetëm se janë pjesë e qeverisë suaj.

Për këto dhe qindra premtime që e kam të pamundur t’i përmend në fjalën time, ju sot jeni në maxhorancë dhe shqiptarët ju besuan qeverisjen e vendit, se ju do ta bëni pjesë të familjes europiane, edhe pse në 8 vjet ishit barriera për të penguar integrimin. Këto ditë do të uleni në karriget ministrore, do të merrni çelësat e shtetit në dorë, do të keni të gjithë mundësinë për të parë si janë përdorur financat publike në këto 8 vjet. Së shpejti shqiptarët do të kuptojnë se balta e hedhur mbi maxhorancën e djeshme ka qenë vetëm farsë për të mohuar çdo arritje të saj dhe mjet për të ardhur në pushtet. Sot ne jemi krenarë për ndryshimet e mëdha që ka pësuar Shqipëria në 8 vjet të qeverisjes së PD-së, se Shqipëria është vend i lirë dhe qytetarët e saj lëvizin të lirë në BE. 

Ju u përpoqët me çdo çmim ta bllokoni këtë proces. Sot Shqipëria është anëtare e NATO-s si rezultat i reformave të qenësishme të qeverisë “Berisha”. Në 8 vjet të qeverisjes së PD-së Shqipëria u transformua në çdo skaj të saj. Ajo sot është shndërruar në kantier ndërtimi. U ndërtuan mijëra shkolla, spitale, qendra shëndetësore, qindra ujësjellës, mijëra kilometra rrugë me asfalt. Me ndërtimin e Rrugës së Kombit de facto bashkuam Shqipërinë me Kosovën, ndërkohë që ju edhe pse u morët shqiptarëve për 8 vjet të ashtuquajturën “Taksa Majko”, nuk arritët të hartonit as projektin e saj dhe jo më ta ndërtonit. Ne financuam mijëra fermerë në të gjithë vendin, duke rritur me dhjetëra herë financimet në pemëtari, agropërpunim, bujqësi dhe blegtori. Ndërtuam qindra vepra vaditëse, hoqëm TVSH-në për makineritë bujqësore dhe plehrat kimike, por jemi të vetëdijshëm se ky sektor meriton më shumë dhe është jetik për zhvillimin e vendit.

Në tetë vjet të qeverisë “Berisha” ne rritëm numrin e turistëve disa herë, si rezultat i investimeve në rrugë, ujësjellës, impiante të pastrimit të ujërave, ulje të taksave në këtë sektor. Ne ndërmorëm reforma të mëdha në sektorin e arsimit. Mbi 90% e nxënësve që mbarojnë shkollën 9-vjeçare vazhdojnë sot shkollën e mesme; ulëm numrin e nxënësve nëpër klasa. Matura Shtetërore është një arritje e padiskutueshme e kësaj qeverie. Ne u krijuam shanse të barabarta maturantëve shqiptarë për të studiuar atje ku ata kanë prirje, pa marrë në konsideratë se nga janë dhe të kujt janë.

Të mos harrojmë se në kohën tuaj për të studiuar për drejtësi apo mjekësi duhet të paguaje 5 apo 10 mijë euro. Ne realizuam reforma të mëdha në sistemin tatimor dhe doganor. Përgjysmuam taksat për biznesin dhe bëmë të mundur të arkëtojmë 9 miliardë dollarë më shumë për 8 vjet në buxhetin e shtetit. Ne realizuam prokurimet publike 100% elektronike, duke bërë të mundur rritjen e konkurrencës, transparencës dhe ulje të vlerës së prokuruar si rezultat i këtij procesi.

Ne nuk kemi thënë asnjë herë se në këtë vend nuk ka korrupsion, përkundrazi, e kemi konsideruar atë si një sëmundje që kërkon luftë të vazhdueshme. Mbetet për t’u parë se sa efikas do të jeni ju në këtë betejë, kur dihet se në këtë maxhorancë drejtojnë ata që korrupsionin e shndërruan në sistem.

Si deputet i Qarkut Dibër, edhe në legjislaturën e kaluar, jam përpjekur për të realizuar disa projekte madhore për Matin, Bulqizën dhe Dibrën. Ne hartuam projektin e plotë të Rrugës së Arbrit dhe ndërtuam 35 kilometra të saj. Qeveria “Berisha” arriti marrëveshje me qeverinë kineze për ndërtimin e pjesës së mbetur të dy veprave më të vështira të kësaj rruge: tuneli i Qafë Murrizit dhe Ura e Vashës. Mbetet të shihet vullneti i qeverisë “Rama” për të nënshkruar këtë marrëveshje. Ne ndërtuam rrugën Kukës-Peshkopi dhe u dhamë jetë atyre zonave që për vite me radhë ishin lënë në harresë. Segmenti Peshkopi-Librazhd është në përfundim të tij, duke i dhënë një zhvillim të ri turizmit malor në këto zona. 

Është në përfundim segmenti Rrëshen-Klos, 33 km, ura e Matit po përfundon punimet, mbeten për t’u financuar 16 km e fundit. Ky segment do të përshkojë mes për mes luginën e Matit dhe do të jetë korridori që do të lidhë Rrugën e Arbrit me Rrugën e Kombit. 

Në tetë vjetët e fundit në Qarkun e Dibrës u ndërtuan apo u rikonstruktuan 89 shkolla, nga të cilat 32 në rrethin e Matit, u ndërtuan 111 ambulanca, 800 km rrugë kombëtare dhe rurale. Ne bëmë të mundur në rrethin e Matit lidhjen me asfalt të qendrave të komunave Gurrë-Suç-Komsi-Rukaj-Lis, si dhe janë në proces ndërtmi i rrugës Burgajet-Derjan- Macukull dhe ndërtimi i rrugës Klos-Shkallë-Gur i Bardhë. Në katër vjetët e fundit në rrethin e Matit janë furnizuar me ujë të pijshëm 25 mijë banorë, u financuan disa skema vaditëse, Agjencia për Zhvillim Bujqësor dhe Rural financoi në rrethin e Matit qindra fermerë në vreshta dhe pemëtore, si dhe të gjithë blegtorët dhe bletërritësit që aplikuan pranë kësaj agjencie përfituan grante falas. 

I thashë të gjitha këto dhe mund të jap edhe shifra të tjera për të treguar se qeveria “Berisha” ka realizuar një volum kolosal punësh për ta transformuar këtë vend. Prandaj, këto arritje mund të ishin një referencë mjaft e mirë edhe për programin 4-vjeçar të qeverisë së re, për reformat që ajo mendon se do të ndërmarrë.

Programi i paraqitur nga Kryeministri Rama në Kuvendin e Shqipërisë nuk paraqet asnjë shifër në lidhje me objektivat ekonomikë dhe socialë të kësaj qeverie. Për Kryeministrin, Shqipëria ndodhet në vitin zero dhe se ajo është vendi i tokës së djegur. Nuk është e nevojshme të jesh specialist i ekonomisë, por vetëm me një lexim sipërfaqësor do të kuptosh se materiali i paraqitur në Kuvendin e Shqipërisë si program ekonomik nxin çdo punë të mirë të realizuar në këta vjet. Konstatimi, sipas optikës së Kryeministrit, është demagogjik e spekulativ dhe nuk ofron asnjë zgjidhje konkrete për ekonominë dhe qytetarët shqiptarë. 

Në këtë program nuk mund të kuptosh se cili do të jetë trendi i zhvillimit ekonomik të vendit, sa do të jetë pritshmëria e rritjes ekonomike në katër vjetët e ardhshëm, cilat do të mekanizmat që do të aplikojë qeveria dhe në çfarë afatesh kohore brenda 4 vjetëve do të bëhen realitet premtimet elektorale. Këto dhe një sërë pyetjesh të tjera nuk marrin përgjigje në këtë “program”. Ndryshimet strukturore në të gjitha institucionet janë e veçanta e programit të qeverisë “Rama”, si metoda më e mirë për të larguar specialistët nga puna dhe për t’u krijuar mundësi militantëve për punësim. 

Në kapitullin për arsimin, shifrat e paraqitura janë të pavërteta. Askush në Shqipëri nuk mund të besojë se analfabetizmi është 15% apo braktisja e shkollës në nivelin 9-vjeçar është 10%. Edhe në skajin më të largët të vendit, fëmijët vijojnë shkollat. Të dhënat e fundit të INSTAT-it apo censusi i fundit tregojnë se braktisja e shkollës në vitin 2012 ishte 0,37% në arsimin e detyruar nga 0,9 % që ka qenë në vitin 2005. Edhe analfabetizmi për popullsinë mbi 6 vjeç është 2,4 %. Po kështu, buxheti për arsimin në këta 8 vjet është dyfishuar dhe sot është 4,5 % e GDP-së, prandaj rritja me 0,5% e GDP-së së parashikuar nga qeveria socialiste në program, i bën të parealizueshme premtimet në këtë sektor.

Dua t’i kujtoj zotit Kryeministër se turni i tretë nëpër shkolla ka kohë që nuk ekziston, pasi kjo qeveri ka ndërtuar 1300 shkolla në të gjithë vendin. Fenomene të kësaj natyre mund të konstatoheshin vetëm në Bashkinë e Tiranës, ku për 11 vjet, si kryebashkiak i këtij qyteti, ju nuk ndërtuat asnjë shkollë. Po kështu, edhe premtimi për financimin e librave falas të fëmijëve të së njëjtës familje, kur studiojnë më shumë se 3 fëmijë do të ngelet i parealizuar, pasi planifikimi familjar nuk do ta krijojë këtë mundësi. Modeli i ri ekonomik mbetet vetëm një slogan në këtë program.

Artikulimi se do të gjeni e identifikoni burime të reja që ushqejnë rritjen ekonomike është i papranueshëm për një qeveri që pritet të marrë detyrën. Kjo dëshmon se kjo maxhorancë është e paorientuar dhe se spontaniteti do të mbizotërojë në zhvillimet ekonomike të mëvonshme të vendit. Shqiptarët duhet të jenë të qartë se në këta 4 vjet qeveria e zotit Rama nuk parashikon rritje të pagave për arsimtarët, mjekët e infermierët. Po ashtu, pensionistët, në fshat dhe në qytet, nuk do të përfitojnë rritje të pensionit. Ky është “dimensioni social” i kësaj qeverie. 

Në program nuk ka asnjë të dhënë se si do të trajtohen familjet me asistencë sociale. Me keqardhje konstatoj se fondet për këto kategori do të jenë në ulje, para dhe tetrapelgjikët, si dhe personat kujdestarë nuk do të kenë shtim të masës së trajtimit financiar nga qeveria Socialiste. Dua të kujtoj se fondet buxhetore për personat me aftësi të kufizuara ishin 6,1 miliardë lekë në vitin 2005 dhe 13 miliardë lekë në vitin 2012. Pra, kemi një shtim me më shumë se 50% të fondeve për këto kategori sociale. Natyrshëm lindin pyetjet: cilat janë politikat e kësaj qeverie për këto kategori shoqërore? Sa do të marrin invalidët e punës? Si do të aplikohet skema e re e ndihmës ekonomike për familjet në nevojë? Këto dhe shumë pyetje të tjera nuk marrin përgjigje në programin e kësaj qeverie.

Minatorët do të jenë një shtresë e harruar nga qeveria e zotit Rama. Mosha e daljes në pension do të jetë sërish 60 vjeç. Në programin e kësaj qeverie nuk shkruhet asnjë fjali e vetme për ju, të nderuar minatorë. Për qeverinë e re është më e rëndësishme zgjidhja e problemit të pensioneve të ish-ushtarakëve sesa ulja e moshës së pensionit për punonjësit e nëntokës. Ju, të nderuar minatorë, nuk duheni më për kapital politik. Për qeverinë e zotit Rama është i rëndësishëm verifikimi i lecencave, pasi aty gjendet filli për të siguruar paratë.

Të përndjekurit duhet të ndihen “të lumtur”, pasi zoti Rama do të ngrejë një institucion europian të kujtesës historike, i cili do të dokumentojë historinë e persekutimit gjatë regjimit komunist. Ja, më në fund edhe të përndjekurit e zgjidhin problemin e tyre. Po kështu, edhe strehimi për të pastrehët do të marrë zgjidhje më në fund. Ja çfarë shkruhet në programin socialist: “...pas një vlerësimi të kujdesshëm ligjor, do të shpërndahen me transparencë apartamentet e ndërtuara”. Shumica e çështjeve të trajtuara në aspektin teorik në këtë program janë të realizuara nga qeveria “Berisha”, në të kundërt Shqipëria nuk do të ishte sot në prag të marrjes së statusit të vendit kandidat për në BE.

Në përfundim të fjalës time kam bindjen e plotë, megjithëse nuk do ta dëshiroja, se me këtë program qeveria e zotit Rama nuk do të përmbushë aspiratat e shqiptarëve për një jetë më të mirë. Kjo qeveri, më e madhe se ajo e Kinës, do t’i varfërojë akoma më shumë shqiptarët. Dështimi i kësaj maxhorance do të vijë si rezultat i përbërjes së saj. Paratë e pista, lidhjet e shumë njerëzve pranë Kryeministrit me botën e krimit, drogës dhe prostitucionin do të jenë vargonj që nuk do t’i hiqen asnjëherë kësaj qeverie. Kostoja e madhe e fushatës së fundit elektorale dhe votat e blera më 23 qershor do të kenë një kosto shtesë për shqiptarët. Do të jenë një faktor dhe një stimul për rritjen e korrupsionit në qeverisje dhe për lulëzimin e krimit të organizuar në vend. Ata nuk janë vetëm pengesa e suksesit të kësaj qeverie, por edhe një rrezik permanent për demokracinë dhe zgjedhjet e lira në këtë vend, prandaj kjo situatë duhet të jetë një kambanë alarmi edhe për faktorin ndërkombëtar.

Faleminderit!

Ilir Meta – Fjalën e ka deputeti Gjergji Papa.

Gjergji Papa – I nderuar zoti Kryetar i Kuvendit!

Të nderuar kolegë deputetë,

Në fjalën time nuk synoj të bëj apologjinë e 8 vjetëve të qeverisjes së Partisë Demokratike dhe të rezultateve të saj të prekshme në progresin ekonomik dhe në zhvillimin e vendit. Këtë do ta tregojë koha, pasi të fashiten pasionet që opozita e atëhershme dhe maxhoranca e sotme, me aq diabolizëm dhe demagogji, me premtime të parealizueshme dhe me para, arriti të rizgjonte te njerëzit e ndershëm, për t’i shndërruar ata në aleat të luftës së saj për pushtet të pamerituar.

Qysh në fillim të punimeve të këtij sesioni parlamentar, zhvillimet flasin qartë për një koncept aspak europian dhe demokratik të maxhorancës, sipas së cilës opozita të duhet të jetë thjesht një garniturë e qeverisjes dhe jo një instrument real dhe konstruktiv për mirëqeverisje. Pikërisht, për të sendërtuar këtë synim, kjo maxhorancë guxon të japë edhe leksione të një niveli mediokër se si duhet të sillet opozita dhe si duhet ta bëjë ajo oponencën. Teknikalitetet që ajo i konsideron të tepërta, në një sistem demokratik nuk janë ornamente formale dhe të panevojshme, por rregulla të sanksionuara dhe të pranuara me vullnet të lirë, që përbëjnë thelbin e sistemit tonë politik, të pranuar prej të gjithë shoqërisë. Që në ditët e para ajo nxitoi t’i fshihej transparencës ndaj publikut dhe oponencës së opozitës, duke synuar t’i vërë përpara faktit të kryer, për të shmangur kështu përgjegjësitë e veta. Nxitimi për aprovimin në parlament të programit të saj qeverisës në emër të alibive të stisuara, enkas për t’iu shmangur analizës dhe shqyrtimit nga ana e opozitës, tregon prirjet e saj për të qenë arrogante ndaj faktorit opozitar.

Ne nuk jemi në këtë parlament për të ruajtur rolin e një opozite formale dhe të nënshtruar ndaj arrogancës së shumicës. Ne nuk jemi këtu vetëm si përfaqësues të atyre që na kanë votuar, por të të gjithë popullit shqiptar. Do të luftojmë me të gjitha mjetet demokratike për të zbatuar vullnetin e tyre, vullnet që buron nga e drejta për të qenë pjesëmarrës në mirëqeverisje dhe gardian të Kushtetutës e të të drejtave të tyre të patjetërsueshme nga asnjë pushtet i ngritur mbi mashtrimin dhe demagogjinë. Ndërkohë, të mërkurën në mbrëmje, deputetët e Kuvendit të Shqipërisë dhe qytetarët shqiptarë prisnin nga kryesocialisti që të detajonte programin qeverisës dhe të tregonte mënyrën si do të realizonte premtimet mbi të cilat koalicioni i tij erdhi në pushtet, kurse ai e përdori këtë tribunë për të sulmuar opozitën me një gjuhë urrejtjeje dhe mllefi të paparë, me sharje dhe poshtërime, me përbaltje dhe akuza të pavërteta. Pa dyshim që të gjithë shqiptarët e kuptuan më së mirë se kjo ishte e vetmja rrugë për t’iu shmangur shpjegimeve dhe argumenteve se si do të realizohet programi i premtimeve të bujshme elektorale.

Të nderuar kolegë deputetë, gjatë këtyre dy ditëve studiova me shumë kujdes programin e qeverisë, të ashtuquajtur “Shqipëria e Gjeneratës Tjetër”, Në krye të çdo çështjeje është nxirja dhe mohimi i të gjitha sukseseve të arritura gjatë 8 vjetëve të qeverisjes së Partisë Demokratike. Nuk është e rastit që kryesocialisti në fjalën e tij e paraqiti Shqipërinë sikur ajo tashmë është një tokë e djegur nga vala e një shkatërrimi epokal. Prandaj, jo për paragjykim, por të detyruar prej këtyre fakteve, mund të parashikohet fare qartë se maxhoranca e sotme jo vetëm që nuk do t’i mbajë premtimet e saj, por do të orvatet me çdo mënyrë që dështimet e veta t’ia faturë opozitës. Por, opozita e sotme është krenare për gjithçka ka bërë gjatë 8 vjetëve të qeverisjes së saj. 

Qeveria “Berisha” është dhe do të ngelet një histori e pakrahasueshme suksesi. Askush nuk mund të mohojë se qeveria “Berisha” është qeveria që anëtarësoi vendin në NATO, që hoqi vizat dhe bëri realitet ëndrrën e lëvizjes së lirë, që nxori vendin nga lista e rekordeve të zeza të korrupsionit, trafiqeve dhe krimit të organizuar, që rriti ndjeshëm rrogat dhe pensionet, që evitoi recesionin në kohën e krizës globale, që shtroi trasenë e Shqipërisë së zhvilluar, moderne dhe europiane, me rrugë që nuk i ka njohur historia e këtij vendi, me 24 orë energji elektrike, me shkolla, ujësjellës dhe spitale të reja, që futi Shqipërinë në dixhitalizim masiv, që përafroi më shumë se asnjë tjetër, integrimin e vendit në BE dhe që udhëhoqi me vizion, kurajë e vendosmëri procesin e vështirë të konfirmimit të gazsjellësit transadriatik.

Le t’i kthehemi programit të qeverisë.

Për sa i përket formës, 45% e tij, pra rreth gjysma e materialit, zihet nga foto, karakteristika të ministrave, faqe dekorative dhe faqe vetëm me një titull. Për sa i përket përmbajtjes, ai nuk është gjë tjetër veçse një program demagogjik, i mbushur me një amalgamë dëshirash të huazuara, me detajimë të tepruara, të marra nga dokumente strategjikë dhe të përpunuara më parë nga qeveria “Berisha” me partnerë ndërkombëtarë. Një pjesë e mirë e shumë çështjeve të përmendura në program janë tashmë të ezauruara. Programi ngjan më shumë si një propozimi për projekt të hartuar, për t’u aplikuar në ndonjë organizatë joqeveritare. Them: propozim për projekt, sepse nuk mund të shpallet projekt fitues nëse nuk do të argumentojë mënyrën se si do të bëhet realitet, objektivat e qarta, rrugën si do të realizohen këto objektiva, plankalendarët e veprimit, si dhe indikatorët për matjen e realizimit të objektivave. Të gjitha këto që përmenda i mungojnë këtij programi, prandaj është një program i dështuar për t’u realizuar.

Programi, me paramendim, nuk ka asnjë shifër, asnjë kosto, asnjë buxhet dhe asnjë burim financiar. Mungojnë totalisht llogaritë konkrete ekonomiko-financiare. Lista e dëshirave është aq e gjatë, sa është e pamundur të realizohet përmes mundësive dhe kapacitete ekzistuese. Partia Demokratike lindi si parti e vokacionit perëndimor të shqiptarëve. Në koherencë me këtë vokacion, ne nuk do të pengojmë, ashtu si mjerisht bëri Edi Rama me deputetët e tij në mandatin e kaluar, me bllokimin e statusit, përkundrazi, ne do të jemi protagonistë për të gjitha çështjet e integrimit europian të Shqipërisë, duke filluar me marrjen e statusit të vendit kandidat brenda këtij viti dhe duke vazhduar me gjithë procesin e anëtarësimit me titull të plotë të vendit në BE.

Gjithashtu, është folur shumë për taksën progresive, por në program nuk jepet asnjë detaj dhe asnjë afat kohor për vendosjen e saj. Sa i kushton kjo shoqërisë dhe si do të mbulohet kjo kosto? Është propaganduar me të madhe se 95% e shqiptarëve nuk do të paguajnë taksa, por në program nuk thuhet asgjëkund se kush nuk do të paguajë, sa nuk do të paguajë dhe kur nuk do të paguajë.

Në program thuhet se qeveria do të realizojë legalizimin e banesave pa leje në zonat informale, por nuk jepet asnjë shpjegim se sa kushton ky proces dhe kush do ta paguajë koston e tij.

Në pjesën ku flitet për bujqësinë thuhet se do të reduktohet tatimi i vlerës së shtuar për imputet bujqësore. A e dinë hartuesit e programit se ka një ligj të parlamentit shqiptar, të miratuar me konsensus në pranverën e këtij viti, i cili përjashton nga tatimi i vlerës së shtuar, brenda vendit dhe në import të lëndëve të para që përdoren në bujqësi?

Në program flitet për një angazhim, për të krijuar 145 000 vende të reja pune dhe jo 300 000, sepse 155 000 nuk do t’i punësoni ju. Ata janë të vetëpunësuar në aktivitetin bujqësor dhe blegtoral. Nuk thuhet asnjë fjalë se si do të realizohet ky angazhim në praktikë, cilat do të jenë mjetet financiare dhe kur do të bëhet realitet.

Nuk mund ta kuptoj se si në një program qeverisës mund të flasësh vetëm në përgjithësi për infrastrukturën rrugore të vendit, pa cilësuar asnjë rrugë kombëtare ose rajonale dhe pa përmendur asnjë vlerë monetare për investim. Mjafton të përmendim që gjatë qeverisjes demokratike janë ndërtuar 10 000 kilometra rrugë të asfaltuara. Vetëm për rrugët kombëtare është investuar në 273 akse nacionale, me një vlerë totale prej 262 miliardë lekësh.

Në pjesën e arsimit, si në program, ashtu edhe në fjalën e Ramës flitet për objektiva tashmë të realizuara. Flitet për projekt-pilot, për zgjedhjen e mësuesve në bashkëpunim me përfaqësuesit e prindërve. Kjo është e ezauruar tashmë me ligjin e ri të arsimit parauniversitar, miratuar me konsensus, ligj që, tashmë, ka hyrë në fuqi. 

Flitet për sigurinë e autonomisë në universitetet publike. Tashmë, kjo autonomi është reale dhe e sanksionuar edhe në ligjin e arsimit të lartë. 

Reforma për ndërtimin e sistemit të arsimit profesional, përmendur nga Rama në fjalën e tij në bashkëpunim me biznesin, me partnerët ndërkombëtarë dhe me përfshirjen e një sërë ministrive, tashmë është përcaktuar shumë saktë në ligjin për arsimin profesional. Do të ishte më mirë të thuhej sa do të rriten rrogat e mësuesve; sa do të rriten konkretisht pagat e personelit akademik, për të ngushtuar hendekun me pagat në universitetet jopublike. Do të ishte më mirë të thuhej sa objekte shkollore do të ndërtohen ose rikonstruktohen dhe sa do të jetë vlera e tyre e investimit. 

Mjafton të përmendim se gjatë qeverisjes demokratike janë ndërtuar dhe rikonstruktuar 1300 shkolla; pagat e mësuesve janë rritur 125% deri në 147% dhe 25% deri në 69% pagat e personelit akademik.

Shumë bujë ka bërë premtimi se shëndetësia do të jetë falas. Në program thuhet se do të financohet nga taksimi i përgjithshëm, por askund nuk thuhet sa është fatura e shëndetësisë falas. Si do të paguhet dhe më e rëndësishmja kur do të fillojë të jetë falas? 

Në program konstatohet një tërheqje e madhe nga premtimet e bujshme të bëra gjatë fushatës elektorale të qershorit dhe konkretisht: në program thuhet se qeveria angazhohet të rishikojë trajtimin financiar dhe pagat bazë të punonjësve të policisë, kurse në fushatë është premtuar një shkallë fikse pagash, që niste nga grada më e ulët 500 mijë lekë të vjetra deri në 1 milion e gjysmë për gradat e larta. 

Në fushatë u premtuan shtëpi dhe punë për gratë e policëve të vrarë dhe edukim falas për fëmijët e tyre. Ndërsa në program flitet vetëm për përkujdesje shtetërore të posaçme. Në program thuhet se do të hiqet taksa e biznesit të vogël dhe do të reduktohet barra fiskale e biznesit të vogël brenda vitit të ardhshëm, kurse në fushatë Rama ka thënë se brenda 100 ditëve të para do të heqë taksën e biznesit të vogël dhe do të përgjysmojë tatimin mbi fitimin.

Në program flitet për minierat, por nuk thuhet asnjë fjalë për statusin e minatorit aq shumë të premtuar nga Rama gjatë fushatës. Nuk thuhet asnjë fjalë për moshën e pensionit dhe sigurinë e kushteve të punës. Premtimi me të cilën u tentua të luhej me ish- të përndjekurit politikë gjatë fushatës, se pagesa e dëmshpërblimit të tyre do të bëhet brenda dy vjetëve, është fshirë plotësisht nga programi. Në fushatë Rama tha se do ta heqë tatimin mbi vlerën e shtuar për ushqimet më jetike të shportës, por në program shkruhet se kjo TVSH do të përgjysmohet. 

Një tjetër premtim i Ramës gjatë fushatës ishte ai i uljes së tatimit të vlerës së shtuar për energjinë elektrike për konsum familjar nga 20% në 6%. Programi flet ndryshe, citoj: “ulja, kompensimi i tatimit të vlerës së shtuar për pjesën e domosdoshme të furnizimit me energji elektrike të konsumatorëve familjarë të varfër”.

Dy fjalë për strukturën e qeverisë. Një qeveri e madhe, e kushtueshme që do të rëndojnë mbi shpatullat, xhepat dhe tavolinat e shqiptarëve dhe familjeve të tyre; copëzimi i ministrive të veçuara nga 14 në 20 ministri, nuk ka të bëjë me rritjen e efikasitetit për realizimin e objektivave të programit. Ajo është një orvatje për të kënaqur orekset e partnerëve në koalicion, një ekip klientelistësh dhe pa eksperiencë. Ky pra nuk është ekipi që do t’u shërbejë shqiptarëve, por ekipi që do t’i përulet kryetarit dhe do t’i shërbejë vetëm interesave të tij.

Kolegë deputetë, premtimet e PS-së dhe kreut të saj janë të parealizueshme dhe shumë shpejt do të zhbëhen. Dikush mund të thotë se nuk mund të nxirren konkluzione të tilla kaq herët, pa kaluar një farë periudhe në qeverisje. Unë edhe mund të gabohem me këtë prognoze, por besoj se një njeri nuk duhet ta pijë butin me verë që të gjykojë për cilësinë e saj. Mjafton edhe një gotë për të kuptuar se çfarë ka brenda tij.

Maxhoranca e re do të përballet me opozitën dhe qytetarët, sepse premtimet e saj janë të parealizueshme. Ndaj, të gjithë ne, jemi gati për një opozitë të fortë dhe serioze për t’u treguar shqiptarëve fytyrën e vërtetë të qeverisë së re. Premtimet elektorale janë marrëveshja që Edi Rama ka me qytetarët dhe ai do të duhet të përballet me këto sfida. Ne do të jemi në Kuvend për të denoncuar çdo politikë të gabuar, çdo shkelje të ligjit, çdo premtim të pambajtur dhe çdo denoncim do të bëhet vetëm mbi bazën e fakteve dhe provave konkrete.

Faleminderit!

Ilir Meta – Faleminderit!

Zoti Sherefedin Shehu, urdhëroni!

Sherefedin Shehu - I nderuar zoti Kryetar,

Të nderuar kolegë deputetë,

Natyrisht, ky debat është i domosdoshëm, por, fatkeqësisht, në vend që të debatojmë për çështje, që lidhen me filozofitë politike apo me alternativat e forcave të ndryshme politike, bëjmë një debat mbi një program elektoral dhe jo mbi një program qeverie.

Në fakt, për qytetarët nuk është gjë e re. Ata nuk çuditen, sepse, fatkeqësisht, zoti Rama në vitin 2009 nuk arriti të bënte program dhe kur mblodhi konventën elektorale u dha pjesëmarrësve dosjet bosh. Edhe këtë radhë ne me këmbënguljen tonë arritëm të merrnim vetëm një broshurë në të cilën ishte printuar nxitimthi një fjalim elektoral. Shqiptarët në vend të punëve që do të bënte qeveria në 100 apo 300 ditët e para, siç u deklarua gjatë kohës që qëndruan në hotel në Vlorë dhe në Shkodër, do të shikojnë se qeveritarët e saj të rinj nuk e dinë përse do të ulen dhe pse janë ulur në ato karrige.

Duke parë atë printim që na u shpërnda nga Kuvendi, duket qartë se në të mohohet gjithçka e arritur deri tani. Po të shkojmë pak tej dhe të lexojmë programin e PS-së, zoti Rama shprehet se ne nuk e kemi ende Shqipërinë e vitit 1990, por, në fakt, e vërteta është krejt ndryshe, sepse në këta 8 vjet shqiptarët panë qeverinë më të përgjegjshme gjatë gjithë historisë së saj dhe këtë nuk e konfirmon dhe nuk e thotë PD-ja apo ne deputetët e saj. Konfirmimin më të mirë e bën misioni i FMN-ja për Shqipërinë, i cili në rezolutën e 2 tetorit të vitit 2012 deklaron se që nga fillimi i krizës në vitin 2008 ekonomia shqiptare ka pasur vetëm një ngadalësim modest të rritjes ekonomike dhe ka siguruar stabilitetin e sistemit bankar në të gjitha aspektet në sajë të politikave të përshtatshme dhe veprimeve të kujdesshme makroekonomike. 

Ky program që kemi përpara nuk ka as politika, as mekanizma që garantojnë stabilitetin makro-ekonomik dhe fiskal. Këtë konfirmim e japin edhe statistikat, të cilat për vitin 2012 thonë se Shqipëria u rrit rreth 2%, ndërkohë që rajoni u rrit vetëm 0.2%. Por akoma më keq, tashmë duhet t’u kujtojmë qytetarëve dhe ata e dinë mirë që PS-ja vazhdimisht punoi vetëm për prishje të imazhit të Shqipërisë përpara investitorëve dhe kundër reformave të ndërmarra. Ky nuk është konkluzioni im. Ai ka dalë nga raporti i Standard and Poor’s i marsit të vitit 2013. Pra, në këtë raport nënvizohet se: “bojkoti politik pas zgjedhjeve të vitit 2009, ka penguar qeverinë në zbatimin me efektivitet të politikave, përfshirë reformat e nevojshme të anëtarësimit në BE, siç janë ato që kanë të bëjnë me forcimin e kuadrit institucional për luftën kundër korrupsionit dhe zbatimin e të drejtave të pronësisë.

PS-ja në programin e saj u thotë qytetarëve se do të rilindin, por me parulla, jo me politika e projekte. Qytetarët shqiptarë kanë nevojë për politika dhe për programe punësimi, ndërsa ju në programin tuaj premtoni se do të rrisni punësimin nëpërmjet trajnimit. 

Biznesi i vogël ju votoi, sepse thatë që do të hiqni taksën, por duke lënë tatimin apo taksën mbi të ardhurat personale, në fakt, nuk keni hequr asgjë, sepse taksa e biznesit të vogël është alternativë e taksës mbi të ardhurat personale të këtyre bizneseve. 

PD-ja zbatoi politika, që përmirësuan klimën e biznesit dhe politikat reale që ulin koston e investimeve në biznes, siç ishte heqja e TVSH-së për hekurin, çimenton, për makineritë dhe për inputet bujqësore. Në programin tuaj bëni diskutime akademike për burimet e rritjes ekonomike. Në të vërtetë politikat tona u rritën me mbështetjen e politikave dhe të burimeve të biznesit vendas, sidomos me thithjen e investimeve të huaja.

Në pjesën e financave publike deklaroni përdorimin efikas të parave publike, por, ndërkohë, ju nuk e konsideroni faktin se në Shqipëri ekziston një sistem modern i menaxhimit të shpenzimeve publike. Madje, ju mund ta kishit përdorur si model edhe për programin tuaj dy dokumente themelore: strategjinë kombëtare për zhvillim e integrim, si dhe programin buxhetor afatmesëm.

Të nderuar qeveritarë të rinj, qytetarët shqiptarë duan të dinë nëse ju do t’i investoni paratë e tyre apo do t’i përdorni për ministritë që shtuat. 

PD-ja arriti të investojë 11% të GDP-së, që përbën 1/3-ën e buxhetit. Qytetarët duan të dinë nëse do t’i rrisni pagat dhe pensionet? Pra, cila do të jetë struktura e buxhetit dhe struktura e shpenzimeve publike? Ju harruat premtimin që dhatë për pagat e policëve. Ndërkohë që PD-ja e rriti pagën mesatare në 540 000 dhe këtë vit uli pagën e patatueshme në 300 000 lekë. Ndonëse është vonë, dua t’ju kujtoj se pagat e mësuesve u rritën me 2.2 herë, pagat e mjekëve u rritën me 2.5 herë, infermierëve me 2.4 herë dhe ajo që është më e rëndësishme u ngushtua dukshëm dallimi midis pagës së kryeministrit dhe pagës së nëpunësve: për mësuesit nga 7.2 që ishte diferenca në vitin 2005, tashmë është vetëm 3.8. 

Qytetarët duan mbështetje, kompensime direkte dhe jo ulje të TVSH-së për tregtarët, siç parashikoni ju në programin tuaj. Ndonëse në programin e printuar hoqët dorë nga premtimet e bujshme për TVSH-në zero, ulja që ju premtoni do të shkojë në xhepat e tregtarëve. Ju jeni dëshmitarë që ne hoqëm TVSH-në për inputet bujqësore dhe në konsultim me fermerët e ndryshuam atë, nga heqje të TVSH-së për këto inpute në kompensim, nëpërmjet skemave të mbështetjes financiare të fermerëve.

Zoti Rama, këshilltarët nuk i ke të mirë, sidomos për pjesën e TVSH-së, sepse në qoftë se heq TVSH-në në fazën e fundit të konsumit, edhe një herë e theksoj, ju keni nxitur dhe mbështetur tregtarët, pasi ju nuk garantoni uljen e çmimit. Pra, qytetarët do të blejnë mallra me të njëjtat çmime, ndërkohë që tregtarët që ua shesin atyre nuk do të paguajnë TVSH. Kjo është një politikë e rrezikshme, sepse jemi në sistemin e ekonomisë së lirë dhe në këtë sistem çmimet nuk i përcakton qeveria, por tregu. Ndërkohë ju keni një model që është ai i Partisë Demokratike, e cila dha dhe vazhdon të japë kompensime për energjinë elektrike për fermerët, për të përndjekurit, dhe kjo është skema dhe mbrojtja më e mirë që mund t’ju bëhet qytetarëve. Pra, duke u dhënë para drejtpërsëdrejti.

Qytetarët kanë nevojë për mbështetje sociale dhe jo për betime, siç bëni ju në program, për luftë kundër varfërisë; përdorni emra marramendës si programi për riintegrimin social, por fermerëve u thoni se ky program do t’u heqë ndihmën ekonomike; fermerëve u thoni punë dhe jo asistencë, por punët komunitare ata i bëjnë vetë. Ndërsa në periudhën që qeveriste Partia Demokratike ata përfituan me një buxhet social, i cili jo vetëm u rrit më shumë se dyfish (nga 62 miliardë në 141 miliardë), por pati një rritje të ndjeshme edhe në raport me produktin e brendshëm bruto.

Ndërkohë në programin tuaj flisni për veteranët dhe invalidët e luftës, dhe bëni mirë, sepse ajo është një kategori e nderuar, por të vjen keq sepse nuk keni asnjë fjalë dhe asnjë politikë për invalidët e punës dhe personat me aftësi të kufizuar. Nuk po ndalem në statistikat që flasin për një rritje të mbështetjes të këtyre grupeve vulnerabël, të cilat tregojnë sidomos për paaftësinë e kufizuar, ku është zgjeruar skema e mbështetjes, ku është rritur numri i përfituesve, si edhe masa e përfitimit.

Po kështu flisni për pensionet, por në fakt nuk ofroni asgjë për pensionistët; flisni për koeficientë zëvendësimi dhe raporte përfitimi, por jo për rritjen e pensioneve. Keni harruar premtimin për uljen e moshës së pensionit, që në fakt Partia Demokratike nga 65 vjeç e bëri 60, dhe u premtoi se do ta bënte 55 vjeç, dhe natyrisht i rriti ndjeshëm pensionet në fshat nga 3430 lekë, në 8731 lekë dhe në qytet nga 7850 lekë në 13712 lekë. Pra, keni lënë jashtë vëmendjes një grup, që ka kontribuar dhe ka sakrifikuar në ndërtimin e ekonomisë shqiptare, në ndërtimin e veprave të mëdha të Shqipërisë, por që tashmë nuk kanë shpresë.

Së fundi, dua t’ju kujtoj se edhe qytetarët e Dibrës, të cilët më kanë votuar mua dhe kolegët, presin shumë prej jush. Janë në proces vepra të rëndësishme, siç është Rruga e Arbrit, të cilën herë e quani prioritare dhe herë nuk e përmendni fare. Mos harroni, zoti Rama, se keni bërë dhe premtime të tjera në Dibër si vaditjen në Maqellarë, si dhe shumë rrugë të tjera që kanë filluar dhe duhet të përfundojnë. 

Prandaj, besoj se këto probleme që ne po i parashtrojmë, ju do t’i konsideroni dhe besoj se keni nevojë për një reflektim të thellë të atyre që keni thënë. Në radhë të parë duhet të mësoni si të shkruani programin, sepse kur nuk je i aftë të shkruash, do të thotë që njerëzit nuk mund të presin që ju të zbatoni, pasi nuk dini se çfarë do të zbatoni.

Faleminderit! 

Ilir Meta – Duke ju falënderuar për durimin që keni treguar, të gjithë së bashku, e ndërpresim këtu seancën dhe sipas konsultimit që bëmë me kryetarët e grupeve parlamentare e fillojmë po sot në orën 9:00.

Mirupafshim!

(Rifillon seanca.)
Ilir Meta – Mirëdita! Hapim seancën. 

Do të vijojmë aty ku e lamë disa orë më parë. 

Fjalën e ka zoti Ruli.

Genc Ruli – I nderuar zoti Kryetar i Kuvendit,

Të nderuar kolegë deputetë,

Në këtë diskutim të gjatë filluar që dje prej kolegëve të mi të opozitës, (ku bënë një përcaktim pothuajse të njëjtë për këtë program), për problematikën që ai ka (nuk është program), pavarësisht se Kryeministri i mandatuar pretendoi se në eksperiencën botërore këto janë formatet e një programi. Unë do të thosha se ky nuk është program, sepse as nuk është nisur për t’u bërë si i tillë. Ai në vetvete nuk është gjë tjetër veçse kredoja e krijuar e rilindjes së re socialiste, e krijuar që para fushatës, gjatë fushatës, me dozat e saj të fobisë, nihilizmit, sigurisht dhe me dehjen e fitores që kanë, i futur nëpër të edhe një fllad profetik. Ne sot kemi vetëm edicionin e fundit të atij që më së miri dhe më së shumti do të mund ta quanim manifesti i rilindjes së re socialiste. Pra, ky material prej 50 faqesh nuk është asgjë më shumë. Anën grafike e ka të mirë, e shkruar me një gjuhë të lehtë, pra shërben dhe si një katekizëm i kësaj kredoje të re, e kësaj ideologjie të rilindjes socialiste. Në fakt historikisht të gjitha proceset dhe aksionet rilindëse kanë pasur ndonjë manifest. Unë po marr shembull rilindjen tonë, të parë dhe të vërtetë themi ne, por tani na doli dhe një e dytë, ajo e shekullit të 19-të. Dhe ajo e ka pasur një manifest, ka qenë shkrimi i mendjendriturit Sami Frashëri: “Shqipëria ç’ka qenë, ç’është dhe ç’do të bëhet”. Dhe manifesti i sotëm i Partisë Socialiste, pra i rilindjes së dytë të shpallur, nuk pretendon të jetë më pak pretencioz sesa ai i të madhit Sami. 

Pjesa e parë, se është e nevojshme në çdo manifest të merresh pak me historinë, Shqipëria ç’ka qenë. Manifesti i rilindësve të sotëm nuk denjon të thotë gjë, duke dashur të thotë me këtë heshtje se çfarë prisni të ketë qenë Shqipëria në ato mote ku ende nuk kishin lindur fizikisht, as zoti Rama dhe as ekipi i rilindësve. 

Për pjesën se ç’është Shqipëria sot, manifesti nuk nguron. E përshkruan Shqipërinë një errësirë, shkatërrim ekonomik e shoqëror, një zezomë që ka ligështuar mendjen dhe vullnetin e shqiptarëve, por jo ama atë të rilindësve të rinj. E si mund të jenë ndryshe, përcillet në manifest, përderisa për 8 mote me radhë këtë vend e qeverisi kundërshtari më i madh i Ramës, Berisha dhe qeveria e tij e Partisë Demokratike?

Por, në pjesën e tretë, Shqipëria ç’do të bëhet, këtu manifesti gjëmon, drita shpërthen dhe të verbon sytë. Duke filluar që nesër nëpër fshatrat e qytetet e Shqipërisë do të vërshojë iluminizmi, një drejtësi dhe harmoni sociale e paparë, një bollëk i individit dhe i shoqërisë, që Shqipëria kurrë nuk e ka njohur, që kur Zoti e ka krijuar atë. Shqiptarët, të paktën 95% e tyre, do të fitojnë shumë e më shumë dhe për më tepër do të jenë çliruar nga taksat, por përsëri arka e shtetit do të jetë plot. Ju kujtoj se vetëm për realizimin e atij që u pretendua si programi i 100 ditëve duhen nja 2 miliardë euro shtesë, mirë ato që kemi normalisht. Por arkën e shtetit kush do ta mbushë? Do ta mbushë pikërisht ai 5% i shqiptarëve që kanë 50% të pasurisë kombëtare. Por jo vetëm ata, se do të kontribuojmë bujarisht në bazë dhe të taksës së ndershme dhe progresive, si dhe të gjithë ofiqarët e lartë, duke filluar nga Kryeministri, ministrat dhe të gjithë zyrtarët e tjerë të lartë të shtetit. Qetësia, siguria e jetës dhe e pronës do të mbizotërojë kudo në territor. Ata që shkelin ligjin ose që tentojnë ta shkelin atë do të përfundojnë menjëherë prapa hekurave. Ndonjëri mund të shpëtojë, të jetë dhe në Kuvend, por në rrugë nuk do të ketë asnjë. Pra, ndonjë rrëmujë të vogël publike ose ndonjë incident vetëm po e bëri veç Tahiri, se shkelës ligji në rrugë nuk ka për të pasur. 

BE-ja brenda pak javësh do t’i dërgojë një lutje qeverisë shqiptare që Shqipëria të pranojë të bëhet vend anëtar me të drejta të plota, por ndoshta Rama nuk do të marrë vendim menjëherë. Ka shumë mundësi që ai të jetë i angazhuar për zgjidhjen e krizës në Siri gjatë asaj kohe. Është e tepërt të zgjatesh më shumë në aspektet e pafundme të kësaj mrekullie profetike që pretendohet në këtë manifest, por ne shqiptarët bëjmë mirë të mos harrojmë se kjo mrekulli nuk vjen vetë dhe nuk erdhi rastësisht. Atë e solli ai, zoti Rama, dhe e solli për të gjithë ne. Përderisa manifesti pretendon në titull të jetë dhe program qeverisës, ne mund të kemi të drejtën të bëjmë disa konstatime. 

Konstatimi i parë, ky i ashtuquajtur program, jo vetëm nuk denjon të përmendë e të numërojë se çfarë është bërë në Shqipëri në këto 22 vjet, e për më tepër në 8 vjetët e fundit, por thjesht mohon gjithçka. Nuk është problemi se po mohon se çfarë ka bërë qeveria e Partisë Demokratike, me të cilën opozita e djeshme dhe sot maxhoranca ka qenë në luftë të madhe me të ( ndoshta ka qenë ky instikti i të mohuarit), por duke mohuar se çfarë është bërë mohon realitetin në të cilin do të qeverisë dhe nuk njeh realitetin të cilin do të qeverisë. 

Konstatimi i dytë. Përderisa nuk është bërë asgjë, atëherë mbetet që të bëhet gjithçka. E thënë ndryshe, gjithçka që do të ekzistojë nesër mbi këtë tokë do të jetë bërë vetëm nga qeveria e rilindjes dhe është pikërisht për këtë logjikë që jo më pak se 70% e atyre që paraqiten si objektiva ose si masa në këtë program janë të bëra tashmë, ose kanë nisur të bëhen. 

Konstatimi i tretë, për pjesën tjetër të objektivave ose të premtimeve të programit, pra ato që mund t’i quajmë origjinale të tij, do ta kisha vështirë ta besoja se do të mund të realizoheshin nga kjo qeveri, pasi për një pjesë të e tyre realizimi kërkon jo 4, por 24 vjet, ndërsa për të realizuar pjesën tjetër do të duheshin të paktën dhe nja 2 buxhete vjetore shtesë, mbi ato të katër që ka mandati i kësaj qeverie. Prandaj, me dinakëri në këtë “program” është shmangur përdorimi i shifrave matëse të çdo objektivi, si dhe kalkulimet financiare për kostot reale të tyre. 

Në asnjë pjesë të programit nuk gjen asnjë argumentim konkret, qoftë ky dhe me tepri optimizmi se si dhe ku do të gjenden mjetet e shumta financiare, këto fonde “ekstra large” që do të duhen për të realizuar ato çka premtohen. Veç, në konsiderofshim si argumentim profesional, atë “gjetje befasuese” që ka lëshuar dy herë deri më sot në publik ministri i ardhshëm i Financave. Ku do t’i gjejmë paratë, sepse u pyet për këtë? Do t’ua marrim të gjithë atyre që kanë vjedhur e grabitur në këto vite! Hallall, o zoti ministër! Kjo përgjigje ndoshta të drithëron emocionalisht me ketë shpërthim ndershmërie nga ana juaj, por zor se na sqaron e na bind për rrugën konkrete se si do të sigurohen financimet. Kjo shprehje s’do të tingëllonte aspak e huaj në gojën e një ministri financash të kohës së komunizmit, për shembull shokut Haki Toska, pasi ai e kishte plotësisht hyqmin që me një të rënë të lapsit të bënte listën e gjithë atyre që kishin “vjedhur” popullin, ose të atyre njerëzve që kishin bërë fitime spekulative nga lufta dhe, pa hetim e proces gjyqësor ua konfiskonte të gjitha pasuritë, e i çonte pas hekurave. Por ju jeni ministër i “Rilindjes” zoti Cani dhe nuk e keni një hyqëm të tillë. 

Por programi të lë vërtetë pa gojë kur hyn te kapitulli i zhvillimit ekonomik. Një zinxhir absurdesh, gjithsesi të hedhura jo me kot në letër, shpalosen, sidomos në pjesën që flet për modelin e ri ekonomik. Se ç’punë ka të diskutosh për modelin ekonomik në një program qeverie, këtë s’e kuptoj, por duke qenë se është një manifest, atëherë, po, ka vend. Në një manifest flitet për model. 

Absurdi i parë është konstatimi se tranzicioni i gjatë mbyllet sot pas 22 vjetësh. Për ata që janë marrë gjatë me tranzicionin, institucionet ndërkombëtare dhe ekspertë, ka pasur një marrëveshje gjykimi dhe mendimi që tranzicioni i të gjitha vendeve të Lindjes, e kuptuar si proces që transformon institucionet politike në ato të një demokracie liberale dhe ekonominë e komanduar në një ekonomi tregu, ka përfunduar që në fillimin e viteve 2000. Maksimumi, për ta bërë më të lehtë zyrtarisht vijën ndarëse të tranzicionit, është kur këto vende fillojnë proceset integruese dhe marrin pjesë në to, pra sapo fillonin hapeshin negociatat për marrëveshjen e stabilizim-asociimit. Dhe sikur të mendojmë që Shqipëria është e fundit, quhet se është mbyllur që në vitet 2002 e 2003. Nuk po them vitin 2005, nuk vura kohën tonë, pra që mbaroi tranzicioni kur erdhi Berisha në pushtet, por po them kur mbaroi realisht tranzicioni. 

Jam i bindur se kjo nuk është një lajthitje e paqëllimtë, përkundrazi, ky është një shejtanllëk i hartuesve rilindës, që duan t’u thonë të gjithë shqiptarëve: “Ja se ku ishit deri më sot, o popull, në këtë kalvar të gjatë 22-vjeçar të këtij dreq tranzicioni të vështirë e rropatës. Duhej të vinte Edi Rama në pushtet që tranzicioni dhe kjo lëngatë e gjatë të merrte fund.” 

Por nënkuptimi i dytë është edhe me lapidar, ai u drejtohet të gjithë shqiptarëve, atyre që janë mbi tokë, por dhe të atyre që tashmë kanë shkuar në atë botë: “Dëgjojeni e nguliteni në mendje njëherë e mirë, periudha e zezë e tranzicionit me varfëri e pasiguri, që nuk ishte veçse periudha kur Shqipëria u qeveris nga Berisha 1, Nano 1, Majko 1, Meta 1, Majko 2, Nano 2, Berisha 2, Berisha 3, mbaroi! Sot fillon periudha pa mbarim e begatisë, e lulëzimit të paparë kulturor e shpirtëror, periudha e re e Shqipërisë Europiane, por edhe e Shqipërisë post-Europiane. Sot fillon epoka e “Ramës së Parë”, se të dytë s’e bën më nëna.

Vazhdojmë më tej me absurdin në paragrafin ku shtrohet pyetja dilematike: “Ku mendojmë ta mbështesim rritjen ekonomike ne, rilindësit? Te borxhet e kreditë nga jashtë, apo tek eksportet e lëndëve të para dhe të disa produkteve e shërbimeve të vlerës së ulët, si deri me sot? Jo, janë me risk të madh. Gjetja është; reformat e ristrukturimit ekonomik, por reformat e vërteta, është bërë shtojca “të vërteta strukturore”. Çfarë është bërë deri më sot? Kanë qenë reforma strukturore, por jo të vërteta. Tani u vendos cilësori “të verteta” dhe doli magjia në shesh, të rritjes me prioritet të prodhimit vendas, diversifikimit të produkteve dhe adaptimit të teknologjive të reja.U gjet zgjidhja, për të cilën kurrë deri më sot s’i kishte vajtur kujt mendja.

Pra, le t’i heqim kreditë dhe borxhet nga jashtë, se financimet e nevojshme i gjen ministri Cani. Heqim dorë dhe nga ky palo eksport i mineraleve e prodhimeve bujqësore të papërpunuara dhe nesër fillojmë që të prodhojmë e të eksportojmë motorë avionësh “jet”, soft-e të sofistikuara të industrisë robotistike, komponentë elektronikë për nevojat e NASA-s, sasi të mëdha të prodhimeve bujqësore, por me kushtin që të jene 200%, bio përndryshe nuk kemi për t’i eksportuar. Por, kam bindjen se ka ende njerëz në këtë sallë, por dhe jashtë saj, që e kuptojnë dhe e pranojnë se vërtet ekonomia shqiptare të jetë vërtetë e zhvilluar dhe efeciente, do t’i duhet të rrisë disa herë prodhimet e saj, do t’i duhet t’i diversifikojë prodhimet, të disafishojë volumin e sotëm të eksporteve, të rrisë produktivitetin e punës e të kapitalit, të fusë edhe teknologjitë moderne. Dhe këta njerëz, që e dinë prej kohësh këtë të vërtete, dinë po ashtu se për të arritur në këto realitete duhet shumë kohë, vite e ndoshta edhe dekada. 

Ndërsa ajo që ne dhe shqiptarët kërkojmë sot nga kjo qeveri është se çfarë do të bëjnë brenda katër vjetësh, jo çfarë do të bëhet sa të ketë ymër njeriu. Dhe pikërisht kjo e nxjerr jashtë standardit të kohës dhe të llogaritjes gjithë këtë kalkulim. Pra, për të nxitur ëndërrimet pozitive se si do të duhej të ishte e të bëhej Shqipëria e fëmijëve tanë, nuk besoj se do të kishim nevojë për eksitimet shpirtërore që na jep ky manifest. Por ama nga Qeveria do të kërkonim se çfarë do të bëjë në këto katër vjet në këtë drejtim. 

Ne që qeverisëm në këto 8 vjet, në vitet e zezomës, nëpërmjet reformave strukturore, nëpërmjet krijimit të hapësirave për investimet e kapitalit, të huaj ose vendas, volumi i të cilave sot në 2013-n, duam apo nuk duam ne është rreth 4 herë më i lartë se ai i vitit 2005,nëpërmjet kredive të brendshme por dhe të jashtme, nëpërmjet zgjerimit të lirisë sipërmarrëse, duke hequr 70% të licencave që vetëm prangosnin iniciativën e biznesit, nëpërmjet koncesioneve (që i keni blasfemuar aq shumë), hapëm rrugën për investime private pikërisht në ata sektorë që kishin rreth 3 dekada që nuk thithnin investime, si energjetika, sektori hidrokarbureve dhe i mineraleve,nëpërmjet investimeve kapitale publike, sidomos në sistemin e infrastrukturës rrugore, 10 herë më të larta se ç’kanë qenë gjatë periudhës ‘97-05. Siguruam, jo ëndrrat, ndonëse dhe ne kishim qejf të ëndërronim, por siguruam një rritje të prodhimit kombëtar. Nga viti 2005 e deri më sot është rreth 33 %. 

Dhe në këta sektorë që i keni nxirë së tepërmi, prodhimi dhe eksporti i mineraleve, nga 1 milion tonë që ishte në vitin 2005 është 10 milionë tonë sot. Prodhimi i hidrokarbureve ka 400 mijë ton që ka qenë, është sot 1,2 milionë ton. Edhe prodhimi bujqësor dhe blegtoral është sot 30% më i lartë se ç’ka qenë dhe është rritur me 4,5% më shumë vitet e fundit. Eksportet e vendit në total janë 2,5 herë më të larta.

Pra, pikërisht ato që ju zbuloni sot si sektorë prioritarë të ekonomisë, kanë qenë sektorët që kanë tërhequr masën më të madhe të investimeve, publike apo private, përgjatë 8 vjetëve, madje më shumë investime se sa kanë pasur në dy dekadat e mëparshme së bashku. Janë rreth 3 miliardë euro investime, publike dhe private, të përqendruara vetëm në sektorët energji, minerale dhe hidrokarbure.

Në programin tuaj nuk gjen asnjë projeksion se ç’investim prisni të futen në këta sektorë, sa kilometra rrugë do të ndërtoni, sidomos për fshatin, përderisa i keni dhënë edhe një titull zhvillimit rural dhe zhvillimi rural kërkon rrugët, sa kilometra ujësjellës apo sa shkolla, krejtësisht të reja, jo ato që bëmë ne, do të krijoni për të tërhequr kapital shtesë në këta sektorë, sidomos në kushtet e krizës botërore. Sa miliarda lekë do të vini nga ato që i premtoni vazhdimisht, skemat e garancisë së mbështetjes së biznesit të vogël etj. Po ta banka e zhvillimit rural që keni menduar të ngrini do të vini para dhe sa miliarda do të vini?

Pra, duke deklaruar si gjetjen më të madhe të programit tuaj rritjen ekonomike që do ta bazoni te prodhimi dhe te konsumi, nuk keni thënë asgjë të re, sepse ka qenë pikërisht kjo politika që kemi synuar dhe kemi arritur të ndjekim në këto vite. Madje dhe duke thënë se do të synoni rritjen e shpejtë të eksporteve shqiptare, përsëri s’keni thënë gjë, ose s’keni thënë asgjë të re nga ajo që ne kemi synuar dhe kemi bërë këto vite.

Edhe po të ndalemi te kapitulli që i dedikohet bujqësisë dhe zhvillimit rural përqasja është e njëjtë, mos njih asnjë fakt, mos njih asnjë prirje tashmë të konsoliduar e të dukshme dhe ato që janë bërë premtoi se do t’i bësh. Madje në këtë kapitull varfëria në gjetjen e risive dhe të noviteteve nga ana juaj është shumë më e madhe se sa në kapitujt e tjerë, hiq ndryshimin e emrit të ministrisë apo një deklaratë që ka pasur zoti Rama, që Autoritetin Kombëtar të Ushqimit do ta heqë nga Ministria e Bujqësisë dhe do ta çojë te Ministria e Shëndetësisë, çka do të krijonte konfuzionin më të madh dhe një ndërprerje të rrezikshme të atij që më së fund është ngritur si zinxhir i sistemit të sigurisë ushqimore.

Masa dhe objektivat që parashikohen në këtë kapitull në masën 90% të tyre janë tashmë të realizuara. Po t’i marrim një për një janë të gjitha të realizuara. Unë nuk dua të ha kohë dhe t’i përmend të gjitha, por po hyjmë te ato që ishin premtimet e karakterit fiskal, meqenëse i gjithë pretendimi dhe synimi për të ulur koston, për ta bërë konkurrues prodhimin tonë bujqësor dhe ulja e kostove do ta bënte të tillë, arrihet vetëm nëpërmjet mendimit që vetëm financimet dhe subvencionet shtetërore do ta bëjnë këtë. 

Ka një element të vërtetë përderisa të gjitha bujqësitë në Evropë, madje edhe afër nesh, janë subvenciounuar fuqishëm nga shtetet e tyre, edhe ne jemi të detyruar t’i subvencionojmë dhe t’i mbështesim. Por ama një element tjetër që është shumë rëndësishëm dhe që ka të bëjë me atë që e keni vënë në titull, por s’e keni çarë fare kokën ta trajtoni përmbajtjen, zhvillimi rural, që është tej bujqësisë, cila është ekonomia jobujqësore në zonën fshatare, si mendoni ta mbështesni atë, infrastrukturën e fshatit që sado që sot ka mijëra kilometra rrugë më shumë se ç’ka pasur, përsëri ka nevojë për investime të tjera, kjo nuk ka qenë farë aspekt i vëmendjes suaj.

Po ndalem vetëm në dy nga ato masa, te masa e reduktimit të TVSH-së (e ndryshuar në raport me premtimin elektoral, por brenda të pranueshmesh) për fara, fidanë dhe për inputet në përgjithësi. Nuk kishte për karshillëk ndaj jush që menduam se reduktimi i TVSH-së duke ulur thjesht TVSH-në që në doganë apo që në fabrikë do ta linte të gjithë përftimin nga ajo vlerë e ulur e TVSH-së në duart e tregtarit. Eksperiencat deri tani atë kanë treguar. Prandaj kemi menduar edhe nga eksperienca e marrëdhënieve që kemi pasur me fermerët gjatë aplikimit të skemave të grantit që forma më e mirë është ta rimbursosh. Ai e paguan te tregtari TVSH-në dhe kundrejt faturës tatimore përkatëse vjen dhe merr rimbursimin. 

Nuk po zgjatem më shumë përveçse duke thënë: Ju të hënën jeni nëpër zyra, mund të vazhdoni të mos hiqni dorë nga huqi i opozitës së gjatë, ku vetëm nxini dhe sterrosni gjithçka, por gjërat që kemi bërë nuk janë viza të hequra në rërë që flladi më i parë i shuan, ato mbeten aty. Prandaj do të hyni në zyra dhe keni për të parë punët që janë bërë dhe do të jeni më realistë për të gjykuar se çfarë do të bënit edhe ju vetë dhe si do t’i bënit. 

Po të pretendonit se do t’i bënit më mirë, sikur ta kishit në program, nuk do të kishte asgjë të qortueshme për këtë. Por në program asgjë nuk keni bërë të krahasueshme sepse thjesht keni mohuar ato që kemi bërë ne. Pra ajo që është e qortueshme dhe që ne e quajmë absurd është vetëm mendimi me të cilin fillon dhe mbaron ky manifest, historia fillon me ne, historia fillon sot.

Faleminderit!

Ilir Meta – Fjalën e ka deputeti Arben Imami. 

Më pas deputetët: Dashamir Shehi, Eduard Selami dhe Myqerem Tafaj.

Arben Imami – I nderuar zoti Kryetar i Kuvendit,

Të nderuar kolegë dhe kolege,

Nuk ka ndonjë program qeverisës perfekt, pa të meta, ashtu siç nuk ka program qeverisës, i cili të realizohet 100%. Kushdo që hyn me mendjen se kam një program që do realizojë 100% dhe nuk shikon të modifikojë ideologjitë, idetë, pikëpamjet, vlerësimet paraprake, gabon. Në këtë pikëpamje edhe ky program nuk mund të jetë i përkryer. Por nuk mund të ketë një program që të përmbushë interesat e të gjitha grupeve dhe të jetë i gjithëpranuar. Por së paku, gjithsesi, një program qeverisës që të jetë i tillë duhet të plotësojë disa kritere minimale. Ai duhet të jetë së paku i qartë në kokën e një njeriu të vetëm dhe të materializojë një vizion të caktuar, që u jep përgjigje problematikave kruciale të vendit në momentin e dhënë. Dhe nuk mund të jetë ‘vizioni shkencor për zhvillimin e vendit’ (fq.48 e programit) që jep përgjigje, edhe pse shkencat mund të ndihmojnë, por vizioni është dhe duhet të jetë vetëm politik. Tamam ai që mungon në këtë program. Vizioni politik i Kryeministrit, i qeverisë, për zhvillimin e vendit, mungon. Mungon sepse Partia Socialiste, ashtu sikurse kemi, nuk ka një program qeverisës, nuk projekt, nuk ka ide për zhvillimin e vendit. 
Prandaj na paraqet në Parlament një pamflet elektoral, ku copëza të shkëputura, ide të shpërndara aty këtu, fraza burokratike nga strategji ekzistuese sektoriale, na paraqiten si një program qeverisës, e kësisoj kemi të bëjmë me asgjë më shumë se një dokument eklektik, të paqëndrueshëm, dhe në thelb të parealizueshëm. Në këtë moment lind një pikëpyetje e madhe mbi seriozitetin dhe besueshmërinë e këtij programi dhe ekipit që mëton ta jetësojë atë. E vetmja pjesë e qëndrueshme e tij është angazhimi për të kryer disa reforma të cilat janë kryer tashmë nga qeveria e Partisë Demokratike, kur në fakt do të ishte në dinjitetin e qeverisë së re të pranonte arritjet e paraardhëses, sepse nuk është jodinjitoze të pranosh atë që është bërë, por është jodinjitoze të deklarosh se do bësh atë që tashmë është kryer.

Le të cekim pjesën e programit për çështjet e mbrojtjes. Konstatoj pozitivisht vijimësinë e reformave të ndërmarra; është krejtësisht normale që të ecet në të njëjtën trajektore sikundër do të duhet të ecë kushdo nesër në reformat e mbrojtjes dhe të sigurisë, që janë kryer apo janë në procedim, dhe që janë hartuar e formësuar në bashkëpunim të ngushtë me partnerët tanë në linjat e samitit të Lisbonës. Janë reforma jopartiake dhe duhet të mbeten të tilla. Shpresoj që implementimi i Rishikimit Strategjik të Mbrojtjes, një sukses i MM-së dhe FA-së, një dokument pune për vitet në vazhdim, të kryhet me këtë frymë gjithashtu. Këtë kujdes kërkon Strategjia Ushtarake që është draft i gatshëm e që sigurisht duhet të reflektojë edhe pikëpamjet e qeverisë së re. Paketa ligjore që rregullon veprimtarinë e FA-së në masën më të madhe është hartuar, drafti i ligjit për karrierën ndodhet në qeveri. Por këtu vrulli rilindës do të detyrohet ta mbajë hapin, sepse problemi i “nëpërkëmbjes” së diagnostikuar prej tyre të “dinjitetit të ushtarakut” (fq. 12) do të varet më së pari nga performanca e ekonomisë.

Plani afatgjatë i zhvillimit të FA është hartuar dhe do ta gjeni në ministri. Ristrukturimi i Forcave të Armatosura është bërë, por me rishikimin e Strategjisë së re të Mbrojtjes dhe objektivat që përcaktohen në të, padyshim që do të jetë e nevojshme të reflektohet edhe me ristrukturim. Kjo është vijimësia. Dhe jashtë konstatimeve partizane për politizim dhe korrupsion në FA, duket se na duhet të pranojmë se të tjerat i kemi bërë në këto tetë vite, prandaj nuk ka problematika, prandaj nuk ka nevojë të shkruajmë që do anëtarësojmë Shqipërinë në NATO apo do ta integrojmë FA në NATO, që do të planizojmë një rishikim total të strukturave, që do të vendosim standardet, që do vendosim një reformë për rekrutimin, për arsimimin, për personelin, që do rrisim (sigurisht që do të rriten) kapacitetet, si dhe misionet që kanë qenë të shkëlqyera në këto vite dhe nuk ka nevojë që do të bëjmë një zhbërje epokale të gati njëqindmijë ton municioneve.

Sa i përket hartimit të një të ashtuquajture “platformë solide për bashkëpunimin me NATO”, do të duhet ta kurseni mundimin sepse bashkëpunimi me NATO-n është i mirërregulluar dhe bazohet në dy shtylla themelore: procesi i integrimit të FA, i cili është proces që përfundon brenda vitit 2013 në konferencën që do të bëhet në komandën e Norfolkut, një vit para parashikimeve të aleatëve tanë; si dhe Force Goals ose Objektivat e Forcës, implementimi i të cilëve ka ecur me ritme të shkëlqyera. Po kështu, është e miratuar dhe në zbatim edhe një platformë e marrëdhënieve politiko-ushtarake me vendet anëtare e partnere.  
Mungesa e programit është shkaku që fjala paraqitëse, të themi programatike, e Kryeministrit në Kuvend, pas premtimit formal për kinse një politikë të re e për një sjellje të re politike, nuk ishte veçse një përrua fjalësh me trope e stilema të vjetruara për të sulmuar opozitën, një vlerësim nihilist dhe i padrejtë për arritjet e këtyre tetë viteve për të cilat do të ishte krenare çdo qeveri. Por ky akt padyshim që ngre pyetjen se mos vallë opozita është problemi i këtij vendi për katër vitet në vazhdim, se mos programi qeverisës për katër vitet në vijim është anti-opozitarizmi, se mos frika e dështimit shtyn për të demonizuar paraprakisht si shkaktare opozitën? 

Kur vjen Kryeministri, sigurisht që nuk do të lexojë një material të gjatë, megjithëse edhe kjo mund të ndodhte. Ai vjen për të thënë me dy fjalë se çfarë do të bëjë këto katër vjet. Në qoftë se kur vjen këtu për t’u shpjeguar shqiptarëve, qytetarëve që kanë votuar partinë e tij dhe partitë e tjera dhe ju flet një orë për opozitën, të gjithë fillojnë të kuptojmë është se problemi që do të zgjidhë Kryeministri katër vitet në vazhdim është opozita. Nuk mund të jetë kështu dhe nuk duhet të jetë kështu. Kjo është politika më e vjetër që mund të imagjinohet.

Por tregohuni të përgjegjshëm! Sepse një dështimi juaj do të ishte dështim i vendit. Në rrethanat e një krize evropiane, në veçanti të vendeve fqinje e partnere, dështimi nuk mund të na lejohet dhe po përdor vetën e parë. Ndërtoni mbi atë që është bërë, bëjeni edhe më mirë nëse mundeni, vlerësoni dhe çoni më tej reformat e mëdha si ajo e goditjes së krimit të organizuar, reformat fiskale, lirinë ekonomike dhe uljen e të gjitha barrierave burokratike për biznesin, taksat e ulëta, dyfishimin e buxhetit, dyfishimin e rrogave dhe pensioneve, zhvillimin e një prej akseve themelore strategjike dhe afatgjata të ekonomisë shqiptare që është industria energjetike, TAP-i dhe dhjetëra hidrocentrale të ndërtuara dhe në ndërtim e sipër. Gjithashtu, programi për bujqësinë që e nxori fshatin, mbase jo të gjithin, por një pjesë të mirë nga varfëria, duke përfshirë edhe infrastrukturën rurale. Infrastruktura e vendit dhe në veçanti ajo rrugore. Penetrimi i internetit nga 5% në 60% në shoqërinë shqiptare. Arritjet në procesin e integrimit MSA, anëtarësimi në NATO, lëvizja e lirë dhe përgatitja e vendit për statusin e vendit kandidat. Rritja eksponenciale e investimeve të huaja dhe ajo që është më e rëndësishmja shmangja e krizës ekonomike globale dhe reduktimi i ndikimit të saj në Shqipëri. 

Të them edhe të fundit, që janë zgjedhjet e lira të vitit 2009 dhe vitit 2013. Shqiptarët le ta dinë që ne nuk mendojmë që vendi të jetë sa më keq, aq më keq Partia Socialiste dhe aq më mirë Partia Demokratike. Jo. Vërtet PS-ja u soll asisoj. Bëri çdo gjë për të bllokuar integrimin euroatlantik, sepse mendoi se kjo ishte rruga e ardhjes në pushtet. Çfarë nuk u provua që shqiptarët në tërësi nuk mendojnë ashtu, prandaj edhe pse ne humbëm, sigurisht që kemi humbur dhe kemi përgjegjësitë tona përpara qytetarëve të këtij vendi, PS-ja mbas tetë vjetësh opozitë nuk u rrit dot më shumë se gjysmë pike përqind. 

Zgjedhjet, meqenëse e shtruat në seancën hapëse të kësaj seance, çfarë na treguan? Na treguan se opozita juaj ishte jo efektive, për ndryshe zgjedhjet do të kishin dhënë një fitore të qartë të Partisë Socialiste, e cila ishte opozita e këtyre katër viteve. 

Nuk mund të kishte rilindje dhe faktikisht nuk ka rilindje, zotërinj. Ajo nuk është votuar. Nuk mund të ketë rilindje, kur platforma e rilindjes ka qenë projektuar kundër LSI-së, asaj pjese të ish-qeverisë, e cila është sulmuar po aq ashpër sa PD-ja. Mandati i PS-së nuk është një mandat fitimtar. Kjo është e çara e madhe që shpjegon dhe zhvillimet tanishme. Qeveria e re po krijohet mbi bazën e rritjes së këtij faktori qeverisës, jashtë opozitar të këtyre katër viteve të fundit. Kjo do të duhet ta bënte Partinë Socialiste dhe Kryeministrin e saj shumë më të moderuar në mendim dhe veprime, ta lexonte me urtësi dhe vetëpërmbajtje rezultatin e 23 qershorit, por po ndodh e kundërta, sepse mesa duket kompleksi i mosfitores i krijon pasiguri dhe kjo pasiguri po reflektohet dhe do të vijojë të reflektohet edhe më shumë. 

Në anën tjetër, përpjekja për të konstruktuar një realitet politik të ngjashëm me atë të vitit 1992. Krahasimi i 23 qershorit me 31 marsin apo 22 marsin, është një përpjekje për të legjitimuar një program elektoral të pavotuar nga shqiptarët. Në fakt është fshehje e kompleksit të thellë të mosfitores, por në të vërtetë edhe të disa komplekseve të hershme edhe më të thella që lidhen me deficiencat demografike kundrejt historisë së vendit në këto 70 vite të kësaj partie. Nevoja për identifikim është normale, është legjitime, zotërinj, por duhet të jetë gjenuine. 

Zonja dhe zotërinj, çfarë është atëherë ky program? Ky dokument në një anë monton një Shqipëri të shkretuar, të rrënuar, pjellë e fantazisë të vetëmashtrimit dhe vetaludimit, pikën zero nga ku duhet ta fillojnë shpëtimtarët, shërbyesit e rinj. Ndërsa në anën tjetër ndërton premtimin e rilindjes dhe ringjalljes, e cila nuk përmban asnjë projekt, asnjë tregues të matshëm, nuk tregon asnjë rrugë dhe mënyrë për realizimin e saj.

Ne, si për çdo pyetje që u bëhet utopistëve, marksistëve, komunistëve, majtistëve dhe ekstremistëve, na lejohet të dimë vetëm një gjë: që kjo është rilindja dhe përtej kësaj nuk mund të pyetet. Qeveria ende pa hyrë në zyrë dëshiron të provojë qytetarët, mediat dhe opozitën nga instrumenti i kontrollit mbi të. Zbatimi i programit qeverisës, realizimi i premtimeve dhe angazhimeve ndaj qytetarëve. E vetmja garanci që na jepet është që pas katër vjetësh, të gjithë të lumtur, të buzëqeshur, mundësisht me buqeta me lule dhe me flamuj do të mblidhemi te sheshi i spitalit "Nënë Tereza" të verifikojmë mbajtjen e premtimeve të qeverisë për shëndetësinë. Mos vallë do të na lini takime nëpër stacione trenash, nëpër kantiere dhe fusha për të parë vija të bardha, të kuqe apo jeshile, të cilat do të bëni në rrugë, sepse rrugë nuk keni për të ndërtuar e kështu me radhë? 

Nuk mund të rri pa e thënë: vallë a është e domosdoshme sot të shkojmë në Prishtinë për të shikuar se si e realizoi Kryeministri ende i pavotuar këtu premtimin e tij, për marrëdhëniet më të mira se kurrë mes Shqipërisë dhe Kosovës, marrëdhëniet e rilindura? Besoj se kjo nuk është rruga nëpërmjet të cilës mund të gjykojmë, mund të vërtetojmë dhe mund të provojmë gjërat.

Po dëgjojmë se gjatë këtyre viteve ne duhet të rrimë të qetë dhe duhet ta lëmë qeverinë të punojë, ta lëmë që të jetojë kjo ëndërr dhe kjo shpresë e shqiptarëve për Shqipërinë e rilindur. Zotërinj, ne këtu jemi për ta shqyrtuar këtë program për ta vënë në bankën e arsyes. Ishte një debat interesant mbrëmë. Kryeministri i derisotshëm dhe Kryeministri i mbas sodit shkëmbyen disa pikëpamje të cilat kanë semantikat e tyre. Kryeministri Berisha u përpoq të thotë atë që po përpiqemi të themi të gjithë se nuk ka një model. Po të pyesni për vitin 2005 besoj jo vetëm deputetë, kryetar partie, kryeministër i ardhshëm, por një rreth i gjerë njerëzish dinin ta thoshin me dy fjalë fabulën e qeverisjes së ardhshme: shtet i vogël, administratë e vogël, ulje e shpenzimeve, ulje e taksave, ulje e barrierave fiskale, ulje e evazionit, ngritja e buxhetit e kështu me radhë.

(Ndërhyrje pa mikrofon)
Dhe pritëm të dëgjojmë edhe Kryeministrin e mbas sodit. Kryeministri me të drejtë tha që po dëgjon. Në fakt, Kryeministrit i takon të dëgjojë, meqë po hyn për herë të parë në këtë sallë; Kryeministrit i takon të dëgjojë se, nga sa kemi parë në këshillin bashkiak, nuk ka pasur kapacitetin për të dëgjuar; i takon të dëgjojë edhe për një gjë, sepse është futur për herë të parë në këtë parlament me altoparlant, në mungesë të plotë të respektit për këtë institucion dhe, të them të vërtetën, është i admirueshëm stoicizmi me të cilin po qëndron në atë karrige prej orësh. Por në qoftë se ne në shqip kemi shumë fjalë, sinonime ose fjalë të përafërta kur themi: shoh, vështroj, shikoj, vëzhgoj, observoj e të tjera, për fjalën dëgjim nuk jemi kaq të pasur, ndoshta gjuhë të tjera janë më të pasura. Nuk thirret këtu për të dëgjuar tingujt dhe fjalët. Për të dëgjuar tjetrin duhet të përpiqesh të kuptosh se çfarë thotë. Mund të mos jesh dakord, dhe s'ka si të jemi dakord. Ky është kuptimi i opozitës dhe i maxhorancës, ky është kuptimi i dialektikës i dy fjalëve që zhvillohen këtu, por që të kuptojmë arsyet e njëri-tjetrit duhet të përpiqemi t'i kuptojmë dhe t'u përgjigjemi atyre. 
Ndërkohë, (larg qoftë që ju të mendoni si ne dhe, ruajna Zot, sikur të fillojmë edhe ne të mendojmë si ju, nuk do të kishte kuptim dhe pluralizmi dhe politika në këtë vend) ndërsa ish-Kryeministri, doli dhe foli për modelin, mirë keq, ashtu siç e mendon ai, dëgjuam që shqiponja e stemës është problematike, nuk ka ngjyrat e duhura. Ky është problemi i shqiptarëve sot, ky është dëgjimi? Nuk them që Kryeministri, qeveria e maxhoranca duhet të ketë modelin tonë, absolutisht jo. Por na jepni një model, zotërinj! Mos u tallni me ne! Është e vërtetë që duhet një ligj për heraldikën shtetërore, jam plotësisht dakord, bëjeni! Jam i sigurt që në këtë rrugë mund të bëni më shumë se Kryeministri që vajti, por nuk është ky thelbi i çështjes. Përpiquni të dëgjoni thelbin, atë që është arsyeja. Një filozof i lashtë ka thënë: "Mos më dëgjoni mua, por dëgjoni logosin", që do të thotë: kur flasim për gjendjen faktike, ajo nuk është e rrënuar. Si intelektual duhet të biem dakord për faktet: një vend që u fut në NATO, një vend që mori liberalizimin e vizave, një vend që ishte në pragun e marrjes së statusit kandidat, ta themi edhe këtë që, po të mos ishte ajo opozitë e deridjeshme, do ta kishte marrë edhe statusin e kandidatit, qenka i rrënuar? 

(Ndërhyrje pa mikrofon)

Mund të këmbëngulni, dakord. Nuk jemi duke dëgjuar njëri-tjetrin, dakord.

Modeli. 

Pyetja është: ku po e çon Shqipërinë, zoti Kryeministër? Jepni përgjigje për këtë, jo për stemat! Stemat kanë rëndësinë e tyre, por nuk janë më të rëndësishme.

Zoti Kryeministër, na thuaj cilat janë reformat, çfarë, si, kur realizohen dhe, mbi të gjitha, mbi bazën e këtyre premisave, cili do të jetë produkti i tyre i fundmë? 

Ne sot do të duhet të diskutonim për tullumbacen e radhës "shëndetësinë falas", e cila, në fakt, na doli që nuk është falas, por që nuk do të përdoren paratë e skemës së sigurimeve, skemë e provuar botërisht, por paratë e mbledhura nga një thes, do të kalojnë në një tjetër, nga një zë i buxhetit, në një zë tjetër. Pra nuk do të ketë taksim të drejtpërdrejtë për shërbimin shëndetësor, i cili, në thelb, është solidar, por një taksim indirekt. Në fakt, gjithsesi e gjithë pesha do të jetë mbi qytetarët shqiptarë. Por thelbi është: kjo reformë si do ta ndërtojë, rindërtojë, reformojë, rilindë sistemin shëndetësor shqiptar, si do të rrisë cilësinë, si do të rrisë integritetin profesional të mjekëve, infermierëve e kështu me radhë? Nuk ka një lidhje logjike midis reformave të marra dhe produkteve të pritshme, por në thellësi kjo mbetet një qeveri pa program. Shpresat janë të pakta.

Faleminderit!

Ilir Meta - Faleminderit!

Zoti Dashamir Shehi, nuk ndodhet këtu. 

Atëherë, kam kënaqësinë të ftoj zotin Eduard Selami.

Eduard Selami - Faleminderit, zoti Kryetar!

Të nderuar deputetë,

Të nderuar bashkëqytetarë,

Për të gjithë ata që mendojnë se ne nuk po i japim mbështetje sa duhet maxhorancës së re, dua t'ju kujtoj një deklaratë të kryetarit tonë të ri: "Ne si forcë politike do të mbështesim pa rezerva çdo ligj dhe detyrim që lidhet me përshpejtimin e procesit të Shqipërisë në Bashkimin Europin". 

Mendoj se kjo është një deklaratë në traditën më të mirë të politikës së re pluraliste shqiptare 23-vjeçare, e cila do të na bëjë krenarë, pavarësisht se kujt partie i përkasin. 

Më lejoni t'ju them se ne kemi edhe detyrat tona si opozitë. Më vjen mirë që Kryeministri në pritje dhe qeveritarët, në mënyrë impresionuese për mua, janë ulur këtu dhe mbajnë shënime, kjo është diçka pozitive, më vjen mirë që mjaft nga kolegët e mi i kanë bërë vërejtjet e tyre, por do të doja të përsërisja në mënyrë të qëllimshme disa diferenca që vihen re, midis atyre çka u premtuan në zgjedhjet e 23 qershorit, por që nuk kanë gjetur reflektimin e tyre në programin e qeverisë. 

Së pari, gjatë fushatës elektorale u premtua heqja e TVSh-së për 5 ushqimet bazë, çka do të sillte ulje të çmimeve për këto ushqime, ndërsa në programin e lexuar para dy ditëve u tha se do të përgjysmohet kjo TVSh.

2. Në fushatën elektorale u premtua ulja e TVSh-së për energjinë për konsumin familjar nga 20%, në 6%, ndërsa në program u tha që do të kemi ulje të TVSh-së për pjesën e domosdoshme. Njëri nga kolegët paraardhës të maxhorancës tha se kjo është bërë me qëllim që të lehtësohen familjet që janë në nevojë dhe jo për pjesën tjetër. Në fushatën elektorale ishte ndryshe. Sqarimi është i mirë, por përsëri nuk plotëson qëllimin e fushatës elektorale.

3. Gjatë fushatës u premtua se do të hiqej taksa e qarkullimit për çmimin e naftës për bujqësinë me 35%. Unë, në ato pyetjet e shumta që kisha në fushatë, do të isha shumë i gëzuar që ta kisha këtë privilegj. Nuk m’u dha nga forca ime politike, e respektova dhe nuk dhashë një premtim të tillë. Por në program nuk flitet për një përqindje konkrete, thjesht përmendet. Në fushatë u premtua përgjysmimi i TVSH-së për farat dhe fidanët, kurse në program nuk flitet më për përgjysmim, por për reduktim. Reduktimi mund të jetë edhe përgjysmim, por mua më duket sikur më tepër luhet me fjalët se sa me faktet. 

5. Gjatë fushatës elektorale u tha se brenda 100 ditëve të para të qeverisë do të hiqet taksa e biznesit të vogël dhe do të përgjysmohen tatimet mbi fitimin. Në program ky afat është shtyrë për një vit. Po dukem sikur hyj në gjëra teknike, por prapë edhe kjo është një mospërputhje. Gjatë fushatës elektorale u premtua statusi i minatorit dhe ulja e moshës së pensionit, një çështje e vërtetë dhe shumë e mprehtë kjo edhe në qarkun e Elbasanit, ku unë bëra fushatë. Tashmë në program nuk flitet më për këtë, thjeshtë flitet në mënyrë të përgjithshme. 

6. Në fushatë u premtua se çdo institucion do të punësojë një person me aftësi të kufizuara. Programi tashmë flet për një rritje të aksesit për punësimin e njerëzve me aftësi të kufizuara. 

7. Në fushatën elektorale u premtuan punë dhe shtëpi për gratë e policëve të vrarë dhe edukim falas për fëmijët e tyre. Në program flitet për kujdesje shtetërore të posaçme. Edhe në lidhje me pagat e tyre u fol në mënyrë konkrete për një pagë 500 mijë lekë të vjetra (kjo është një gjë që kërkon një vëmendje të veçantë nga e reja te e vjetra), si dhe 1 milion e gjysmë për gradat e larta. Tashmë flitet për trajtim financiar duke lënë jashtë kjo gjë. Gjithashtu nuk gjendet në program as një detajim për taskën progresive ose taksën e ndershme, ku u prekën shtresa shumë të rëndësishme sociale si, arsimtarët dhe u tha se çdo muaj do të ketë të paktën një fitim prej 40 mijë lekësh. Kjo nuk është e detajuar në program. 

Së fundi, po jo për nga rëndësia, është edhe premtimi i dhënë për shtresat e ish të presekutuarve, të cilët do të kompensohen me shpejtësi brenda një viti, madje edhe me një shumë prej 25 euro në ditë. Edhe kjo gjë është lënë përtej. 

Do të dëshiroja të shprehja mendimet dhe shqetësimet e mia edhe me strukturën e filozofinë e ndërtimit të qeverisë së re. Është pozitiv fakti që marrin pjesë mjaft gra në qeverinë e re. Kjo është një arritje për të gjithë ne. Ju faleminderit! Po kështu, edhe mosha e re është përsëri një hap pozitiv, por unë mendoj se kjo është e panevojshme, duke nënvlerësuar eksperiencën. Partia e maxhorancës, koalicioni juaj, një pjesë e të cilëve janë në këtë sallë, i plotësojnë të dyja kriteret, atë të gjinisë dhe atë të moshës. 
Mendoj se duhej të ishte treguar kujdes më i madh në këtë gjë. Por shqetësimi im kryesoj lidhet me masën e rritjes së qeverisë mbi 30%. Kjo është një rritje shumë e lartë, edhe për faktin se Shqipëria është në këtë gjendje që është, pavarësisht se një nga gazetat më prestigjioze të botës për ekonominë, The Economist thotë se i ka shpëtuar recesionit, gjë që është impresionuese, sepse Europa dhe Amerika po përballojnë një nga krizat më të mëdha të tyre në vite. Një mesazh i tillë i rritjes së shpenzimeve, nuk e kam të saktësuar, por specialistëve që u referohem thonë se variojnë nga disa miliona dollarë në dhjetëra milionë euro, prapë është një shumë mjaft e konsiderueshme. Por le të lëmë përtej anën ekonomike. Filozofia politike që qëndron prapa kësaj është ajo që më shqetëson më shumë, sepse ky është koncept, i cili kërkon që zgjidhjet e problemeve sociale, politike, kulturore e ekonomike vijnë si rezultat i angazhimit më të madh të qeverisë dhe të shtetit. Unë i përkas një shkolle tjetër, por edhe sikur të isha në shkollën e majtë, e cila ka edhe ajo sukseset e saj në shoqërinë njerëzore, përsëri, si për këtë shkollë ashtu dhe për këtë filozofi të majtë është një ekstrem rritja mbi 30% të masës që qeverisjes brenda një mandati të vetëm. Në vitet ’80 ish-Presidenti i SHBA-së Ronald Regan, kur drejtoi Amerikën në kushte të përafërta të një krize ekonomike e udhëhoqi këtë vend drejt suksesit me thënien “Qeveria e madhe nuk është zgjidhja, sepse qeveria e madhe është problemi”. Do të dëshiroja të shihja një kusht të tillë edhe në Shqipëri, sepse kam frikë se kjo politikë e madhe e kombinuar me rritjen e taksave do të bëjë këtë sukses të dëshiruar kaq shumë prej të gjithëve, pothuajse së pamundur. Më tepër akoma, do të shkaktojë probleme serioze, jo vetëm për ekonominë por edhe për shtetin dhe shoqërinë shqiptare, jo vetëm për sot por edhe në periudhë afatmesme e afatgjatë. 

Një zgjidhje e suksesshme në këto kushte, për mendimin tim do të kërkonte zvogëlimin e qeverisë dhe të rolit të saj, uljen e mëtejshme të taksave, zhvendosjen e prioriteteve nga qeveria te individi, duke rritur besimin te qytetari si kusht kryesor për një sukses të qëndrueshëm, afatgjatë dhe bashkëkohor të shoqërisë shqiptare. Në këto 8 vite të qeverisë së PD-së dhe të koalicionit tonë Shqipëria ka parë arritje serioze, të prekshme, të cilat kanë ardhur nga kontributi i të gjithë shqiptarëve. Vota e 23 qershorit tregoi se pritshmëria e shumicës së shqiptarëve është akoma më e lartë. Kështu e lexoj unë 23 qershorin dhe këtë e shikoj si një lajm shumë të mirë për vendin, sepse shqiptarët kanë vendosur në garë me kohën t’u bashkohen vendeve më të përparuara për të ecur më shpejt. Do të doja që kështu që lexohej ky mesazh edhe nga maxhoranca. Kam frikë se nuk kuptohet kështu. 

Argumenti kryesor që kam për këtë është sepse bëhet përpjekje për të mohuar realitetet pozitive të krijuara. Nuk them se nuk duhet kritikuar paraardhësi, ashtu si edhe ju nuk duhet të prisni që ne vetëm t’ju duartrokasim. Të gjithë jemi në vështirësi dhe në probleme serioze. Kritika është e domosdoshme, megjithëse nuk kam parë ende njeri i cili mezi pret të kritikohet, është natyra njerëzore, asgjë nuk ndryshon nga ne. Më përpara pranojmë të shkatërrohemi nga lëvdata, sesa të shërohemi nga kritika. Më fusni edhe mua në atë kategori. Asgjë nuk është jonjerëzore, por masa është kapërcyer. Kalon pothuajse në një mohim ekstrem dhe nuk është se më shqetëson thjesht masa e tij, por filozofia që vjen pas kësaj, filozofia e suksesit. Nuk ka sukses mbi mohim. Suksesi ngrihet mbi një sukses paraardhës. Prandaj, në këtë pikë do t’i tërhiqja vëmendjen qeverisë së re që të jetë më e kujdesshme në këtë gjë. Politika është tjetër gjë. Nëse vërtet kjo është mënyra e të menduarit, të gjithë jemi në vështirësi, jemi në të njëjtën anije. 

Të gjithë jemi me probleme, sepse një pjesë jo e vogël e programit të paraardhësit është e përfshirë për kritika, disa të merituara, një pjesë të pamerituara. Duhet të ishte e kundërta. Paraqitja e një programi konkret për të ardhmen duhet të ishte problemi kryesor. Kjo mungon, për mendimin tim, madje nuk ka as edhe një plan konkret për 100 ditët e para, një traditë solide, progresive e demokracive të zhvilluara, e vendeve të zhvilluara, e premtuar nga Kryeministri në pritje gjatë fushatës elektorale. Nuk ka afate konkrete për zgjidhjen e problemeve. Kjo është shqetësuese. Është një nga programet më të varfra në shifra, që u janë paraqitur shqiptarëve dhe parlamentit shqiptar në këto 23 vjet të pluralizmit. Nuk jam vetëm unë që flas, jam dakord me këtë, janë specialistët që thonë dhe ish-Kryeministri i kaluar, që duhet dëgjuar me fakte konkrete. 

Së fundi, nuk pashë asnjë referencë në vlerë monetare si për probleme të rëndësishme, ashtu edhe për probleme të dorës së dytë. Si opozitar, kjo duhet të më gëzonte, si qytetar, kjo më shqetëson. 

Ju faleminderit!

Ilir Meta – Faleminderit!

Fjalën e ka deputeti Tafaj. 

Myqerem Tafaj – I nderuar zoti Kryetar i Kuvendit,

Të nderuara zonja deputete, 

Të nderuar zotërinj deputetë, 

Të dashur qytetarë, zonja e zotërinj, 

Kuvendi i Shqipërisë fillon këtë legjislaturë të re pas një legjislature e cila u karakterizua nga bojkoti i shpeshtë gjatë 4 vjetve të kaluara të ish-opozitës, sot maxhoranca e re. Opozita e djeshme vuri interesin e saj politik mbi interesat e vendit. Ajo bllokoi integrimin europian të vendit. Organizoi dhe zhvilloi për 4 vjet me radhë një fushatë të paprecedentë nihiliste, të nxirjes dhe përbaltjes së çdo arritjeje në çdo sektor të vendit. E gjithë kjo u pasua më tej me një fushatë elektorale tejet agresive me mjete dhe mënyra që e kanë dëmtuar seriozisht demokracinë e re shqiptare. 

Opinioni publik i vendit shprehet se këto zgjedhje kanë ndikuar negativisht edhe në cilësinë e Kuvendit. Nëse kjo vërtetohet, atëherë ndikimi negativ i këtyre zgjedhjeve në të gjithë spektrin politik shqiptar do të jetë afatgjatë. Kjo qasje negativiste ndaj çdo sektori të vendit dhe çdo arritjeje shihet qartë edhe në dokumentin e programit që Kryeministri ka paraqitur në Kuvend, sepse, për çdo sektor, programi fillon me pjesën e nxirjes dhe të mohimit, siç do ai. Shqipëria nuk e meriton këtë qëndrim. Ajo është sot vend anëtar i NATO-s. Ajo është sot vend të cilit i janë hequr vizat; vend që pret së shpejti të marrë statusin e vendit kandidat; një vend që bën pjesë në grupin e vendeve me të ardhura të mesme; një vend që pret çdo vit e më shumë turistë; një vend që ka të gjitha potencialet për t’u bërë i zhvilluar. Kjo qasje nënkupton edhe një farë qëndrimi triumfalist, edhe pse Partia Socialiste, në fakt, nuk fitoi më shumë mandate se në vitin 2009. 

Në këtë dokument paralajmërohen disa reforma, madje duhen lexuar ndoshta si përmbysje të institucioneve, edhe atyre të pavarura, të ngritura mbi bazën e modeleve të vendeve të tjera dhe të pranuara nga forcat politike shqiptare gjatë këtyre 2 dekadave të demokracisë. Le të presim se deri ku do të shkojnë këto të ashtuquajtura reforma. 

Programi paralajmëron edhe një reformë të thellë të administratës publike, çka, në fakt, pritet të jetë një spastrim i saj politikisht i motivuar. Kjo do të ishte në dëm të interesave të shtetit tonë, sepse administrata publike përbën një pasuri të madhe të vendit dhe një investim të madh që kanë bërë vetë nëpunësit, familjet e tyre dhe e gjithë shoqëria shqiptare. 

Aktualisht, rreth 20% e nëpunësve të administratës publike qendrore të vendit, madje shumica e tyre, në pozicionet e nivelit të mesëm dhe të lartë të drejtimit në administratë, kanë kryer studime universitare jashtë vendit. Shumë prej tyre janë mbështetur edhe nga programet e kthimit të të shkolluarve të zhvilluara nga qeveria shqiptare në bashkëpunim me organizatat dhe partnerët e huaj. 

Plotësimi i pyetësorit për marrjen e statusit të vendit kandidat të Bashkimit Europian vërtetoi se Shqipëria ka një ndër administratat me nivelin profesional më të mirë të Ballkanit Perëndimor. Këtë vlerësim e ka bërë Brukseli dhe jo qeveria shqiptare. Por ne, si opozitë, do të jemi në krah, në mbështetje dhe në mbrojtje të çdo nëpunësi profesionist të administratës publike shqiptare. Programi i paraqitur priret të anashkalojë disa premtime shumë populiste dhe elektorale që u bënë gjatë fushatës. Meqenëse kam nderin të përfaqësoj banorët e nderuar të zonave kryesore, të populluara pas vitit ’90 në periferinë e Kryeqytetit, të Kamzës, të Paskuqanit, të Bathores dhe të Valiasit, me të cilët ju, zoti Rama, gjatë fushatës nënshkruat edhe një kontratë simbolike për premtimin, legalizimet falas. Në fakt, programi juaj nuk tregon se a do të bëhet vërtet dhe nëse po, sa do të bëhen në vitin e parë, në vitin e dytë, në vitin e tretë dhe në vitin e fundit të mandatit qeverisës. 

Qytetarët pyesin tani se çfarë do të bëhet me premtimin e bërë në fushatë për shëndetësinë falas, edhe pse, së paku, në 15 vjetët e fundit qeveritë, të majta dhe të djathta, punuan për ngritjen e një sistemi solidar, të mbështetur në kontribute shëndetësore. Madje punuan për zhvillimin dhe implementimin e një modeli, i cili mbështetet në përvojat e vendeve më të përparuara në këtë fushë. Kjo skemë sapo kishte filluar të funksiononte. Kurba e numrit të personave që kishin filluar të paguanin kontributet për sigurimet shëndetësore sapo kishte filluar të ngrihej. Popullata sapo ka filluar të ndërgjegjësohet për kontributet shëndetësore. Ky ndryshim e goditi dhe e shkatërroi që në embrion këtë edukatë të re të përfitimit të kujdesjes shëndetësore përmes kontributeve solidare shëndetësore. Programi nuk na krijon asnjë bindje se ky premtim do të realizohet. Ju tani thoni se do ta realizoni në vitin e fundit të mandatit dhe nuk shpjegoni asgjë për buxhetin e nevojshëm dhe reformat e tjera që do ta shoqërojnë këtë model. 

Nga 1 milion të papunët e deklaruar në fushatën tuaj, programi parashikon të punësojë vetëm 300 mijë. Por me 700 mijë të tjerët çfarë do të bëhet, nëse është e vërtetë që qenkan 1 milion të papunë? Përndryshe rezulton se këta 1 milion të papunë janë imagjinarë. Por edhe për ata 300 mijë që do të punësohen, në fakt, programi nuk tregon se kur dhe si do të financohet hapja e këtyre vendeve pune. 

Për fat të keq, kjo maxhorancë, në vend që të synonte konsolidimin e sistemit të taksës së sheshtë, të ngritur me aq mund në vendin tonë, i cili nuk shquhet për ndonjë traditë në respektimin e sistemit fiskal, i ka vënë vetes qëllimin që të respektojë përmbysjen e taksës së sheshtë dhe zëvendësimin e saj me taksën progresive. Edhe për këtë reformë programi nuk jep asnjë detaj dhe asnjë afat kohor për vendosjen e saj. Për më tepër, sa i kushton kjo shoqërisë? Si do të mbulohet kjo kosto? Si do të reagojnë sipërmarrjet? A mund të mbyllen vende pune? A do të largohen investitorët? 

Premtuat se taksat do të ulen për 95% të shqiptarëve, por pa treguar se kujt, si, sa dhe ku. Kështu thatë edhe për tatimin e vlerës së shtuar, i cili do të hiqet për energjinë dhe shportën e ushqimeve bazë, por pa thënë se kur do të ndodhë, si do të bëhet, sa kushton dhe si do të paguhet. 

Zonja dhe zotërinj, të dashur qytetarë,

Fushata e PS-së hodhi baltë dhe mohoi çdo arritje në arsim jo vetëm gjatë qeverisjes së PD-së, por të të gjitha qeverive gjatë dy dekadave të fundit. 

Tranzicioni i vështirë i Shqipërisë, sigurisht që ka lënë gjurmë të thella në zhvillimin e arsimit shqiptar. Menjëherë pas përmbysjes së diktaturës më të egër staliniste mijëra të rinj, madje edhe fëmijë 13 dhe 14 vjeç, morën rrugën dhe kaluan kufijtë e vendit, në mënyrë që të fitonin një copë bukë për vete dhe për familjet e tyre që vuanin nga një varfëri e pashembullt. Klasat e shkollave të mesme dhe auditoret e shkollave të larta u boshatisën. Vetëm rreth gjysma e nxënësve që përfundonin arsimin e detyruar vijonin arsimin e mesëm. Ndërsa sot mbi 92% e nxënësve që përfundojnë arsimin e detyruar vazhdojnë arsimin e mesëm. 

Në vitin 2006 ishin vetëm 26 mijë maturantë, ndërkohë që këtë vit, pra në fund të vitit shkollor 2012-2013, 45 mijë maturantë përfunduan provimet e maturës. Në vitin akademik 2000-2001 pranoheshin në shkollat e larta vetëm 7600 të rinj, ndërkohë që numri i grupmoshës së 18-vjeçarëve ishte së paku 6 deri në 7 herë më i lartë. Pra, fitonin të drejtën për të hyrë në shkollë të lartë nga kjo grupmoshë jo më shumë se 13-14%. Për këtë vit akademik, që nis në tetor, universitetet tona publike kanë ofruar rreth 30 mijë vende studimi me kohë të plotë. Mijëra mësues të talentuar u detyruan të braktisnin profesionin, sepse nuk i mbanin dot familjet e tyre me rrogën që merrnin. Në vitin 2005 paga mujore e mësuesit ishte rreth 220 dollarë, ndërkohë që sot ajo është 2,3 herë më e lartë. Për shumë vite nuk gjendeshim mësues me kualifikimin adekuat, në mënyrë të veçantë në fshatra dhe në qytete të vogla. 

Sot, profesioni i mësuesisë është një ndër më të kërkuarit dhe ai bën pjesë në grupin e profesioneve të rregulluara. Tashmë 500 mësues të rinj kanë fituar licencën, pasi kanë kryer me sukses praktikën profesionale dhe provimin e shtetit, standard ky i vendosur për herë të parë që synon përafrimin e këtij profesioni me standardet e vendeve europiane. Kështu ndodhi edhe me pedagogët e universiteteve. Gjatë kohës së tranzicionit, në 10 vjetët e parë të tij, gjysma e pedagogëve të kualifikuar jashtë shtetit braktisën katedrat e universiteteve dhe u larguan jashtë vendit për të përballuar jetën. Ndërsa sot kthehen çdo vit me studime të doktoratës të përfunduara në vendet perëndimore, 150 deri në 200 të rinj. Çdo vit ne ekuivalentojmë 2000 deri në 3000 diploma të fituara në universitet perëndimore.

Unë solla këtu vetëm disa të dhëna kryesore që flasin shumë për progresin e pamohueshëm të arsimit shqiptar. 

Këto arritje u takojnë në radhë të parë qytetarëve, prindërve e familjeve shqiptare, nxënësve e studentëve, mësuesve e pedagogëve, pastaj qeverive dhe jo vetëm atyre të djathta, por edhe atyre të majta, të cilat kanë qeverisur gjatë 20 vjetve në Shqipëri.

Ky realitet nuk mund të mohohet dhe nuk mund të nxihet. Ne jemi të vetëdijshëm se sfida kryesore dhe afatgjatë e sistemit tonë arsimor është rritja e cilësisë. Ne, si opozitë, kemi deklaruar se do të jemi bashkëpunues në çdo iniciativë a reformë që i shërben integrimit të vendit. Në këtë kontekst, do të jemi të hapur e bashkëpunues për çdo reformë që i shërben rritjes së cilësisë në arsim, që i shërben thellimit të mëtejshëm të reformave të nisura dhe që i shërben përafrimit të standardit të cilësisë të arsimit tonë me atë të vendeve të BE-së. 

Nënkreu i arsimit në këtë program tregon qartë se maxhoranca qeverisëse e fillon mandatin e saj qeverisës në arsim plotësisht e çoroditur. Ju premtoni futje masive të shërbimeve të teknologjisë së informacionit në arsim për të kapërcyer hendekun dixhital, por nuk mund të mohoni se teknologjia e informacionit është shtrirë tashmë në të gjithë sistemin tonë arsimor dhe është bërë mjeti më i fuqishëm i modernizimit të tij. Kompjuteri dhe interneti ishin thuajse inekzistentë në sistemin arsimor në vitin 2005. Sot teknologjia e informacionit është shtrirë në të gjithë sistemin tonë arsimor. Nxënësit e studentët janë në kontakt me teknologjinë e informacionit në shkolla. Janë aftësuar mësuesit e teknologjisë së informacionit dhe të lëndëve të tjera. Studentët aplikojnë dhe regjistrohen online në shkollat e larta. Në sistemin e arsimit të lartë janë hapur edhe disa drejtime e profile të lidhura me teknologjinë e informacionit, të cilat janë ndër më të parapëlqyerat nga studentët. 

Ju premtoni se nuk do të ketë asnjë shkollë me tri turne. Kjo, në fakt, i referohet gjendjes të vitit 2005, në mënyrë të veçantë gjendjes së zonave rurale e periferike të kryeqytetit dhe të qyteteve të tjera të mëdha të vendit. Aktualisht nuk zhvillohet mësim me tri turne në asnjë shkollë të vendit, në sajë të investimeve të bëra në tetë vitet e qeverisjes së Partisë Demokratike. Ne realizuam mbi 1300 projekte ndërtimi e rikonstruksioni të objekteve arsimore në vend. 

Ju deklaroni në program se qeveria do të synojë përmirësimin e të ardhurave reale të mësuesve, por nuk thoni sa do të rriten pagat dhe ku. Gjatë qeverisjes së Partisë Demokratike i rritëm pagat 125-147% për mësuesit e sistemit të arsimit parauniversitar. Profesioni i mësuesit tani është ndër profesionet më të kërkuara nga një profesion i braktisur që ishte. Në programin tuaj nuk thuhet asgjë se çfarë do të bëhet me reformën e mësuesisë. 

Një premtim tjetër i juaji në këtë program është zbatimi i politikave sociale në ndihmë të nxënësve të disavantazhuar dhe të atyre në nevojë. Thoni se çdo nxënës, të cilit i duhet të udhëtojë në këmbë mbi 20 minuta për të shkuar në shkollë, do të ketë transport falas. Aktualisht të gjithë nxënësit e sistemit të arsimit të detyruar që banojnë mbi dy kilometra larg shkollës, përfitojnë transport falas. 

Gjatë fushatës premtuat se tekstet e nxënësve të arsimit të detyruar do të jenë falas. Tani bëni një hap mbrapa dhe thoni se çdo fëmijë që është i treti e më larg në radhën e shkollimit të fëmijëve të së njëjtës familje do të ketë librat falas gjatë të gjithë ciklit të shkollimit të detyrueshëm. Në fakt, të gjithë nxënësit e arsimit të detyruar që kanë statusin e jetimit, statusin e paraplegjikut dhe të tetraplegjikut, fëmijët e ushtarakëve të vrarë në krye të detyrës, si edhe fëmijët romë i përfitojnë librat falas. Ndërsa fëmijët e familjeve që marrin ndihmë sociale përfitojnë rimbursim 50% të kostos së librave. Pra, aktualisht në qeverisjen tonë rreth 50% e nxënësve që vijojnë arsimin e detyruar përfitojnë rimbursim të plotë ose të pjesshëm të shpenzimeve për tekste shkollore. Premtimi juaj, në fakt, çon në zvogëlimin e ndjeshëm të këtij grupi që përfiton mbështetje dhe rimbursim për tekste. 

Në program ju thoni se deri në fund të mandatit të parë të qeverisjes do të rritet deri në 90% niveli i përfundimit të arsimit të mesëm. Nëse e keni fjalën për regjistrimin në arsimim e mesëm, atëherë, ju lutem, t’u referoheni shifrave. Vitin e kaluar ky nivel ishte 92%. 52 mijë nxënës përfunduan arsimin e detyruar. 48 mijë e 800 nxënës u regjistruan në arsimin e mesëm. Llogariteni!

Premtimi tjetër i juaj. Të paktën tani nxënësit e shkollave të mesme do ta dinë që ju nuk do ta hiqni maturën shtetërore, por deklaroni se do të shtoni një provim të detyruar. Po, ky është tashmë një objektiv që po realizohet. Matura e vitit 2014 do të ketë gjuhën e huaj të parë të zhvilluar në programin e shkollës së mesme si provimin e tretë të detyruar. 

Në program shpreheni për mbështetjen e nismave për gjenerimin e modeleve bashkëkohore, jo tradicionale në arsimin e lartë, si maturë plus dy dhe përfshirjen e kompanive të interesuara për financimin e disa profileve. Kjo reformë është në vazhdim.

Ne kemi hapur 9 programe të arsimit të lartë të nivelit post-sekondar, pra maturë plus dy, në tri universitete publike të vendit. Aktualisht studiojnë në këto programe rreth 1500 studentë. Me mbështetjen e qeverisë zvicerane ka filluar implementimi i studimeve të larta profesionale dyvjeçare në teknologjinë e informacionit si një bashkëpunim ndërmjet një universiteti publik, Universitetit të Durrësit, me një shkollë të mesme profesionale për të përgatitur specialistë të kualifikuar në një fushë kaq të rëndësishme, siç është teknologjia e informacionit.

Ju thoni se në bashkëpunim me sektorin privat, me partneritetin publik privat do të krijoni shkollat e larta të arsimit profesional. Po, por ne kemi një model tashmë të realizuar, një model të shkëlqyer, i cili ka diplomuar 3 gjenerata, në bashkëpunim me bankat, me kompanitë e turizmit dhe me kompani të tjera sipërmarrëse të mëdha e të mesme në vendin tonë.

Në program ju shpreheni për reformën financiare të arsimit të lartë. unë ju përshëndes që ju keni ndërruar mendje, por, në fakt, këtë dokument e keni pasur dy herë në Komisionin e Edukimit dhe të Medias. Të dyja dokumentet politike për implementimin e kësaj reforme kanë qenë atje. Ju e keni një dosje të plotë të kësaj pakete, të përfunduar tashmë, të gatshme për të filluar zbatimin e saj, një paketë e përgatitur jo nga ne, por me mbështetjen e fuqishme të ekspertëve më të mirë të Bankës Botërore dhe të bankave të tjera, të cilat kanë bashkëpunuar me ne në këtë reformë.

Ne do t’ju mbështesim nëse ju do të merrni përsipër ta rrealizoni këtë reformë, sepse ne jemi të vetëdijshëm dhe të bindur se kjo reformë nuk mund të anashkalohet dhe nuk mund të ketë një përmbushje të objektivit për rritjen e cilësisë në shkollën e lartë. Por, kjo reformë nuk është thjesht financiare, ajo ka edhe 3 kapituj të tjerë shumë të rëndësishëm, që lidhen me menaxhimin e arsimit të lartë publik, me organizimin dhe funksionimin e arsimit të lartë privat dhe, natyrisht, me shumë aspekte të tjera, që lidhen me rritjen e cilësisë në arsimin e lartë.

Në përfundim, unë shfrytëzoj rastin që sot kemi vetëm një ditë para fillimit të vitit të ri shkollor dhe dëshiroj t’u uroj të gjithë nxënësve, mësuesve dhe prindërve një fillim të mbarë të vitit shkollor 2013-2014!

Dëshiroj t’i falënderoj edhe njëherë mësuesit tanë mjaft të përkushtuar, që punojnë me mish e me shpirt, me një përkushtim të madh për të mësuar nxënësit në çdo shkollë të vendit!

Programi juaj, në fakt, nuk krijon bindje se ju mund t’i realizoni premtimet që keni bërë në fushatë dhe që po i bëni sërish në program, ndaj si i tillë nuk mund të votohet nga ne.

Faleminderit!

Ilir Meta – Fjalën e ka zoti Gerti Bogdani.

Të përgatitet zoti Gledjon Rehovica dhe zoti Aldo Bumçi.

Gerti Bogdani – I nderuar Kryetar i Parlamentit,

Të nderuar kolegë,

Do të ishte e natyrshme që pas ndërrimit të qeverisjes, për më tepër kur kjo për Partine Socialiste ndodh pas 8 vitesh, pretendenti për Kryeministër, apo Kryeministri i zgjedhur - edhe pse një titull i tillë nuk ka sens në Shqipëri, sepse sistemi ynë elektoral zgjedh maxhorancën qeverisëse dhe jo individin, apo Kryeministri i dekretuar, e së fundmi, me çfarë pamë këtë javë, Kryeministri i paduruar, do të thosha unë, duhet të paraqiste para shqiptarëve dhe Kuvendit të Shqipërisë programin e qeverisjes së tij, për më tepër si traditë parlamentare e detyrim ligjor.

Duhet ta bënte këtë edhe për faktin që e ka dëshiruar këtë ditë, aq sa nuk la show me bilbila e tamtame pa bërë në parlament, greva urie në tenda, protesta të dhunshme në sheshe e rrugë, bojkot dhe bllokim ligjesh e reformash në parlament, letra dhe e-mail-e të qena e të paqena dërguar ndërkombëtarëve, sa është normale të mendosh që Kryeministri i paduruar duhet të paraqiste në Kuvendin e Shqipërisë programin e tij qeverisës.

Por jo, ai një gjë të tillë dështoi ta bënte! Dhe, sipas zakonit të vjetër, e përbalti fjalimin e tij me sharje e fyerje. Por, përse i druhet kaq shumë, që këtë program ta diskutojë e debatojë?! Përse mbetet kaq i vakët dhe i pashpjeguar si program?!

Jam i sigurt që të gjithë e keni shfletuar dhe besoj se edhe ata qytetarë që kanë pasur kureshtjen për të parë çfarë planifikohet për 4 vjetët e ardhshëm, duhet ta kenë lexuar në media, sikundër jam i bindur që ju ka rënë në sy se nga 79 faqe, 36 janë fotografi ministrash dhe faqet mbyllëse të kuqe apo të bardha dhe vetëm 43 faqe flasin për një program qeverisjeje, e si i tillë nuk mund të quhet më program, por thjesht një pamflet i qeverisjes, çka do të thotë se janë shkruar më pak se 11 faqe për çdo vit qeverisjeje, çka do të thotë se është shkruar më pak se një faqe për çdo muaj qeverisjeje, çka do të thotë mungesë totali serioziteti ndaj qytetarëve shqiptarë.

Ndaj e cilësova program të vakët e të pashpjeguar, aq më pak serioz, i cili, për më tepër, ngjan me një hartim të shkruar dobët, herë-herë i përciptë e herë-herë i kopjuar. Apo mos vallë është lënë qëllimisht i tillë?! Sepse nuk ishte ky programi fitues i qershorit dhe nuk ishte ky programi që mori votat e shqiptarëve, sepse, në thelb, shqiptarët nuk votuan për rilindje dhe, për më tepër, rilindësit në vetvete i dhanë një mandat më pak se herën e fundit. Prandaj besoj se ky program nuk u paraqit i plotë në Kuvendin e Shqipërisë dhe u zëvendësua me një fjalim politik nga tashmë Kryeministri i kompleksuar.

Sidoqoftë, të nderuar kolegë, më lejoni të ndalem në disa pika të këtij pamfleti, sado të përcipta qofshin ato! 

Për nga specifika edhe zhvillimet e fundit të vizitës në Kosovë, do të ndalem te politika e jashtme, pikërisht te bashkëpunimi strategjik me Kosovën, ku ajo që bie më shumë në sy është plani për nënshkrimin e traktatit të miqësisë, bashkëpunimit, fqinjësisë së mirë dhe sigurisë mes Shqipërisë dhe Kosovës! Pavarësisht formës dhe titullit bombastik, mbetet një fasadë tipike e zotit Rama e që për më tepër e vendos Kosovën në një nivel me vendet e tjera që e kanë nënshkruar këtë traktat me Shqipërinë, që janë përkatësisht: Greqia, Rumania, Spanja, Kroacia, Turqia, Franca e Bullgaria, ku tre të parët, vlen për t’u theksuar kjo, janë vende që nuk e kanë njohur ende Pavarësinë e Kosovës! Ky është niveli në të cilin e vendos gjysmën tjetër të kombit shqiptar Kryeministri i ardhshëm i Shqipërisë. 

Politikë e dobët kjo, që në vend t’i afrojë më shumë shqiptarët i distancon ata nga njëri-tjetri dhe një hendek të tillë mendor e shpirtëror të Kryeministrit të ardhshëm të Shqipërisë nuk mund ta mbushë kurrsesi burokracia e zhvillimit të mbledhjeve të përbashkëta, qofshin këto në Vlorë apo gjetiu, mbledhje të cilat, për shkak të dritëshkurtësisë dhe përçarjes që krijoi ai në vizitën e Kosovës, edhe mund të mos realizohen fare, në rastin kur Lidhja Demokratike e Kosovës të vijë në qeverisjen e vendit, parti që e themeloi dhe e udhëhoqi Presidenti Rugova, së bashku me popullin e Kosovës, të cilët ai i ofendoi si Kryeministër i kompleksuar i shqiptarëve, kur në asnjë moment nuk përmendi liderin historik, arkitektin e Pavarësisë së Kosovës, Presidentin Rugova, në vizitën e tij të parë, në fjalimin e tij të parë, në sallën gjysmë bosh edhe të parlamentit kosovar. 

Të bëjë nihilistin për arritjet e vendit të vet, për efekt elektoral, të sulmojë kundërshtarin e vet për efekt votash, apo të mbyllë sytë i kompleksuar kur shkon drejt Kosovës, duke udhëtuar në Rrugën e Kombit, se këtë e ka ndërtuar Sali Berisha është një gjë, por kur mohon historinë e shqiptarëve, vuajtjet dhe përpjekjet e tyre për pavarësinë e Kosovës, kur mohon liderin që hodhi themelet për këtë pavarësi dhe kur këtë e bën në mes të një parlamenti shqiptar, është në sytë e shqiptarëve, nuk ka ku të jetë më keq, Çfarë presim shqiptarët nga kjo politikë e jashtme? Çfarë duhet të mendojnë se je i aftë të bësh në ato parlamente apo vende ku minimalisht nuk e njohin historinë dhe vuajtjen e kombit shqiptar apo më keq akoma, nuk dëshirojnë të mirën e shqiptarëve? Apo presim t’i shpëtojë konsulenca e studios së Tony Blair që do t’i kushtojë shqiptarëve 4 milionë paund, dhe që në këtë program apo pamflet është fshehur. Gafë politike nga padia apo ngushtësi personale nga pakujdesia, ky mbetet dështim i rëndë i kryeministrit të ardhshëm shqiptar në ditën e tij të parë, të politikës së jashtme, por me shpresën që për të mirën e shqiptarëve, rrugës do ta korrigjojë dhe do të reflektojë, sepse të jesh në krye të diplomacisë së një vendi, nuk është aq e thjeshtë sa të jesh në krye të bashkisë e të bësh “Qytetar Nderi” të Tiranës Goran Bregoviç. Nuk është aq e thjeshtë sa të jesh në krye të një koalicioni zgjedhor dhe këtë të fundit ta bekosh nga Boris Tadiç.

Të nderuar kolegë, duke qenë se Shqipëria dhe Kosova përveçse të qenit një komb, kanë edhe një të përbashkët tjetër shumë të madhe dhe të rëndësishme, sepse janë kombi me moshën mesatare më të re në Europë, më lejoni të ndalem dhe diskutimin tim ta vazhdoj te pjesa e pamfletit që flet për rininë, një pjesë që zë vetëm gjysmë faqe nga 43 faqet e pamfletit, që tregon një mungesë të spikatur jo thjesht hapësire, por vizioni, i cili kufizohet në themelimin e programit të çirakërisë - shkruhet në program - apo në nxitjen e sistemit të kredive dhe të mikrokredive me lehtësira fiskale për sipërmarrjet e të rinjve, projekte këto të realizuara nga qeverisja e Partisë Demokratike qoftë në nivel lokal apo në atë kombëtar. Objektivat që kufizohen në rilindjen e organizatave rinore, të cilat me sa di unë nuk kanë vdekur ndonjëherë, apo në krijimin e inkubatorëve të biznesit rinor, objektiva këto jo thjesht minimale për sa kohë bëhet fjalë për një nga grupmoshat më të mëdha në Shqipëri dhe një nga grupmoshat me energjinë dhe potencialin më të madh të shoqërisë tonë, për mbi të gjitha objektiva të vakët dhe të cekët, të pashoqëruar me një plan konkret zbatimi, pa afate, apo analiza financiare, si do të realizohen, kur do të implementohen dhe sa do t’u kushtojnë taksapaguesve shqiptarë? Kjo tregon paaftësinë për të shkruar një program serioz qeverisje. Në këtë pjesë të pamfletit flitet gjithashtu edhe për dy nga tre të rinj ende të papunësuar, ende me shifra jo reale, por elektorale.

Në paragrafin që i kushtohet punësimit, në këtë pamflet nuk ka asnjë prioritet për uljen e këtij numri dhe nuk ka asnjë shifër për këtë gjë. Të rinjtë mundohet t’i gënjejë në pamflet vetëm me një fjali të përgjithshme dhe të përciptë, ku shkruhet se prioritet do të kenë punëkërkuesit nën moshën 25-vjeçare, duke lënë totalisht jashtë dhe pa përmendur grupmoshën më të madhe të të rinjve shqiptarë atë nga 24-35 vjeç, pikërisht grupmoshën e profesionistëve të rinj që sot kërkojnë të punojnë dhe të ndryshojnë Shqipërinë. Ndërkohë që flasim për punësimin, premtimi pompoz elektoral i zotit Rama ishte krijimi i 300 mijë vendeve të reja të punës. Po të bëjmë një analizë të thjesht dhe të marrim të mirëqenë denoncimin e tij të paqenë dhe të rremë për një milion shqiptarë të papunë, por edhe faktin se forca e punës në Shqipëri rritet me 250 mijë çdo katër vjet, për këdo që di bazat e aritmetikës së thjeshtë, do të thotë se edhe nëse zoti Rama realizon këtë premtim, përsëri në fund të mandatit të tij, do të ketë një milion shqiptarë të papunë.

Të nderuar kolegë, këtu mund të ketë vetëm dy shpjegime: ose zoti Rama i ka gënjyer shqiptarët me shifra gjatë fushatës elektorale ose ka prodhuar një pamflet qeverisës që nuk e zgjidh dot këtë problem. Sidoqoftë mbetet fakti që përsëri ky është një dështim i kryeministrit të ardhshëm të Shqipërisë që në startin e tij. Për më tepër ai dështon të shpjegojë nëse në kuadrin e këtyre vendeve të reja të punës, a përfshihen në këtë shifër ata që dalin nga sistemi i ndihmës ekonomike, siç shkruan në pjesën e kujdesit dhe të përfshirjes sociale, ku pretendon të zëvendësojë ndihmën ekonomike me programin, në vend të asistencës. Pra, a parashikon ky program ndërprerjen dhe nxjerrjen nga skema e ndihmës ekonomike të 92 familjeve shqiptare që e përfitojnë këtë gjë? A paralajmëron ky dështimin e solidaritetit me të dobëtin, aq fort i proklamuar prej tij?

Për t’u kthyer përsëri te vendet e reja të punës, ndarja që bën, bie ndesh me vendosjen e prioriteteve qeverisëse dhe tregon mungesë serioziteti në hartimin e këtij dokumenti, sepse nëse nga 300 mijë, vetëm 11 vende pune parashikohet të hapen në sektorin e turizmit, pra më pak se 3 mijë në vit, nuk ka se si turizmi të quhet sektor prioritar që gjeneron zhvillim ekonomik dhe garanton punësim. Nëse vetëm 4 mijë vende pune parashikohen të hapen në sektorin e teknologjisë dhe informacionit, pra më pak se një mijë në vit, nuk ka se si të shkruajë se inovacioni dhe teknologjia e informacioni do të mundësojnë në Shqipëri rritjen ekonomike të 10-vjeçarit të ardhshëm dhe lipset të aftësohen kapacitete të rëndësishme njerëzore. Rëndësia: janë katër mijë vetë në vit?

Të nderuar kolegë dhe qytetarë, e cilësova që në fillim këtë pamflet qeverisës si herë-herë të pacipë dhe herë-herë të kopjuar dhe tërësisht të dobët.

Së fundi, dëshiroj të ndalem në atë sektor që nuk forcon vetëm të rinjtë shqiptarë dhe i bën ata të aftë për tregun e punës, por që forcon Shqipërinë në përgjithësi - arsimi, sepse një komb i shkolluar mirë është gjithmonë një komb i fortë, por fatkeqësisht është e pakët që ky pamflet nuk të bën optimist në këtë aspekt. E them këtë jo thjesht për të bërë politikë, por po të lexosh me vëmendje me sa kompleks të theksuar trajtohet kapitulli mbi arsimin, përveç nihilizmit të mohimit, të vret syrin përsëritja e atyre reformave që tashmë janë realizuar nga qeveria e Kryeministrit Berisha. Këtu e kam fjalën për premtimet e futjes masive të shërbimeve të teknologjisë së informacionit në arsimin shqiptar, ndërkohë që kjo gjë është arritur nga qeverisja e Partisë Demokratike, duke shtrirë teknologjinë e informacionit në çdo cep dhe shkollë të Shqipërisë. Premtimi se do të rritet deri në 90% niveli i përfundimit të arsimit të mesëm, ndërkohë që sot kjo shifër është 92%, për premtimin se prindërve dhe komunitetit do t’u krijohen mundësitë ligjore për ndryshimin e drejtuesve dhe mësuesve në shkolla, ndërkohë që kjo gjë parashikohet në ligjin e ri “Për arsimin parauniversitar”, votuar në parlament në qershor të vitit 2012 dhe që ka hyrë në fuqi këtë vit shkollor. Për premtimin e përciptë se do të synojë përmirësimin e të ardhurave reale për mësuesit, ndërkohë që sot është fakt se paga e mësuesit është mbi dyfishuar, për të qenë më i saktë është rritur me 147%. Për premtimin për ngritjen e qendrave këshillimore për karrierën në shkollat e mesme dhe vendosjen e programit të mentorëve, që është thjesht shprehje me fjalë të tjera, për atë që sot aplikohet në çdo gjimnaz të Shqipërisë që nga implementimi i maturës shtetërore në vitin 2006. Për premtimin e ngritjes së shkollës së lartë të arsimit profesional në partneritet publik dhe privat, që besoj se e ka fjalën për akademinë profesionale që funksionon pranë Universitetit të Durrësit, e ngritur në bashkëpunim publik e privat me bankat, kompanitë e telekomunikacionit dhe ato të turizmit, apo për premtimin e kopjuar mot a mot për ngritjen e modeleve jotradicionale në arsimin e lartë, si matura plus 2, them mot a mot, sepse modeli i maturës plus 2 sot aplikohet në tri universitete në Shqipëri dhe vazhdojnë të vijnë 1500 studentë. Ndaj edhe kur flitet për arsimin “pamfleti” qeverisës bie në mediokritetin e kopjes dhe përsëritjes së reformave tashmë të ndërmarra dhe të implementuara, por nuk mund të presësh ndryshe nga Kryeministri i kompleksuar, Edi Rama, që 50% të të rinjve shqiptarë i quan analfabetë funksionalë. 

Të nderuar kolegë, 

I shkruar si një hartim, sa nihilist aq edhe pa vizion; sa i padetajuar, aq edhe i cekët; sa i kopjuar, aq edhe i mbushur me kohën dëshirore të foljes, ky dokument jo serioz nuk mund te konsiderohet dhe votohet si program qeverisjeje. Jo vetëm nuk do të ishte në nderin tonë, por do të ishte një e padrejtë që u bëhet qytetarëve shqiptarë, përfshirë këtu edhe ata që e kanë votuar këtë maxhorancë, nëse ky dokument do të shërbente si pamflet për qeverisjen e ardhshme të vendit.

 Me të drejtë votuesit dhe simpatizantët e Partisë Socialiste do të thoshin le t'i provojmë njëherë, por me këtë dokument pa thelb dhe përmbajtje, plot kopje e përsëritje të reformave të filluara apo mbaruara nga qeveria e mëparshme, i cili duhet të ishte guri i themelit të një qeverisje, tregon që në start se aftësia e vetme që i mbetet zyrës së Kryeministrit të kompleksuar është të bëjë fasada, të stilizojë e të shëmtojë simbolin kombëtar të shqiponjës e të bëjë veç zhurmë dhe show. Për të mirën e qytetarëve shqiptarë, shpresoj që programi qeverisës të kthjellohet rrugës, jo në 100 ditët e para, se nuk ka më program 100-ditorë, aq të proklamuar në media. E mbi të gjitha, shpresoj që ato premtime copy paste që ripërsërisin arritjet konkrete të qeverisjes së Partisë Demokratike e që tentohet të paraqiten si premtime të qeverisë së ardhshme, të mos proklamohen si sukses nga kjo qeveri pas disa muajsh.

Të nderuar kolegë,

Në fund nuk mund të mos bëj një sqarim mbi fjalimin politik që mbuloi sqarimin e këtij programi, në mungesë të një programi serioz. Fjalim, i cili u dominua nga kompleksi i inferioritetit, mbi të gjitha kur bëri krahasimin mes zgjedhjeve të fundit me ato historike të vitit 1992. Në radhë të parë, një krahasim i tillë i mohon guximin dhe sakrificën studentëve të dhjetorit të vitit 1990 dhe qytetarëve të Tiranës e gjithë Shqipërisë që i mbështetën ata. 

Së dyti, sistemi të cilin ata luftuan dhe rrëzuan ishte ai që e mbante Shqipërinë të izoluar nën stemën e draprit e çekanit; ndërsa sot jetojmë në një Shqipëri anëtare të NATO-s, me Kosovën e pavarur, ku shqiptarët lëvizin të lirë dhe pa viza në Europë.

Së treti, në epiqendër të këtyre ndryshimeve madhore, nga gjeneza e deri në realizimin e këtyre ëndrrave, i vjen mirë apo jo, ka qenë Partia Demokratike e Shqipërisë! 

Së fundmi, edhe pse pas 8 vjetësh në opozitë, në qershor, Partia Socialiste, e drejtuar prej jush, mori një deputet më pak se legjislaturën e fundit, por sot jeni në maxhorancë jo në sajë të votave të shqiptarëve, por në sajë të partnerit që keni në koalicion. Ndaj nëse nuk arrini t'i kuptoni apo t'i tejkaloni këto, pavarësisht votëbesimit sot në parlament, nga moria e togfjalëshave që janë përdorur nga qershori deri më sot shtuar zyrës së Kryeministrit, kam përshtypjen se i vetmi që do të mbetet është zyra e Kryeministrit të kompleksuar të Shqipërisë.

Ju faleminderit!

Ilir Meta – Fjalën e ka zoti Gledjon Rehovica. 

Të përgatiten deputetët Aldo Bumci, Dashamir Shehi, Agron Duka dhe Musa Ulqini.

Gledjon Rehovica – I nderuar zoti kryetar, 

Të nderuar kolegë deputetë,

 Personalisht e vlerësoj ndryshe nga sa e pasqyrojnë kolegët deputetë, përfaqësues të opozitës. Programi i qeverisë që jemi duke e diskutuar është një program i qartë, i detajuar që ka ndërthurur në mënyrë perfekte programet elektorale të partnerëve të kësaj maxhorance. Unë jam i bindur se zbatimi i këtij programi do të arrijë ta bëjë Shqipërinë të ecë më shpejt drejt integrimit europian, si destinacioni ynë natyral. Programi i paraqitur për miratim parashtron mënyrën dhe hapat konkretë që duhen ndërmarrë pa humbur kohë për të ndryshuar gjendjen në të cilën ndodhet vendi. Ky program parashtron në mënyrë të qartë objektivat që qeveria i ka vendosur vetes për reformimin e thellë të Policisë së Shtetit dhe agjencive të tjera ligjzbatuese për të forcuar pavarësinë, paanshmërinë, profesionalizmin dhe efikasitetin e sistemit gjyqësor; për të reformuar mekanizmat që garantojnë respektimin e pronës publike dhe private në Shqipëri; për të ndryshuar gjendjen e rëndë ekonomike dhe për të ndërtuar një profil të ri ekonomik të projektuar drejt të ardhmes nëpërmjet identifikimit të sektorëve prioritarë si manifaktura, energjia, turizmi, bujqësia, agroindustria, arsimi dhe shërbimet. 

Dua të them disa fjalë për qarkun e Beratit, deputet i të cilit kam privilegjin të jem. Për ne është një përgjegjësi e veçantë besimi që qarku i Beratit i dha kësaj maxhorancë, me mbi 2/3 të votave, dhe LSI-së si forca e dytë më e madhe në këtë qark. Unë inkurajoj me vendosmëri qeverinë e re për një vëmendje të veçantë ndaj Beratit, Kuçovës dhe Skraparit për t’u ndarë njëherë e mirë nga historia e harresës që është e aplikuar ndaj tyre deri tani. Le të fillojë kjo qasje e re me rrugën Lushnjë-Berat, e cila vazhdon të ngelet në gjendje të mjeruar. 

Unë jam i bindur se politikat e qeverisë Rama për punësimin, si në të gjithë Shqipërinë, do të ndikojnë në uljen e papunësisë edhe në qarkun e Beratit, si një nga problemet më emergjente që kërkojnë zgjidhje. Për sa i përket sektorit të turizmit, më vjen shumë mirë kur konstatoj se kjo qeveri e vlerëson si shumë të rëndësishëm në zhvillimin e vendit, në rritjen e ekonomisë dhe në zbutjen e varfërisë, për faktin e thjeshtë se njoh shumë mirë realitetin e Beratit 2400-vjeçar dhe potencialin e tij turistik, aq shumë të propaganduar, por shumë pak të konsideruar. 

Në emër të popullit të Beratit kërkoj të përcaktoj si detyrim për qeverinë parashikimin dhe ndërhyrjen brenda një kohe sa më të shkurtër në rrjetin infrastrukturor kombëtar, në mënyrë që aksesi në këtë qytet, i bërë pjesë e trashëgimisë botërore, të mos i ngjajë më një odiseje të vërtetë. Vëmendja që duket se i ka kushtuar qeveria rritjes së punësimit dhe zhvillimit rural, krijimit të vendeve të reja të punës në agropërpunim, si dhe punësimit për fermerët në shërbime shumë të kërkuara në agroturizëm, përkon plotësisht me nevojat e fermerëve, të cilët na është shprehur personalisht gjatë fushatës elektorale. Më vjen shumë mirë për fermerët shqiptarë, më vjen shumë mirë për ta kur konstatoj se qeveria në program parashikon t’i mbështesë me fonde garancie dhe me zbatim të skemave të sigurimit të prodhimeve nga dëmtimet natyrore të kulturave bujqësore dhe blektoriale nëpërmjet përcaktimit të modaliteteve të nxitjes së kreditimit për bujqësinë dhe agropërpunimin në raport me fondet e garancive që do të vihen në dispozicion për këtë qëllim. 

Për të gjitha këto arsye dhe mbi të gjitha për të plotësuar me ndjenjën e përgjegjësisë më të madhe misionin që më kanë ngarkuar zgjedhësit, unë deklaroj votën time pro programit të qeverisë dhe përbërjes së saj, ndaj ju ftoj të gjithëve ta votojmë, se shqiptarët nuk kanë më kohë për të humbur, ata nuk kanë më kohë për fjalë, por nevojë që të ecin më shpjet.

Faleminderit!

Ilir Meta – Faleminderit!
 

Ftoj deputetin Aldo Bumçi. Të përgatiten zotërinjtë Dashamir Shehi, Agron Duka, Musa Ulqini dhe Spartak Muhedini.

Aldo Bumçi – I nderuar zoti kryetar i Kuvendit, të nderuar kolegë deputetë

Qeveria e re edhe pse jo ende e votuar e nisi aktivitetin e saj diplomatik, siç është bërë tashmë traditë me një vizitë zyrtare në Kosovë. Gjatë kësaj vizite, përtej të gjitha pritshmërive dhe normave protokollare bazë që shoqërojnë rëndom vizita të tilla, ndodhi diçka e paprecedentë dhe e padenjë për shtetin shqiptar. Kryeministri Rama, në fjalën e tij në Kuvendin e Republikës së Kosovës, nuk pati kurajën dhe kujtesën historike të përmendte, qoftë edhe një herë të vetme, emrin e Presidenti Rugova. Në këtë fjalim, para Kuvendit të Kosovës, Kryeministri Rama e përmendi emrin “Serbi” rreth 10 herë, në emër të vizionit të tij bashkëpunues dhe dorështrirës, por nuk gjeti kurajë të përmendë një herë të vetme emrin e presidentit Rugova, siç është quajtur “Gandi i shqiptarëve”, njeriut që e nxori çështjen e Kosovës nga errësira dhe e çoi në kancelaritë ndërkombëtare. 

Kryeministri i Shqipërisë, ndërsa përpiqej të frymëzonte deputetët e Kuvendit të Kosovës për marrëdhënie të reja historike me fqinjët edhe përtej, konsideron “qoftëlargu” edhe nuk i përmend dot emrin një burri shteti të shquar, mbretit Zogu i I-rë, eshtrat e së cilit edhe shteti francez në vitin 2012 i zhvarrosi me nderimet më të larta, nderime të rezervuara për personalitete të larta shtetërore dhe të shquara. Nuk ka nevojë të jesh monarkist për të vlerësuar trashëgiminë e mbretit Zog. 

Këto janë dy akte denjësisht përfaqësuese të vizionit të Edi Ramës dhe Partisë Socialiste, të cilët vazhdojnë t’i shikojnë personalitet e shquara të kombit nëpërmjet lentes ideologjike dhe partiake, por ata nuk mund të jenë kurrsesi përfaqësues të shtetit shqiptar. Ndaj fjala ime e parë në këtë seancë është protesta. Protestoj ndaj kësaj politike që padenjësisht frymëzon përçarje në skenën politike të Kosovës dhe në raportet e Kosovës me Shqipërinë. 

Gabimet e zotit Rama nuk janë rastësore. Në pjesën e politikës së jashtme të programit, cilësohet: “Shërbimi shqiptar i jashtëm është pasqyra më e keqe e keqqeverisjes”. Më tej në këtë program thuhet që programi ynë në politikën e jashtme do të korrigjojë gabimet e të shkuarës. E kam të vështirë ta kuptoj se si tre ish-ministra të Jashtëm, që kanë drejtuar këtë dikaster katër vitet e kaluara, dy prej tyre ish-zëvendëskryeministra, pjesë e rëndësishme e këtij kabineti e kësaj shumice, pranojnë këto vlerësime, madje shkojnë në autokritikë kaq të thellë, sa të hedhin baltë mbi politikën dhe shërbimin tonë të jashtëm. E kam vështirë të besoj, se nuk e kanë lexuar programin për politikën e jashtme, por është më e vështirë të mendosh që e kanë lexuar dhe e kanë miratuar. Nuk është çështje bindjesh politike, për një përcaktim të tillë për të gjithë shërbimin tonë diplomatik. Ky dokument që po diskutohet këtu dhe do të votohet, nuk analizohet vetëm nga deputetët shqiptarë, por edhe nga vendet e tjera që, sado pak kanë vëmendje dhe interesa ndaj Shqipërisë. Prandaj kjo frazë është çnderuese dhe duhet të hiqet. E kam të vështirë, prapë të kuptoj këtë zell të shumicës së re, për të nxirë çdo sukses dhe arritje të Shqipërisë në politikën e jashtme. E vërteta është tërësisht ndryshe, dhe kjo konstatohet lehtësisht nga çdo qytetar shqiptar, konfirmohet nga partnerët tanë në botë. Gjatë këtyre viteve, Shqipëria ka fituar një status dhe rol të ri në arenën ndërkombëtare, fakt që pasqyrohet në arritjet tona, domethënëse, strategjike dhe kombëtare. Në fakt, nuk ka periudhë tjetër të historisë së shtetit shqiptar, kur politika jonë e jashtme ka shënuar më shumë suksese dhe i ka shërbyer më shumë qytetarëve dhe interesave të kombit në tërësi. 

Anëtarësimi i vendit në NATO në vitin 2009 shënon një arritje historike për Shqipërinë dhe shqiptarët, anëtarësimin në aleancën më të fuqishme, më të suksesshme të të gjitha kohërave. As parashikuesit më optimistë të opozitës dhe jo më një pesimist i zellshëm si zoti Rama, nuk e kishin menduar anëtarësimin e Shqipërisë në NATO, por ne ia dolëm, zoti Rama, me këtë politikë të jashtme dhe me këtë trupë diplomatike. Integrimi i Shqipërisë në Europë mban emrin e Partisë Demokratike. Gjatë këtyre viteve, duke filluar nga qershori i vitit 2006 nënshkruam Marrëveshjen e Stabilizim–Associimit, duke shkrirë një marrëdhënie 3-vjeçare të ngrirë nga ish-qeveria socialiste me Bashkimin Europian. Kjo marrëveshje u ratifikua nga 27 vendet anëtare dhe hyri në fuqi në prill të vitit 2009. Po atë muaj, aplikuam për vendin kandidat. Plotësuam një pyetësor të dërguar nga Komisioni Europian me 2284 pyetje, me mbi 2000 nënpyetje, një sfidë e realizuar me sukses nga kjo administratë që vlerësohet në mënyrën më negative. Ne shembëm murin e vizave për shqiptarët, jo me imagjinatë, por duke përmbushur detyrimet, duke i bindur partnerët ndërkombëtarë dhe europianë edhe pasi ju i trembnit, se Shqipëria do të shkretohej më datën 15 dhjetor 2010, kur liberalizmi do të hynte në fuqi. Por qytetarët shqiptarë do të shkonin denjësisht në Europë, më denjësisht se çdo qytetar tjetër i rajonit. Në progresraportin e vitit 2012, Komisioni Europian propozoi dhënien e statusit të vendit kandidat për Shqipërinë. Ne e dimë historinë e bllokimit tënd eurofob që i mohoi Shqipërisë statusin e vendit kandidat për tri vite radhazi. Një histori e pa precedent. 

Diplomacia jonë ka lobuar fuqishëm për pavarësinë e Kosovës, ka vijuar të lobojë fuqishëm për njohjen ndërkombëtare të saj, ku tashmë101 shtete nga të gjitha kontinentet e kanë njohur Kosovën. Vlen për t’u përmendur kontributi i Shqipërisë në opinionin këshillimor të Gjykatës Ndërkombëtare të Drejtësisë në korrik të vitit 2010, që legjitimoi pavarësinë. Shqipëria ka luajtur një rol aktiv për të mbështetur anëtarësimin e Kosovës në organizata rajonale dhe ndërkombëtare. Është ndërtuar një bazë solide ligjore me 92 marrëveshje, ku përfshihet protokolli i komisionit të përbashkët ndërqeveritar Shqipëri- Kosovë, i cili vendosi bazat e një partneriteti strategjik. Kemi rënë dakord të kemi qendra të përbashkëta kulturore dhe i kemi hapur ato. I kemi kushtuar një vëmendje parësore operacionit të NATO-s, KFOR-it në Kosovë, mbështetjes dhe bashkëpunimit të NATO-s me forcën e sigurisë së Kosovës. Vlen të përmendet angazhimi ynë në deklaratën e NATO-s për kapacitet të plotë të forcave operacionale të sigurisë së Kosovës, një deklaratë me domethënie të madhe. Çfarë është më e rëndësishmja, ne ndërtuam Rrugën e Kombit, e cila ka ndikuar në 7-fishim të marrëdhënieve tregtare Shqipëri-Kosovë, ka 10-fishuar shkëmbimet njerëzore. 


Gjatë këtyre viteve në totalin e investimeve në Kosovë, kapitali që buron nga Shqipëria renditet i pari në rajon dhe i shtati mbas vendeve si Gjermania, Austria, Holanda. Ndërsa sot Shqipëria është destinacioni më i madh i dytë i eksporteve kosovare, mbas Italisë. 

Në listën e sukseseve të politikës sonë të jashtme është dhe TAP-I. Ne nënshkruam marrëveshjen trepalëshe me Italinë dhe Greqinë, memorandumin e bashkëpunimit me Malin e Zi, Kroacinë dhe Bosnjën për ndërtimin e gazsjellësit adriatiko-jonian, që do ta çojë gazin nga Azerbajxhani në veri të Ballkanit. Shqipëria vendi më i vogël në gjurmën ku kalon ky gazsjellës, ka luajtur një rol të rëndësishëm përtej peshës së tij, falë diplomacisë aktive të Kryeministrit Berisha. Ky rol i luajtur nga Shqipëria është sot i konfirmuar nga partnerët tanë, Italia, Greqia dhe përfaqësuesit e koncorsiumit të TAP-it. 

Gjatë këtyre viteve në kemi rritur ndjeshëm aktivitetin tonë diplomatik, kemi nënshkruar në 8 vjet 942 marrëveshje ndërkombëtare, 572 marrëveshje dypalëshe, 228 marrëveshje me BE-në, 122 marrëveshje shumëpalëshe, çka do të thotë një marrëveshje ndërkombëtare në tri ditë.

Gjatë këtyre viteve kemi realizuar marrëdhënie të nivelit të lartë me Gjermaninë, Francën, Italinë, Kinën, Japoninë, Turqinë, Izraelin, Greqinë, Austrinë dhe shumë vende të tjera. Vlen të përmendet vizita e Presidentit Bush në qershor 2007, e sekretares së shtetit Klinton, në nëntor 2012 në nder të 100-vjetorit të Pavarësisë së shqiptarëve. Nënshkrimin e marrëveshjes së partneritetit strategjik me Italinë në 2010-n. Gjatë këtyre viteve që vendet po mbyllin përfaqësitë e tyre për të racionalizuar fondet për shkak të krizës, në Shqipëri janë hapur ambasada të huaja, si ajo e Brazilit, Izraelit, vendeve të Gjirit Persik; vendeve europiane, si Sllovenia, si shembull i peshës dhe rolit të ri që ka marrë Shqipëria.


Ky përmirësim i imazhit të Shqipërisë në botë ka pasur një ndikim të drejtpërdrejtë në ekonominë e vendit. Kemi një rritje të ndjeshme të investimeve të huaja. Patjetër këto investime kanë ardhur se ka ndryshuar Shqipëria reale, por kjo Shqipëri reale duhet t’i bëhej e ditur botës.


Në vitet 2001-2005 Shqipëria thithi 1 miliard e 40 milionë investime të huaja, në vitet 2009-2012, vite të krizës ekonomikë botërore, arriti të thithë 3 miliardë e 65 milionë investime të huaja. Në raportin World Investement Report të UNCTAD-it, organizatë e Kombeve të Bashkuara që ndjek investimet, thuhet: “Rritja e investimeve të huaja në Shqipëri gjatë viteve të krizës ekonomike eshtë më e lartë se mesatarja e rajonit”, një deklaratë shumë domethënëse kjo. 

Përmirësimi i ndjeshëm i imazhit të Shqipërisë në botë ka pasur një ndikim të drejtpërdrejtë në rritjen e numrit të turistëve të huaj që kanë vizituar Shqipërinë. Si asnjëherë tjetër në historinë tonë potencialet turistike të Shqipërisë dhe emri “Shqipëria turistike” u promovuan nga media dhe agjencitë më të mëdha turistike të botës. 

Në vitin 2011, Lonely Planet, agjencia më e madhe turistike në botë, ftonte qytetarët e botës të merrnin fëmijët e tyre dhe të vizitonin Shqipërinë si një ndër dhjetë destinacionet më të rekomanduara. Të njëjtën gjë kanë bërë me dhjetëra agjenci dhe media të njohura. Në prill të këtij viti që flasim World Travel and Turism Concil, siti botëror i turizmit të udhëtimeve, një nga organizatat më të mëdha, i dha Bjeshkëve të Namuna çmimin e parë ndër dhjetëra destinacione që konkurronin. Ku ka ndodhur më parë që Shqipëria të promovohet në këtë shkallë?

Më vjen mirë që ky është konkluzion në të cilin keni arritur edhe ju, zoti Rama, edhe pse me vonesë. Rendja e mediave të kontrolluara nga ju për të promovuar Shqipërinë turistike mbas 23 qershorit ishte mbresëlënëse, sikur Shqipëria ndryshoi për një ditë. Për ne Shqipëria do të mbetet e bukur edhe pse e qeverisni ju sot.

Për shkak të përmirësimit të imazhit të Shqipërisë numri i vizitorëve në vitin 2012, pra atyre që nuk janë shtetas shqiptarë, ishte 3 milionë e 436 mijë vizitorë, nga 751 mijë vizitorë të huaj në 2005-n. Turizmi sot është një degë e rëndësishme e ekonomisë shqiptare. Sipas të dhënave të Këshillit Botëror të Turizmit dhe Udhëtimeve, turizmi kontribuon në mënyrë të drejtpërdrejtë në 6,1% të prodhimit tonë të përgjithshëm bruto, krijon 51 mijë vende pune në ekonominë tonë, kontribuan në 21, 4% të prodhimit të brendshëm bruto, duke hapur 184 mijë vende pune. Potenciali është i jashtëzakonshëm. Në programin tuaj nuk ka besim që premtohen kaq pak vende pune për një sektor me një potencial marramendës.

Dëshiroj të ndalem në mënyrë të veçantë në tri masa që ju parashikoni të ndërmerrni në këtë fushë. E para: deklaroni se do të hartoni dhe zbatoni programin për bregdetin e Jonit, që do të paraqesë modelet e para të rigjenerimit të qëndrueshëm.


Zoti Rama, ju e dini që për bregdetin e Jugut është miratuar masterplani për zhvillimin e integruar të këtij bregdeti, i financuar nga Banka Botërore, me një koncorsium ekspertësh britanikë dhe austriakë. Ka hyrë në fuqi, ka filluar zbatimi i tij me financimin e rrugëve, trajtimit të mbetjeve, me miratimin e planeve të Bashkisë së Himarës, Lukova vjen më vonë, restaurimin e trashëgimisë kulturore. Atëherë çfarë plani tjetër propozoni ju? Në 11 vjet ju nuk ishit i aftë të ndërtonit planin rregullues të Tiranës dhe tani doni të zhbëni planin e rivierës së Jugut? Për cfarë e bëni këtë? Siç bëtë me Tiranën, që e trajtuat si çifligun tuaj, ku ndërtohej dhe sa ndërtohej e vendosnit ju. Donit të bëni kështu edhe me perlën e rivierës shqiptare.

E dyta, keni deklaruar se do të prishni ndërtimet pa leje. Ju mbështesim plotësisht, por keni bërë edhe një deklaratë tjetër. Do të prishni edhe ndërtimet me leje. Kam pyetur veten se pse një kryeministër ka nevojë të thotë publikisht se do të prishë ndërtimet me leje? Çfarë nevoje ka? Çfarë sigurie dhe garancie ka një sipërmarrës, një ndërtues, që të jetë në rregull me letra me shtetin? Sipas kësaj deklarate nuk vlen asnjë. Vlen vetëm vullneti arbitrar dhe abuzues i Kryeministrit. Ky është shantazh i hapur. T’u thuash ndërtuesve dhe sipërmarrësve që ndërtimet nuk kanë vlerë, nëse kanë lejë apo jo. Jam unë që e vendos. Ky është vetëm shantazh. 

Keni deklaruar me të madhe gjatë fushatës, e bëtë edhe në Kosovë, se do të keni një paketë të përbashkët turistike Shqipëri-Kosovë-Rajon. 

Zoti Rama, më lejoni t’ju informoj se kjo është një ofertë normale e tregut të sotëm! Nuk ka një, por janë me dhjetëra operatorët turistikë, ku shqiptarë dhe të huaj që ofrojnë këto paketa turistike, ato nuk i ofron dot shteti, por janë agjencitë dhe operatorët turistikë privatë, që sot ofrojnë paketa, ku turistët qëndrojnë disa net në Kroaci, Mal të Zi, Shqipëri, Maqedoni, Kosovë me intenerare të ndryshme, sepse konkurrojnë në treg. 

Në fund dua të kthehem tek ekonomia. 

Ne jemi në vitin e pestë të krizës ekonomike botërore, një krizë që ka goditur fort Greqinë dhe Italinë, me të cilat ne jemi të lidhur me 1000 fije për shkak të emigrantëve, investimeve të huaja dhe tregtisë. Pavarësisht nga kohëzgjatja dhe kjo darë që ka mbërthyer Shqipërinë, ne nuk kemi rënë në recesion. Ky fakt është nënvizuar nga BE-ja. Siç shprehet komisioneri Fyle: “Jemi të impresionuar nga rezistenca e ekonomisë shqiptare.” Pse kjo deklaratë? Sepse pritej e kundërta. Të gjitha gjasat ishin që një vend i lidhur kaq ngushtë me Italinë dhe Greqinë, dhe me një krizë kaq të gjatë do të binte në recesion, sepse lidhjet strukturore me këto vende nuk mund të zhbëheshin Brenda natës. Por ne nuk ramë. A mund të jetë kjo rastësi? 

Nëse ky vend ishte keqqeverisur, jo vetëm do të ishim në recesion, por do të ishim në recesionin që ranë vendet baltike apo Greqia. Por kjo s’ndodhi dhe kjo është arritja jonë më e madhe. Të ruash Shqipërinë nga recesioni ekonomik në këto kushte, ka qenë më e vështirë se të anëtarësonim vendin në NATO, më e vështirë se të liberalizonim vizat, se të ndërtonim Rrugën e Kombit dhe kjo arritje, unë jam i bindur se nuk qe e lehtë. 

Çfarë ofrohet për të zëvendësuar këtë model të suksesshëm? Nuk kemi një model. Pse nuk kemi një model ekonomik? A i mungojnë ekspertët të majtës? Jo. Ka drejtuar qeverinë dhe nuk i ka munguar koha për të pasur një program. Por nuk ka një program, pasi është e pamundur të përkthesh premtimet profetike në një program. Unë do të ndalem shkurtimisht: Çfarë grope krijon në buxhetin e shtetit shëndetësia falas? Sot kontributet shëndetësore mbulojnë 120 milionë dollarë. Po t’i heqim, me çfarë do të mbushet kjo gropë? Premtimi për heqjen e TVSH-së do t’i kushtojë buxhetit të shtetit 50 milionë dollarë të tjerë. Rimbursimi i TVSH-së nga 20% në 6% do t’i kushtojë 25 milionë dollarë të tjerë. Këto janë të dhëna të përafërta dhe duhet t’i kishit bërë ju që i propozoni. 

Legalizimet falas. Janë rreth 300 mijë ndërtime informale për 300 metër katrorë brenda vijës së verdhë dhe 500 metër katrorë jashtë vijës së verdhë. Qytetarët duhet të paguajnë 3 milionë lekë të vjetra. Pra, një fond që krijohej për rreth 900 milionë dollarë, 90% e të cilit shkonte për fondin e kompensimit. Ato ndërtime janë bërë në toka pronarësh legjitimë dhe ne nuk mund të prishim qytete, si Kamza, Bathorja, prandaj gjetëm paqe sociale. 300 mijë vende pune. Kostoja mesatare e hapjes së një vendi pune kushton 9 mijë euro. 3000 mijë vende bëjnë 2 miliardë e 700 mijë dollarë. Ulja e taksës për 95% të shqiptarëve do të krijojë një gropë që s’mund të mbushët. A mund të ketë program me këto premtime?

Zoti Rama, qytetarët presin që ju t’i ktheni besim dhe jo shqetësim ekonomisë shqiptare. Të paktën me tri deklarata tuajat se do të rishikoni çdo privatizim dhe koncesion, nuk deklaroni se sa do të jetë shkalla e taksës progresive dhe deklarata e paprecedentë se do të prishni ndërtimet me leje, tregon ankth dhe shqetësim në një ekonomi që ka nevojë për të kundërtën.

Faleminderit!

Ilir Meta – Faleminderit!

Fjalën e ka deputeti Dashamir Shehi.

Dashamir Shehi - Të nderuar kolegë,

Më që e kam shkelur pak rregullin, kam ardhur me vonesë, po flas shkurt. Gjykoj se pas kaq shumë fjalimesh shumica e gjërave janë thënë. Unë gjykoj se ka edhe disa gjëra për të thënë. Tri ditë më parë këtu dëgjuam Kryeministrin e ri që iu drejtua ish-Kryeministrit me një lumë kritikash dhe ankimesh për të zezat dhe zullumet që i janë bërë Shqipërisë dhe shqiptarëve. Deri këtu është normale për një fjalim të parë politik, por unë gjykoj se Kryeministri, përtej asaj që është një parlamentar i ri, është një politikan i vjetër dhe kisha menduar se fitimtarët janë më tolerantë. Jo se duhet të harrojnë, por sepse kanë kohë të mjaftueshme përpara për të kujtuar. 

Mua e gjitha kjo skenë përtej trishtimit që sjell sherri midis kolegëve, më kujtoi një histori për të qeshur të kohës së socializmit. Besoj se gjysma e dinë historinë e letrave të drejtorit të vjetër me drejtorin e ri. I riu i tha se çdo bëj unë tani me këto halle. Të kam lënë tre letra, dhe lexoji çdo gjashtë muaj. E hapi të parën: “Shaj edhe 6 muaj”. Kur hapi të dytën, lexoi: “Vazhdo edhe 6 muaj të tjerë”, ndërsa në të tretën lexoi: “Ulu edhe ti e shkruaj 3 letra!”. Kështu edhe kjo punë, pra do të vijë një ditë kur do të mbarojë kjo puna e të sharës. Deri ku do të shkojë? Kemi pasur kohë 8 vjet, 4 vjet për hir të kësaj Kushtetute, pak të ngatërruar, kemi pasur kohë edhe dy muaj të shajmë. Unë kam idenë se këtu duhet të vijmë për të ndërtuar një copë rruge të re për Shqipërinë dhe për të gjithë shqiptarët, gjithsekush pastaj sipas bindjeve të veta, të majta apo të djathta.

Të nderuar kolegë, përtej humorit, dua t’ju kujtoj se kjo maxhorancë ka shansin, sepse ka numrat e pafund, për të bërë çfarëdolloj reforme dhe për të ushtruar çfarëdolloj pushteti. Madje, edhe po pati keqdashje apo një lloj arrogance, këtë e ka, sepse ia japin numrat. E ka këtë shans që nuk e kanë pasur të tjerët, por ka edhe një defekt të madh. Nuk ka absolutisht asnjë lloj justifikimi, asnjë lloj skuze për mossukseset e veta. Në qoftë se pala tjetër ka pasur vështirësinë për t’iu mbajtur ekuilibrave dhe sherreve parlamentare, të tërhiqej, pra kishte shansin për të pranuar disa defekte, kjo maxhorancë nuk e ka. Ka luksin e një maxhorance super të madhe, por ka edhe defektin që do t’i bëhet i dukshëm çfarëdolloj mossuksesi. 

Programi që zoti Rama paraqiti këtu, me thënë të vërtetën, ishte i mbushur me dëshirë shpresëdhënëse, si edhe me hipoteza politike. Po them hipoteza, sepse nuk m’u dukën realitete konkrete politike, por me shifra të përafërta, me shumë pak gjëra konkrete dhe me shumë pak realitete të pritshme e të matshme, siç i duam. Programit i mungon një aks, një bosht mbi të cilin do të lëviznin pjesët e tjera. Unë kam pritur këtu, që për këta 4 vjet zoti Rama dhe kjo maxhorancë që kanë armë të pafund, të vinin këtu dhe të thoshin: “Ne kemi zgjidhur këtu 4 gjëra për të bërë: 1, 2, 3,4. Pra, pas 4 vjetësh shqiptarë shkoni të sigurt në shtëpi, sepse këto i keni! Këtu është marrë pak nga të gjitha. Pra, është menduar t’i vendoset nga pak krem të gjithave dhe kjo bukë të bëhet tortë. Unë gjykoj se nuk është kështu. Kjo qeveri duhet të kishte disa objektiva të qarta, të thjeshta dhe në afate kohore, të cilat nuk i ka. Emrin ia kanë vendosur të madh, shumë të madh dhe të bukur si gjetje, Rilindje, mirëpo a ka ky program gjëra që vërtet të tërheqin drejt rilindjes dhe që sjellin përmbysje epokale? Këto janë rilindjet. Edhe kjo e jona, e Shqipërisë, e vogël me 4 vjershëtor, por e kishte një ndryshim.

Ky program qeverisës nuk është vetëm programi i qeverisë, pra i 20 ministrave, por është programi i një maxhorance që ka 2/3 në parlament, është programi i një skuadre politike që mendon se ka një orientim ndryshe nga pjesa tjetër, prandaj unë gjykoj se këtu duhet të ishin vendosur disa objektiva. Për shembull, tezë e madhe për rilindjen e vërtetë duhet të ishte si do ta bëjmë rilindje këtë, kur një dokument bazë, siç është Kushtetuta, po ta shohësh gjithë këtë program, nuk atakohet fare. Mbi çfarë shinash do të lëvizin gjithë këto reforma të mëdha, kur ne nuk lëvizim atë që është dokumenti bazë i shtetit, Kushtetutën? Unë gjykoj që në idetë e kësaj maxhorance, në detyrat e kësaj qeverie dhe në mendjen e këtij Kryeministri nuk ekziston ideja reale e ndryshimit, aq më pak epokale dhe rilindëse, në qoftë se këtu nuk është marrë përsipër të ndryshohen ose të diskutohet, pra të hapet debati rreth dokumentit bazë të shtetit shqiptar, mbi të cilin ne kemi besuar që në fillim fare e në bazë të të cilit do të mbështeten edhe reformat, në qoftë se realisht duam reforma europianizuese.

Kushtetuta e Shqipërisë ka 15 vjet. Është shumë pak për një kushtetutë për t’u lëvizur, në Europë, por është kohë shumë e gjatë për një vend transitor si Shqipëria, që të qëndrojë e pandryshueshme. Kushtetuta i ka treguar të gjithë boshllëqet dhe defektet e veta, duke nisur që nga raporti i Presidentit me institucionet, parlamentin, në radhë të parë, qeverisë dhe një sërë sherresh e debatesh që kanë buruar nga kjo sallë vitet e fundit, të cilat, në një farë mënyre, kanë qenë edhe defekte kushtetuese.

Unë gjykoj se është koha, zoti Kryeministër, për ta filluar këtë çështje, sepse në qoftë se duam që kjo punë të jetë e paqme, e fisme dhe e qetë, duhet filluar në një kohë afatgjate. Fillohet sot për t’u mbyllur përpara zgjedhjeve. Kjo punë nuk mund të bëhet nën presionet elektorale. Kjo tezë i mungon këtij programi. Kjo është shina mbi të cilën mund të vendosësh pastaj çfarëdolloj vagoni dhe t’i japësh shpejtësinë që dëshiron. Por pa këtë lloj traseje politike konstitucionale, ku do të lëvizin këto reforma rilindase? Do të lëvizin vetëm gjërat e vogla, siç kanë lëvizur rëndom. Prandaj, unë do të thosha se ky është impenjim madhor për këtë parlament, por në radhë të parë për këtë qeveri dhe për këtë maxhorancë. Kjo është Rilindje. 

Ky parlament dhe kjo maxhorancë kanë dalë edhe si rezultat i aplikimit të një kodi zgjedhor, të cilin e kanë kontestuar të gjitha palët, të majtë e të djathtë, të mëdha e të vogla. Të gjithë i dimë defektet e ligjit, mospërfaqësimin e votës popullore, madje po ta skanojmë parlamentin, do të shikoni se është përsëri i mospërfaqësuar si votë popullore. Është i deformuar në funksion të këtij ligji. Ky është defekti i parë.

E dyta, e ndau Shqipërinë në disa feude elektorale. Zgjedhjet e fundit, në një farë mënyre, qenë refleksion i kësaj kohe. Ka krijuar disa forca centrifugale nga qeveria qendrore dhe mund të krijojë të tjera në qoftë se do të vazhdojë të qëndrojë. Ka prodhuar qeveri të dobëta. Ajo që ndodhi para 4 apo 6 muajve, a nuk ishte defekt i këtij ligji, i këtij parlamenti? Qeveria ishte e dobët dhe mund të binte, siç mund të bjerë edhe kjo qeveri, të nderuar kolegë. Mos u ndieni kaq të sigurt për këtë çështje, sepse edhe kjo maxhorancë, sado që duket solide e stërmadhe, mund të bjerë pikërisht nga ky lloj ligji, nga i cili e ka burimin ky parlament.

Unë do të thosha se ky është një moment fatlum, i qetë. Kemi katër vjet kohë për ta filluar debatin për këtë temë. Ne që jemi rilindas që do të shohim larg, në qoftë se jemi realistë. Unë gjykoj se duhet ta fillojmë këtë punë dhe kjo është rilindje. Unë e pashë në program dëshirën e mirë për të ndryshuar këtë sistem administrativ që kemi në Shqipëri, me 400 komuna e me 12 qarqe e bashki. Domethënë, kemi ngritur në 20 e ca vjet interesash politike të vogla, disa feude, të cilat nuk janë në gjendje t’i mbledhin paratë. Kjo është detyra në një demokraci. Shumica e njerëzve mendojnë që detyra e parë është t’i prishin paratë, por jo, detyra e parë është t’i mbledhin. Nuk janë të zotë të mbledhin para. Nuk janë të zotë të mbledhin taksa. Nuk janë të zotë as t’i prishin pastaj. Nuk janë të zotë të prodhojnë projekte.

Kështu që ka ardhur dita, dhe kjo është në interes të të gjitha palëve të këtij lloj sistemi të vogël principatash, feudesh politike, t’i japim fund. Unë shoh se zoti Kryeministër ka vendosur vitin 2015, por do të thosha se kjo duhet përshpejtuar, sepse ka që në vitin 2003, por gjithnjë ka qenë i rikatueshëm nga zgjedhjet më të afërta. Prandaj, ka ardhur dita ta gjykojmë, me qëllim që të mos e kemi më këtë problem. Unë do të kërkoja që kjo punë të mbyllej që në vitin 2014. Edhe këtë e konsideroj rilindje. 

Jo pa qëllim unë përmenda këtu 3-4 reforma, një bllok të madh reformues në fillim të fjalës sime, jo se nuk ka, sepse programi ka shumë. Disa edhe do t’i them, por sepse gjykoj se këto reforma, për fatin tonë të keq, si shqiptarë dhe për fatin tuaj të mirë, zoti Kryeministër, nuk duan shuma të mëdha. Duan vetëm vullnet politik. Pra, në qoftë se nuk bëhen, do të tregohet se këtu ka diçka tjetër që mungon dhe se kjo nuk është më çështje parash, sepse e kuptoj për ato të tjerat, për rrugë e për ura e për gjëra të tilla, kushdo që të jetë do ta shtyjë pak fjalën, ndërsa këto nuk duan. Këto duan vetëm vullnet politik, prandaj i rreshtova të parat. Kurse për pjesën tjetër të reformave, sigurisht, që ka një faturë financiare me të cilën duhet të merremi dhe do të merremi me seriozitet. 

Reformë tjetër për të cilën ka nevojë Shqipëria dhe që këtu është cekur shumë, duke qenë se është bërë pjesë e rutinës politike e çdolloj alternative qeverisëse që vjen çdo 4 vjet, është çështja e pronave, një gangrenë, e cila kaloi në mënyrë transversale pothuajse të gjithë, të majtë e të djathtë, pa gjetur zgjidhje. Unë jam njeri i të djathtës dhe do t’i qëndroj kësaj, por nuk e kërkoj pronën, sepse jam i djathtë. Unë gjykoj se kjo temë është kapërcyer tashmë. Kemi qenë këtu në këtë sallë 20 e ca vjet përpara dhe e kemi debatuar edhe me ngarkesë ideologjike, me idenë se prona ishte thjesht e pronarëve dhe, si të thuash, pjesa tjetër kolektive etatiste e shtetëzimeve ishte pjesa e majtë. Nuk është kështu jo vetëm për hir të historisë që kemi kaluar gjatë këtyre vjetëve, por nuk është kështu edhe brenda strukturës shoqërore që ka Shqipëria, sepse pronarët janë ca të majtë e ca të djathtë.

Unë gjykoj se është një periudhë e vonuar, por përsëri e mundur, në qoftë se ka vullnet politik për t’i dhënë një zgjidhje definitive kësaj çështjeje. Unë mendoj se përtej premtimeve që janë të shkruara këtu, pra që do të bëhet kjo, do të rregullohet Komisioni i Pronave e me radhë, ka ardhur dita që mungon këtu. Kjo më bën të dyshoj se ka munguar në të gjitha qeveritë. Edhe sa vjet duhen që të zgjidhet kjo çështje? Unë jam pronar vetë. Kam një tufë parash për të marrë, por nuk po e përmend për këtë. Nuk ka rëndësi fare, por po them, ditën kur do të më thonë: “Zoti Shehi, ti do t’i marrësh këto prona për 10 apo 15 vjet. Kjo është pjesa që i takon familjes tënde dhe në vitin 2014 ke për të marrë kaq dhe në 2015 kaq”, në këtë mënyrë, të jeni të sigurt se treçereku i pronarëve do të qetësohen dhe kjo çështje do të mbyllet. Do të shkojmë të heqim atë që është pjesa fizike për ta lehtësuar, sepse fatura punon si diferencial dhe do të lëmë që të mos e rëndojnë paratë e shtetit atë që është pjesa financiare. Do të shkojmë ta ndajmë për sa jemi të zot ta ndajmë. 

Unë them sa më shpejt, por nuk jemi të zotë dhe le ta ndajmë për dhjetë vjet apo për 15 vjet, le të ndahet edhe për 20 vjet, sepse 20 vjet ikën, por ama ta dimë se sa i takon çdo familjeje, çdo qytetari, çdo shqiptari dhe të jetë e varur në mur, në një krah ato që do të marrin paratë dhe nga krahu tjetër ata që kanë ca detyrime për të paguar për pronat. Të mos bëjë më ky popull sherr me njëri-tjetrin, sepse në fund të fundit, prona fizike është për t’u marrë. Këtu në këtë program kjo çështje nuk sqarohet. Ky është një program normal, si gjithë të tjerët, që ishalla po harrohet kjo punë, sepse të gjithë kanë menduar që kjo çështje do të harrohet me kalimin e viteve: do të gjejë karar kjo punë si gjithë të tjerat. Në fakt, nuk qenka kështu: kjo u mahiska me vite dhe me hidhërimin e vet ka marrë edhe disa pjesë e disa sektorë të tjerë të shoqërisë e të ekonomisë shqiptare.

Këto janë ato që desha t’i përmend, që janë si reforma.

Tani po marr disa elemente të programit, për të cilat duhet reflektuar, sepse shifrat e arsyetimi mbi të cilat janë ndërtuar, nuk qëndrojnë. 

Së pari, që nga reforma administrative, pra që nga Policia e Shtetit, të cilat përmenden këtu, që askush nuk e mohon që, si çdo sektor, mund të ketë zullumet dhe zullumqarët e vet, por zoti Kryeministër, ty të është dhënë një shans që të tjerët e kanë shpërdoruar. Të është dhënë shansi që t’i lësh disa policë, që mund ta kenë pasur edhe bojëqielli kapelën, sepse është më e rëndësishme që të gjithë policëve t’u mbushet mendja që ka ardhur koha që nuk kanë për t’i lëvizur më për politikë. Është më e ulët kjo kosto për shoqërinë shqiptare dhe për shtetin shqiptar, sesa do të jetë avantazhi që këta policë do të vijnë pak rozë. Nuk e di a m’u kuptua idea, sepse të gjithë kanë thënë se e kanë kuptuar, por kur vjen puna i kanë rreshtuar të gjithë zullumqarët e vet, që mbajnë flamurin në fushatë. Flas për ata që do të bëhen policë, sepse ata që do të bëhen inxhinierë, sidoqoftë u vjen zor për diplomën, prandaj do të thosha: a do të vijë kjo ditë? Po këtë fjalim e kam mbajtur këtu para 12 vjetëve. Kështu ka qenë fjalë për fjalë. A do të vijë një ditë që policëve të shkretë të mos u hiqet kapela nga kushdo që vjen? Kjo mendoj se është esenca e reformës, pastaj i vëmë emra të tjerë sa të doni: administrative, juridiko-teknike. Ka emra të bukur sa të doni. Esenca kjo është: ai polici që ka qenë me PD-në do të ikë apo do të rri? Do të rrijë pra, sepse ditën kur do të rrijë do të kuptohet që nuk paska ndërmend të luhen policët dhe ata që do të vijnë pas jush nuk kanë për t’i lëvizur e kështu me radhë. Atëherë, polici do të ikë i qetë në shtëpi. Vetëm kështu mund të bëhet shteti. Këtë unë e gjykoj si reformë përtej atyre rreshtave që janë shkruar, sepse nuk është ndonjë hata e madhe për t’i shkruat ato. 

E thashë për policinë, sepse kjo është më e dukshme, por vlen për çdo nëpunës të shtetit, për çdo shërbyes të vogël apo të madh.

Tani flasim për ekonominë.

Keni premtuar këtu 300 000 vende pune. Unë për pak kohë kam qenë ministër i Punës dhe kur dëgjoj këto shifra për punën: 300 000, 250 000 edhe më bëhet zemra mal, por edhe më dridhet mishi. Unë them nga do të dalin këto vende pune. Si është e mundur? Nuk e di si është kjo punë. Unë do të isha shumë i lumtur sikur shqiptarët të futeshin 40 000 veta në punë në vit. Ne në vit shtohemi si njësi pune 30 000 vetë, zoti Kryeministër. Kaq është rritja demografike e Shqipërisë. Fatkeqësisht, kemi rënë. Pra, po të fusim 40 000 mijë vetë në punë, i bie që 10 000 t’i marrim nga skota e vjetër e papunësisë. Ku do të gjenden këto? I thonë 60 000 – 70 000 vende pune. Pastaj ju jeni kujtuar, jeni menduar se kjo është e ekzagjeruar dhe pastaj keni thënë se 150 000 vende do të hiqen nga tregu i bujqësisë. Si? Ku? Do të numërojmë barinjtë në pyll? Ata janë të gjithë të vetëpunësuar. 

Ne nuk kemi një statistikë se sa tokë punojmë. Unë gjykoj se kjo është e ekzagjeruar. Madje ditën që do të duhen 300 000 punëtorë të mirë dhe të kualifikuar në Shqipëri, Shqipëria nuk i ka. Duhet t’i përgatisim, duhet të bëjmë një plan punësimi dhe përgatitje. Këto 300 000 vende pune mund të jenë shifra të bukura. Nuk e di. Ndoshta shumë vite punë na kanë bërë skeptikë. Unë nuk e besoj. E para.

E dyta, është folur për taksën e sheshtë që paska qenë mallkimi i këtij vendi, sepse disa të pasur i ka bërë të pasur dhe disa të varfër i ka bërë të varfër. Taksa e sheshtë, zoti Rama, ka qenë një mundësi që të vinin disa lekë në Shqipëri. Përtej emrave të bukur që i ka vënë e djathta, përtej mallkimeve që ka bërë e majta, ky është një lloj incentivi financiar i Shqipërisë dhe fatkeqësisht nuk i kanë mbetur shumë gjëra. Rendimentin e punës e kemi të ulët, koston administrative e kemi të lartë, shkallën e korrupsionit e kemi të lartë. Edhe energjinë elektrike, që e kishim relativisht të ulët, është ngritur. 

Atëherë, çfarë ka mbetur për incentiv? Çfarë ka mbetur për stimul për një biznesmen që do të vijë nga Gjeneva apo ku di unë, ose nga Milano do të vijë në Tiranë? Për çfarë do të vijë në Shqipëri? Do të vijë, sepse shikon se ka një taksë, ku në një vend me 100 lekë fiton më shumë. Ju doni ta hiqni edhe këtë incentivë, këtë lloj shtyse për sipërmarrësin. Pse? Në emër të kujt? Të një teorie populiste, që thotë se do të na bëjë të barabartë. Kjo nuk është e vërtetë, sepse po të ishte e vërtetë, hallall. Kjo është në të drejtën tuaj ta shpallni që kjo taksë nuk është shumë popullore, por funksionon; që kjo taksë ditën që Shqipëria do t’i ketë punët më mirë, ku kapitalet e huaja direkte, investimet direkte do të jenë më të mëdha, do të ketë likuiditete më shumë nëpër banka, do të ketë kredidhënie shumë më tepër, atëherë e ndryshojmë. Por ti këtë nuk ke pse ta heqësh, vetëm e vetëm, se ke marrë një impenjim ideologjik. Jam i sigurt se gjysma, edhe zotërinjtë në sallë nuk e dinë se si është dhe si kalkulohet e si reflektohet direkt në xhepin e qytetarit. 

Dua të flas shumë pak edhe për borxhin. Të gjithë këtu i janë turrur borxhit. Borxhin do ta ulim etj. Borxhi ynë është ende i vogël, 63%. 

Borxhi, edhe po të jetë 2%, nuk është fjalë e bukur. Të mos harrojmë se Italia e ka 163%. Ku do t’i gjejë lekët kapitale qeveria jote, në qoftë se do të bësh reforma? Në qoftë se nuk ka hapësirë, nuk ka tolerancë për sa i përket borxhit? Unë do të thosha se ti ke nevojë që ky Parlament të ta ngrejë tavanin e borxhit që t’i kesh duart e lira dhe të bësh disa reforma që ke marrë përsipër. Ku do t’i gjesh lekët që do të ulësh borxhin? 

Prandaj, mendoj se kjo teori, që do të sillni FMN-në, që do të na numërojë lekët e që të ulin borxhin, nuk vlen. Në radhë të parë, nuk vlen për ju, se për ne është shumë e bukur, sepse do të ngrihemi e do të themi: “Më duket se e ke kaluar borxhin!” Po ju ku do t’i gjeni lekët që të mbyllni këto vrimat e tjera, që keni shkruar te pjesa tjetër e programit?

Prandaj, do të thosha që të bëhet një program serioz, siç thuhet. Thuhet se borxhin do ta ngremë deri në vitin 2018 dhe pastaj do të fillojmë. Kë të respektojmë ne afatet që vëmë përpara? 

E njëjta gjë është edhe për bilancet e pagesave. Kemi pasur dy burime të mëdha: disa lekë të zeza e disa lekë të bardha. Lekët e bardha të emigrantëve dhe lekët e zeza të emigrantëve tanë, që bëjnë ca punë të tjera. Të dyja po bien dhe po bien me shpejtësi. Edhe pas dy-tri vjetësh, të jeni të sigurt, se mund të ndodhemi përpara një kraku financiar.

Zoti Kryeministër, unë gjykoj se përtej dëshirës që mund të kesh si çdo njeri që vjen dhe sidomos pas një farë kohe të gjatë në opozitë, ky program nuk është program qeverie. Ky është vazhdim i fushatës elektorale. Mendoj dhe gjykoj se kjo sallë e ka maturinë, mençurinë ta kuptojë se Shqipëria ka nevojë për shifra, për kohë dhe afate. Ka nevojë për marrëveshje mirëkuptimi. Nuk kemi nevojë, të paktën në këtë sallë, për letra që ne nuk i hamë e nuk i përtypim dot, jo për hir të orientimeve politike, por për hir të realiteteve konkrete.

Punë të mbarë të gjithë kolegëve!

Ilir Meta – Faleminderit, zoti Shehi!

Do t’u lutesha të gjithë kolegëve deputetë, pavarësisht se nuk e kufizojmë dot kohën më shumë se ç’kufizon Rregullorja, meqenëse zoti Shehi tha se shumë gjëra janë thënë e stërthënë, do të ishte më mirë po të themi gjëra të reja, në mënyrë që rreth orës 14:30 -15:00 të kemi mundësinë të shprehemi me votim.

Faleminderit!

 Zoti Agron Duka, urdhëroni!

Agron Duka – I nderuar zoti Kryetar,

Të nderuar kolegë deputetë,

Duke qenë se edhe unë kam dhënë kontributin tim modest në hartimin e programit të PS-së, jam menduar dhe konsultuar nëse ia vlen të jap disa mendime jo më shumë se 5 minuta, lidhur me programin e paraqitur dhe vendosa të bëjë vërejtjet e mia, që, sipas meje, ndihmojnë në konkretizimin dhe në realizimin e tij në sektorin e zhvillimit rural dhe sportet për të cilat unë pretendoj se i njoh më mirë.

Fatkeqësisht, vërej se programi i paraqitur ka defekte në formë, në përmbajtje dhe, mbi të gjitha, ka reduktim e angazhime të ndërmarra në programin elektoral. Përgjithësisht, programi është teorik, madje programi elektoral ka qenë më konkret jo vetëm për masat që do të ndërmerren, por edhe për afatet e realizimit, ku, në disa raste, në programin e paraqitur citohen afatet.

Së dyti, gjatë fushatës është propaganduar me të madhe se do të ketë ndryshime strukturore. Për shembull: për sportet, për Ministrinë e Zhvillimit Rural etj., në mënyrë që institucionet të jenë sa më fleksibël në realizimin e detyrave. Duke pasur interes për sportet, unë kam marrë pjesë në shumë takime të zhvilluara me sportistë dhe ish-sportistë, ku kudo thuhej se Ministria e Turizmit, Rinisë, Kulturës dhe Sporteve aktuale, tregon mungesën e interesit ndaj sportit, prandaj, ne sapo të vijmë në pushtet do të bëjmë një institucion që të interesohet vetëm për sportet. Madje me të drejtë kryetari i komisionit për hartimin e programit për sportet thoshte: “Sa të them unë Ministria e Turizmit, Rinisë, Kulturës, kur të shkojë te Sporti, jam lodhur.” 

Në fakt çfarë ndodhi? Sporti me qeverinë e re është përsëri apendiks i një ministrie. Ky veprim më lë të dyshojë se situata me sportin shqiptar nuk do të ketë ndryshime.

Së treti, të studiosh dhe të marrsh parasysh dukuri pozitive të programeve të vendeve të tjera nuk ka asgjë të keqe, por t’i implementosh ato pa pasur parasysh situatën konkrete të vendit dhe sidomos situatën ekonomike, është një veprim që nuk të çon në sukses. Përkundrazi, kam bindjen se shumë shpejt do të ketë korrigjime të programit ose mosrealizime të tij. 

Së katërti, në programin e qeverisjes ndryshe nga programi elektoral nuk jepet një kosto e masave, që do të ndërmarrë qeveria dhe burimet e të ardhurave për përballimin e saj. Kjo është një e metë e programeve që tashmë është bërë modë. Unë e di që pas dy- tre muajsh do të vijë buxheti për shqyrtim dhe miratim, por të paktën linjat kryesore të burimeve financiare duhet të ishin pasqyruar.

Duke iu referuar pjesës së zhvillimit rural dhe bujqësisë, konstatoj se në program nuk duket filli që siguron interferencën e masave të marra në aktivitete të ndryshme, gjë që do të siguronte një realizim të harmonizuar të objektivave, për rrjedhojë të objektivit madhor të përmirësimit të nivelit të jetesës në zonat rurale. 

Programi i paraqitur i trajton problemet e fshatit të shkëputura dhe jo siç ishin parashikuar në programin elektoral. Në program rëndësi të veçantë i jepet sigurisë ushqimore dhe mbrojtjes së konsumatorit, por me formën e organizimit unë vërej se handikapi që ka ekzistuar nuk kalohet edhe me krijimin e AKU-së në qeverisjen e kaluar. E kam fjalën për pozicionin e shërbimit veterinar. Siguria ushqimore i kalon Ministrisë së Shëndetësisë, por, siç e dimë, rreth 70% e problemeve të mbrojtjes së konsumatorit i takon veterinarisë. Ndërkohë, keni programuar masa për evidentimin dhe mbrojtjen e shëndetit të kafshëve, të cilat, pa dyshim, janë pjesë e shërbimit veterinar. Ky problem është shumë i rëndësishëm, sepse ka të bëjë me shëndetin e njerëzve, në radhë të parë.

Aktualisht, sëmundjet e trasmetueshme te njerëzit janë rrezik i madh për popullatën dhe veçanërisht për fëmijët. Sa më sipër, në program nuk del i qartë pozicionimi i shërbimit veterinar dhe i institucioneve në varësi të tij. Ndërsa në programin elektoral ishte parashikuar harmonizimi i mbrojtjes së shëndetit të njerëzve, të kafshëve dhe mbi të gjitha strukturimi e ndarja e kompetencave deri në nivel vendor.

Problem tjetër është angazhimi për uljen e kostos së produkteve bujqësore. Personalisht, mendoj se ky është një nga problemet kryesore që të bëjë të mundur jo vetëm vitalizmin e prodhimit bujqësor, por edhe të ndikojë në çmimet e produkteve, për pasojë në uljen e kostove të jetesës së popullsisë në qytete. Sa më sipër, heqja e TVSH-së për imputet dhe makineritë bujqësore, fidanët, farërat etj., krahas heqjes së TVSH-së, akcizës, taksës së qarkullimit për naftën, megjithëse, duket kosto për qeverinë, do të ketë impakt ekonomik pozitiv të shpejtë.

Në programin elektoral në faqen 29, thuhet se TVSH-ja për plehrat kimike do të bëhet zero. Po ashtu materiali gjenetik që përdoret në blegtori, do të bëhet zero; do të bëhet zero TVSH-ja për makineritë bujqësore megjithëse është hequr nga qeveria paraardhëse, për farërat dhe materialet mbjellëse do të bëhen 10%. Ndërsa në programin e paraqitur, në faqen 37 thuhet: “Do të reduktohet TVSH-ja për farërat, fidanët, materialet gjenetike shtazore, plehrat kimike, pesticidet, vaksinat e blegtorisë etj. Pra, nuk del e qartë nëse do të bëhet respektivisht zero apo 10%, do të reduktohet dhe sa do të reduktohet.

Për sa i përket zhvillimit të blegtorisë në programin elektoral thuhet: “Gjatë kësaj periudhe politikat për rritjen e referencave të importit kanë çuar në rritjen e çmimeve të lëndëve të para ushqimore, në një kohë kur importohet mbi 70% e mishit dhe qind për qind e sojës”. Referencat në dogana për këto mallra janë rreth 30% më të larta se çmimet e blerjes, duke ndikuar direkt në rritjen e kostos së prodhimit me të paktën 5%. Si rezultat i politikave të ndjekura disa aktivitete blegtorale janë në falimentim të plotë”. Pra në të gjitha takimet nga ana e zotit Rama është thënë se do të heqin çmimet e referencave për lëndët e para për blegtorinë. Në program kjo nuk përmendet fare. Nuk del e qartë nëse do të hiqen çmimet e referencës për blegtorinë apo jo.

Nuk mund të lë pa përmendur problemin e pronave. Për këtë pjesë programi i ngjan më shumë një hartimi se një programi konkret. Në drejtim të pronave problemi më i madh është abuzimi me pronarët e ligjshëm dhe kryesisht në zonat bregdetare. Çfarë masash do të merren që e drejta e pronës të shkojë në vend? Çfarë do të bëhet me vendimet e KKP-së dhe të gjykatave që janë abuzive? Çfarë do të bëhet me pronat abuzive të regjistruara? Në fund të fundit, kur parashikohet një afat për mbylljen e këtij kapitulli? Për këto çështje programi nuk jep asnjë përgjigje.

Përfundimisht, do të thosha, se megjithëse ky program ka reduktim të angazhimeve të marra, nga ai elektoral, edhe ato që merren përsipër nuk janë pak, uroj të bëhen realitet, por unë nuk kam besim te premtimet e zotit Rama dhe si pasojë dyshoj në realizimin e tij. Prandaj pa parë vepra, nuk mund ta vetëbesoj.

Faleminderit!

Ilir Meta – Zoti Duka, ju falënderoj shumë! Keni qenë shumë konciz për sa i takon kohës, jo vërejtjeve, sepse ato nuk i gjykoj dot.

Zoti Musa Ulqini, urdhëroni!

Musa Ulqini – I nderuar zoti Kryetar i seancës,

I nderuar zoti Rama,

Të nderuar kolegë deputetë,

Dua ta filloj këtë diskutim të parë në këtë legjislaturë të re me një falënderim të thellë për votuesit e Dumresë, Gostimës e Cërrikut, ku unë drejtova fushatën elektorale si përfaqësues i PS-së, të cilët votuan masivisht pro programit elektoral. Si përfaqësues i PS-së në një zonë ku 90% e zgjedhësve janë fermerë dhe banojnë në fshat e kam fokusuar këtë diskutim mbi programin elektoral të PS-së për fshatin.

Për herë të parë në historinë e pluralizmit shqiptar, PS-ja vuri në fokus të programit të vetë elektoral në zgjedhjet e 23 qershorit problemet më themelore që shqetësojnë në mënyrë të njëjtë fermerët anekënd Shqipërisë.

Katër janë shtyllat e projektit elektoral të PS-së për fshatin:

Shtylla e parë: pajisja e të gjithë fermerëve me certifikatën e tokës.

Shtylla e dytë: ujë për vaditje në çdo parcelë, duke investuar 160 milionë dollarë për rimëkëmbjen e sistemit të ujitjes e kullimit.

Shtylla e tretë: ulja e kostos së prodhimit të produkteve bujqësore, duke hequr TVSH-në për inputet bujqësore, farërat, fidanët, pesticidet, plehra kimike etj, dhe duke ulur 35% çmimin e naftës përmes heqjes së akcizës për fermerët.

Shtylla e fundit: krijimi i rrjetit kombëtar të grumbullimit, ruajtjes dhe tregtimit me shumicë të prodhimeve bujqësore.

Ky projekt kaq konkret u votua masivisht nga fermerët kudo në Shqipëri, sepse mungesa e certifikatës së tokës, mungesa e ujit për vaditje, çmimet e larta të inputeve bujqësore e karburantit, mungesa e rrjetit kombëtar të grumbullimit, të ruajtjes dhe tregtimit me shumicë të prodhimeve bujqësore, janë arsyeja kryesore që prodhimet bujqësore kanë kosto shumë të lartë,
duke detyruar mijëra fermerë të mos punojnë në tokat e tyre, të shkojnë dhe të punojnë si argatë në tokat e fermerëve në vendet fqinje. Edhe ata fermerë që nuk marrin rrugën e emigracionit prodhojnë në kushte shumë të vështira dhe ndihen vazhdimisht të rrezikuar dhe aspak të stimuluar nga mungesa e politikave lehtësuese dhe stimuluese të qeverisë në ikje.

Partia Socialiste dhe koalicioni “Aleanca për Shqipërinë Europiane” zotohen përmes këtij programi qeveritar që po diskutojmë dhe do të miratojmë sot, ta ndryshojnë rrënjësisht këtë situatë. Në programin e ri të qeverisë, në pjesën ku flitet për bujqësinë, janë shtjelluar gjerësisht se si do të jetësohen premtimet e sipërpërmendura elektorale për fermerët. Edhe në fjalën e mbajtur në Kuvend nga Kryeministri Edi Rama theksohet në mënyrë të qartë dhe të prerë se gjatë katër viteve të mandatit të saj kjo qeveri do t’i qëndrojë deri në fund angazhimeve për një ndryshim rrënjësor në politikat stimuluese dhe subvencionuese për fermerët duke theksuar se, citoj: “Ne,- thekson zoti Rama, - do t’i kushtojmë fshatit gjatë këtij mandati energjitë që qeveritë e Shqipërisë nuk i kanë kushtuar në 20 vjet të marra së bashku”.

Të nderuar kolegë deputetë,

Është e drejtë e secilit prej nesh të ketë këndvështrimin e tij për programin e kësaj qeverie. I mirëkuptoj edhe konsideratat e shumta politike, por unë mendoj se qytetarët e këtij vendi kanë votuar masivisht për zgjidhjen e problemeve të premtuara në programin elektoral, të cilat janë jetësuar në të gjitha faqet e këtij programi qeverisës.

Përtej oratorisë politike, unë besoj fort se të gjithë qytetarët që na ndjekin janë të vëmendshëm në radhë të parë për faktin se kjo qeveri dhe Kryeministri Rama për asnjë çështje, në asnjë rast dhe në asnjë rresht të këtij programi nuk kanë devijuar nga programi elektoral për të cilin ata votuan në mënyrë plebishitare. Prandaj tingëllojnë qesharake akuzat e opozitës, se qeveria e re nuk po i mban premtimet.

Së fundi, dua të theksoj se unë besoj fort, gjithashtu, se ky program qeverisës do të jetësohet gjatë katër viteve të ardhshme duke justifikuar pritshmëritë e larta të qytetarëve shqiptarë, sepse në sinkron me cilësinë e tij është edhe vullneti politik i Kryeministrit Rama dhe i këtij kabineti për të kapërcyer sfida të shumta që na presin.

Faleminderit!

Ilir Meta – Shumë faleminderit, zoti Ulqini, sepse keni qenë akoma më konciz!

Fjalën e ka zoti Tahir Muhedini. Të përgatitet zoti Florion Mima.

Tahir Muhedini – I nderuar zoti Kryetar,

Të nderuar kolegë deputetë,

Si përfaqësues i shqiptarëve të Çamërisë nuk gjendem për herë të parë në Kuvendin e Shqipërisë. Kam qenë këtu përpara 9 vjetësh. Atë kohë u gjendëm përballë forcave të Policisë së Shtetit, të cilët duke harruar që ishim shqiptarë, dhunuan të moshuar, fëmijë, burra, gra, që kërkonin një të drejtë legjitime: miratimin e një rezolute për zgjidhjen e çështjes çame.

Në ndryshim nga ajo kohë, sot ju drejtohem juve, të nderuar kolegë, si përfaqësues i zgjedhur të qytetarëve shqiptarë, mbështetës i kauzës së madhe kombëtare, si çështja çame, në atë kohë gjendeshim jashtë gardhit të forcave të rendit që ruanin Parlamentin nga zemrat e shqiptarëve, sot, së bashku me katër përfaqësuesit e BDIU-së gjendemi në zemër të Parlamentit të shqiptarëve, dhe kjo nuk është rastësi, por është një kërkesë e mbarë shqiptarëve që sot duan një qeveri të përgjegjshme, që ta çojë përpara një çështje të drejtë si ajo e shqiptarëve të Çamërisë.

Duam një zë të fortë që të çojë përpara çështjen kombëtare, dhe PDIU-ja zotohet se do ta bëjë këtë, se do të përgëzojë këtë qeveri sa herë që të veprojë me idealin e rilindësve dhe do ta kundërshtojë me gjithë forcën sa herë të përballë rilindjen e premtuar.

Sot kjo qeveri po jep provën e parë. Analiza jonë është e dyzuar. E përshëndesim programin qeveritar që pas shumë vitesh ka përfshirë çështjen shqiptare të Çamërisë si një çështje që do zgjidhje. Ky është një hap i rëndësishëm në rrugën e duhur, në rrugën e amanetit të kombit tonë. Por, është vetëm fillimi. Qeveria e re nuk ka përshkruar në këtë dokument asgjë në lidhje me problemet e shumta të grumbulluara nga marrëdhëniet shqiptaro-greke, se si do ta kanalizojë zyrtarisht çështjen çame në rrugën e zgjidhjes, si do të zgjidhë në mbrojtje të dinjitetit dhe interesit kombëtar çështjen e urave dhe çështjen e toponimeve, ku të gjithë shqiptarët e Çamërisë që kanë lindur në atë krahinë kthehen në kufi; si do të ndalojë ndërhyrjen e Greqisë në çështjen e Kishës Ortodokse Autoqefale të Shqipërisë dhe si duke respektuar Autoqefalinë e Kishës do të mundësojë çrrënjosjen e fenomeneve të rrezikshme antishqiptare të pak klerikëve të huaj në të.

Këto janë pyetje që duan përgjigje dhe nuk mund të mjaftohen me një fjali përmendëse në një program shumëfaqësh. Nëse të gjitha këto do të kishin një analizë të qartë në programin qeveritar, me të gjithë vullnetin e shqiptarëve të Çamërisë, do të votonim pro. Por në mungesë të tyre do të inkurajojmë qeverinë shqiptare që ta saktësojë në programin qeveritar. Të jeni të sigurt se mbështetjen tonë të sinqertë dhe të pakushtëzuar do ta gjeni në çdo moment që çështjen çame dhe çështjen kombëtare do ta çoni përpara, sikurse do të gjeni një kundërshtim tonin nëse nuk e bëni diçka të tillë. Ky është misioni ynë si një opozitë konstruktive, luajale ndaj votës së qytetarëve të Shqipërisë.

Faleminderit!

Ilir Meta – Faleminderit!

Fjalën e ka deputeti Florion Mima. Të përgatitet zonja Ermonela Felaj dhe zoti Kastriot Islami.

Florjon Mima – I nderuar zoti Kryetar,

Të nderuar kolegë deputetë,

Është një film i zhanrit politik, titullohet: “Marrëdhënie e veçantë”, i cili trajton marrëdhëniet ndërmjet dy liderëve botërorë, Bill Klinton dhe Toni Bler, dhe pavarësisht se mund të ketë shumë fiction në të, më kanë mbetur në mendje dy thënie, dy këshilla që Bill Klinton i jep Toni Blerit: e para, i thotë: “Ne të dy jemi përfaqësuesit më tipikë të së majtës së qendrës progresiste dhe ne mund të bëjmë shumë për ta shkërmoqur të djathtën në vendet tona”. Këshilla e dytë është për Blerin, i cili sapo kishte hyrë në zyrë: “Ti po ulesh në këtë karrige, fillo dhe mendo se për çfarë do të hysh në histori, por të paktën sigurohu që kjo të mos jetë shëndetësia”, dhe Bill Klintoni qesh ashtu siç dinte të qeshte Billi.

Zoti Rama, keni zgjedhur të merrni këshilla nga një personalitet, i cili në film del se merr këshilla vetë, por nëse ua jep këto dy këshilla, sigurohu që këshillën për shkërmoqjen e të djathtës ta shkruani në rërë. Ndërsa këshillën për të hyrë në histori me reformat në shëndetësi gdhendeni në shkëmb.

Zoti Rama, keni humbur shansin ta nisnit si një burrë shteti, si një kryeministër i gjithë shqiptarëve, një njeri i drejtë dhe i baraspeshuar, një njeri kortez, sepse pa kortezi nuk i bën keq askujt, apo jo? Pra, me një fjalë të tregoheshit një kryeministër normal, siç kanë qenë fare normalë dhe aspak të mbinatyrshëm të gjithë kryeministrat shqiptarë që janë ulur para jush në atë karrige, duke filluar nga zoti Meksi, zoti Nano, zoti Majko, zoti Meta, zoti Fino, apo dhe zoti Berisha, të gjithë shqiptarë, por edhe vdekatarë të thjeshtë si çdo sapiens i këtij rruzulli, kanë kryer punën e tyre si kryeministra të këtij vendi, dhe sipas vullnetit të sovranit jetojnë fare normalisht, ose si pensionistë, ose si qytetarë të lirë të botës së lirë, ose si përfaqësues të popullit këtu në sallën e Kuvendit.

Zoti Rama, katër vite do të kalojnë shumë shpejt dhe në fund të kësaj periudhe jo vetëm që do të bindeni se ju nuk jeni një Mesi, por besoj do ta keni kuptuar se punët më të mira në këtë vend janë bërë kur ka pasur dialogim, shtrëngim duarsh, dashuri dhe respekt mes palëve. Cinizmi dhe ironia janë djegësi më i mirë për të djegur urat e bashkëpunimit, ura që çojnë drejt prosperimit të jetës së shtetasve që keni marrë përsipër të qeverisni. 

Meqë jemi te qeverisja, ju dëgjova dhe lexova, madje dhe ju ridëgjova dhe ju rilexova, dhe në një pikë më duhet ta pranoj, pavarësisht nuancave dhe përdredhjeve të përkujdesshme për të mos i thënë troç disa gjëra, për të cilat ndoshta nuk e keni ndarë mendjen, apo nuk ju ka mbërritur dakordësia nga aleatët apo nga institucionet ndërkombëtare, apo nga agjentë dhe operatorë privatë, të interesuar për t’u përzgjedhur si këshilltarë për fusha të caktuara, përgjithësisht ajo që keni shkruar në program është e njëjtë me atë që keni premtuar gjatë fushatës elektorale dhe për të cilën, siç ju pëlqen ta përmendni, keni marrë një milion vota. Këto një milion vota që sot ju bëjnë të ndjehesh kaq i përunjur, siç e thua vetë, është histori më vete dhe nuk i takon kësaj seance për ta adresuar, por pesha e tyre është aq e rëndë sa nga “të përunjur” do të jetë kthyer në “të përkulur” në fund të mandatit qeverisës. 

Me siguri do të të përkulë, sepse me çka shkruan në program, ke marrë përsipër të çmontosh të gjithë shtetin e ngritur në këta 23 vite demokraci nga demokratë dhe socialistë, nga të majtë dhe nga të djathtë; ke marrë përsipër të zhbësh të gjitha punët e mira që ata, kryeministrat vdekatarë të mëparshëm kanë arritur me mund, djersë, sakrifica, vetëmohim, pa protagonizëm supermesie, ke marrë përsipër të vësh dorë në gjykata, në prokurori, në administratën publike, në bujqësi, industri, energjetikë, kulturë, art, shëndetësi, polici, diplomaci, praktikisht gjithkund, gjithkund ku do të arrijë dora e zgjatur e kryeministrit të ardhshëm dhe e një grupi të ngushtë rreth tij.

Ne kemi detyrë t’u themi shqiptarëve të vërtetën, dhe do ta bëjmë, paçka se vetëm pak muaj kanë kaluar nga periudha e zgjedhjeve, por me sa duket ne na dëgjuan dhe besuan më pak sesa ju. Ne sot kurrsesi nuk u themi shqiptarëve se ishte faji i tyre që të kanë votuar. Jo! Personalisht mendoj se ata që ju kanë votuar kanë bërë mirë, se ndryshe ti nuk do të gjeje karar pa u ulur në atë karrige që aq shumë e ke ëndërruar në të gjithë këto vite demokraci. 

Herën e fundit, kur ti vetëm si PS more po kaq vota sa edhe më 23 qershor, dhe kur për hir të së vërtetës kishte një program më të mirë se sa ky që na paraqite sot, nuk le deputet pa nxjerrë dhe shtrirë në rrugë dhe goma makine pa djegur anembanë Shqipërisë. Tani ke rastin t’u tregosh shqiptarëve se di ta bësh këtë punë më mirë se paraardhësit e krahut tënd politik: Nano, Fino, Meta dhe Majko, gjë që unë sinqerisht do të doja ta besoja, por druaj se nxitohem.

Tani ke rastin të demonstrosh se jo vetëm di ta bësh këtë punë më mirë se të tutë, por edhe se kundërshtari yt politik, ai kundërshtar që kur mori detyrën në vitin 2005, në fjalimin e tij të prezantimit të programit të qeverisë tha se vlerësonte me mirënjohje çdo arritje që të gjithë qeveritë shqiptare kishin realizuar në drejtim të integrimit të vendit, zhvillimit të ekonomisë dhe prosperimit të jetës së shqiptarëve.

Kundërshtari yt politik të ka lënë një stekë të lartë arritjesh, të cilën ty të duhet ta sfidosh, ka ngritur dhe ka lënë operacionale QKR-në me një rekord historik jo për Shqipërinë, por për gjithë botën, regjistrim dhe pajisje me certifikatë të një biznesi në më pak se një orë me kosto zero. Do ta mbash, apo do ta çmontosh? Por atë që ta prishësh, duhet të dish si është ndërtuar; ka ngritur dhe ka lënë operacionale QKL-në, e cila eliminoi 65 për qind të lejeve, licencave dhe autorizimeve, si dhe thjeshtoi procedurën e marrjes së atyre që mbeten. Do ta mbash apo do ta çmontosh? 

Përsëri, që ta prishësh, duhet të dish si është ndërtuar; ka kryer gjithë reformën e inspektimeve dhe tani të duhet vetëm të emërosh kreun e inspektoratit. Zgjidh edhe vet çfarë do të bësh: do ta mbash apo do ta zhbësh? Të ka lënë një ekonomi në territor, rritje pozitive ekonomike, po të duash nga FMN-ja, po të duash nga Banka Botërore, apo po të duash edhe më të ulëtin e tyre që e ke në programin tënd, 1.6 për qind; të ka lënë një korpus fiskal që me lehtësi gjeneron rreth 28 për qind të GDP-së në të ardhura me shkallët më të ulëta tatimore në Europë, në daç mbaje, në daç çmontoje, në daç ndërto gunga për t’i prishur sheshtësinë, në daç hidhe me gjithë gunga në kosh dhe prezantojë shqiptarëve sistemin tënd “të drejtë”, ku 95 për qind e tyre do të paguajnë më pak se sa sot. Ne këtu do të jemi, dhe do mbajmë shënim, sepse tek ai 95 për qind gjysma janë votuesit tuaj, por gjysma janë tonët, dhe ata duhet të paguajnë më pak, apo jo?

Të ka lënë një sistem sigurimi shëndetësor të njëjtë me skemat më të përparuara botërore. Ke thënë se do ta prishësh, por nuk ke thënë asnjë fjalë se si kjo prishje e skemës asigurative do të përmirësojë cilësinë e shërbimit shëndetësor. Ne këtu do të jemi, do të mbajmë shënim çdo hap tëndin për çmontimin e gjithçkaje që është arritur me mund, para dhe djersë, dhe zëvendësimin me sisteme aventurore që i kemi parë dhe jetuar në filmin bardh e zi të jetës sonë në komunizëm të ka lënë një vend normal, që sot renditet në çatinë e botës për penetrimin e internetit, për vdekshmërinë foshnjore dhe amtare, për shndërrimin e pasurive në mirëqenie për popullsinë. 
Të ka lënë një vend më shumë se normal, që i rriti investimet e huaja direkte në kohë krize me më shumë se 316%. Të ka lënë një vend punëtor, një vend që po zë tregje në minerale, energji, gurë dekorativë, hekur, çimento, tulla e tjegull, bimë medicinale, perime dhe fruta, të cilat janë rritur 340% në harkun e 5 vjetëve. Të ka lënë një vend sipërmarrës që vetëm numrin e bizneseve e ka rritur mbi 2,5 herë. Të ka lënë rrjetin e rrugëve rurale, rrjetin e rrugëve turistike, malore e detare, dhe dy nga tre tunelet që do të kompletojnë rrjetin e autostradave në vend. Të ka lënë TAP-in, projektin më revolucionarizues në deversifikimin e burimeve të energjisë. Të ka lënë një rrjet minierash që sot nxjerrin dhe nisin drejt botës më shumë se 10 milionë ton minerale. Të ka lënë derën e BE-së hapur dhe të ka prenotuar edhe karrige ku do të ulesh si kryeministër i Shqipërisë zonjë, mes zonjave të Europës. Të ka lënë dhe punë të pambaruara, sigurisht dhe probleme të cilave ju duhet t’i jepni zgjidhje. Ka lënë një privatizim që u provua si jo i mirë të krahut të shitjes me pakicë të energjisë elektrike, e po ashtu një privatizim të dështuar të korporatës së naftës. 

Ju flisni për një model të ri ekonomik, pasi ky i vjetri qenkësh ezauruar. Nuk ka forcë të përballojë sfidat për 15-20 vjetët e ardhshme. Këtë model ekonomik nuk e ka zgjedhur as Nano e as Berisha. Kuvendi nuk ka miratuar ndonjë ligj e as qeveritë nuk kanë thënë se do të zgjedhim aksh model. Jo, atë e kanë zgjedhur shqiptarët, sipërmarrësit e këtij vendi. Ai nuk është modeli i korporatave multinacionale amerikane e japoneze, nuk është modeli i manjatëve dhe tajkunëve superbilionerë, nuk është as modeli i kapitalizmit shtetëror kinez. Ai është modeli që dominon sot pothuajse të gjithë botën e zhvilluar dhe atë në zhvillim: modeli i ndërmarrjeve të vogla e të mesme. 

Të gjitha të tjerat janë veç ide që ti do të doje t’i shikoje të realizuara, në mënyrë që një pjesë më e madhe e këtyre ndërmarrjeve të vogla e të mesme të punonte për eksport, apo një pjesë tjetër të angazhohej jo thjesht me eksportin e lëndëve të para të papërpunuara, por në realizimin e një vlere më të lartë në eksportin e produkteve të gatshme për tregjet evropiane dhe më gjerë. Por përsëri jemi brenda të njëjtit model. Këtë duhet ta kishin thënë ekspertët e tu, siç duhet të kishin thënë se edhe kryefjalën e modelit të ri, rritjen e prodhimit të brendshëm për të zëvendësuar konsumin, përsëri e ke pak skiç, pasi gjithçka që prodhohet ose duhet konsumuar në vend, ose duhet eksportuar për t’u konsumuar jashtë, në mënyrë që të marrë vlerë. Dhe konsumi vendor, investimet dhe eksporti janë 3 nga 4 zërat me shenjë pozitive që ndikojnë në rritjen e prodhimit të brendshëm bruto.

Shoqëria që ne kemi ndërtuar në këta 23 vjet është shoqëria e konsumit dhe është konsum që rrit GDP-në, që mban në punë mijëra fabrika, të cilat mbajnë në punë qindra e mijëra punëtorë, të cilët më pas me të ardhurat që realizojnë furnizojnë kanalet e konsumit dhe investimeve për të cilat ekonomia jonë ka nevojë si trupi për gjakun. I vetmi model që shkurajonte konsumin, përveç këtij tëndit, ka qenë një tjetër që i ktheu shqiptarët në bij të mjerimit, të cilin ata e përmbysën në mënyrë spektakolare në dhjetor të vitit 1990. Po ashtu duhet të kishin thënë se me rritjen e tatim fitimit për biznesin e madh ke goditur me thikë në zemër burimin kryesor të punësimit dhe në fund të 4-vjeçarit jo që nuk do të kesh të punësuar asnjë prej atyre 300 mijë vetëve, por ka rrezik duke shtuar ushtrinë e të papunëve edhe me disa dhjetëra e mijëra. 

Programi nuk është gjë tjetër veçse një listë dëshirash që ti do të doje të shihje të realizuar dhe kjo nuk është gabim. Gjithçka fillon me dëshirat të cilat pasi listohen, kuantifikohen, monetizohen dhe buxhetohen. 

Ke paraqitur një program qeveritar ku nuk u thua shqiptarëve se sa do të jenë shpenzimet e të ardhurat ndaj GDP-së. Sa do të jetë deficiti dhe burimet e financimit të tij? Nuk thua asnjë fjalë se sa do të ulet borxhi dhe më e rëndësishmja se si. Duke rritur të ardhurat? Deri ku? Nuk thua se sa do të jenë shkallët tatimore të tatimeve të drejtpërdrejta e atyre indirekte, apo duke ulur shpenzimet. Nëse po, sa do të ulen dhe ku? Të gjitha llogaritë flasin se që në vitin e parë ato do të kërcejnë me rreth 36% të GDP-së. 

Nuk thua se sa do të rritet ekonomia dhe cilat do të jenë burimet e rritjes? Çfarë do të bësh me deficitin tregtar dhe bilancin e pagesave? Një herë flet për heqje të taksës vendore për biznesin e vogël dhe përgjysmim të tatimit mbi të ardhurat, çka përgatiti të madh e të vogël për të paguar gjysmën e asaj që paguanin nën qeverinë “Berisha”. 

Pra, vetëm 5%, ndërsa sot ke marrë një kthesë të vogël dhe ke thënë se tatimin mbi të ardhurat e biznesit të vogël do të jetë sa gjysma e tatimit të fitimit të biznesit të madh. Meqë ky do të na u rritka, për të rritur kontributin që të mëdhenjtë duhet të japin më shumë se bizneset e vogla, i bie që 5%-shi që ishim përgatitur për të paguar bizneset e vogla is gone! Ose e thënë në shqip: vate 5%-shi me vapën e qershorit! Apo mos ndoshta e gjithë kjo lëvizje për heqjen e taksës së biznesit të vogël nuk ka të bëjë fare me lehtësimin e barrës fiskale të tyre, por thjesht me penalizmin e bashkisë së Tiranës? Koha do ta tregojë. 

Në programin tënd u thua shqiptarëve se do të heqësh TVSH-në për inputet bujqësore dhe me siguri është lapsus se qeveria e mëparshme i hoqi ato të gjitha. Thua se do të heqësh realisht TVSH-në për importimin e makinerive dhe pajisjeve dhe me siguri është lapsus, se kjo është kryer tashmë Erjon. Thua se do të punësosh 300 mijë veta, por nuk thua asnjë fjalë se çfarë do të bësh me ata 700 mijë të tjerë që mbeten, pasi ua more votën 1 milion vetëve dhe premton se do të punësosh vetëm 300 mijë prej tyre. Si do ta bësh me rreth 120 mijë të rinj që hyjnë në moshë pune vetëm në 4-vjeçarin tënd? Po ata 60 mijë që do të punësosh me programet e asistencës? Mos vallë do të lësh pa ndihmë ekonomike 100 mijë familjet që e marrin sot atë? Premton se do të ribësh të gjithë sistemin elektroenergjetik shqiptar dhe nuk thua se si? Dhe çfarë do të bësh ndryshe nga ata që kanë bërë paraardhësit e tu? 

A e dini, i nderuar Kryeministër, se ky sistem elektro-energjetik shqiptar me tërë mirjadën e halleve e problemeve që ka, ecën në bazë të një strategjie të hartuar nga ekspertët më të mirë në botë. A e dini ju se Shqipëria ka sot kuadrin ligjor më të vlerësuar për nxitjen dhe prodhimin e energjive të rinoueshme? A e dini ju se deri më sot janë dhënë koncesione për rreth 430 hidrocentrale me një fuqi të instaluar përreth 1 mijë e 950 megavat për orë dhe me një vlerë investimi më shumë se 2,5 miliardë euro? Po a e mendon vallë se sa shqetësim u krijon këtyre investitorëve shqiptarë dhe të huaj kur dëgjojnë se do të anulosh e zhbësh gjithçka që ata kanë investuar? Më të prekurit në këtë sallë duhet të ndihen ish-ministrat e Metës, të LSI-së, të cilët për rreth 44 muaj nga 48 gjithsej kanë zbatuar në atë ministri politika energjetike dhe koncensionare, të cilat punësuan direkt apo indirekt mbi 20 mijë shqiptarë dhe përmirësuan jetën e familjeve të tyre duke bërë që tashmë 70 HEC-e të jenë të lidhura në grilë duke furnizuar 4 deri 5 milionë kilovat-orë nga 20-22 që është konsumi mesatar ditor. 

Po kështu në rrafshin minerar dhe atë hidrokarbur përbetohesh se do të zhbësh çdo koncesion, leje dhe kontratë që nuk do ta gjesh të arsyeshme. Tani ke marrë zyrat, dosjet i ke të tëra aty dhe fillo t’i hulumtosh dhe t’i qëmtosh një e nga një. Do të shohësh se ato dosje janë përgatitur nga bij nënash që u dhemb pasuria kombëtare dhe më shumë sesa atyre që përbetohen në emër të saj. Në gjetsh gabime, ndërmerr të gjitha veprimet ligjore që të kërkon ligji, por kurrsesi mos guxo të trysnosh biznesin. Në ka sektor që meriton mirënjohje dhe vetëm mirënjohje, pasi kurrë nuk ia arritëm plotësisht ta vëmë në piedestal, siç e meriton, ai është biznesi shqiptar, i cili sheh para fitime, por edhe punësim e mirëqenie dhe të çdo gurë, te çdo përrua duke ndryshuar jetën e qindra mijëra shqiptarëve të cilën në të kundërt do të merrnin një lëmoshë ekonomike në zyrat e shtetit shqiptar. 

Zoti Rama, opozita do të vigjilojë ndaj çdo premtimi tënd, ndaj çdo pune dhe afere, të cilat me sa duket kanë filluar të trokasin ende pa u tharë boja e dekretit të Presidentit. 

Ju dëgjova për një kompani të huaj, e cila do t’ju asistojë për reformën në trupat fiskalë, madje jo një, por në tre nga prononcimet tuaja, madje duke e kuotuar edhe me emër. Reforma e pasqyruar edhe në program ndër të tjera i referohet bashkimit të dy trupave kryesorë, të të hyrave publike në një të vetëm. E kemi pasur dhe ne këtë objektiv, dhe me vetëdije zgjodhëm ta shtynim, jo se nuk e bënim dot, por sepse gjykuam se ishte më mirë të dëgjonim këshillën e miqve ndërkombëtarë, të cilët na sugjeruan se kjo do të ishte mirë të ndodhte kur të dy trupat të ishin perfekt, çka nuk ishte rasti, pasi kjo rrezikonte që nga dy trupa jo perfektë të krijonit një supertrupë akoma dhe më pak perfekte. 

Së dyti dhe për shkak të misionit të doganave evropiane, i cili është shumë më kompleks sesa thjesht gjenerimi i të hyrave publike. Nejse! Ke zgjedhur ta bësh, bëje, por të vish në 2013-n dhe të përpiqesh të bindësh shqiptarët se kompania e huaj në fjalë është më e mira në botë, dhe se ka bërë mrekullia, kjo është e tepërt. Ajo që kjo kompani ka bërë në një vend tjetër ballkanik diku nga viti 2004 është krijimi i atyre grupeve që quhen MAT. Mobile Enti Smagling Teams, që në shqip u themi grupeve lëvizëse të antikontrabandës. Këto grupe ne sot i kemi operacionalë dhe për hir të së vërtetës nuk ka ndonjë impakt në të hyrat publike dhe shpesh janë të bezdisshme edhe për bizneset. Nëse e ke lënë që do të kapësh kontrabandën brenda territorit të vendit, po them se na ka marrë lumi. Ne sot marrim on line të dhënat për mallrat që nisen drejt Shqipërisë pa arritur mallrat në kufijtë dhe portet e Shqipërisë. Por meqë e ke nisur me çmontime, pushka top t’u bëftë! Bëje dhe do të shohësh se në fund të 4-vjeçarit jo vetëm që do të jesh përkulur, por do të jesh kërrusur nga barra e premtimeve të pambajtura, por dhe punëve të bëra keq. 

Pavarësisht kritikave dije se personalisht nuk do të uroja kurrë dështimin e qeverisë që drejton, pasi ky dështim do të ishte rrënim për popullin tim, sidomos në këto kohëra krizash. Tani që je ulur në karrigen e kryeministrit mendo për ditën që do të ikësh nga ajo karrige, se një ditë kjo do të ndodhë, pasi ky është rregulli i artë i demokracisë. Mendo realisht për të bërë dhe punë të mira, si të gjithë kryeministrat paraardhës dhe vdekatarë normalë, pasi ky tjetri është rregulli i taksur nga Zoti për të gjithë ne. Askush e zhbën, nuk e çmonton dhe nuk e prish dot atë rregull, pavarësisht se gjatë jetës së vet mund të jetë marrë vetëm me zhbërje, çmontime, dhe prishje ndërtimesh, fillimisht te Lana dhe tani së afërmi edhe në bregdet.

Faleminderit!

Ilir Meta - Faleminderit!

Fjalën e ka zoti Berisha për procedurë.

Sali Berisha – Zoti Kryetar, 

Siç po shkojnë punët, këtu nuk po diskutohet as për një program as për një kabinet. Në ç’kuptim e kam fjalën? Se dinjiteti i vendit është dinjiteti i vendit, se kurrë ndonjëherë nuk ka ndodhur që të vijë këtu në këtë Parlament një qeveri me program pa 100-ditësh Se kurrë ndonjëherë nuk ka ndodhur në këtë Parlament që të vijë këtu një qeveri pa vitin e parë. Unë mendoj dhe propozoj që qeveria, dikush e quajti kabineti privat dhe aty pjesërisht është shumë e vërtetë, të marrë kohën, të shtyjmë punimet e seancës.  Nuk doni ta shtyjmë, mirë, por pa 100-ditësh nuk ecet përpara. Nuk ka ndodhur kurrë kjo gjë. Kujtoni pak skenat pas hoteleve ku po hartohet 100-ditëshi. Ku është 100-ditëshi? Merrni kohën, kërkoni dhe ndihmën e Fate Velës dhe ne jemi të gatshëm të vijmë përsëri të diskutojmë për 100-ditëshin.  E di si është puna? Po e fute kokën nën tavolinë për 100-ditëshin, ju rrezikojnë të dyzetat! 

Ilir Meta – Atëherë, zoti Berisha kishte një propozim për procedurë. Natyrisht se kjo nuk besoj se pranohet, zoti Ruçi dhe nuk ka nevojë që ta hedhim në votim. Unë kam shqetësimin se zoti Berisha ka një merak tjetër, që kryeministri i ri të shkojë si i dekretuar në Bruksel dhe ai në seancën tjetër të thotë se si mund të shkojë një kryeministër i dekretuar për vizitë në Bruksel.

Për sa i takon 100-ditëshit, do të kalojnë ato, mund të bëhet bilanci, 300 ditët e kështu me radhë. Faleminderit për propozimin!

Fjalën e ka zonja Felaj.

Ermonela Felaj – Faleminderit zoti Kryetar!

Gjatë gjithë këtyre ditëve dhe tani në fakt, qëkurse u shënua fillimi i sezonit të ri parlamentar, nuk më është hequr ende një ndjesi, ajo që shumëkush nga opozita kishte pamjen e dikujt që pasi kishte dalë para pasqyrës duke shkulur flokë dhe çjerrë faqe ishte kujdesur të vendoste në fytyrë një buzëqeshje aq të paqtë, një nga ato që të lë pak vend të dyshosh. Në fakt dita e djeshme më konfirmoi përfundimisht këtë, sikurse më bëri të kuptoj se ofshamat tuaja për pushtet, me zë apo pa zë, mallkimet tuaja për popullin që nuk ju votoi, edhe ato të thëna me zë apo pa zë, e gjitha kjo ndodhi ndërsa dëgjoja radhën e ish-ministrave që ankoheshin për strategji dhe për projektet e pambaruara, për ato që na i paska lënë gati dhe që populli si paskësh kuptuar nuk i la të përfundonin.

Zotërinj të opozitës, ne nuk jemi të gatshëm as të punojmë dhe as të ndjekim mënyrat tuaja të qeverisjes. Ato ishin dhe rezultuan të dështuara. Shqipëria e 1 milion të papunëve dhe e më shumë se gjysmës së 15-vjeçarëve analfabetë funksionalë, ajo e shkollave që prodhojnë gjithnjë e më shumë Adhamudhër, (A nuk e tregoi këtë provimi më i fundit shtetëror?), ajo e krimit, të 8-fishuar në 8 vitet të qeverisjes suaj, ajo e borxhit publik mbi 62%, ajo e korrupsionit që e ka radhitur Shqipërinë vit pas viti në sërën e vendeve më të korruptuara, ajo e koncesioneve që kanë gllabëruar çdo pasuri dhe çdo të ardhur të sigurt për financat e vendit, ky është as më shumë dhe as më pak bilanci juaj qeverisës, fatura që u keni rezervuar shqiptarëve dhe sot në fakt lipset të përballeni jo thjesht me fjalë, por edhe me ndëshkimin eventual për çdonjërin me emër të përveçëm që ka abuzuar me pushtetin, gjoja duke e ushtruar në emër të popullit.

Koha e llogaridhënies suaj nuk ka përfunduar meqë humbët zgjedhjet, përkundrazi ajo sapo ka filluar. Asgjë nuk i shkakton më shumë dëm shtetit se sa atëherë kur mashtruesit përpiqen të hiqen si të urtë. Prandaj mos harroni dhe mos u hiqni si engjëj, as si të preokupuar për programin qeverisës që nuk i përmbushka pritshmritë tuaja.

Pyetja që shtron çdo shqiptar i zakonshëm sot nuk është nëse është e madhe apo e vogël qeveria e re, iu dha apo jo programi qeverisës opozitës, si kur dhe në sa kopje iu shpërnda, sa faqe ka me ngjyra dhe sa të tjera i ka me foto, kush e lexoi kush jo. Kuptohet se këto soj pyetjesh janë prej cinikësh. Shumë syresh nuk janë të reja dhe ndërkohë në esencë kanë marrë një përgjigje, e kanë marrë më 23 qershor. 1 milion shqiptarë me plot 1 milion vota të lira vendosën ta shpërfillnin cinizmin e atyre që qeverisnin për të zgjedhur dhe për t’i hapur rrugë një perspektive tjetër, asaj të aleancës për Shqipërinë evropiane. Gjithkush që nuk e ka kuptuar këtë me siguri ka një problem të rëndë me kohën,nuk arrin të dallojë të shkuarën dhe atë çka mbaroi me të tashmen që tani fillon.

Sigurisht nuk është dhe as nuk do të bëhet problemi ynë. Pas një komunikimi të gjatë dhe si asnjëherë tjetër me njerëzit secili pati mundësinë të dëgjojë dhe të kuptojë se programi i ri qeverisës është pa asnjë dyshim rikonfirmim i plotë i çdonjërit prej zotimeve tona, çka tregon qartë se fushata dhe aq më pak programi nuk janë propagandë, por prekje nga afër e atij realiteti që i shqetëson sot njerëzit. 

Njerëzit e zakonshëm duan punë dhe siguri. Këto kërkesa nuk i kanë vetëm shqiptarët. Në mbarë botën e qytetëruar ku synojmë të integrohemi këto janë kërkesa bazë të qytetarëve dhe njëkohësisht edhe përgjegjësi themelore për t’u përmbushur nga ata që i qeverisin.

Mesazhi ynë është i qartë për këdo: Ne do të jemi me njerëzit e zakonshëm, do t’i mbështesim në përmbushjen e nevojave të tyre, ashtu sikundër kemi komunikuar dhe na kanë besuar. Fitorja në zgjedhje nuk na e a fshirë nga mendja Shqipërinë që gëlon nga papunësia, varfëria dhe korrupsioni. Për asnjë një moment nuk na janë ndarë shqetësimet e sa e sa shqiptarëve se çfarë do të bëhet me ta, me atë që më parë ishte e tyre, ishte publike dhe sot është jashtë çdo monitorimi shtetëror.

Po ju kujtoj koncesionet, të dhëna kudo: në energjetikë, në naftë, në minerale, edhe në shërbime të rëndësishme publike, që gjatë këtyre viteve është provuar të jenë bërë rruga më e shpejtë, më e shkurtër e shfrytëzimit të paprinciptë dhe qartësisht në dëm të ekonomisë sonë kombëtare.

Po jap një shembull. Kuçova ishte dikur qyteti i 15 ndërmarrjeve të rëndësishme industriale. Ndërsa sot nuk ka asnjë mirëfilli, përjashto ndërmarrjen e nxjerrjes së naftës, e katandisur si mos më keq, në nivele prodhimi që nuk i kapin as ato të viteve ’40 (Besoj se shumëkush e kujton ndërmarrjen e dikurshme italiane AIPA), pikërisht për shkak të administrimit nga të paaftë, nga militantë partiakë dhe makutër që ju i mbollët gjithandej dhe që sot kanë lënë qindra puse nafte pa punë.

Natyrisht në këtë pikë nuk do të lija pa përmendur edhe diçka tjetër. Dëgjova dje në këtë sallë se si me aq patos u evokua sjellja me njësitë e qeverisjes vendore në vitet tuaja të pushtetit. Ju i degraduat njësitë e qeverisjes vendore vit pas viti me ato buxhete mjerane që u akorduat. Po i rri sërish shembullit të bashkisë Kuçovë, një njësie vendore të cilës qeveria juaj i dha për 30 mijë një grant të caktuar dhe mandej, si reflektoi mbi rezultatet e të ashtuquajturit cencus të famshëm, ia shkurtoi me pretendimin se ky qytet ka vetëm 12 mijë banorë. Mendoni se çfarë akti të paprecedent keni kryer ndaj një njësie vendore, që vetëm zgjedhës, pra banorë të moshës 8 vjeç e sipër, ka 24 mijë vetë.

Prandaj, ju lutem, mjaft na folët për modelin tuaj, për keqardhjen tuaj ndaj njerëzve në nevojë. Për shumë prej jush dallohet thjesht dhe qartë nga mënyra se si flasin se varfëria është abstraksion, jo një realitet që e kanë prekur.

Ne jemi zotuar publikisht përpara shqiptarëve se pasurinë publike, atë që u përket atyre do ta kthejmë në destinacion. Të gjitha koncesionet do të rishikohen. Do ta bëjmë këtë sepse besojmë fort se ky është instrumenti më i rëndësishëm në mbrojtje të pasurisë dhe pronës publike aq shumë të abuzuar. Për ligjin dhe autoritetin që e ekzekuton atë çdo gjë e cila i kundërvihet interesit publik përmes pushtetit të influencës, parasë, favorit dhe të tjerë mekanizma të ngjashëm është absolutist e pavlefshme dhe si e tillë duhet të anulohet. 

Me fjalë të çdo lloj kontrate koncesionare ose jo që i vë palët në pozita dukshëm të zhbalancuara (një gjë e tillë te ne i ka ndodhur shtetit, publikut) është nul. Mbi këtë logjikë ligjore të jeni të bindur se funksionon gjithandej lidhja e kontratave dhe mbi këtë logjikë ligjore do të kryhet edhe rishikimi i çdo lloj koncesioni të dhënë deri më sot.

Njihen publikisht shembujt e shumtë të shkeljes së ligjit në rastin e dhënies së koncesioneve, favorizimet në gara të subjekteve pjesëmarrës në to, familjarë ose lidhjet e njerëzve në pushtet. Këtë e dini se është një shkelje që dënohet penalisht. Shkeljet e afateve të kontratave koncesionare, rasti i minierës së Bulqizës është emblematik, nga momenti që ish-ministri pohoi publikisht në këtë sallë se e kishte zgjatur vetë afatin e kontratës me koncesionarin, pa marrë miratimin e Parlamentit, meqë ky nuk vinte në seancë plenare.

Pikërisht nga rishikimi i të tilla tenderimeve të pronës publike do të mund vetëm të përfitojmë, sepse shkurt dhe qartë, çdo e drejtë e shkelur, çdo abuzim me çdo të mirë publike do të vihet në vend dhe shkelësit do të ndëshkohen.

Është e sigurt në kësi rastesh kostot i ka pasur dhe vazhdon t’i ketë vetëm publiku. Ja pse jemi të vendosur të marrim mbase vendime të vështira, por të të nevojshme në dhënien fund të rrënimit të mëtejshëm të një vendi që meriton me çdo kusht të ringrihet.

Në përfundim desha të them edhe dy fjalë. Në Bibël inati përkufizohet si virtyti i të pamendëve. Unë do të kisha një vlerësim tjetër duke u nisur nga diskutimet e ditës së djeshme dhe ato që mundëm të dëgjojmë paraditen e sotme. Do ta falënderoja, në fakt, opozitën për një shërbim që na bëri pikërisht për shkak të inatit të humbjes në zgjedhje, të inatit për çka premtuat për 8 vjet rresht dhe nuk i bëtë, mbase më shumë se çdo deputet tjetër i maxhorancës ju numëruat një për një zotimet tona programore, duke i siguruar kështu shqiptarët, edhe nga pozita e kundërshtarit tonë politik se ne nuk kemi harruar dhe ato që thamë do të jenë rrugëtimi ynë i ardhshëm.

Faleminderit!

Ilir Meta – Faleminderit!

Fjalën e ka zoti Kastriot Islami.

Kastriot Islami – I nderuar zoti Kryetar,

Të nderuar kolegë,

Të dashur shqiptarë,

Më lejoni t’ju uroj të gjithëve punë të mbarë në këtë mandat të ri parlamentar, në mënyrë të veçantë atyre që vijnë për herë të parë.

Po ashtu, zoti Kryetar, do t’ju uroja vullnet të mirë për moderacion maksimal dhe drejtim imparcial. Mbi të gjitha, do të kërkoja nga ju që të shmangnit fyerjet dhe sharjet, si dhe gjuhën e urrejtjes e të presionit.

Gjykoj se përtej diferencave politike, programore apo pragmatike ka dhe duhet të ketë interesa të përbashkëta që duhet të na bashkojnë. Do të vendosja në piedestal interesin publik. Shqiptarët kërkojnë nga ne të gjithë një jetë më të mirë dhe një të ardhme më të begatë dhe më të sigurt për fëmijët e tyre. Këtë duhet t’ua sigurojmë sepse përndryshe nuk kemi bërë detyrën tonë minimale. Jam i gatshëm të kontribuoj maksimalisht për këtë objektiv.

Shqiptarët në shumicën e tyre dërmuese besojnë dhe duan që Shqipëria te jete sa me shpejt në Evropë, sepse ata gjykojnë si pjesë e kësaj familjeve të madhe vlerash ata do të kenë më shumë mundësi dhe hapësira lirie për një jetë më të mirë; ky duhet të jetë një objektiv që duhet ta realizojmë sa më shpejt dhe me cilësi sa më të lartë. Do të vazhdoj të kontribuoj, madje duke sakrifikuar maksimalisht gjithçka nga vetja për këtë objektiv

Të nderuar kolegë, 

Së pari, nuk mund të lë pa përmendur faktin se debati për kohën që duhet t’i jepej opozitës për të studiuar materialin e paraqitur ishte i panevojshëm dhe jo efikas,i pakuptimte,i paprecedent,i papranueshëm. 

Kërkesa për 48 orë më shumë kohë që kërkonte opozita ishte fare normale, ndërkohë që do të ishte anormal imazhi negativ që do të krijohej në Bruksel nga ripërsëritja e sjelljeve te vjetra. 

Ndërkohë, opozita aktuale ka deklaruar publikisht se do të jetë opozitë parlamentare, pra institucionale, por edhe publike e mediatike, natyrisht konstruktive, reaktive, e sinqerte, jo nihiliste, por e fortë dhe alternative, dhe gjithnjë bashkëpunuese për çështjet e integrimit në BE. 
Unë jam i sigurt se asnjë provokim apo arrogancë nuk do të ndryshojë këtë qëndrim të saj veçse do të rrisë intensitetin, përmasën dhe larminë e veprimeve e të kundërveprimeve te saj.

Të nderuar kolegë, 

Para se të jap disa konsiderata për programin më duhet t’ju kujtoj’ jo pa qëllim’ pjesë të deklaratës së zotit Meta kur është miratuar programi i qeverisë PD-LSI në 16 shtator 2009:

“Kjo është Qeveria e sinergjive programore që do të sjellin standardet më të larta mirëqeverisjeje, solidaritetit dhe gjithëpërfshirës në politikat e saj, kohezion e paqe sociale, si dhe shërbime më cilësore ndaj qytetarëve shqiptarë.

Kemi për herë të parë një marrëveshje kaq transparente, e cila, në thelbin e vet, ka objektivat e përbashkëta të reformave të integrimit evropian, të lëvizjes së lirë të të gjithë qytetarëve shqiptarë, të punësimit dhe shërbimeve më cilësore.

Ndaj dua të falënderoj në mënyrë të veçantë Kryeministrin Berisha për mirëkuptimin e tij të plotë për të integruar gjerësisht në programin e kësaj Qeverie prioritetet më të rëndësishme që ka pasur dhe ka LSI-ja.”

Nga ana tjetër më vjen turp të ripërsëris termat dhe epitet e përdorura nga Rama për Metën gjatë mandatit të mëparshëm. 

Besoj se LSI-ja, në respekt të vetvetes, njeh të gjitha arritjet që ajo ka realizuar përmes kësaj marrëveshjeje programore gjatë mandatit 2009-2013, qoftë në sektorët që ka drejtuar qoftë integralisht si pjesë e shkrirë e qeverisjes së përbashkët dhe është në nderin e saj ti mbrojë ato nëse do të pasurojë CV-në e saj dhe besoj kështu do të ndodhë.

Për rrjedhojë, nëse të gjithë së bashku duam të shënojmë një standard të ri në marrëdhëniet maxhorancë-opozitë, ato duhet të fillojnë nga respekti dhe mirënjohja për arritjet e kundërshtarit, përndryshe nihilizmi për arritjet e së kaluar dhe euforia e egocentrizmi për fillimin e ri nga zero do të prodhojnë gjithnjë ballafaqim dhe konflikt politik.

LSI-ja si pjesë e pushtetit të djeshëm duhet të shprehë respektin, së paku për punën e saj përballë negativitetit dhe nihlilizimit ekstrem me të cilin është gatuar materiali i paraqitur i cili godet indirekt edhe LSI-në. 

Të nderuar kolegë, po flas tani për shumë arsye, jo thjesht si një deputet në opozitë, apo thjesht si një kundërshtar opozitar. 

Lidhur me materialin shtrohen disa pyetje: a ka dallime midis programit politik të Partisë Socialiste dhe këtij dokumenti? A ka dallime midis premtimeve në fushatë dhe këtij dokumenti? A ka dallime midis versionit të shkruar dhe fjalës së mbajtur? Nga një analizë e hollësishme rezulton se të katërta versionet ndryshojnë nga njëri-tjetri dhe këto ndryshime janë përtej ndryshimeve që mund të ndodhin normalisht në çdo rast. Këto dokumente janë të futura te njëri-tjetri si kukullat ruse, ku më e vogla është dokumenti i paraqitur në Kuvend. 

Premtimet elektorale janë më të fryra se materialet e paraqitura në Kuvend, pra shqiptarët duhet të dinë se jo të gjitha premtimet që janë thënë në fushatë janë përfshirë në program dhe në fjalën e mbajtur. Pra, ato i ka marrë era pa filluar ende punë qeveria. Shpresoj të mos jetë kështu!

Po ashtu, fjala e mbajtur në Kuvend është shumë e ndryshme nga materiali i shkruar jo vetëm në formë, por edhe në përmbajtje. Pra, me shumë gjasa disa çështje të thëna me zë e figurë do të harrohen, sepse nuk kanë mbetur të pasqyruara me shkrim. 

Shtrohet një pyetje tjetër: a është ky material një program qeverie? Fillimisht, kam preferuar të dëgjoj e të lexoj se çfarë thonë të tjerët dhe disa nga cilësimet janë: “Ai është një hartim; një listë dëshirash; një reportazh i një vizitori të huaj; një dokument i shkruar nga Homos Estheticus; një plagjiaturë copëzash, të marra me copy-paste nga dokumentet e OJQ-ve ose partive të majta, si dhe nga dokumentet strategjike të qeverive të mëparshme; një dokument artistik tipik për stilin e Ramës; një manifest që nuk sheh përpara, por prapa; një manifest që thotë se Shqipëria nuk ka qenë, nuk është dhe vetëm do të jetë në të ardhmen.” 

Gjykoj me qetësi se ky material në shumë aspekte nuk plotëson të gjitha kriteret për t’u klasifikuar si një program i strukturuar qeverie, as në përmbajtje, as në formë dhe as për sa u përket mekanizmave për zbatimin e tij, aq më pak mund të klasifikohet si një program rilindjeje. 

Po jap vetëm disa argumente:

Së pari, materialit i mungon një analizë e thelluar e arritjeve dhe e mosarritjeve në të kaluarën, e mundësive dhe e rreziqeve, e burimeve dhe e kapaciteteve të trashëguara. Pra, një pamje realiste mbi të cilën do të ngrihej themeli i programit të ardhshëm. Materiali që paraqitet në Kuvend është bazuar në metodën e nihilizmit dhe të negativitetit ekstrem, e nxirjes së realitetit dhe aktualitetit në të gjitha aspektet, duke paraqitur të kaluarën dhe të tashmen, si rrënim dhe shkatërrim, me idenë se gjithçka fillon nga zeroja dhe historia fillon nga unë! Kjo jo vetëm si retorikë politike, e cila mund të ishte e pranueshme, por edhe si metodikë e hartimit të këtij dokumenti. Kjo është një qasje tërësisht e vjetër, aspak shkencore dhe, fatkeqësisht, revanshiste. Kjo, natyrisht e shoqëruar nga një eufori dhe triumfalizëm ekstrem për të ardhmen, pengon përcaktimin me saktësi dhe qartësi të objektivave realistë e të realizueshëm, aq më tepër që në fushatë janë lëshuar premtime të parealizueshme populiste, të fryra dhe me pritshmëri tepër të lartë për publikun, të identifikuara nga të gjitha sondazhet e brendshme dhe të jashtme, por, fatmirësisht, një pjesë e tyre të lëna në harresë në dokumentin e parashtruar në Kuvend. 

Së dyti, ky material në përmbajtje nuk është program qeverie. Ka disa objektiva, por mungojnë objektivat themelorë, në mënyrë të veçantë ata që pretendon ky dokument për të qenë dokument rilindjeje. Nuk mund të krijohet një republikë e rilindur pa ndryshime të rëndësishme dhe themelore kushtetuese. Nuk janë të qarta drejtimet kryesore të veprimit për arritjen e këtyre objektivave, përderisa mungojnë ato madhoret dhe të përcaktuar qartë të gjithë të tjerët; nuk ka një kalendar veprimesh, minimalisht mbi bazë vjetore, gjë që e bën të pamundur monitorimin dhe kontrollin e zbatimit të objektivave gjatë gjithë kohës; mungon lista e projekteve konkrete madhore, që do të realizoheshin gjatë 4 vjetve, për të mos thënë projekte tërësisht të ndryshme cilësore për të justifikuar rilindjen; mungojnë llogaritë konkrete për burimet financiare për realizimin e objektivave; mungojnë treguesit sasiorë për matjen e nivelit të realizimit dhe të performancës, që e bëjnë këtë qeverisje të pakontrollueshme dhe me shumë gjasa të papërgjegjshme. 

Së treti, në material nuk bëhet një analizë dhe argumentim përse janë copëzuar disa ministri dhe janë bashkuar disa të tjera. Ndërkohë që numri i dikastereve është rritur, kemi të bëjmë me një qeveri më të madhe, me një numër më të madh dikasteresh dhe ndarje, më duket, të paarsyetuara, duke paraqitur ndërkohë nevojën për një mekanizëm më të madh e kompleks koordinimi. Kjo minimalisht e bën qeverinë më të kushtueshme për shqiptarët. Mungesa e një analize për strukturën e qeverisë dhe përputhjen e saj me drejtimet kryesore të veprimit ekzekutiv, lë hapësirë për të menduar se kjo strukturë është ndërtuar në mënyrë tërësisht subjektive, thjesht për të kënaqur orekset e partnerëve në koalicion. Disa bashkime dhe krijimi i një ose dy dikastereve të stërmëdha, ndryshe nga tendenca e copëzimit, duket se është bërë për të kënaqur oreksin e ndonjë ministri të preferuar. Me shumë gjasa, një qeveri kaq e madhe dhe e kushtueshme do të ishte vështirësish efikase dhe në kushtet e shtrëngesave financiare të një krize eventuale mund të rezultonte edhe jofunksionale. 

Po ashtu, për shkak të kaosit ose ngërçeve që do të krijoheshin nga lëvizjet e dikastereve, nga ndarjet dhe bashkimet e tyre, dhe deri nga spastrimi i administratës, kjo qeveri ka shumë gjasa të bllokohet që në muajt e parë, gjë që nuk e dëshiroj. 

Së katërti, jam menduar gjatë, por nuk mund ta lë pa e përmendur. Përbërja e qeverisë është ndoshta për herë të parë në historinë e vendit nga më kontroverset, më pak premtuesja për sukses dhe më probablja për dështim. I ka ndodhur “Microsoft-it” kjo histori. Nuk po flas për historinë e LSI-së, që ka një qasje më të pranueshme midis vijimësisë dhe ndryshimit, midis eksperiencës dhe freskisë. Pjesa tjetër është ndërtuar bazuar në filozofinë e spastrimit të individëve me eksperiencë të nivelit të lartë qeverisës dhe individëve me kontribute e merita dhe me profil politik tashmë të ndërtuar. 

Arsyetimi se këta individë me eksperiencë në ekzekutiv na duhen për të drejtuar në Kuvend është krejtësisht i pabesueshëm. Megjithatë, kjo mbetet një çështje e brendshme e Partisë Socialiste, por me impakt jopozitiv për interesin publik dhe me ndikim në stabilitetin e qeverisjes. Po ashtu, duke njohur shumë mirë avantazhet e ndarjes së mandatit të deputetit nga ai i ministrit, siç njoh shumë mirë mekanizmat që garantojnë demokracinë liberale dhe sigurojnë karrierën sipas meritës dhe kontributeve, gjykoj se në rastin e kësaj maxhorance ndarja e mandatit të deputetit nga si i ministrit do të jetë me shumë gjasa problematik dhe me ndikim negativ. Qofsha i gabuar! Aplikimi i këtij mekanizmi do të ngushtojë hapësirat e lirisë për konkurrencë sipas meritës. Largimi eventual i ministrave nga politika do të ulte gjithashtu cilësinë e Kuvendit përderisa largimi si ministër do të thotë largim nga Kuvendi dhe nga politika. Kjo mënyrë dhe ky mentalitet drejtimi do ta bënte më të paqëndrueshëm grupin kuvendor e qeverinë dhe do të rriste shanset e dështimit të qeverisjes, pavarësisht se mendohet e kundërta. 
Së pesti, në planin formal materiali është disproporcional. Dhe ka shumë mangësi. Rreth 45% e materialit e zënë CV-të e ministrave, 20 faqe, fletët ndërmjetëse me të kuqe si dhe nëntitujt janë rreth 14 fletë. Po ashtu ai është në një masë të konsiderueshme i mbushur me retorikë plot ujë dhe cilësime superlative që nuk thonë asgjë. Vëmendje disprporcionale, edhe mund të mos e them, i është drejtuar, me sa duket, stilit të shqiponjës, vetëm, se nuk është në përputhje me atë zyrtare. Në një masë të konsiderueshme gjenden deklarime parimore të panevojshme për një program qeverisës, pjesë të huazuara në mënyrë shabllone nga dokumente të tjera apo të formuluar me një gjuhë të pakuptueshme që lë të mendosh se janë përkthyer keq. Tani kam një gjykim vetëm për disa çështje. Flitet shpesh për një milionë shuplaka. Ky rezultat nuk duhet të trajtohet në mënyrë euforike, të paktën nga ana e PS-së për disa arsye. 

Së pari, shqiptarët dhe partnerët e huaj e kanë të qartë se si është realizuar pjesa obeze e këtij rezultati dhe ky do të vijë si kusht për hapjen e negociatave pas marrjes së statusit të vendit kandidat. Së dyti, PS-ja është në pushtet, por ajo nuk ka asnjë rritje të saj as në mandate e as në përqindje. E di që është provokative, por duhet ta shihni me realizëm. Në gjysmën e qarqeve, rretheve, bashkive, komunave dhe në gjysmën e qendrave të votimit ka rrudhje, kurse në gjysmën tjetër ka rritje modeste. E gjithë kjo provon se qëndrimi radikal i PS-së për zgjedhjet në vitin 2009 është ndëshkuar dhe fitorja ka ardhur nga zgjerimi i një pjese të ish-pushtetit, pra të LSI-së, për shkak të pragmatizmit dhe mobilitetit të saj. Thuhet se programet e PS-së dhe LSI-së janë integruar. Nuk e di nëse LSI-ja do të mbajë përgjegjësi për taksën progresive, për shëndetësinë falas që duket e venitur, për punësimin e 300 mijë të rinjve dhe grave të maskuar nga vetëpunësimi në fshat, për legalizimet falas. Nëse LSI-ja pranon të mbajë përgjegjësi për të gjitha premtimet populiste të PS-së, atëherë rezulton se vërtetë programet janë të mirë integruara. Liria e njerëzve dhe e konkurrencës sipas meritës është premtim i pabesueshëm për mendimin tim. Mospërfshirja e 25 politikanëve me eksperiencën më të lartë qeverisëse, me kontributet e tyre dhe me profil politik është kundërargument i fortë, ndërkohë që vetëm emërimet e para nepotike dhe sektare në qeveri godasin rëndë këtë parim dhe parime të tjera. 

Materiali përmban edhe shumë mangësi e defekte të tjera, që për mungesë kohe nuk po i rreshtoj. Në kushtet e një situate të brishtë ekonomike të vendosur në kontekstin e situatave të krizave në Itali e Greqi, gjykoj se materiali, struktura dhe përmbajtja e qeverisë janë ndërtuar pa shumë vizion dhe në mënyrë jo shumë profesionale dhe nuk ka vend për eufori, madje duhet pasur në vëmendje çdo ditë se dështimi është i mundshëm në 95% të rasteve, gjë që jua ka thënë edhe një ekspert i huaj, të cilin ju vetë e ftuat. Për rrjedhojë, larg euforisë dhe triumfalizmit. Lërini shuplakat e votës plebishitare dhe kini kujdes se rrëshqitja e vendit në recesion mund të çojë më tej vendin në krizë të thellë dhe fatkeqësisht kjo duket shumë e mundshme, por aspak e dëshirueshme nga shqiptarët dhe opozita, e cila mendoj se është e gatshme të kontribuojë në çdo rast për të mos e lërë vendin të rrëshqasë në krizë. 

Faleminderit për vëmendjen!

Ilir Meta – Përpara se të vijojmë, dua t’ju komunikoj listën përfundimtare deri në prag të votimit. Zotërinjtë Armando Subashi, Omer Mamo, Namik Dokle, Genc Pollo, Ben Blushi, Shpëtim Idrizi, Oerd Bylykbashi, Eduard Shalsi dhe në emër të grupeve parlamentare zotërinjtë Petrit Vasili, Edi Paloka dhe Gramoz Ruçi. 

Zoti Subashi, fjala për ju.

Armando Subashi – Shqiptarët votuan rilindjen dhe rilindje do të jetë, sepse këtë rilindje e kërkuan 1 milion shqiptarë dhe rilindje sjell edhe programi ynë qeverisës. Kjo është arsyeja që programi ynë është mirëpritur nga çdo shqiptar brenda dhe jashtë vendit. Si deputet në këtë sallë më erdhi keq që Kryeministri që iku, e tha shumë mirë një deputet i opozitës këtu, dhe opozita e tij nuk ndenjën deri në fund për të dëgjuar këtë program, megjithëse nga diskutimet që kanë bërë këto dy ditë, duket që e kanë studiuar shumë mirë programin tonë qeverisë, madje me laps në dorë. Për të mos rënë në përsëritje me ato që kanë thënë kolegët e mi, do të doja të ndalesha në disa momente që kanë të bëjnë me shtetin e së drejtës dhe demokratizimin e shoqërisë. Nëse flasim për shtet të së drejtës, ky koncept në këto vite erdhi duke u zvetëmuar saqë në mjaft raste e drejta e mëshiruar në ligje dukej si gjëja më e parëndësishme. Barazia para ligjit u kthye në një pabarazi të skajshme. Prokuroria, e veçanërisht gjykatat u kthyen në vendin ku finalizoheshin dhe ligjëroheshin epshet e pushtetit dhe pushtetarëve, të pasurve, të fortëve kundër pjesës tjetër të popullsisë. Ky parim i madh, i cili ka udhëhequr botën demokratike në shekuj dhe e ka çuar aty ku është sot, te ne u zëvendësua me shprehjen e famshme që na vjen nga errësira e shekujve “Ligji jam unë”. 

Kjo është arsyeja që gjykatat u kthyen në tualetin e këtij pushteti, ku çështjet e ministrave, të kryeministrit që vajti apo të familjarëve të tyre mbylleshin me lehtësinë më të madhe, duke menduar se ia hidhnin dhe duke bërë gati krimin e radhës, në funksion të pasurimit dhe mbajtjes së pushtetit. Në këtë moçal është brenda edhe Presidenti, edhe Këshilli i Lartë i Drejtësisë, edhe institucione të tjera që mund dhe duhet të kishin luajtur tjetër rol. Marrëveshja mes pushtetit të djeshëm dhe gjykatave për shërbime reciproke ka pasur bekimin e dy institucioneve të mësipërme, të cilat nuk justifikohen dot. Mjaftojnë vetëm dy shembuj: emërimet ose shpërblimet e fundit në Gjykatën e Apelit të bëra nga Presidenti dhe testimi kualifikues në kundërshtim flagrant me ligjin, e miratuar me konsensus për gjykatat administrative, duke injoruar jo vetëm këtë ligj, por edhe partnerët tanë që sipas këtij ligji duhet të asistonin dhe ta garantonin këtë testim. Nuk mund të pajtohemi dhe nuk pajtohemi me këtë situatë të sistemit të drejtësisë. 

Gjykatat tona nuk mund të vazhdojnë të jenë delja e zezë dhe ku besimi i publikut, i partnerëve dhe institucioneve të tjera të jetë zero. Gjykatat tona nuk mund të vazhdojnë të jenë streha më e ngrohtë për kriminelët ordinerë, por edhe për pushtetarët. Gjykatat tona nuk mund të vazhdojnë të jenë ortake në zhvatjen e pronave dhe pasurive nga më të pasurit, më të fortit apo më të pushtetshmit. Gjykatat tona nuk mund të vazhdojnë të vuajnë mungesën e kushteve më minimale në godina, ku aksesi i publikut vazhdon të ngelet i ulët, ashtu sikurse pakësimi i buxhetit gjyqësor, i cili nga viti në vit ka ndikuar ndjeshëm në mirëfunksionimin e tyre. Masat e parashikuara në program të shpjeguara nga Kryeministri dhe ministri i Drejtësisë janë garanci absolute, që sistemi gjyqësor do të rilindë në funksion të dhënies së drejtësisë përpara ligjit. 
Ngritja e Byrosë Kombëtare të Hetimit, që nuk e di përse po ju djeg kaq shumë, si njësi e specializuar në luftën kundër krimit të organizuar, korrupsionit, trafiqeve, veçanërisht atyre të qenieve njerëzore, lëndëve narkotike, do t’i japë një hov të paparë deri më sot jo vetëm zbulimit të autorëve, por ajo që është më e rëndësishmja dokumentimit më të plotë nga pikëpamja profesionale me provat e duhura dhe dërgimit përpara gjykatës. Ne do t’i japim fund lojës së kungulleshkave, e ka kush e ka, në raport me përgjegjësinë institucionale dhe individuale mes policisë, prokurorisë dhe gjykatës, në rastet e dështimit të proceseve penale për shkak të pafajësisë, apo procedurave gjyqësore të diskutueshme. 

Si deputet i qarkut të Fierit, i cili veç të tjerash identifikohet qartë me bujqësinë dhe naftën, dua të shpreh kënaqësinë që të dyja këto degë kanë vëmendjen maksimale në këtë program. Për sa i përket sektorit të naftës, me keqardhje dua të them se po përjeton ditët e veta më të zeza. Sikur të mos mjaftonin vjelljet me ligj apo me kontratat koncesionare, pushteti shqiptar nuk realizon ende asnjë të ardhur. Vendburimet e naftës janë kthyer sot në sheshe ku villet naftë çdo natë, duke filluar që nga bidonat dhe deri te autobotët. Kjo pasuri e madhe kombëtare, e cila duhet të sillte të ardhura në buxhetin e shtetit dhe të nxiste punësimin, jo vetëm që nuk po e bën këtë, por përkundrazi është kthyer në një problem për buxhetin e shtetit. Albpetroli ka vite që nuk prodhon më asnjë litër naftë, por vetëm mashtron me kontrata pune provizore në prag fushatash nëpërmjet militantëve të Partisë Demokratike. U bënë vite që industria përpunuese nuk përpunon asnjë litër naftë, megjithëse privatizimi i ARMO-s u trumbetua si një nga sukseset e Kryeministrit që vajti. Ku do t’i gjeni paratë, keni pyetur ju kolegë të opozitës? 

Po ju sjell vetëm një shembull: vetëm nga fakti që nafta nuk përpunohet në Shqipëri, por e gjitha shkon jashtë shtetit, buxheti i shtetit sipas përllogaritjeve ka humbur mbi 250 milionë dollarë në vit. Këtu do t’i gjejmë paratë, për të gjitha ato që ne kemi parashikuar në program. Instituti i Naftës, ajo qendër e madhe kërkimore dhe shkencore, sot nuk funksionon më. Çudia më e madhe ndodhi me godinën e saj, e cila u privatizua nga kjo qeveri se demek nuk nevojitej më. A e dini se çfarë ndodhi? Mbas dy muajsh u kujtuan se i duhej dhe pastaj e morën me qira te ai që e bleu. Ky është një nga qindra e qindra rastet e korrupsionit në Albpetrol, që sigurisht me ardhjen e kësaj dite, padyshim që të gjitha do të duhen të zbardhen dhe të gjithë duhet të shkojnë përpara përgjegjësisë ligjore. 
Më vjen mirë që programi ynë parashikon një sërë masash konkrete në këtë sektor duke filluar nga rishikimi i kushteve të kontratave koncesionare, nga kontrolli rigoroz në zbatimin e tyre në terren, nga rivënia në punë e industrisë përpunuese dhe deri te revizionimi e transparenca e të gjithë aktivitetit të këtij sektori në të gjithë këto vite. Shqipëria meriton një qeverisje tjetër. Shqiptarët e kërkuan këtë me një milion votat që na dhanë, duke besuar te ky program, duke besuar te Edi Rama dhe duke besuar te rilindja. Padyshim rilindje do të jetë.

(Drejtimin e seancës e merr zoti Spaho.)

Edmond Spaho – Faleminderit, zoti Subashi!

Fjalën e ka deputeti Omer Mamo. Të përgatitet zoti Namik Dokle.

Omer Mamo – I nderuar zoti kryetar,

Të nderuar deputetë dhe deputete, 

Diskutimi i programit të qeverisë së re është një ngjarje e rëndësishme jo vetëm për maxhorancën dhe opozitën, por për të gjithë shqiptarët. Shumica e diskutimeve në këtë sallë janë përqendruar te çështja e integrimit evropian, zhvillimit ekonomik, ruajtja e rendit publik, planifikimi urban apo probleme të tjera sociale me të cilat përballet çdo ditë shoqëria dhe populli shqiptar. 

Si deputet i qarkut të Fierit, me një popullsi të konsiderueshme të komunitetit çam, do të trajtoj nga kjo foltore këto çështje të gjata të këtyre viteve. Është lënë pothuajse në harresë çështja e shqiptarëve të Çamërisë. Për këtë arsye, përmendja e çështjes çame në programin e qeverisë, si pjesë e Shqipërisë europiane, është një hap i rëndësishëm përpara, por janë instrumentet e zgjedhjes së kësaj kauze që kanë rëndësi më shumë se gjithçka tjetër. Çështja çame gjithnjë ka qenë delikate për Tiranën zyrtare, pasi ka shërbyer si barometër i marrëdhënieve mes Shqipërisë dhe Greqisë, e cila gjithmonë ka ditur të përdorë faktorin emigracion si kundërpeshë, madje jo rrallëherë kufirin shqiptaro-grek, sidomos lëvizja e emigrantëve përdoret si mjet për të acaruar ose për të përmirësuar marrëdhëniet ndërmjet dy shteteve tona fqinj. 
Kemi parë këto ditët e fundit se si po trajtohen shtetasit shqiptarë, që jetojnë e punojnë në Greqi, megjithatë unë mendoj se nuk mund dhe nuk duhet të qëndrojmë në heshtje për këtë çështje, e cila, falë punës së bërë nga Partia për Drejtësi, Integrim dhe Unitet, që përfaqëson dhe mbron të drejtat e komunitetit çam, është ndërkombëtarizuar tashmë. Unë mendoj se duhet të bëjmë më shumë për ta ngritur këtë problem dhe për të gjetur zgjidhjen konform ligjeve dhe konventave ndërkombëtare.

Të nderuar deputetë,

Qeveria e re ofron qasje të reja në marrëdhënie me fqinjët, madje është e vetmja që ka emëruar edhe një këshilltar për çështjet e rajonit. Kjo forcë politike ka deklaruar gjatë fushatës elektorale që do të ngrejë edhe një strategji të re për të forcuar marrëdhëniet ndërshqiptare në rajon, në kuadër të integrimit në BE.

Shqipëria e ka domosdoshmëri mbajtjen e marrëdhënieve të mira me fqinjët, sidomos me Greqinë, sepse jetojnë e punojnë mbi 700 mijë shqiptarë, por kjo nuk duhet të na pengojë apo, edhe më keq, të na detyrojë të heshtim për një çështje madhore në kërkim të fqinjësisë së mirë, pasi është dhe duhet të jetë reciproke. Ne kërkojmë me forcë të drejtat e popullsisë çame, e dëbuar nga trojet e saj, duke i grabitur pronat dhe pasuritë, pa përmendur gjenocidin e pashembullt ndaj popullsisë vendase.

Janë ende gjallë dëshmitarët e masakrës që u krye, por janë ende atje pronat e atyre që u vranë e u dëbuan nga shtëpitë e tokat e tyre, ndaj edhe ne kemi të gjithë të drejtën legjitime t’i kërkojmë dhe t’i marrim ato.

Të nderuar deputetë,

Ne shpesh krenohemi kur na cilësojnë si faktor stabiliteti në Ballkan, por ky vlerësim i merituar nuk duhet të merret duke heshtur për krimet që na janë bërë dhe trojet që na janë grabitur. Unë jam i bindur se nuk quhet faktor stabiliteti nëse kërkon të marrësh shtëpinë dhe tokën tënde, gjë që do ta bënte çdo shtet demokratik, që aderon në strukturat dhe organizmat më të rëndësishme politike botërore.

Gjithashtu, jam i bindur se kjo çështje do të zgjidhet shumë shpejt, pasi 5 deputetët e partisë sonë do të punojnë me të gjitha forcat për të përmbushur premtimet ndaj komunitetit çam dhe të gjithë shqiptarëve. Ne do të kontrollojmë hap pas hapi veprimet e qeverisë në këtë drejtim dhe, nëse është nevoja, do ta mbështesim ose do të kthehemi me forcë të pashtershme revolte nëse kjo aspiratë mbetet në vend. 

Të nderuar deputetë,

Si deputet i qarkut të Fierit dëshiroj t’i bëj thirrje qeverisë shqiptare të mbështesë një sektor jetik, siç është ai i prodhimit dhe përpunimit të naftës. Një përqindje e lartë e familjeve të qarkut që unë përfaqësoj është ngushtësisht e lidhur me këtë sektor. Investimet në këtë drejtim, mospolitizimi i institucioneve shtetërore, që marrin këtë pasuri kombëtare dhe përmirësimi i kushteve të punës e përfitimeve të punonjësve të naftës, përbën sot një domosdoshmëri. Personalisht vij nga një familje naftëtari, ndaj e di mirë sesa të lidhur janë këta njerëz me punën e humbur. Vetëm në qytetin e Patosit, me një popullsi prej 31 mijë banorësh, trajtohen me përkrahje sociale 490 familje, ndërkohë që në kompaninë “Albpetrol” janë të punësuar rreth 3 mijë punonjës.

Vitet e fundit është folur për privatizimin e kompanisë “Albpetrol”. Si deputet i qarkut të Fierit dhe veçanërisht i qytetit të Patosit, unë pres nga qeveria e re transparencë për faktin se kur do të ndodhë ky proces dhe çfarë do të bëhet me punonjësit aktualë dhe të gjithë naftëtarët e kësaj zone. Ky qytet është quajtur dhe vazhdon të quhet qytet naftëtar, por si i tillë vetëm emri i ka ngelur. Unë mendoj dhe shpresoj se qeveria e re do të ketë prioritet ripunësimin e naftëtarëve në qytetin e Patosit, Fierit dhe Ballshit.

Faleminderit!

Edmond Spaho – Faleminderit, zoti Mamo!

Fjalën e ka zoti Namik Dokle.

Përgatitet zoti Genc Pollo.

Namik Dokle – I nderuar zoti zëvendëskryetar i Kuvendit,

I nderuar zoti Kryeministër,

Kolegë të nderuar,

Duke dëgjuar diskutimet, më ka bërë përshtypje diskutimi i një ish-ministri të qeverisë së parë demokrate, një diskutim racional, me propozime konkrete, por edhe diskutimet e shumë ish-ministrave të qeverisë së fundit, të cilët, përveç të tjerave, ishin në garë se kush ironizonte më shumë. 

Dua t’ju them se ironia vjen nga dy burime: së pari, nga mençuria dhe, së dyti, nga ligësia. Është e drejta e tyre ta zgjedhin burimin ku pijnë ujë. Më së shumti, ironia e tyre ishte e lidhur me emërtimin e programit tonë “Rilindja”. Ne e kemi emërtuar “Rilindje” dhe rilindje do të jetë, sepse rilindje do të thotë të zgjidhësh problemet që aktualisht shqetësojnë një popull, të zgjidhësh problemet që aktualisht shqetësojnë një shtet, të zgjidhësh problemet që aktualisht shqetësojnë një komb dhe, natyrisht, nuk e kemi zgjedhur këtë term për t’u krahasuar, siç pretendoi dikush, me rilindësit e kahershëm, që kanë hyrë tashmë në panteonin e lirisë, në panteonin e pavarësisë, në panteonin e kombit tonë, por e kemi zgjedhur këtë term për të rilindur disa probleme, për t’i zgjidhur ato, për të bërë që njerëzit, shqiptarët, ata që nuk kanë punë, ata që nuk kanë bukë, nuk kanë ujë, që nuk kanë mundësi të paguajnë energjinë elektrike, që nuk paguajnë dot ilaçet të rilindin në jetën e tyre, në pragun e shtëpisë së tyre. Kjo është rilindja që ne synojmë ta sjellim në këtë parlament. 

Në këtë auditor të nderuar ishte përpara disa muajve një nga zonjat më të nderuara të botës, Hilari Klinton. Ajo u bëri disa pyetje parlamentarëve dhe qeveritarëve shqiptarë. Vetëm po t’u përgjigjemi atyre pyetjeve saktësisht dhe duke realizuar ato çfarë kërkohen, bëjmë një hap të jashtëzakonshëm për rilindjen e Shqipërisë. Këto pyetje janë: 

“A do të vazhdojë Shqipëria të ngrejë tullat e qeverisjes së mirë? 

A do të vazhdojnë udhëheqësit të fitojnë besimin e njerëzve dhe të sigurojnë që qeveria të prodhojë rezultate?

A do ta lini mënjanë politikën personale e politikën partiake për të mirën e vendit?

A do të kryeni reformat që mbështesin rritjen ekonomike duke krijuar mundësi për të gjithë? 

A do ta luftoni korrupsionin që i vjen për shtat një pakice në kurriz të shumicës?”.

Natyrisht që ka edhe shumë probleme dhe shumë pyetje të tjera që shtrohen sot para nesh. Një nga pyetjet më të rëndësishme është ajo që ka të bëjë me situatën ekonomike të vendit, sidomos me situatën ekonomike të familjeve shqiptare, sepse sot Shqipëria dhe shqiptarët janë më të varfër se më parë, sepse sot nga 17 mijë e 79 familje në qarkun e Kukësit, 12 mijë e 244 jetojnë me asistencë sociale, 71,7%. Në Dibër, nga 29 mijë e 624 familje, 14 mijë e 867 jetojnë me asistencë sociale, 50,2%. 

Sot në të katër cepat e Shqipërisë, besoj se të gjithë e kemi verifikuar gjatë fushatës elektorale, nuk ka dyqan pa librin e borxheve. Tashmë kjo është bërë akoma më dramatike, sepse libri i borxheve është futur edhe nëpër farmaci. Janë 150 milionë euro borxhe të qytetarëve shqiptarë nëpër dyqanet e Shqipërisë. Kjo kërkon program konkret, që njerëzit të rilindin në jetën e tyre familjare, që fëmijët e tyre të rilindin e të bëjnë një jetë normale e dinjitoze. 

Në një auditim të bërë së fundi nga INSTAT-i, në bashkëpunim me Bankën Botërore, rezulton se në vitin 2012 janë shtuar 28 mijë e 896 të varfër. Pra, nga rreth 400 mijë e ca, po shkojmë deri në gjysmë milion të varfër nesër. Nëse zgjidhet kjo, kemi arritur të bëjmë një element të Rilindjes. 

Elementi tjetër që synon patjetër rilindjen është lufta kundër korrupsionit. Ajo për të cilën zonja Klinton tha këtu: “Në qoftë se nuk luftoni korrupsionin, rrezikoni pavarësinë e vendit tuaj”. E pra, korrupsioni nga rastet ka shkuar në fenomen, nga fenomen rrezikon të kthehet në sistem e në mënyrë jetese. Pse? Sepse korrupsioni ka mbërthyer gjithçka: korrupsion për tokat, për ujin, për pyjet, për detin, për turizmin, për mjedisin, për ushqimet, për armët, për lumenjtë, për rrugët, për diplomat, për licencat, për targat, për patentat, korrupsion në qeveri, në drejtësi, në zyra, në stadiume, korrupsion për të lindur, madje korrupsion edhe për të gjetur një vend varrimi. E pra, nëse edhe kjo luftohet me veprime konkrete, është pjesë e Rilindjes së Shqipërisë. 

Elementi tjetër, siguria e pronës. Analiza e zotit Shehi m’u duk shumë racionale. Natyrisht që kjo qeveri ka përgjegjësinë të marrë masa konkrete për ta zgjidhur përfundimisht, një herë e mirë këtë problem. Të gjitha qeveritë që kanë ardhur njëra pas tjetrës, duke më përfshirë edhe mua në njërin nga ekipet qeveritare, kanë përgjegjësi për çështjen e pronave. Në 20 vjet, për çështje të konflikteve të pronësisë, në Shqipëri janë vrarë mbi 8 mijë njerëz. Nga këta, janë vrarë në fshat 4979, kurse në qytet 3163. A do t’i japim fund kësaj?! Sepse i bie që çdo vit në këta 20 vjet për konflikte pronësie janë vrarë 400 njerëz. Pra, i bie më shumë se një njeri në ditë. Atëherë, është përgjegjësia e klasës politike që ta zgjidhë patjetër këtë problem. Natyrisht që më duket shumë racional fakti që në programin e qeverisë thuhet qartësisht: “Për qeverinë e re nuk do të ekzistojë më termi “ish-pronar”. Nuk është çështje termi, por çështje strategjie në zgjidhjen e problemit. Shqiptarët do të jenë të gjithë pronarë të ligjshëm, në prona të ligjshme. 

Programi ka elemente të shumta që kanë të bëjnë me rilindjen e jetës së përditshme të Shqipërisë e të shqiptarëve. Marrim administratën publike, e cila ka qenë gjithmonë nën presionin politik. A do ta shpëtojmë këtë administratë nga presioni politik?! Ky pra është një element tjetër i Rilindjes. 

Marrim mjedisin. Para disa muajve, ambasadori i Bashkimit Europian, zoti Sequi, deklaroi se gjatë këtyre viteve të fundit nga BE-ja janë shpenzuar në Shqipëri 100 milionë euro për mjedisin. Një shifër që të bën të luash mendsh kur e sheh si është katandisur mjedisi. Europa i ka dhënë paratë. Po ne çfarë kemi bërë në Shqipëri me ato para?! Ku janë ato 100 milionë euro?! Kujtoj rrethin e Krujës (Fushë-Krujën) që e gdhin me një qiell të nxirë çdo ditë, me keq se sa e nxinin zjarret e jeniçerëve të dy sulltanëve që u përpoqën ta pushtojnë, por nuk e bënë dot. Atëherë, a do të marrim masa për këtë?! Ky është një element i programit politik të qeverisë, pra është një element i Rilindjes së Shqipërisë dhe të shqiptarëve, sepse është një element që ka të bëjë në mënyrë të përditshme me jetën tonë, me punën e me përgjegjësinë tonë si politikanë. 

Një nga problemet që ka Shqipëria është uji. Me të drejtë u përmendën nga ish-ministrat numri i ujësjellësve, numri i milionave të harxhuar për to. Po si është gjendja? Numër ujësjellësish kemi. Para të harxhuara kemi, por ujë nuk kemi. Edhe këtu po sjell përsëri një shembull nga rrethi i Krujës. Në Fushë-Krujë u ndërtua një ujësjellës, i cili, sipas projektit, kishte për të ndërtuar pesë puse dhe për çdo pus ishte llogaritur të harxhohej 1 milion dollarë. U inaugurua ujësjellësi, po si?! Një autobot u fsheh pas Pallatit të Kulturës që ta hidhte ujin me presion deri sa të pritej shiriti. Sot nga 5 puset e ujësjellësit të Fushë-Krujës punon vetëm 1 pus. 
Pra, vetëm 1 milion dollarë kanë shkuar në mënyrë efektive për ujin e qytetarëve të Fushë-Krujës. Po 4 milionët e tjerë ku shkuan?! E pra, edhe ky është një element i Rilindjes. Zotërinj të dashur, element tjetër i Rilindjes janë shërbimet publike që me shumë të drejtë theksohen në programin e qeverisë. Unë nuk dua të hyj as në shifra dhe as në afate, por është një gjë shumë e rëndësishme që e ka ky program: figura e mësuesit, e mjekut dhe ajo e policit të jenë tri figurat më të respektuara për qytetarët, sepse janë në shërbim të ligjit dhe të qytetarit. Nëse këto figura bëhen figura të respektuara nga qytetarët, atëherë kemi bërë përsëri një hap tjetër drejt rilindje së shqiptarëve dhe të Shqipërisë. 

Së fundi, dua të vij te integrimi. Këtu u thanë shumë gjëra për integrimin. Unë nuk po mohoj asgjë nga ato që janë thënë, as për koordinatorë, as për ndihmëskoordinatorë, as për program. Problemi i integrimit nuk është te numri i koordinatorëve, as te numri i projekteve dhe i ligjeve që janë miratuar të gjitha me konsensus, por problemi është te filozofia e integrimit. Ne do të bëjmë një filozofi krejt ndryshe. Ne e duam integrimin bashkë me ju dhe jo kundër jush. Nëse ka integrim si luftë kundër dikujt dhe jo si bashkëpunim me dikë për të shkuar bashkë në Europë, integrimi natyrisht do të pengohet. Rruga e hapur e integrimit është ajo filozofi që kryeministri Rama paraqiti këtu. Ne të gjithë së bashku do të bëjmë atë që duhet për të rilindur Shqipërinë.

Ju faleminderit!

Edmond Spaho – Po, zoti Berisha.

Sali Berisha - Zoti kryesues i seancës, këta zotërinj (kam këtu me qindra mesazhe), po u krijojnë nauze qytetarëve shqiptarë në të katër anët e vendit. Fjalë, fjalë, fjalë dhe asgjë konkrete. E drejta për informim nuk është e drejta për mashtrim. E drejta e komunikimit është e drejta për të vërtetën, por nëse ngrihet një gënjeshtar profesionist dhe thotë këtu se u zhdukën 100 milionë euro për mjedisin në një kohë që janë ndërtuar 11 impiante të ujërave të zeza, ai jeton në hënë, për të mos i thënë diçka me shumë. Në vitin 2005 Shqipëria nuk kishte as edhe një impiant të vetëm të ujërave të ndotura. Këta janë nihilistë primitivë. Këta vijnë këtu me një nihilizëm primitiv të paimagjinueshëm. A kanë këta qytete? A kanë këta zona? A shohin këta ndërtime? Sigurisht që ka nevojë. Janë ndërtuar 700, por të mos harrojnë se në vitin 2005, vetëm 62% e popullatës shqiptare merrte ujë rubineti. Sot 96% e tyre marrin ujë rubineti. Jo 24 orë. Dhe është objektiv për t’u çuar përpara, por të flasësh këtu 24 orë pa asnjë shifër, pa asnjë afat, pa asnjë kosto, pa asgjë prej gjëje, të flasësh pa 100 ditë, pa 300 ditë, do të thotë të tallesh me një milion shqiptarë që të kanë besuar, sepse ata që nuk të kanë besuar, nuk të besojnë kurrë dhe janë dy milionë të tjerë.

Edmond Spaho - Faleminderit, zoti Berisha!

Fjalën e ka zoti Pollo.

Genc Pollo – Zoti kryetar i seancës, 

Zonja deputete dhe zotërinj deputetë, 

Zoti kryetar, zonja dhe zotërinj anëtarë të qeverisë së dekretuar, në këtë radhë fjalimesh shumë gjëra janë thënë dhe shumë detaje janë shtjelluar. Unë do të doja si parafolës të mos përsërisja gjëra të thëna, por të nevojshme gjithsesi, prandaj dua të ndalem në një thënie, në një pohim nga fjalimi i zotit Rama, të cilën unë fshehtas shpresoja se ai nuk do ta bënte. Zoti Rama në fjalimin e tij pardje tha se fitorja jonë e 23 qershorit të këtij viti është e ngjashme, madje e njëjtë me rezultatin e zgjedhjeve të 22 marsit të vitit 1992. Në rastin më të mirë është një lapsus lingua, një shkarje gjuhe. Në një rast tjetër është një lajthitje momentale, por përsëritja më bën të mendoj se është një humbje e sensit të realitetit, humbje e sensit të perspektivës historike për ndryshimin. Unë nuk besoj se kam nevojë t’ua shpjegoj ndryshimin midis një regjimi, në rastin konkret nga totalitar në demokraci dhe të ndryshimit të pushtetit kur maxhoranca te kutia e votimit kthehet në opozitë dhe opozita fiton të drejtën të formojë qeverinë. Çdo njeri tjetër që e pohon këtë, e bën ose nga naiviteti ose nga malinjiteti.

Dua të di, ta kuptoj dhe ta shpjegoj nëse është zotëria pohues i dehur nga ideja që po bëhet kryeministër? Ndoshta nga kompleksi që ka munguar? Të tilla ishin rrethanat, jo gjithmonë është faji i personit, dhe ka munguar në skenën kur ndodhën ndryshimet epokale, 21 vjet më parë, ose ndoshta nga kompleksi i fitimtarit të rremë kësaj radhe, sepse druaj se ky është rasti. Rezultati është ky që është dhe maxhoranca e kësaj salle ka një shumicë prej tre të pestash, të cilën ne as nuk duam dhe as nuk mundim ta ndryshojmë, por rezultati i votës popullore është i tillë që Partisë Socialiste të udhëhequr nga zoti Edi Rama i ka dhënë vetëm 0,5% shtesë, po ta krahasojmë me rezultatin e vitit 2009, ndoshta siç kalkuluan kolegët është edhe një mandat minus. Nuk është vendi për të folur për plebishit, për landslide dhe as për tone triumfaliste. 

Natyrisht që Partia Demokratike i humbi këto zgjedhje dhe ka nevojë për shqyrtim, 1 milion kanë votuar për maxhorancën dhe 700 mijë për opozitën e sotme. Diferenca është relative, nuk është edhe aq e madhe. Le ta kujtojmë këtë, për ata që tentojnë, që shifrën e parë ta paraqesin si shuplaka. Mendoj se arsyeja për këtë gjendje është ajo që ka bërë Partia Socialiste këto katër vite. Një opozitë tjetër mbas tetë vitesh mund të fitojë realisht me vota më të gjera popullore, me konsensus më të plotë nga elektorati, por bojkoti i zgjatur si asnjëherë tjetër në historinë e këtyre 20 viteve, bllokimi i bulevardit me çadra me njerëz brenda, edhe kur je kryebashkiak i metropolit, dhuna fizike, si në rastin e 21 janarit, moskonstruktiviteti për ligje me të cilat ishin të gjithë dakord dhe duheshin për integrimin europian, vonesa e votimit të tyre prej 3 ose 4 vjetësh në këtë sallë, besoj se të gjitha këto janë shpjegime të mjaftueshme, por mund të ketë edhe të tjera. Në mënyrë sempliste, paksa, dua të them se Partisë Demokratike në opozitë i mjafton, pikërisht, që të mos bëjë këto gjëra, për të mos pasur katër vite më vonë të njëjtin rezultat. 

Është detyra jonë të kthehemi në rolin e duhur opozitar, si gardianë të parimeve dhe vlerave tona, të atyre që na besuan vendet në Parlament, të interesi publik dhe të interesit kombëtar apo dhe më gjerë. Këtë kompleks që e bart nga rezultati apo nga arsyet e tjera e tregojnë edhe udhëtimet e parakohshme jashtë vendit, të cilat janë të një natyre private dhe politikanët në ofiq që janë takuar mund t’i kenë parë, ndoshta edhe me skepticizëm, ndoshta edhe me buzëqeshje ironike, apo si edhe ai i fundit në Kosovë, jashtë protokollit, sepse ata që e dinë në Prishtinë, me siguri janë vënë siklet, për të pritur një kryeministër dhe ministrat, natyrisht të dekretuar, por jo të votëbesuar dhe as të betuar. 

Gjithsesi, populli votoi, rezultati është në Kuvend, qeveria e zotit Rama pritet të votëbesohet dhe më tej të votohet. Por dua të them që ishte e këndshme fjala “përulësi”, umilitet u citua dy apo tri herë në fjalimin e zotit Kryeministër të dekretuar, por asgjë tjetër nuk ishte në koherencë dhe në harmoni me këtë sens, të cilën mendoj që si shoqëri dhe si komb është mirë ta zhvillojmë, sepse nihilizmi absolut mbi gjendjen e Shqipërisë të cilën e merr në dorëzim kjo qeveri, nuk është aspak ai që u përshkrua, duke ia faturuar qeverisë dalëse, nuk është aspak ai që u përshkrua dhe që i ngjante më shumë Kandaharit të Afganistanit 10 vjet më parë, apo Hamës së Sirisë, në kohët aktuale. 

Përkundrazi, është një zhvillim i jashtëzakonshëm në shumë fusha që u paraqitën nga kolegët dhe gjëja më e mirë dhe më e madhe, që duhet përmendur dhe që i përmbledh të gjitha ato, është fakti që ndërkohë eurozona dhe ekonomitë fqinje me ne të eurozonës kanë kaluar 4 vite në recesion të thellë, Shqipëria ruajti rritjen ekonomike. Jo 7% si shtatë vjet më parë, por një deri në dy për qind, çka bëri që makina ekonomike të punojë, shoqëria të mos ta ndjejë. Ndoshta ka pasur varfëri, edhe është rritur, siç tregoi studimi që u citua këtu, por në rastin e një ekonomie shqiptare në recesion, ajo varfëri do të ishte rritur shumë më tepër. Mendoj se vetëm kaq do të mjaftonte që zoti Kryeministër në pritje të ishte pak më i kujdesshëm, pak më i ndjeshëm dhe të tregonte pak më shumë përulësi, të cilën e shprehu si dëshirë, si vullnet dhe si prirje karakteriale. 

Jo të gjithë jemi prej shumë legjislaturash këtu. Ka të tillë në këtë sallë, ka rishtarë, siç është normale në një Parlament që rinovohet çdo katër vjet. Kam qenë deputet në vitin 1997 dhe kam dëgjuar fjalimet e kryeministrit të dalë nga ngjarja dhe nga zgjedhjet e atij viti dhe kishte pika me helm mbas fjalëve të përgjithshme “të lulëzuar, të këndshme, të dashura”, të cilat i drejtoheshin, pikërisht opozitës. Fjalëshkruesi i vitit 1997 është kryeministri i dekretuar i sotëm, i cili në të njëjtën mënyrë, me të njëjtin stil, me të njëjtën aftësi letrare, përsëri përdori tone, fjalë, shprehje dhe karakterizime të papranueshme, për raporte normale me opozitën. Sado mllef, inat dhe ndjenja të tjera të kishte akumuluar gjatë këtyre katër dhe tetë vjetëve, se pikërisht rezultati i madh, plebishitar në thonjëza, do të ishte i mjaftueshëm që ta bënte më të përmbajtur, më të kujdesshëm dhe verbalisht më bashkëpunues. Ndërkohë është e pakuptimtë të flasësh për përgjegjësitë e qeverisë, për zezomën e pretenduar, kur 1/3 e ministrave janë po ata që kanë qenë dhe kanë administruar në sektorë të rëndësishëm. Madje, dje kur po fliste zoti Berisha, po i shikoja dhe më dukeshin sikur ndiheshin në vazhdim të katërvjeçarit, pa ndonjë ndryshim të madh, të tillë shprehje kishin në fytyrë zotërinjtë ministra që kanë qenë dhe janë, të cilëve u uroj mbarësi në detyrën e tyre. 

Problem tjetër: senatorët e Partisë Socialiste, natyrisht nuk është vendi këtu për të nxitur ambiciet e papërmbushura apo ndjenjat e frustruara të atyre që nuk janë bërë ministra, sepse nuk do të bëhen të gjithë edhe në një qeveri të madhe në numër, siç është kjo e zotit Rama. Ka të tillë që citojnë emra; avokati, bashkudhëtari i herëpashershëm i Kryeministrit të dekretuar përmendi tre prej tyre, mund të përmend edhe të tjerë, nuk është kjo gjëja e duhur. Nuk është kjo detyra e opozitës. Kryeministri ka mandatin kushtetues për t’i zgjedhur emrat përbërës të kabinetit të tij, ashtu si, ai apo ajo, më mirë gjykon, por ata që kanë qenë këto katër vite, të mos them tetë, por katër vjet, në përballje verbale, nganjëherë, ndoshta, jashtë dëshirës së tyre edhe fizike dhe që ishin në ballë të fushatës, të mos jenë të përfshirë! Mendoj që këtu ka një anomali dhe ky nuk është modeli më i mirë i partisë politike. 

Megjithatë çdo parti politike ka rrugët e veta dhe vendimmarrjen e vet. Kemi një kabinet të përbërë, hiq aleatin më të vogël, kryesisht nga rishtarë. Jo detyrimisht ndonjë gjë negative, megjithëse eksperienca është gjithashtu një virtyt, eksperiencë e mohuar në radhët e atyre me kontribute në Partinë Socialiste. Por për ironi më kujtohet se zoti Rama në opozitë e quante qeverinë e zotit Berisha si një qeveri me një kryeministër dhe të përbërë nga zëvendësministrat. Çka nuk është e vërtetë, sepse mendoj se zoti Berisha, ajo që ka formuar në qeveri senjoritetin politik, me pluset dhe minuset e tij, e ka pasur parasysh, gjë që nuk mund ta themi për zotërinë tjetër. Por kur zotëria në fjalë thoshte: ministrat janë zëvendësministra, çfarë mund të themi ne me listat, me emrat me personat në fjalë, për të cilët nuk dua të them gjë negative, sepse janë të patestuar e të paprovuar, por për modelin që na paraqet, të kujton atë të kabinetit të kuzhinës, të cilët janë njerëzit më të afërm, që mund të jenë këshilltarë, por jo ministra me përgjegjësi, jo detyrimisht, jo menjëherë dhe jo masivisht. Kjo është vërejtja që unë do të kisha dhe kjo sjell edhe pasoja. Do t’i shikojmë nëse janë të tilla, nuk i dëshirojmë më të keqen, por mungesa e personalitetit politik, mungesa e iniciativës, pyetja e shefit për çdo gjë, nuk është e një qeverie të zhdërvjellët që zgjidh problemet që dalin vend e pa vend dhe që kërkojnë vendimmarrje në kohë reale. E për të thelluar më tej këtë status të një pjese të anëtarëve të qeverisë, doli dhe ai që u quajt “Kodi i Heshtjes”, sipas të cilit, ministrat nuk mund të shprehen direkt përmes zyrës së shtypit të tyre, por duhet të koordinohen nga zyra pranë Kryeministrit. 

Unë kam pasur privilegjin të jem prej 8 vjetësh anëtar i qeverisë dhe e di që rutina e ditës apo angazhimi të përfshijnë dhe nganjëherë humbet detyrën tënde si politikan për të shpjeguar gjërat që bën apo dhe ato që nuk bën. Është stimuli më i mirë për një titullar dikasteri, për një politikan në ofiq që të jetë aktiv dhe të shpjegojë, të komunikojë me popullin, me publikun dhe sidomos me zgjedhësit e vet. 

 Zoti Rama e frenon këtë dhe mendoj se është një hap tjetër që, pa e rënduar gjuhën, do të thosha depersonalizues për ministrat e tij, në qoftë se ai vazhdon në këtë rrugë. Më duket se e pamë dhe në këtë sallë. Kanë folur ministrat e LSI-së, por nga ministrat e Partisë Socialiste unë kam dëgjuar vetëm ministrin e Brendshëm. Më falni, nëse nuk e kam ndjekur seancën në vazhdimësi dhe më ka shpëtuar ndonjë tjetër, por shumica nuk kanë folur. Thashë se kam qenë dy herë ministër i mandatuar në vitin 2005 dhe në vitin 2009 dhe të gjithë ne kolegët jo vetëm e kishim prirje të brendshme, por porosi nga Kryeministri dhe detyrë politike përballë Kuvendit, që do të na votonte, që të shpjegonim “fije e për pe”, aq sa do të na lejonte koha, se çfarë do të bënim në fushën tonë të përgjegjësisë. Kjo gjë nuk ndodhi me zotërinë e Pushtetit Vendor, me zonjën e Teknologjisë së Informacionit, me zotërinë e shëndetësisë apo me zotërinjtë e tjerë, të cilët, pavarësisht nga koha që kushton dhe nga planet e udhëtimit, duhet të ishin këtu, për të shpjeguar se çfarë do të bënin secili në fushën e tyre. 

Ajo që mund të konkludojmë prej kësaj është që përqendrimi i gjithë paraqitjes së anëtarëve të qeverisë te duart e zotit Kryeministër, do ta kthejë qeverinë në një Rama show, në një qeveri të orientuar drejt propagandës, drejt krijimit të realiteteve virtuale, drejt spinit apo spindoktrave. (Toni Bler ka qenë mjeshtri i parë modern i tyre). Kjo nuk do të ishte mirë për vendin, sepse në këto rrethana që jemi Shqipërisë i duhet një qeveri që të punojë, të japë zgjidhje dhe rezultate konkrete.

 Për programin ne kemi situatë kushtetuese pak të komplikuar që i la tre muaj kohë të tepërta qeverisë dalëse dhe tre muaj kohë të mjaftueshme qeverisë që fitoi zgjedhjet, për të hartuar një program të detajuar dhe cilësor. Por edhe po të mos ishin këto tre muaj, Partia Socialiste është një parti e madhe, ka jo pak ekspertë cilësorë dhe do të kishte mundësi të paraqitej në Kuvend me një dokument më të mirë, më të përshtatshëm, më vizionar. Fatkeqësisht nuk ndodhi kështu dhe unë i bashkohem kritikës së shumë kolegëve në këtë sallë, që e lexuan me vëmendje, nga faqja e parë deri tek e fundit, përfshirë dhe CV-të, materialin që na u paraqit, që e gjykojmë të varfër, pa përmbajte, pa shifra dhe shuma, siç ka ndodhur me programet qeveritare të paraqitura në këtë sallë katër apo dhe tetë vjet më parë dhe në disa raste, masa fare pa kuptim edhe të palidhura njëra me tjetrën, ndoshta në kontradiktë njëra me tjetrën.

 Dy gjëra më kanë interesuar, shëndetësia falas, e propaganduar nga zotëria që është ministër i Shëndetësisë i dekretuar dhe zonja doktoreshë nga Durrësi, që i kanë rënë fort kësaj çange të modelit britanik, ku shëndetësia financohet 100% nga taksat, pra nga buxheti i shtetit, çka do të thotë ekspresis verbis, që do të abrogohet kontributi shëndetësor: 1,7% punëmarrësi dhe 1,7% punëdhënësi, pra 3.4%. Kjo nuk del më e qartë, është kuptuar që ishte një marrëzi, ishte një flluskë propagandistike për përdorim elektoral. Tani thuhet dhe nuk thuhet, rrotullohet gjuha në gojë, por shëndetësia falas, kam përshtypjen që do të mbetet ajo që ka qenë, nga çfarë lexojmë në program dhe nga çfarë dëgjojmë nga zotërinjtë përgjegjës. Do të ishte shumë më e guximshme për një qeveri që i ka numrat, për të mos u tutur që, këtë 3,4%, ta çonin në 4,4, sepse është pak, krahasuar edhe me vendet fqinje, që janë në të njëjtin nivel zhvillimi si ne, për të përballuar nevojat reale të popullsisë për shërbim shëndetësor. 

Problemi i dytë, legalizimet falas, premtim i dhënë kryesisht gjatë fushatës, i shpjeguar nga Kryeministri në fushatë që është e pamundur, qoftë edhe për vendimin e Gjykatës Kushtetuese, nga ana ligjore, qoftë edhe për detyrimin se ata që fitojnë një pronë të zaptuar dhe të legalizuar, kanë detyrimin që të paguajnë për ata ish-pronarë, të cilëve iu është zënë prona. Legalizimet falas përsëri nuk i gjej të shprehur qartë në programin që qeveria e dekretuar na ka shpërndarë. 

Diçka tjetër që do të doja të shikoja si në fjalimin e Kryeministrit, ashtu dhe në program, është boshti i Jugut. Një ministër i pyetur e konfirmoi këtë, por ndoshta është pak për një vepër të madhe infrastrukturore, që deri në gjysmën e vet, pothuajse është ndërtuar nga qeveria që po e lë detyrën, por që nuk është përmendur dhe që do të ishte diçka jashtëzakonisht e rëndësishme për të gjithë Shqipërinë e Jugut nga Tirana deri në Gjirokastër.

 Tri fusha të veçanta për antikorrupsionin. Thamë më përpara që janë vënë në program, thjesht sepse është bërë me nxitim ose është bërë me neglizhencë, gjëra që janë bërë nga qeveria.

 Tek antikorrupsioni ju përmendni se do të koordinohen organe të ndryshme të ligjzbatimit që merren me këtë fushë. 

 Zotërinj, ka pasur një program të Shteteve të Bashkuara të quajtur “ Millenium challenge Corporation”, një nga projektet e të cilit ka qenë pikërisht krijimi i Task Forcave, ku bashkoheshin policia, prokuroria, Shërbimi Informativ dhe organe të tjera për të koordinuar punën, sepse ky kishte dalë si problem për mosndjekjen e gjërave që kishin një natyrë komplekse. Fillimisht u ndërtua në Tiranë, u shtri në rrethe të tjera dhe nga të gjitha vrojtimet e pavarura është konsideruar si një sukses. Ju shkruani se do të krijoni ekipet e koordinuara për ligjzbatimin. Kam përshtypjen se në këtë pikë jeni katër vjet mbrapa në kohë. Legjislacioni i denoncimit dhe ndërgjegjësimit. 

Të gjitha janë të bëra dhe të shkruara në Fletoren Zyrtare. Meqë jemi te antikorrupsioni. Zoti Rama ka qenë kryetar bashkie për 10 vjet dhe ka pasur kritika si në Këshillin Bashkiak, ashtu edhe në komisionet hetimore të Kuvendit, për dhënie klienteliste të lejeve të ndërtimit nëpërmjet dy firmave urbanistike, njëra prej të cilave e përfaqësuar në legjislaturën e shkuar dhe ndoshta edhe në të ardhmen, për dhënie kryesisht një kompanie të kontratave të bashkisë. Kompani tashmë e përfaqësuar në këtë Kuvend. Është një hije që pa dyshim politikisht e absolvuar nga elektorati. Këtë nuk e vë në dyshim, moralisht ndoshta jo, por na bën neve më të vëmendshëm për këtë fushë shumë të rëndësishme dhe shumë të ndjeshme, ku pretendimet verbale të qeverisë kanë qenë të larta. 

Në fushën e medias. Thoni se do të shikoni mënyrën se si jepet licenca. Mos harroni që në mars të këtij viti me konsensus, përveç një pike që nuk ka të bëjë me këtë çështje, kemi miratuar ligjin “Për mediat audio-vizuale” dhe do të ishte gabim që një ligj i tillë, shumë i mirë, pas një përsiatjeje shtatëvjeçare dhe pas ndihmës së Këshillit të Europës, OSBE-së dhe Komisionit Europian, të rishikohej nga e para. 

Thatë se do të ulini gjobat për gazetarët. Gjoba është një shkelje penale e nuk bën dallim sipas kategorisë profesionale dhe sipas rrogave të gazetarëve, që vijojnë nga minimalja, e cila jepet një herë në tre muaj ose në mënyrë të rregullt, deri tek ata që marrin miliona. Pra, të gjitha sugjerime pavend dhe asnjë fjalë për nismën e zotit Berisha për të ndaluar çdo zyrtar qeveritar që të padiste gazetarin në media, edhe kur ky i fundit mund të ketë shpifur për të, për të krijuar asimetrinë e nevojshme për lirinë e shtypit.

Teknologjia e informacionit dhe e komunikimit. Unë do të kisha dashur ta shikoja në një vend shumë prometent. Zhvillimet janë të tilla, është motori kryesor i nxitjes së ekonomisë botërore. Ka një debat në Europë për të investuar dhe për të na krijuar kushtet për të reduktuar vartësinë nga kompanitë amerikane, si: google, microsft apo apple. Është vetëm një gjysmë faqe, një kolonë e vetme në faqen 41, e cila nuk shquhet për ndonjë vizion apo shkëndije të veçantë, megjithatë nuk është negative, sepse tri drejtimet që përmendet janë drejtimet në të cilat është punuar këto katër vjet, mbase edhe tetë. Mjafton të ecet me forcën, buxhetimin dhe nxitjen e duhur. Kjo do të ishte gjë e mirë. Nuk më duket se kjo është në prioritetet e shkollave të zotit Kryeministër. Do të doja të thosha se arritjet në këtë fushë duhet të konsolidohen dhe ndër to është ulja e çmimit të shërbimeve telefonike, është penetrimi i internetit nëpërmjet adsl-së, Albtelekomit dhe standardit teknologjik 3G për celularët, 4,8 deri në 60%. Kjo është thënë disa herë në këtë sallë. Është një strukturë e tërë ligjesh dhe institucionesh që janë ndërtuar në këto tetë vjet, sidomos katër vjetët e fundit, për të krijuar ato që quhen shërbime të qeverisjes elektronike e-goverment, që do të bëjnë të mundur që nga katër ose pesë që janë sot, në një vit, dy ose katër vjet të jenë shtatë, tetë ose trembëdhjetë, sipas prioritetit që kjo qeveri do t’i akordojë. Prokurimet elektronike gjithashtu kanë qenë model...

Edmond Spaho – Zoti Pollo, ju lutem, përmbylleni!

Genc Pollo – Ne kemi marrë një çmim nga Kombet e Bashkuara për këtë fushë. Shkolla elektronike ka qenë projekti i tetë vjetëve më përpara. Në qoftë se në fushatë zotërinjtë e PS-së thoshin se do të jepnin tableta...

Edmond Spaho – Zoti Pollo, ju lutem, përmbylleni!

Genc Pollo –...do të ishte një gjë e mirë, por mos harroni që kemi filluar me kompjuter, kemi trajnuar mësuesit dhe janë zhvilluar shumë e shumë gjëra deri te portali.

E fundit, më falni që e testova durimin tuaj, zoti Rama tha dje që ka mbajtur lapsin në dorë apo gishtin mbi tastierën e kompjuterit për të mbajtur shënim vërejtjet, sidomos ato që vinin nga opozita. Shpresoj që kjo të jetë e vërtetë, jo shakaja e radhës. Por detyra jonë është që këto që u thanë këtu t’i ndjekim për një javë, dy javë, dy muaj dhe sa të jetë e nevojshme për ta vënë qeverinë para përgjegjësisë së saj.

Ju faleminderit!

Edmond Spaho – Faleminderit, zoti Pollo!

Fjalën e ka zoti Blushi, të përgatitet zoti Shpëtim Idrizi.
Ben Blushi – Të nderuar kolegë, ka disa mënyra për të parë të ardhmen, njëra prej tyre, pa dyshim, është të shohësh më shumë në të shkuarën. E shkuara në përgjithësi e ka vështrimin të kufizuar. Ajo gjithmonë të thotë se çfarë nuk duhet të bësh, por asnjëherë nuk thotë se çfarë duhet të bësh. Në qoftë se e shkuara ka disa defekte, unë them se ky është një defekt pozitiv që ka. E shkuara e ndihmon shumicën e njerëzve që të jetojnë mirë, sidomos ata që janë të kujdesshëm në të shkuarën. Çështja është se ata që kanë më shumë guxim, nuk kanë raport të mirë me të shkuarën. Unë e di që sot shumica e shqiptarëve jetojnë më mirë tani që pushteti u ndryshua. Por, ata që janë më të ndjeshëm ndër këta shqiptarë sot kanë ankth dhe ky normalisht quhet ankthi i së ardhmes. Është nevoja për ta njohur të ardhmen pak më shpejt. 

Edhe ne pa dyshim sot kemi përfitimet tona nga e shkuara. Para 100 vjetëve ne shqiptarëve na thoshin që nuk kemi hapësirë për të bërë shtet. Në fakt, unë do të thosha që ne nuk kemi ditur asnjë ditë të kemi një shtet që punon për publikun, për atë që, në fakt, është e përbashkët, për atë që na takon të gjithëve, pa përjashtim, pa dallim dhe pa përzgjedhje. Në 50 vjet ne kishim një shtet që e konsideronte çdo gjë publike, pra të përbashkët, por që e shpërndante përfitimin e këtij shteti dhe kësaj shoqërie, në fakt të kësaj kooperative, me farmaci ose në shumë raste me mizori. Ndërsa 20 vjetët e shkuara ne kaluam në të kundërtën, gjë që në disa raste ishte dhe mbetet mizore. Shteti ynë punoi në këto 20 vjet çdo ditë kundër publikut dhe vetëm e vetëm pro privates. Në këto 20 vjet ajo që u shkatërrua ishte vetëm e vetëm ajo që ishte dhe është e përbashkët. Privatja rrënoi publiken, e përbashkëta humbi garën me të përveçmen. 

Të nderuar deputetë,

Sot do të doja të vija këtu jo për të votuar kundër kësaj qeverie, por për të votuar kundër një kulture ose më saktë për t’i dhënë fund një kulture, kulturës që shënjoi shoqërinë tonë në 20 vjet, një kulturë sipas së cilës individi dhunon shoqërinë dhe shoqëria nuk reagon. Kjo ka ndodhur në këto 20 vjet. Unë jam për shoqërinë e individëve të barabartë në të drejta, por sigurisht të ndryshëm në pasuri. Ne kemi sot një shoqëri të pabarabartë në të drejta dhe shumë të deformuar në pasuri. Ky polarizim që kemi sot është sëmundja më e madhe që kemi krijuar në këto 20 vjet dhe sigurisht na takon neve ta shërojmë atë. Hapin e parë, për fat të mirë, e kemi bërë më 23 qershor, por ju kujtoj që ky është vetëm dhe vetëm hapi i parë. Prandaj do t'i kërkoja sot kësaj qeverie të forconte dhe të mbronte interesin publik në Shqipëri. Kjo do të ishte një kthesë, miqtë e mi, sepse, sot më shumë se për një rrugë, ka nevojë për një kthesë. Ka raste në jetë kur më mirë të kthehesh, që mos të rrëzohesh. 

Janë edhe disa gjëra të tjera që dua t'i kërkoj kësaj qeverie sot. 

E para, dua t'i them të mos marrë më borxh në emrin tonë, siç ka ndodhur këta 8 vjetët e fundit. Jam kundër marrjes së borxheve për të larë borxhet. Shqipëria nuk i paguan dot borxhet e veta dhe ky është një fakt i njohur përgjithësisht. Mund ta lajmë borxhin duke administruar më mirë pasuritë tona, sesa duke marrë borxhe të reja. Unë besoj se Shqipëria mund të jetojë pa marrë borxh të ekzagjeruar, sepse, megjithëse është një vend i vogël, mbetet një vend i pasur për popullsinë që i duhet të ushqejë. Prandaj them se qeveria duhet t'i administrojë vetë pasuritë e mbetura dhe deri diku të mjaftueshme, naftën, energjinë, ujërat, detin, pyjet, diellin, malet dhe mineralet e saj.

Së dyti, do t'i kërkoja të mbronte atë që është dhe që, e thashë, duhet të jetë e përbashkët. Unë ju pyes sot të gjithëve: pse atë që e administron një privat, nuk e administron dot një shoqëri? Çfarë kuptimi ka të zgjedhësh një qeveri, nëse ajo e delegon pa pushim të drejtën e saj kushtetuese për të administruar pasuritë, pronat, shkollat, spitalet, transportin, madje dhe policimin, e ndoshta një ditë edhe gjykatat? Kush është kufiri logjik, kushtetues, moral, politik mes publikes dhe privates? Është rentabiliteti? Unë them që jo, është solidariteti. Rentabiliteti nuk mund të prevalojë, nuk mund të ketë më shumë fuqi mbi të drejtën e publikut për të përfituar nga pasuritë dhe pronat e veta. 

Mungesa e rentabilitetit të një sektori publik apo ekonomik nuk është, në fakt, falimenti i atij sektori, është faliment i atyre që janë caktuar për ta administruar atë. Nëse rentabiliteti do të ishte arsye për të privatizuar gjithçka, atëherë do të ishte logjike sot të thoshim se duhet të privatizonim edhe qeveritë e Shqipërisë këto 20 vjet. Sepse e dini kush është fatura e tyre? 1 milion emigrantë në 20 vjet dhe 1 milion të papunë në 10 vjet. Nuk janë rentabël, apo jo? Qeveritë që shkaktojnë 1 milion të papunë dhe 1 milion emigrant në 20 vjet nuk mund të jenë rentabël. Nëse i hyjmë debatit se çfarë duhet të jetë private dhe çfarë publike, atëherë, sigurisht, më të guximshmit janë ata që mbrojnë privatin dhe vetëm privatin. Mund të thoni se, për sa kohë që shkollat dhe spitalet janë private, pse të mos jetë edhe ushtria private? Ushtria nuk është rentabël, apo jo, në një vend si Shqipëria, pra ajo nuk mund të jetë kurrë private. 

Për ta theksuar këtë pikë dua të them se nuk kam ardhur në këtë parlament të mbroj një qeveri. Kam ardhur të mbroj të përbashkëtën nga e përveçmja, të mbroj solidaritetin nga mizoria dhe interesin publik nga interesi privat. Në këto 20 vjet ne e kemi forcuar demokracinë tonë mbi liri, por e kemi nënshtruar atë me ekonomi. Tani është koha për ta ndryshuar këtë drejtim punësh.

Çdo qeveri, miqtë e mi, ka arsye të vogla administrimi për të cilat mund të kritikohet çdo ditë, por çdo qeveri duhet të ketë qëllime të mëdha strategjike për të cilat mund të gjykohet në kohë. 

Prandaj, e treta, do t'i kërkoja kësaj qeverie ta kthente arsimin në qëllim strategjik. E kemi pyetur veten ne se çfarë do të jetë Shqipëria pas 10 apo 20 vjetësh. Unë po ju them që do të jetë një vend jo vetëm i konkurrueshëm nga fqinjët e vet, por i dominuar kulturalisht nga ata, dhe jo vetëm ekonomikisht, sepse është edhe sot. A i keni bërë ju pyetjen vetes pse nuk ka investime shqiptare në Turqi, në Greqi, nuk po them në Suedi, apo në Irlandë? Jua u them unë sot: jo se nuk kemi para, por se nuk kemi dije. Dija t'i shton paratë, por e kundërta nuk ka ndodhur, paratë nuk i shtojnë dot dijet. Nëse një fëmijë maqedonas, grek, serb, turk, boshnjak edukohet sot më mirë se një fëmijë shqiptar, besoj e dini si do të jetë Shqipëria për 10 vjet, në konkurrencë me këto vende. Historia e botës tregon se jo kombe më të pasura, por më të kulturuara kanë bërë përpara.

Jam i bindur pra se investimi strategjik i kësaj qeverie duhet të jetë arsimi, si e vetmja dhe e vetmja mundësi për të dalë nga ky mjerim

Jam përpjekur, ashtu si të gjithë ju në këta 3 muaj, të lexoj votën e datës 23 qershor. Për çfarë votuan shqiptarët në datën 23 qershor? Unë besoj se ata votuan për t'u mbrojtur, për të mbrojtur shkollat, spitalet, rrugët, ujin, detin, diellin, mineralet, gjithçka që kanë nga privatizimi. Ky ishte drejtimi që kishte marrë vendi deri në datën 23 qershor. Ne që fituam, duhet t'i mbrojmë pasuritë e tyre. Ne që fituam, duhet ta dimë që kemi mundur vetëm Partinë Demokratike, por nuk kemi fituar mbi varfërinë; ne kemi mundur të djathtën, por nuk kemi fituar mbi pabarazinë; ne kemi mundur Sali Berishën, por nuk kemi mundur autokracinë. Koha që kemi përpara, miqtë e mi, është e mjaftueshme për të qeverisur, por nuk është e mjaftueshme, është shumë e shkurtër, për të fituar.

Në fund dua të them dy fjalë për qeverinë. Një qeveri të mirë nga një e keqe besoj se e ndajnë tri gjëra, sipas meje: kriticizmi, realizmi dhe idealizmi. Një qeveri e keqe nuk bën asnjërën nga këto, siç në fakt e kemi parë për 8 vjet, ajo ka vetëm një tipar, e gjen gjithmonë fajin jashtë saj. Një qeveri e mirë, gjithmonë sipas meje, duhet të jetë kritike me të shkuarën, realiste me të tashmen dhe idealiste me të ardhmen. Pra ajo duhet të jetë kritike me masë, realiste me gjasë dhe idealiste pa masë. 

Unë di që qeveria që kemi sot do të jetë kritike me të shkuarën, do ta ndihmoja të ishte realiste me të tashmen dhe do t'i lutesha të ishte idealiste me të ardhmen. 

Shqipëria, në fakt, ka sot nevojë për një qeveri e cila, në radhë të parë, t'i nënshtrohet vetëm dhe vetëm ideve të veta; një qeveri e cila ka autonominë e duhur për të mbrojtur interesat publike mbi gjithçka tjetër. Autonomia e bën një qeveri të ndjeshme dhe anëtarët e saj të vlefshëm. 

Siç dihet ata kanë vendosur me vullnet të lirë t'i lënë mandatet e tyre parlamentare, dhe kjo çështje mbetet ende e diskutueshme, duhej apo nuk duhej. Është shpejt për të thënë nëse zhveshja nga mandatet e deputetit do t'i bëjë ministrat më autonom dhe më të ndjeshëm. Por ajo që mund të them sot është se kjo nismë e diskutueshme, nuk është diskutuar dhe prandaj ajo mbetet edhe më e diskutueshme. Nuk ka asnjë vendim partiak apo kushtetues që u heq ministrave mandatin. E them këtë për shkak se besoj se, një shoqëri e bazuar në ligj, funksionon kur çdo reformë kthehet në normë. Asnjë reformë nuk ka fuqinë dhe mbështetjen e duhur për sa kohë që nuk ka rregull dhe ligj përmes një procesi kolegjial. Fryma voluntariste ka provuar se shtyn një varkë mbi dallgë, por nuk e nxjerr kurrë atë në breg. Prandaj sot për miqtë e mi është dita të mendojmë për një reformë të thellë kushtetuese, dhe për këtë i rikthehem propozimit tim të hershëm, të kundërshtuar nga të gjitha krahët e këtij Parlamenti “për president nga populli”. Do të kenë mundësi shqiptarët të votojnë në krye të disa viteve një president të merituar nga populli?

I kthehem përsëri nevojës për reformë territoriale. Për fat të mirë programi i qeverisë i ka, por pyetja është: Kur? Kur do të ketë Shqipëria më pak komuna, më pak bashki, dhe sigurisht qarqe më të mëdha, sepse këto që kemi janë vetëm parazite. Sepse kjo është reforma kushtetuese. Kushtetuta e Shqipërisë duhet të na mbrojë të gjithëve ne nga uria e partive politike, siç ka ndodhur në 20 vjet. Unë dua të besoj se do të ketë pa dyshim reformë kushtetuese, dhe kjo është gjëja e fundit që i kërkoj kësaj qeverie.

Në fund nuk mund të rri pa thënë faktin se qeveria që kemi sot ka një fat të madh dhe një avantazh edhe më të madh. Fati i saj është që ka përballë një opozitë të dobët, dhe kur e them këtë kam parasysh një gjë, që të mos keqkuptohemi. e dini pse jeni të dobët ju? Sepse ju nuk jeni bashkuar rreth një ideje, por rreth një njeriu. Kurse, nga ana tjetër, qeveria ka një avantazh akoma më të madh: sepse kjo maxhorancë nuk është e bashkuar rreth një njeriu, por është e bashkuar rreth një ideje. Pra, kjo është diferenca që kemi: ju jeni të bashkuar rreth një njeriu, ne jemi të bashkuar rreth një ideje. Ideja jonë është një Shqipëri më e mirë, më e jetueshme, më evropiane, shumë më e merituar. Dhe ky grup parlamentar, i cili është bashkuar rreth një ideje, sepse për atë ide ka fituar zgjedhjet. Ky do të jetë çelësi dhe suksesi i kësaj qeverie!

(Drejtimin e seancës e merr zoti Meta.)

Ilir Meta – Faleminderit, zoti Blushi!

(Zoti Berisha kërkon të marrë fjalën për replikë.)

Jo, jo, nuk përmendi emër.

(Flitet nga salla pa mikrofon.)

Dakord, meqenëse ju e kërkoni fjalën, ne po ua japim fjalën, por ai nuk përmendi emër.

Sali Berisha – Të kërkosh sinqeritet te Blushi është njësoj si të kërkosh rrethin në katror, dhe unë nuk merrem me ato që tha ai, përsa i përket partisë së tij, por dua t’i them këtu zotërisë se as Sali Berisha dhe asnjëri prej tyre, harroje ti se është i mundur! Është i pathyeshëm, është i pamposhtur! Unë ju garantoj.

Zoti Kryetar, në fushatë elektorale konkurruan dy alternativa: njëra ishte ajo me paketën e premtimeve të mia (unë gjithmonë i bazoj në premtime), por tjetra ishte me paketën po të premtimeve të shëndetësisë falas, të cilën unë nuk mund ta premtoja; të heqjes së TVSH-së për të gjitha ushqimet dhe energjinë, të cilën unë nuk mund ta premtoja; të legalizimeve falas, të cilën unë nuk mund ta premtoja. 

Për dijeni, ti zotëri, që diskuton këtu edhe mandatin, paçka se vetë ke shkuar e ke dorëzuar, por nuk të ka pranuar për ministër (dhe duhet të jemi të sinqertë për këto), në poll-in e 2 majit IPR-ja dhe të gjitha poll-et dëshmonin se kjo forcë politike ishte dy deputetë para jush. Po, po. Por ç’ndodhi? Filloi breshëria e premtimeve antiglobaliste, premtime të cilat në gjashtë studime ndërkombëtare të opinioneve u besuan në masën 65-75 për qind. 

U thatë shqiptarëve se do ulni çmimet, u thatë shqiptarëve se do të ulni taksat 95 për qind, u thatë shqiptarëve se do të keni shëndetësi falas. Këto, zotëri, janë premtime që ju duhet t’i realizoni. Pse? Ju e çoni çështjen më në themel. Themeli i të gjitha themeleve është dinjiteti njerëzor. Dhe njeriut çdo gjë mund t’i bësh, por në qoftë se i shkelmon dinjitetin, i ke bërë rrënimin përfundimtar. Ju u morët besimin qytetarëve shqiptarë me këto premtime. Unë ju deklarova se, nëse i sillni këtu, unë do t’i votoj. Nëse nuk i sillni këtu, do të bëjmë betejën më të vendosur në 20 vite për dinjitetin e shqiptarëve. Ne jemi parti e lirive dhe e dinjitetit njerëzor.

Faleminderit!

Ilir Meta – Zoti Blushi, urdhëroni!

(Flitet nga salla pa mikrofon.)

Zoti Blushi nuk ia përmendi emrin zotit Berisha, ndërsa zoti Berisha ia përmendi emrin zotit Blushi.

Ben Blushi - Unë nuk e kuptova në fakt se përse dole këtu, por dua të të them diçka: Ti je njeri i lexuar, por po të them se nuk e ke lexuar se çfarë thoshte Bernard Show për Don Kishotin. Ai thoshte: “Kur Don Kishoti filloi të lexojë, u bë xhentëlmen. Kur filloi të besonte ato që lexonte, u bë qesharak”. Dhe unë kam këtë këshillë për ty: mos i beso të gjitha ato që lexon, qoftë edhe nga programi i qeverisë!

Ilir Meta – Fjalën e ka zoti Shpëtim Idrizi.

Të përgatiten deputetët: Oerd Bylykbashi, Eduard Shalsi.

Shpëtim Idrizi – I nderuar Kryetar i Parlamentit,

Të nderuar kolegë, 

Dua ta nis fjalën time këtu duke ju thënë të gjithëve në këtë sallë për të mos u gëzuar shumë ata që kanë fituar, dhe sigurisht, për t’u mos hidhëruar shumë ata që kanë dalë të mundur, sepse ky sistem që kemi zgjedhur është i tillë, njëherë do të fitojë një palë, dhe njëherë do të fitojë pala tjetër. Ne nuk jemi këtu për të mundur njëri-tjetrin, por jemi këtu pikërisht për të punuar së bashku me alternativa për të mirën e të gjithë shqiptarëve.

Sot ne jemi mbledhur për të diskutuar përbërjen dhe programin e qeverisë. Unë përfaqësoj Partinë për Drejtësi, Integrim dhe Unitet, parti e cila nga mandatet është e katërta në këto zgjedhje, parti e cila ka në themel  çështjen kombëtare, dhe ne veçanti atë çame. Ne ju garantojmë se do të jemi të vendosur në mbrojtje të këtij interesi. Do të duartrokasim çdo përparim të tij, ashtu siç do te jemi kritikët më të rreptë të cenimit të interesit themelor të shqiptarëve, në emër të pragmatizmit partiak. Këtë do ta bënim në çdo rast, pavarësisht nëse do të ishim në pozittë apo në opozitë. Ne kemi vendosur të jemi një parti e patriotizmit modern, pro integrimit europian, që i forcon shqiptarët përballë fqinjëve, pro pajtimit dhe kundër dialektikës së ashpër politike të brendshme; pro harmonizimit mbarëkombëtar të veprimit dhe mendimit politik të shqiptarëve. Duam ta shohim nën këtë optikë sot gjithë mandatin tuaj, përbërjen e kësaj qeverie, programin e saj, dhe nesër realizimin e këtij programi. 

U bënë 23 vjet që shoqëria shqiptare shpenzon të gjitha energjitë e saj, ngre e rrëzon të gjitha shpresat e saj, për te arritur në momentin më të rëndësishëm demokratik, sikurse është ardhja në fuqi e një qeverie të re me votën e lirë të shqiptarëve. Kur një qeveri e re vjen në fuqi, kur një kryeministër i ri vjen në detyrë, e sidomos, kur kjo ka ndodhur si fryt dhe vullnet i një procesi rrotacioni, atëherë nuk ka qytetar shqiptar, nuk ka përfaqësues të shoqërisë civile, e sidomos nuk ka politikan që nuk ngre pritshmëri dhe shpresa të drejta e të larta. E kjo ndodh krejt natyrshëm, sepse vetë procesi i rrotacionit nënkupton jo vetëm ndryshimin e kahjes së qeverisë, jo vetëm ndryshimin e njerëzve e partive që qeverisin, por mbi të gjitha, nënkupton ndryshimin e ritmit, përmbajtjes, cilësisë, kulturës dhe rolit të qeverisjes. Ne mendojmë se ky parlament i ri duhet të refuzojë 2 kultura, që i kanë dhënë shumë kosto këtij vendi, kulturën e gabuar se historia fillon me mua, si dhe kulturën e konfliktit, fyerjeve, etiketimeve dhe mosrespektimit të njeri – tjetrit, dhe së pari, një raporti bashkëveprues pozitë – opozitë. 
Kemi qenë në këto 23 vjet klasa politike më e aftë për të prodhuar kriza, e ku kanë ardhur ndërkombëtaret për të na pajtuar midis nesh, madje duke u konsumuar të gjithë emrat e kafshëve të pyllit, që nga pelikani dhe deri krokodili. Sepse kemi qene klasa politike më e paaftë për t’i absorbuar ato, duke harruar që politika është arti i së mundurës e ne të gjithë bashkë mundemi që të bashkëpunojmë, sepse në fund të fundit pas 101 vjetësh shtet sfidat i kemi të përbashkëta. Partia për Drejtësi, Integrim dhe Unitet si një parti kombëtariste do të investohet në krijimin e një klime bashkëpunuese dhe të shohim të gjithë bashkë asisto që na bashkojnë dhe jo vetëm ato që na ndajnë.

Kemi shumë gjëra në këtë sallë që na bashkojnë, jemi qytetarë të votuar, që duhet të punojmë së bashku për të mirën e prosperitetin e vendit, për të rritur dinjitetin dhe identitetin e çdo qytetari shqiptar dhe të mbarë kombit shqiptar. Mjaft u ndamë në të majtë e në të djathtë, në Veri dhe Jug, në të varfër e të pasur. Nëse qasja e opozitës dhe e pozitës është armiqësore, sigurisht që shteti shkallmohet. Në qoftë se qasja e opozitës është miqësore, shteti korruptohet dhe nepotizohet. Nëse qasja jonë e përbashkët është kombëtariste, krijohet një rrafsh i ri politik, pushteti vjen dhe forcohet dhe kombi prosperon, dhe sigurisht Parlamenti ka një rol parësor në këtë unitet.

Të nderuar kolegë,

Në këtë program vihet re një përpjekje këmbëngulëse për të na bërë të qartë se prej nga vijmë dhe ku jemi, por ka më shumë një stil dëshiror për destinacionin se ku dhe si ne do të shkojmë. Aty vazhdon linja e mirënjohur e deritanishme e konstatimeve të gjendjes, e cila pasohet pastaj nga një ndarje me pika e premtimeve që synohet të realizohet. Mungon për secilën nga objektivat një faturë financiare, një zbërthim i mënyrës se si do të sigurohen të ardhurat për pagesën e kësaj fature, si dhe afati kohor brenda të cilit do të realizohet ky objektiv.

Ne mendojmë se përtej diagnostifikimit të drejtë të sfidave, optimizmit dhe pozitivitetit Shqipëria ka nevojë për reforma që mbështesin rritjen ekonomike. Nuk mjafton të themi se faktorët e rritjes ekonomike, remitancat, kreditë, privatizimet e mëdha dhe modeli ekonomik i deritanishëm kanë shteruar, dhe as që do të orientojmë ekonominë drejt prodhimit vendas, bujqësisë, turizmit, fasonit etj., sepse teorikisht kjo do të ishte punë thjesht dhe vetëm e pedagogëve. 
Ne na duhet të nxisim një debat të madh publik me të gjithë specialistët, grupet e interesit, për t’i dhënë përgjigje pyetjes: Cili është profili ekonomik i Shqipërisë? Cilat janë avantazhet konkurruese të ekonomisë shqiptare edhe në raport me vendet e rajonit? Si ne do të bëhemi një ekonomi kompatibël me ekonominë e Kosovës e do të krijojmë një treg shumë më të madh, prej 7 milionë shqiptarësh, një rrugë e sigurt kjo për të rritur punësimin dhe për ta bërë më kompetitiv biznesin shqiptar? Shqipëria ka nevoje për reforma, deri edhe kushtetuese, që përmirësojnë ndarjen dhe kontrollin e pushteteve për të mbërritur dhe mbështetur krijimin e smart government apo qeverisjes së mençur, përkundër qeverisjes së fortë, përfshirë në mënyrë profesionale në debat për të gjitha fushat pikërisht specialistët, të gjithë ata që punojnë çdo ditë dhe kanë mendim të vyer ekonomik Gjithashtu, do të ishte me vlerë dhe ndërtimi i një forumi online i ekspertëve të fushës të fushave përkatëse që përditësohen me çdo dokument të ri të qeverisë, donatorëve, qendrave universitare kërkimore-shkencore për të qenë sa më të pranishëm, konkret dhe të dobishëm me kontributet e tyre.

Një pjesë e rëndësishme e programit është edhe kapitulli “Shteti i së drejtës dhe demokratizimi i shoqërisë”, por, gjithsesi, duhet bërë kujdes sepse kultura e gabuar që e dëmton vetiu konceptin e shtetit të së drejtës në Shqipëri është e ulur këmbëkryq. Kësisoj, e kundërta e shtetit të së drejtës është sundimi arbitrar, që do të thotë se institucionet ose shërbejnë thjesht si fasadë, ose kanë dhe nuk kanë ndonjë vlerë reale. Shqipëria postkomuniste është e tejmbushur me shembuj ilustrues të të gjitha elementeve të mësipërme. Ndaj bëjmë mirë të jemi të vërtetë dhe të drejtë nëse synojmë që të ecim drejt një të ardhmeje të sigurt, ndryshe drejt një të ardhmeje europiane. 

Si parti që kemi hedhur të parët idenë për një ministri për Diasporën dhe Emigracionin, e konsiderojmë çmim dhe jo normale që një komb, i cili jeton falë kontributit ekonomik të kësaj diaspore dhe emigracioni të ri, të mos i tregojë kontributet e veta politike e sociale. E kemi akoma të freskët në memorien tonë që i kemi ftuar ata të bëhen pjesë e fushatës zgjedhore në rrugë ajrore, tokësore, detare dhe, sigurisht, ne nuk mund t’i harrojmë ata. Ka plotë modele, edhe në Ballkan të integrimit të suksesshëm të diasporës dhe të emigracionit.

Të nderuar kolegë, ne si parti mendojmë se zgjidhja përfundimtare e problemit të pronës është reforma thelbësore për kalimin e shoqërisë sonë nga tranzicioni në kapitalizmin modern, e cekur drejtë në këtë program, por do të dëshironim që reformat në sistemin pronësor të ishin konsensuale dhe jo të njëanshme, pavarësisht shumicës së madhe në numra që ju zotëroni. Ne jemi në favor të zgjidhjes së këtij problemi të madh jo vetëm për sens drejtësie sociale që qëndron në themel të vokacionit tonë politik. Zgjidhja e drejtë e këtij problemi, do të forconte pozitën dhe kërkesat tona për pretendimet pronësore apo për të drejta të tjera të qytetarëve tanë dhe komuniteteve fetare në vendet fqinjë. Dihet botërisht se Greqia e mban në këmbë ligjin e luftës dhe jo gjendjen e luftës, thjesht dhe vetëm për të bllokuar kthimin e pronave të shqiptarëve, jo vetëm atyre të Çamërisë, të komuniteteve tona fetare që arrijnë shuma të mëdha. Si mund të pretendojmë t’i kërkojmë Greqisë këtë restaurim apo kompensim të parashikuar edhe prej vetë ligjit grek të luftës, nëse ne nuk zgjidhim këtë problem në territorin tonë?

Të nderuar kolegë, ne vlerësojmë angazhimin në programin tuaj të dekomunitizimit të shoqërisë. Në këtë kuadër, do të doja t’ju bëja një propozim: zgjidhni në mënyrë përfundimtare fatin e të zhdukurve të kohës së diktaturës. Janë mijëra të tillë që nuk kanë ende një varr. Do të duhej të bëhej dhe ne jua propozojmë këtë, një ligj ad hoc që të detyrojë ekzekutorët që t’i deklarojnë këto varre. Është minimumi që ne duhet të bëjmë përkundrejt këtyre viktimave. Është mbyllje e një kapitulli që na barazon me historinë e Argjentinës së Pinoçetit.

Të nderuar kolegë deputetë, siç e kemi bërë të ditur, ne, si parti për drejtësi, integrim dhe unitet kemi vendosur të jemi parti mbi palët dhe jashtë tyre, kur vjen puna te interesi kombëtar. Falë kësaj qasjeje, ne e vlerësojmë faktin që ju e keni zgjeruar listën e partnerëve strategjikë të Shqipërisë dhe vizitat që ju keni bërë në funksionin të kësaj qasjeje. Unë nuk i kuptoj dot disa kritikë të të gjitha kohërave në lidhje me përfshirjen e Turqisë në këtë listë. Nëse vetë Greqia nuk ka ndonjë kompleks në marrëdhëniet me Turqinë, pse ne duhet ta kemi vallë? Si parti që kemi bërë thirrje të vazhdueshme, propozime për themelimin e një commonwealth e ekonomik të shqiptarëve, ne e vlerësojmë jetësimin e kësaj ideje, duke filluar me takimet periodike të qeverive të Shqipërisë dhe të Kosovës. Në këtë drejtim, ne duam të jemi të sigurt se këto takime do të jenë takime pune, që do të fillojnë nga kriza e patates dhe jo takime qokash patriotike.

Ne dëshirojmë që këto marrëdhënie të zgjerohen edhe me Maqedoninë. Ne mendojmë se Maqedonisë duhet t’i bëhet e qartë se është në interesin e saj zbatimi i Marrëveshjes së Ohrit dhe respektimi i shqiptarëve, si element konstituitiv shtetformues. Ne kemi bindjen se nga krijimi i një hapësire rajonale, pa barriera në ekonomi, në lëvizjen e kapitaleve, njerëzve, shqiptarët do të ishin përfituesit më të mëdhenj, por shqiptarët kanë nevojë të merren vesh mes tyre e jo të ndahen. Mjaft më me veprat përçarëse, që nisin nga Shqipëria, faktorit politik në Kosovë apo në Maqedoni. 
Qeveria shqiptare duhet t’i shohë të gjithë njësoj, të gjitha partitë e këtij faktori dhe jo t’i frymëzojë pozicionet e saj sipas rreshtimeve ideologjike. Prandaj, ne propozojmë zhvillimin e një tryeze mbarëkombëtare të të gjitha partive parlamentare shqiptare, thjesht dhe vetëm, për të harmonizuar qëndrimet tona edhe me faktorin perëndimor dhe për t’i afruar botës një përqasje të përbashkët, në një tavolinë politike. Unë besoj se ky do të ishte mesazhi i duhur.

Të nderuar kolegë, për në fund kam lënë atë që është më e rëndësishmja për ne, pesë deputetët e PDIU-së, çështjen çame. Unë personalisht, por edhe Partia për Drejtësi, Integrim dhe Unitet e përshëndesim dhe e mbështesim angazhimin e qeverisë shqiptare për të synuar trajtimin e çështjes çame në përputhje me normat e gjithëpranuara të së drejtës dhe të marrëdhënieve ndërkombëtare. Por, nuk mund të mos i kujtojmë Kryeministrit Rama se çështja çame nuk meriton vetëm të trajtohet, por të çohet përpara drejt zgjidhjes. Ky është tashmë një detyrim shtetëror që buron edhe nga rezoluta e Shqipërisë. 

Çështja çame ka qenë për një periudhë të gjatë një çështje komuniteti, por ne e kemi kthyer atë në një çështje amë, e shndërruam në një çështje kombëtare dhe tashmë, me vullnetin e Kuvendit të Shqipërisë, ajo është një çështje shtetërore.

Qeveria shqiptare, cilado qoftë ajo, e ka detyrim të madh shtetëror, por edhe kombëtar marrjen përsipër dhe çuarjen përpara të zgjidhjes së çështjes çame. Ne jemi 5 deputetë të betuar që do të rrimë në këmbë dhe do të jemi garant të mos lejojmë asnjë vonesë, asnjë shmangie për këtë çështje, për të gjithë gojëmbyllurit apo gojëligështit e politikës shqiptare, të cilët përpiqen që ta paraqesin ngritjen e çështjes çame, si një pengesë për integrimin europian të Shqipërisë dhe për fqinjësinë e mirë me Greqinë. Asnjë akt politik që rrezikon integrimin apo është i papërputhshëm me integrimin, nuk gjendet te rezoluta çame apo tek avancimi për zgjidhjen e çështjes çame. 
Kauza çame nuk ka të bëjë aspak me antintegrimin, por me respektimin dhe vendosjen në vend të parimeve të Kartës së të Drejtave të Njeriut dhe dinjitetit njerëzor. Nuk ka politikë më proeuropiane, më prointegrim e më profqinjësisë së mirë sesa politika që kërkon të lartësojë dinjitetin njerëzor, të vendosë parimin e reciprocitetit dhe të kërkojë respektimin e të drejtave të njeriut, përkundrazi antieuropiane janë qëndrimet që e kanë mohuar apo e kanë lënë në harresë këtë kauz.

Ne e vlerësojmë qëndrimin e Partisë Socialiste në fund të legjislaturës që shkoi, e cila propozoi një projektrezolutë për zgjidhjen e çështjes çame. Ajo projektrezolutë, e propozuar nga PS-ja, kishte një pikë të saj, e cila u bë publike, dhe duhej shndërruar në një detyrim, në një angazhim politik diplomatik të kësaj qeverie, raporti në parlament në mënyrë periodike për këtë çështje. 
Unë bashkohem me Kryeministrin, i cili ka një mënyrë për ta trajtuar çështjen çame në kuadër të të gjitha çështjeve të tjera që ne kemi me fqinjët dhe që është baza ligjore e rregullative që ne kemi firmosur. Kam parasysh këtu traktatin e miqësisë, por nëse ne do të bënim një bilanc që nga viti 1996 të këtij traktati, do të shikohet se realizimeve të tij në praktikë i mungon një element thelbësor reciprociteti. Ne i kemi plotësuar të gjitha pikat e këtij traktati, për gjuhë, për varreza, për prona, për gjithçka, por unë nuk e di që të ketë ndonjë traktat, i cili duhet zbatuar vetëm për njërën anë. 

Partia për Drejtësi, Integrim dhe Unitet do të jetë këtu për të kërkuar nga qeveria e re që, pas votimit në parlament dhe betimit para Presidentit të Republikës, t’i caktohet detyrë ministrit të Jashtëm të Republikës së Shqipërisë që në mbledhjen më të afërt të ministerialit të NATO-s, t’u paraqesë të gjitha vendeve anëtare të NATO-s një kërkesë zyrtare, në të cilën të kërkohet verifikimi i përputhshmërisë së statusit të NATO-s dhe statusit të vendit anëtar të NATO-s me ligjin e luftës ndaj Shqipërisë, që është në fuqi me Greqinë. Shqipëria dhe Greqia janë të dyja vende anëtare të NATO-s dhe kanë detyrimin të respektojnë edhe statutin e NATO-s e të kenë një legjislacion të përputhshëm me këtë aleancë të madhe euroatlantike për paqen.

I nderuar zoti Kryeministër, ne do të votojmë kundër programit dhe përbërjes së kësaj qeverie, si pjesë e opozitës, por ne deputetët çamë të PDIU-së do të qëndrojmë në këmbë në këtë Kuvend, si mbështetës, sipërmarrës dhe inkurajues të çdo veprimtarie, akti, vendimmarrje, strategjie të drejtë që i shërben kauzës kombëtare e që do të ndërmerren nga kjo qeveri. Ne do të jemi konstruktivë dhe nuk kërkojmë mossuksesin e kësaj qeverie, por do të qëndrojmë në këmbë për të kërkuar dhe duke u përpjekur për më të mirën, jo thjesht për ta pritur dhe për ta shpresuar atë. 
Në qoftë se ne do të kishim mundësi të bënim një votim nominal për ministrat e kësaj qeverie, përtej vlerësimit dhe mosparagjykimit për të gjithë ministrat, ne do të votonim pro për zotin Panariti, jo thjesht dhe vetëm si një vlerësim apo falënderim për atë çka ai ka bërë për ngritjen e çështjes çame, por, mbi të gjitha, për vendosjen e një standardi, të cilin nuk do të guxojë ta bjerrë asnjë ministër i Jashtëm i qeverisë së Shqipërisë. Unë dua të besoj se zoti Bushati do të vazhdojë të ecë në këtë drejtim.

Faleminderit!

Ilir Meta – Faleminderit, zoti Idrizi!

Fjalën e ka deputeti Oerd Bylykbashi. Më pas deputeti Eduard Shalsi dhe në emër të grupeve: Ilir Meta, zoti Edi Paloka dhe zoti Gramoz Ruçi.

Oerd Bylykbashi – I nderuar zoti Kryetar i Kuvendit!

Të nderuar kolegë deputetë, 

Së pari, më lejoni të falënderoj zgjedhësit e qarkut të Durrësit, veçanërisht qytetarët e Durrësit për mandatin që më dhanë për t’i përfaqësuar. I siguroj se në këta 4 vjet do të bëj më të mirën për t’i përfaqësuar denjësisht.

Në fillim të kësaj legjislature, ashtu siç e kërkon Kushtetuta, jemi mbledhur për të debatuar për programin e qeverisë së re, që u propozohet shqiptarëve nga Kryeministri i dekretuar dhe kabineti i tij. Në politikë fjala ka rëndësi themelore, sepse pas saj duhet të vijë veprimi, që e kthen fjalën në diçka konkrete, në të mirë dhe interes të qytetarëve. Kur politikani u drejtohet zgjedhësve, fjalët dhe premtimet i bënë në fushatë. Pas zgjedhjeve, kohën e kanë veprat. 

Lajmi i keq për shqiptarët është se programi i qeverisë, që na propozon Edi Rama, kur të bëhet Kryeministër është vetëm një narrativë e vizioneve dhe dëshirave të tij, pa asgjë konkrete. Ky program nuk thotë as se çfarë, as se si, as se kur do të bëhet ajo që ai premton, as se sa kushton projekti i tij i Rilindjes. 
Programi i qeverisë duhet të japë jo vetëm vizionin, por edhe të detajojë atë me masa konkrete dhe t’u thotë shqiptarëve sa do të kushtojë zbatimi i atij programi. Ku do t’i gjejë burimet, çfarë produkti do të marrin shqiptarët dhe kur do ta marrin atë? Fjalë të bukura dhe ide shumëngjyrëshe mund të shkruajë kushdo, por një kryeministër dhe kabineti i tij qeveritar nuk e kanë këtë luks. Ai duhet të jetë konkret, sepse aty fillon veprimi i tij për 4 vjetët e ardhshëm. Shumëkush mund të thotë se kjo që po na paraqitet është një qeveri e re, që i duhet dhënë kohë. Sigurisht, kjo është e drejtë në parim, por Edi Rama dhe Partia Socialiste kanë marrë përsipër të qeverisin dhe jo të trajnohen në punë e sipër. Një gjë është shumë shqetësuese për këdo dhe ne kemi për detyrë t’i biem sirenës së alarmit. 
Edi Rama po i kërkon parlamentit t’i miratojë një mandat të bardhë, pa angazhime, pa masa konkrete, pa asnjë faturë për masat dhe reformat që predikon dhe as se kur do të realizohen këto masa. Programi nuk të krijon ide të qartë në asnjë fushë për atë që qeveria socialiste do të bëjë realisht. Kjo është thellësisht shqetësuese, sepse votëbesimi për këtë program do t’i japë atij një alibi perfekte për çdo gjë që nuk do të bëjë fare, nuk do ta bëja pjesërisht apo do të bëjë gjëra për të cilat nuk është votuar. 

Askush nuk do të jetë në gjendje t’i kërkojë llogari këtij Kryeministri për ato që bëri më pak, apo ndryshe nga ato që premtoi në fushatën zgjedhore, apo që nuk i bëri fare. Askush nuk do të jetë në gjendje t’i kërkojë llogari për koston e dhimbshme që do të paguajnë shqiptarët për politikat e tij aventureske dhe të pavotuara në këto kohë krize botërore, të cilat rrezikojnë të na çojnë në recesion ekonomik, pikërisht atë që qeveria e kryeministrit Berisha arriti ta përballojë me sukses, por qeverisja në demokraci ka përparim bazë llogaridhënien. Duke marrë votëbesimin me këtë program gjysmak, ky Kryeministër synon të shmang llogaridhënien përpara popullit. 

Së pari, programi plotë fraza të listuara boshe dhe segmente idesh për qeverisje, shmanget nga një sërë premtimesh që ai dhe PS-ja bënë gjatë fushatës, ose i përmend rastësisht në mënyrë tangente, ose i ka shmangur plotësisht. Nuk po i lexoj këto shmangie dhe harresa të premtimeve elektorale në këtë pseodoprogram, sepse e kanë bërë tashmë kolegët e mi dhe lista është e gjatë. 
Me votëbesimin e këtij programi, Edi Rama është i larë para atyre që votuan për këtë mashtrim. Zgjedhësit që e votuan, besuan te premtimet e fushatës, por votëbesimin për programin me premtimet e harruara pa filluar ende punën, këtij Kryeministri po ia japin të bindurit e tij në parlament dhe jo zgjedhësit. Populli nuk ka çfarë t’i thotë e t’i kërkojë më Edi Ramës për programin elektoral, që dëgjoi para zgjedhjeve, sepse përfaqësuesit socialistë të popullit në parlament i kanë dhënë atij një program të ndryshëm, dhe me këtë piruetë ai mendon se do t’ia hedh paq. 

Së dyti, me këtë program, që nuk përcakton asgjë, veçse një listë dëshirash dhe premtimesh populiste, Edi Rama nuk do të japë llogari as për gjërat që do t’i bëjë si ia thotë mendja, që nuk kanë lidhje fare me programin, por që janë vetëm reflektime të largëta në të, pa asnjë objektiv, masë, faturë dhe afate konkrete. Askush nuk ia mat dot punën. Kështu që kjo qeveri mund të bëjë si i do qejfi Kryeministrit, mjaft që të ketë pak refleks me programin gjysmak e mashtrues që do të votohet sot.

Pra, të dashur qytetarë, ky program është dy herë mashtrues. Bismarku e cilëson politikën si arti i të mundshmes. Ai është një nga ata burra shteti, që kanë bërë Europën dhe me siguri e dinte se çfarë fliste. Një burrë shteti premton diçka që është e mundshme dhe fjalës i bashkëngjitet veprimi për ta bërë këtë premtim realitet. 

Në 8 vjet kryeministri Sali Berisha, premtoi dhe premtimet i bëri realitet, sepse për të politika është arti i të mundshmes. Ai refuzoi të premtonte, në këto zgjedhje, lugën e floririt, por Edi Ramës dhe enturazhit të tij politik, me sa duket, i kanë thënë se politika është arti i mashtrimit, përndryshe nuk mund të përballeshim me këtë program dhe këtë kabinet që kemi sot përpara nesh.

Dua të ndalem shkurtimisht në dy premtime: atë të taksës progresive dhe shëndetësisë falas.

Për të parën, që në fushatë, iu desh t’ia ndërronte shpejt emrin në taksë të drejtë. Patetike! Në fushatë Edi Rama u tha shqiptarëve se 95% e tyre nuk do të paguajnë taksa dhe se vetëm 5%, të pasurit e Shqipërisë, do të paguajnë për të gjithë të tjerët. Se ku është drejtësia në këtë gjë, vetëm një star i qendrave sociale të majta në Europë mund ta shpjegojë. Reminishencë më të pastër dhe rilindje më të saktë të shpalljes kulak nga komunizmi, nuk gjen dot. Në program ai nuk thotë më sa për qind e popullsisë, 5%, 10% apo 20% do të paguajnë taksë.

Nuk thuhet sa për qind do të jetë taksa e drejtë, që do të paguajnë të punësuarit, sipas kategorive të pagave në shtet dhe në privat, 15%, 20% apo 30%? Nuk thuhet sa do të paguajë biznesi, i cili të vetmen padrejtësi që ka bërë është se ka marrë guximin për të krijuar të mira materiale, duke rrezikuar paratë e tij. 

 Qeveria Rama pretendon se po u sjell një lajm të mirë shqiptarëve: taksat do t’i paguajnë vetëm të pasurit. Në fakt, ky program po u jep shqiptarëve lajmin e keq, se i pasur për qeverinë Rama është kushdo që do të vendosë qeveria, edhe mësuesi, mjeku, polici apo kushdo që ka një rrogë të mirë dhe jo vetëm biznesmeni i madh. Në qoftë se Kryeministrit Rama nuk do t’i dalin llogaritë kushdo do të shpallet i pasur për t’u taksuar më pas me taksën progresive.

Me këtë mandat të bardhë, carta bianca, që po merr kjo qeveri nga deputetët e saj, jo nga zgjedhësit e gënjyer, zoti Rama ka gjithë të drejtën që taksën e drejtë ta përdorë si llastik dhe ta shtrijë sa të dojë. Mjerë ai që qahet se, siç thotë zoti Rama në fjalën e tij, PS-ja ka marrë një mandat dërrmues. T’i kërkosh llogari arrogantit, është më keq se t’i flasësh murit. Muri nuk flet, ndërsa arroganti të dërrmon. 

Premtimi i dytë është shëndetësia falas. Shumë e kanë besuar, por qeveria e re vrapoi që në program të mos mbetet asnjë gjurmë e dukshme. Tani shërbimin shëndetësor shteti do t’ia blejë shtetit dhe do t’ia japë falas qytetarit, i cili nuk do të paguajë më kontribute, sepse shteti paratë do t’i marrë nga taksimi i përgjithshëm. Gënjeshtër më idioteske, zor se gjen!

Qytetari do të paguajë përsëri, jo me kontribute, por me taksa. Por 5% e popullsisë, të pasurit e urryer, a kanë këllqe e kërbisht për të mbajtur këtë barrë për 95% të tjerët? Sigurisht që jo. Pra, ose do të bjerë cilësia e shërbimit shëndetësor, sepse këta 5% nuk do të kenë para të mjaftueshme për të mbajtur këtë shërbim, ose do të rriten taksat për të gjithë qytetarët, qoftë edhe vetëm për të ruajtur nivelin aktual të këtij shërbimi. 

Nëse qeverisë nuk i del llogaria, edhe ai që e dinte veten jo të pasur, të nesërmen do të gdhihet tek të pasurit edhe pse rrogën e ka vetëm 500 000 lekë të vjetra. Dhe kur t’i ankohet Kryeministrit Rama, ky i fundit nga lartësia e maxhorancës së tij dërrmuese, siç thotë edhe vetë, do t’i tregojë me arrogancë mandatin e tij të bardhë ku nuk ka asgjë të shkruar të zezë mbi të bardhë, dhe as sa për qind e qytetarëve do të taksohen me taksën e drejtë dhe as sa ata do të taksohen. Shqiptari që u gdhi me vendim qeverie i pasur, por jo se ka më shumë lekë në xhep, do të iki kokulur. Në atë moment është varrosur llogaridhënia e politikanit, se për të vdekur ajo vdes sot me votëbesimin e këtij pseudoprogrami.

Ne u premtuam dy herë shqiptarëve dhe ata na e besuan dy herë mandatin. Ne zbatuam atë që premtuam në fushatë, luftuam krimin e organizuar, korrupsionin dhe evazionin. Forcuam ekonominë dhe i bëmë ballë krizës botërore. Investuam si askush në rajon, në infrastrukturën rrugore, në energjetikën ujore etj. Sot nuk ka më krizë energjetike, pavarësisht dokrrave që thotë Kryeministri, i cili pret të mandatohet.

Sot shqiptarët udhëtojnë e shkëmbejnë prodhime në rrugë, të cilën as nuk e ëndërronin më parë. TAP dhe kaskada e Devollit tashmë janë realitete të prekshme. Shqiptarët sot, më shumë se kurrë, kanë shkolla, spitale, qendra shëndetësore, më shumë universitete, më shumë punë, më shumë projekte në bujqësi, më shumë prona se në vitin 2005. 
Lista nuk mbaron këtu. Kryeministri Berisha premtoi anëtarësimin në NATO dhe e realizoi atë, edhe pse ju protestuat; firmosëm MSA-në, edhe pse ju protestuat; liberalizuam vizat edhe pse ju protestuat; morëm propozimin për statusin e vendit kandidat, edhe pse ju na bllokuat për vite me radhë, madje sulmuat dhunshëm institucionet më 21 janar.

Ju sot erdhët në pushtet falë zgjedhjeve të lira e të ndershme të organizuara prej nesh, edhe pse tentuat të vidhnit një mandat në Lezhë. Kjo është Shqipëria e transformuar që kryeministri Berisha po lë për të gjithë shqiptarët. Edi Rama duhet të matet me këtë gjë sot si kryeministër e në 4 vjetët që vijnë, por kjo e tmerron atë. Kush e njeh atë, e di, se ai nuk njeh asgjë se çfarë kanë bërë të tjerët. Ai njeh vetëm atë që ka bërë vetë. Ky nihilizëm patologjik, nxirja e realitetit dhe nisja nga pika zero është shumë e rrezikshme, sepse kjo motivon zotin Rama që në kokën e tij të rikonceptojë një vithisje të çdo gjëje që është arritur e ndërtuar më parë në këtë vend. 

Me mandatin e bardhë për rilindjen e tij ai do të zhbëjë ligjet që na kanë sjellë në prag të marrjes së statusit të vendit kandidat; do të zhbëjë institucionet e pavarura, veçanërisht ato të drejtësisë, sepse ai nuk pranon që dikush t’i dalë përballë e t’i vërë fre vrullit të tij. Këtë ai e tha kërcënueshëm në fjalimin e tij. Lexojeni dhe do ta gjeni aty! Do të zhbëjë pronat, koncesionet dhe kontratat, që sjellin zhvillim në emër objektivash etatist në dukje, por në thelb janë objektiva klienteliste. 

Pra, ai do të bllokojë trendin aktual të zhvillimit për ta çuar në shtratin që ai do. Kjo do të sjellë pasiguri, kaos juridik dhe ekonomik. Më pas me siguri vjen stanjacioni dhe kriza.

Ne sot po ndezim sirenat e alarmit, sepse kjo është detyra e opozitës. Po ndezim sirenat e alarmit për atë që u kanoset qytetarëve nga kjo carta bianca që ky kryeministër pret të marrë sot.

Në platformën tuaj të nihilizmit, zoti Rama, të vitit zero, të mohimit të çdo arritjeje, flisni për tatëpjetën dhe rrënimin e vendit dhe të imazhit të Shqipërisë në sytë e botës. Kurrë më parë imazhi i Shqipërisë në botë nuk ka qenë më i lartë se sot. Këtë vetëm ju nuk doni ta shikoni.

Në këtë sallë, një vit më parë, sekretarja e SHBA-së Hillary Clinton u shpreh: “Nëse doni të shikoni një demokraci në veprim, shkoni në Shqipëri!”

Besoj se të gjithëve ne kjo thënie na bëri krenarë, por mendoj se vetëm zotit Rama i bëri keq. 

Programi i qeverisë është kontrata që ajo lidh me popullin për 4 vjet. Edi Rama e dinte këtë gjë. E dinte që premtimet e fushatës nuk i mban dot dhe i duhej një dalje. Ai është mjeshtër për të krijuar atë që ai ka qejf ta quajë teknologji të procesit. Thirri një seminar në Tiranë me ekspertë shumë të mirë, ku ata ia rrëzuan të gjitha tezat e tij ekonomike që kishte paraqitur gjatë fushatës. Pavarësisht, kjo ishte një lëvizje tinëzare, sepse me këtë dilte pa u lagur kur të hartonte programin që paraqet sot këtu. “Ma thanë ekspertët”, do t’u thotë atyre që e votuan kur ta kuptojnë se programi i qeverisë që do të votohet sot nuk është ai që Zoti Rama u paraqiti në fushatë.

Gjatë këtyre viteve bëri zhurmë të madhe për korrupsionin dhe premtoi se do të bënte luftë të madhe. Por për t’i bërë bisht premtimit vetëm pak ditë më parë doli dhe deklaroi se korrupsioni në Shqipëri është endemik. Me fjalë të tjera korrupsioni është i rrënjosur në popull e se nuk është punë e lehtë dhe të mos presin shumë prej tij. Kjo është arsyeja pse pjesa për luftën ndaj korrupsionit në programin e qeverisë së re nuk thotë asgjë. 

Fundja me këtë maxhorancë koalicioni, ku shkëlqejnë kampionë të korrupsionit, ku blloku i xhepit është simboli më përfaqësues i maxhorancës dhe me babëzinë që po vijnë në pushtet socialistët, ata të stabilizuarit, si dhe socialistët që lëvizin sa majtas e djathtas, vetëm program për luftën ndaj korrupsionit nuk pret dot njeri. Po ndalem në këtë pikë që të analizoj disa detaje e të mos më akuzoni për nihilizëm.

Korrupsioni ekziston, por ndryshe nga viti 2005, kur ne e gjetëm atë të ngritur në sistem, sot qeveria e kryeministrit Berisha, PD-ja, la një sistem ligjesh, instrumentesh dhe institucionesh, që e luftojnë atë çdo ditë, gjithnjë e më shumë e gjithmonë e më mirë, me rezultate konkrete. Këtë e ka certifikuar Komisioni Europian më mirë se kushdo tjetër, kur na propozoi për statusin e vendit kandidat një vit më parë. Programi flet për hartimin e një strategjie kombëtare dhe një plan veprimi antikorrupsion. Këtë zoti Rama e thotë si risi. Ndërkohë, nuk ka njeri në Shqipëri që nuk e di se po përfundon zbatimi i strategjisë ndërsektorale antikorrupsion 2008-2013.

Sot qeveria e re thotë se do ta kalojë në sitë legjislacionin për ta përputhur me standardet e GRECO-s, UNCAC-ës dhe OECD-s. E kemi bërë ne të gjithin. Shqipëria është i vetmi vend që ka përmbushur të gjitha rekomandimet e GRECO-s, të Këshillit të Europës dhe këtë e ka bërë gjatë 8 vjetëve të qeverisjes së kryeministrit Berisha. Kontributi i vetëm i PS-së në këtë proces ka qenë bllokimi dhe vonimi i ligjeve aq të nevojshme për të përmbushur këto rekomandime. 

Doni shembuj? Bllokimi i ndryshimeve në Kushtetutë për heqjen e imunitetit të anëtarëve të qeverisë të parlamentit dhe gjyqtarëve. Bllokimi i ndryshimeve të kërkuara nga GRECO në Kodin Penal për të luftuar veprat korruptive. Të gjithë këta janë shembuj se si zoti Rama jo vetëm që nuk dha kontribut, por e pengoi përpjekjen për të reformuar legjislacionin.

Një forcë politike që ka ushtruar vullnet negativ, duke bllokuar luftën e qeverisë demokratike kundër korrupsionit, nuk mund të bënte një program kundër tij. Na premtoi futjen e instrumenteve të qeverisjes elektronike si mjet për rritjen e transparencës dhe luftën ndaj korrupsionit. Një nga gjërat që ka pasur në fokus dhe e dinë të gjithë shqiptarët është ajo që ka realizuar gjerësisht qeveria “Berisha”. Kanë qenë pikërisht: dixhitalizimi i procedurave administrative, prokurimi qind për qind elektronik, që është unik, e-tax, e-costumer, dixhitalizimi i proceseve për regjistrimin e pronave, noterisë pranimeve në universitete, patentave etj., Të gjitha këto kanë pasur si synim bazë transparencën dhe antikorrupsionin. Sot u mbetet socialistëve, që po marrin pushtetin, të vazhdojnë t’i përdorin këto sisteme dhe të mos u vënë minat. Premtojnë se do të forcojnë koordinimin e agjencive ligj-zbatuese. Edhe kjo është bërë. Njësitë e përbashkëta hetimore midis prokurorisë, policisë dhe institucioneve të tjera shtetërore janë praktikë tashmë e konsoliduar dhe me rezultate. 

Krijimi i Byrosë Kombëtare të Hetimit, që na propozon qeveria “Rama” pranë kryeministrit, e kthen atë në një kryehetues. Kjo përbën një precedent të rrezikshëm. Premtojnë përfshirjen e shoqërisë civile në luftën kundër korrupsionit. Edhe kjo është bërë. Qeveria “Berisha” ka kohë që e ka krijuar agjencinë për mbështetjen e shoqërisë civile, që financohet nga buxheti i projekteve të shoqërisë civile me fokus të veçantë luftën kundër korrupsionit. Premtojnë koordinatorin kombëtar antikorrupsion, por me siguri nuk e dinë se departamenti antikorrupsion pranë kryeministrit është koordinatori i zbatimit të strategjisë antikorrupsion i mbikëqyrur nga një task- forcë që drejtohet drejtpërdrejtë nga kryeministri.

Për të mos u zgjatur, qeveria e re nuk propozon asgjë të re as në fushën e antikorrupsionit, por na kopjon ne. Pra, pranon që ne ishim në rrugën e duhur dhe propozon të vazhdojë punën tonë.

Ky është lajm i mirë dhe të shpresojmë nëse do të kenë vullnet të mbajnë ritmin tonë, sepse jemi të ndërgjegjshëm se kjo luftë vazhdon dhe duhet të vazhdojë. Vazhdimësia garanton sukses në këtë proces. Nëse çdo gjë e nisin nga fillimi, rrezikohet që kjo luftë kaq e rëndësishme për vendin tonë të hyjë në kolaps.

Në lidhje me pronat përsëri e njëjta situatë. Idetë i kanë të mjegullta dhe propozimet që bëjnë ose nuk sjellin risi, ose rrezikojnë ta kthejnë prapa procesin. Premtojnë të rishikojnë legjislacionin; premtojnë të rishikojnë pronat e kthyera dhe ne kemi kthyer e kompensuar qindra e mijëra hektarë prona të vjetra. Kjo që do të bëjë Edi Rama është rishtetëzim, të dashur qytetarë. Duke bërë këtë procesi i kthimit të pronave rrezikon të ndalojë për një kohë pa afat, që do të thotë se nuk do të ketë vendime pronësie derisa të fusin këmbët mirë në proces ustallarët socialistë, që i batërdisën pronat me falsifikime dhe vjedhje deri në vitin 2005 dhe nuk dhanë asnjë për kompensim financiar. 
Thonë se do t’i japin prioritet kompensimit fizik me prona shtetërore që dalin nga privatizimi përkundrejt kompensimit financiar, në mënyrë që të ulin faturën financiare. Sa ishin në pushtet nuk dhanë asnjë lek për kompensimin. Dhe kompensimin fizik e bënë në mënyrë klienteliste. Sot një ish-pronar, dhe pse zotit Rama nuk i pëlqen ky term, sepse kështu shprehej në programin e tij, një 70-80 vjeç që ka një vendim kompensimi, shpresën e ka te kompensimi financiar, atë që ne kemi bërë rregullisht vit për vit. Atij nuk i intereson ajo magazina e ushtrisë në mes të maleve nëse në kabinetin... (bie gongu) 

Në fund dua të them dy fjalë për kabinetin Rama. 

Dikush i ka krahasuar të dyja forcat udhëheqëse të maxhorancës si dy personazhet e Servantesit. Sikur të ishte kaq butaforike do të ishte mirë, se Don Kishoti nuk i bëri dëm kujt. Ky çift është një kombinim midis arrogancës së errët dhe pragmatizmit amoral. Edi Rama fryn puplat kur thotë se ka marrë një mandat të fortë. Në fakt mori vetëm 65 mandate, një më pak se në vitin 2009. Ky qenka votëbesimi i popullit. Zgjedhësit nuk i besuan ofertës së tij, sepse askush nuk mund t’i besojë dikujt që dhunën verbale dhe fizike ndaj institucioneve ka si lajtmotiv, veprim të tij politik. Të mos ishte për LSI-në ky mandat i fortë i tij do të ishte vetëm një flluskë. 

Edi Rama turfullon si kryemëz i ndërkryer i kësaj qeverie, por kapistallin ia heq në fakt Kryetari i Kuvendit. Ai po na paraqet një grup ministrash pa eksperiencë, disa me lidhje nepotike, disa me histori korrupsioni dhe pas pak ditësh nuk do të jenë as deputetë. 

Pra, ky nuk është këshill ministrash, por kabineti...(bie përsëri gongu se i ka mbaruar koha në dispozicion.) Një kabinet i tillë i dobët dhe një maxhorancë parlamentare inertesh, oferta që na paraqitet sot, një kryeministër që për 4 vjet bllokoi ligje, zgjedhje, Parlamentin. Ky kryeministër me këtë rekord të errët dhe kërcënues antishtet u flet shqiptarëve për integrim. Materializimi i frikshëm i sensit i të bërit drejtësi që ai shpalli në fjalën e tij është e vetmja gjë që unë shpresoj se Kryeministri Rama nuk do ta mbajë fjalën, por opozita do të qëndrojë ballazi në Kuvend dhe kudo për t’i kërkuar llogari, për t’i vënë fre arrogancës së këtij pushteti që erdhi nga një votë e blerë ose e marrë me mashtrim.
Faleminderit!

Ilir Meta - Faleminderit!

Fjalën e ka deputeti Eduard Shalsi. Për 45 minuta jemi gati për votim.

(Zoti Berisha flet pa mikrofon.) Zoti deputet, nuk i detyrojmë dot ministrat të flasin, sepse dje u tha nga grupi juaj që nuk duhet të flasin. 
Eduard Shalsi – I nderuar zoti Kryetar i Parlamentit,

Të nderuar kolege dhe kolegë deputetë,

I uroj sinqerisht këtij Parlamenti suksese dhe jam plot besim se do të hapë një kapitull të ri në historinë e parlamentarizmit shqiptar. 

I dëgjova me radhë fjalimet e deputetëve të opozitës, dhe i kuptova të atyre të rinjve, siç ishte ajo deputetja e Vlorës e cila iu referua një ambasadori të nderuar të huaj, pa ditur se ky ambasador do t’i cilësonte zgjedhjet e 23 qershorit si ato të marsit të vitit 1992. Apo një tjetër kolege e Shkodrës që krejtësisht pa etikë, pa elegancë e konsideroi program të shpifur. Apo kolegu parafolës i cili numëroi sukseset e jashtëzakonshme të qeverisë. Po mirë a i keni bërë pyetje vetes se, me gjithë këto suksese, pse jeni tkurrur kaq shumë në Parlament? Nuk ka shifra, përmendi kolegu Selami, si asnjëherë tjetër në programet e paraqitura në Parlamentin shqiptar. 
E vërtetë është, i nderuar, dhe di të bëj diferencën midis teje dhe atyre të rinjve. Kjo është shumë e vërtetë, por në fakt kanë këshilluar ata që për 20 e ca vjet rresht i kanë fryrë me shifra bombastike programet. Kanë shtruar 11 mijë kilometra rrugë (thoshte para se të vije në Shqipëri) kanë shtruar dhe nuk dinin se ku i kishin nuk i gjenin; 20 milionë rrënjë ullinj dhe nuk dinin se ku t’i mbillnin në qoftë se do t’i kishin. 

Një ministreje i kishte bërë përshtypje shqiponja në botimin e programit të Partisë Socialiste. Në fakt, vetëm pak muaj më parë nuk i kishte bërë përshtypje koka e deformuar dhe krahët e shqiponjës që valëvitej në flamurin për 100-Vjetorin e Pavarësisë. 

Vetëm pak kohë më parë një ish-kryetar grupi, i moderuar do të thosha përgjithësisht, po t’i rilexoja sot se çfarë ka thënë për Edi Ramën, kryetar të opozitës dhe kryetar të bashkisë, ndoshta do të skuqej nga turpi, sepse ironia e fatit e deshi që pak kohë më pas kryetari i Partisë Demokratike të ishte dhe kryetar i bashkisë. Apo fati i keq i Patozit e deshi që nga njëra anë ish-Kryeministrit t’i kërkonte të ngrinte një komision hetimor për ngjarjet e `97-s dhe, nga ana tjetër, i çoi peshqesh personin që krekosej majë tankeve në`97-n për të përmbysur Sali Berishën, pra Ministri i Mbrojtjes. 

Flasim për ish-spikeren që citoi Fishtën (shastisi dhe një kolegun tim të ri parlamentar) duke thënë tekstualisht: “Populli nuk fal ata që e gënjejnë”. Për këtë arsye jeni të gjithë sot të tkurrur, shumë më pak se sa dje, sepse e ngopët me mashtrime dhe gënjeshtra këtë popull. Por se si mund të ndodhë që një zonjë t’i referohet një argumenti që prodhon mungesën e logjikës së saj, këtë e di vetëm ish-spikerja e Parlamentit! 

Ndërsa ish-Kryeministrin e pashë dje dhe sot të zhytur kokë e këmbë në dëshpërim, teksa vazhdonte të fliste për sukseset imagjinare të qeverisë së tij, duke qesharakëzuar grupin tuaj të nderuar parlamentar. 

Miqtë e mi, kam parë shumë komedianë të imitojnë politikanët, por këto dy ditë kam parë një politikan të imitojë komedianët e tij. Meraku më i madh që kishin shqiptarët ishte dëshira dhe vullneti i tyre për të parë këtë çift të pandashëm që sapo u larguan, pikërisht ashtu mes jush, pranë njëri-tjetrit, të pashpresë, të dëshpëruar, të demoralizuar. Kemi qenë plotësisht të ndërgjegjshëm dhe të shqetësuar për gjendjen e Shqipërisë politike, ekonomike, financiare, morale e sociale. Pikërisht për këtë arsye kohë më parë nisëm një tur në të gjithë Shqipërinë dhe me shumë përgjegjësi, mbas një fryti të gjatë konsultimesh, debatesh, diskutimesh, të zjarrta edhe brenda nesh, erdhëm me një program dhe sot kemi pikërisht programin që iu është paraqitur ju, të nderuar kolegë, për ta miratuar. Ky është një program ambicioz për hir të së vërtetës. 

Shumë shkurt do të ndaloj në disa pika që i konsideroj të rëndësishme.

Bujqësia. 

Ky program parashikon një sërë masash emergjente dhe afatgjata për ta shndërruar këtë nga një sektor të harruar në një motor të zhvillimit të ekonomisë shqiptare. Gjithashtu flas dhe për administratën publike e cila është masakruar gjatë gjithë këtyre viteve, (e kapluar nga korrupsioni dhe nga paaftësia), do t’i japim një dinjitet administratës publike duke e profesionalizuar në të gjitha drejtimet. 

Shqipëria ka nevojë për një ndërhyrje urgjente në qeverisjen vendore, për një transformim që jo thjesht dhe vetëm do të reduktojë numrin e komunave ose të njësive vendore, por do t’i bëjë ato shumë më efikase dhe shumë më eficiente. 

Media do të çlirohet. Kemi qenë të gjithë dëshmitarë të reklamave qeveritare, kemi qenë të gjithë dëshmitarë të dezinformimit publik që bënte televizioni shqiptar. E pra, nga një televizion pa asnjë dobi për publikun ky program përmban një premtim për ta shndërruar atë në mbrojtës të interesave të publikut. 

Energjia. Ky është një sektor i kapluar nga paaftësia dhe korrupsioni. E kam shumë herë të vështirë të dalloj se ku fillon njëra dhe ku mbaron tjetra. Ky program parashikon një sistem të qëndrueshëm operacionalisht, teknikisht dhe financiarisht, por me institucione rregullatore të pavarura. Vetëm pak muaj më parë sollët një anëtare të Entit Rregullator të energjisë elektrike për t’u miratuar në Parlament, krejtësisht në shkelje të ligjit. Ligji kërkonte dy kandidatë, ju sollët një kandidat. Pse? Nuk e kuptonit apo nuk donit ta kuptonit rëndësinë e institucioneve të pavarura? 

Së fundi, dua të them dy fjalë për pjesën e programit që ka lidhje me demokracinë parlamentare. Unë nuk jam pjesë e qeverisë, jam pjesë e Parlamentit dhe e shoh me shumë interes premtimin që përmban programi elektoral; qeveri llogaridhënëse, qeveri e cila nuk do ta konsiderojë Parlamentin si një aneks, siç ka ndodhur rëndom gjatë gjithë këtyre viteve dukë nëpërkëmbur jo vetëm deputetët e opozitës atëherë, por edhe ju, të nderuar kolegë, që shpeshherë jeni vënë përpara detyrimit për të miratuar gjëra që as ju nuk i besonit. E pra, ju garantojmë se nuk do të bëjmë me ju atë që ju bëtë me ne, madje kemi nxjerrë mësime shumë të rëndësishme dhe jemi plotësisht të vetëdijshëm se si një qeveri që nuk jep llogari në mënyrë të vazhdueshme dhe të përgjegjshme përpara Parlamentit, është e destinuar të dështojë, siç ndodhi edhe me ju. 

Duke shprehur besimin se kemi një ekip qeverisës që do të bëjë shumë më tepër dhe shumë më mirë për shqiptarët, duke shprehur besimin se interesi publik, interesi i shqiptarëve do të jetë mbi çdo lloj interesi individual, nuk më mbetet gjë tjetër veçse t’ju ftoj ta miratojmë dhe t’i uroj këtij kabineti punë të mbarë!

Faleminderit!

Ilir Meta - Faleminderit!

Po, zonja Elmazi.

Liljana Elmazi – Të nderuar deputetë,

Në krahun tim të djathtë, por majtas në politikë, i nderuar zoti Kryetar, zoti Ruçi, më falni sepse unë e di që jeni ju Kryetar i Grupit Parlamentar të PS-së. Edhe pse mori përsipër të bëjë përmbledhjen e diskutimeve, por në këtë rast të krahut të djathtë, ai që në fakt doli në televizor dhe tha se do të vjedhim, por në mënyrë më të zgjuar, që e besoi Rama, prandaj nuk e vuri në atë kabinetin sepse ia kuptoi intelektin, e para.

E dyta, të marrësh përsipër që të vësh në gojën tënde, para këtij tempulli, në numrin më të madh të njerëzve që unë i konsideroj si intelektualë, të marrësh përsipër të thuash se deputetja e Vlorës deklaroi fjalët e ambasadorit amerikan. Në fakt unë thashë këtu atë çka ai ka thënë. Jam shumë dakord se ka dhënë edhe vlerësimin e tij për zgjedhjet, por besoj për numrin 83 të kartonëve dhe jo për ndarjen e epokave të diktaturës me atë të demokracisë, sepse atë e vlerësojnë një numër institucionesh.

Në fund doja t’i thosha zotërisë në fjalë se ky është një guxim prej të marri. Unë si profesoreshë e ekonomikut, por edhe si qytetare, nuk mund të marr përsipër këtu se sa i marrë është ai. Psikiatrit le ta vendosin.

Ju faleminderit!

Ilir Meta – Pas fjalës që do të mbaj unë në emër të grupit të LSI-së, do të flasë zoti Paloka në emër të grupit të PD-së dhe zoti Ruçi në emër të grupit të PS-së.

I nderuar zoti Kryeministër,

Të nderuara zonja ministre,

Zotërinj ministra,

Zonja dhe zotërinj deputetë,

Të nderuar të ftuar,

Është kënaqësi e veçantë për mua që, në emër të Grupit Parlamentar të LSI-së, të shpreh mbështetjen tonë më të plotë për qeverinë e re të Aleancës për Shqipërinë Europiane dhe për Kryeministri e ri, zotin Edi Rama. Ne besojmë se kjo qeveri i ka të gjitha mundësitë për të realizuar këtë program mjaft ambicioz, që pritet të votohet sot nga ky Kuvend. Kjo është një qeveri që përbëhet nga shumë anëtarë të rinj, të cilët do të kenë mundësinë të investojnë energjitë, ëndrrat e tyre, pasionin e tyre në shërbim të një programi për modernizimin e vendit dhe progresit të shoqërisë sonë. 


Kjo qeveri, si asnjë tjetër në historinë tonë, ka më shumë zonja dhe duke u uruar suksese të gjitha atyre në detyrat e rëndësishme që kanë, njëkohësisht shpreh dëshirën që kjo gjë të reflektohet në të gjitha nivelet e qeverisë dhe qeverisjes. 

Kam dëgjuar këto dy ditë vërejtje të ndryshme lidhur me programin e kësaj qeverie. Jam i sigurt se edhe ata, të cilët e kanë shkruar këtë program, sot do të reflektonin dhe jam i bindur se kjo do të ndodhë në veprimtarinë e tyre të përditshme. Por nuk mund ta kuptoj se si mund të atakohet kaq shumë si një premtim jashtëzakonisht jo realist ai i hapjes së 300 mijë vendeve të reja të punës, kur një premtim po kaq i përafërt është bërë nga ata që e kritikojnë, për hapjen e 250 mijë vendeve të reja të punës, kur të dhënat makro-ekonomike të vendit janë të njëjta për të dyja palët.

E përmenda këtë për të thënë se nuk ka program perfekt dhe njëkohësisht nuk ka qeveri perfekte, por çelësi i suksesit është vullneti për t’u përmirësuar çdo ditë; është aftësia për të qëndruar çdo ditë me këmbë në tokë, për të prekur realitetin, për të takuar hallet dhe shqetësimet e qytetarëve, për të parë se si funksionojnë institucionet dhe për të reflektuar, duke përmirësuar vetveten çdo ditë edhe më shumë.

Duke dëgjuar diskutimet e shumë kolegëve këtu, më mbeti thellë në mendje ajo që tha zoti Selami, i cili, me sa duket, na ka sjellë edhe pak më shumë urtësi nga përtej Atlantikut. Pikërisht ai kurthi ku biem shpesh edhe ne politikanët shqiptarë, ku na pëlqen më shumë të shkatërrohemi nga lëvdatat, sesa të shërohemi nga kritikat. Unë besoj se duke qenë gjithmonë të hapur ndaj kritikave, aq më tepër nga opozita dhe nga ato brenda vetes; aq më tepër nga shoqëria civile, nga mediat, nga grupet e interesit apo nga ata, të cilët na kanë votuar dhe na monitorojnë çdo ditë në sjelljen tonë, ne do të arrijmë të përmirësohemi çdo ditë dhe do të arrijmë suksesin e garantuar në përmbushjen e këtyre objektivave ambicioze të kësaj qeverie të re.

“Vendi ka nevojë për reforma kyçe”, tha me shumë të drejtë deputeti i opozitës, zoti Dashamir Shehi, dhe një nga këto, pa diskutim është reforma administrative, që ka qenë prioritet i qeverive socialiste në të kaluarën, por nuk ka ndodhur për shkak të votave në Parlament; ka qenë edhe i PD-së, dhe përsëri nuk ka ndodhur për këtë arsye. Ejani të bashkojmë vullnetin tonë dhe t’i japim vendit sa më shpejt një reformë administrative efikase, e cila rrit qeverisjen vendore dhe përmirëson shërbimet ndaj qytetarëve tanë.

Vendi ka nevojë për reforma mjaft të rëndësishme në fushën e drejtësisë, e cila është një fushë kyçe për të gjithë progresin e vendit, për transparencën e qeverisjes, si dhe njëkohësisht për zhvillimin e ekonomisë dhe rritjen e besimit të investitorëve vendas dhe të huaj. 

Natyrisht, edhe drejtësia është një fushë ku progresi pa bashkëpunimin midis maxhorancës dhe opozitës, midis qeverisë dhe Presidentit, midis qeverisë dhe të gjitha institucioneve të tjera të pavarura, nuk mund të jetë i suksesshëm. 

Pa dyshim, të gjitha reformat përmblidhen në një fjalë kyçe dhe magjike, që mbetet ajo e integrimit. Ndaj, unë do t’i ftoja në mënyrë të veçantë kolegët e Partisë Demokratike, e cila është një forcë politike me të cilën Lëvizja Socialiste për Integrim ka bashkëqeverisur gjatë këtyre 4 vjetëve në interes të integrimit të vendit, kur ka pasur arritje, edhe pse të kufizuara, për arsye të mungesës së bashkëpunimit midis maxhorancës dhe opozitës, që të vijojnë të kontribuojnë në këtë proces, pasi është një proces jetik për vendin, është një proces jetik për të gjithë qytetarët tanë, është një proces jetik jo vetëm për socialistët, por edhe për demokratët e për mbarë shqiptarët, si dhe është në nderin e Partisë Demokratike, që ta forcojë kontributin e saj pozitiv në këtë drejtim, sepse ne duhet të mësojmë nga gabimet e njëri-tjetrit dhe jo t’i përsërisim ato.

Ne e mbështesim fuqimisht programin e kësaj qeverie, sepse në fokusin kryesor të saj është punësimi, gjë që nuk mund të arrihet pa një partneritet të fuqishëm midis qeverisë dhe të gjitha institucioneve me komunitetin e biznesit, gjë që nuk mund të arrihet pa bërë një reformë të rëndësishme të ristrukturimit të modelit tonë ekonomik, duke menaxhuar më mirë se deri më sot të gjitha resurset dhe burimet tona natyrore, duke i dhënë njëkohësisht prioritet rritjes së prodhimit vendas, uljes së importeve, rritjes së eksporteve, në mënyrë që të kemi një ekonomi sa më të shëndetshme.

Gjatë fushatës elektorale nuk jam angazhuar vazhdimisht për të bërë premtime për rritje rrogash dhe pensionesh. Madje, më vjen keq që nuk ndodhet këtu, zoti Berisha, edhe në takimet me të përpara se të aprovohej buxheti, kam qenë gjithmonë i rezervuar në vitet e fundit në drejtim të rritjes së rrogave dhe të pensioneve, sepse duke pasur në konsideratë situatën në të cilën ndodhet ekonomia jonë, si rezultat, në mënyrë të veçantë, i situatës rajonale, europiane dhe globale, natyrisht, ndjekja e politikave populiste afatshkurtra është me rreziqe të mëdha afatgjata, jo vetëm për mirëqenien e qytetarëve tanë, por, në përgjithësi, për zhvillimin e ekonomisë sonë kombëtare.

Prandaj vëmendja jonë kryesore do të jetë në drejtim të mbrojtjes së vendeve aktuale të punës dhe të hapjes së vendeve të reja të punës, për të cilat besoj se qeveria është e angazhuar në mënyrë të qartë dhe në të gjithë ata sektorë që krijojnë mundësinë për një punësim sa më të shpejtë.

Jam i bindur se përmes tri kolonave që janë theksuar edhe në program dhe që dua t’i nënvizoj edhe këtu: të transparencës, të llogaridhënies dhe të gjithpërfshirjes, kjo qeveri dhe kjo maxhorancë do të arrijnë ta realizojnë me sukses këtë program. Jam i bindur se suksesi i këtij programi nuk është thjesht suksesi i kësaj qeverie, nuk është thjesht suksesi i Edi Ramës, por është suksesi i Shqipërisë dhe i të gjithë shqiptarëve në këto kohë të vështira. Ndaj, çdo paralelizëm që bëjmë edhe me vendet fqinje jo vetëm që nuk na ndihmon, por të jemi të sigurt se nuk shkon, sepse jam i bindur që ne i kemi të gjitha mundësitë, të gjitha aftësitë, të gjitha kapacitetet, që të mësojmë edhe nga gabimet e të tjerëve. 

Njëkohësisht, jam i bindur se përmes kësaj fryme të re që po rrezaton kjo maxhorancë e re, që po rrezaton kjo qeveri e re në Kuvendin e Shqipërisë, ne do të kemi, herët a vonë, edhe kontributin e demokratëve, të cilët edhe sot, edhe dje, nuk munguan ta japin këtu përmes ideve, propozimeve dhe kritikave të tyre, sepse pavarësisht se cili ishte dje në pushtet dhe cili është sot, e cili do të jetë nesër, çdo gjë ndryshon, por Shqipëria nuk ndryshon. Ajo është e të gjithëve.

Suksese qeverisë!

Suksese Kryeministrit të ri!

Suksese të gjithëve!

Faleminderit! 
Edi Paloka – Faleminderit, zoti Kryetar!

Po shihja pak ditë më parë një kronikë në TV për atë çka po ndodhte në zyrën e deputetit Rama në Vlorë. U shfaq një grua që doli nga zyra. “E zgjidha” - tha. Ua thashë këtyre këtu dhe më thanë: “Ik se e ke të zgjidhur!”

Kështu ndodhi edhe me disa të tjerë mbrapa. Hynin dhe pas pak dilnin të lumtur. Edhe ata e kishin zgjidhur. Dukej sikur ishte zbuluar papritur vakëfi më i fundit në Shqipëri. Kjo ishte zyra e Ramës. Zot, na fal! Atje, si në një vend magjik, se nuk mund t’i them më vend i shenjtë, mjaftonte të hyje, të shprehje dëshirën dhe ajo realizohej. Kjo s’është për duartrokitje, është fatkeqësi. M’u kujtuan skenat kur njerëzit e thjeshtë hynin te zyrat e Sudes dhe dilnin të lumtur me nga një copë letër. Vetëm se atëherë linin lekët, ndërsa sot në zyrën e këtij zotërisë lenë besimin dhe shpirtin.

Fatkeqësi për ata njerëz dhe për të gjithë ne. Unë isha një nga ata që para zgjedhjeve, pavarësisht disa faktorëve që ishin kundër nesh, kisha bindjen se shqiptarët nuk do ta bënin gabimin që të votonin Ramën. Kisha besim dhe bindje se shqiptarët nuk mund të besonin në çmenduritë që po u premtonte Rama. Por gabova. Një pjesë e shqiptarëve e besuan Ramën. Besuan se ky zotëria do të ulë çmimin e ushqimeve, besuan se do të ulë çmimin e energjisë, se do të ulë taksat për 95% të shqiptarëve dhe do t’i heqë fare ato për biznesin e vogël; besuan se ky zotëria mund të bëjë edhe legalizimet, jo vetëm shpejt në pak muaj, por dhe pa para. Besuan se ky zotëri edhe shëndetësinë mund t’ua bëjë falas, edhe ilaçet po ashtu. Në të njëjtën kohë po ky zotëri do të ulë borxhin e brendshëm dhe të jashtëm, do të rrisë investimet, do t’i bëjë rrogat e policëve më të mëdha se të ministrëve, do të kompensojë pronarët, do t’u paguajë ish të përndjekurve 25 euro në ditë burgu dhe kjo shumë shpejt.

Fatkeqësisht, një pjesë e shqiptarëve i besuan këto. E sigurisht kur ata u bashkuan me ata që e dorëzuan votën përballë dhunës, u bashkuan edhe me ata që e shitën votën për 5 mijë lek apo një thes miell, u bashkuan në fund edhe me ata të përhershmit që thonë: “Vetëm Rama të na udhëheqë, se ne rrimë edhe pa ujë, edhe pa drita, edhe pa bukë”, dhe atëherë u bënë 1 milionë, shifra që i pëlqen kaq shumë zotërisë ta përmend. U bënë 1 milionë. Çfarë bëri ky zotëria pasi mori këto 1 milionë vota? Të vetmen gjë që mund të bënte, 1 milionë votat për të menjëherë u kthyen në 1 milionë shuplaka për opozitën. 

Kështu tha, kështu mendon dhe kështu ëndërron që të jetë. Prandaj pushtetërimi i Ramës filloi me tentativën për të dënuar opozitën. Që në ditën e parë të Parlamentit kërkuan me arrogancë të na mohonin të drejtën më elementare, të drejtën për t’u njohur me programin e qeverisë përpara se të diskutonim për të! Fjalët i tha Gramozi, por prapa fliste zotëria. Sidoqoftë u arrit kompromisi për atë çështje dhe u duk sikur u mbyll. Por të nesërmen shfaqja e urrejtjes ishte edhe më evidente. 

Ne, ndryshe çfarë mund të ketë ndodhur herë të tjera, këtë herë vendosëm të respektonim solemnitetin e ditës kur do të paraqitej programi i qeverisë sepse besuam se atë solemnitet do e respektonte edhe ai që presupozohej të ishte më i interesuari për të. Por çfarë ndodhi? U gjendëm ne nën agresion. Ky zotëria e urren opozitën, jo vetëm këtë opozitë, por opozitën në përgjithësi. I urren ata që i dalin kundër, që guxojnë ta kundërshtojnë. Prandaj në fakt, ka zgjedhur edhe këta ministra. Nuk ka ndodhur kurrë në historinë e këtij Parlamenti, që të prezantohet një qeveri, të prezantohet një program qeverisës dhe ministrat të mos guxojnë të thonë asnjë fjalë. As edhe një fjalë.

Kur zotëria erdhi këtu dhe bëri atë pjesën sharëse ndaj opozitës, mendova: “Mbase ka gjetur ndonjë strategji, ky do na shajë ne dhe pastaj do të vijnë të gjithë ministrat, secila për ministrinë e tij e do të paraqesë programin. Nuk ndodhi!

Dhe kështu do të vazhdojë të jetë, sepse nuk kemi një qeveri. Kemi një njeri atje, që i përket të jetë koka dhe Partia Socialiste e ka gjetur kokën e saj, se dje ishte i shqetësuar a e kemi gjetur kokën apo jo, është ai dhe s’ka të tjerë. Shiheni si i trajton këta ministra. Njërit atje në cep i bërtet kur qesh, i thotë: “Mos qesh”. Sa të fillojë të mos qeshë, i thotë pse s’qesh? Ca të tjerë këtej i përdor për sekretarë, i thotë çoja letrat këtij e çoja letrat atij, një tjetër e përdor për t’i sjellë kompjuterin.

Kjo është qeveria që do të na drejtojë ne, këto katër vite, jo për faj të tyre. Kështu që ti Blush nuk ke pse mërzitesh që nuk u bëre ministër në këtë qeveri se nuk besoj se do t’i bëje dot këto detyra kaq të vështira.

Sidoqoftë, ajo që ndodhi në seancën që duhej të ishte seanca e paraqitjes së programit, nuk kishte lidhje me shfryrje instiktive të urrejtjes. Jo! Atë ditë ky zotëri e kishte bërë llogari. Atë ditë ky zotëri sulmoi opozitën sepse nuk kishte ç’program t’u paraqiste shqiptarëve. Fyerje në vend të programit, fyerje sepse s’kishte program. Na u shfaq i revoltuar dje, sepse ne pasi kërkuam kohë për t’u njohur me programin, nuk i bëmë pyetje.

Por nuk mund të bënim pyetje për diçka që nuk ekziston. Ajo që ne morëm në dorë, ishte një nga fjalimet e tua të fushatës, mbushur me sharje për Partinë Demokratike në njërën anë, dhe mbushur me album fotografish ku burra dhe gra të heshtur ishin përpjekur të pozonin sa më bukur, punë e tyre, por çfarë kishte midis tyre? Çfarë kishte aty ku duhej të ishte programi? Më falni për fjalët por do të huazoja një fjalë të Dritëro Agollit, patriarkut të Partisë Socialiste, kur e pyetën për një gjë të ngjashme, ai tha: “Është ajo që kanë njerëzit midis këmbëve”.

Ajo pjesa e programit midis fjalimit dhe fotove tregon veç të tjera se sa profan është ky zotëri.

Nuk u revoltua se e ka thënë Dritëro Agolli, se po ta thojë me siguri do të kishte protesta.

Të vetmen përpjekje serioze që kanë bërë ata që kanë shkruar ato faqe, i kanë bërë për të kopjuar një sërë ligjesh, veprash të realizuara nga qeveria Berisha, për t’i paraqitur si premtime të qeverisë së tyre. 

Dje dhe sot, ministrat e qeverisë Berisha ju renditën me dhjetëra prej tyre. 

Kur zonja Bregu ju tregoi dje se gjithë programi i Partisë Socialiste për integrimin, nuk ishte gjë tjetër veçse plagjiaturë, apo praktika banale të përditshme të administratës së sotme, zoti Rama e pa pak me inat zotin Bushati, gjë që linte të kuptohej se Ditmiri as zotit Rama nuk i kishte treguar se ato që kishte shkruar i kishte të kopjuara.

Në fakt zoti Rama nuk kishte si të mos mërzitej sepse ai pret që me këtë qeverisje të hyjë në histori, kështu është shprehur vetë.

Ai dhe vetëm ai, sepse siç thamë, ai është koka. Po pse dhe si do të hyjë në histori zoti Rama? Ata që e kanë njohur nga afër e sidomos ata që i kanë ndenjur afër gjatë kohës së opozitës e dinë që zoti Rama ka një kompleks të madh inferioriteti ndaj zotit Berisha.

Me siguri tani do të qeshë.

Ëndërron që të bëhet sadopak si zoti Berisha, por për fatin e tij të keq, sado të qëndrojë në politikë e sado i gjatë që të jetë, Berishës nuk do t’i vijë dot kurrë, as deri tek mesi.

Berisha firmosi përmbysjen e diktaturës në Shqipëri, Berisha firmosi anëtarësimin e Shqipërisë në Këshillin e Evropës, Berisha firmosi anëtarësimin e Shqipërisë në NATO, Berisha firmosi lëvizjen e lirë të shqiptarëve, Berisha ka firmën e tij në Rrugën e Kombit dhe mjaft vepra të tjera në Shqipëri.

Ti zotëri, shumë, shumë, do e kesh firmën tek ndonjë pallat i Koços apo të ndonjë tjetri, sepse ti vetëm atë di të bësh, ti as nuk e ke idenë çdo të thotë të qeverisës një vend. Ajo që ti di të bësh mirë, është që të prishësh kioska dhe të ngresh pallate. 

I prishe kioskën Fidelit tek Parku Rinia, sepse gjoja ishe i shqetësuar për gjelbërimin dhe ja dhe të bëjë dy kulla betoni në një park tjetër vetëm disa qindra metra më larg.

Të njëjtën gjë ke filluar të bësh pa u bërë ende Kryeministër edhe në Vlorë. Gjoja i shqetësuar për bregdetin. Tani u shqetësua për bregdetin. Të gjithë ata kryetarë bashkie që kanë qenë aty, kanë qenë të gjithë të Partisë Socialiste, por tani ka mundësinë ta shfrytëzojë për vete bregdetin. Dhe ato që po prish, kioska-bregdet, po i prish jo se është i shqetësuar për bregdetin, por sepse duhet t’i hapë rrugën Koçove për të ndërtuar kullat e tyre të betonit. 

Prishja Koços pallatin në Himarë, prishja edhe Gjushit në Durrës. Nuk ia prish dot. Sigurisht që nuk e bën.

Siç tha edhe zoti Patozi dje, ti edhe qeverinë e ke bërë me kate. Se vetëm kështu di të bësh. Ajo që ti nuk ke përcaktuar ende, është çmimi i metrit katror për kat i kësaj qeverie. 

Tre dosje korrupsioni t’i dërguan ministrat socialistë në prokurori kur punoje me ta. Me dhjetëra janë denoncimet për aferat e tua korruptive gjatë kohës që drejtove bashkinë. 

Edhe në atë kohë, as socialisti më i devotshëm nuk thoshte dot që Rama nuk vjedh, por thoshte: “Vjedh, por bën edhe punë ama”!

Skandalet e Ramës në Bashki i njohin të gjithë dhe nuk kam ndërmend t’i përsëris. 

Megjithatë, ai sot ka marrë votat e atyre 1 milionë shqiptarëve dhe është ulur në atë karrigen aty, është ngrehur ne karrigen e Kryeministrit dhe ne jemi të detyruar ta pranojmë.

Ne nuk mund as ta kritikojmë sot si Kryeministër, sepse ende nuk është futur në zyrë, por perspektiva për fat të keq është e zezë.

Një koleg i nderuar dje këtu, gjithmonë sepse mendon për të mirën e Partisë Socialiste, bëri një parashikim edhe për qeverinë e tij, ku sigurisht, prapë fajin do e kishte Berisha. 

“Nëse Rama përfundon si Papandreu”, tha, ‘kjo do të vijë sepse Berisha i la një vend të shkatërruar”.

Pra nesër, ta dinë gjithë ata, kur kjo qeveri të rrënojë Shqipërinë, se prapë fajin e ka Berisha.

Megjithatë, kjo alibi ogurzezë, ka kohë që përmendet edhe nga vetë Rama. Si duket edhe ai vetë e di se së shpejti do të justifikohet përpara shqiptarëve, për atë ku pritet ta çojë këtë vend.

Por, është një përpjekje e dëshpëruar, përpjekje për të mos pasur fatin e Papandreut. Megjithatë Rama do të dështonte edhe në kushte të tjera më të favorshme për të, edhe sikur vërtetë të kishte një program, edhe sikur vërtet të mendonte se mund të qeveriste. Por Rama nuk mund të bëjë gjë, as për krimin, as për ekonominë dhe as për një fushë tjetër.

Rama nuk mund ta luftojë krimin, sepse për fat të keq është jo vetëm i lidhur me të, por i lidhur në mënyrën më të keqe. Do ishte mbase gjysma e së keqes, sikur të ishte Rama që e kontrollonte krimin për interesat e tij. Por e keqja absolute e kësaj është se krimi kontrollon Ramën për interesat e tij.

Prandaj vendosen ministra si ai atje, që të vetmin premtim serioz që ka bërë në fushatë u bëri ca hajdutë ordinerë që u premtoi se do i bëntë shefa komisariati. 

Në shëndetësi, ku njerëzit presin, sipas premtimeve, shërbime dhe ilaçe falas, vuri një ministër që pa u bërë ende deputet, abuzonte me ligjin dhe me fondet shtetërore. 

Imagjinoni sa të rëndë do e ketë dorën, tani që është ministër. Prandaj edhe qesh kur i thotë Rama, dhe hesht kur i thotë Rama, sepse mendon ato që do bëjë pas. Ministër të jashtëm vuri atë që nuk la gjë pa bërë për të penguar integrimin e Shqipërisë. Tek financat, një fosil të Ramiz Alisë, i vetmi që dje e theu heshtjen e urdhëruar nga Rama, kur u pyet nga zoti Berisha se ku do t’i gjente paratë si ministër i Financave.

U përgjigj si specialist i vërtetë: “do t’ua marrim hajdutëve”.

E kështu me radhë. 

Se harrova se është edhe ky i qofteve që do të na zgjidhë problemin e qofteve

Me sa duket nga nesër, zonja dhe zotërinj deputetë, nuk fillon rrumpalla siç ka qejf t’i thotë vazhdimisht zotëria, nga nesër fillon, “Rrampalla”.

Fatkeqësisht këtë do ta vuajnë shqiptarë dhe ato 1 milionë që Rama ka qejf t’i shohë si shpulla për opozitën, mbase nuk do të jenë as shpulla as grushte, por kam frikë se ajo gruaja e parë që vajti tek zyra e Ramës, sot ka hedhur edhe pështymën e parë.

Inshalla në atë pështymë nuk mbytet edhe Ramëpandreu ynë!

Faleminderit!

Ilir Meta – Fjalën e ka kryetari i grupit parlamentar të Partisë Socialiste, zoti Gramoz Ruçi. Të përgatitet Kryeministri, zoti Edi Rama, për të thënë fjalën e tij përpara votimit.

Gramoz Ruçi – I nderuar Kryetar i Kuvendit,

Të nderuar kolegë deputetë,

Zoti Kryeministër dhe kabineti qeveritar, 

Të nderuar deputetë,

Të respektuar të ftuar,

Të pranishëm në këtë seancë tepër të rëndësishme, por, sigurisht, edhe e lodhshme,

U kërkoj ndjesë kolegëve deputetë për ato pak minuta që do të më kushtojnë për të thënë edhe unë disa mendime. Them mendime për arsye se fjalimin që kam shkruar si të gjithë kolegët nuk po marr përsipër ta lexoj, pasi unë ndaj të njëjtin mendim me pikëpamjet e kolegëve të mi, deputetë të maxhorancës, nga Erion Braçe, dhe deri te Blushi e Shalsi që e mbyllën. 

Më lejoni që tre-katër gjëra t'i nënvizoj, sigurisht, qysh në fillim se si u nis ky debat. Janë krijuar mjaft keqkuptime, fillimisht se kërkesa e maxhorancës së re ishte një kërkesë urdhëruese, një kërkesë e vjetër, imponuese, diktuese, në kundërshtim me Rregulloren, se nuk kemi kohë të bëjmë pyetje, se nuk kemi kohë të bëjmë diskutime. Nuk ka ndodhur asnjë gjë e tillë. Ishte kontakti i parë që unë zhvilloja me kolegun tim të minorancës. Ishte kontakti i parë që në rrugë institucionale Kryetari i Kuvendit zhvilloi me kryetarët e grupeve parlamentare. Ajo që i kërkova, as më shumë as më pak ishte kjo: kërkoj mirëkuptimin tuaj për të zbatuar rregulloren; kërkoj mirëkuptimin tuaj që të martën dhe të mërkurën të zhvillojmë debatin; kërkoj mirëkuptimin tuaj që sipas precedentëve parlamentare historikisht 20 vjeçare dhe, veçanërisht, të dy mandateve tuaja të bëhet mot a mot e njëjta gjë; kërkoj që ditën e enjte të respektoj një ish-kolegun tonë për ceremoninë që organizohet nga bashkia e Tiranës për të ndjerin Azem Hajdari; kërkoj që qeverinë tonë, Kryeministrin tonë ta çojmë të votuar dhe të betuar në shtetin e Kosovës, si vizita e parë, si dhe kërkoj që ditën e hënë delegacioni i kabinetit i ftuar në Bruksel, me në krye Kryeministrin, të bëjë vizitën siç i takon një shteti serioz. Vetëm kaq.

Sigurisht publiku shqiptar u ndesh me gjithë atë lum akuzash. Unë përshëndes dy herë Kryetarin e Parlamentit të porsazgjedhur që me qetësi e me urtësi i riftoi kryetarët e grupeve parlamentare dhe, pse jo, jashtë Rregullores kërkoi konsensus, të cilin nuk kishte asnjë arsye pse të mos e arrinim. Por mesa duket e vërteta nuk vonoi. Në momentet e fundit maxhoranca e djeshme dhe opozita e sotme kërkonte vetëm një fjali që Kryeministri Edi Rama të mos shkonte në Kosovë, madje nuk kursyet as Kryeministrin e Kosovës, që pse e priti Edi Ramën. Pra gjithë qëllimi paska qenë ky. 

Lidhur me precedentët, se i keni thënë disa herë precedent precedentëve tuaj, ju kujtoj që në vitin 2005 ishim ne në pozitën që jeni ju sot: seanca është hapur në orën 16:00 me paraqitjen e programit nga Kryeministri. Keni lënë vetëm gjysmë ore kohë, prandaj e kam marrë procesverbalin (falënderoj stafin e parlamentit që e ka zbardhur shumë mirë), vetëm gjysmë ore kohë, për të bërë pyetjet, vetëm një orë kohë kabinetit qeveritar për të kthyer përgjigje dhe, menjëherë, keni filluar debatin fiks në orën 20:00, me regjistrimet tona me debatin tonë, pra ne i jemi përgjigjur dhe keni vazhduar deri në orën 1:00. Të nesërmen keni vazhduar deri në orën 14:00, keni bërë edhe pushim dreke, pastaj e keni rihapur në orën 17:00 dhe keni bërë votimin. Në rregull, ne pikëpamjet tona i kemi shprehur atje, por ky është precedenti juaj i porsaardhur në pushtet, brenda Rregullores e keni bërë, nuk thamë që e keni bërë jashtë Rregullores, këtë që kërkonim edhe ne. 

Në vitin 2009 e keni hapur në orën 18:00, është paraqitur programi, në orën 20:00 ka filluar debati dhe në orën 21:00 është bërë votimi: vetëm 3 orë. Ndërsa, vetëm sot ju keni folur 16 orë e gjysmë. Dje dhe sot. Shumë mirë keni bërë, ne ju kemi dëgjuar me shumë qetësi. 

Ky ishte momenti i parë që doja të sqaroja për të respektuar publikun shqiptar dhe për të vërtetat që edhe në këtë pikë ne jemi ndryshe. 

Momenti i dytë ishte sjellja juaj në seancën e paraqitjes së programit nga ana e Kryeministrit Rama. 8 vjet në këtë sallë unë dhe kolegët e mi kemi dëgjuar gjithmonë një refren: ku e kini, pse nuk e bini, kush është lideri juaj, keni kokë a s'keni kokë, sa herë më ka thënë ish-lideri juaj mua "Kryeministri hije": "Çdo ti, ti s'je ai, bjere atë këtu". Erdhi pas 8 vjetësh. Si more nuk duruat dot as 8 minuta, pas një kërkese 8-vjeçare. Ju tha: "Ja ku jam". Çfarë ju tha? Ju tha se unë kam një pikëpamje tjetër, një qasje tjetër për parlamentarizmin. A nuk jua ka thënë këtë Brukseli? Çfarë ju tha? Ju tha që unë dhe ne, jo unë, por ne, asnjëherë nuk tha qeveria ime, por ne, maxhoranca e re, kemi një qasje tjetër në raport me institucionet e pavarura. A nuk është një kusht tjetër ky që na ka vënë Brukseli? Ju tha që ne kemi qasje tjetër në raport me drejtësinë. A nuk është kjo një kërkesë e Brukselit? Ju tha që ne kemi qasje tjetër për luftën ndaj krimit. A nuk është kjo një kërkesë e Brukselit? Ju tha që ne kemi qasje tjetër për luftën kundër korrupsionit. A nuk është ky një kusht dhe një kërkesë e Brukselit? Ashtu sikurse ju tha që ne kemi qasje tjetër për opozitën, ne kemi qasje tjetër për etikën, ne kemi qasje tjetër për administratën. Pra, pak a shumë u thanë ato probleme që na ka thënë Europa ku duam të shkojmë dhe pak u tha ajo për të cilën ai është votuar dhe që i ka thënë publikut. Më gjeni një fjalë, një frazë, një shprehje, jo të krahasuar me ato tuajt, që cenon etikën e parlamentarizmit. Asnjë. 
Së dyti, tha që kemi një alternativë, një qëndrim për varfërinë; kemi një qëndrim dhe një alternativë tjetër për papunësinë, për shëndetësinë, për arsimin, për fermerët shqiptarë, për legalizimin, për taksimin, për biznesin shqiptar, për pronarët, për të përndjekurit, deri edhe për veteranët e nëpërkëmbur, si edhe të gjitha shtresat dhe kategoritë e tjera sociale, të cilat janë në nevojë të llahtarshme. Kjo është ajo që na ndan. Prandaj, jemi: ju djathtas, ne majtas. Kështu është e gjithë bota demokratike. Pra, ju atë ditë, sot e dje tërë ditën na keni thënë pse jemi të majtë. Po ne nuk ju kemi mallkuar asnjëherë se pse jeni të djathtë. Fushatën e bëmë. Ju morët racionin tuaj, ne tonin. Kaq u tha. 

Së treti, gjatë zhvillimit të këtij debati, dua të nënvizoj edhe një moment që ne të gjithë të maxhorancës pa përjashtim erdhëm jo si fitimtarë, erdhëm pa karshillëk e me përulje të thellë ndaj atyre 1 milion shqiptarëve që na kanë votuar, por edhe ndaj atyre me përgjegjësinë e madhe dhe ndaj atyre 700 mijë shqiptarëve që nuk na kanë votuar; erdhëm pa arrogancën e fituesit dhe pa arrogancë ndaj pakicës, por duke dëgjuar, edhe pse nuk biem dakord me ato që thatë; erdhëm e nuk ju pamë dhe nuk ju etiketuam asnjëherë si armiq, siç nuk na keni dëgjuar dhe siç na keni etiketuar tetë vjet rresht; erdhëm në këtë sallë me një kryeministër që për herë të parë s’ka fjalime pambarimisht. Është futur, ka folur ditën e parë dhe po e presim, sipas Rregullore, të flasë edhe 10 minuta (hera e parë që ndodh në Shqipëri, jo një qeveri si modeli juaj). Erdhëm me një kryeministër që është ulur minutën e parë dhe do të ngrihet i fundit në dy ditë rresht, duke dëgjuar dhe duke respektuar çdo deputet, pa i ndërhyrë asnjë deputeti, megjithëse ti “vuan” sekretarin e grupit. 397 herë e keni lançuar Edi Ramën këto dy ditë. 397 herë! Asnjëherë nuk ka ndërhyrë, përkundrazi, ka buzëqeshur dhe ka shënuar problemin; erdhëm në këtë seancë që ajo që themi të mos quhet predikim, por të jetë e besueshme, sepse vija jonë e sjelljes së qeverisjes, edhe si maxhorancë, do të jetë pikërisht kjo. Ja pse, unë në emër të grupit parlamentar socialist, e shoh këtë fillim të ri si maxhorancë pa eufori, me shumë përgjegjshmëri dhe me shumë modesti.

Në qoftë se vërtet do të vazhdojmë kështu – e kemi lexuar atë librin që keni thënë se na keni lënë në këto 8 vjet – kërkesa e parë në emër të grupit parlamentar socialist për kabinetin e ri është pikërisht kjo... Ne i urojmë suksese këtij programi! I urojmë kabinetit, me në krye Edi Ramën, që t’i konkretizojë dhe t’i materializojë të gjitha pikat që ka në program! 

Ftoj opozitën dhe të gjithë parlamentin që, ajo që i ka munguar këtij vendi, kontrolli parlamentar mbi ekzekutivin, të jetë permanent në të gjitha seancat e kësaj legjislature. 

Së fundi, dua të them edhe dy fjalë për ju kolegë: më vjen keq për një gjë, që, ndërsa ne kështu dimë ta lexojmë fitoren, kështu dimë ta administrojmë fitoren, më vjen keq që ju, edhe sot e kësaj dite, akoma nuk e keni marrë vesh, pale më ta keni kuptuar, që keni ikur nga pushteti. Nuk jeni më në pushtet. Dhe unë po ju them as më shumë e as më pak, që në 2005-n, në faqen 43, në mos gabohem, hapeni dhe lexojeni, keni pikërisht qëndrimin tonë, të cilin po jua lexoj:

“Ne e morëm ndëshkimin tonë; do të dimë të mbajmë përgjegjësinë e gabimeve tona në këto 9 vjet. Nga ky moment ne jemi në opozitë”. Kjo është deklarata ime në emër të këtyre burrave dhe grave në vitin 2005, gjë që nuk e dëgjova nga asnjëri prej jush. Dhe mos harroni që atëherë ne ishim pa kokë, se ish-kryetari ynë dhe Kryeministri ynë dha dorëheqjen e nuk ndoqi këtë shembullin tuaj, por ndoqi një shembull tjetër – nuk ishte fare – dhe këtë që kemi këtu nuk e kishim zgjedhur fare. Pra, ishim pa kokë, kurse sot, mirë u tha: ju jeni me dy koka. Jeni me dy koka, sepse ju po vajtoni ikjen dhe liderin. Në qoftë se numërova sa herë e lançuat Edi Ramën, kam numëruar dhe po ju them se 137 herë keni lançuar Sali Berishën. Asnjëherë kryetarin tuaj aktual. Po vajtoni! 

Prandaj ju them që nuk keni kuptuar se keni ikur nga pushteti, prandaj ju them se më vjen keq që nuk keni kuptuar pse keni ikur nga pushteti, prandaj ju them se akoma nuk po e kuptoni se kush ju ka hequr nga pushteti. Dhe të gjitha ato anatemimet që bëhen nuk janë për Edi Ramën, nuk janë për PS-së, por nënteksti është për tjetër kënd: thjesht për ata 1 milion shqiptarë, që nuk ju kanë votuar, por ju kanë ndëshkuar në mënyrë demokratike, me votë demokratike, dhe është normale. Prandaj ne ju thamë se ju nuk jeni armiqtë tanë, por jeni një aset kombëtar. Ju lutem shumë. 

Kuptojeni humbjen, vlerësojeni situatën e re dhe sa më shpejt të dilni në rolin tuaj, në opozitë. Kjo është në të mirën tuaj, në të mirën tonë dhe në të mirën e Shqipërisë. 

Rrugë e mbarë të dyve bashkë!

Ju faleminderit!

Ilir Meta – Faleminderit, zoti Ruçi!

Fjalën e ka Kryeministri i ri, zoti Edi Rama.

Edi Rama – Zoti Kryetar i Kuvendit, faleminderit, për paanësinë dhe durimin në drejtimin e një seance të gjatë që anoi hera-herës, por që mbetet një seancë për t’i falënderuar të gjithë. Të gjithë ata që ndenjën edhe natën. Të gjitha ata që folën ditën dhe natën. Të gjithë ata që thanë se na mbështesin. Të gjithë ata që nuk ka mbështesin, por u munduan të na e thonë se përse. Sigurisht, faleminderit edhe atyre që na thanë se përse nuk na mbështesin, por përse nuk na mbështesin ishte më e rëndësishme që thanë dhe që nuk kishte të bënte me programin tonë. 

Unë i ndoqa me shumë vëmendje, deri në fund, leximet dhe këndimet e opozitës për programin, përgjatë të cilave, më lejoni ta them se u ndjeva si në klasën e një shkolle nate, ku një nga një recituan të njëjtën gjë: udhërrëfyes të deritanishëm dhe deri tani ndjekës të panjohur të rrugës së rrënimit. Të gjithë në radhë dolën këtu dhe rreshtuan arritje të atilla të një qeverisje të tetë viteve të fundit, që e bëjnë njeriun e vëmendshëm të pyesë veten: mirë kundërshtarët, po një popull i tërë si ka mundësi që nuk i paska parë tërë ato suksese që opozita i rreshtoi, duke na akuzuar ne për verbëri, nihilizëm, e kështu me radhë, madje edhe për antishqiptari?

E dyta, e pashmangshme që recituesit e sotëm opozitarë të kenë qeverisur deri dje, jo pak, por tetë vjet në këtë vend, me këtë nivel të të kuptuarit të gjërave, që ma ha mendja edhe te universiteti “Vitrina” e kanë të vështirë ta përkthejnë në diplomë pa i dhënë edhe lekë në dorë. Kur dëgjon opozitën, të duket se sapo është votuar nga populli për të vazhduar të qeverisë në rrugën e sukseseve të veta imagjinare dhe jo sikur sapo ka dalë nga një i atillë dru i popullit që me të drejtë e ka fajin edhe për faktin se ju ende nuk dini ku e keni kokën. 

Emblematik njëri syresh që tha: “Prania e shumë grave në qeveri dhe mosha e re e qeverisë janë hapa pozitivë, por të panevojshëm”. Sigurisht, hapa të panevojshëm, sepse të panevojshme ishin dhe vetë zgjedhjet e 23 qershorit, ditën e nesërme të të cilave ish-kryeministri kishte dalë në vitrinën e gazetave të pushtetit të shembur me dy gishtat lart si Çërçilli, pas rënies së Berlinit, me një titull të madh lakonik: “Fitore, Fitore, Fitore!” Një tjetër tha: “Çfarë është ky kryeministër që merret me shqiponjën, kur duhet të merret me programin?”, ndërkohë që jo unë, por me radhë, opozitarët njëri pas tjetrit, ditën edhe natën e çonin vëmendjen e sallës dhe të publikut te shqiponja. 

Të tjerë përsëritën se ne nuk paskemi fituar. “Rilindja” nuk qenka votuar, përderisa Partia Socialiste, forca e parë në këtë vend, me diferencë shumë të thellë me Partinë Demokratike nuk paska marrë e vetme mbi 51% të votave.

(Ndërhyrje nga salla dhe përplasje duarsh mbi tavolina.)
Ilir Meta - Ju lutem, qetësi!

Askush nuk u ka rënë tavolinave kur keni folur ju.

Edi Rama – Ju ishit forcë e dytë në vitin 2009 dhe ishit triumfues mbi etërit, ndërsa sot që ne jemi forcë e parë me një përqindje që është më e larta në zgjedhjet parlamentare në Europë për një forcë të parë qeverisëse, ju keni kurajën të thoni se nuk paskemi fituar. Nuk keni faj, sepse një milion shuplaka janë shumë, por nuk ia vlen të zgjatem këtu, sepse të them të drejtën ne kemi shpëtuar që të gjithë që kur pushuam nga puna kontabilistin e përqindjeve elektorale, që e keni marrë ju. E gëzofshi për vakitë e radhës! Ne na e kishte lënë Partia e Punës atje, se është si ato vajtojset profesioniste që shkojnë nëpër vaki dhe qajnë me ligje, për të çliruar të afërmit nga dhimbja e të ikurit.

Foli edhe dikush, për qeveri bashkëkryeministrash. Në vazhdën e përpjekjes për të thënë se Partia Socialiste nuk ka fituar dhe se ne kemi dy kryeministra. Dua t’jua them unë, që të mos lodheni ju, se padyshim “Aleanca për Shqipërinë Europiane” ka dy forca kryesore dhe dy lider të tyre: njëri Kryetar i Kuvendit dhe tjetri Kryeministri dhe që të dy bashkëdrejtues të “Aleancës për Shqipërinë Europiane”.

Aleanca për Shqipërinë Europiane ekziston dhe është votuar për të qenë sinteza e fuqishme e dy partive, që kanë rigjetur njëra-tjetrën tek e njëjta forcë. Kanë marrë një mandat të fortë për të rilindur Shqipërinë, duke ecur më shpejt drejt ëndrrës europiane dhe kanë përgjegjësinë historike ta përmbushin aspiratën e shqiptarëve për demokracinë e çdo dite, duke mos përsëritur gabimet e vjetra në rrugën e qeverisjes në tërësi, apo pa dyshim të qeverisjes të së majtës shqiptare në veçanti. 

Ne e ndiejmë njësoj gjithë peshën e kësaj përgjegjësie dhe një gjë thelbësore që do të ndryshojë në kulturën e qeverisë me koalicion në Shqipëri do të jetë pikërisht kalimi nga një qeveri, ku Kryeministri i koalicionit e ndan qeverisjen në parcela partiake me përqindje, që shkatërrojnë shtetin për pushtetin e tij vetjak dhe familjar, në një qeverisje, ku përqindjet e marra në zgjedhje ndërthuren si përgjegjësi qeverisëse mes partnerëve strategjikë, ashtu siç ndërthuren përgjegjësitë e dy liderëve në ecurinë e qeverisë dhe të zbatimit të programit qeverisës së Aleancës për Shqipërinë Europiane. Prandaj, më mirë, vazhdoni gërmimet që të gjeni kokën, sesa të gërmoni në këtë anë të parlamentit. 

Kishte një kryefjalë në gjithë jermin tuaj mes ëndrrës së sukseseve imagjinare dhe zhgjëndrrës së dhimbshme të 23 qershorit. Kryefjala ishte që ky nuk është program. Po, nuk ka shifra. Nuk ka afate. Nuk ka shpjegime sesi do të bëhen ato që thuhen. Ka pak faqe të shkruara. Ka shumë faqe me ngjyra. Pse ka fotografi? Po shqiponja pse nuk ka dalë mirë në fotografi? Pa folur pastaj për paraqitjen time programatike që u kthye në motiv për të ikur deri edhe nga salla me pretendimin se po ushtroj dhunë. Nuk keni parë ende asgjë! 

(Ndërhyrje nga salla nga deputeti Paloka.)
E habitshme...

Ilir Meta – Ishte shaka, zoti Paloka! Ju lutem, me qetësi! 

Edi Rama – E habitshme për një forcë që ka qenë...

Ilir Meta – Zoti Paloka, ju lutem, ju tërheq vëmendjen! Ta dëgjojmë deri në fund!

Edi Rama – ...të mos dijë ende se çfarë është një program qeverisës. Është edhe ende më e habitshme që udhërrëfyesit e kësaj force të mos kenë asnjë haber në diskutimin e një pike kaq fillestare, për një diskutim të kësaj natyre. 

Ju lutem, do t’ju vij në ndihmë, sepse po flas për programin! 

Edhe ju i shkollës së natës, dëgjoni, se kapni ndonjë gjë ditën! 

Tani dua t’ju vij në ndihmë që ta mësoni për herë tjetër, se do të kemi prapë programe për të diskutuar këtu, që të mos ikni më nga salla dhe të mos flisni më paraqender, se nuk u bëni nder atyre që ju kanë votuar. Problemi juaj nuk është se besoni atë që lexoni, problemi juaj është që nuk lexoni dhe ky libër është një nga shumë librat, ku ju mund të hidhni sytë për të lexuar dhe për të kuptuar se çfarë është një paraqitje e programit nga një kryeministër. Është historia e të gjitha paraqitjeve të programeve, mund të gjeni edhe të tjera në parlamente të tjera, si në parlamentin italian, nga de Gasperi deri te Romano Prodi. Aty do të shikoni se ajo që quani “fjalim propagandistik” apo dhunë mbi opozitën është, në fakt, një normë e një ballafaqimi të parë në një deklaratë të përgjithshme programatike. 

Tani po shkoj pak më tutje në familjen tuaj politike. Shikojeni këtë këtu (tregon materialin) ka shumë më pak faqe, ka ngjyra, ka fotografi. Shikojeni si është dhe shifra brenda ka edhe më pak se yni. Ky është programi i koalicionit të qeverisë së Madhërisë së Saj, jo të Naltmadhërisë suaj, që nuk është këtu në sallë. Ky është programi i koalicionit i një prej qeverive më të rëndësishme të planetit. Ky është programi. Prandaj mësoni se çfarë është një program, çfarë është një paraqitje programatike, se ju duhet për herën tjetër! 

 Tani më lejoni të prek disa prej shënimeve që kam mbajtur gjatë dëgjimit me vëmendje. Nuk kam ndërprerë askënd, madje kam dekurajuar këdo që t’ju ndërpresë, jo sepse nuk kam respekt për ministrat, por sepse unë dhe ministrat, kjo shumicë e re e zgjedhur, kemi shumë respekt për veten që t’ju ndërpresim ju kur flisni. 

Po ju jap edhe një provë që nuk jam unë, nuk jemi as ne pre e paaftësisë për të dëgjuar, për të kuptuar e madje për të përshëndetur dhe miratuar opinionet tuaja, të opozitës, por jeni ju, përfaqësuesit e Partisë Demokratike në pushtet dje apo në sallë sot, pre e paaftësisë suaj për të bashkëjetuar me kundërshtarët si njerëz që mendojnë ndryshe dhe e gjakimit tuaj ndaj kundërshtarëve si armiq që duhen asgjësuar kudo ku shfaqen. 

E përshëndes kolegun deputet të opozitës, Dashamir Shehin dhe e miratoj në shumicën e gjërave që tha, përveçse e falënderoj për mënyrën qytetare si i tha, për të cilin shpreh konsideratën time më të lartë. Kjo e dyta, në fakt, duhet të ishte normë në parlamentin e Shqipërisë së shekullit të XXI-të në dyert e Europës dhe dalja nga norma duhet të ishte këtu mungesa e edukatës në këtë sallë. Por ja që nuk është kështu dhe, fatkeqësisht, s’është kështu shpesh, por siç e di zoti Shehi, e di edhe unë pse. I nderuar zoti Shehi, unë jam dakord me ju. 
Reforma territoriale është domosdoshmëri historike për Shqipërinë dhe jetike për ecurinë e punëve të vendit. Jo sot, por qysh prej të paktën një dekade. Por për arsyet e mos arsyes që e kanë sunduar Partinë Demokratike në epokën e gjatë që sapo u mbyll, as u votua dot plani i reformës territoriale të socialistëve, rreth 10 vjet më parë, apo ndoshta dhe pak më shumë dhe as u propozua ndonjë plan alternativ nga demokratët në qeveri, 8 vjet rresht. E dëshironi ende më shpejt, thatë ju, seç e parashikojmë ne në program. Bujrum, zoti Shehi! Ne jemi në kërkim të ethshëm të partneritetit me opozitën në këtë drejtim, sepse kjo është një reformë themelore e shtetit dhe nëse kemi parashikuar një afat të gjatë për ju, 2015-ën, kjo vjen edhe se ne e dimë që kjo kërkon një shumicë përtej shumicës së cilësuar që kemi ne, një shumicë kushtetuese. Prandaj jeni i mirëpritur dhe i mirëpritur në qeveri, për të filluar qysh këtë javë me diskutimin paraprak për metodologjinë e kësaj reforme. Ashtu siç janë të mirëpritur dhe të mirëpritur edhe përfaqësuesit e PD-së, të PDIU-së, të PR-së, të PDK-së, për t’u ulur qysh tani në tryezën e kësaj reforme që do të startojë nën drejtimin e ministrit për Çështjet Vendore. Doni të bashkojmë forcat për të çuar përpara çështjen e pronës?! Bujrum, përsëri, zoti Shehi.! Ejani në tryezën e komisionit të reformës për pronën që, gjithashtu, do të nisë pa humbur kohë. Dhe le ta artikulojmë bashkërisht, që të gjithë bashkë atë që nuk është artikuluar dot kurrë. Pse?! Sepse nuk ka pasur kurrë vullnet për të gjithëpërfshirë Parlamentin në funksion të një interesi të madh të pronës, që është përdorur për topat e fushatave elektorale ku pronarët, të ardhurit, bujqit dhe fermerët kanë qenë mishrat e atyre topave. Ne duam që të identifikojmë së bashku një politikë të re gjithëpërfshirëse, për pronën dhe t’i verifikojmë, po së bashku, instrumentet më të efektshme për jetësimin e kësaj politike një orë e më parë. Nuk kemi ne asnjë paragjykim! 

Shumica e re nuk është qeveria e socializmit të vjetër, nuk është as refraktare ndaj ideve të tregut, përkundrazi është e lindur për t’i dhënë zgjidhje problemeve të vjetra dhe të mbartura që ua sollën shqiptarëve në majë të hundës dhe që, në 23 qershor, pastaj i bënë të bëjnë, atë që bënë. Nuk ju vjen mirë?! S’kemi çfarë t’i bëjmë! Nuk është faji ynë që shqiptarët shkuan dhe votuan po aq të shumtë në numër dhe po aq me dufin në majë të hundës, si në mars të ’92-shit. Për këtë pyesni shqiptarët. Mbase ju ndihmojnë ata, meqë ne nuk na besoni kur ju themi: gjeni kokën, reflektoni dhe të vazhdojmë së bashku. Ne duam t’i japim fund kalvarit 20 vjeçar të pronës, të pronarëve, të fermerëve e të bujqve, të të ardhurve që kanë ndërtuar shtëpitë e tyre në zonat informale të qyteteve të mëdha. Duam t’i japim fund edhe kalvarit të pronës publike, për Shqipërinë që s’mund të rilindë pa mbaruar ky kalvar dhe për Shqipërinë europiane që as mund të imagjinohet, jo më të ndërtohet pa kaluar nga zgjidhja e çështjes së pronës dhe nga marrja e kontrollit të shtetit mbi territorin e këtij vendi që është bërë shesh, ku gjithkush bën një përshesh.

 (Ndërhyrje nga salla.)

Një ish-ministre tha këtu se opozita e sotme na paska bërë gati dhuratë shampanjën, vetëm për ta hapur, duke e shijuar, kur Shqipëria të marrë statusin që e paska dhuratë nga ju. Ja një tjetër rast për të nënvizuar dallimin tonë dhe dëgjojeni: qeveria e djeshme e quante NATO-n arritjen e vetë ekskluzive dhe bënte fushatë si forcë e NATO-s, me grykën e tankut të propagandës, drejtuar opozitës komuniste edhe pse ishte bashkëpunimi me opozitën që e garantoi ftesën në NATO për Shqipërinë, pas një procesi të gjatë, që nuk filloi në vitin 2005, kur ju erdhët në qeveri. E pra, ne nuk do ta quajmë statusin e kandidatit arritjen tonë ekskluzive. As do të derdhim shampanjë. As do të bëjmë koncert festiv kundër opozitës me punonjës të administratës të sjellë në sheshin “Nënë Tereza” me autobusë që i paguan buxheti i shtetit. Dhe meqë ra fjala, për llogaritë që bëni, unë po ju përgjigjem me shumë respekt atyre që thatë ju. Llogaritë që bëni, me shpenzimet e buxhetit për ministrat e shtuar, le ta dëgjojnë të gjithë: vetëm duke mos shpenzuar për mitingje dhe koncerte anti-opozitare në rrugën e integrimit, mund të paguheshin të paktën dhe njëherë kaq ministra sa ka sot kjo qeveri.

Me radhë! Jo! Kur ta marrim statusin, ne nuk do të festojmë dhe as do hedhim fishekzjarrë si paria e vitit ’36, siç ka ndodhur deri dje, se në fakt asaj parie ia keni pasur gjithmonë zilinë dhe asaj parie jeni munduar t’i ngjani. Po nuk është viti ’36 dhe koncertet në vitin ’36 le t’ia lëmë Kinostudios “Shqipëria e Re”. Por ne do të bëjmë bilancin, do të vlerësojmë gjithçka është bërë në këtë rrugë, jo vetëm në 8 vitet e shkuara, po në 15 vjet, se MSA-në e gjetët gati kur e firmosët dhe, pa dyshim, do të vëmë piketat që të mos harxhojmë 15 vite të tjera për të anëtarësuar Shqipërinë në Bashkimin Europian.
Një figurë përfaqësuese e kësaj opozite m’u drejtua duke më thënë një gjë, që akoma nuk e kam kuptuar: “Qeveria e re, tha, duhet të kërkojë një ndjesë të thellë”. Nuk e kuptova dot kujt dhe për çfarë duhet të kërkojë ndjesë qeveria që s’ka filluar ende nga puna dhe që ka qëndruar natën dhe ditën duke ju dëgjuar juve. Por di që nëse do flisnim për ndjesë në këtë sallë, jeni ju që keni një ndjesë për t’i kërkuar shqiptarëve, ndërsa ne jemi zgjedhur për të kërkuar drejtësi në emër të shqiptarëve. 

Ju flisni për kabinet privat, madje, paska tre kushërinj të mitë në qeveri. Nuk e di kush është i dyti dhe i treti, se nuk kam qenë ndonjëherë sekretar partie i Enver Hoxhës dhe s’di të shikoj nëpër biografitë e njerëzve, por di që një është referencë për zonjën Harito dhe duke qenë se kjo u bë një referencë publike, unë ia kërkova zonjës Harito ndihmën për të marrë vesh se ku lidhen degët tona, sepse asnjëherë nuk e kemi njohur njëri – tjetrin si kushërinj dhe nuk jemi njohur për kushërinj. Kjo është pema e familjes së nënës sime. 

(Ndërhyrje nga deputetët e grupit të PD-së.)
Kjo është për sekretarin e partisë që mungon. Kjo është pema e familjes së nënës sime. 

Më fal, më fal! Jo, patjetër.

Lidhja e degëve kushërinore shkon në vitin 1700-1720. Unë nuk e di, a keni ju që merreni me kushërinjtë e botës, ndonjë pemë familjare që zbret pas në shekuj, për të parë sa kushërinj jeni këtu me njëri – tjetrin. Po kështu, në sy të parë, janë më tepër se kushërinj një çift i vjetër politik këtu në sallë, se sa unë me zonjën Harito. 

Dhe më duket se nga të gjithë ju, dalja në opozitë atij çifti i ka ardhur për mbarë, se ulen bashkë si në një stol te parku i Parlamentit dhe hyjnë e dalin me njëri - tjetrin.

Po në fakt, të vijmë prapë te thelbi. Kjo është një qeveri e zgjedhur nga 1 milion shqiptarë, për t’i dhënë fund një qeverisjeje me natyrë familjare, me karakter klanor dhe me frymë klienteliste. Një pyetje kam unë. Unë si Papandreu? Që të hymë në këtë diskutim, duhet menjëherë, që ata që më parashohin fatin politik të Papandreut, madje nga maja e drejtimit të deri pardjeshëm të shtetit të pranojnë se po e lënë Shqipërinë, po aq të minuar sa ç’ishte Greqia që gjeti Papandreu. 

(Vazhdojnë ndërhyrjet nga salla.)

Por dhe nëse kështu do të ishte, dhe ju do ta pranonit, prapë se prapë, tjetër Greqia dhe tjetër Shqipëria, kështu që ka një krahasim më të thjeshtë për shqiptarët në këtë pikë.

Ju po e lini Shqipërinë pas 8 vjetësh në një rrënim të përgjithshëm strukturor dhe moral të krahasueshëm shumë më lehtë me Tiranën e para 13 vitesh, se sa me Greqinë e para 3 vjetësh. Dhe ashtu, siç tjetër Shqipëria, tjetër Greqia, ju siguroj se tjetër unë dhe tjetër Papandreu. Të jeni të sigurt për këtë! Prandaj mos u mprihni kot për katastrofën e vendit që të ktheheni në vendin ku ishit, se kjo aleancë për Shqipërinë Europiane do të bëjë për këtë vend atë që bëra për Tiranën dhe me një fuqi shumë të madhe qeverisëse do të ecë përditë e më shpejt, për Rilindjen Shqiptare të projektuar këtu, tek ky program.

Në fund fare, aspak për nga rëndësia, por për t’i vënë pikë, se kështu e do zakoni, mbas gjithë kësaj maratone, fjalëve të çartura dhe fjalimeve të përçartura mbi vizitën time në Kosovë. Dëgjoni këtu! Edhe këtu ka përsëri një ndryshim shumë të madh që do të përvijohet dita – ditës, mes qeverisë së djeshme dhe paraardhësit tim, të qeverisë sime dhe meje vetë. Në tërësi ka marrë fund një kohë e zymtë dhe turpëruese për Shqipërinë, e eksportimit të luftës së brendshme politike drejt shteteve të tjera dhe e vënies së politikës së jashtme dhe të diplomacisë shqiptare në shërbim të propagandës kundër opozitës. Ka marrë fund! 

(Vazhdojnë ndërhyrjet nga deputetët e grupit të PD-së.)

Kurrë më, unë vetë, apo ministra të Shqipërisë s’do të shajnë opozitën në konferenca shtypi, krah për krah, me homologë të huaj. Ky është turp, praktikë primitive që bën qesharake qeverinë dhe rrënon imazhin e vendit në sytë e botës dhe kurrë më, në veçanti nga Tirana zyrtare, nuk do të përhapen valët e përçarjes të faktorit shqiptar në rajon, për llogari dritëshkurtra të politikës këtu në Shqipëri. Se kemi bërë këtë dje si opozitë, s’do ta bëjmë këtë, në asnjë mënyrë, si qeveri dhe ju ftoj, të mos e bëni as ju, opozita e sotme, siç e bëtë duke shpërdoruar me pahirin e madh të politikës përçarëse simbolin e Ibrahim Rugovës, për t’i dhënë vizitës sime në Kosovë simbolikën e përçarjes. Unë i neverit të gjithë komentet denigruese dhe fyese në adresën time dhe të qeverisë së re, me një fabul që është shpikur këtu në Tiranë dhe jo në Prishtinë, lidhur me gjoja shpërfilljen e Ibrahim Rugovës gjatë vizitës time në Prishtinë. Kjo është një sajesë e të njëjtit burim që sajoi shpifjen më monstruoze kundër UÇK-së, dikur. E të njëjtës forcë, që shpërdoroi dashurinë e shqiptarëve të Kosovës për t’u paraqitur si viktimë, kur akuzohej se kishte fakte për grabitjen e Rrugës së Kombit, që shkoni e shikojeni, sapo del nga tuneli për këtej është ende sot e gjithë ditën e pambaruar, ndërkohë që paratë janë dhënë.

E të njëjtës krijesë, politikës së vjetër që i fryu zjarrit të nacionalizmit primitiv, duke e kthyer Shqipërinë, pak kohë më parë në një problem për aleatët tanë të mëdhenj strategjikë, Shtetet e Bashkuara dhe Bashkimin Europian, pikërisht kur dialogu Kosovë-Serbi ishte jetik për shqiptarët dhe për rajonin në embrionin e vet më të brishtë. Kemi një ndryshim të madh, dhe është mirë ta dëgjoni, unë, ne dhe ju, edhe në këtë pikë, por edhe unë personalisht, me paraardhësin tim që më mungon, te vetë raporti me simbolin e Ibrahim Rugovës. Ju dhe ata që bëjnë ankesa të tilla primitive, qesharake, Ibrahim Rugovës i doni emrin, që të rrisni emrin tuaj, kur merreni me emrin e tij, ndërsa unë Ibrahim Rugovës i adhuroj veprën, për të cilën shkova dhe u përula te varri i tij në Prishtinë me qeverinë siç kam shkuar të përulem sa herë e kam vizituar Prishtinën. 

(Ka ndërhyrje nga deputetët e grupit të PD-së.)

Dhe, në fund të fundit, më lejoni t’ju them se nuk ishte programi që kishit shkruar në 2005-n, që e bëri qeverisjen tuaj të keqe, shumë të keqe, dhe e bëri më pas keq e mos më keq. Ai nuk ishte një program i keq. Çfarë është shkruar në këtë program nuk do të prodhojë dhe nuk do ta pengojë atë që do të bëjmë ne në qeverisje. Kështu që këtu mbaron edhe debati ynë për një dokument të shkruar dhe merr udhë, pas votëbesimit të qeverisë, ballafaqimi ynë për punët konkrete që ne do të bëjmë mbi këtë program. 

Puna juaj është fjala dhe ne do t’ju dëgjojmë. Fjala jonë është puna dhe ju do të na shikoni.

Faleminderit!

Ilir Meta – Zotit Paloka dhe gjithë Grupit Parlamentar të PD-së dua t’i them që kjo...

(Ndërhyrje nga salla nga deputet Islami)

Zoti Islami, nuk ka më çështje procedure, ju lutem! Nuk ju është përmendur emri as juve dhe askujt tjetër, ju lutem! 

(Vazhdojnë ndërhyrjet nga salla.) 

Ju lutem, me shumë qetësi!

Ju lutem!

Sipas nenit 110...

(Ndërhyrje nga salla.) 

Ju lutem shumë, kjo seancë drejtohet me një nen të posaçëm. Pas fjalës së kryetarëve të grupeve parlamentare fjalën...

Të lutem, nuk ka më çështje procedure!

Të lutem!

Unë po ju sqaroj, ju pse më ndërprisni?

(Ndërhyrje nga salla.) 

Lexoni nenin 110, ju lutem, sepse ky nen i referohet kësaj seance! Është një nen i posaçëm vetëm për këtë seancë. 

Ju lutem! Pas kryetarëve të grupeve parlamentare fjalën e merr vetëm Kryeministri dhe më pas fillon procesi i votimit. Unë nuk mund të marr përsipër të shkel Rregulloren.

(Ndërhyrje nga salla.)

Ju lutem, zonja Topalli, i kam lexuar të gjitha nenet me shumë vëmendje!

Ju lutem shumë, në qoftë se zoti Ruçi ju jep konsensusin, siç e dha për zotin Berisha, kjo është tjetër gjë. Në qoftë se ai nuk e jep, unë Rregulloren nuk e shkel dot. 

(Ndërhyrje nga salla.)

Njëkohësisht dua t’ju them se pak më parë ju keni thënë fjalë më të rënda dhe keni bërë aludime shumë të rënda, ndërkohë që zoti Rama nuk ka përmendur asnjë prej jush. Ju lutem shumë, në rast se keni qëllim të bëni zhurmë kjo nuk na nderon! 

(Ndërhyrje nga salla.)

Për çdo gjë që keni kërkuar, ne kemi bërë maksimumin, duke qenë shumë tolerantë. Në qoftë se ju doni ta dëmtoni këtë moment, që është i veçantë, kjo është një përgjegjësi e juaja.

(Ndërhyrje nga salla.)

Ju lutem shumë!

Të hapet votimi për prezencën. Të gjithë deputetët të fusin kartat, ndërsa sekretaria të ndihmojë deputetët e rinj. 

Hapet votimi.

(Ndërhyrje nga salla.)

Votimi për prezencën është i hapur. Vazhdoni të gjithë, ju lutem!

Mbyllet votimi për prezencën. 

Sekretaria të bëjë verifikimin dhe të ma sjellë rezultatin me shkrim.

Pra, sipas sekretarisë kuorumi është verifikuar me 137 deputetë pjesëmarrës.

Tani do të lexoj projektvendimin e Kuvendit dhe më pas do të shprehemi me votim:

“Projektvendim për miratimin e përbërjes dhe të programit politik të Këshillit të Ministrave.

Në mbështetje të neneve 96, 97, 98 dhe 78 të Kushtetutës, bazuar në dekretin e Presidentit të Republikës nr. 8304, datë 11.09.02013 “Për emërimin e Këshillit të Ministrave”, Kuvendi i Republikës së Shqipërisë vendosi: 

Miratohet përbërja e Këshillit të Ministrave si më poshtë:

Zoti Edi Rama – Kryeministër

Zoti Niko Peleshi – Zëvendëskryeministër

Zoti Ditmir Bushati – ministër i Punëve të Jashtme 

Zonja Mimi Kodheli – ministre e Mbrojtjes

Zoti Saimir Tahiri – ministër i Punëve të Brendshme

Zonja Klajda Gjosha – ministre e Integrimit Europian

Zoti Shkëlqim Cani – ministër i Financave

Zoti Edmond Haxhinasto – ministër i Transportit dhe i Infrastrukturës

Zonja Eglantina Gjermeni – ministre e Zhvillimit Urban dhe e Turizmit

Zoti Arben Ahmetaj – ministër i Zhvillimit Ekonomik, Tregtisë dhe i Sipërmarrjes

Zonja Lindita Nikolla – ministre e Arsimit dhe Sportit

Zoti Nasip Naço – ministër i Drejtësisë

Zonja Mirela Kumbaro (Furrxhi) – ministre e Kulturës

Zoti Erion Veliaj – ministër i Mirëqenies Sociale dhe i Rinisë

Zoti Damian Gjiknuri – ministër i Energjisë dhe i Industrisë

Zoti Edmond Panariti – ministër i Bujqësisë, Zhvillimit Rural dhe Administrimit të Ujërave

Zoti Ilir Beqja – ministër i Shëndetësisë

Zoti Lefter Koka – ministër i Mjedisit

Zonja Milena Harito – ministre e Shtetit për Inovacionin dhe Administratën Publike

Zoti Bledi Çuçi – ministër Shteti për Çështjet Vendore

Zoti Ilirian Celibashi – ministër Shteti për Marrëdhëniet me Parlamentin

2. Miratohet programi politik i Këshillit të Ministrave sipas tekstit, bashkëlidhur këtij vendimi, që e keni përpara. 

3. Ky vendim hyn në fuqi menjëherë”.

Kalojmë në votimin për këtë projektvendim. 

Hapet votimi. 

Ftoj deputetët të mos e humbasin mundësinë për të votuar, në rast se nuk punon karta, me karton. Sekretaria të bëjë verifikimin dhe të ma sjellë me shkrim. 

Mbyllet votimi. 

Urime qeverisë së re!

Miratohet me 82 vota pro, 55 kundër dhe 1 abstenim.

Sekretari për Procedurat dhe Votimin 

Armando Subashi 
Seancën e radhës do ta komunikojmë pas konsultimit me kryetarët e grupeve parlamentare, me të cilët do të na duhet të punojmë ngushtë për Byronë e Kuvendit, sekretariatet, komisionet e përhershme parlamentare, Këshillin për Rregulloren dhe Mandatet, Këshillin për Legjislacionin dhe delegacionet për në organizmat europianë.

Faleminderit për angazhimin tuaj këto dy ditë! Bashkë do të takohemi javën tjetër.

Mirupafshim!

 (Seanca u mbyll në orën 17:00.)
Kryetari i Kuvendit

Ilir Meta

